
1 skyrius 


RITUALAS PRASIDĖJO PRAĖJUS VALANDAI PO SAULĖLYDŽIO. TOBULAS 
devynių pėdų apskritimas medžių ir atžalyno laukymėje jau seniai buvo 
paruoštas, pabarstytas šventinta žeme. 

Virš blyškaus mėnulio šoko tamsūs ir mįslingi debesys. 

Apsauginio apskritimo vidury stovėjo trylika figūrų juodais apsiaus- 
tais su gobtuvais. Kažkur miške ėmė ūbauti vieniša palėda, sielodamasi ar 
pritardama. Kai nuaidėjo gongas, nutilo netgi ji. Kurį laiką girdėjosi tik 
vėjo, virpinančio ankstyvus pavasarinius lapus, šlamesys. 

Kairėje apskritimo pusėje, ugniavietėje, jau pleškėjo ugnis. Netrukus 
liepsnos pakils į orą, pašauktos to paties vėjo ar kitų galių. 

Buvo Gegužės pirmosios išvakarės, Rodmaso šabas.* Šią pavasario 
naktį bus švenčiama ir aukojama derlingumui ir žmonių galiai. 

Į apskritimą įžengė dvi moterys raudonais apsiaustais. Jų veidų ne- 
slėpė gobtuvai, ir tie veidai buvo labai balti, ryškiai padažytomis lūpomis. 
Tarytum jau papuotavusių vampyrų. 

Viena, laikydamasi iš anksto duotų tikslių nurodymų, nusimetė ap- 
siaustą ir atsistojo nuoga tuzino juodų žvakių šviesoje, paskui išsitiesė ant 
nugludinto medžio pakylos. 

Ji bus jų gyvasis altorius, nekaltybė, kurią jie garbins. Kai kuriuos 
trikdė, kad ji buvo prostitutė, — toli gražu ne skaistuolė. Kiti ryte rijo 
akimis jos geidulingus kūno išlinkius ir dosniai praskėstas šlaunis. 

Vyriausiasis žynys, užsidėjęs Mendeso ožio kaukę, pradėjo melstis 
darkyta lotynų kalba. Baigęs deklamuoti, jis iškėlė rankas į apverstą pen- 
tagramą virš altoriaus. Suskambo orą apvalantis varpas. 

Mergaitė iš savo slėptuvės krūmuose smalsiai stebėjo juos išplėtusi 
akis. Nuo duobės, kur spragsėjo liepsnos, aukštai į orą spjaudydamos 
žiežirbas, sklido aitrus kvapas. Ant aplinkinių medžių kamienų buvo iš- 
raižyti keisti ženklai. 


* Pagonių, vėliau satanistų šventė, skirta velniui pagerbti. 

Mergaitė ėmė stebėtis, kur dingo jos tėvas. Ji pasislėpė automobilyje 
netverdama juoku, kad iškrėtė jam tokį pokštą. Sekdama paskui jį mišku, 
ji nebijojo tamsos. Niekada nebijodavo. Ji pasislėpė, laukdama tinkamo 
momento, kai galės iššokti iš savo slėptuvės ir pulti jam į glėbį. 

Bet jis, kaip ir kiti, buvo apsisiautęs ilgu tamsiu apsiaustu, ir dabar 
ji negalėjo atskirti, kuris iš jų tėtis. Nors nuoga moteris ją trikdė ir žavėjo, 
tai, ką darė suaugusieji, nebeatrodė panašu į žaidimą. 

Jos širdis suspurdo krūtinėje, kai vyras su kauke vėl ėmė skanduoti: 

— Mes kviečiame Amoną, gyvybės ir dauginimosi dievą. Paną, gei- 
dulių dievą. 

Ištarus vieną vardą, visi jį pakartodavo. Vardijamyjų buvo daug. 

Dabar susirinkusieji siūbavo ir dusliai niūniavo. Vyriausiasis žynys 
atsigėrė iš sidabrinės taurės. Baigęs pastatė taurę tarp altoriaus krūtų. 

Jis iškėlė kardą ir, mostelėjęs juo į pietus, rytus, šiaurę ir vakarus, 
ėmė kviesti keturis pragaro princus: 

— Šėtone, ugnies valdove, 

Liuciferi, šviesos nešėjau, 

Belialai, kuris neturi jokio šeimininko, 

Leviatanai, gelmių pabaisa! 

Krūmuose mergaitė sudrebėjo ir pajuto baimę. 

— Sveikas, Šėtone! 

— Šaukiuosi tavęs, Šeimininke, Tamsos prince, Nakties karaliau, at- 
verk plačiai Pragaro vartus ir išklausyk mus! — Vyriausiasis žynys šaukė 
žodžius ne maldaudamas, o reikalaudamas. Šaukdamas jis iškėlė į viršų 
pergamentą. Šviesos nuo godžių liepsnų apšvietė jį it kraujas. — Mes pra- 
šome, kad mūsų laukai būtų derlingi, mūsų banda vaisinga. Sunaikink 
mūsų priešus, pasiųsk ligą ir skausmą tiems, kurie nori mums pakenkti. 
Mes, tavo ištikimieji, reikalaujame turtų ir malonumų. — Jis uždėjo ran- 
ką ant altoriaus krūties. — Mes pasiimsime tai, ko trokštame, Tavo vardu, 
Musių valdove. Tavo vardu mes sakome: mirtis silpniesiems. Turtai stip- 
riesiems. Mūsų lyties organai standėja, kraujas verda. Tegu mūsų mote- 
rys trokšta mūsų. Tegu jos priima mus geidulingai. — Jo ranka nuslydo 
altoriaus kūnu tarp šlaunų, ir prostitutė, gerai išmananti savo darbą, 
sudejavusi pradėjo krutėti. 

Vyriausiasis žynys dar skardžiau ėmė vardyti savo reikalavimus. Jis 
persmeigė kardo smaigaliu pergamentą ir laikė iškėlęs jį virš juodos žva- 
kės liepsnos, kol iš jo liko tik dūmų dvokas. Jam už nugaros dvylika ratu 
stovinčių figūrų niūniavo vis garsiau. 

Kažkam davus ženklą, dvi apsiaustais vilkinčios figūros įtempė į 
rato vidurį jauną ožį. Kai jis išsigandęs išsprogino akis, niūniavimas virto 
beveik klyksmu. Patekėjusio mėnulio šviesoje blykstelėjo ką tik išgaląsto 
ritualinio peilio ašmenys. 

Pamačiusi ašmenis perskrodžiant balto ožio gerklę, mergaitė norėjo 
riktelėti, bet nepajėgė išspausti nė garso. Norėjo bėgti, tačiau kojos tarsi 
įaugo į žemę. Ji užsidengė rankomis veidą ir ėmė verkti, nedrįsdama 
šauktis tėvo. 

Kai pagaliau ji vėl pakėlė galvą, žemė buvo nusidažiusi raudonai. 
Kraujas tekėjo per negilaus sidabrinio indo kraštus. Vyrų balsai jos ausyse 
virto riaumojimu, kai ji išvydo juos metant begalvį ožio kūną į ugnį. 

Ore pakibo šleikštus kepančios mėsos tvaikas. 

Džiaugsmingai riktelėjęs, vyras su ožio kauke nusiplėšė nuo savęs 
apsiaustą ir liko visiškai nuogas. Jo baltas kūnas blizgėjo nuo prakaito, 
nofs naktis buvo vėsi. Jam ant krūtinės kabėjo sidabrinis amuletas su 
senais paslaptingais simboliais. 

Jis apsižergė altorių ir susmigo ant jo gulinčiai moteriai giliai tarp 
šlaunų. Kitas vyras staugdamas puolė prie antrosios moters ir pargriovė 
ją ant žemės, likusieji nusiplėšė apsiaustus ir ėmė nuogi šokti aplink laužą. 

Ji pamatė savo tėvą, merkiantį rankas į šventą kraują. Kai jis prisi- 
dėjo prie kitų šėlsmo, kraujas ėmė varvėti jam nuo pirštų .... 


Klerė pabudo šaukdama. 

Dusdama, išpilta šalto prakaito, ji susigūžė po antklode. Viena 
drebančia ranka sugraibė stalinės lempos jungiklį. To neužteko, todėl 
atsikėlusi įjungė kitus šviestuvus, ir nedidelis kambarys paskendo švie- 
sose. Vis dar virpančia ranka ji išsitraukė iš pakelio cigaretę ir užžiebė 
degtuką. 

Rūkė tyloje, sėdėdama ant lovos krašto. 

Kodėl šis sapnas sugrįžo dabar? 

Jos psichiatras pasakytų, jog tai nevalinga reakcija į neseniai įvy- 
kusią jos motinos santuoką — neva pasąmonėje ji jaučia, kad tėvas 
buvo išduotas. 

Nesąmonės. 

Klerė piktai išpūtė dūmus. Jos motina našlavo daugiau nei dvylika 
metų. Bet kuri sveiko proto mylinti dukra norėtų, kad motina būtų lai- 
minga. O ji mylinti dukra. Tik neaišku, ar sveiko proto. 

Ji prisiminė pirmą kartą, kai susapnavo šį sapną. Jai buvo šešeri, ir 
ji pabudo rėkdama lovoje. Kaip ir šiąnakt. Bet tuomet atskubėjo tėvai ir 
ją nuramino. Atėjo netgi jos brolis Bleiras, išpūtęs akis ir žliumbdamas. 
Paskui motina išsinešė jį iš kambario, o tėvas, pasilikęs su ja, ramino 
tyliu, ramiu balsu kartodamas, kad tai tik sapnas, blogas sapnas, kurį ji 
greitai pamirš. 

Ir ji pamiršdavo, ilgam. Tačiau jis atsliūkindavo pas ją it išsiviepęs 
žudikas, kai ji būdavo įsitempusi, pavargusi, kai jausdavosi pažeidžiama. 

Ji užgesino cigaretę ir užsispaudė pirštais akis. Taip, dabar ji įsi- 
tempusi. Jos autorinė paroda mažiau nei po savaitės ir, nors ji pati asme- 
niškai atrinko kiekvieną skulptūrą, abejonės nedavė ramybės. 

Galbūt tai dėl to, kad prieš dvejus metus kritikai ją išliaupsino kaip 
puikią debiutantę. Dabar, kai ji mėgaujasi sėkme, nesėkmė būtų daug 
skaudesnė. Be to, ji ketina demonstruoti savo geriausius darbus. Jei juos 
pripažins vidutiniškais, tada ji, kaip menininkė, irgi bus vidutinybė. 

Ar gali būti dar blogesnių etikečių? 

Pastebėjusi, kad mintys apie realius dalykus ramina, ji atsistojo 
ir atitraukė užuolaidas. Tekėjo saulė, Manhatano gatvės ir šaligatviai 
maudėsi rožinėje migloje. Atidariusi langą, ji suvirpėjo nuo vėsaus pa- 
vasarinio ryto oro. 

Buvo beveik tylu. Už kelių kvartalų girdėjosi darbą baigiančio 
šiukšliavežio džeržgimas. Netoli Kanalo ir Gryno gatvių kampo ji pa- 
matė benamę, stumiančią vežimėlį su visu gyvenimo turtu. Vežimėlio 
girgždesys dusliai aidėjo ore. 

Kitoje gatvės pusėje, trimis aukštais žemiau esančioje kepykloje, 
degė šviesa. Klerė išgirdo tylią „Rigoleto“ melodiją ir užuodė skanų 
kepamos mielinės duonos kvapą. Pro šalį praburzgė taksi, klaksėdamas 

vožtuvais. Paskui vėl stojo tyla. Buvo galima pagalvoti, kad mieste ji 
viena. 

Ko aš noriu? — svarstė Klerė. Rasti kokią nors nuošalią vietelę ir 
užsisklęsti vienumoje? Kartais ji jausdavosi tikra atsiskyrėle, nesuge- 
bančia rasti sau vietos. 

Argi ne todėl iširo jos santuoka? Ji mylėjo Robą, tačiau niekada 
nejautė ryšio su juo. Kai viskas baigėsi, ji pajuto gailestį, bet ne nuo- 
skaudą. 

Gal daktaras Janovskis teisus, gal ji slepia visas savo nuoskaudas ir 
skausmą, kurį jaučia nuo tada, kai mirė tėvas. Išsako jį tik savo menu. 

Ir kas čia bloga? Ji nuleido rankas, norėdama susikišti jas į chalato 
kišenes, ir pastebėjo, kad jo nevilki. Tik pakvaišusi moteris gali stovėti 
atvirame lange Soho rajone, vilkėdama permatomus marškinėlius. Vel- 
niop, — pagalvojo persisverdama per palangę. Gal ji ir yra pakvaišusi. 

Ji stovėjo susitaršiusiais raudonais plaukais po neramaus miego, 
išblyškusiu ir pavargusiu veidu, stebėdama, kaip tarpsta šviesa, ir klau- 
sydamasi bundančio miesto garsų. 

Paskui nusisuko, pasiruošusi darbui. 


BUVO PO ANTROS, KAI KLERĖ IšGIRDO SKAMBU'T|Į. JIS ČIRŠKĖ IT ĮKYRUS 
bitės zyzimas, užgoždamas litavimo lempos šnypštimą ir Mocarto 
muziką, griaudėjančią iš grotuvo. Iš pradžių norėjo nekreipti dėmesio, 
tačiau naujasis darbas ėjosi sunkiai, todėl pagalvojo, kad pertrauka būtų 
naudinga. Išjungė litavimo lempą. Eidama per studiją, nusitraukė ap- 
saugines pirštines. Vis dar su akiniais, kepuraite ir prijuoste, ji nuspaudė 
vidaus telefono mygtuką. 

— Taip? 

— Klere? Čia Endžė. 

— Užeik. — Klerė surinko apsaugos kodą ir paleido liftą. Tada nu- 
sitraukė kepuraitę, nusiėmė akinius ir grįžo prie nebaigtos skulptūros. 

Ji stovėjo ant suvirinimo platformos palėpės gilumoje tarp gausy- 
bės įrankių: replių, plaktukų, kaltų, papildomų litavimo priedų. Tvirtuo- 
se plieno vežimėliuose gulėjo acetileno ir deguonies bakai. Platformą 

sudarė dvidešimties pėdų metalo lakštas, kad ant grindų neužkristų 
žiežirbų ir neužtikštų karštų lašų. 

Didesnę dalį palėpės užėmė Klerės darbas — granito gabalai, vyš- 
nios ir uosio medienos plokštės, plieno lakštai ir vamzdeliai. Kapojimo, 
laužimo, šlifavimo, virinimo įrankiai. Jai patiko gyventi ten, kur dirba. 

Prisimerkusi ir papūtusi lūpas, ji apžiūrinėjo savo naujausią pro- 
jektą. Jis slepiasi nuo manęs, galvojo ji, ir nė neatsisuko, kai atsidarė lifto 
durys. 

— Turėjau susiprasti. — Endžė LeBo krestelėjo juodas garbanas 
ir treptelėjo raudonu itališku bateliu į medines grindis. — Skambinau 
ištisą valandą. 

— Aš išjungiau skambutį. Palikau įjungtą atsakiklį. Ką apie tai 


manai, Endže? 

Giliai atsidususi, Endžė apžiūrėjo skulptūrą ant platformos. 

— Chaosas. 

— Taigi. — Klerė linktelėjo ir pritūpė. — Taip, tu teisi. Ne iš to galo 
pradėjau. 


— Palik tą lempą ramybėje. — Pavargusi šaukti, Endžė piktai nu- 
žingsniavo per kambarį ir išjungė grotuvą. — Velniai tave rautų, Klere, 
pusę pirmos mes turėjome susitikti Rusų arbatinėje. 

Klerė atsitiesė ir pirmą kartą atkreipė dėmesį į draugę. Endžė kaip 
visada buvo elegancijos įsikūnijimas. Kakavos spalvos odą ir egzotiškus 
bruožus puikiai pabrėžė tamsiai mėlynas Adolfo kostiumėlis ir didžiu- 
liai perlai. 

Jos rankinė ir bateliai buvo iš identiškos raudonos odos. Endžė 
mėgo viską derinti, viskas turėjo būti savo vietoje. Jos spintoje bateliai 
tvarkingai sudėti į permatomas plastikines dėžutes. Palaidinukės suka- 
bintos pagal spalvą ir medžiagą. Rankinės — legendinė kolekcija — su- 
statytos atskirose lentynėlėse. 

O Klerė džiaugdavosi radusi juodoje spintos skylėje vienodų ba- 
telių porą. Jos rankinių kolekciją sudarė viena gera juoda vakarinė ir 
didžiulis drobinis maišas. Klerė ne kartą svarstė, kaip jiedvi su Endže 
tapo — ir liko — draugėmis. 

Šią akimirką toji draugystė kybo ant plauko, pastebėjo ji. Tamsios 

Endžės akys svaidė žaibus, o ilgi raudoni nagai barbeno į rankinę, pri- 
tardami kojai. 

— Nejudėk. — Klerė nuskubėjo per kambarį prie sofos, kur tarp 
kitų daiktų gulėjo eskizų albumas. Ji nusviedė į šalį nertinį, šilkinę pa- 
laidinukę, neatplėštą laišką, tuščią pakelį nuo traškučių, porą romanų 
minkštais viršeliais ir plastikinį vandens pistoletą. 

— Klere, kad tave kur... 

— Ne, nejudėk. — Pagriebusi albumą, ji pakėlė pagalvėlę ir rado 
kreidelę. — Tu labai graži, kai pyksti. — Klerė plačiai nusišypsojo. 

— Ragana, — atšovė Endžė, tramdydama juoką. 

— Štai taip, va. — Klerės pieštukas bėgiojo po lapą. — Jėzau, kokie 
skruostikauliai! Kas galėtų pagalvoti, kad sumaišius čerokius, afrikie- 
čius ir prancūzus, gali išeiti tokia kaulų struktūra? Gal galėtum nusi- 
šypsoti? 

— Padėk tą kvailą daiktą. Taip man neprisigerinsi. Aš visą valandą 
sėdėjau Rusų arbatinėje gerdama mineralinį ir glamžydama staltiesę. 

— Atleisk. Aš pamiršau. 

— Kas dar naujo? 

Klerė padėjo eskizą į šalį žinodama, kad vos tik ji nusisuks, Endžė 
pažiūrės į jį. 

— Tualkana? 

— Taksi suvalgiau dešrainį. 

— Tuomet aš ko nors užkrimsiu, ir tu galėsi papasakoti man, ką 
mes turėjome aptarti. 

— Parodą, kvaiša tu! — Endžė žvilgtelėjo į eskizą, ir jos veidu 
nuslinko šypsena. Klerė buvo nupiešusi ją su iš ausų plieskiančiomis 
liepsnomis. Norėdama nuslėpti šypsnį, ji apsižvalgė, ieškodama švarios 
vietos atsisėsti, ir galų gale tūptelėjo ant sofos porankio. Dievas žino, kas 
gali slėptis po tomis pagalvėlėmis. — Ar pasamdysi galų gale ką nors, 
kas visa tai iškuoptų? 

— Ne. Man taip patinka. — Klerė nuėjo į virtuvę, kuri buvo tik ne- 
gili niša studijos kampe. — Tai padeda man kurti. 

— Tuos skiedalus palaikyk kam nors kitam, Klere. Aš žinau, kad 
esi paprasčiausia tinginė. 

— Kas tiesa, tas tiesa. — Klerė išlindo iš virtuvės su dėžute olandiš- 
kų ledų ir šaukštu. — Nori? 

— Ne. — Endžė negalėjo liautis piktinusis, kad Klerė įsigeidusi 
galėdavo kimšti bet ką, — o įsigeisdavo ji dažnai, — bet niekada nepri- 
augdavo nė gramo. 

Penkių pėdų ir dešimties colių, Klerė nebebuvo tokia kaulėta kaip 
vaikystėje, tačiau dar gana liekna, kad neliptų ant svarstyklių kiekvieną 
rytą kaip Endžė. Dabar Endžė stebėjo, kaip Klerė, ryšėdama prijuostę 
ant kombinezono, ryte rijo kalorijas. Visiškai tikėtina, pagalvojo Endžė, 
kad po tuo kombinezonu ji visiškai nuoga. 

Ir be lašelio makiažo. Klerės oda buvo nubarstyta blyškiomis 
auksinėmis strazdanomis, o trikampio formos veide su švelniomis put- 
liomis lūpomis ir maža, niekuo neypatinga nosimi išsiskyrė didžiulės 
tamsaus gintaro spalvos akys. Nepaisant nepaklusnių ugninių plaukų, 
kurie buvo pakankamai ilgi, kad juos būtų galima surišti į trumpą uo- 
degėlę, ir išskirtinio ūgio, ji atrodė gležna, ir Endžė, vyresnė už ją vos 
dvejais metais, jautėsi it mama. 

— Mergyt, kada tu išmoksi atsisėsti ir normaliai pavalgyti? 

Klerė šyptelėjo ir pakabino šaukštu ledų. 

— Spėju, kad man atleista, jei jau manim rūpiniesi. — Ji prisėdo 
ant taburetės ir užkėlė koją ant pakojo. — Labai gailiuosi, kad pamiršau 
mūsų susitikimą. 

— Kaip visuomet. Kodėl neužsirašai? 

— Užsirašau, bet paskui pamirštu, kur nukišau užrašus. 

Varvančiu ledais šaukštu ji apvedė aplink didžiulę netvarkingą 
erdvę. Sofa, ant kurios porankio sėdėjo Endžė, buvo vienas iš nedauge- 
lio baldų. Po laikraščių, žurnalų ir tuščių gaiviųjų gėrimų butelių krūva 
slėpėsi stalas. Ant kitos taburetės, įgrūstos į kampą, stovėjo juodo mar- 
muro biustas. Ant sienų dėl vietos kovojo paveikslai, o palei jas, kur tik 
buvo vietos, stovėjo, gulėjo arba rymojo skulptūros — vienos baigtos, 
kitos apleistos. 

Masyvių kaltinių laiptų viršuje esantį sandėliuką Klerė buvo per- 
dariusi į miegamąjį. O visą likusią milžiniškos erdvės dalį, kurioje ji 
gyveno penkerius metus, užėmė menas. 

Pirmus aštuoniolika savo gyvenimo metų Klerė stengėsi gyventi 
pagal savo motinos tvarkos standartus. Tačiau užteko trijų savarankiško 
gyvenimo savaičių, kad netvarka taptų jos natūralia aplinka. 

Ji bejėgiškai šyptelėjo Endžei. 

— Kaip galiu ką nors rasti šiame chaose? 

— Kartais stebiuosi, kaip nepamiršti rytą atsikelti. 

— Tiesiog tu nerimauji dėl parodos. — Klerė padėjo kartoninę 
dėžutę su pusiau nuvalgytais ledais į šoną, kur, pagalvojo Endžė, jie tik- 
riausiai ištirps. Paskui sugraibė pakelį su cigaretėmis ir susirado degtu- 
ką. — Nerimauti beviltiška. Jiems arba patiks mano darbai, arba ne. 

— Taigi. Tai kodėl tada atrodai taip, tarsi būtum miegojusi tik ke- 
turias valandas? 

— Penkias, — pataisė Klerė, bet nenorėjo pasakoti apie sapną. — 
Aš įsitempusi, bet nesijaudinu. Tu ir tavo seksualusis vyrelis pakanka- 
mai jaudinatės už visus. 

— Žanas Polis visai palūžęs, — prisipažino Endžė. Ji jau antri 
metai buvo ištekėjusi už galerijos savininko ir ją nepaprastai žavėjo 
jo protas, nuostabus kūnas ir aistra menui. — Tai pirma didelė paroda 
naujojoje galerijoje. Ant kortos pastatytas ne tik tavo užpakalis. 

— Žinau. — Klerės akys akimirką apsiblausė pagalvojus apie pini- 
gus, laiką ir viltis, kuriuos LeBo investavo į savo naująją, daug didesnę 
galeriją. — Bet aš neketinu jūsų nuvilti. 

Endžė matė, jog Klerė, kad ir ką sakytų, nerimauja kaip ir visi kiti. 

— Mes tai žinome, — atsiliepė ji pabrėžtinai žvaliai. — Tiesą sa- 
kant, mes tikimės, kad po tavo parodos mūsų galerija Vest Saide taps 
žinoma. O dabar turiu tau priminti, kad rytoj dešimtą ryto tavęs laukia 
interviu su New Tork žurnalu ir dalykiniai pietūs su Times. 

— O, Endže. 

— Šį kartą neišsisuksi. — Endžė atkryžiavo savo lieknas kojas. — 
Susitiksi su New York žurnalistu mūsų mansardoje. Baisu net pagalvoti, 
kad interviu galėtų vykti čia. 

— Tu tiesiog nori mane stebėti. 

— Būtent. O pietūs Le Cirgue lygiai pirmą. 

— Aš norėjau užsukti į galeriją ir patikrinti, kaip vyksta pasiruo- 
šimo darbai. 

— Bus ir tam laiko. Aš atvažiuosiu pas tave devintą, kad įsitikin- 
čiau, jog tu atsikėlusi ir apsirengusi. 

— Nekenčiu interviu, — sumurmėjo Klerė. 

— Vargšelė. — Endžė apkabino ją per pečius ir pabučiavo į abu 
skruostus. — O dabar eik pailsėti. Iš tiesų atrodai nuvargusi. 

Klerė įsirėmė alkūne į kelį. 

— Negi neišrinksi man drabužių? — paklausė ji, kai Endžė pasuko 
prie lifto. 

— Gali būti, kad teks. 

Likusi viena, Klerė kurį laiką sėdėjo paniurusi. Ji iš tikrųjų nemėgo 
interviu, visų tų pompastiškų ir asmeninių klausimų. Tyrinėjimo, ma- 
tavimo ir kritiško nagrinėjimo. Tačiau, kaip ir daugumą dalykų, kurių 
nemėgo, bet negalėjo išvengti, ji išmetė tai iš galvos. 

Jautėsi pavargusi, per daug pavargusi, kad susikoncentruotų ir 
vėl įjungtų litavimo lempą. Vis tiek nė vienas darbas, pradėtas per pas- 
tarąsias savaites, nesiseka. Tačiau buvo pernelyg įsiaudrinusi, kad eitų 
nusnausti ar išsitiestų ant grindų paspoksoti į televizorių. 

Pagauta impulso, Klerė atsistojo ir pasuko prie didžiulės skrynios, 
kuri atliko kėdės, stalo ir kitokias funkcijas. Pasiraususi joje, ištraukė 
seną išleistuvių suknelę, koledžo baigimo kepuraitę, vestuvinį šydą, ku- 
ris sukėlė jai trigubą reakciją — nuostabą, šypseną ir apmaudą, — teni- 
so batelius, kuriuos tarėsi praradusi amžiams, ir galiausiai albumą. 

Man ilgu, prisipažino Klerė, nešdamasi albumą prie lango, atve- 
riančio vaizdą į Kanalo gatvę. Ilgu šeimos. Jei jie per toli, kad paliestų, 
tai bent peržiūrės senas nuotraukas. 

Pirmoji nuotrauka sukėlė šypseną. Blankioje, nespalvotoje fo- 
tografijoje ji buvo su savo dvyniu broliu Bleru, dar kūdikiai. Bleras ir 
Klerė, pagalvojo ji atsidusdama. Kiek kartų juodu su broliu piktinosi 
dėl tėvų sprendimo duoti jiems tokius vardus? Nuotrauka buvo neryški 
— tėvo darbas. Per visą savo gyvenimą jis nepadarė nė vienos aiškios, 
ryškios nuotraukos. 

„Aš prastas mechanikas, — sakydavo jis. — Tik parodyk man kokį 
mygtuką ar mechanizmą, ir aš jį sugadinsiu. Užtat jei duosi saują sėklų 
ir žemių, išauginsiu didžiausias gėles visoje apygardoje.“ 

Tai buvo tiesa, galvojo Klerė. Jos motina buvo apsigimusi remon- 
tininkė — taisydavo skrudintuvus, atkimšinėdavo kriaukles, o Džekas 
Kimbolas ravėdavo, kasinėdavo ir karpydavo, kad jų kiemas ties Ouk 
Lyfo ir Mountin Vju gatvių kampu Emitsbore, Merilendo valstijoje, 
būtų pavyzdinis. 

Štai ir įrodymas — nuotrauka, kurią darė jos motina. Ryškus 
vaizdas. Mažieji Kimbolų dvynukai raičiojasi po antklodę, patiestą 
ant trumpai nupjautos žalios žolės. Už jų svyra vešlūs pavasariniai 
žiedai. Sinavadai, pakalnutės, auskarėliai, tvarkingai susodinti, gausiai 
žydintys. 

O štai jos motina. Klerė nustebo suvokusi, jog žiūri į moterį, 
jaunesnę nei dabar ji. Rozmari Kimbol plaukai buvo tamsaus medaus 
spalvos, išpūsti ir sulakuoti, kaip buvo madinga šeštąjį dešimtmetį. Ji 
šypsojosi, beveik juokėsi, laikydama ant rankų kūdikius. 

Kokia graži ji buvo, galvojo Klerė. Nepaisant to kamuolio ant gal- 
vos ir per daug ryškaus to meto makiažo, Rozmari Kimbol buvo — ir 
tebėra — žavi moteris. Šviesūs plaukai, mėlynos akys, daili figūra, švel- 
nūs veido bruožai. 

O čia Klerės tėvas, su šortais ir purvinais atsikišusiais keliais. Jis 
stovėjo pasirėmęs kauptuku ir droviai šypsojosi į objektyvą. Rusvi plau- 
kai buvo trumpai pakirpti, o blyški oda nugairinta saulės. Nors jau toli 
gražu ne jaunuolis, Džekas Kimbolas tebebuvo kaulėtas. Nerangi gėles 
mylinti baidyklė. 

Nurijusi ašaras, Klerė atvertė kitą lapą. Jame buvo kalėdinės nuo- 
traukos, štai juodu su Bleru prie Kalėdų eglės. Sėdi ant žvilgančių rau- 
donų triratukų. Nors ir dvyniai, tačiau mažai panašūs. Bleras paveldėjo 
motinos išvaizdą, o Klerė — tėvo, tarsi dar įsčiose būtų pasidaliję puses. 
Bleras atrodė kaip angeliukas, nuo galvos iki raudonų sportinių batelių. 
Klerės kaspinas plaukuose buvo išsirišęs, baltos kojinės nusmukusios 
po standžia muslino suknele. Ji buvo bjaurusis ančiukas, kuris taip ir 
nesugebėjo tapti gražuole gulbe. 

Kitose fotografijose buvo užfiksuotas jų augimas. Gimtadieniai, 
iškylos gamtoje, atostogos, tykios akimirkos. Dar buvo draugų ir gi- 
minaičių nuotraukų. Bleras su savo prašmatnia orkestro uniforma,. 


16 Nora Roberts 


žygiuojantis Meino gatve per Kritusiųjų kare dienos paradą. Klerė, ap- 
sikabinusi Storulį, stambų skaliką, kuris daugiau nei dešimtmetį buvo 
jų įnamis. Dvynukai vaikiškoje palapinėje, kurią motina ištempė sode. 
Jų tėvai, pasipuošę geriausiais drabužiais, prie bažnyčios vieną Velykų 
sekmadienį, po to, kai tėvas netikėtai atsigręžė į katalikų tikėjimą. 

Albume buvo ir iškarpų iš laikraščių. Emitsboro meras apdova- 
noja Džeką Kimbolą garbės ženkleliu už nuopelnus bendruomenei. 
Straipsnis apie jos tėvą ir Kimbolo nekilnojamojo turto agentūrą, kuri 
vadinama amerikietiškos svajonės pavyzdžiu, vieno žmogaus veikla, 
kuri išaugo į valstijos masto organizaciją su keturiais filialais ir sukles- 
tėjo. 

Jo didžiausias sandoris buvo šimto penkiasdešimties akrų fermos 
pardavimas statybų konglomeratui, kurio specializacija — prekybos 
centrų statyba. Kai kurie miestelėnai buvo nepatenkinti, kad ramus 
Emitsboro gyvenimas aukojamas aštuoniasdešimties kambarių mo- 
teliui, greito maisto užkandinėms ir universalinėms parduotuvėms, 
tačiau dauguma sutiko, jog miesteliui reikia plėstis. Bus daugiau darbo 
vietų, daugiau patogumų. 

Jos tėvas buvo vienas iš miestelio šviesuolių, dalyvavusių pamatų 
kasimo ceremonijoje. 

O paskui jis pradėjo gerti. 

Iš pradžių po truputį, nepastebimai. Taip, nuo jo sklisdavo viskio 
kvapas, tačiau jis dirbo, rūpinosi sodu. Prekybos centro statybai einant 
į pabaigą, jis gėrė vis daugiau. 

Praėjus dviem dienoms po prekybos centro iškilmingo atidarymo, 
vieną karštą rugpjūčio naktį jis ištuštino butelį ir iškrito, o gal iššoko, 
pro trečio aukšto langą. 

Namuose nieko nebuvo. Motina džiaugėsi ištrūkusi į kartą per 
mėnesį organizuojamą susitikimą su draugėmis — vakarienė, kinas 
ir apkalbos. Bleras stovyklavo su draugais miške į rytus nuo miesto. O 
Klerė svaigo iš jaudulio per savo pirmąjį pasimatymą. 

Užsimerkusi, spausdama rankose albumą, Klerė prisiminė save 
penkiolikmetę, per aukštą pagal metus ir kaulėtą, didžiulėmis palai- 
mingai spindinčiomis akimis, vietiniame karnavale. 

Ją pabučiavo apžvalgos rate, kai laikė už rankos. Glėbyje ji spaudė 
mažą minkštą drambliuką, kurį Bobis Mesė sumokėjęs septynis dole- 
rius penkiasdešimt centų ir laimėjo pataikęs į tris medinius butelius. 

Ji aiškiai prisiminė tą dieną. Klerės ausyse nuslopo Kanalo gatvės 
triukšmas ir ji vėl prisiminė tykius vasaros kaimo garsus. 

Ji buvo tikra, kad tėvas jos lauks. Jo akyse blizgėjo ašaros, kai ji 
išėjo su Bobiu. Ji tikėjosi, kad jie atsisės ant senų verandos sūpynių, 
kaip dažnai darydavo, stebės į geltonas šviesas besiplakančias naktines 
peteliškes, klausysis žolėje triukšmaujančių svirplių, ir ji papasakos jam 
apie nuotykį. 

Ji tyliai užlipo nublizgintais mediniais laiptais. Netgi dabar Klerė 
pajuto ją užplūstant jaudulį. Miegamojo durys buvo atviros, ir ji, kyšte- 
lėjusi galvą į vidų, pašaukė: 

— "Tėti? 

Mėnulio šviesoje ji pamatė, kad tėvų lova tebėra paklota, todėl ap- 
sisuko ir ėmė lipti į trečią aukštą. Jis dažnai dirbdavo iki vėlumos savo 
kabinete. Arba gerdavo. Tačiau ji nustūmė tą mintį į šoną. Jei jis bus 
girtas, ji nusivilios jį į apačią, išvirs kavos ir kalbėsis su juo tol, kol iš jo 
akių dings tas beviltiškas žvilgsnis, kuris pastaruoju metu nepalieka jo 
veido. Tada jis apkabins ją per pečius ir ims juoktis. 

Ji pamatė šviesą, sklindančią pro durų apačią. Iš pradžių pasibel- 
dė — įskiepytas įprotis. Nors ir buvo artimi, gerbė vienas kito priva- 
tumą. 

— Tėti? Aš grįžau. 

Kai niekas neatsiliepė, ji sunerimo. Stovint prie durų ir dvejojant, 
ją apėmė nepaaiškinamas noras apsisukti ir bėgti. Burnoje pajuto vario 
skonį, baimės skonį, kurio neatpažino. Ji netgi žengė žingsnį atgal, ta- 
čiau susivaldė ir suėmė rankeną. 

— Tėti? — Ji meldėsi, kad nerastų jo sudribusio už stalo, knarkian- 
čio girtu miegu. Pyktelėjusi, kad per viskį jis sugadins gražiausią jos 
gyvenimo vakarą, tvirčiau suspaudė durų rankeną. Jis jos tėvas. Jis turi 
būti šalia. Jis negali jos nuvilti. Ji pastūmė duris. 

Iš pradžių sutriko. paketo byješošias degė šviesa, o didelis 
nešiojamasis ventiliatorius drumstė.karšta; araėš palėpės perdarytame 

kabinete. Ji suraukė nosį pajutusi viskio kvapą — stiprų ir aitrų. Įžengus 
į vidų, po kojomis sutraškėjo stiklai. Ji peržengė viskio butelio šukes. 

Gal jis išėjo? Ištuštino butelį, numetė jį į šoną ir išsvirduliavo iš 
namų“ 

Ji pajuto skausmingą gėdą, kokią tik paaugliai gali jausti. Kas nors 
gali jį pamatyti — jos draugai, jų tėvai. Tokiame mažame miestelyje kaip 
Emitsboras visi visus pažįsta. Ji mirs iš gėdos, jei kas nors pamatys jos 
tėvą šlitinėjantį girtą. 

Spausdama glėbyje laimėtą drambliuką, pirmąją gerbėjo dovaną, ji 
stovėjo kambario viduryje nežinodama, ką daryti. 

Jei mama būtų namuose, pagalvojo ji, staiga įniršusi, jei mama 
būtų namuose, jis nebūtų išėjęs. Ji būtų nuraminusi jį ir paguldžiusi. 
Blero irgi nėra, stovyklauja su savo kvailais draugais. Tikriausiai geria 
alų ir varto prie laužo Playboy. 

Ji irgi buvo išėjusi, prisiminė vos neverkdama iš neryžtingumo. Ką 
jai daryti — likti ir laukti ar eiti jo ieškoti? 

Eis ieškoti. Apsisprendusi ji priėjo prie stalo, norėdama išjungti 
lempą. Po kojomis vėl trekštelėjo šukės. Keista, pagalvojo ji. Jei butelis 
sudužo prie durų, iš kur tiek šukių po stalu? Ir po palange? 

Ji lėtai atplėšė žvilgsnį nuo šukių prie kojų ir pažvelgė į aukštą 
siaurą langą už tėvo stalo. Jis buvo ne atidarytas, o išdaužtas. Iš rėmo 
klastingai kyšojo stiklo šukės. Linkstančiomis kojomis ji žengė žings- 
nį lango link, paskui kitą. Tada pažvelgė žemyn ir išvydo ant kiemo 
grindinio gulintį tėvą, pervertą sodo kuolų, kuriuos pats tą dieną buvo 
sukalęs. 

Ji prisiminė, kaip bėgo. Su krūtinėje užstrigusiu riksmu. Lėkė, 
griuvo ant laiptų, atsistojusi vėl bėgo ilgu koridoriumi, atsitrenkė į su- 
kamąsias virtuvės duris, išskriejo į kiemą. 

Jis gulėjo kraujo klane prasižiojęs, lyg norėtų kažką sakyti. Arba 
rėkti. Iš krūtinės kyšojo nusmailinti kuolų galai, permirkę krauju. 

Jo akys spoksojo į ją, tačiau nieko nebematė. Ji purtė jį, šaukė, 
bandė pakelti. Maldavo, verkė, kalbino, bet jis tik žiūrėjo į ją. Ji užuodė 
kraujo, jo kraujo, ir stiprų vasaros rožių, kurias jis taip mylėjo, kvapą. 

"Tada ji ėmė klykti. Klykė, kol juos rado kaimynai. 

KAMERONAS RAFERTIS NEMĖGO KAPINIŲ. NE TODĖL, KAD BŪTŲ PRIE- 
taringas. Jis neaplenkdavo iš tolo juodų kačių ir nebelsdavo į medį. Jam 
kėlė siaubą akistata su savo paties mirtingumu. Jis žinojo, kad amžinai 
negyvens — būdamas policininkas, jis suvokė žaidžiąs su mirtimi daž- 
niau nei dauguma, Tai buvo jo darbas, kaip gyvenimas buvo darbas, o 
mirtis — pasitraukimas iš jo. 

Tačiau jam visiškai nesinorėjo matyti granitinių antkapių ir krū- 
vos nuvytusių mirtį primenančių gėlių. 

Vis dėlto jis atėjo pažiūrėti į kapą — deja, vienas kapas dažniausiai 
pritraukia kitus, ir taip atsiranda kapinės. Šios buvo įsikūrusios Mūsų 
Gailestingosios Mergelės katalikų bažnyčios pašonėje, ant nuolaidaus 
šlaito senos varpinės šešėlyje. Akmeninė bažnyčia buvo nedidelė, tačiau 
tvirta, atlaikiusi šimto dvidešimt trejų metų orus ir nuodėmes. Žemės 
lopinėlis, skirtas į amžinybę išėjusiems katalikams, buvo aptvertas ka- 
liojo plieno tvorele. Dauguma virbų surūdiję, daugelio trūko. Niekam 
tai per daug nerūpėjo. 

Šiomis dienomis miestelio gyventojai buvo pasidaliję tarp vi- 
suotinės Dievo bažnyčios Meine ir Pirmosios liuteronų Poplare, nors 
pietinės miestelio dalies gyventojai ir katalikai lankė Veisaido Brolijos 
bažnyčią. 

Nuo septintojo dešimtmečio, sumažėjus parapijiečių, Mūsų 
Gailestingosios Mergelės bažnyčioje buvo laikomos tik vienerios sek- 
madieninės mišios. Jas laikydavo atvykstantys Šv. Onos bažnyčios ku- 
nigai iš Hagerstauno; vienas arba kitas užsukdavo į miestelį paskaityti 
tikybos paskaitą ir atlaikyti devintos valandos mišias. Kitu metu Mūsų 
Gailestingosios Mergelės bažnyčioje beveik nieko nevykdavo, išskyrus 
per Velykas ir Kalėdas. Ir, žinoma, per vestuves ar laidotuves. Nesvarbu, 
kaip toli tikintieji nuklysdavo, jie vis tiek sugrįždavo čionai atgulti. 

Tačiau toji mintis Kamerono, kuris buvo pakrikštytas krikštykloje, 
tiesiai priešais aukštą ir rūsčią Mergelės Marijos statulą, visiškai ne- 
guodė. 

Buvo graži naktis, nors vėsoka ir šiek tiek vėjuota, bet dangus at- 
rodė skaidrus it krištolas. Jis būtų mieliau sėdėjęs savo terasoje su bute- 
liu šalto alaus ir žiūrėjęs pro teleskopą į žvaigždes. Iš tiesų net mieliau 
vaikytųsi kokį nuo narkotikų apsvaigusį žudiką tamsioje gatvėje. Kai su 
ginklu rankoje bėgi paskui savo potencialią mirtį, sukyla adrenalinas, 
ir tuomet negalvoji apie tikrovę. Bet pamažu žengdamas virš pūvančių 
kūnų, skaudžiai suvoki neišvengiamą lemtį. 

Suūkė pelėda, ir pavaduotojas Badas Hjuitas, einantis šalia Kamo, 
krūptelėjo. Tada droviai šyptelėjo ir atsikrenkštė. 

— Šiurpi vieta, ar ne, šerife? 

Kamas neaiškiai numykė. Trisdešimties, jis buvo tik trejais metais 
vyresnis už Badą; jie kartu užaugo tame pačiame Šunkelio kelyje. Mo- 
kydamasis paskutinėje Emitsboro gimnazijos klasėje, tris pašėlusius ir 
audringus mėnesius susitikinėjo su Bado seserimi Sara; buvo šalia Bado 
tada, kai šis išvėmė savo pirmuosius alaus butelius. Tačiau jis žinojo, kad 
Badas jaučia pareigą vadinti jį šerifu. 

— Dieną kažkaip negalvoji apie tai, — tęsė Badas. Jo jauname, 
nuoširdžiame veide sveikai spindėjo apvalūs skruostai. Šviesūs šiaudų 
spalvos plaukai visada būdavo išsidraikę, kad ir kiek jis lygindavo juos 
šlapiomis šukomis. — Bet naktį iškart prisimeni visus filmus apie vam- 
pyrus. 

— Šie žmonės jau tikrai negyvi. 

— Žinau. — Tačiau Badas gailėjosi turįs tik paprastas 38 kalibro 
kulkas, o ne sidabrines. 

— Čia, šerife. 

Pora paauglių, atslinkusių į kapinaites pasiglamonėti, rodė jiems 
kelią. Jie atrodė išsigandę, kai klykdami atbėgo į Kamo namus ir ėmė 
belstis, bet dabar jie buvo pilni baugaus jaudulio. Ir jiems tai patiko. 

— Štai čia. — Septyniolikmetis vaikinukas su džinsiniu švarkeliu 
ir nuavėtais sportbačiais ištiesė ranką. Kairėje ausyje jis segėjo mažą 
auksinį auskarą — Emitsbore tai buvo kvailumo arba drąsos ženklas. 
Putlių formų mergina stirnos akimis nusipurtė. Jie abu žinojo, kad pir- 
madienį taps Emitsboro gimnazijos žvaigždėmis. 

Kamas nukreipė prožektorių į nuverstą paminklinę lentą. Kapas 

priklausė Džonui Robertui Hardžiui,1881-aisiais gimusiam kūdikiui, 
kuris išgyveno vos metus ir buvo jau daugiau kaip šimtmetį miręs. Ta- 
čiau dabar ten žiojėjo tik plati, tamsi ir tuščia duobė. 

— Matote? Kaip mes ir sakėme. — Vaikinas garsiai nurijo seiles. Jo 
akių baltymai švytėjo blankioje šviesoje. — Kažkas jį iškasė. 

— Matau, Džošai. — Kamas pasilenkė virš duobės ir pašvietė į 
vidų. Joje nieko nebuvo, tik žemių ir senos mirties kvapas. 

— Ar tai kapų plėšikai, šerife? — Džošo balsas virpėjo iš susijau- 
dinimo. Jam buvo gėda, kad kepurnėjosi iš tos duobės it triušis po to, 
kai abu su Sale, besiraičiodami ant žolės, į ją įvirto. Jis mieliau prisimi- 
nė tai, kad jo ranka buvo po jos marškinėliais. Jis norėjo, kad ji irgi tai 
prisimintų, todėl nutaisė autoritetingą toną. — Skaičiau, kad jie iškasa 
kapus ieškodami brangenybių ir kūno dalių. Paskui parduoda jas eks- 
perimentams. 

— Nemanau, kad jie būtų daug ką čia radę. — Kamas atsitiesė. 
Nors laikė save blaiviai mąstančiu, atvira kapo duobė jam kėlė šiur- 
p3. — Judu eikite, palydėk Salę namo. Mes čia susitvarkysime. 

Salė pažvelgė į jį išpūtusi akis. Ji slapčia žavėjosi šerifu Raferčiu. 
Buvo girdėjusi motinos ir kaimynių apkalbas apie jo pašėlusias dienas 
Emitsboro gimnazijoje, kai jis dėvėjo odinį švarką, važinėjo motociklu 
ir nusiaubdavo Klaido užeigą pešdamasis dėl merginos. 

Jis tebevažinėjo motociklu ir atrodė taip, tarsi vis dar galėtų šėlti. 
Aukštas, lieknas ir raumeningas. Jis dėvėjo ne tą kvailą chaki spalvos 
uniformą kaip Badas Hjuitas, bet prigludusius džinsus ir medvilninius 
marškinius su iki alkūnių atraitotomis rankovėmis. Juodos it rašalas 
garbanos raitėsi už ausų ir krito ant marškinių apykaklės. Pailgas kau- 
lėtas veidas, dabar apšviestas mėnulio šviesos, vertė virpėti septyniolik- 
metės širdį. Salės nuomone, jo mėlynos akys buvo pačios seksualiau- 
sios — tamsios, gilios, niūrokos. 

— Ar skambinsite FTB? — pasiteiravo ji. 

— Pagalvosime. — Dieve, kaip būtų gera vėl tapti septyniolikme- 
čiu, pagalvojo jis, bet tučtuojau susigriebė: o ne, ačiū. — Dėkoju už pa- 
galbą. Kai kitą kartą užsimanysite pasiglamonėti, eikite kur nors kitur. 

Salė dailiai nuraudo. Nakties vėjas sušiaušė jai plaukus aplink at- 
viraširdį veidą. 

— Mes tik kalbėjomės, šerife. 

O telyčios šokinėjo per mėnulį. 

— Kad ir kaip ten būtų buvę, dabar eikite namo. 

Jis nulydėjo juos akimis, tolstančius tarp antkapių ir paminklinių 
lentų per minkštą, susmegusią žemę ir žolės kupstus. Susiglaudę jie apie 
kažką šnabždėjosi. Salė cyptelėjo, sukikeno ir paskutinį kartą dirstelėjo 
per petį į Kamą. Vaikai, pagalvojo jis, purtydamas galvą. Nieko neišma- 
no apie tinkamą elgesį. 

— Badai, reikia tai nufotografuoti. Šiąnakt. Ir aptverti. Ryte visas 
miestelis bus apie tai girdėjęs. 

— Kapų plėšikai Emitsbore. Nemanau. — Badas prisimerkė ir nu- 
taisė rimtą veidą. Kapinės buvo gana šiurpi vieta, tačiau, kita vertus, tai 
įdomiausias įvykis nuo tada, kai Bilis Reardonas nugvelbė tėvo pikapą 
ir išlėkė pasivažinėti po apylinkes su ta didžiakrūte Gledhilų mergiote 
ir šešiais buteliais alaus. — Greičiau jau vandalai. Kokie nors vaikėzai, 
turintys iškrypusį humoro jausmą. 

— Ko gero, — sumurmėjo Kamas, bet kai Badas nuėjo į automobi- 
lį atnešti fotoaparato, jis vėl pritūpė prie kapo duobės krašto. Nepanašu į 
vandalizmą. Kur grafiti, be priežasties išvartyti antkapiai? 

Kapas buvo iškastas tvarkingai — netgi metodiškai, pagalvojo jis. 
Aplinkiniai antkapiai nepaliesti. Išniekintas tik šis vienas kapelis. 

Ir kur, po galais, žemės? Aplinkui duobę nebuvo nė krūvelės že- 
mių. Vadinasi, jos buvo išvežtos. Kas, dėl Dievo meilės, galėtų norėti 
poros vežimėlių žemės iš seno kapo? 

Vėl suūkė pelėda, tada išskleidė sparnus ir nuplasnojo virš bažny- 
čios kiemo. Kamas sudrebėjo, kai šešėlis prasklendė jam už nugaros. 


KITĄ RYTĄ, ŠEŠTADIENĮ, KAMAS ATVAŽIAVO Į MIESTELĮ IR PASISTATĖ AU- 
tomobilį prie Martos užkandinės, kavinės ir jau ne pirmus metus mies- 
telėnų susibūrimo vietos. Nuo tada, kai grįžo į gimtąjį miestelį dirbti 
šerifu, jis kiekvieną šeštadienio rytą atvažiuodavo čia blynų ir kavos. 
Darbas retai kada sutrukdydavo šiam jo ritualui. Daugumą šešta- 
dienių Kamas išsėdėdavo užkandinėje nuo aštuntos iki dešimtos. Per tą 

laiką išgerdavo du ar tris puodelius kavos. Jis plepėdavo su padavėjomis, 
nuolatiniais užkandinės lankytojais, klausydavosi Loretos Lyn ar Ren- 
džio Treviso per nedidelį muzikinį centrą, peržvelgdavo Herald Mail 
antraštes ir perskaitydavo sporto skiltį. Jam patiko raminantis keptų 
dešrelių ir šoninės kvapas, indų tarškėjimas, tylūs senių, susispietusių 
prie baro, pašnekesiai apie beisbolą ar ekonomiką. 

Emitsbore, Merilendo valstijos miestelyje, gyvenimas tekėjo lėtai 
ir ramiai. Todėl jis čia ir grįžo. 

Miestelis išsiplėtė nuo to laiko, kai jis buvo dar visai jaunas. Dabar 
čia gyveno beveik du tūkstančiai gyventojų, įskaitant aplinkines fermas 
ir kalnų namelius. Be to, buvo pastatyta pradinė mokykla, o prieš pen- 
kerius metus septines cisternas pakeitė nutekamųjų vandenų valymo 
įmonė. Tokie dalykai tebebuvo naujiena Emitsbore, kurio aikštės par- 
kelyje kiekvieną dieną nuo ryto iki vakaro plevėsavo vėliava. 

Tai buvo tylus, tvarkingas miestelis. Jį 1782-aisiais įkūrė Samuelis 
K. Emitas. Jaukiai susigūžusį slėnyje, jį iš visų pusių supo orūs kalnai ir 
banguojantys laukai. Trijose iš keturių pusių plytėjo pievos, liucernų ir 
kukurūzų laukai. Ketvirtoje dunksojo Doperio miškas, pavadintas pa- 
gal kaimynystėje stovinčią Doperio fermą. Miškas buvo gilus, daugiau 
nei dviejų šimtų akrų. Vieną šaltą 1958-ųjų lapkričio dieną vyriausiasis 
Džeromo Doperio sūnus pabėgo iš mokyklos ir pasuko į mišką. Persi- 
metęs per petį šautuvą, jis tikėjosi pakloti elnią. 

Kitą rytą jie rado jį netoli slidžių upelio krantų. Beveik be galvos. 
Visi nutarė, kad Doperis Jaunesnysis neatsargiai elgėsi su šautuvu, pa- 
slydo ant slidžios žolės ir iškeliavo į amžinąją karalystę vietoj elnio. 

Nuo tada vaikai mėgo šiurpinti save istorijomis prie laužo apie 
begalvę Doperio Jaunesniojo šmėklą, amžinai medžiojančią Doperio 
miške. 

Antietamo upelis tekėjo per pietines Doperio ganyklas, sruveno 
per mišką, kur Doperis Jaunesnysis paslydo paskutinį kartą, ir įvin- 
giuodavo į miestelį. Gerai palijus jis triukšmingai kunkuliuodavo po 
akmeniniu tiltu Gofer Houlo take. 

Už pusės mylios nuo miestelio upelis praplatėdavo, atkirsdamas 
netaisyklingą uolienų ir medžių ratą. Ten vanduo tekėdavo lėčiau ir 

ramiau, leisdamas saulės spinduliams, prasiskverbiantiems pro vasaros 
lapiją, šokinėti jo paviršiuje. Susiradęs patogų akmenį ir užmetęs meš- 
kerę, bet kuris vyras, jei nebūdavo per daug įkaušęs ar kvailas, galėdavo 
parnešti vakarienei upėtakį. 

Už žvejybai tinkamų vietų nelygi žemė kilo į viršų. Antrajame 
gūbryje buvo klinčių karjeras, kur Kamas dirbo dvi sunkias, prakaitą 
sunkiančias vasaras. Šiltomis naktimis tenai mėgdavo suvažiuoti vai- 
kigaliai, dauguma apsinešę nuo alaus ar žolės, ir šokinėti nuo uolų į 
gilius, ramius vandenis apačioje. 1978-aisiais, po to, kai nuskendo trys 
vaikai, karjeras buvo aptvertas ir apklijuotas įspėjimais. Tačiau vaikėzai 
ir toliau šiltomis vasaros dienomis nardydavo karjere. Tik dabar pirma 
tekdavo perlipti per tvorą. 

Emitsboras buvo per toli nuo pagrindinių valstijos kelių, todėl eis- 
mas nebuvo didelis, o dvi valandos kelio nuo Vašingtono neleido jam 
vadintis miegamuoju miesto rajonu. Čia mažai kas keitėsi, ir tai visiškai 
tenkino miestelėnus. 

Miestelis didžiavosi ūkinių prekių parduotuve, Amerikiečių legio- 
no paštu ir saujele antikvarinių parduotuvių. Jame buvo turgus, kuriam 
jau keturias kartas vadovavo ta pati šeima, veikė taisykla, kurios šeimi- 
ninkai keitėsi taip dažnai, kad Kamas jau buvo pametęs skaičių. Aikštėje 
buvo įsikūrusi apygardos biblioteka, kuri dirbdavo dvi dienas per savai- 
tę ir šeštadienio rytą. Miestelis turėjo savo šerifą, du jo pavaduotojus, 
merą ir miestelio tarybą. 

Vasarą sužaliavus medžiams, vaikštinėdamas jų pavėsyje, galėjai 
uosti šviežiai nupjautos žolės kvapą, o ne išmetamąsias dujas. Žmonės 
rūpestingai prižiūrėjo savo namus, ir netgi mažiausius kiemus puošė 
gėlės ir darželiai. 

Atėjus rudeniui, aplinkiniai kalnai nusidažydavo įvairiausiomis 
spalvomis, o gatvėse padvelkdavo laužais ir šlapiais lapais. 

Žiemą miestelis atrodydavo tarsi atvirukas, scena iš Nuostabaus 
gyvenimo, su sniego pusnimis, dengiančiomis akmenines sienas, ir ka- 
lėdinėmis girliandomis, šviečiančiomis ištisas savaites. 

Policininko požiūriu, miestelio problemos buvo vieni juokai. Reti 
vandalizmo atvejai, kai vaikėzai išmuilindavo arba išdaužydavo langus, 

eismo taisyklių pažeidimai, smulkus chuliganizmas, buitiniai ginčai. 
Nuo tada, kai prieš metus sugrįžo į miestelį, Kamui teko išnarplioti 
vieną užpuolimo ir sumušimo atvejį, keletą smulkių vagysčių, pustuzinį 
tyčinės žalos bylų, taikyti baro peštukus ir nubausti daugybę išgėrusių 
vairuotojų. 

Vašingtone, kur jis dirbo policininku septynerius metus, tiek įvyk- 
davo per vieną naktį. 

Kai jis apsisprendė palikti darbą Vašingtone ir važiuoti atgal į 
Emitsborą, bendradarbiai pranašavo, kad jis grįšiąs po šešių mėnesių 
verkdamas iš nuobodulio. Jis turėjo tikro gatvės policininko reputaciją, 
kartais šalto kaip ledas, kartais pratrūkstančio pykčiu, įpratusio, netgi 
prisitaikiusio prie susirėmimų su narkomanais ir narkotikų prekeiviais. 

Kamui patiko jo darbas, patiko vaikščioti ašmenimis patruliuo- 
jant gatvėse ir renkant tai, kas liko iš žmonių kūnų. Jo slapta svajonė, 
kurią puoselėjo nuo tada, kai įstojo į policijos gretas ir tapo detektyvu, 
išsipildė. O gatvėse liko todėl, kad čia jautėsi kaip namuose, jautėsi rei- 
kalingas. 

Bet tada, vieną karštą vasaros dieną, juodu su partneriu nusivijo 
dvidešimt vienerių smulkų narkotikų prekeivį ir jo klykiantį įkaitą į ap- 
griuvusį pastatą Saut Yste. 

Ir jo gyvenimas pasikeitė. 

— Kameronai? — Ranka ant Kamo peties privertė jį pakirsti iš 
prisiminimų. Šalia stovėjo Emitsboro meras. 

— Pone Atertonai. 

— Nieko prieš, jei prisėsiu? — Šykščiai šyptelėjęs, Džeimsas Ater- 
tonas įsitaisė ant vinilo kėdės priešais Kamą. Jo kūnas buvo ilgas, kam- 
puotas, šiek tiek melancholiškas veidas kaulėtas, blyškiai mėlynos akys, 
balta, strazdanota oda, šviesiai rusvi plaukai, ilgas kaklas ir ištįsusios 
galūnės. 

Iš sportinio švarkelio kišenės kyšojo tušinukas ir akiniai vieliniais 
rėmeliais. Jis visada dėvėdavo sportinius švarkelius ir avėdavo nubliz- 
gintus juodus suvarstomus batus. Kamas negalėjo prisiminti matęs 
Atertoną su sportiniais bateliais, džinsais ar šortais. Jam buvo pen- 
kiasdešimt dveji, ir jis atrodė taip, kaip ir priderėjo gimnazijos tiksliųjų 

mokslų mokytojui ir visuomenės tarnui. Emitsboro meru — vargu ar 
tai galima pavadinti etatiniu darbu — jis tapo dar tada, kai Kamas te- 
buvo paauglys. Toks susitarimas kuo puikiausiai tenkino ir Atertoną, ir 
miestelį. 

— Kavos? — pasiūlė Kamas ir automatiškai pamojo padavėjai, 
nors ši jau ėjo jų pusėn su kavinuku. 

— Ačiū, Alisa, — padėkojo Atertonas, kai ji įpylė. 

— Gal pusryčiausite, mere? 

— Ne, jau pusryčiavau. — Jis nužvelgė plastikinį padėklą su pyra- 
gaičiais ant baro. — Spurgos šviežios? 

— Šįryt keptos. 

Jis atsiduso, kliūstelėjo į kavą grietinėlės ir įsidėjo du kupinus 
šaukštelius cukraus. 

— Tikriausiai neturite tų su obuoliais, apibarstytų cinamonu? 

— Ant vienos iš jų užrašytas jūsų vardas. — Alisa mirktelėjo jam 
ir nuėjo atnešti spurgos. 

— Visiškai neturiu valios, — tarė Atertonas, su malonumu gurkš- 
telėjęs skanios kavos. — Tarp mūsų kalbant, mano žmona negali pakęs- 
ti, kad aš ėdu kaip arklys, bet nepriaugu nė gramo. 

— Kaip gyvuoja ponia Aterton? 

— Puikiai. Šįryt Minė pardavinėja kepinius vidurinėje mokykloje. 
Bando surinkti pinigų naujoms orkestro uniformoms. — Kai Alisa pa- 
dėjo priešais jį spurgą, Atertonas pasiėmė peilį ir šakutę. Servetėlė buvo 
tvarkingai išskleista ant kelių. 

Kamas neišlaikęs šyptelėjo. Meras nešliurps lipnių obuolio gaba- 
liukų. Atertonas garsėjo tvarkingumu. 

— Girdėjau, vakar naktį nutiko kažkas neįprasta. 

— Bjaurus reikalas. — Kamui akyse tebestovėjo tamsus žiojėjantis 
kapas. — Vakar naktį mes viską nufotografavome ir aptvėrėme. Šįryt 
buvau nuvažiavęs pažiūrėti. Žemė kieta ir sausa. Jokių pėdsakų. Vieta 
nepriekaištingai sutvarkyta. 

— Gal vaikėzai jau krečia Helovino išdaigas? 

— Iš pradžių ir aš taip pagalvojau, — prisipažino Kamas. — Bet 
vargu. Paprastai vaikai nebūna tokie tvarkingi. 

— Kaip nemalonu. — Atertonas valgė spurgą mažais kąsneliais, 
gerai sukramtydavo ir nurydavo, prieš pradėdamas kalbėti. — Net ne- 
sitiki, kad tokiame miestelyje kaip mūsų gali dėtis tokios nesąmonės. 
Guodžia tik tai, kad kapas senas ir nelikę jokių artimųjų, kuriuos tai 
žeistų. — Atertonas padėjo šakutę, nusivalė pirštus į servetėlę, tada pa- 
ėmė puodelį. — Po kelių dienų kalbos aprims, ir žmonės pamirš. Bet 
nenorėčiau, kad toks incidentas pasikartotų. — Jis nusišypsojo kaip 
mokytojas, kurio lėtapėdis mokinys sugebėjo gauti geriausią įverti- 
nimą. — Žinau, kad sutvarkysi šį reikalą diskretiškai, Kameronai. Jei 
reikės pagalbos, sakyk, 

— Būtinai. 

Išsitraukęs piniginę, Atertonas išėmė porą šiugždančių lygių bank- 
notų ir pakišo juos po tuščios lėkštės kampu. 

— Ką gi, tuomet judėsiu. Turiu pasirodyti kepinių išpardavime. 

Meras neskubėdamas išžingsniavo iš užkandinės, pasisveikino su 
keliais praeiviais ir patraukė Meino gatve. 

Likusią dienos dalį Kamas tvarkė dokumentus ir patruliavo. Bet 
prieš nusileidžiant saulei, dar kartą nuvažiavo į kapines. Jis praleido ten 
beveik trisdešimt minučių, mąsliai žvelgdamas į mažą, tuščią kapą. 


KARLEI DŽEIMISON BUVO PENKIOLIKA, IR JI PYKO ANT VISO PASAULIO. 
Pirmiausia — ant savo tėvų. Jie nesuprato, ką reiškia būti jaunai. Jie to- 
kie nykūs, gyvena savo kvailame name Harisburge, Pensilvanijoje. Ge- 
rieji senukai Mardžė ir Fredas, niekinamai galvojo ji, vis pasitaisydama 
kuprinę, eidama atbulomis, nerūpestingai atkišusi nykštį Pietų 15 kelio 
pakraščiu, 

Kodėl nedėvi dailių drabužių kaip tavo sesuo? Kodėl nesimokai ir 
negauni gerų pažymių kaip tavo sesuo? Kodėl negali susitvarkyti kamba- 
rio kaip tavo sesuo? 

Eina jie visi velniop! 

Ji nekentė ir savo sesers šventuolės veideliu, šventeivišku požiūriu 
ir tvarkingais drabužiais. Moksliukė Dženifer keliaus į tą sumautą Har- 
vardą, gaus sumautą stipendiją ir studijuos sumautą mediciną. 

Raudonais sportbačiais su ilgais auliniais atvartais kapodama žvy- 
rą, ji įsivaizdavo lėlę blyškiai šviesiais plaukais, tobulomis garbanomis 
krintančiais aplink širdelės formos veidą. Kūdikiškių akių žvilgsnis 
buvo tuščias, o putliose, dailiose lūpose skleidėsi savimi pasitikinti 
šypsena. 

Sveiki, aš Dženifer, pasakytų lėlė, truktelėjus virvelę. Aš tobula. Pa- 
daryčiau viską, ką man lieptų, ir padaryčiau tinkamai. 

Karlė įsivaizdavo numetanti lėlę nuo aukšto pastato ir stebinti, 
kaip jos tobulas veidas išsitaško ant betoninio grindinio. 

Šūdas, ji nenori būti panaši į Dženifer. Pasiknisusi aptemptų džin- 
sų kišenėje, Karlė išsitraukė suglamžytą cigarečių pakelį. Liko tik viena 
cigaretė, pasipiktinusi pagalvojo ji. Ką gi, ji turi šimtą penkiasdešimt 
dolerių, o šiame kelyje turi būti kokia nors parduotuvė. 

Karlė prisidegė cigaretę raudonu žiebtuvėliu, — raudona buvo jos 
spalva, — įsikišo jį į kišenę ir nerūpestingai paspyrė tuščią pakelį. Ji nu- 
sikeikė, stebėdama pro šalį lekiančius automobilius. Kol kas jai gana ge- 
rai sekėsi keliauti pakeleivingomis mašinomis, o kadangi diena giedra 
ir maloniai vėsi, nieko tokio, jei truputį pasivaikščios. 

Ji nukeliaus į Floridą, į Fort Loderdeilą, kur jos suknisti tėvai ne- 
išleido per pavasario atostogas. Neva ji per jauna. Ji visuomet būdavo 
arba per jauna, arba per sena, priklausomai nuo tėvų nuotaikos ir to, ką 
ji norėdavo daryti. 

Jėzau, jie nieko neišmano, pagalvojo ji papurtydama galvą, ir 
trumpų raudonų plaukų kupeta susišiaušė jai aplink veidą, o kairėje 
ausyje smarkiai sumaskatavo trys auskarai. 

Ji vilkėjo džinsinį švarkelį, beveik visą „išgražintą“ lopais ir smeig- 
tukais, ir raudonus marškinėlius su Bon Džovio atvaizdu ant krūtinės. 
Aptempti džinsai buvo nerūpestingai prapjauti ties keliais. Ant vieno 
riešo skambėjo koks tuzinas apyrankių. Kitą puošė du „Swatch“ laik- 
rodžiai. 

Ji buvo penkių pėdų ir keturių colių, svėrė šimtą dešimt svarų. 
Karlė didžiavosi savo kūnu, kuris iš tikrųjų sužydėjo prieš metus. Ji 
mėgo demonstruoti jį po aptemptais drabužiais, o tai šiurpino ir siutino 
tėvus. Bet jai tai teikė malonumą. Ypač dėl to, kad Dženifer buvo liesa 

ir plokščiakrūtė. Karlė triumfavo, kad pergali seserį nors vienoje srityje, 
nesvarbu, kad tai tik krūtinės dydis. 

Jie manė, kad ji mylisi su Džastinu Marksu, ir stebėjo ją it vam- 
pyrai. Taip ir laukė, kada ji pasakys: ei, aš nėščia. Seksualiai aktyvi, pa- 
galvojo ji paniekinamai prunkštelėdama. Jie vartodavo šį terminą, kad 
parodytų, jog žengia koja kojon su gyvenimu. 

Bet ji dar nesimylėjo su Džastinu, nors jis ir norėjo. Tiesiog ji dar 
nepasiruošusi didžiajam įvykiui. Gal persigalvos, kai nuvyks į Floridą. 

Nusprendusi kurį laiką paėjėti į priekį, Karlė pasitaisė gydytojo 
išrašytus tamsius akinius. Ji nenorėjo pripažinti, kad yra trumparegė, 
todėl atsisakė nešioti korekcinius akinius, nebent jie būtų tamsinti. Ji jau 
buvo pametusi dvi poras lęšių, todėl tėvai nebepirko naujų. 

Nieko tokio, nusipirks pati, galvojo Karlė. Floridoje susiras darbą 
ir niekada negrįš į tą sumautą Pensilvaniją. Nusipirks tokius, kurie jos 
rudas akis pavers nuostabiomis dangaus žydrumo. 

Kažin ar jie jau ieško jos? Tikriausiai ne. Argi jiems rūpi? Juk jie 
turi Puikiąją Dženifer. Karlės akyse sužvilgo ašaros, ir ji sumirksėjo. Ne- 
svarbu. Velniop visus. 

Velniop juos visus. 

Jie pagalvos, kad ji mokykloje, kala iki pamėlynavimo JAV istoriją. 
Kam, velniai rautų, rūpi, kokie seni pirdžiai pasirašė Nepriklausomybės 
deklaraciją? Šiandien ji pasirašys savąją. Jai daugiau nereikės sėdėti 
klasėje, klausytis pamokslų, tvarkyti kambario, tildyti muzikos ar tiek 
daug nesidažyti. 

Kas tau yra, Karle? — vis klausdavo motina. Kodėl tu taip elgiesi? 
Aš tavęs nesuprantu. 

Aišku, kad nesuprato. Niekas nesuprato. 

Karlė vėl atkišo nykštį ir apsisuko. Tačiau smagumas pamažu blė- 
so. Ji keliavo jau keturias valandas, ir jos įžūlumas tirpo, virsdamas savi- 
gaila. Kai pro šalį pradardėjęs traktorius bloškė į veidą debesį dulkių, jai 
kilo mintis pereiti per kelią ir pasukti į šiaurę, namo. 

Kad mane kur, pagalvojo ji ištiesindama sulinkusius pečius. Ji ne- 
grįš atgal. Tegu jie jos ieško. Jai labai norėjosi, kad jie jos ieškotų. 

Atsidususi ji nuo kelkraščio pasuko į žole apaugusį šlaitą ir atsisė- 

do pavėsyje. Už aprūdijusios spygliuotos vielos tingiai drybsojo karvės. 
Jos kuprinėje kartu su bikiniu, pinigine, madingais rožiniais šortais ir 
atsarginiais marškinėliais buvo du keksiukai. Ji suvalgė abu ir nulaižė 
nuo pirštų šokoladą, stebėdama besiganančias karves. 

Karlė pasigailėjo, kad neįsimetė į kuprinę kokakolos. Kai tik pri- 
eis kokį kaimelį, nusipirks jos, taip pat ir cigarečių. Dirstelėjusi į savo 
laikrodžius pamatė, kad jau po vidurdienio. Tokiu metu mokyklos 
valgykloje būna daug žmonių ir triukšmo. Įdomu, ką pasakys vaikai, 
kai sužinos, kad ji iškeliavo autostopu į Floridą. Pažaliuos iš pavydo. 
Tai tikriausiai pats šauniausias jos poelgis. Tada jie tikrai atkreips į ją 
dėmesį. Visi atkreips. 

Karlė trumpai nusnūdo ir pabudo sustingusi bei apsunkusi. Užsi- 
metusi kuprinę, ji sugrįžo į pakelę ir iškėlė nykštį. 

Jėzau, kaip troškina. Trupiniai nuo keksiukų stovėjo gerklėje it 
akmenukai. Ir dar labai norėjosi užtraukti dūmą. Jos nuotaika šiek tiek 
pagerėjo pamačius ženklą. 


EMITSBORAS 8 MYLIOS 


Skambėjo it koks Hiksboras*, bet jei jame prekiaujama kokakola ir 
cigaretėmis, tada viskas gerai. 

Ji apsidžiaugė, kai, nepraėjus nė minutei, sumažinęs greitį sustojo 
pikapas. Skimbčiodama auskarais ir apyrankėmis, ji nuskubėjo prie 
keleivio durelių. Vyrukas viduje atrodė kaip fermeris. Jo rankos buvo 
didelės, storais pirštais, o ant kepuraitės snapelio puikavosi kažkokios 
pašarų ir grūdų parduotuvės reklama. Sunkvežimyje maloniai dvelkė 
šienu ir gyvuliais. 

— Ačiū, pone. — Ji įšoko į kabiną. 

— Kur važiuoji? 

— Į pietus, — atsiliepė ji. — Į Floridą. 

— Ilgas kelias. — Prieš vėl pajudėdamas, jis nužvelgė jos kuprinę. 

— Taip. — Ji truktelėjo pečiais. — Ką padarysi. 

— Važiuoji aplankyti giminaičių? 


* „Hick“ — kaimo stuobrys (angl.). 

— Ne. Tiesiog keliauju. — Ji metė į jį provokuojamą žvilgsnį, bet 
jis tik nusišypsojo. 

— Taigi, kelionės. Galiu nuvežti tave iki Sevinčio, bet pirma turiu 
kai kur užsukti. 

— Šaunu. — Patenkinta savimi, Karlė patogiau įsitaisė. 


VIDURNAKTĮ GIRIOJE SUSKAMBO NEGAILESTINGAS IR GARSUS VARPAS. 
Mėnuliui pakilus į juodą dangų, trylikos ratas ėmė niūniuoti. Jie daina- 
vo mirties dainą. 

Altorius raitėsi ir veržėsi ištrūkti. Vaizdas akyse liejosi, nes jie atė- 
mė iš jos akinius, o kad galėtų surišti, suleido kažkokių vaistų. Jos galva, 
rodės, siūbavo aukštyn ir žemyn. Giliai viduje tūnojo stingdanti baimė. 

Ji žinojo, kad yra nuoga, kad jos rankos ir kojos plačiai išskėstos ir 
pririštos. Bet nežinojo kur esanti, o jos apdujęs protas nepajėgė prisi- 
minti, kaip čia atsidūrė. 

Tas vyrukas sunkvežimyje, prisiminė ji įsitermpdama. Jis ją pavėžė- 
jo. Jis buvo fermeris. Juk taip? Jis sustojo prie savo fermos. Ji tuo beveik 
neabejojo. Paskui ją užpuolė. Ji priešinosi, bet jis buvo stiprus, nežmo- 
niškai stiprus. Tada jai kažkuo trenkė. 

Toliau viskas vyko kaip per miglą. Ji gulėjo surišta kažkokioje tam- 
sioje vietoje. Kiek laiko ji ten išbuvo? Valandą, dieną? Ateidavo kažkokie 
vyrai, šnabždėdavosi tarpusavyje. Paskui tas dūris į ranką. 

Ir ji vėl atsidūrė lauke. Matė mėnulį ir žvaigždes. Jautė dūmų kvapą. 
Jis sklaidėsi jos galvoje kaip ir sidabrinis varpo gausmas. Ir tas niūniavi- 
mas. Ji nesuprato žodžių, gal jie užsienietiški. Kažkokie beprasmiai. 

Ji apsiverkė, staiga pasiilgusi motinos. 

Ji pasuko galvą ir pamatė juodai apsisiautusias figūras. Jos buvo su 
žvėrių galvomis, kaip kokiame siaubo filme. Ar sapne. Tai sapnas, tikino 
ji save, kai akis ėmė graužti karštos ašaros. Ji pabus. Tuoj ateis mama, 
pažadins ją į mokyklą, ir visa tai išnyks. 

Tai tikrai sapnas. Tokių būtybių su žmonių kūnais ir žvėrių gal- 
vomis nėra. Pabaisos egzistuoja tik filmuose, tokiuose, kokius ji kartą 
žiūrėjo pas Šerę Murej, kai nakvojo pas ją. 

Būtybė su ožio galva pastatė jai tarp krūtų sidabrinę taurę. Ap- 

svaigintu protu ji bandė suvokti, kaip gali būti, kad ji iš tiesų jaučia šaltą 
metalą ant savo kūno. Negi gali tai jausti, kai sapnuoji? 

Jis iškėlė rankas, ir jo balsas nuaidėjo jos galvoje. Jis pastatė jai tarp 
šlaunų juodą žvakę. 

Dabar ji išsigandusi ėmė verkti smarkiau, nes suvokė, kad nesap- 
nuoja. Vis dėlto viskas šmėžavo jai prieš akis, o garsai, rodės, sklido iš 
labai toli. Šūksniai, klykavimai, raudos skambėjo pernelyg žmogiškai, 
kad sklistų iš tų siaubingų žvėrių galvų. 

Jis parvertė taurę, ir skystis nutekėjo jos kūnu. Jo kvapas priminė 
kraują. Ji suinkštė. Jis lietė ją, raudonu skysčiu piešdamas ženklus ant jos 
kūno. Ožio galvoje ji išvydo blizgančias akis, kai jis visai žmogiškomis 
rankomis ėmė daryti jai tokius dalykus, apie kuriuos buvo perspėjusi 
motina, jei ji važinėtųsi su berniukais ir juos gundytų. 

Netgi kaustanti baimė nepajėgė nuslopinti gėdingo karščio pilve. 

Tada visi tie vyrai su apsiaustais ir ožių, vilkų bei driežų galvomis 
stojo priešais ją nuogi. 

Dar nespėjus pirmajam užsiropšti ant jos su kietu ir pasiruošusiu 
sueičiai peniu, ji suprato, kad bus išprievartauta. Ji suriko, pajutusi pir- 
mąjį įsiveržimą. Jos riksmą pašaipiai atkartojo aidas tarp medžių. 

Jie čiulpė jos krauju aptaškytas krūtis, garsiai ir godžiai kriuksėdami. 
Dusdama ji bandė priešintis, bet jos burna buvo įnirtingai prievartauja- 
ma. Urgzdami ir aikčiodami, jie gnaibė, kramtė ir šokinėjo ant jos kūno. 

Jie it pamišę šoko, kvailiojo ir dejavo, keisdamiesi vietomis ant 
gyvo altoriaus. Kurti ir akli jos klyksmams, kurie pamažu virto kūkčio- 
jimu, o šis — tyliu verkšlenimu. 

Ji nugrimzdo į kažkokią gilią slaptą vietą, kur galėjo pasislėpti nuo 
skausmo ir baimės. Slėpdamasi joje, ji taip ir nepamatė peilio. 


3 skyrius 


GALERIJA BUVO SAUSAKIMŠA. PRAĖJUS VALANDAI NUO KLERĖS PARO- 
dos atidarymo, žmonės tebeplūdo į didingą trijų aukštų pastatą. Ne tik 
žmonės, galvojo Klerė, gurkšnodama šampaną, bet ir Žmonės. Tie iš di- 

džiosios raidės, kurie išpūs Endžės širdį iki Kanzaso dydžio. Verslo, meno 
pasaulio atstovai, teatralai, literatai ir kitos įžymybės. Nuo Madonos iki 
mero. Visi jie atėjo pažiūrėti, išreikšti nuomonę ir, akivaizdu, pirkti. 

Žurnalistai skynėsi kelią per minią, pakeliui rydami vieno kąsnio 
sumuštinius ir gerdami prancūzišką šampaną. Senoji patikima Enter- 
tainment Tonight kompanija atsiuntė komandą, kuri dabar filmavo 
Klerės trijų pėdų aukščio geležies ir bronzos darbą, pavadintą Galios 
sugrąžinimu. Kontroversiškas, kalbėjo jie, nes trys nuogos moterys, ap- 
siginklavusios ietimi, lanku ir žeberklu, apsupusios klūpantį vyrą, sim- 
bolizavo neslepiamą seksualumą ir akivaizdų feminizmą. 

Klerei tai buvo tiesiog jos pačios jausmų simbolis po skyrybų, kai 
norėjosi čiupti ginklą ir smogti atgal, bet tada jo nesurado. 

Museums and Art atstovai aptarinėjo nedidelį vario darbą, svaidy- 
damiesi tokiais žodžiais kaip „ezoterinis“ ir „susiskaidęs“. 

Argi gali sektis labiau? 

Tai kodėl ji jaučiasi tokia prislėgta? 

O, ji atliko savo pareigą, šypsojosi ir kalbėjo tiek, kad, rodės, veidas 
suskilinės it brokuotas marmuras. Ji netgi pasipuošė Endžės išrinkta su- 
knele. Juoda, blizgančia, su gilia iškirpte nugaroje ir tokia siaura, kad tu- 
rėjo tipenti kaip tos vargšės kinės, kai buvo madinga suveržti jų pėdas. 
Su ištiesintų plaukų šukuosena ir stambiais vario papuošalais, kuriuos, 
apimta įkvėpimo, sukūrė pati, ji atrodė meniškai ir seksualiai, tačiau, 
nors ir žinojo tai, šią akimirką nesijautė nei taip, nei anaip. 

Ji jaučiasi, pagaliau suvokė Klerė, it blizgesio apakinta provincialė. 
Tikriausiai taip jautėsi Dorotė*, kai jos ferma nukrito keistos, svetimos 
šalies vidury. Ir, kaip ir Dorotę, ją kankino didžiulis ir nenumaldomas 
noras grįžti namo. Namo. 

Klerė pamėgino atsikratyti tokio jausmo, gurkštelėdama dar šam- 
pano ir primindama sau, kad tai jos gyvenimo svajonės išsipildymas. 
Ji sunkiai jos siekė, o Endžė su Žanu Poliu sunkiai dirbo, kad sukurtų 
atmosferą, kurioje menas būtų įvertintas — ir nupirktas — už didelius 
pinigus. 


* Aliuzija į L. Erank Baum knygą „Ozo šalies burtininkas“. 

Galerija buvo elegantiška, tobulas prieglobstis menui ir žmonėms, 
kurie čia atėjo. Ji buvo akinamai balta, su grakščiais laiptais, vedančiais 
į antrą, paskui į trečią aukštą. Viskas atvira, gracinga ir lankstu. Nuo 
aukštų lubų svyrantys du modernūs krištolo sietynai puikiai apšvietė 
jos darbus. Aplinkui juos grūdosi žmonės su deimantais arba dizainerių 
kurtais džinsais. 

Kambariai duso nuo brangių kvepalų, kurie, sluoksniuodamiesi ir 
maišydamiesi, susiplakė į vieną išskirtinį kvapą. Turto. 

— Klere, brangioji. — Prie jos prasibrovė Tina Jongers, Klerės pa- 
žįstama ir nekenčiama meno kritikė. Ji atrodė it mažas elfas su plonų 
šviesių plaukų šukuosena ir skvarbiomis žaliomis akimis. Nors buvo 
perkopusi jau per penkiasdešimt, kosmetinė chirurgija sukūrė apgau- 
lingą keturiasdešimtmetės įvaizdį. 

Ji vilkėjo gėlėtu kulkšnis siekiančiu kaftanu ir skendėjo praban- 
giame Poison* kvepalų debesyje. Tinkamas kvapas, pagalvojo Klerė, 
nes Tinos kritika dažnai būdavo mirtina. Ji galėdavo vienu platininio 
antakio kilstelėjimu sutraiškyti menininko ego it vabalą. Ne paslaptis, 
kad ji dažnai taip ir pasielgdavo, nes tai suteikdavo jai nemarų galios 
pojūtį. 

Ji pakštelėjo Klerei į skruostą, tada karštai sugriebė už rankos. 

— Pranokai pati save, ar ne? 

Klerė nusišypsojo ir mintyse išvadino save ciniška veidmaine. 

— Tikrai? 

— Nebūk kukli — tai nuobodu. Visi čia esantys supranta, kad 
tu — devintojo dešimtmečio menininkė. Moteris menininkė. — Ji pa- 
purtė galvą ir skambiai nusijuokė, kad išgirstų filmavimo grupė. — Man 
malonu pasakyti, kad aš pirmoji per tavo debiutinę parodą atpažinau 
tavyje menininkę. 

Už puikų atsiliepimą ji tikėjosi nesuskaičiuojamų paslaugų, kvie- 
timų ir nemokamų pasivažinėjimų. Toks jau šis verslas. Klerė beveik 
girdėjo Endžės balsą. Mes visi žaidžiame šį žaidimą. 

— Vertinu tavo paramą, Tina. 


* „Poison“ — nuodai (angl.). 

— Nėra reikalo. Aš remiu tik geriausius. Jei darbas to nevertas, 
aš pirmoji tai pasakau. — Ji nusišypsojo parodydama mažus it katės 
dantukus. — Pavyzdžiui, vargšelio Krego paroda praeitą mėnesį. Apgai- 
lėtinas šlamštas, neįtikėtinai pasibaisėtinas, nė lašelio originalumo. Bet 
tai... — Ji ištiesė žieduotą rankutę į balto marmuro skulptūrą. Tai buvo 
staugiančio vilko galva su aštriomis spindinčiomis iltimis. Jo pečiai, tik- 
sliau, jų užuomina, buvo neabejotinai žmogiški. — ...galinga. 

Klerė pažvelgė į skulptūrą. Tai buvo vienas iš darbų, kuriuos 
įkvėpė jos bauginantys sapnai, košmarai. Staiga nuščiuvusi, ji nusisuko. 
Žaisk žaidimą, paliepė sau, tada vienu gurkšniu išgėrė likusį šampaną 
ir pastatė taurę. 

Ji turbūt niekada nesupras, kodėl vynas ir komplimentai verčia ją 
įsitempti. 

— Ačiū, Tina. Endžė lengviau atsikvėps, kai persakysiu jai tavo 
nuomonę. 

— O, aš paprastai pati ją pasakau, nesijaudink. — Tina pabaksnojo 
pirštu Klerei per riešą. — Norėčiau pasikalbėti su tavimi, tik ramesnė- 
mis aplinkybėmis, apie tavo kalbą mano meno grupei. 

— Žinoma, — atsiliepė Klerė, nors viešų pasisakymų nekentė dar 
labiau nei interviu. — Paskambink man. — Gal spėsiu pasikeisti nu- 
merį, pagalvojo mintyse. 

— Būtinai. Sveikinu, Klere. 

Klerė žengė žingsnį atgal, ketindama prasmukti į privatų Endžės 
kabinetą ir minutėlę pabūti viena, bet atsitrenkė į kažką tvirto už savęs. 

— O, atsiprašau, — pradėjo ji atsisukdama, — čia taip ankšta... 
Blerai! — Pirmą kartą per vakarą pajutusi nuoširdų džiaugsmą, ji apsi- 
kabino jį. — Tu atėjai! Bijojau, kad nepasirodysi. 

— Ir praleisiu tviskantį sesutės vakarėlį? 

— Tai meno paroda. 

— Aha. — Jis apžvelgė salę. — Kas taip sako? 

— Ačiū Dievui, tu čia. — Ji sugriebė jį už rankos. — Eime su ma- 
nimi. Ir, kad ir ką darytum, neatsigręžk. 

— Ei, — pasipiktino jis, kai ji ištempė jį į lauką, — šampanas juk 
viduje. 

— Nupirksiu tau visą dėžę. — Nekreipdama dėmesio į jai skirtą 
limuziną, ji nusitempė brolį gatve. Už keturių kvartalų jie įėjo į delika- 
tesų barą ir įkvėpė sūdytos jautienos, marinuotų daržovių bei česnako 
kvapą. 

— Ačiū tau, Dieve, — sumurmėjo Klerė, pripuolusi prie baro pasi- 
gėrėti bulvių salotomis, rūkytu eršketu ir marinuotais kiaušiniais. 

Po dešimties minučių juodu sėdėjo prie stalo, uždengto suraižyta 
klijuote, ir dorojo storas nesijotų ruginių miltų duonos riekes su aštria 
rūkyta jautiena ir sūriu. 

— Vadinasi, aš nusipirkau naują kostiumą ir atskridau lėktuvu 
tam, kad sėdėčiau delikatesų bare ir valgyčiau marinuotas daržoves su 
šalta mėsa? 

— Mes grįšim, jei nori, — tarė Klerė pilna burna. — Man reikėjo 
minutėlei ištrūkti. 

— Tai tavo paroda, — pastebėjo jis. 

— Taip. Bet kas joje demonstruojama — mano skulptūros ar aš? 

— Gerai, vaikeli. — Jis atsilošė kėdėje, kramtydamas bulvių traš- 
kutį. — Kas atsitiko? 

Kurį laiką ji tylėjo, bandydama sugalvoti, ką pasakyti. Klerė nė 
nesuvokė, kaip stipriai norėjo pasprukti, kol pamatė Blerą, tokį tikrą ir 
tvirtą, stovintį ten tarp visų tų blizgučių ir stiklo masės. 

Jis buvo tik šiek tiek aukštesnis už ją. Metams bėgant, jo plaukai 
patamsėjo iki tamsiai rusvų, ir jis šukavo juos atgal nuo veido. Daugeliui 
moterų Bleras priminė Robertą Redfordą, ir tai jį labai erzino. Jis nie- 
kada nesipuikavo savo išvaizda. Bleras suprato daugelio gražių moterų 
neviltį, kai jas laikydavo tik tuščiagalviais sekso objektais. 

Nepaisant to, kad atrodė naivus, gražus ir penkeriais metais jau- 
nesnis nei iš tikrųjų, jis sugebėjo išsikovoti sau vietą žurnalistų pasauly- 
je. Bleras buvo Washington “Post politikos apžvalgininkas. 

Klerė žinojo, kad jos brolis protingas ir žemiškas, visiška jos prie- 
šingybė. Tačiau tai netrukdė patikėti jam savo slapčiausių minčių. 

— Kaip mama? 

Bleras gurkšnojo sodos vandenį. Jis žinojo, kad dvynė sesuo suks 
ratus aplink ją kankinančią problemą, kol pasijus pasiruošusi nerti. 

— Gerai. Aną dieną gavau iš jos atvirlaiškį — iš Madrido. Negi tu 
negavai? 

— Gavau. — Klerė kramsnojo sumuštinį. — Regis, ji su Džeriu 
puikiai leidžia laiką. 

— Medaus mėnuo paprastai būna smagus. — Jis palinko į priekį ir 
palietė jos ranką. — Jai reikia Džerio, Klere. Mama jį myli ir nusipelno 
būti laiminga. 

— Žinau. Žinau. — Nekęsdama savęs, ji atstūmė lėkštę ir išsiėmė 
cigaretę. Regis, šiomis dienomis jos apetitas svyruoja kaip ir jos nuo- 
taika. — Protu tai suvokiu. Ji sunkiai dirbo po to, kai tėtis... po to, kai 
jis mirė, kad išlaikytų šeimą, verslą. Ir, spėju, kad neišprotėtų. Aš tai Ži- 
nau, — pakartojo ji, trindama smilkinį. — Žinau. 

— Bet? 

Ji papurtė galvą. 

— Džeris geras žmogus. Man jis iš tiesų patinka. Jis linksmas, 
protingas ir aiškiai pametęs galvą dėl mamos. Mes juk ne vaikai, kad 
galvotume, jog jis bando užimti tėčio vietą. 

— Bet? 

— Aš vis tiek jaučiuosi taip, tarsi jis užimtų tėčio vietą. — Ji nu- 
sijuokė ir giliai užsitraukė. — Bet tai ne dėl to, bent jau ne vien dėl to. 
Jėzau, Blerai, man atrodo, kad mes dabar tokie išsibarstę, tokie atsiskyrę. 
Mama kažkur Europoje mėgaujasi medaus mėnesiu, tu Vašingtone, aš 
čia. Negaliu liautis galvojusi, kaip viskas buvo, kai turėjome tėtį. 

— Tai buvo labai seniai. 

— Žinau. Jėzau, žinau. — Laisvąja ranka ji ėmė nervingai Žaisti 
servetėle. Klerė nežinojo, kaip išsakyti tai žodžiais. Dažnai lengviau 
reikšti jausmus dirbant su plienu ir lydmetaliu. — Tiesiog... na, netgi 
po to... kai likome trise... — Ji minutėlę užsimerkė. — Buvo sunku, tas 
šokas, vėliau tie nesusipratimai ir slapti sąmokslai dėl prekybos centro. 
Vieną minutę mes buvome graži, laiminga šeima, kitą tėtis jau miręs, o 
mes paskendę skandaluose. Bet mes buvome it vienas kumštis, gal per 
kietas, o paskui — triokšt, ir išsibarstėme. 

— Reikia tik paskambinti, Klere. Valanda kelio lėktuvu. 

— Taip. Nežinau, kas man yra, Blerai. Viskas einasi tiesiog puikiai. 

Mėgstu savo darbą. Man patinka tai, ką darau, myliu savo gyvenimą. 
Bet... aš vėl sapnavau tą sapną. 

— Ak. — Jis paėmė ją už rankos. — Apgailestauju. Nori pasikalbėti 
apie tai? 

— Apie sapną? — Klerė skubiais, nervingais judesiais užgesino 
cigaretę neskoningoje metalinėje peleninėje. Ji niekada nepasakojo 
smulkmenų, netgi jam. Iš baimės. — Ne, jis vis toks pat. Gana baisu, 
kai tai vyksta, bet paskui viskas išblėsta. Tik šį kartą nesugebėjau grįžti 
į įprastas vėžes. Dirbu, bet mano širdis kažkur kitur, o tai atsispindi 
darbuose. Vis galvoju apie tėtį, namą, o varge, netgi apie ponios Negli 
mažąjį juodą pudelį. Apie skrebučius Martos užkandinėje po sekmadie- 
ninių pamaldų. — Ji giliai įkvėpė. — Blerai, man rodos, aš noriu namo. 

— Namo? Į Emitsborą? | 

— Taip. Žinau, tu man sakei, kad beveik baigi susitarti su naujai- 
siais nuomininkais, bet juk gali tai atidėti. Mama neprieštaraus. 

— Aišku, neprieštaraus. — Jis matė jos kančią, jautė ją stebėdamas 
neramiai krutančias sesers rankas. — Klere, iš Niujorko į Emitsborą 
ilgas kelias. Aš kalbu ne apie mylias. 

— Kartą jau keliavau tuo keliu. 

— Iš ten į čia. Grįžimas atgal — kas kita. Nebuvai ten... 

— Devynerius metus, — užbaigė ji. — Beveik dešimt. Būtų leng- 
viau, jei kartais būtume grįžę ten po to, kai pradėjome mokytis koledže. 
Bet kai mama išsikėlė į Virdžiniją, nebeliko reikalo grįžti. — Ji atsilaužė 
gabalėlį sumuštinio ir įsidėjo į burną. Valgė ne iš alkio, o labiau todėl, 
kad nervinosi. — Tačiau ji bent jau išlaikė namą. 

— Tai gera investicija. Išpirktas, nedideli mokesčiai. Nuoma... 

— Negi tikrai tiki, kad ji nepardavė namo tik dėl nuompinigių? 

Bleras pažiūrėjo į jųdviejų susijungusias rankas. Jis labai norėjo 
atsakyti „taip“, kad ji galėtų nurimti ir žvelgti į ateitį, o ne į praeitį. Jo 
paties žaizdos buvo užgijusios, tačiau kartais vis tiek imdavo tvinkčioti, 
primindamos tėvo nesąžiningumą ir jo paties skausmingą nusivylimą. 

— Ne. Ten likę prisiminimai, dauguma jų geri. Neabejoju, kad mes 
visi prie jų prisirišę. 

— Ir tu? — tyliai paklausė ji. 

Jis pažvelgė jai į akis. Jose atsispindėjo supratimas ir skausmas. 

— Aš jo nepamiršau, jei tai turi galvoje. 

— Ir neatleidai? 

— Išmokau su tuo gyventi, — trumpai atsakė jis. — Mes visi iš- 
mokome. 

— Aš noriu grįžti, Blerai. Nors nesu visiškai tikra kodėl, man reikia 
grįžti. 

Jis dvejojo, norėdamas ginčytis. Paskui gūžtelėjęs pečiais pasi- 
davė. 

— Namas tuščias. Jei nori, gali įsikelti nors ir rytoj, bet aš abejoju, 
ar pasivaikščiojimas prisiminimų alėja tau padės, jei jau dabar jautiesi 
prislėgta. 

— Kaip sakei, dauguma prisiminimų geri. Galbūt atėjo laikas su- 
sidoroti su blogaisiais. 

— Vis dar vaikštai pas tą psichiatrą, a? 

Ji šyptelėjo. 

— Kartais. Bet tikroji terapija yra darbas, ir man atrodo, kad čia aš 
nebegaliu dirbti. Noriu grįžti namo, Blerai. Tai vienintelis dalykas, dėl 
kurio esu tikra. 


— KADA PASKUTINĮ KARTĄ VAIRAVAI AUTOMOBILĮ? — PIKTAI PASITEI- 
ravo Endžė. 

Klerė įkrovė paskutinį lagaminą į visiškai naujo automobilio ba- 
gažinę, uždarė dangtį ir atsitiesė. Kalbant apie automobilius, josios buvo 
tikras meno kūrinys. 

— Ką? — paklausė pastebėjusi, kad Endžė nekantriai taukšena 
koja, šį kartą apauta žalsvai mėlynu gyvatės odos bateliu. 

— Klausiu, kada paskutinį kartą vairavai automobilį? 

— O, prieš porą metų. Jis gražutis, ar ne? — Klerė meiliai paglostė 
blizgantį raudoną sparną. 

— Taip, tikrai gražus. Penkios pavaros, ar ne? Ir spidometras rodo 
iki šimto šešiasdešimties. Tu nevairavai porą metų, bet imi ir nusiperki 
mašiną su iltimis? 

— Tikriausiai džiaugtumeisi labiau, jei būčiau nusipirkusi sukiu- 
žusį seną universalą. 

— Kur kas labiau apsidžiaugčiau, jei iškrautum šitą pabaisą ir lip- 
tum į viršų, kur tau ir vieta. 

— Endže, mes kalbame apie tai ištisą savaitę. 

— Ir vis tiek aš nesuprantu. — Netekusi vilties, Endžė ėmė vaikš- 
tinėti šaligatviu pirmyn ir atgal, instinktyviai saugodamasi, kad dviejų 
šimtų dolerių vertės batelių kulniukai neįstrigtų plyšiuose. — Mergyt, 
tu dažnai pamiršti susivarstyti batus, tai kaip šia raketa ruošiesi pasiekti 
Merilendą? 

— Ar aš tau neminėjau autopiloto? — Kai Endžė pakėlė į ją su- 
glumusias akis, Klerė suėmė ją už pečių ir papurtė. — Gal liausiesi ne- 
rimavusi, a? Aš jau didelė. Kitus šešis mėnesius ketinu praleisti tykiame 
miestelyje, kuriame yra du šviesoforai, o didžiausi nusikaltimai — vejos 
skulptūrėlių vagystės iš kaimyninių kiemų. 

— Ir ką, po galais, tu ruošiesi veikti tokioje vietoje? 

— Dirbti. 

— Tu gali dirbti čia! Jėzau Visagali, Klere, po parodos visi kritikai 
pasiruošę bučiuoti tau rankas. Gali pareikalauti kokios tik nori kainos. 
Jei nori pailsėti, skrisk į Kankuną ar Monte Karlą. Kas ten tame Emits- 
burge? 

— Bore. Emitsbore. Tyla, ramybė. — Nė viena nė nemirktelėjo, kai 
iš taksi iššoko vairuotojas ir ėmė plūsti kitą vairuotoją. — Man reikia 
pakeisti aplinką, Endže. Viskas, ką sukūriau per praeitą mėnesį, yra 
šlamštas. 

— Nesąmonė. 

— Tu mano draugė, ir labai gera, bet kartu ir prekeivė meno dirbi- 
niais. Būk sąžininga. 

Endžė prasižiojo, bet pamačiusi Klerės žvilgsnį, tik nekantriai atsi- 
duso. 

— Ką gi, gana sąžininga, — sumurmėjo Klerė. 

— Jei per pastarąsias porą savaičių nesukūrei savo geriausių dar- 
bų, tai tik todėl, kad per daug iš savęs reikalauji. Viskas, ką sukūrei paro- 
dai, buvo nuostabu. Tau tiesiog reikia pailsėti. | 

— Galbūt. Patikėk manimi, Emitsbore bus sunku save prievartauti. 
Tai, — pridūrė ji, nespėjus Endžei paprieštarauti, — tik penkios valan- 
dos kelio automobiliu. Tu ir Žanas Polis galėsite atvažiuoti ir aplankyti 
mane kada tik panorėję. 

Endžė pasidavė tik todėl, kad žinojo, jog užsispyrusios Klerės ne- 
perkalbėsi. 

— Būtinai paskambink. 

— Paskambinsiu, parašysiu, atsiųsiu dūminį signalą. O dabar atsi- 
sveikinkim. 

Endžė beviltiškai ieškojo dar vieno, galutinio argumento, tačiau 
Klerė, apsirengusi plačiais džinsais, ryškiai žaliu švarku ir raudonais 
marškinėliais su dideliu geltonu klaustuku ant priekio, stovėjo ir jai 
šypsojosi. Pajutusi akis graužiant ašaras, Endžė ištiesė rankas. 

— Prakeikimas, aš ilgėsiuosi tavęs. 

— Žinau, aš irgi. — Ji stipriai apkabino Endžę, įkvėpdama pažįsta- 
mą Chanel kvepalų aromatą, kuris buvo it prekinis Endžės ženklas nuo 
meno mokyklos laikų. — Nagi, juk išvažiuoju ne į Užsienio legioną. — 
Eidama prie automobilio, ji staiga stabtelėjo ir nusikeikė. — Pamiršau 
rankinę viršuje. Nieko nesakyk, — perspėjo skubėdama prie durų. 

— Toji mergiotė tikriausiai ne ten pasuks ir atsidurs kur nors Ai- 
dahe, — sumurmėjo sau Endžė. 


PRAĖJUS PENKIOMS VALANDOMS, KLERĖ Iš TIESŲ PASIKLYDO. JI ŽINOJO 
esanti Pensilvanijoje — tai bylojo ženklai. Bet kaip čia atsidūrė, kai tu- 
rėjo kirsti Delaverą, ji nebūtų galėjusi paaiškinti. Nusprendusi pasinau- 
doti situacija, ji sustojo prie „McDonald's“ užkandinės ir, nagrinėdama 
kelių žemėlapį, sukirto didžiulį sumuštinį su sūriu, didelę porciją keptų 
bulvyčių ir išgėrė kokakolos. 

Taigi ji susivokė kur esanti, tačiau kaip čia pakliuvo, liko paslaptis. 
Bet dabar tai praeitis. Kramsnodama keptas bulvytes, pabarstytas drus- 
ka ir pamirkytas padaže, ji žymėjosi maršrutą. Tereikia patekti į vin- 
giuotą mėlyną liniją, tada rasti tą raudonąją, pasukti į dešinę ir važiuoti 
toliau. Taip, kelionė užtruks ilgiau, bet ji niekur neskuba. Jos įrangą at- 

veš kitą dieną. Jei atsitiks blogiausia ir ji visai pasiklys, galės pernakvoti 
motelyje ir pradėti kelionę rytoj iš ryto. 

Po devyniasdešimties minučių aklos sėkmės dėka ji atsidūrė 
81-ajame kelyje, vedančiame į pietus. Ji buvo keliavusi šiuo keliu ir anks- 
čiau, su tėvu, kai jis važiavo apžiūrėti namų prie sienos su Pensilvanija, ir 
su savo šeima, kai lankė gimines Alentaune. Anksčiau ar vėliau, šis kelias 
atves ją į Hagerstauną, o iš ten ji jau ras kelią. 

Kaip gera vairuoti. Nors šis automobilis iš tiesų turi charakterį. Jai 
patiko, kaip jis slydo keliu, priglusdavo prie jo ties posūkiais. Dabar, vėl 
sėdėdama prie vairo, ji ėmė stebėtis, kaip galėjo taip ilgai gyventi be 
tokio paprasto malonumo. 

Puiki analogija santuokai ir skyryboms. Ne. Ji papurtė galvą ir 
giliai įkvėpė. Ji negalvos apie tai. 

Grotuvas buvo aukščiausios klasės, ir ji leido jį visu garsu. Būtų 
šaunu nuleisti stogą, bet bagažinėje jos daiktai. Todėl atidarė visus 
langus, išleisdama muzikos garsus į orą. Kairė koja visą laiką trepsėjo 
į ritmą. 

Ji jaučiasi jau geriau, labiau pasitikinti savimi. Besileidžianti saulė 
ir ilgėjantys šešėliai jos negąsdino. Juk pavasaris. Jau žydi narcizai ir 
sedulos. O ji važiuoja namo. 

81-ajame Pietų kelyje, pusiaukelėje tarp Karlailo ir Šipensburgo, 
dailusis automobilis staiga sudrebėjo, pasitampė ir sustojo it įbestas. 

— Po perkūnais! — Klerė sėdėjo suglumusi, klausydamasi plyšau- 
jančios muzikos. Tada piktai prisimerkė, pastebėjusi degalų lemputės 
simbolį prietaisų skydelyje. — Šūdas. 


BUVO KĄ TIK PO VIDURNAKČIO, KAI JI ĮVEIKĖ PASKUTINĮ POSŪKĮ Į 
Emitsborą. Būrelis paauglių, kurie sustojo, kai ji stūmė automobilį į 
kelkraštį, taip juo susižavėjo, kad beveik maldavo suteikti jiems garbę 
įpilti į jį galoną benzino. 

Paskui, žinoma, ji jautė pareigą leisti jiems pasėdėti automobilyje, 
aptarti jį, paglostyti. Prisiminimai privertė Klerę šyptelėti. Jai norėjosi 
tikėti, kad kokiam nors bjauriam seniui sukežusiame forde jie būtų to- 
kie pat paslaugūs. Tačiau tuo abejojo. 

Kad ir kaip ten būtų, penkių valandų kelionė užtruko beveik dvi- 
gubai ilgiau, ir ji jautėsi pavargusi. „Beveik atvažiavome, mažutė, — su- 
murmėjo ji mašinai. — Netrukus įšliaušiu į savo miegmaišį ir išsijung- 
siu aštuonioms valandoms.“ 

Kaimo kelias buvo tamsus, ir tik automobilio žibintai teikė pa- 
guodą. Aplink nesimatė jokio kito automobilio, todėl ji įjungė ilgąsias 
šviesas. Abipus kelio plytėjo laukai. Ji pravažiavo pro siloso bokšto šešė- 
lį, mėnesienoje spindinčią daržinę aliuminio stogu. Pro atvirus langus 
girdėjosi cyplių ir svirplių giesmės, spigi simfonija po ryškia pilnatimi. 
Po metų, praleistų Niujorke, spengianti kaimo tyla atrodė šiurpi. 

Ji suvirpėjo, paskui nusijuokė iš savo baimės. Romi, pasitaisė ji, 
romi. Tačiau vis tiek pagarsino muziką. 

Tada pamatė ženklą, tą pačią tvarkingą lentą, kuri stovėjo dviejų 
juostų kaimo kelio pakrašty tiek, kiek ji prisiminė. 


SVEIKI ATVYKĘ Į EMITSBORĄ 


Įkurtas 1782-aisiais 


Pagauta jaudulio, ji pasuko kairėn, pervažiavo akmeninį tiltą ir 
nusekė švelniu kelio išlinkiu, vedančiu į miestelį. 

Jokių gatvės žibintų, jokių neoninių šviesų, jokių gaujų, besibū- 
riuojančių ties gatvių kampais. Buvo dar tik vidurnaktis, o dauguma 
miestelėnų jau miegojo. Mėnulio ir automobilio žibintų šviesoje ji matė 
tamsius pastatus — turgų su didžiuliais veidrodiniais stiklais, tuščią au- 
tomobilių aikštelę; Milerio ūkinių prekių parduotuvę šviežiai perdažyta 
iškaba, uždarytomis langinėmis. Kitoje gatvės pusėje stūksojo didelis 
plytų namas, perdarytas į tris butus, kai ji dar buvo maža. Viršutiniame 
lange spingsojo šviesa, blanki ir gelsva už užuolaidų. 

Dauguma namų seni ir pastatyti atokiau nuo kelio. Žemos akme- 
ninės tvorelės ir aukšti bordiūrai. Saujelė smulkaus verslo įmonių, dar 
daugiau perdarytų butų su betoninėmis ar medinėmis verandomis ir 
aliuminio stoginėmis. 

Štai ir parkas. Ji beveik matė save, dar vaiką, bėgančią prie sūpynių, 
siūbuojamų lengvo vėjo. 

Vėl namai, kai kuriuose dega šviesos, tačiau dauguma tamsūs ir 
tylūs. Kai kas dar žiūri televizorių. Automobiliai, stovintys prie šaligat- 
vio krašto. Jie tikriausiai neužrakinti, pagalvojo ji, kaip ir daugelio namų 
durys. 

Štai Martos užkandinė, bankas, šerifo nuovada. Klerė prisiminė 
šerifą Parkerį, kuris sėdėdavo atvirame prieangyje, rūkydavo Camel 
cigaretes ir aštria akimi stebėdavo, kad visur būtų tvarka. Įdomu, ar jis 
tai tebedaro? Ar Modė Pofenburger tebedirba pašte, vis dar dalija pa- 
što ženklus ir patarimus? Ar ji teberas senukus, žaidžiančius šaškėmis 
parke, ir vaikus, bėgiojančius per gatvę į Eboto krautuvę ledinukų ir 
šokoladukų? 

O gal viskas pasikeitė? 

Ar pabudusi rytą ji pamatys, kad šią svarbią vaikystės dalį užvaldė 
svetimi? Klerė papurtė galvą ir sumažino greitį, gerdama prisiminimus 
it vėsų, skaidrų vyną. 

Tvarkingi kiemai, žydintys narcizai, azalijų pumpurai. Ties Ouk 
Lyfu ji pasuko kairėn. Čia jokių parduotuvių, tik tylūs namai ir retsy- 
kiais sulojantys šunys. Ji privažiavo Mountin Vju kampą ir įsuko į nuo- 
laidžią įvažą, kurią jos tėvas kas treji metai atnaujindavo. 

Ji pervažiavo beveik visą miestelį ir nesutiko kito automobilio. 

Klerė išlipo ir lydima naktinio choro giesmių lėtai pajudėjo per 
kiemą, norėdama pasimėgauti garsais. Garažo duris reikėjo pakelti 
ranka. Niekas nepasivargino įrengti nuotolinio valdymo. Jos atsidarė 
garsiai girgždėdamos. 

Kaimynų nepažadinsiu, pagalvojo ji. Artimiausi gyvena kitoje 
gatvės pusėje, atsitvėrę tvarkinga sotvarų gyvatvore. Klerė grįžo prie 
automobilio ir įriedėjo į garažą. 

Ji galėjo patekti į vidų iš ten, per skalbyklą ir virtuvę. Tačiau norėjo 
įeiti pro priekines duris. 

Išėjusi į kiemą, nuleido garažo vartus, tada pasuko prie nuožulnios 
įvažos pažiūrėti į namą. 

Ji pamiršo miegmaišį, kitus daiktus, pasiėmė tik rankinę, nes joje 
buvo raktai nuo priekinių ir galinių durų. Lipant betoniniais laipteliais 
į kiemą, užplūdo prisiminimai. Žydėjo hiacintai. Ji jautė jų kvapą, saldų 
ir jaudinamai trapų. 

Sustojo ant plytelėmis kloto takelio ir įsižiūrėjo į savo jaunystės 
namą. Jis buvo trijų aukštų, iš medžio ir akmens. Mediena visuomet 
buvo dažoma baltai su mėlynais apvadais. Platus dengtas prieangis, 
arba veranda, kaip sakydavo mama, su aukštomis grakščiomis kolono- 
mis, o pakraigė puošta pinučiais. Jos gale tebekabėjo sūpynės, ant kurių 
ji praleido daug vasaros vakarų. Tėvas kur nors netoli visuomet paso- 
dindavo kvapniųjų žirnelių, kad jų kvapas pasiektų verandą supantis ar 
svajojant. 

Dusdama nuo malonių ir skaudžių prisiminimų, Klerė įkišo raktą 
į seną žalvarinę spyną. Durys atsidarė girgždėdamos ir dejuodamos. 

Ji nebijojo vaiduoklių. Jei jų čia yra, jie bus draugiški. Tarsi sveikin- 
damasi su jais, ji minutėlę pastovėjo tamsojė. 
sienas ir išblizgintas ąžuolines grindis. Bleras jau buvo paruošęs namą 
naujiesiems nuomininkams, tik nežinojo, kad nuomininkė bus jo sesuo. 

"Buvo keista matyti prieangį tuščią. Ji kažkodėl tikėjosi, kad įžen- 
gusi į vidų ras jį lygiai tokį patį, kaip anksčiau — tarsi grįžusi namo iš 
mokyklos, o ne po ilgos kelionės į brandą. 

Akimirką ji išvydo jį tokį, koks buvo. Žalias stiklinis indas su ži- 
buoklėmis ant dailaus sudedamojo stalo prie sienos. Virš jo kabo anti- 
kvarinis veidrodis žvilgančiais žalvariniais rėmais. Kampe stovi kabyk- 
la. Grindis dengia ilgas, plonas kilimas rytietiškais motyvais. Lentyna, 
ant kurios motina laikė savo porcelianinių figūrėlių kolekciją. 

Bet kai sumirksėjo, prieangis vėl buvo tuščias, tik kamputyje tyliai 
tūnojo mažas voriukas. 

Spausdama rankoje rankinę, Klerė ėjo iš kambario į kambarį. Di- 
džioji svetainė, poilsio kambarys, virtuvė. 

Buitinė įranga nauja, pastebėjo ji. Dramblio kaulo spalvos, puikiai 
pritaikyta prie naujų keraminių stalviršių ir dangaus mėlynumo grindų. 
Į terasą nėjo, — nebuvo tam pasiruošusi, — apsisuko ir patraukė prie 
laiptų. 

Jos motina labai rūpinosi laiptų kolona ir turėklais. Senas raudon- 
medis buvo lygus it šilkas — jį lygino nesuskaičiuojamas skaičius delnų 
ir mažų užpakaliukų. 

Ji rado savo kambarį — pirmos durys iš holo dešinėje, — kur sap- 
nuodavo vaikystės ir jaunystės sapnus. Čia ji ruošdavosi pamokoms, da- 
lijosi paslaptimis su draugais, kūrė svajones ir verkdavo dėl nesėkmių. 

Iš kur ji galėjo žinoti, kad bus taip skausminga atidaryti duris ir 
pamatyti kambarį tuščią? Lyg niekas, ką ji veikė tarp šių sienų, nebūtų 
palikę žymės. Ji išjungė šviesą, bet paliko duris praviras. 

Priešais buvo senasis Blero kambarys, kuriame kažkada kabėjo 
jo didvyrių plakatai. Supermenas, Bruksas Robinsonas, Džonas Leno- 
nas... O čia svečių kambarys, kurį motina buvo išpuošusi kilpeliniais 
nėriniais ir atlaso pagalvėlėmis. Metus prieš mirtį jame buvo apsistojusi 
senelė, tėvo mama. 

Vonios kambarys su kriaukle, žalsvomis ir baltomis plytelėmis. 
Paauglystėje juodu su Bleru kovodavo dėl šio kambario kaip šunys dėl 
kaulo. 

Grįžusi į prieškambarį, pasuko į tėvų miegamąjį, kur jos tėvai nak- 
timis miegojo, mylėjosi ir kalbėdavosi. Klerė prisiminė, kaip sėdėdavo 
and dailaus rožinio kilimėlio ir stebėdavo mamą, kilnojančią visus tuos 
gražius ir įdomius buteliukus bei flakonėlius ant tualetinio staliuko. 
Arba žiūrėdavo į tėvą, stovintį prieš aukštą veidrodį ir bandantį pasiriš- 
ti kaklaraištį. Kambaryje visuomet kvepėdavo visterijomis ir Old Spice: 
tualetiniu vandeniu. Ji netgi dabar jautė tą kvapą. 

Vos matydama pro ašaras kelią, Klerė nusvirduliavo į tėvų mie- 
gamojo vonios kambarį ir apsišlakstė veidą vandeniu. Gal reikėjo ne- 
skubėti, apžiūrėti tik po vieną kambarį per dieną, pagalvojo ji. Įsikibusi 
abiem rankomis į kriauklę, ji pakėlė galvą ir pažvelgė į save veidrodyje. 

Per daug išblyškusi, nutarė. Po akimis tamsūs ratilai. Bet ji visada 
taip atrodo, nes tingi nueiti į grožio saloną. Kažkur pametė auskarą, pa- 
stebėjo. O gal iš viso pamiršo jį įsisegti. 

Ji jau ruošėsi nusivalyti veidą švarkelio rankove, tačiau prisiminė, 
kad jis odinis, todėl nusprendė susirasti rankinėje popierinių nosinai- 
čių. Bet pakeliui buvo kažkur ją padėjusi. 

— Kol kas tau puikiai sekasi, — sumurmėjo ji savo atvaizdui ir vos 
nepašoko, išgirdusi savo balsą. — Aš noriu būti būtent čia, — tarė tvir- 
čiau. — Čia mano vieta. Tačiau tai nebus taip lengva, kaip maniau. 

Brūkštelėjusi per veidą rankomis, ji nusisuko nuo veidrodžio. 
Geriau eis žemyn, išsitrauks miegmaišį ir pamiegos. Ji pavargusi ir per 
daug jautriai į viską reaguoja. Rytą vėl apžiūrės namą ir nuspręs, ko rei- 
kia, kad jai čia taptų maloniau gyventi. 

Grįžusi į tėvų miegamąjį, ji staiga išgirdo sucypiant priekines duris. 

Pirmiausia užplūdo panika, staigi ir instinktyvi. Jos itin laki vaiz- 
duotė iškart nupiešė gaują nusikaltėlių, ką.tik pasprukusių iš pataisos 
kolonijos, kuri buvo vos už dvidešimties mylių. Ji viena tuščiuose na- 
muose, dar blogiau, neprisimena nė vieno savigynos veiksmo, kurių 
kartu su Endže mokėsi kursuose prieš dvejus metus. 

Prispaudusi rankas prie krūtinės, Klerė priminė sau, jog čia Emits- 
boras. Nusikaltėliai čia neklajoja gatvėmis. Ji žingtelėjo pirmyn ir išgir- 
do girgždant laiptus. 

O taip, klajoja, vėl pagalvojo ji. Bet kas, kas yra matęs B kategorijos 
filmą, žino, kad nusikaltėliai ir psichopatai savo piktiems kėslams visada 
renkasi užmiesčius ir ramius miestelius. 

Ji karštligiškai apsižvalgė po tuščią kambarį, ieškodama kokio 
nors ginklo, tačiau čia nebuvo net nė saujos dulkių. Smarkiai plakančia 
širdimi, ji pagraibė kišenėse ir rado tris centus, pusę javainio, sulūžusias 
šukas ir raktus. 

Įžūlieji krumpliai, prisiminė. Instruktorius buvo mokęs ją su- 
spausti rankoje raktus, o jų smaigalius iškišti pro pirštus. Be to, geriau- 
sia gynyba yra puolimas. Taip save drąsindama, ji metėsi prie durų ir 
suriko, kiek leido gerklė. 

— Jėzau! — Kameronas Rafertis atšoko atgal, viena ranka siekda- 
mas ginklo, kita it lazda užsimodamas prožektoriumi. Jis pamatė ant jo 
šokančią moterį išsitaršiusiais raudonais plaukais ir žaliu odiniu švar- 
keliu. Jis išvengė smūgio, užlaužė jai ranką, pasinaudojęs savo svorio 
persvara, pargriovė ją ant grindų ir užvirto ant viršaus. Jų kūnai dusliai 
žnektelėjo ant medinių grindų. 

— Bruno! — šaukė Klerė persigandusi. — Kažkas yra namuose! 
Atnešk ginklą! — Šaukdama ji pamėgino įsprausti kelį užpuolikui tarp 
šlaunų, ir jai beveik pasisekė. 

Išmuštas iš vėžių, Kamas šiaip taip užlaužė jai rankas už galvos. 

— Nurimk. — Jis nusikeikė, kai ji pamėgino jam įkąsti. — Nurimk, 
pasakiau. Aš policininkas. Sakau, aš policininkas, velniai tave rautų. 

Pagaliau jo žodžiai pasiekė jos sąmonę. Klerė liovėsi muistytis ir 
pažvelgė jam į veidą, apšviestą iš miegamojo sklindančios šviesos. Tam- 
sūs garbanoti plaukai, šiek tiek per ilgi, trijų dienų šeriai ant smakro, 
įdegusi oda, išsišovę skruostikauliai. Graži burna, pagalvojo ji, nugalė- 
jus menininkės sielai. Malonios akys, nors prieblandoje ji negalėjo įžiū- 
rėti jų spalvos. Nuo jo sklido švelnus prakaito kvapas, švaraus, gaivaus 
prakaito, visiškai neriečiančio nosies. Jo kūnas, stipriai spaudžiantis ją 
prie žemės, buvo lieknas ir raumeningas. 

Jis nepanašus į psichopatą ar išprotėjusį nusikaltėlį. 

Ji spoksojo į jį, kol atgavo kvapą. 

— Policininkas? 

— Taip. 

Nors tysojo aukštielninka, pajuto pasitenkinimą, kad jis irgi gaudo 
kvapą. 

— Parodyk man savo ženklelį. 

Kamas tebebuvo atsargus. Nors jis ir privertė ją paleisti iš rankos 
raktus, ji juk turi nagus ir dantis. 

— Aš segiu jį. Šioje padėtyje jis turėtų būti įsispaudęs tau į krūtinę. 

Kitokiomis aplinkybėmis ją būtų pralinksminusi neviltis jo balse. 

— Noriu jį pamatyti. 

— Gerai. Aš lėtai atsitrauksiu. — Jis tesėjo savo žodį. Nepaleisda- 
mas Klerės iš akių, atsiplėšė nuo jos ir pridėjo ranką prie ženklelio ant 
marškinių. 

Klerė metė žvilgsnį į metalinę žvaigždę. 

— Tokią galiu nusipirkti parduotuvėje, kur viskas parduodama už 
dolerį. 

— Pažymėjimas piniginėje. Išsiimsiu ją, gerai? 

Ji linktelėjo, stebėdama jį taip pat atsargiai, kaip jis stebėjo ją. 
Kamas įkišo du pirštus į kelnių kišenę ir ištraukė atverčiamą piniginę. 
laminuotą pažymėjimą ir suraukė kaktą, perskaičiusi pavardę ir pama- 
čiusi nuotrauką. 

— Kameronas Rafertis? — Ji pažvelgė į jį ir prisimerkė. — Tu Ka- 
meronas Rafertis? 

— Taip. Aš čia šerifas. 

— O Dieve. — Ji sukikeno, nustebindama jį. — Tada kiaulės tik- 
riausiai skraido. — Ji juokėsi, kol skruostais ėmė tekėti ašaros. Kamas 
suglumęs pašvietė prožektoriumi jai į veidą. — Gerai įsižiūrėk, — pro 
juoką ištarė ji. — Nagi, Raferti, negi neatpažįsti manęs? 

Jis įsižiūrėjo į jos veidą. Tos auksinės ir spindinčios nuo vos tram- 
domo juoko akys. 

— Klerė? Klerė Kimbol? — Jis nusikvatojo. — Kad tave kur! 

— Taigi. 

Jis plačiai jai nusišypsojo. 

— Ką gi, sveika parvykusi namo, Laiboji. 


4 skyrius 


— TAI KAIP GYVENI, KLERE? 

Jie sėdėjo ant priekinės verandos laiptų ir gėrė drungną Becks alų, 
kurio Klerė buvo nusipirkusi klajodama po Pensilvaniją. Atsipalaida- 
vusi ji pakrutino pečius ir užsivertė butelį. Alus ir vėsus nakties oras 
apmalšino nuovargį. 

— Neblogai. — Ji nuleido akis į ženklelį ant jo marškinių. Jos akys 
linksmai sužvilgo. — Šerife. 

Kamas ištiesė kojas, tada jas sukryžiavo. 

— Kaip suprantu, Bleras neužsiminė, kad perėmiau Parkerio 
darbą. 

— Nea. — Ji vėl gurkštelėjo alaus, tada mostelėjo buteliu. — Broliai 
niekada nepasakoja seserims įdomių gandų. Tokia taisyklė. 

— Užsirašysiu ją. 

— O kur Parkeris? Vartosi karste, nes neišgyveno išvydęs tave savo 
kėdėje? | 

— Floridoje. — Jis išsitraukė pakelį cigarečių ir pasiūlė jai. — Iš- 
sisegė ženklelį, susikrovė daiktus ir išvyko į pietus. — Jis spragtelėjo 

žiebtuvėlį, ir Klerė pasilenkusi prikišo cigaretės galiuką prie liepsnos. 

— Taip ėmė ir išvyko? — paklausė ji, išpūtusi dūmą. 

— Aha. Išgirdau apie laisvą vietą ir nusprendžiau pamėginti. 

— Tu gyvenai Vašingtone, ar ne? 

— Taip. 

Klerė atsirėmė į laiptų turėklą, linksmai ir kartu vertinamai žiūrė- 
dama į Kamą. 

— Policininkas. Visuomet maniau, kad Bleras juokauja. Kas būtų 
pagalvojęs, kad Kameronas „Laukinis“ Rafertis galėtų stoti į įstatymo ir 
tvarkos pusę? 

— Man visada patiko daryti tai, ko iš manęs nesitikima. — Ne- 
nuleisdamas nuo jos akių, jis užsivertė butelį. — Gerai atrodai, Laiboji. 
Tikrai gerai. 

Ji suraukė nosį, išgirdusi savo senąją pravardę. Nors ji nebuvo to- 
kia skaudi kaip kai kurios kitos — Išstypėlė, Virvė, Mašalas, — kurios 
lipo prie jos jaunystėje, ji vis dėlto priminė jai tas dienas, kai kimšdavosi 
į liemenėlę popierines servetėles ir galonais gerdavo svorį didinančius 
gėrimus. 

— Nereikia taip stebėtis. 

— Kai mačiau tave paskutinį kartą, tau buvo kiek? Penkiolika, 
šešiolika? 

Tą rudenį po to, kai mirė tėvas, pagalvojo ji. 

— Maždaug. 

— Užaugai graži. — Per jų trumpas imtynes jis spėjo pastebėti 
dailius apvalumus. Tačiau nors ir pasikeitusi, ji tebebuvo Blero Kimbolo 
sesuo, ir Kamas negalėjo susilaikyti nepaerzinęs. — Tu ten kažką tapai, 
ar ne? 

— Lipdau. — Klerė nusviedė į šoną cigaretę. Ją erzino, kad tiek 
daug žmonių galvoja, jog visi menininkai yra tapytojai. 

— Aha, girdėjau, kad tame Niujorke užsiiminėji kažkokiu menu. 
Bleras minėjo. Tai pardavinėji ten visokias paukščių voneles? 

Sutrikusi ji tyrinėjo jo meilią šypseną. 

— Sakau, aš menininkė. 

— Aha. — Jis lyg niekur nieko gurkšnojo alų, o aplink juos choru 
čirpė svirpliai. — Vienas toks vyrukas, kurį pažinojau, lipdė tikrai ne- 
blogas paukščių voneles. Viena buvo su žuvimi, man regis, karpiu. Van- 
duo liedavosi iš karpio galvos ir taip pripildydavo vonelę. 

— O taip, suprantu. Klasė. 

— Aišku. Jis pardavė jų krūvas. 

— Kaip jam pasisekė. Bet aš nekuriu konkrečių daiktų. — Klerė 
negalėjo susilaikyti neįgėlusi — ją erzino, kad jis greičiausiai nėra matęs 
jos darbų ar girdėjęs jos pavardės. — Spėju, kad jūs čia neskaitote nei 
People, nei Newsweek. 

— Gauname Soldier of Fortune, — tarė jis, tramdydamas juo- 
ką. — Labai populiarus. — Kamas akies krašteliu stebėjo Klerę, gurkš- 
nojančią alų. Jos lūpos, jis prisiminė, buvo putlios ir plačios. Taip, ji už- 
augo tikrai daili. Kas galėjo pagalvoti, kad drovi ir kaulėta Klerė Kimbol 
taps ilgakoje seksualia moterimi, dabar sėdinčia šalia jo. — Girdėjau, 
buvai ištekėjusi. 

— Trumpam. — Ji truktelėjo pečiais. — Mums nepavyko. O tu? 

— Ne. Nors kartą buvau arti to. — Jis su švelniu gailesčiu pa- 
galvojo apie Merę Elen. — Matyt, kai kuriems iš mūsų skirta gyventi 
vienišiems. 

Jis ištuštino butelį ir pastatė jį ant laiptelio tarp jų. 

— Nori dar? 

— Ne, ačiū. Būtų negerai, jei mano paties pavaduotojai sugautų 
mane vairuojantį išgėrus. Kaip tavo mama? 

— Ji ištekėjo, — be užuolankų atsakė Klerė. 

— Rimtai? Kada? 

— Prieš porą mėnesių. — Ji sudirgusi pasimuistė ir įsispoksojo į 
tamsią, tuščią gatvę. — O kaip tavo tėvai, ar tebeturi fermą? 

— Didesnę jos dalį. — Netgi po visų tų metų Kamas negalėjo gal- 
voti apie savo patėvį kaip apie tėvą. Bifas Stoukis niekada nepakeitė ir 
nepakeis tėvo, kurio jis neteko būdamas labai pažeidžiamo amžiaus — 
vos dešimties. — Buvo keletas prastų metų, todėl jie pardavė kažkiek 
akrų. Galėjo būti dar blogiau. Štai senasis Hobeikeris turėjo parduoti 
visą fermą. Jie atsisakė kukurūzų, šieno, kai kurias žemes suarė. 

Klerė nurijo paskutinį alaus gurkšnį. 

— Keista, kai važiavau per miestelį, vis galvojau, kad niekas nepa- 
sikeitė. — Ji pažiūrėjo į jį. — Matyt, esu nelabai atidi. 

— Mes tebeturime Martos užkandinę, Doperio mišką ir Pamišėlę 
Anę. 

— Pamišėlę Anę? Ar ji tebesinešioja tą drobinį maišą ir tebeieško 
pakelėse išmestų daiktų? 

— Kiekvieną dieną. Dabar jai turėtų būti apie šešiasdešimt. Stipri 
kaip jautis, nors ir trūksta kelių varžtelių. 

— Vaikai ją erzindavo. 

— Tebeerzina. 

— Tu vėžindavai ją motociklu. 

— Man ji patinka. — Kamas tingiai pasirąžė, tada atkryžiavo kojas 
ir atsistojo. Žvelgiant į Klerę tamsaus namo fone, jam dingtelėjo, kad ji at- 
rodo vieniša ir truputį liūdna. — Turiu važiuoti. Ar susitvarkysi viena? 

— Žinoma, kodėl ne? — Ji suprato, kad jis turi galvoje palėpės 
kambarį, kuriame jos tėvas išgėrė paskutinį gurkšnį ir iššoko pro lan- 
gą. — Turiu miegmaišį, šio to valgyti ir dar keturis butelius alaus. To 
užteks iki rytojaus, kol susirasiu porą stalų, lempą ir lovą. 

Kamas prisimerkė. 

— Tu pasilieki? 

Nepasakytum, kad maloniai sutinka ją sugrįžus. Klerė atsistojo ant 
laiptelio, ant kurio ji buvo aukštesnė už jį visa galva. 

— Taip, aš pasilieku. Bent jau keliems mėnesiams. Ar kas negerai, 
šerife? 

— Ne. — Jis pasisupo ant kulnų, svarstydamas, kodėl ji atrodo 
tokia nervinga. — Tik pagalvojau, kad važiuodama pro šalį nutarei už- 
sukti ir paruošti namą nuomininkams. 

— Blogai pagalvojai. Aš ruošiu jį sau. 

— Kodėl? 

Ji pasilenkė, norėdama paimti nuo laiptų tuščius butelius. 

— Galėjau to paties paklausti tavęs. Bet nepaklausiau. 

— Nepaklausei. — Jis dirstelėjo į namą jai už nugaros, didelį ir 
tuščią, kupiną prisiminimų. — Matyt, turi savų priežasčių. — Jis vėl jai 
nusišypsojo. — Iki pasimatymo, Laiboji. 

Ji luktelėjo, kol jis įsėdo į automobilį ir pajudėjo. Taip, turiu prie- 
žasčių, mąstė Klerė. Tik dar nežinau kokių. Tada ji nusisuko ir nusinešė 
butelius į tuščią namą. 


KITĄ DIENĄ IKI ANTROS VALANDOS JAU VISI MIESTELYJE ŽINOJO, KAD 
sugrįžo Klerė Kimbol. Apie tai buvo kalbama pašte, mokant pinigus tur- 
gaus kasoje, valgant sumuštinius ir pupelių sriubą Martos užkandinėje. 
Tai, kad Kimbolų mergiotė grįžo į miestelį, į namą ties Ouk Lyfo gatvės 
kampu, davė peno naujiems gandams ir pamąstymams apie Džeko 
Kimbolo gyvenimą ir mirtį. 

— Jis pardavė man namą, — srėbdamas sriubą, kalbėjo Oskaras 
Rudis. — Už gerą kainą. Alisa, gal atneštum dar kavos? 

— Jo žmonelė turėjo gražias kojas. — Lesas Gledhilas persisvėrė 
per barą pažiūrėti į Alisos kojas. — Velniškai gražias. Niekada nesupra- 
tau, kodėl jis įniko gerti, turėdamas tokią puikią žmoną. 

— Airiai. — Oskaras trinktelėjo kumščiu sau į krūtinę ir garsiai 
atsirūgo. — Jie visi geria — tai jų kraujyje. O toji mergiotė — kažkokia 
menininkė. Tikriausiai irgi maukia kaip žuvis ir rūko žolę. — Jis pa- 
purtė galvą ir pasrėbė dar sriubos. Jo nuomone, šalį, už kurią jis kovojo 
Korėjoje, naikino narkotikai, daugiau niekas. Narkotikai ir homosek- 
sualai. — Kažkada ji buvo miela mergiotė, — pridūrė jau smerkdamas 
ją už tokios profesijos pasirinkimą. — Liesa kaip dviratis ir juokinga, 
bet miela maža mergaitė. Tai ji rado Džeką negyvą. 

— Tikriausiai vaizdelis buvo nekoks, — įsikišo Lesas. 

— O taip, — išmintingai linktelėjo Oskaras, tarsi būtų buvęs ten, 
kai tai atsitiko. — Galva sutraiškyta, visur telkšojo kraujas, o jis pats 
gulėjo pasismeigęs ant tvoros kuolelių. Kiaurai pervertas, supranti. Pa- 
simovęs it koks upėtakis. — Pupelių sriuba nutekėjo per jo taukuotą 
smakrą. — Tos kiemo plytelės turbūt iki šiol dar kruvinos. 

— Ar judu negalite rasti smagesnės temos? — Alisa Krempton 
įpylė jiems dar kavos. 

— Tu kartu su ja mokeisi, ar ne, Alisa? — Patogiau įsitaisęs ant kė- 
dės, Lesas paėmė pakelį Drum ir dėmėtais mechaniko pirštais ėmė mik- 

liai sukti cigaretę. Keletas tabako trupinėlių nubiro ant jo darbinių chaki 
spalvos kelnių, kai jis it alkanas paukštis įsmeigė akis į Alisos krūtis. 

— Taip, aš ėjau į mokyklą su Klere ir jos broliu. — Nekreipda- 
ma dėmesio į blizgančias Leso akis, ji paėmė skudurėlį ir įniko valyti 
barą. — Jie turėjo pakankamai smegenų, kad išsinešdintų iš šio mieste- 
lio. Klerė įžymi. Tikriausiai ir turtinga. 

— Kimbolai visada turėjo pinigų. — Oskaras atsismaukė apšiuru- 
sią ir nešvarią kepuraitę su virš snapelio įspaustomis raidėmis RUDŽIO 
SANTECHNIKA. Iš po jos išlindo keletas žilų sruogelių. — Susikrovė ne- 
blogą turtą iš to prakeikto prekybos centro. Todėl Džekas ir nusižudė. 

— Policija sakė, kad tai buvo nelaimingas atsitikimas, — priminė 
jam Alisa. — Be to, visa tai įvyko daugiau nei prieš dešimt metų. Žmo- 
nės jau turėtų tai pamiršti. 

— Kaip čia pamirši, jei buvai išdulkintas, — mirktelėjo Lesas. — 
Ypač jei gerai išdulkintas. — Jis pabaksnojo cigarete į storo stiklo pe- 
leninę, įsivaizduodamas, kaip pasitiesia plačių klubų Alisą čia pat, ant 
baro. — Senis Džekas Kimbolas greitai prastūmė sandėrį su ta žeme, 
ir viskas buvo gerai, bet paskui jis nusižudė. — Ant susuktos cigaretės 
galiuko liko šlapias žiedas nuo jo burnos. Jis išspjovė dar keletą tabako 
trupinėlių, kurie buvo prikibę prie liežuvio. — Kažin kaip jaučiasi toji 
mergiotė būdama name, kur nusižudė jos tėvas. Sveikas, Badai. — Jis 
mostelėjo cigarete, kai į užkandinę įėjo Badas Hjuitas. 

Alisa automatiškai paėmė puodelį ir kavinuką. 

— Ne, ačiū, Alisa, neturiu laiko. — Stengdamasis atrodyti kuo da- 
lykiškesnis, Badas linktelėjo vyrams prie baro. — Šįryt gavome šią nuo- 
trauką. — Jis atvertė manilinį aplanką. — Jos vardas Karlė Džeimison, 
penkiolikos metų, pabėgo iš namų Harisburge. Ieškoma apie savaitę. 
Buvo pastebėta keliaujanti autostopu į pietus 15-ajame kelyje. Gal kas 
matėte ją kelyje ar kur nors miestelyje? 

Abu, Oskaras ir Lesas, pasilenkė pažiūrėti į jaunos tamsiaplaukės 
mergaitės niūriu veidu nuotrauką. 

— Man tikrai nematyta, — pagaliau ištarė Oskaras ir dar kartą pa- 
tenkintas atsirūgo. — Būčiau matęs, jei ji būtų užsukusi čionai. Tokiame 
miestelyje iškart pastebi naują veidą. 

Badas atsuko nuotrauką Alisai, kad ji irgi galėtų pažiūrėti. 

— Per savo pamainą jos nemačiau. Paklausiu Molės ir Revos. 

— Ačiū. — Kavos ir Alisos kvepalų kvapai gundė, tačiau Badas pri- 
siminė savo pareigas. — Parodysiu jos nuotrauką kitiems. Praneškite, 
jei pastebėsite ją. 

— Būtinai. — Lesas užspaudė cigaretę. — Kaip gyvuoja tavo 
gražioji sesutė, Badai? — Jis išspjovė tabako trupinį, tada apsilaižė lū- 
pas. — Užtarsi gerą žodelį už mane? 

— Jei sugalvosiu tokį. 

Oskaras prunkštelėjęs užspringo kava ir paplekšnojo sau per kelį. 
Kai Badas išėjo, Lesas smagiai šypsodamasis atsisuko į Alisą. 

— Gal gabalėlį citrinų pyrago? — Jis mirktelėjo jai, vėl grįždamas 
prie savo fantazijų, kaip užvers Alisai sijoną tarp pomidorų padažo ir 
garstyčių buteliukų. — Man patinka kietas ir aštrus. 


KITAME MIESTELIO GALE KLERĖ BAIGĖ TUŠTINTI SAVO ŠOKOLADINIŲ 
batonėlių atsargas, pertvarkydama dvivietį garažą į studiją. Prisikišusi 
pilną burną šokolado, ji išpakavo ugniai atsparias plytas, reikalingas su- 
virinimo stalui. Ventiliacija čia gera, galvojo ji. Net jei norėtų uždaryti 
garažo duris, šviesa ir oras sklistų pro galinį langą. Šią akimirką jis buvo 
atidarytas ir paremtas plaktuku. 

Ji buvo sukrovusi metalo laužą į kampą, o šalia atsistūmusi darbo 
stalą. Kol išpakuos ir susitvarkys visus kitus įrankius, praeis kelios savai- 
tės, todėl ji dirbs chaose, kaip ir įpratusi. 

Tam tikra prasme ji buvo gana organizuota. Molis ir akmuo gulėjo 
sukrauti vienoje garažo pusėje, medžio gabalai — kitoje. Labiausiai ji 
mėgo dirbti su metalu, todėl jis užėmė daugiausia erdvės. Trūksta tik 
vieno dalyko, galvojo ji, gero, ausis plėšančio grotuvo. Bet netrukus ir 
tuo pasirūpins. 

Klerė patenkinta nuėjo betoninėmis grindimis į skalbyklą. Už pus- 
valandžio kelio yra prekybos centras, kuriame ji tikrai ras įvairiausios 
garso technikos ir taksofoną, iš kurio paskambins telekomunikacijų 
kompanijai ir paprašys įvesti telefono ryšį. Kartu paskambins ir Endžei. 

Tą akimirką Klerė pamatė būrelį moterų, kurios žygiavo it karei- 

viai. Išsirikiavusios po dvi, jos jau suko į kiemą. Nešinos uždengtais 
indais. Nebūk juokinga, subarė save, nors jai net burna išdžiūvo pagal- 
vojus apie tradicinę sutikimo ceremoniją Emitsbore. 

— Tik pažiūrėkit, Klerė Kimbol. — Parado priešaky, it laivas po 
išskleista bure, plaukė apkūni blondinė gėlėta suknele, perjuosta plačiu 
violetinės spalvos plastikiniu diržu. Iš po rankogalių ir virš liemens vir- 
to riebalų rievės. Ji nešė lėkštę, uždengtą aliuminio folija. — Tu beveik 
nepasikeitei. — Apskritame it spurga veide sumirksėjo mažos mėlynos 
akutės. — Ar ne, Merilu? 

— Beveik ne, — tyliai atsiliepė liesa akiniuota moteriškė tokiais 
žilais plaukais, kaip metalo lakštas garaže. Klerei truputį palengvėjo, kai 
atpažino miestelio bibliotekininkę. 

— Labas, ponia Negli. Malonu jus vėl matyti. 

— Tu taip ir negrąžinai „Rebekos“. — Ji mirktelėjo dešine akimi 
už storų lęšių. — Manei, kad pamiršiu. Prisimeni Minę Aterton, mero 
žmoną? 

Klerė vos susilaikė neišsižiojusi. Per pastaruosius dešimt metų 
Minė Aterton priaugo mažiausiai penkiasdešimt svarų ir buvo sunkiai 
beatpažįstama po riebalų sluoksniu. 

— Žinoma. Labas. — Klerė nerangiai patrynė purvinas rankas. į 
dar purvinesnius džinsus, tikėdamasi, kad nė viena nenorės paspausti 
rankos. 

— Nenorėjome trukdyti tau iš paties ryto. — Minė perėmė va- 
dovavimą, kas buvo jos, kaip mero žmonos — ir Damų klubo prezi- 
dentės, — teisė. — Tikiuosi, pameni Gledis Finč, Lenorę Barlou, Džesę 
Misner ir Karolaną Gerhart. 

— A... 

— Mergaitė negali prisiminti visų iš karto. — Gledis Finč žengė į 
priekį ir įspraudė Klerei į rankas plastikinį indą. — Aš mokiau tave ket- 
virtoje klasėje ir gana gerai tave prisimenu. Rašei labai tvarkingai. 

Klerę užplūdo malonūs, nostalgiški prisiminimai. 

— Jūs piešdavote į mūsų sąsiuvinius spalvotas žvaigždutes. 

— Kai jų nusipelnydavote. Mes atnešėme tiek sausainių ir pyragai- 
čių, kad išpus visi dantys. Kur mums juos padėti? 

— Kokios jūs mielos. — Klerė bejėgiškai žvilgtelėjo į skalbyklos 
duris, vedančias į virtuvę. — Galėtume padėti juos viduje. Tik aš ne- 
labai... 

Nutilo nebaigusi, nes Minė jau plaukė per skalbyklą, nekantrauda- 
ma pamatyti, kas kur. 

— Kokios dailios spalvos. — Smalsios Minės akys matė viską. 
Nors pati ji nesuprato, kaip reikėtų prižiūrėti tamsiai mėlyną paviršių. 
Jai labiau patiko baltas su mažais auksiniais taškeliais. — Paskutiniai 
nuomininkai nebuvo labai kaimyniški, beveik nebendravo, todėl ne- 
galiu pasakyti, jog man gaila, kad jie išvyko. Lygumiečiai, — panie- 
kinamai purkštelėjo Minė, visiškai nurašydama buvusius nuominin- 
kus. — Mes džiaugiamės, kad į šį namą grįžo vienas iš Kimbolų, ar ne, 
mergaitės? 

Pasigirdo pritariamas murmesys. 

— Žinot, aš labai dėkinga... 

— Pagaminau tau savo ypatingųjų drebučių, — tęsė Minė, įkvėpu- 
si oro. — Gal aš įdėsiu juos tiesiai į šaldytuvą, a? 

Alus, linktelėjo mintyse Minė, atplėšusi šaldytuvo dureles. To 
ir reikėjo tikėtis. Alus, sodos vanduo ir kažkokie įmantrūs traškučių 
mirkalai. Ko dar galima laukti iš merginos, kuri gyveno aukštuomenės 
gyvenimą Niujorke. 

Kaimynai, galvojo Klerė, kol moterys kalbėjosi su ja, be jos ir per 
ją. Šitiek metų jai nereikėjo kalbėtis — ar bent jau matytis — su kaimy- 
nais. Ji atsikrenkštė ir pabandė nusišypsoti. 

— Atleiskite, aš dar neturėjau progos apsipirkti. Neturiu nė ka- 
vos. — Nei lėkščių, nei puodelių, nei šaukštelių, pridūrė mintyse. 

— Mes atėjome ne kavos. — Ponia Negli paplekšnojo Klerei per 
petį ir nusišypsojo savo lengva šypsena. — Tiesiog norėjome tave pa- 
sveikinti grįžus namo. 

— Man taip malonu. — Klerė kilstelėjo rankas ir vėl nuleido. — Iš- 
ties labai malonu. Bet aš neturiu nė kur jus pasodinti. 

— Mes galėtume padėti tau išsipakuoti daiktus. — Minė dairėsi 
aplinkui be galo nusivylusi, kad nematyti jokių dėžių. — Sprendžiant iš 
sunkvežimio, kuris buvo čia šįryt, dydžio, tau teks gerokai paplušėti. 

— Tiesą sakant, jis atgabeno tik mano darbo įrangą. Aš neatsive- 
žiau nė vieno baldo. — Remiama prie sienos smalsių akių, susmeigtų į 
ją, Klerė susikišo rankas į kišenes. Tai dar blogiau nei spaudos konferen- 
cija, nutarė ji. — Pamaniau, laikui bėgant nusipirksiu, ko man reikės. 

— Jaunimas. — Minė skardžiai susijuokė. — Skrajoja kaip paukš- 
čiai. Ką pasakytų tavo mama, jei sužinotų, kad sėdi čia be šaukštelio ir 
be pagalvėlės? 

Klerė be galo užsinorėjo užsirūkyti. 

— Tikriausiai lieptų važiuoti apsipirkti. 

— Todėl mes ir eisime, kad galėtum tai padaryti. — Ponia Finč 
sumaniai, it vadovautų devynmečiams vaikams, nutildė moteris. — Tie- 
siog grąžink indus, kai bus tušti, Klere. Jie visi sužymėti. 

— Ačiū jums. Ačiū už rūpestį. 

Jos ištipeno vorele, palikusios paskui save šokoladinių sausainių ir 
saldžių kvepalų aromatą. 

— Spintelėje nė vieno indo, — sumurmėjo Minė. — Nė vieno. Už- 
tat šaldytuve turi alaus, ir daug. Koks tėvas, tokia ir dukra, pasakysiu. 

— Ak, Mine, užsičiaupk, — geraširdiškai nutildė ją Gledis Finč. 


PAMIŠĖLĖ ANĖ MĖGO DAINUOTI. BŪDAMA VAIKAS, JI DAINAVO SOPRANU 
bažnyčios chore Pirmojoje liuteronų bažnyčioje. Jos aukštas, skambus 
balsas beveik nepasikeitė per daugiau nei pusę amžiaus. Kaip ir men- 
kutis protas. 

Jai patiko ryškios spalvos ir blizgantys daiktai. Ji dažnai dėvėdavo 
tris palaidinukes vieną ant kitos, ir pamiršdavo apatinius. Mėgdavo 
apsikarstyti rankas barškančiomis apyrankėmis, bet užmiršdavo nusi- 
maudyti. Nuo tada, kai prieš dvylika metų mirė jos motina, niekas ja 
nesirūpino, niekas taip kantriai, meiliai negamindavo jai valgyti ir ne- 
primindavo, kad viską suvalgytų. 

Tačiau miestelis jos nepamiršo. Kas nors iš Damų klubo ar mies- 
telio tarybos kiekvieną dieną užsukdavo į jos aprūdijusį, žiurkių pilną 
kilnojamąjį namelį ir atveždavo maisto arba apžiūrėdavo jos naujausią 
šlamšto kolekciją. 

Anės kūnas buvo tvirtas ir stiprus, tarsi kompensacija už trapų 
protą. Plaukai visiškai žili, bet veidas stulbinamai lygus ir dailus, rankos 
ir kojos putlios ir rausvos. Kiekvieną dieną, nesvarbu, koks būtų oras, 
ji keliaudavo mylių mylias, traukdama paskui save storą maišą. Į Mar- 
tos užkandinę — spurgos ir stiklinės vyšnių sidro, į paštą — spalvingų 
skrajučių ir laikraščių, prie Gift Emporium parduotuvės vitrinos — pa- 
spoksoti į prekes. 

Ji eidavo šalikele dainuodama ir plepėdama su savimi, akimis 
ieškodama lobių. Klajodavo po laukus bei miškus ir galėdavo valandą 
kantriai stebėti voverę, gliaudančią riešutą. 

Ji buvo laiminga, o jos bereikšmis, visada besišypsantis veidas slė- 
pė tuzinus paslapčių, kurių ji nesuprato. 

Giliai miške yra tokia vieta. Apskrita laukymė su ženklais, išrai- 
žytais ant medžių. Joje žioji duobė, iš kurios kartais sklinda medienos 
ir degančio kūno kvapas. Ten nuėjus, jos oda visuomet pašiurpsta iš 
baimės. Ji žinojo, kad buvo ten tą naktį, kai išėjo jos motina, ir Anė 
vaikščiojo po kalvas ir miškus jos ieškodama. Ji matė ten tokių dalykų, 
nuo kurių jai iš siaubo gniaužė kvapą. Paskui ji ištisas savaites sapnavo 
blogus sapnus. Kol prisiminimai išblėso. 

Dabar ji teprisiminė košmarą, kuriame siautėjo būtybės žmonių 
kūnais ir žvėrių galvomis. Jos dainavo. Šoko. Kažkas klykė. Bet jai ne- 
patiko apie tai galvoti, todėl ji ėmė dainuoti, stumdama šalin prisimi- 
nimus. 

Daugiau ji ten neidavo naktimis. Ne, pone, tikrai ne, tik ne naktį. 
Tačiau būdavo dienų, kai ją ten tarsi kas traukdavo. Ir ši diena buvo 
viena iš tokių. Šviečiant saulei, ji nebijodavo. 

— Susitikime prie u-upės. — Jos mergaitiškas balsas sklendė ore, 
kai ji mynė taką per mišką laukymės link, traukdama paskui save mai- 
šą. — Gražiosios, gražiosios u-upės. — Kikendama ji įkėlė vieną koją 
į laukymę, it vaikas, metantis iššūkį. Sušlamėjus lapams, ji krūptelėjo, 
tada vėl sukikeno, pamačiusi triušį, skuodžiantį per krūmus. 

— Nebijok, — šūktelėjo jam. — Čia nieko nėra, tik Anė. Čia nieko, 
nieko nėra, — niūniavo ji straksėdama į šonus, tartum šokdama kažko- 
kį šokį. — Aš atėjau į sodą viena, kol rasa dar nenukrito nuo roo-žių. 

Ponas Kimbolas augino gražiausias rožes, galvojo ji. Kartais jis nu- 
skindavo jai kokią ir perspėdavo būti atsargiai, kad spygliai nesubadytų 
pirštų. Bet dabar jis miręs, prisiminė ji. Miręs ir palaidotas. Kaip ir jos 
mama. 

Skausmo akimirka buvo aštri ir tikra. Paskui ji išblėso, pamačius 
virš galvos žvirblį. Anė stebėtinai grakščiai atsisėdo už apskritimo 
ribų. Maiše buvo įvyniotas į vaškinį popierių sumuštinis, kurį tą rytą 
jai davė Alisa. Anė valgė tvarkingai, mažais kąsneliais, dainuodama ir 
kalbėdamasi su savimi, barstydama trupinius kitiems mažiems Dievo 
kūriniams. Baigusi tvarkingai sulankstė popierių ir įsidėjo į maišą. 

— Nešiukšlinti, — sumurmėjo ji. — Penkiasdešimties dolerių bauda. 
Nešiukšlink ir nebandyk to daryti. Taip, Jėzus myli maneee. — Stodamasi 
ji pastebėjo krūmuose kažką blizgant. — Ak! — Ji keturpėsčia nuropojo 
prie krūmo, braukdama į šonus šakas ir senus šlapius lapus. — Kaip gra- 
žu, — sušnabždėjo pakeldama į šviesą ploną sidabru dengtą apyrankę. Jos 
širdis tirpo žiūrint į blizgutį. — Kaip gražu. — Ant apyrankės buvo kažkas 
išraižyta; ji žinojo, jog tai raidės, bet nemokėjo perskaityti. 

Karlė 

— Anė. — Ji patenkinta linktelėjo. — A-N-Ė. Anė. Ką radau, tas 
mano. Ji tave myli, taip, taip, taip. — Apsidžiaugusi lobiu, ji užsimovė 
apyrankę ant putlaus riešo. 


— NIEKAS JOS NEMATĖ, ŠERIFE. — BADAS HJUITAS PADĖJO KARLĖS 
Džeimison nuotrauką ant Kamo stalo. — Rodžiau ją visiems sutiktiems 
miestelyje. Jei ji buvo čia, tai nematoma. 

— Gerai, Badai. 

— Išskyriau peštukus parke. 

— O? — Žinodamas, kad reikia parodyti susidomėjimą, Kamas 
pakėlė galvą nuo dokumentų. 

— Čipas Luisas ir Kenas Barlou kumščiavosi dėl kažkokios mergi- 
nos. Išbariau ir nusiunčiau abu namo. 

— Puiku. 

— Susidūriau su mero žmona. 

Kamas kilstelėjo antakį. 

— Skundėsi vaikigaliais, važinėjančiais riedlentėmis Meino gatve. 
Ir Naitų berniūkščiu, burzginančiu motociklą. Ir... 

— Viską supratau, Badai. 

— Ji man sakė, kad grįžo Klerė Kimbol. Garaže pilna šlamšto, o 
spintelėse nė vieno indo. 

— Minė labai užimta moteris. 

— Apie ją aprašyta žurnale People. Turiu galvoje Klerę. Ji įžymi. 

— Tikrai? — Pralinksmėjęs Kamas ėmė sklaidyti dokumentus. 

— Aišku. Ji menininkė ar kažkas panašaus. Lipdo statulas. Mačiau 
vieną nuotraukoje. Ji buvo kokių dešimties pėdų aukščio. — Jo mielas 
veidelis staiga susirūpino. — Nors nesupratau, ką ji vaizduoja. Žinai, 
mes kažkada susitikinėjome. 

— Nežinojau. 

— Taip, tikrai, vedžiojausi ją į kiną ir panašiai. Tai buvo po to, kai 
mirė jos tėtis. Velniškai gaila dėl viso to. — Jis rankove nutrynė dėmę 
nuo ginklų spintos stiklo. — Mudviejų mamos draugavo. Tiesą sakant, 
jos buvo kartu tą vakarą, kai jis tai padarė. Manau, reikės kada užsukti į 
Kimbolų namus. Pažiūrėti, kaip sekasi Klerei. 

Kamas žiojosi atsakyti, bet suskambo telefonas. 

— Šerifo kabinetas. — Kurį laiką jis klausėsi skubaus, spigaus bal- 
so. — Ar kas nors sužeistas? Gerai, tuoj atvažiuosiu. — Jis padėjo ragelį 
ir atsistojo. — Sesilis Fogartis automobiliu atsitrenkė į ąžuolą ponios 
Negli kieme. 

— Nori, kad tuo pasirūpinčiau? 

— Ne, aš pats susitvarkysiu. — Ponia Negli gyvena netoli Klerės, 
pagalvojo jis išeidamas. Būtų velniškai nedraugiška neužsukti. 

Kai Kamas privažiavo, Klerė kaip tik suko į kiemą. Jis kurį laiką 
stebėjo, kaip ji ieško mygtuko bagažinei atidaryti, o kai pradėjo traukti 
iš jos krepšius ir dėžes, neskubėdamas prisiartino, susikišęs rankas į 
kišenes. 

— Gal padėti? 

Išsigandusi ji trenkėsi galva į bagažinės dangtį ir nusikeikė, trinda- 
masi sumuštą vietą. 

— Ar į tavo pareigas įeina paslapčia slampinėti aplinkui? 

— Aha. — Jis iškėlė dėžę. — Kas tai? 

— Šis bei tas. Supratau, kad reikia daugiau nei miegmaišio ir gaba- 
liuko muilo, norint išgyventi. — Ji uždėjo ant dėžės, kurią jis laikė, dar 
du krepšius, o likusius paėmė pati. 

— Palikai raktelius automobilyje. 

— Pasiimsiu juos vėliau. 

— Paimk dabar. 

Tęsiamai atsidususi, Klerė, nešina krepšiais, apėjo aplink automo- 
bilį, pasilenkė ir ištraukė iš spynelės raktelius. Tada patraukė prie atvirų 
garažo durų, Kamui teliko sekti iš paskos. 

Kamas nužvelgė įrankius, kuriuos mintyse įvertino keliais šimtais 
dolerių. Plienas, akmuo, metalas ir mediena. 

— Jei ketini laikyti visa tai garaže, geriau pradėk rakinti duris. 

— Rimtai žiūri į savo darbą, a? — Ji įžengė į virtuvę per skalbyklą. 

— Taip. — Jis žvilgtelėjo į spintelę, nukrautą uždengtais indais. — 
Gal padarytum vietos? 

— Atsiprašau. — Ji sustūmė į krūvą lėkštes ir dubenius. — Buvo 
užsukusios miestelio damos. — Ji nuplėšė plastikinį dangtelį nuo vieno 
iš indų ir pauostė. — Nori meduolio? 

— Aha. O kavos turi? 

— Ne, bet šaldytuve yra alaus ir pepsio. O kažkurioje dėžėje turi 
būti kavinukas. — Ji ėmė knistis dėžėje, traukdama daiktus, suvyniotus 
į laikraščius. — Pakeliui į prekybos centrą nusiaubiau sendaikčių turgų. 
Buvo nuostabu. — Ji iškėlė truputį aplamdytą kavavirę su sieteliu. — 
Gali būti, kad ji netgi veiks. 

— Išgersiu pepsio, — nusprendė jis ir pats išsiėmė butelį iš šaldy- 
tuvo. 

— Gal ir gerai, nes, regis, pamiršau kavą. Užtat nusipirkau lėkščių. 
Puikių senųjų Fiestaware. Ir dar gavau stiklainių uogienei su triušiuko 
ir ančiuko paveikslėliais. — Ji atmetė atgal plaukus, atsiraitojo rankoves 
ir nusišypsojo jam. — O kaip praėjo tavo diena? 

— Sesilis Fogartis savo plimutu įvažiavo į ponios Negli ąžuolą. 

— Įspūdinga. 

— Ji irgi taip pamanė. — Jis padavė jai butelį pepsio. — Tai ruošiesi 
garaže įsirengti dirbtuves? 

— Um... chmmm. — Ji nugėrė didelį gurkšnį ir grąžino jam butelį. 

— Ar tai reiškia, kad ketini čia įsikurti, Laiboji? 

— Tai reiškia, kad ketinu čia dirbti. — Ji čiupo meduolį ir įsitaisė 
ant spintelės prie kriauklės. Besileidžiančios saulės spinduliai apšvietė 
jos plaukus. — Ar galiu paklausti to, ko norėjau paklausti vakar, bet bu- 
vau per daug mandagi? 


— Klausk. 

— Kodėl tu grįžai? 

— Norėjau pokyčių, — atsakė jis paprastai, tačiau ne visiškai at- 
virai. 

— Kiek pamenu, negalėjai sulaukti, kada pagaliau išsinešdinsi iš 
čia. 


Tada jis išlėkė skubėdamas, neatsigręždamas, su dviem šimtais 
dvidešimt septyniais doleriais kišenėje ir turėdamas įvairiausių porei- 
kių, vertusių jo kraują virti. Tai buvo jo laisvė. 

— Man buvo tik aštuoniolika. O kodėl grįžai tu? 

Klerė suraukė kaktą, knebinėdama meduolį. 

— Galbūt man jau užteko pokyčių. Pastaruoju metu dažnai gal- 
vodavau apie šią vietą. Šį namą, miestelį, žmones. Todėl ir esu čia. — Ji 
staiga šyptelėjo ir pakeitė temą. — Keturiolikos buvau be galo tave įsi- 
mylėjusi. 

Jis nusišypsojo jai. 

— Žinau. 

— Šūdas. — Ji atėmė iš jo gėrimą. Kai jis nesiliovė šypsojęsis, ji 
prisimerkė. — Bleras tau pasakė. Tas klastingas šliužas. 

— Jam nereikėjo sakyti. — Staiga jis žengė į priekį ir uždėjo ran- 
kas jai ant klubų, tuo nustebindamas juos abu. Jos galva buvo aukščiau, 
tad jo akys įsmigo jai į burną. — Tu mane stebėdavai — ir švaistydavai 
energiją apsimetinėdama, kad nestebi. Jei tik pakalbindavau tave, iškart 
išrausdavai. Man tai atrodė be galo miela. 

Klerė atsargiai stebėjo jį, užsiversdama butelį. Ji atsispyrė norui 
muistytis. Jai nebe keturiolika. 

— Tokio amžiaus mergaitės mano, kad šalmai yra jėga. Paskui jos 
užauga. 

— Aš tebeturiu motociklą. 

Ji neišlaikiusi šyptelėjo. 

— Neabejoju. 

— Gal man pavėžinti tave sekmadienį? 

Ji minutėlę svarstė, kramtydama meduolį. 

— Kodėl gi ne? 


5 skyrius 


TRYLIKOS SĄLĖKIS SUSIRINKO PATEKANT MĖNULIUI. TOLUMOJE DUNDĖ- 
jo griaustinis. Jie stovėjo po du ir po tris šnekučiuodamiesi, rūkydami 
tabaką ar hašišą, laukdami, kol bus uždegtos ritualinės žvakės. Juodas 
vaškas tirpo ir tekėjo. Duobėje įsižiebė ugnis, sutraškėjo ir ėmė kopti 
aukštyn, godžiais liežuviais rydama sausą medieną. Bekaukius veidus 
slėpė gobtuvai. 

Suskambo varpas. Balsai tučtuojau nutilo, cigaretės buvo užgesin- 
tos. Ratas susiformavo. 

Jo centre stovėjo vyriausiasis žynys, apsisiautęs apsiaustu ir užsi- 
dėjęs ožio kaukę. Nors jie visi žinojo, kas jis, žynys niekada neatideng- 
davo veido ritualo metu. Niekas nedrįso to reikalauti. 

Jis parūpino jiems tris kekšes, žinodamas jų poreikį išsikrauti sek- 
sualiai, kad liktų ištikimi — ir tylėtų. Tačiau toji puota palauks. 

Pirmiausia reikia suteikti krikštą. Šiąnakt du nariai įrodė esą verti 
būti pažymėti Šėtono ženklu. Paženklinti ir susaistyti. 

Jis pradėjo, iškeldamas rankas pirmajai maldai. Vėjas pagavo jo 
šauksmą, ir galios pojūtis užliejo jį it karštas kvapas. Varpas, ugnis, 
skanduotė. Altorius prinokęs, geidulingas ir nuogas. 

— Mūsų Viešpats, mūsų Šeimininkas yra Vienintelis. Jis yra Viskas. 
Mes perduodame savo brolius Jam, kad jie galėtų prisidėti prie mūsų. 
Mes priėmėme Jo vardą ir todėl gyvename kaip žvėrys, puotaudami 
kūnais. Pasveikinkit pragaro dievus. 

— Abadone, griovėjau. 

— Fenrize, Lokio sūnau. 

— Jeronimai, Mirties prince. 

Liepsnos kilo vis aukščiau. Gongas aidėjo. 

Žynio akys žvilgėjo po kauke, nurausvintos laužo šviesos. 

— Aš esu Įstatymo skelbėjas. Tegu išeina į priekį tie, kurie priims 
Įstatymą. 

Lydimos žaibo, nušvietusio padangę, į priekį žengė dvi figūros. 

— Mes nešiepiame ilčių vienas kitam. Toks Įstatymas. 

Trylikos ratas atkartojo žodžius; nuskambėjo varpas. 

— Mes negriauname to, kas priklauso mums. Toks Įstatymas. 

Trylikos ratas patvirtino. 

— Mes žudome sumaniai ir tikslingai, ne iš pykčio. Toks Įstatymas. 

— Mes garbiname Vienintelį. 

— Šėtonas yra Vienintelis. 

— Pragaras yra jo rūmai. 

— Šlovė Šėtonui. 

— "Tai, kas priklauso Jam, priklauso ir mums. 

— Sveikinam Jį. 

— Jis yra mes. 

— Šlovė Šėtonui. 

— Mes pažinsime, ir tai, ką pažinsime, bus mūsų. Nėra kito kelio 
atgal, išskyrus mirtį. 

— Šlovė jam. 

Buvo pakviesti Pragaro princai. Rūko dūmai. Smilkalai temdė ir 
gaubė laukymę paslaptingumu. Suterštas šventas vanduo falo formos 
plaktuve buvo iššlakstytas aplink ratą, kad apsivalytų. Trylikos murmė- 
jimas virto viena ekstazės giesme. 

Vadas vėl iškėlė rankas, širdyje džiūgaudamas dėl pasekėjų pa- 
klusnumo. 

— Nusimeskite apsiaustus ir klaupkitės priešais mane, nes aš esu 
jūsų žynys, ir tik per mane jūs pasieksite Jį. 

Naujieji nariai, styrančiais vyriškumais, apsiblaususiomis akimis, 
nusimetė apsiaustus ir atsiklaupė. Jie laukė šios nakties dvylika mėne- 

sių — kad priklausytų, imtų, puotautų. Altorius pasitrynė krūtis ir apsi- 
laižė raudonas lūpas. 

Žynys, paėmęs žvakę, stovėjusią tarp altoriaus šlaunų, apėjo naujuo- 
sius narius ratu, apšviesdamas jos liepsna jų akis, vyriškumą ir padus. 

— Tai Šėtono liepsna. Jūs įžengėte į Pragarą. Vartai plačiai atida- 
ryti, o Jo žvėrys džiūgauja. Pragaro ugnis jus išlaisvins. Skambiname Jo 
garbei. 

Vėl pasigirdo varpo gausmas, ir jo aidas ilgai klaidžiojo po mišką, 
kol nutilo. Visos nakties būtybės pasislėpė ir nuščiuvo. 

— Dabar jūsų takas nubrėžtas, ir jūs privalote sekti paskui ugnį 
arba mirti. Kraujas tų, kurie mus nuvilia, yra ryškus, ir jis lydės jūsų 
žingsnius į galią. 

Žynys pasisuko, paėmė sidabrinį indą ir pasėmė saują žemių, 
kuriose ištisą amžių ilsėjosi kūdikis. Jis prispaudė žemes prie naujųjų 
narių padų, apibarstė jomis jų galvas, užbėrė ant liežuvių. 

— Mėgaukitės tuo ir nenuklyskite. Šiąnakt jūs sudarote sutartį su 
visais tais, kurie jau patyrė Jo šviesą. Laikykitės ir su džiaugsmu paklus- 
kite Įstatymui. 

Jis paėmė skaidrią gertuvę, pripildytą švento vandens ir šlapimo. 

— Išgerkite tai ir numalšinkite troškulį. Įkvėpkite gyvybės, kad 
pajustumėt savyje Jo šviesą. 

Vyrai paeiliui užsivertė gertuvę ir nurijo. 

— Dabar kilkite, Broliai, ir priimkite Jo ženklą. 

Vyrai atsistojo, o kiti prisiartinę suėmė pirmąjį už rankų ir kojų. 
Ritualinis peilis suspindo mėnulio pilnatyje. 

— Šėtono vardu ženklinu tave. 

Vyras suriko, kai peilio ašmenys švelniai nuslydo per kairiąją sėk- 
lidę, ir ant žemės nukrito keletas kraujo lašų. 

— Nuo šiol ir per amžinybę priklausai Jam. 

— Šlovė Šėtonui, — sumurmėjo ratas. 

Taip pat paženklino ir antrąjį. Abiem buvo duota vyno su narko- 
tikais. 

Žynys iškėlė jų krauju suteptą peilį ir, ssūbuodamas į šonus, ėmė 
dėkoti Tamsos valdovui. Artėjant griaustiniui, jis beveik šaukte šaukė. 

— Pakelkite dešiniąją ranką ir duokite priesaiką. 

Virpėdami, spindinčiais nuo ašarų veidais, vyrai pakluso. 

— Jūs priimate ir Jo džiaugsmus, ir Jo skausmus. Jo ženklas grąži- 
na jus iš mirties į gyvenimą. Jūs pasiskelbėte Liuciferio, Šviesos nešėjo, 
tarnais. Tai padarėte savo noru ir sava valia. 

— Savo noru, — pakartojo vyrai dusliais, suglumusiais balsais. — 
Savo valia. 

Paėmęs kardą, žynys priešais naujųjų narių širdis ore nupiešė ap- 
verstą pentagramą. 

— Sveikinam Šėtoną. 

Buvo įnešta auka. Jaunas juodas ožiukas, dar neatjunkytas. Žynys 
pažvelgė į altorių, jos plačiai išskėstas kojas, baltas krūtis. Abiejose ran- 
kose ji laikė po žvakę, o dar viena buvo įkišta į tarpkojį. 

Ji maloniai šypsojosi jam, nes buvo apsvaiginta ir gavusi gerą at- 
lygį. 

Smeigdamas peilį ožiukui į sprandą, jis galvojo apie ją. 

Kraujas buvo sumaišytas su vynu, tada išgertas. Kai jis nusimetė 
apsiaustą, ant prakaituotos krūtinės sublizgo sidabrinis medalionas. 
Apžergęs altorių, jis ėmė purvinais pirštais grabinėti jos krūtis ir kūną, 
įsivaizduodamas, kad jo pirštai — grobuonies nagai. 

Išliedamas į ją savo sėklą, jis įsivaizdavo vėl žudąs. 


KLERĖ PABUDO IŠPILTA ŠALTO PRAKAITO, SUNKIAI GAUDYDAMA ORĄ, 
ašarotu veidu. Ieškodama šviesos jungiklio, ji apčiuopė tik tuščią vietą. 
Iš pradžių pajuto stingdančią paniką, bet paskui prisiminė kur esanti. 
Ramindama save, ji iššliaužė iš miegmaišio, suskaičiavo žingsnius iki 
sienos, uždegė šviesą ir sustojo drebėdama. 

Reikėjo tikėtis, kad sapnas pasikartos. Juk pagaliau ji pirmą kartą 
susapnavo jį šiame kambaryje. Tik šįsyk buvo baisiau. Baisiau, nes sap- 
nas sukėlė prisiminimus apie tą naktį, kai rado tėvą, tysantį negyvą ant 
kiemo grindinio. 

Ji užsispaudė delnais akis ir stovėjo atsirėmusi į sieną, kol abu 
vaizdai išblėso. Tolumoje girdėjosi gaidžio giedojimas, skelbiantis naują 

rytą. Kaip ir sapnai, baimės išnyko kartu su saulės šviesa. Aprimusi ji 
nusiplėšė marškinėlius, su kuriais miegojo, ir pasuko į dušą. 

Kitą valandą Klerė dirbo aistringiau ir energingiau nei kada nors 
per pastarąsias savaites. Ji ėmė kurti savo košmarų vaizdinį trimis di- 
mensijomis — iš plieno, žalvario ir ugnies. Tikėdamasi jo atsikratyti. 

Ji išpudlingavo metalą, išliedama lygią briauną, kad sujungtų 
masę su mase. Kontroliuodama judesius pečių raumenimis, atsidavė 
ritmui. Masei pamažu įgaunant formą, pradėjo jausti jos nuotaiką, jėgą. 
Tačiau rankos nedrebėjo. Dirbdama ji retai kada turėdavo sau priminti 
apie kantrybę ar atsargumą. Ji atmintinai žinojo, kada reikia atitraukti 
litavimo lempą, kai metalas pasidaro per karštas. Ji nuolat stebėdavo 
metalo spalvą ir tirštumą, nors laisvesnė jos dalis, jos vaizduotė, plaukė 
greičiau. 

Jos akys po tamsiais akiniais stebeilijosi į vieną tašką, tarsi ji būtų 
užhipnotizuota. Jai pjaustant, sluoksniuojant ir statant, aplinkui skraidė 
žiežirbos. 

Iki vidurdienio Klerė buvo išdirbusi šešias valandas be poilsio, 
ir jos protas bei kūnas reikalavo poilsio. Išjungusi balionus, ji padėjo 
litavimo lempą. Nugara varvėjo prakaitas, tačiau ji, nusitraukdama pirš- 
tines, akinius ir kepuraitę, spoksojo tik į būtybę, kurią sukūrė. 

Atsargiai apėjo ją ratu, apžiūrinėdama iš visų pusių ir kampų. 
Statula buvo trijų pėdų aukščio, šaltai juoda, be jokių matomų siūlių. 
Ir įkūnijo jos slapčiausias ir didžiausią nerimą keliančias baimes — ne- 
abejotinai žmogiška figūra buvo su galva, kuri galėjo būti bet kieno, tik 
ne žmogaus. Su ragais ir pikta grimasa vietoje burnos. Žmogiškoji dalis 
buvo nuolankiai susilenkusi, o galva triumfuojamai atmesta atgal. 

Ji kėlė šiurpą. Siaubą ir pasididžiavimą. 

Ji puiki, galvojo Klerė, užsidengdama ranka burną. Tikrai puiki. 
Tada atsisėdo ant betono grindų ir nežinia kodėl pravirko. 


ALISA KREMPTON GYVENO EMITSBORE VISĄ SAVO GYVENIMĄ. IŠ VALSTIJOS 
ji buvo išvykusi tik dusyk. Vieną kartą nerūpestingo savaitgalio su. Mar- 
šalu Vikersu, iškart po to, kai jis įstojo į laivyną, ir antrą kartą savaitei į 

Naująjį Džersį aplankyti pusseserės Šeilos, ištekėjusios už optometristo. 
Likusį laiką ji beveik kiekvieną dieną leido savo gimtajame miestelyje. 

Kartais ji nekęsdavo savo gyvenimo. Tačiau dažniausiai negalvo- 
davo apie jį. Svajojo susitaupyti pakankamai pinigų ir išvažiuoti į kokį 
nors didelį, nežinomą miestą, kur lankytojai jos nepažinotų ir paliki- 
nėtų didelius arbatpinigius. O kol kas ji nešiojo kavą ir sumuštinius 
žmonėms, kuriuos pažinojo visą savo gyvenimą ir kurie beveik niekada 
nepalikdavo jai arbatpinigių. 

Jos platūs klubai ir iškila krūtinė, nors ir po rausvai balta uni- 
forma, traukte traukė vyrų akis. Kai kurie, tokie kaip Lesas Gledhilas, 
spoksodavo gašliai ir atvirai, bet nė vienas nebūtų mėginęs jai nė žnyb- 
telėti. Kiekvieną sekmadienį Alisa eidavo į bažnyčią ir saugodavo savo 
dorybę, kurią, kaip ji manė, sutrypė Maršalas Vikersas. 

Jai nereikėjo sakyti, kad nuvalytų stalus ar kad juoktųsi iš lankyto- 
jų anekdotų. Ji buvo gera, dora padavėja nenuvargstančiomis kojomis ir 
niekada neklystančia atmintimi. Kartą užsisakius Martos užkandinėje 
pusžalį mėsainį, kitą kartą padavėjai nebereikės to priminti. 

Alisa Krempton negalvojo apie savo darbą kaip apie tiltą į kitą, 
daugiau sumanumo reikalaujančią profesiją. Jai patiko tai, ką darė, net 
jei ne visuomet patikdavo vieta, kur ji tai darė. 

Didelio kavinuko atspindy ji pasitaisė sugarbanotus šviesius plau- 
kus ir pagalvojo, jog kitą savaitę reikėtų ištrūkti į Betės grožio saloną. 

Užsakymas keturiems lankytojams jau buvo paruoštas, ir ji, pa- 
ėmusi padėklą, pasuko prie staliuko. 

Kai Klerė įėjo į Martos užkandinę, salė gyvai šurmuliavo, kaip ir šim- 
tais kitų šeštadienio popiečių, kurias ji prisiminė. Ji užuodė keptus svogū- 
nus, mėsainių riebalus, kažkieno stiprius kvepalus ir gerą karštą kavą. 

Muzikinė dėžė buvo ta pati, kaip ir prieš dešimt metų. Klausyda- 
masi Tamės Vinet* balso, Klerė nusprendė, kad jos programa, matyt, 
irgi nepasikeitė. Aplinkui tarškėjo indai, aidėjo balsai, kurių niekas ne- 
sivargino pritildyti. Jausdamasi it namuose, ji atsisėdo prie baro ir atsi- 
vertė plastiku aptrauktą valgiaraštį. 


* Tammy Wynette (1942-1998) — Amerikos kantri stiliaus dainininkė ir dainų autorė. 

— Klausau, ponia, ko galėčiau pasiūlyti? 

Klerė nuleido valgiaraštį, tada numetė jį ant baro. 

— Alisa? Alisa, tai aš, Klerė. 

Mandagi Alisos šypsena iš nuostabos virto apvalia. 

— Klerė Kimbol! Girdėjau, kad grįžai. Puikiai atrodai. Jergutėliau, 
tiesiog nuostabiai. 

— Kaip gera tave matyti. — Klerė jau spaudė kietas, darbščias 
Alisos rankas savosiose. — O Dieve, mums būtinai reikia pasikalbėti. 
Noriu žinoti, kaip gyveni, ką veiki. Viską. 

— Viskas gerai. Daugiau nėra ką pridurti. — Ji nusijuokė ir spus- 
telėjo Klerės rankas prieš paleisdama. — Ko norėtum? Kavos? Bet mes 
neturime visų tų „ekspresų“, kokius geriat Niujorke. 

— Noriu mėsainio su viskuo, su riebiausiomis bulvytėmis, kokių 
tik turite, ir šokoladinio kokteilio. 

— Tavo skrandis vis toks pats. Minutėlę, aš tik nunešiu užsaky- 
mą. — Pakeliui priėmusi dar vieną, ji perdavė užsakymus į virtuvę. — Kol 
Frenkas keps mėsą, galėsiu pailsėti, — tarstelėjo skubėdama pro šalį. 

Klerė stebėjo ją dirbančią, pilstančią kavą, priimančią užsakymus 
ir išrašančią sąskaitas. Po penkiolikos minučių Klerė mėgaudamasi jau 
uodė priešais gulinčio maisto kvapą. 

— Tu tikrai puikiai tvarkaisi. — Ji kliūstelėjo ant bulvyčių pomido- 
rų padažo, o Alisa prisėdo priešais ją. 

— Ką gi, kiekvienam savo. — Alisa nusišypsojo, mintyse apgailes- 
taudama, kad nespėjo šviežiai pasidažyti ir susišukuoti. — Mačiau tave 
laidoje Entertainment Tonight, per tą parodą Niujorke, kur rodei visas 
tas skulptūras. Atrodei tokia puošni. 

Klerė paniekinamai prunkštelėjo ir nusilaižė nuo pirštų padažą. 

— Aha, tokia jau aš. 

— Jie sakė, kad tu devintojo dešimtmečio menininkė. Kad tavo 
darbai drąsūs ir... inovaciniai. 

— Jie taip sako, kai jų nesupranta. — Klerė suleido dantis į mėsainį 
ir užsimerkė. — Ak. Taip. Ak, taip. Tai tikrai inovacija. Dedu galvą, jame 
pilna steroidų. Martos mėsainiai. — Ji atsikando dar kąsnį. — Sapnuo- 
davau juos. Ir jie nė kiek nepasikeitė. 

— Čia beveik niekas nepasikeitė. 

— Atėjau čia pėsčiomis, kad galėčiau viską apžiūrėti. — Klerė at- 
metė atgal savo neklusnias garbanas. — Tikriausiai nuskambės kvailai, 
bet aš nežinojau, kad visko taip pasiilgau, kol vėl pamačiau. Mačiau 
pono Rudžio sunkvežimį priešais Klaido taverną, azalijas prie bibliote- 
kos. Bet, Alisa, dabar jūs turite vaizdajuosčių parduotuvę, ir picą galima 
užsisakyti į namus. Ir Badas Hjuitas. Prisiekiu, kad mačiau Badą Hijuitą, 
važiuojantį šerifo mašina. 

Alisa nusijuokė patenkinta. 

— Na, gal pora dalykų ir pasikeitė. Badas dabar šerifo pavaduoto- 
jas. Pameni Micę Hains — ji metais už mus vyresnė? Tai štai, ji ištekėjo 
už vieno iš Hobeikerių, ir jie atidarė tą vaizdajuosčių parduotuvę. Jiems 
gana gerai sekasi. Turi plytinį namą Sidro gatvėje, naują automobilį, 
porą vaikų. 

— O tu? Kaip tavo šeima? 

— Gerai. Varo mane iš proto. Linetė ištekėjo ir persikėlė į Viljams- 
portą. Tėtis vis kalba apie pensiją, bet iš darbo neina. 

— Kaip galėtų? Ką Emitsboras darytų be daktaro Kremptono? 

— Mama kiekvieną žiemą ragina jį važiuoti į pietus. Bet jis nė 
krust. 

Ji paėmė bulvytę iš Klerės lėkštės ir pamirkė į padažą. Jos taip sė- 
dėdavo, prisiminė abi, šimtus kartų jaunystėje, dalydamosi paslaptimis, 
bėdomis ir džiaugsmais. Ir, žinoma, darydamos tai, ką mergaitės sugeba 
geriausiai. Kalbėdamosi apie berniukus. 

— Tikriausiai jau žinai, kad Kamas Rafertis dabar šerifas. 

Klerė papurtė galvą. 

— Nesuprantu, kaip jam tai pavyko. 

— Mano mamos vos priepuolis neištiko — kaip ir kitų, kurie pri- 
siminė jį kaip pragarą ant ratų. Bet jis turėjo visas rekomendacijas, o 
mums reikėjo šerifo — po to, kai šerifas Parkeris staiga išvyko. Žinoma, 
dabar, kai viskas gerai pavyko, visi giriasi tam iš anksto pritarę. — Ji 
gudriai šyptelėjo Klerei. — Dabar jis netgi gražesnis nei buvo. 

— Pastebėjau. — Klerė suraukė kaktą, siurbdama kokteilį per šiau- 
delį. — O kaip jo patėvis? 


72 Nora Roberts 


— Vis dar kelia man šiurpą. — Alisa nusipurtė ir nugvelbė dar 
keletą bulvyčių. — Jis nedažnai atvyksta į miestelį, bet kai pasirodo, visi 
išsilaksto. Sako, jis prageria viską, ką ferma uždirba, ir dulkina kekšes 
Frederike. 

— Kamo motina tebegyvena su juo? 

— Ji arba myli jį, arba siaubingai bijosi. — Alisa patraukė pe- 
čiais. — Kamas nekalba apie tai. Jis pasistatė namą Karjero kelyje, miš- 
ke. Girdėjau, kad jame yra stoglangių ir į grindis įleista vonia. 

— Nagi, nagi. Ką jis padarė, apiplėšė banką? 

Alisa pasilenkė arčiau. 

— Paveldėjo, — sušnabždėjo ji. — Jo tikrojo tėvo mama paliko jam 
viską. Patėvis žiauriai siuto. 

— Įsivaizduoju. — Nors Klerė suprato, kad Martos užkandinėje 
gandai tiekiami kaip mėsainiai, ji norėjo pasikalbėti ramesnėje vieto- 
je. — Klausyk, Alisa, kelintą tu baigi? 

— Šiandien dirbu iki pusės penktos. 

— Turi karštą pasimatymą? 

— Neturėjau tokio nuo 1989-ųjų. 

Klerė juokdamasi ištraukė iš kišenės porą banknotų ir padėjo ant 
stalo. — Tai gal vėliau užsuk pas mane, paplepėsim prie picos? 

Alisa plačiai nusišypsojo, be gėdos pastebėdama, kad Klerė paliko 
dosnius arbatpinigius. 

— Tai geriausias pasiūlymas, kokį girdėjau per pastaruosius šešis 
mėnesius. 


PRIE KAMPINIO STALIUKO GERDAMI KAVĄ, RŪKYDAMI IR VISUS STEBĖ- 
dami, sėdėjo du vyrai. Vienas iš jų įsmeigė akis į Klerę ir linktelėjo. 

— Dabar, kai ji grįžo, žmonės vėl pradėjo kalbėti apie Džeką Kim- 
bolą. 

— Žmonės visuomet kalba apie mirusiuosius. — Bet kitas irgi 
pažvelgė jos pusėn, pasisukęs taip, kad galėtų spoksoti niekieno neste- 
bimas. — Nemanau, kad yra dėl ko nerimauti. Ji buvo tik vaikas. Nieko 
neprisimena. 

— Tai ko tada grįžo? — Mostelėjęs smilkstančia cigarete, vyras 
palinko į priekį. Jis stengėsi kalbėti tyliai, leisdamas muzikai užgožti jo 
balsą. — Kodėl tokia turtinga, įžymi menininkė grįžta į tokią vietą kaip 
ši? Ji jau kalbėjosi su Raferčiu. Girdėjau, du kartus. 

Jis nenorėjo galvoti apie rūpesčius. Nenorėjo tikėti, kad jų gali kilti. 
Galbūt kai kurie sąlėkio nariai kartais atitolsta nuo ritualo grynumo, 
tampa šiek tiek nerūpestingi, labiau nei reikia trokšta kraujo. Bet tai tik 
laikinas etapas. Jiems reikia naujo vyriausiojo žynio, ir jis, nors nebuvo 
drąsus žmogus, jau lankėsi dviejuose slaptuose susirinkimuose. Jiems 
tikrai nereikia, kad panika kiltų dėl to, jog Džeko Kimbolo dukra grįžo 
į miestelį. 

— Ji negali papasakoti šerifui to, ko nežino, — spyrėsi jis. Dabar jis 
velniškai gailėjosi prasitaręs apie tai, kad vieną vakarą Džekas prisigėrė 
ir išpliurpė, jog Klerė stebėjo ritualą. Giliai širdyje jis baiminosi, kad 
Džekas mirė ne tik dėl sandėrio su prekybos centru. 

— Tiesiog mums teks išsiaiškinti, ką ji iš tiesų žino. — Jis nužvelgė 
ją gesindamas cigaretę. Nebloga, nusprendė. Nors užpakalis kiek kau- 
lėtas. — Mes stebėsime mažąją Klerę, — tarė jis ir nusišypsojo. — Mes 
atidžiai ją stebėsime. 


ERNIS BATSAS DAŽNIAUSIAI LEISDAVO LAIKĄ GALVODAMAS APIE MIRTĮ. 
Skaitė apie ją, svajojo, fantazavo. Ir padarė išvadą, kad kai žmogus baigia 
savo gyvenimą, tai ir yra pabaiga. Ernio Batso gyvenimo schemoje ne- 
buvo nei rojaus, nei pragaro. Vadinasi, mirtis yra neišvengiama baigtis, 
o maždaug septyniasdešimties metų gyvenimas — vienintelė pramoga. 

Jis netikėjo nei taisyklėmis, nei gerais darbais. Jį žavėjo tokie žmo- 
nės kaip Čarlzas Mensonas* ir Davidas Berkovicas**. Žmonės, kurie ėmė 
tai, ko troško, gyveno kaip norėjo ir rodė visuomenei pirštą. Žinoma, toji 
pati visuomenė juos įkišo už grotų, bet, prieš užsitrenkiant durims, jie 
buvo įgiję neįtikėtiną galią. Ernis Batsas tikėjo, kad tebedidino ją. 


* Charles Manson — vienas žymiausių JAV ir pasaulio nusikaltėlių. 
** David Berkowitz — JAV žudikas maniakas. 

Valdžia jį žavėjo taip pat, kaip ir mirtis. 

Jis perskaitė kiekvieną žodį, parašytą LaVejos, Lavkrafto ir Krau- 
lio*. Jis gilinosi į tautosakos, raganysčių ir Šėtono garbinimo knygas, 
gerdamas į save tai, ką suprato ar pritarė, ir viską sumaišydamas į chao- 
tišką troškinį. 

Tai teikė jo gyvenimui daugiau prasmės nei dievobaimingumas, 
aukojimasis ar kuklumas. Arba, kaip jo tėvų, aštuoniolikos sumautų va- 
landų darbas per parą, prakaitavimas ir taupymas, kad atiduotų paskolą. 

Jei jau ketini baigti gyvenimą šešios pėdos po žeme, tada geriau 
imti tai, ką gali gauti, nesvarbu, kokiu būdu, kol dar kvėpuoji. 

Jis klausėsi Mėtley Criie, Slayer ir Metallica muzikos, iškreipdamas 
jų dainų žodžius pagal savo supratimą. Kažkada erdvios palėpės sienas 
dabar dengė plakatai su jo šiurpiai klykiančiais ar piktai vypsančiais 
didvyriais. 

Jis žinojo, kad tai jo tėvus varo iš proto, tačiau Ernis, būdamas 
septyniolikos, nelabai rūpinosi jį pagimdžiusiais žmonėmis. Vyrui ir 
moteriai, kuriems priklausė „Roko picerija“ ir kurie nuolat dvokdavo 
česnakais ir prakaitu, jis jautė daugiau nei panieką. Jo atsisakymas dirbti 
su jais buvo daugelio šeimyninių ginčų priežastis. Tačiau jis pasirinko 
darbą „Amoko“ degalinėje. Motina vadino tai nepriklausomybės sieki- 
mu ir ramino jo sutrikusį ir nusivylusį tėvą. Jie paliko jį ramybėje. 

Kartais jis fantazuodavo, kad nužudo juos, jausdavo jų kraują ant 
savo rankų, išgyvendavo jų mirtį tą akimirką, kai gyvybė palieka kūną. 
Mintys apie žudymą jį baugino ir žavėjo. 

Lieknu, tamsiaplaukiu, niūraus veido vaikinu žavėjosi daugelis 
gimnazijos merginų. Jis mylėdavosi su jomis savo nenaujoje tojotoje, 
tačiau dauguma jo bendraamžių partnerių buvo per kvailos, per baugš- 
čios arba pernelyg nuobodžios. Per penkerius metus Emitsbore jis ne- 
susirado nė vieno artimo draugo — vaikino ar merginos. Neatsirado nė 
vieno, su kuo galėtų diskutuoti apie sociopatų psichologiją, Necronomi- 
con““ reikšmę ar senovės ritualų simboliką. 


* A. Lavey, H. P. Lovecraft, A. Crowley — rašytojai okultistai. 
** H. P Lavkrafto siaubo istorijų romanas. 


Ernis laikė save atskalūnu, ir jo vertinimu, tai buvo neblogai. Jo 
pažymiai buvo geri, nes mokytis jam sekėsi, ir jis labai didžiavosi savo 
protu. Tačiau niekada nedalyvaudavo užklasinėje veikloje, nesportavo 
ir nešoko, nors tai būtų padėję užmegzti ryšius su kitais miestelio pa- 
augliais. 

Jis tenkinosi žaisdamas su juodomis žvakėmis, pentagramomis ir 
ožio krauju, kurį laikė užrakintą rašomojo stalo stalčiuje. Kol tėvai mie- 
godavo savo jaukioje lovoje, jis garbindavo dievybes, kurių jie niekada 
nebūtų supratę. 

Ir stebėjo miestelį iš savo kambario, it iš plėšraus paukščio lizdo 
virš namo, pro galingą teleskopą. Jis matė daug ką. 

Jo namas stovėjo priešais Kimbolų namą, kitoje gatvės pusėje. Jis 
matė, kaip atvyko Klerė, ir nuo tada nuolat ją stebėjo. Jis buvo girdėjęs 
gandus. Nuo tada, kai ji sugrįžo, jie visi iškilo į paviršių ir atvėrė senas 
nuoskaudas bei mirtį. Jis laukė, kada ji užlips į palėpę, kada joje užsi- 
žiebs šviesa. Tačiau ji vis delsė. 

Jis per daug nenusivylė. Kol kas jis galėjo stebėti Klerę pro jos mie- 
gamojo langą. Jis jau matė ją nusirengiančią — nusitraukiančią marški- 
nėlius nuo savo ilgo, liekno kūno, džinsus nuo siaurų klubų. Jos kūnas la- 
bai lieknas ir baltas, o trikampis tarp kojų toks pat raudonas ir žvilgantis 
kaip ir plaukai ant galvos. Jis įsivaizdavo save įslenkantį pro galines duris, 
tyliai užlipantį laiptais. Jis užspaustų jai burną nespėjus nė riktelėti. Tada 
surištų ją, o kai ji imtų rangytis ir bejėgiškai muistytis, jis darytų su ja 
tokius dalykus, kurie priverstų ją prakaituoti, kentėti ir dejuoti. 

Kai jis baigtų, ji maldautų jį ateiti dar kartą. 

Būtų nuostabu, galvojo jis, tikrai nuostabu išprievartauti moterį 
namuose, kuriuose kažkas mirė smurtinė mirtimi. 

Ernis išgirdo gatve dardant sunkvežimį. Jis atpažino Bobio Mesės 
fordą. Sunkvežimis, spjaudydamasis anglies monoksidu, įpūškavo į 
Kimbolų kiemą. Jis pamatė iš namo išskubančią Klerę, ir, nors negalėjo 
girdėti, matė, kad ji džiugiai juokėsi kalbėdamasi su iš kabinos besike- 
rėplinančiu kresnuoju Mese. 

— LABAI TAU AČIŪ, BOBI, Iš TIESŲ. 

— No problemo. — Jo nuomone, tai buvo mažiausia, ką jis galėjo 
padaryti dėl senų gerų laikų — net jei buvo pasimatyme su Klere tik 
kartą. Tą vakarą, kai mirė jos tėvas. Kad ir kaip ten būtų, kai pirkėjas 
nesiderėdamas pakloja penkiolika šimtinių, jam visiškai nesunku pri- 
statyti pirkinį. — Padėsiu tau jį įnešti. — Jis susiveržė atsipalaidavusį 
diržą, tada iš kėbulo iškėlė sudedamąjį stalą. — Gražus daikčiukas. Šiek 
tiek pablizginsi ir turėsi brangakmenį. 

— Man jis patinka toks, koks yra. — Stalas buvo subraižytas ir 
dėmėtas, tačiau savaip ypatingas. Klerė ištraukė kėdę su medine atkalte 
ir apirusia sėdyne. Kėbule liko dar viena tokia pati, taip pat geležinis 
toršeras su gofruotu gaubtu, išblukęs gėlėtas kilimas ir sofa. 

Iš pradžių jie sunešė į vidų lengvesnius daiktus, paskui šnekučiuo- 
damiesi apie senus draugus, naujus įvykius abu kartu įtempė kilimą. 
Kai grįžo prie sunkvežimio raudonos brokato sofos, Bobis jau sunkiai 
alsavo. 

— Ji nuostabi. Man be galo patinka tos gulbės, išraižytos ant po- 
rankių. 

— Bet sveria turbūt toną, — tarė Bobis. Jis jau buvo belipąs į kė- 
bulą, kai pastebėjo Ernį, stoviniuojantį ant šaligatvio kitoje gatvės pusė- 
je. — Ei, Erni Batsai, ką veiki? 

Ir taip paniuręs Ernis sugižo dar labiau. Jis susikišo rankas į ki- 
šenes. 

— Nieko. 

— Tai nešk čia savo subinę ir daryk ką nors. Tas vaikis kažkoks šiur- 
pus, — sumurmėjo Bobis Klerei, — bet turi jauną nugarą. 

— Sveikas. — Kai Ernis lėtai prisiartino, Klerė maloniai jam nusi- 
šypsojo. — Aš Klerė. 

— Uhu. — Jis užuodė jos plaukus, gaivius, švarius, ir susijaudino. 

— Lipk čia ir padėk man iškelti tą daiktą. — Bobis mostelėjo galva 
į sofą. 

— Aš padėsiu. — Klerė vikriai įšoko paskui Ernį. 

— Nereikia. — Nespėjus jai nė prisiliesti, Ernis jau buvo. pakė- 
lęs sofos galą. Ji matė raumenis, išsipūtusius plonoje rankoje. Ir iškart 

mintyse pavaizdavo juos tamsiame ąžuole. Bobis, dejuodamas ir keik- 
damasis, nuleido sofą žemyn, ir Klerė pasitraukė jiems iš kelio. Ernis ėjo 
kiemu atbulas, žiūrėdamas sau į kojas. 

— Tiesiog pastatykit ją kambario vidury. — Ji nusišypsojo, išgirdu- 
si dunkstelėjimą. Tai buvo geras garsas — įsitvirtinimo garsas. — Puiku, 
ačiū. Gal norit atsigerti ko nors šalto? 

— Aš ko nors pasiimčiau, — atsiliepė Bobis. — Bet jau turiu grįž- 
ti. — Jis draugiškai mirktelėjo Klerei. — Nenorėčiau, kad Bonė Sju imtų 
pavyduliauti. 

Klerė jam nusišypsojo. Bobis Mesė ir Bonė Sju Vilson, pagalvojo ji. 
Vis dar sunku įsivaizduoti juos kartu jau septynerius metus ir turinčius 
tris vaikus. 

— Erniė 

Jis truktelėjo liesus pečius. 

— Būtų ne pro šalį. 

Ji nuskubėjo į virtuvę ir atnešė tris šaltus butelius pepsio. 

— Aš pasakysiu tau dėl tos spintos, Bobi. 

— Būtinai. — Jis užsivertė butelį, nugėrė gurkšnį ir pasuko prie 
durų. — Rytoj dirbsime nuo dvyliktos iki penktos. 

Klerė išlydėjo jį, paskui atsisuko į Ernį. 

— Atsiprašau, kad teko ir tave sutrukdyti. 

— Nieko tokio. — Jis atsigėrė, tada apsidairė. — Tai viskas, ką tu- 
rite“ 

— Kol kas. Man patinka rinktis daiktus pamažu. Kodėl mums jos 
neišbandžius? — Ji atsisėdo ant sofos krašto. — Susmukusi, — tarė atsi- 
dusdama. — Kaip man ir patinka. O tu seniai čia gyveni? 

Jis nesisėdo, vaikštinėjo po kambarį — lyg katė, galvojo Klerė, pa- 
žindindamasi su teritorija. 

— Nuo vaikystės. 

— Mokaisi Emitsboro gimnazijoje? 

— Paskutinėje klasėje. 

Jos pirštai nekantravo griebti eskizų albumą. Jis toks įsitempęs — 
jaunas, nerimastingas. 

— Stosi į koledžą? 

Jis tylėdamas gūžtelėjo pečiais. Dėl to jis taip pat nesutarė su tė- 
vais. Išsilavinimas — tavo geriausias šansas. Eina jie velniop. Jis pats yra 
savo geriausias šansas. 

— Važiuosiu į Kaliforniją, į Los Andželą, kai tik pakankamai susi- 
taupysiu. 

— Ką nori daryti? 

— Užsidirbti krūvą pinigų. 

Ji nusijuokė, tačiau jos juokas buvo draugiškas, ne paniekinamas. 
Jis vos susilaikė nenusišypsojęs jai. 

— Geras noras. Ar nenorėtum tapti modeliu? 

Jo akyse blykstelėjo įtarimas. Kokios tamsios akys, pastebėjo Klerė. 
Kaip ir plaukai. Ir ne tokios jaunos, kokios turėtų būti. 

— Kieno? 

— Mano. Norėčiau nulipdyti tavo rankas. Jos tokios raumeningos. 
Galėtum užsukti kokią dieną po pamokų. Aš tau sumokėčiau. 

Jis dar atsigėrė, svarstydamas, ką ji dėvi po aptemptais džinsais. 

— Gal ir galėčiau. 

Išeidamas jis suspaudė delne apverstą pentagramą, kurią nešiojo 
po marškinėliais su Black Sabbath atvaizdu. Šiąnakt jis atliks asmeninį 
ritualą. Seksualinį. 


PO VAKARIENĖS KAMAS UŽSUKO Į KLAIDO TAVERNĄ. JIS DAŽNAI TAI 
darydavo šeštadienio vakarais. Čia išgerdavo bokalą alaus, pasišneku- 
čiuodavo su žmonėmis, pažaisdavo pulą. Ir pasirūpindavo tais, kurie 
išgerdavo per daug, kad galėtų vairuoti. 

Įėjusį į dūmuose skendintį barą jį pasitiko šūksniai ir sveikinimai. 
Klaidas, kuris kasmet vis labiau storėjo ir žilo, įpylė jam Beckš alaus. Ka- 
mas prisėdo prie senovinio raudonmedžio baro ir vieną koją patogiai 
įrėmė į žalvarinį skersinį. 

Iš salės gilumos sklido muzika ir pulo kamuoliukų kaukšėjimas, 
retsykiais pasigirsdavo riebus keiksmažodis ar juoko pliūpsnis. Prie 
keturkampių stalų, nukrautų alaus bokalais, perpildytomis peleninėmis 
ir krūvomis žemės riešutų kevalų, sėdėjo vyrai ir moterys. Sara Hjuit, 

Bado sesuo, įsispraudusi į ankštus marškinėlius ir dar ankštesnius džin- 
sus, aptarnavo lankytojus, su vienodu malonumu rinkdamasi arbatpi- 
nigius ir pasiūlymus. 

Ateiti išgerti bokalą tamsaus alaus, parūkyti, pasiklausyti tų pa- 
čių dainų, tų pačių balsų, pauostyti tų pačių kvapų buvo it savotiškas 
ritualas. Tačiau tai, kaip ir žinojimas, kad visuomet už baro ras Klaidą, 
niurnantį ant savo lankytojų, Kamą ramino. „Budvaiserio“ laikrodis ant 
sienos kaip įprastai vėluos dešimt minučių, o keptos bulvytės kaip visa- 
da bus suzmekusios. 

Siūbuodama klubais, padūmavusiomis akimis ir tvoksdama aitriais 
kvepalais prie jo prisiartino Sara. Ji pastatė ant baro padėklą ir lengvai 
pasitrynė į jį šlaunimi. Kamas be didelio susidomėjimo pastebėjo, kad 
ji pakeitė šukuoseną. Po paskutinio apsilankymo Betės grožio salone ji 
tapo blondine, ir dabar šviesių plaukų sruoga gundomai dengė vieną akį. 

— Tikėjausi, kad ateisi šįvakar. 

Jis nužvelgė ją prisimindamas, jog kadaise būtų padaręs bet ką, 
kad tik galėtų ją paliesti. 

— Kaip sekasi, Sara? 

— Būna ir blogiau. — Ji pasisuko, krūtimi brūkštelėdama jam per 
ranką. — Badas sako, kad esi labai užsiėmęs. 

— Pakankamai. — Kamas paėmė alaus bokalą, nutraukdamas jos 
viliones. 

— Gal norėtum vėliau atsipalaiduoti? Kaip senais laikais. 

— Mes niekuomet neatsipalaiduodavome. 

Ji nusijuokė tyliu, kimiu juoku. 

— Ką gi, džiaugiuosi, kad prisimeni. — Tada pasipiktinusi žvilgte- 
lėjo per petį, kai kažkas ją pašaukė. Ji nekantravo įkišti rankas į Kamo 
kelnes — irjo piniginę — nuo tada, kai jis grįžo į miestelį. — Aš baigsiu 
darbą antrą. Gal tave aplankyti? 

— Dėkoju už pasiūlymą, Sara, bet aš mieliau gyvensiu prisimi- 
nimais. 

— Kaip nori. — Ji abejingai truktelėjo pečiais imdama padėklą, 
tačiau jos balsas tapo griežtesnis. — Dabar aš geresnė nei buvau. 

Visi taip sako, pagalvojo Kamas, prisidegdamas cigaretę. Kažkada 

ji buvo tikra gražuolė, krūtininga, seksuali septyniolikmetė. Jie dulkin- 
davosi it pamišę. O paskui, prisiminė Kamas, ji pradėjo dalyti savo ma- 
lones visiems, kas tik paprašydavo. 

„Sara Hjuit padarys tai“ tapo Emitsboro gimnazijos kovos šūksniu. 

Blogiausia, kad tada jis mylėjo ją — visu savo tarpkoju ir mažiau- 
siai puse širdies. O dabar jautė tik gailestį. Ir tai, žinojo jis, yra kur kas 
blogiau nei neapykanta. 

Balsai salės gilumoje tapo garsesni, keiksmai spalvingesni. Kamas 
klausiamai žvilgtelėjo į Klaidą. 

— Palik juos ramybėje. — Klaidas kvarkė it varlė, tarsi jo balso 
stygos būtų apsuktos folija. Jis susiraukė, atidarydamas du butelius 
alaus, ir jo penki pagurkliai subangavo it drebučiai. — Čia ne koks 
vaikų darželis. 

— Čia tavo baras, — nerūpestingai atsiliepė Kamas, tačiau pa- 
stebėjo, kad nuo tada, kai jis atsisėdo prie baro, Klaidas ne kartą metė 
žvilgsnį salės gilumon. 

— Būtent, o tu su savo ženkleliu nervini mano svečius. Tai gersi tą 
alų ar žaisi? 

Kamas kilstelėjo bokalą ir nugėrė. Tada dar kartą užtraukė dūmą 
ir užgesino nuorūką. 

— Kas prie stalų, Klaidai? 

Mėsingas Klaido veidas tapo neįskaitomas. 

— Įprasti valkatos. — Kamas ir toliau primygtinai į jį žiūrėjo, todėl 
Klaidas nusitvėrė dvokiantį skudurėlį ir ėmė valyti baro paviršių. — Ten 
Bifas, ir aš nenoriu jokių bėdų. 

Kamas sustingo išgirdęs patėvio vardą, ir linksmi žiburėliai jo aky- 
se užgeso. Bifas Stoukis retai gerdavo miestelyje, bet kai gerdavo, viskas 
paprastai baigdavosi liūdnai. 

— Ar seniai jis čia? 

Klaidas pakrutino pečius, sukeldamas riebalų griūtį po dėmėta 
prijuoste. 

— Aš tau ne koks laikrodis. 

Iš salės gilumos pasigirdo trumpas, šaižus moters riksmas ir lūž- 
tančio medžio garsas. 

— Regis, jis čia užsibuvo. — Kamas atsistojo ir patraukė prie pulo 
stalų, stumdydamas į šonus smalsuolius. — Traukitės. — Jis prasiskyrė 
kelią prie triukšmadarių. — Pasakiau, traukitės, kad jus kur. 

Salės gilumoje, kur lankytojai rinkdavosi žaisti pulą arba mėtyti 
dvidešimt penkių centų monetas į senovinį kiniško biliardo aparatą, 
jis pamatė moterį, baugiai įsispraudusią į kampą, ir Lesą Gledhilą, siū- 
buojantį palei pulo stalą su lazda rankose. Jo veidas jau buvo kruvinas. 
Bifas stovėjo už kelių pėdų, laikydamas rankoje kėdės likučius. Tai buvo 
stambus, kresnas vyras su šlakbetonio blokus primenančiomis ranko- 
mis, ištatuiruotomis dar jo tarnybos jūrų laivyne laikais. Veidas, įraudęs 
nuo saulės ir alkoholio, buvo iškreiptas pykčio. O akys tokios, kokias 
Kamas visuomet prisiminė, — tamsios ir kupinos neapykantos. 

Oskaras Rudis šokinėjo nuo vienos kojos ant kitos, vaidindamas 
taikdarį, tačiau tuo pat metu stengdamasis neįsivelti į muštynes. 

— Liaukis, Bifai, tai buvo draugiškas žaidimas. 

— Atšok, — sumurmėjo Bifas. 

Kamas uždėjo ranką Oskarui ant peties ir galvos judesiu liepė jam 
pasitraukti. 

— Eik pasivaikščioti, Lesai. Prasiblaivyk. — Kamas kalbėjo tyliai, 
neatitraukdamas akių nuo patėvio. 

— Tas šunsnukis trenkė man sušikta kėde. — Lesas nusibraukė 
kraują, srūvantį per akis. — Jis skolingas man dvidešimt žalių. 

— Pasivaikščiok, — pakartojo Kamas. Jis sugniaužė kumštį aplink 
pulo lazdą. Užteko vieno truktelėjimo, ir Lesas ją paleido. 

— Jis sumautas pamišėlis. Tai buvo užpuolimas. Aš turiu liudy- 
tojų. 

Pasigirdo pritariamas šurmulys, tačiau nė vienas neišėjo į priekį. 

— Gerai. Eik į kabinetą. Paskambink daktarui Kremptonui. Tegu 
tave apžiūri. — Kamas nužvelgė susibūrusius smalsuolius. — Išsiskirs- 
tykit. 

Žmonės murmėdami atsitraukė, tačiau dauguma liko stovėti tarp- 
duryje ir stebėti Kamą ir jo patėvį. 

— Tai dabar tu čia didelis žmogus, a? — Gergždžiantis Bifo balsas 
trūkinėjo nuo alkoholio. Jis piktai išsiviepė, kaip visada, kai ruošdavosi 

pulti Kamą. — Turi tą savo ženklelį ir krūvą pinigų, bet vis tiek esi nie- 
kam tikęs. 

Kamo pirštai tvirčiau suspaudė lazdą. Jis buvo pasiruošęs. Dau- 
giau nei pasiruošęs. 

— Tau laikas namo. 

— Aš geriu. Klaidai, močkrušy tu, kur mano viskis? 

— Tu jau baigei gerti, — ramiai tarė Kamas. — Gali pats išeiti pro 
priekines duris, arba aš išnešiu tave pro galines. 

Bifas išsišiepė dar plačiau. Jis sviedė į šoną sulaužytą kėdę ir su- 
gniaužė didžiulius kumščius. Jis norėjo išspardyti subinę Lesui, bet tai 
netgi geriau. Jau seniai bemokė šį vaikigalį pagarbos. O Kamas prašyte 
prašosi. 

— Tai ateik ir išmesk mane, a? 

Kai Bifas puolė į priekį, Kamas dvejojo tik akimirką. Mintyse jis 
jau matė save vožiantį lazda Bifui per galvą. Netgi girdėjo tą malonų 
garsą, kai medis atsitrenkia į kaulą. Bet paskutinę minutę metė lazdą į 
šalį ir priėmė pirmąjį smūgį į paširdžius. 

Jis šaižiai iškvėpė, tačiau spėjo išvengti kumščio, nutaikyto jam į 
žandikaulį. Po smūgio į smilkinį iš akių pažiro žiežirbos. Už nugaros 
išgirdo triukšmą minios, kuri it stabmeldžiai apsupo gladiatorius. 

Kai pirmą kartą jo plikas kumštis palietė Bifo kūną, ranka nuvilni- 
jęs virpulys suteikė nenusakomą pasitenkinimą. Jis nejautė smūgių, jie 
tik priminė jam bausmes ir patirtas nuoskaudas. 

Tada jis buvo mažas. Silpnas ir bejėgis. Ir turėjo tik vieną iš dviejų 
pasirinkimų — bėgti ir slėptis arba stovėti ir kentėti. Dabar viskas pa- 
sikeitė. Jis ilgai laukė šio vakaro. Kamas pajuto pašėlusį veržlumą, tokį, 
kokį jaučia kariai, kai susivienija ir pakyla į mūšį. Jis stebėjo savo pirmąjį 
smūgį į išsiviepusią Bifo burną, krumplius, perplėšiančius lūpas. 

Jis užuodė kraują — savo paties ir Bifo. Ant grindų pažiro stiklas. 
Kartu su juo subyrėjo ir savitvarda. Kamas metėsi į mūšį it pamišėlis, 
daužydamas veidą, kurio nuo vaikystės buvo išmokęs bijoti ir nekęsti. 

Jam norėjosi sutrinti jį. Sunaikinti. Subraižytomis ir kruvinomis 
rankomis jis sugriebė Bifą už marškinių ir trenkė tą nekenčiamą veidą 
į sieną. Dar ir dar kartą. 

— Jėzau, Kamai. Baik, gana. Jėzau. 

Jo kvėpavimas buvo karštas kaip ugnis. Jis pasimuistė, kai kažkie- 
no rankos palietė pečius, ir atsisukdamas vos neužtvojo Badui. 

Migla akyse prasisklaidė, ir jis pamatė išbalusį, išsigandusį pa- 
vaduotojo veidą, didžiules, smalsiai išpūstas minios akis. Atgalia ranka 
nusibraukė kraują nuo lūpų. Ant grindų savo paties vėmaluose be są- 
monės tysojo Bifas. 

— Klaidas paskambino. — Bado balsas drebėjo. — Sakė, kad si- 
tuacija nebevaldoma. — Apsilaižęs lūpas, jis apsidairė po nusiaubtą 
kambarį. — Ką man daryti? 

Kamas iškvėpė šaižiai it senas žmogus. 

— Užrakink jį. — Kamas įsikibo į pulo stalą, kad nepargriūtų. Tik 
dabar ėmė jausti kiekvieną smūgį ir gerklę gniaužiantį pykinimą. — Už 
pasipriešinimą suimant, pareigūno užpuolimą, tvarkos drumstimą, gir- 
tuokliavimą ir chuliganizmą. 

Badas krenkštelėjo. 

— Jei nori, galiu parvežti jį namo. Supranti... 

— Užrakink jį. — Jis pastebėjo Sarą, stebinčią jį su pritarimu ir 
pašaipa padūmavusiose akyse. — Paimk pareiškimą iš Leso Gledhilo ir 
liudytojų. 

— Leisk man pasirūpinti, kad kas nors parvežtų tave namo, še- 
rife. 

— Nereikia. — Jis paspyrė į šoną sudaužytą bokalą, tada įsistebei- 
lijo į tarpduryje stoviniuojančius žmones. Jo akys buvo šaltos, tokios 
negailestingos ir šaltos, kad net vyrai, drąsinę jį, nusuko į šoną savą- 
sias. — Linksmybės baigtos. 

Jis palaukė, kol salė ištuštėjo, tada nuvažiavo į fermą pasakyti savo 
motinai, kad jos vyras šiąnakt namo negrįš. 


6 skyrius 


k 5 + 
KAI KAMAS ĮSUKO SAVO HARLĖJŲ Į KLERĖS KIEMĄ, BUVO KĄ TIK PO VI- 
durdienio. Jo kaulai ir raumenys pulsavo skausmu. Jis ilgai mirko 

sūkurinėje vonioje, išbandė ledą, net išgėrė tris tabletes skausmo mal- 
šinamųjų, tačiau skausmui ir bemiegei nakčiai buvo sunku priešintis. 
lėmis, pavargusiomis ir liūdnomis akimis ir privertė pasijusti — kaip 
visuomet — taip, tarsi jis būtų nugirdęs patėvį ir pats sukėlęs muš- 
tynes. 

Nedidelį pasitenkinimą teikė tik tai, kad bent jau iki pirmadienio, 
ir iki teisėjo sprendimo, Bifas laižysis savo žaizdas kalėjime. 

Kamas išjungė motociklo variklį ir, palinkęs ant vairo, ėmė stebėti 
dirbančią Klerę. 

Ji buvo palikusi garažo duris atviras. Ant didžiulio plytinio stalo 
stovėjo aukšta metalinė struktūra. Klerė buvo palinkusi prie jos su lita- 
vimo lempa. Aplinkui ją lakstė žiežirbos. 

Jo reakcija buvo netikėta ir trikdanti. Aistra — karšta ir deginanti, 
kaip toji ugnis, su kuria ji dirbo. 

Kvaila, pagalvojo jis, atsargiai nukeldamas koją nuo motociklo. 
Moteris su darbiniais batais ir kombinezonu nė iš tolo nekvepia sek- 
sualumu. Jos veidą slėpė tamsūs akiniai, o plaukai buvo sukišti po odine 
kepuraite. Ir nors jam patiko moterys odiniais drabužiais, stora prijuos- 
tė nė kiek nepriminė prigludusio sijonėlio. 

Jis padėjo šalmą ant sėdynės ir nuėjo į garažą. 

Klerė dirbo neatsigręždama. Iš naujo nešiojamojo grotuvo griau- 
dėjo muzika. Bethoveno Devintoji simfonija pritarė liepsnos šnypš- 
timui. Nusprendęs, kad tai saugiausias būdas patraukti jos dėmesį, 
Kamas jį pritildė. 

Klerė trumpam pakėlė akis. 

— Vieną minutėlę. 

Viena virto penkiomis, kol ji atsitiesė ir išjungė litavimo lempą. 
Tada įgudusiu judesiu paėmė veržliaraktį ir užsuko balionus. 

— Buvo likę tik keletas dalykėlių. — Ji iškvėpė ir nusiėmė akinius. 
Pirštų galiukuose tebevibravo energija. — Ką manai? 

Jis neskubėdamas apėjo struktūrą. Ji atrodė it pabaisa. Tačiau savo- 
tiškai žavi. Žmogiška, bet... kitokia. Įdomu, kas privertė ją sukurti tokią 
keistą būtybę. 

— Na, miegamajame jos nestatyčiau, nes niekada negalėčiau atsi- 
palaiduoti. Tai tarsi košmaras, kurį gali paliesti. 

Kaip pirštu į akį. Klerė linktelėjo, nusitraukdama kepuraitę. 

— Tai geriausias darbas, kokį sukūriau per šešis mėnesius. Endžė 
pašoks iki lubų. 

— Endžė? 

— Ji mano agentė, ji ir jos vyras. — Ji papurtė susigulėjusius plau- 
kus. — O ką tu... jergutėliau. — Pirmą kartą ji sutelkė dėmesį į Kamą. 
Jo kairė akis buvo užtinusi, paakys mėlynas, o ant skruosto raudonavo 
bjaurus rėžis. — Po galais, kas tau atsitiko? 

— Šeštadienio vakaras. 

Ji paskubomis nusitraukė pirštines ir švelniai palietė pirštu žaizdą. 

— Maniau, kad jau išaugai iš to. Ar buvai pas gydytoją? Palauk, 
atnešiu ledo, pridėsi prie akies. 

— Viskas gerai... — pradėjo jis, bet ji jau skubėjo į virtuvę. 

— Tu juk šerifas, dėl Dievo, — tarė ji ieškodama rankšluostėlio 
ledui įvynioti. — Nebeturėtum taip šėlti. Sėsk. Gal pavyks sumažinti 
sutinimą. Koks tu kvailys, Raferti. 

— Ačiū. — Jis atsisėdo ant kėdės su medine atkalte, kurią ji pastatė 
virtuvėje. 

— Imk, prisidėk prie voko. — Ji įsitaisė ant sudedamojo stalo, tada 
pakišo ranką jam po smakru ir pasukiojo prieš šviesą, apžiūrinėdama 
žaizdą. — Tau pasiseks, jei tavo dailiame veidelyje neliks rando. 

Ledas maloniai vėsino ir ramino, todėl jis tik kažką burbtelėjo at- 
sakydamas. 

Klerė nusišypsojo, tačiau nerimas iš jos akių neišnyko. Ji prisiminė, 
kaip dažnai mokykloje mušdavosi Bleras. Jei atmintis jos neapgauna, 
tokiomis aplinkybėmis vyrui norisi būti palepintam — ir pagirtam. 

— Ar turėčiau klausti, kaip atrodo tas kitas? 

Jis kreivai šyptelėjo. 

— Aš jam sulaužiau prakeiktą nosį. 

— Dieve, kaip man patinka tie vyriški reikalai. — Paėmusi kitą 
rankšluostėlio galą, ji pavalė žaizdą. — Su kuo mušeisi? 

— Su Bifu. 

Jos ranka sustingo ant jo veido. Ji supratingai pažvelgė į jį. 

— Atleisk. Kaip suprantu, čia reikalai nepasitaisė. 

— Tai buvo tarnybinis reikalas. Jis gėrė ir triukšmavo Klaido taver- 
noje. — Kamas nutilęs atsilošė kėdėje. — Velniai rautų. 

Jos ranka vėl švelniai palytėjo jam veidą. 

— Nori sausainio? 

Jis šyptelėjo. 

— Močiutė visada duodavo man pieno ir sausainių, kai Bifas mane 
primušdavo. 

Klerės skrandis susitraukė iš gailesčio, bet ji prisivertusi nusišyp- 
sojo ir paėmė jį už rankos. 

— Sprendžiant iš to, ką matau, jam turėtų būti daug blogiau nei 
tau. — Pagauta impulso, ji pabučiavo jo nubrozdintus krumplius. Ka- 
mui šis gestas pasirodė neįtikėtinai mielas. 

— Čia irgi skauda. — Jis patapšnojo pirštu per lūpas. 

— Nebandyk savo laimės. — Ji lyg niekur nieko atitraukė ledo pa- 
ketą ir prisimerkusi apžiūrėjo akį. — Labai spalvinga. Kaip matai? 

— Tave matau tiesiog puikiai. Tu gražesnė nei buvai. 

Ji pakreipė galvą. 

— Turint galvoje, kad atrodžiau kaip pavalgiusi kaliausė, tai ne 
komplimentas. 

— Kai suveiks vaistai nuo skausmo, sugalvosiu geresnį. 

— Gerai. O kol kas gal man nubėgti į vaistinę ir nupirkti kokio 
nors tepalo? 

— Geriau jau sausainis. 

Jis minutėlę užsimerkė klausydamasis, kaip ji vaikšto po virtuvę, 
atidaro šaldytuvą, kažką pila į stiklinę. Iš garažo sklido prislopinta 
muzika. Jis niekada nemėgo klasikos, bet tą akimirką ji skambėjo gana 
maloniai. Kai Klerė padėjo ant stalo lėkštes ir stiklines, jis atsimerkė. 
Kamas įskaitė jos akyse kantrybę, supratimą ir siūlymą atsiremti į petį. 
Ir jo žaizda atsivėrė. 

— Jėzau, Laiboji, aš norėjau jį užmušti, — tyliai tarė Kamas. Jo 
akys patamsėjo ir tapo pavojingos, tačiau balsas liko ramus. — Jis buvo 
girtas, piktas ir žiūrėjo į mane taip, kaip žiūrėdavo, kai buvau dešimties 

ir negalėdavau apsiginti. Dar niekad gyvenime nesu nieko taip troškęs, 
kaip tąkart jį užmušti. Koks gi aš policininkas? 

— Tu žmogus. — Klerė dvejojo, čiaupydama lūpas. — Kamai, aš 
girdėdavau, kaip mano tėvai kalbėdavosi apie situaciją tavo namuose. 
Kodėl niekas nieko nedarė? 

— Žmonės nemėgsta kištis, ypač į šeimyninius ginčus. O mano 
motina visada palaikydavo tik jį. Ir dabar palaiko jį, o ne mane. Ji su- 
mokės užstatą, vos tik jis bus nustatytas, ir parsiveš Bifą namo. Kad ir 
ką jis darytų, niekas jos neįtikins, kad jis niekam tikęs girtuoklis. Kaip 
aš norėdavau, kad jis išgertų butelį ir numirtų. — Kamas tylomis nu- 
sikeikė prisiminęs Klerės tėvą — sprendžiant iš jos išraiškos, ji irgi jį 
prisiminė. — Atleisk. 

— Ne, nieko tokio. Mes abu puikiai žinome, koks naikinantis gali 
būti alkoholizmas. Bet tėtis... Jis niekada nieko neskaudindavo, kai ger- 
davo. Tik save. — Ji papurtė galvą, bandydama atsikratyti slogios nuo- 
taikos. — Tu tikriausiai šiandien labai pažeidžiamas. Pasinaudosiu tuo 
ir priminsiu, jog žadėjai mane pavėžinti. 

— Aš iš tiesų suskydau. — Jis pamankštino sustingusias rankas. — 
Ir man praverstų kompanija — jei gali pakęsti manąją. 

Klerė nusišypsojo ir atsistojo. 

— Tik pasiimsiu švarką. 

Kai ji grįžo, Kamas priminė jai išjungti radiją, paskui uždaryti 
garažo duris. Susikišusi rankas į kišenes, Klerė apžiūrinėjo motociklą, 
stovintį šalia jos automobilio. Jis buvo didžiulis, galingas, juodos ir si- 
dabrinės spalvų, be jokių papuošimų. Mašina, pritariamai pagalvojo ji. 
Ne žaisliukas. 

— Čia tai rimtas daiktas. — Ji pagarbiai paglostė variklį. Tada, 
tramdydama šypseną, paėmė šalmą, kurį Kamas buvo padėjęs ant sėdy- 
nės. Jis tuo metu atsegė atsarginį. — Raferti, tu sunokai,. 

Kol ji juokėsi, jis užmovė jai ant galvos atsarginį šalmą ir užsegė 
dirželį. Ji patogiai įsitaisė už jo, apsikabino per liemenį, ir jis paleido 
variklį. Nė vienas iš jų nepastebėjo teleskopo objektyvo spindesio, ly- 
dinčio juos iš kitapus gatvės stovinčio namo viršutinio lango. 

Klerė sėdėjo atsipalaidavusi, atlošusi galvą. Mokydamasi koledže, 

ji buvo įsimylėjusi menų fakulteto studentą, jie kartu praleido pavasarį 
ir vasarą Paryžiuje. Jis buvo toks mielas, svajingas ir be cento kišenėje. 
Jie išsinuomojo motociklą ir visą savaitgalį važinėjosi gatvėmis. 

Ji nusijuokė iš savo prisiminimų. Tai niekuo neprimena ano nekal- 
to epizodo. Jos jaunojo meilužio kūnas buvo gležnas — nieko panašaus 
į šį kietą, tvirtą liemenį, kurį ji dabar apglėbusi. 

Kamas pasuko, ir jos širdis ėmė plakti smarkiau. Koks malonus 
pojūtis, kaip ir po ja vibruojantis motociklas. Ji uodė dūmus, kylančius 
iš duslintuvo, šviežiai nupjautos vejos aromatą, odinio Kamo švarko ir 
stipresnį, paslaptingesnį jo odos kvapą. 

Jam patiko jausti ją už savęs, jos šlaunis, drąsiai išskėstas ir pri- 
spaustas prie jo, susiliejusias su vienodu variklio ritmu po jais. Jos 
rankos tai lengvai lietė jo klubus, tai tvirčiau apkabindavo per liemenį, 
kai jis pasukdavo. Staiga persigalvojęs, Kamas išsuko iš greitkelio į si- 
aurą, vingiuotą keliuką. Jie siūbavo it šokėjai po medžių arka. Šešėliai ir 
šviesa piešė ant asfalto keistus piešinius. Oras buvo vėsus, pavasariškai 
gaivus. 

Stabtelėję prie pakelės parduotuvės, jie nusipirko šaltų gėrimų ir 
didžiulių sumuštinių su šalta mėsa. Susikrovę juos į krepšį, pasuko gilyn 
į mišką, kur upelis darė vingį ir platėjo. 

— Kaip puiku. — Klerė nusiėmė šalmą ir persibraukė per plaukus. 
Tada nusijuokė ir atsisuko į Kamą. — Aš net nežinau, kur esu. 

— Mes tik apie dešimt mylių į šiaurę nuo miestelio. 

— Bet važiavome taip ilgai. 

— Sukau ratus. — Jis išėmė sumuštinius ir padavė vieną Klerei. — 
Taip dainavai, kad net nepastebėjai. 

— Vienintelis motociklo trūkumas tas, kad jame nėra radijo. — Ji 
nuėjo prie samanomis apžėlusio upelio kranto, kur per akmenis gurgė- 
damas sruveno vanduo. Medžių lapai virš galvos buvo jauni ir švelnūs. 
Kalnų laurai ir laukinės sedulos jau puošėsi baltais žiedais. 

— Aš atsiveždavau čia merginų, — tarė Kamas jai už nugaros. — 
Pakvailioti. 

— Tikrai? — Klerė šypsodamasi atsisuko. Jos akyse šokinėjo smal- 
sūs žiburėliai. Jis atrodė kaip boksininkas po rungtynių. Nors ji nemėgo 

kruvino sporto, analogija atrodė tinkama. — Ir vis dar tai darai? — Ji 
gundomai palinko į jį. Tada išpūtė akis. — O Dieve. O Dieve, tik pažiū- 
rėk į tai! — Klerė metė jam maišelį su sumuštiniu ir pasileido bėgti. 

Kai jis ją prisivijo, ji stovėjo priešais milžinišką seną medį, ranko- 
mis užsidengusi burną, pasigėrėjimo kupinomis akimis. 

— Ar gali tuo patikėti? — sušnabždėjo ji. 

— Tikiu tuo, kad sutrumpinai man gyvenimą dešimčia metų. — 
Jis raukydamasis nužvelgė seną kreivą medį. — Kas tau šovė į galvą, 
velniai rautų? 

— Ji nuostabi. Neįtikėtinai. Aš privalau ją turėti. 

— Ką turėti? 

— Ruplę. — Klerė pasistiebė ant pirštų galų, tačiau vis tiek ne- 
pasiekė medžio ir žievės ataugos, bjaurojančios ąžuolą. — Šitiek laiko 
ieškojau, bet tokios geros niekada nemačiau. Raižymui, — paaiškino ji 
nuleisdama ranką. — Ruplė — rando audinys. Sužeistas medis užgyja 
kaip kūnas. 

— Aš žinau, kas yra ruplė, Laiboji. 

— Bet ši nepakartojama. Sielą už ją velniui parduočiau. — Jos 
akyse įsižiebė gudrios ugnelės, kaip visada, kai reikėdavo derėtis dėl 
medžiagų. — Reikia sužinoti, kieno ši nuosavybė. 

— Mero. 

— Ši žemė priklauso merui Atertonui? 

— Jis nusipirko keletą sklypų maždaug prieš dešimt ar penkiolika 
metų, kai žemė dar buvo pigi. Čia jam priklauso apie keturiasdešimt 
akrų. Jei nori jo medžio, tikriausiai turėsi pažadėti jam savo balsą. Žino- 
ma, jei ketini čia pasilikti. 

— Pažadėsiu jam, ko tik jis panorės. — Ji apėjo aplink medį, min- 
tyse jau vadindama jį savu. — Tikriausiai pats likimas pastūmėjo tave 
atvežti mane čia. 

— O aš maniau, kad mudu tik pakvailiosime. 

Ji nusijuokė, tada pažiūrėjo į maišelius su maistu, kuriuos jis vis 
dar laikė rankose. 

— Pavalgykim. 

Jie įsitaisė ant žemės netoli upelio, iš kur ji galėjo matyti medį, ir 

išvyniojo sumuštinius su keptomis bulvytėmis. Retkarčiais keliu pra- 
ūždavo automobilis, tačiau daugiausia buvo tylu. 

— Kaip man šito trūko, — tarė Klerė, atsirėmusi į akmenį. — Tylos. 

— Todėl ir grįžai? 

— Iš dalies. — Klerė stebėjo jį, imantį iš maišelio bulvytes. Gra- 
žios rankos, suvokė ji, nepaisant nubrozdintų krumplių. Ji nulietų jas iš 
bronzos, spaudžiančias kardo rankeną ar ginklo buožę. — O tu? Kiek 
pamenu, tu labiausiai troškai pabėgti iš čia. Vis dar negaliu patikėti, kad 
grįžai ir netgi tapai bendruomenės šulu. 

— Visuomenės tarnu, — pataisė Kamas, atsikandęs sumušti- 
nio. — Galbūt aš pagaliau supratau, kad problema visai ne Emitsboras, 
o aš pats. — Tai dalis tiesos, pagalvojo jis. Visa kita susiję su riksmais, 
aidinčiais sename pastate, šūviais, krauju ir mirtimi. 

— Tu nesielgei blogiau nei kiti, Raferti. Tiesiog tavo paaugliškas 
maištavimas buvo pastebimesnis nei daugumos. — Ji nusišypsojo 
jam. — Kiekvienas miestelis turi savo blogą berniuką. 

— O tu visuomet buvai gera mergaitė. — Jis nusijuokė pamatęs ją 
susiraukiant. — Protingoji Kimbolų mergaitė, geriausia mokinė, moki- 
nių tarybos pirmininkė. Tikriausiai dar tebeturi pagyrimo raštą už tai, 
kad pardavei daugiausia sausainių iš visų skaučių. 

— Pakaks, Raferti, neketinu leistis įžeidinėjama. 

— Aš žavėjausi tavimi, — tarė jis, bet jo akyse spindėjo žiburė- 
liai. — Tikrai. Tada, kai manęs nuo tavęs nepykindavo. Nori bulvyčių? 

Ji kyštelėjo ranką į maišelį. 

— Tik todėl, kad laikiausi taisyklių... 

— Taip, tu laikeisi, — rimtai linktelėjo jis. — Ką čia ir kalbėti. — Jis 
ėmė žaisti su žalvariniu kabliuku ant jos kombinezono. — Aš vis svars- 
tydavau, ar tu kada nors jas pažeisi. 

— Tu apie mane išvis negalvodavai. 

— Galvodavau. — Jis pažvelgė jai į akis. Jose tebežaidė šypsena, 
tačiau buvo ir kažkas daugiau, kažkas, dėl ko ji staiga sunerimo. 

Vaje. Jos galvoje šmėstelėjo viena skubi mintis. 

— Aš pats stebėjausi, kaip dažnai mano mintys nuklysdavo ir im- 
davo suktis apie tave. Tu buvai dar tik vaikas, be to, liesa, kilusi iš pasi- 

turinčios šeimos, einanti teisingu keliu. Visi žinojo, kad nėra miestelyje 
tokio vaikino, kuriam pavyktų bent prisiliesti prie tavęs. — Kai ji ati- 
traukė jo ranką nuo savo diržo sagties, jis tik nusišypsojo. — Tikriausiai 
galvodavau apie tave todėl, kad mudu su Bleru dažnai leisdavome laiką 
drauge. 

— Kai jis nesibastydavo su kitais chuliganais. 

— Taip. — Įdomu, kaip jai pavyksta padaryti savo kimų balsą 
griežtą. — Tai ar kada nors sulaužei taisykles, Laiboji? 

— Buvo tokių momentų. — Susierzinusi ji nurijo kąsnį. — Žinai, 
žmonės nemano, kad esu kaulėta gerai išauklėta moksliukė. 

Jis nesitikėjo, kad bus taip smagu pamatyti ją įniršusią. 

— O ką Žmonės apie tave mano, Laiboji? 

— Kad esu sėkmės lydima menininkė, talentinga ir turinti viziją. 
Per mano paskutinę parodą kritikai... — Ji užsikirto ir piktai dėbtelėjo į 
jį. — Eik velniop, Raferti, tu verti mane kalbėti kaip moksliukę. 

— Nieko tokio. Tu tarp draugų. — Jis nuvalė jai nuo smakro trupi- 
nius. — Ar tu irgi galvoji apie save pirmiausia kaip apie menininkę? 

— O tu negalvoji apie save kaip apie policininką? 

— Taip, — po minutėlės atsiliepė jis. — Ko gero. 

— Tai kas vyksta šiomis dienomis Emitsbore? 

— Kartais kas nors nutinka. — Jis papasakojo jai apie įvykį kapi- 
naitėse, nes vis dar negalėjo išmesti jo iš galvos. 

— Tai pasibjaurėtina. — Ji pasitrynė rankas, staiga pajutusi vėsą. — 
Nepagalvotum, kad tai gali atsitikti čia. Manai, tai vaikų darbas? 

— Mes neturime įrodymų, bet aš taip nemanau. Viskas buvo pa- 
daryta per daug tvarkingai, tarsi turint kažkokį tikslą. 

Klerė apsidairė, apžvelgdama tylius medžius, klausydamasi van- 
dens čiurlenimo. 

— Šiurpu. 

Jis pasigailėjo prašnekęs apie tai ir grįžo prie prisiminimų. 

Kamas pamiršo apie savo skaudulius ir mėlynes. Jo kūnas leng- 
vai, galbūt per lengvai, užsimiršo. Jam patiko žiūrėti į Klerę, į jos 
netvarkingų plaukų kupetą, žvilgančią saulėje. Keista, kad jis prieš 
dešimtmetį nepastebėjo, kokia lygi, švelni, beveik permatoma jos oda. 

Labiausiai jam įstrigo jos akys, aukso spalvos, beveik raganiškai spin- 
dinčios. 

Dabar jam patiko klausytis jos balso, kylančios ir krintančios 
intonacijos. Jos juokas ritosi it rūkas. Jie prakalbėjo visą popietę disku- 
tuodami, ginčydamiesi, iš naujo užmegzdami draugystę, kuri vaikystėje 
geriausiu atveju buvo žengusi tik pirmus nedrąsius žingsnius. 

Nors upelio čiurlenimas atstojo muziką, saulė ir šešėliai žaidė virš 
jų galvų, jis jautė, kad dabar netinkamas metas kam nors daugiau, iš- 
skyrus draugystę. Kai jie vėl susėdo ant motociklo, tarp jų nebuvo likę 
jokio varžymosi. 

Vienintelė Kamo klaida tą dieną buvo ta, kad jis atgal grįžo per 
miestelį. Pravažiuojant pro šerifo kontorą, jį sustabdė Badas Hjuitas. 

— Sveiki, šerife. — Nors Badas vilkėjo civiliniais drabužiais, jis nu- 
taisė dalykišką veidą ir linktelėjo Klerei. — Malonu vėl tave matyti. 

— Badai? — Klerė juokdamasi nušoko nuo motociklo ir skambiai 
jį pabučiavo. — Vakar su Alisa valgėme picą ir gėrėme. Ji papasakojo, 
kad dabar tu šerifo pavaduotojas. 

— Vienas iš jų. — Jis nuraudo iš pasitenkinimo, kad buvo paminė- 
tas ir jo vardas. — Labai gražiai atrodai, Klere. — Tiesą sakant, jo Ado- 
mo obuolys truputį virpėjo žiūrint į ją. Klerės skruostai buvo įraudę 
nuo vėjo, akys spindėjo auksu. — Važinėjotės, ar ne? 

— Taip. — Šuniškas susižavėjimas Bado akyse Kamui neatrodė 
toks juokingas, koks turėtų būti. — Ar kas nors atsitiko? 

— Pamaniau, gal norėsi žinoti... Neradau tavęs namuose, o paskui 
pamačiau važiuojant per miestelį, tai ir sustabdžiau. 

Kamas pasuko riešą, ir variklis nekantriai suburzgė. 

— Tai jau supratau, Badai. 

— Tai dėl tos pabėgėlės iš namų. Mergiotės iš Harisburgo. 

— Ją rado? 

— Ne, bet šįryt paskambino iš Apygardos. Kažkas matė merginą, 
atitinkančią aprašymą, 15-ajame kelyje tą pačią dieną, kai ji pabėgo. Ei- 
nančią Emitsboro link. Pamaniau, kad norėsi žinoti, — pakartojo jis. 

— Ar užsirašei vardą? 

— Ir vardą, ir telefono numerį. Jie biure. 

— Pirma parvešiu namo Klerę. 

— Gal galėčiau palaukti? — Ji jau segė savo šalmą prie sėdy- 
nės. — Nebuvau šerifo kontoroje nuo tada, kai ten už stalo raugėdavo 
Parkeris. 

— Ji nebe tokia spalvinga, kokia būdavo anksčiau, — tarė Kamas, 
lydėdamas ją į vidų. 

Ji atpažino vyrą prie stalo. Mikas Morganas. Parkerio laikais jis 
buvo dar neapsiplunksnavęs pavaduotojas, tačiau prabėgę metai pa- 
sielgė su juo negailestingai. Jis buvo išpurtęs ir sudribęs, o sklastymas 
tamsiuose plaukuose išplatėjęs kaip ir liemuo. Jis pastūmė liežuviu žiau- 
mojamą kąsnį už žando ir atsistojo. 

— Kamai. Nemaniau, kad užsuksi. — Jis įsmeigė akis į Klerę ir 
išspaudė kažką panašaus į šypseną. Ant jo dantų juodavo tabako gaba- 
lėliai. — Girdėjau, kad grįžai. 

— Sveiki, pone Morganai. — Ji pasistengė neprisiminti, kad jis 
pirmas atvyko į jų kiemą, kai užsimušė tėvas. Ir nekaltinti, kad tai jis 
atplėšė ją nuo tėvo kūno. 

— Tikriausiai dabar esi turtinga ir įžymi. — Iš kontoros gilumos 
pasigirdo trenksmas ir keiksmas. Morganas kilstelėjo antakį, tada įgu- 
dusiu judesiu išspjovė tabaką į kibirą kampe. — Senasis Bifas šėlsta visą 
dieną. Kenčia siaubingas pagirias. 

— Aš su juo susitvarkysiu. — Kamas dirstelėjo kameros pusėn, iš 
kur atsklido nauja keiksmažodžių banga. — Badai, gal parvežk Klerę 
namo“ 

Ji jau norėjo mandagiai atsisakyti, bet pastebėjo įtampą -Kamo 
veide, pečiuose ir rankose. 

— Nieko tokio, aš palauksiu. — Nerūpestingai truktelėjusi pečiais, 
ji ėmė skaitinėti dokumentus skelbimų lentoje. — Neskubėk. 

Morganas pasitapšnojo pilvą virš diržo. 

— Kad jau esi čia, Kamai, aš eisiu papietauti. 

Linktelėjęs, Kamas patraukė prie storų durų, skiriančių kameras 
nuo kontoros. Keiksmai nenutilo, netgi jam uždarius paskui save duris.. 

— Sunku jam, — tarstelėjo Morganas ir vėl nusispjovė. — Eime, 
Badai, pavaišinsiu tave kava pas Martą. 

— A... iki, Klere. 

— Iki, Badai. 

Jiems išėjus, ji priėjo prie lango pažiūrėti į miestelį. Jis buvo tylus 
it paveikslas. Mein gatvės nuokalne dviračiais važinėjosi keletas vaikų. 
Porelė paauglių sėdėjo ant seno biuiko gaubto ir flirtavo. Namuose, spė- 
jo ji, Žmonės turbūt sėda valgyti troškinio arba kepto kumpio. 

Iš kambario jai už nugaros Klerė girdėjo piktus Bifo šūksnius, 
įžeidžius ir grasinančius. Kamo balso visiškai nesigirdėjo, tarsi jis tik 
klausytųsi. 


TAČIAU JIS KALBĖJO — TYLIU, VALDOMU BALSU, KURIS BUVO GALINGES- 
nis už visus Bifo šūkaliojimus. Per juos skiriančias grotas jis tyrinėjo 
žmogų, kuris gana ilgą laiką kartino jam gyvenimą. Daktaras Kremp- 
tonas sutvarstė Bifui žaizdas, tačiau viena akis buvo užtinusi, o vietoje 
nosies balto pleistro fone mėlynavo beformis gniužulas. 

Jis jau senas, staiga suvokė Kamas. Apgailėtinas senas nusmur- 
gėlis. 

— Liksi čia, kol rytoj bus nustatytas užstatas, — tarė jam Kamas. 

— Išleisk mane dabar, kitaip išėjęs kaip reikiant tave pričiupsiu. 
Supratai mane, vaikėze? 

Kamas žiūrėjo į sudarkytą veidą, žinodamas, kad tai padarė jo ran- 
kos. Tačiau negalėjo aiškiai prisiminti kaip. Kiekvienas smūgis buvo su- 
duotas per akinančią neapykantos miglą, aptraukusią akis. 

— Aš suprantu. Nešdinkis iš mano miestelio, seni. 

— Tavo miestelio? — Bifas storais pirštais įsikibo į grotas ir papur- 
tė. — Tu šiame miestelyje esi tik suknistas chuliganas, niekas daugiau, 
toks ir liksi. Prisisegi prie marškinių sušiktą ženklelį ir jau įsivaizduoji 
esąs labai svarbus? Iš tikrųjų tu niekam tikęs kaip ir tavo tėvas. 

Kamo ranka taip staigiai įslydo pro grotas, kad Bifas nespėjo at- 
šokti. Pasigirdo plyštančios medžiagos garsas. 

— Kaip manai, ar kam nors rūpėtų, jei rasčiau tave negyvą šioje 
kameroje? — Jis stipriai pritraukė Bifą prie grotų, ir šio veidas prisiplojo 
prie virbų. — Pagalvok apie tai, niekše, ir daugiau nesimaišyk man po 

kojomis. O jei sužinosiu, kad grįžęs namo išliejai savo sumautą pagiežą 
ant mano motinos, užmušiu tave. Supratai“ 

— Tu neturi smarvės. Niekada neturėjai. — Bifas atsiplėšė nuo 
grotų ir nusivalė šviežiai sukruvintą nosį. — Manai, kad žinai viską, ką 
reikia žinoti, bet iš tikrųjų nežinai nė velnio. Ne tu vadovauji šiam mies- 
teliui. Ir sumokėsi už tai, kad įkišai mane čia. Pažįstu žmonių, kurie gali 
priversti tave sumokėti. 

Kamas pasibjaurėjęs patraukė prie durų. 

— Galvok, ką kalbi, jei nori gauti valgyti. Pasakysiu Mikui, kad ne- 
duotų tau vakarienės, kol nusiraminsi. 

— Pasimatysime pragare, vaikine, — šaukė Bifas, trankydamas 
grotas kumščiais. — Kad ir kas atsitiktų, pasimatysime pragare. 

Likęs vienas, jis nusišluostė veidą. Ir ėmė niūniuoti. 

Klerė palaukė, kol Kamas uždarys duris, tada atsisuko. Vos pama- 
čius Kamo veidą, jos širdis prisipildė gailesčio, tačiau ji tik šyptelėjo lyg 
niekur nieko. 

— O aš maniau, kad tavo darbas nuobodus. 

Vengdamas jos, jis užlindo už savo stalo. Jam norėjosi paliesti ją, 
apkabinti, tačiau dalis jo jautėsi susitepusi purvu. 

— Tau derėjo važiuoti namo. 

Ji prisėdo ant jo stalo krašto. 

— Palauksiu, kol tu mane parveši. 

Jis pažvelgė į raštelį, rūpestingai išmargintą mokykline Bado ra- 
šysena. 

— Turiu paskambinti. 

— Aš niekur neskubu. 

Jis užsispaudė nykščiu ir rodomuoju pirštu nosį ir pakėlė telefono 
ragelį. Bent jau Bifas užsičiaupė, pagalvojo jis. 

— Čia šerifas Rafertis iš Emitsboro, norėčiau pasikalbėti su ponu 
arba ponia Smitfild. Taip, ponia Smitfild. Jūs skambinote į valstijos po- 
liciją dėl Karlės Džeimison. — Akimirką jis klausėsi, paskui ėmė užsi- 
rašinėti. — Ar pamenate, kaip ji buvo apsirengusi? Taip, taip, Žinau tą 
vietą. Kada tai buvo? Ne, ponia, nekaltinu jūsų, kad nepaėmėte pake- 
leivio. Taip, tai gali būti pavojinga. Negaliu pasakyti. Ne, judu su vyru 

pasielgėte teisingai. Mes labai dėkingi už pagalbą. Ačiū, taip, jei dar ko 
nors reikės, būtinai paskambinsiu. 

Kai jis padėjo ragelį, Klerė pakreipė galvą ir nusišypsojo. 

— Kalbėjai labai dalykiškai ir diplomatiškai. 

— Labai ačiū. — Jis atsistojo ir paėmė ją už rankos. — Nešdinamės 
iš čia. 

— Kiek metų tai mergaitei, kuri pabėgo iš namų? — nerūpestingai 
pasiteiravo ji, kai jie patraukė prie motociklo. 

— Apie penkiolika. Ji iš Harisburgo. Iškeliavo su raudona kuprine 
įsiutusi ant viso pasaulio, nes tėvai per pavasario atostogas neišleido į 
Floridą. 

— Ar seniai ji dingo? 

— Pakankamai. — Jis užvedė variklį, ir jie nurūko. 
pynių su taure vyno. Į želė taures ji įpylė dvidešimties dolerių vertės 
prancūziško baltojo vyno. 

— Tokiais vakarais kaip šis mudu su tėčiu čia sėdėdavome ir 
laukdavome, kada ims čirpti svirpliai. — Klerė ištiesė savo ilgas kojas ir 
atsiduso. — Žinai, Kamai, sugrįžti namo reiškia susidurti su krūva pro- 
blemų. Bet tai nereiškia, kad sprendimas buvo klaidingas. 

Jis paragavo vyno. Įdomu, ar jis skanus dėl neįprastos taurės ar ma- 
lonios kompanijos? 

— Ar mes kalbame apie tave, ar apie mane? 

Ji kreivomis jį nužvelgė. 

— Žmonės šneka, kad esi gana geras šerifas. 

— Dauguma žmonių gali mane lyginti tik su Parkeriu, todėl tai ne- 
labai objektyvu. — Jis palytėjo jos sruogą, krentančią ant kaklo. — Ačiū. 
Jei būčiau važiavęs tiesiai namo, būčiau išmušęs kokią sieną. 

— Džiaugiuosi, kad galėjau padėti. Taip pat girdėjau, kad turi 
gražų namą. — Ji stebėjo jį, gurkšnojantį vyną. — Žinoma, aš negavau 
kvietimo jį apžiūrėti. 

— Regis, esu tau skolingas. 

— Regis. 

Jie mėgavosi vynu draugiškoje tyloje, stebėdami pravažiuojančius 

automobilius, klausydamiesi šunų lojimo, kvėpdami hiacintų, kuriuos 
kažkada pasodino jos tėvas, kvapą. 

Saulė nusileido dar žemiau ir pūstelėjo lengvas vėjelis. 

Kai jis palietė ranka jos veidą ir atsuko jį į save, jai tai pasirodė na- 
tūralu, beveik pažįstama. Jo lūpos lengvai prigludo prie josios. Žiūrėda- 
mi vienas kitam į akis, jie palinko į priekį, užliūliuoti švelnaus sūpynių 
siūbavimo. Kai jis stipriai prigludo prie jos lūpų, — buvo priverstas tai 
padaryti, — pajuto, kad ji atsiduso. 

Nuo vienos taurės vyno galva neturėtų suktis, pamanė ji, palies- 
dama jo krūtinę. Nuo bučinio irgi, ypač vyro, kurį pažinojo beveik visą 
savo gyvenimą. 

Ji atšlijo sukrėsta. 

— Kamai, aš galvoju... 

— Pagalvosi vėliau, — sumurmėjo jis, vėl prisitraukdamas ją. 

Egzotiškai. Buvo keista, kad toji drovi, liesa mergaitė iš jo vaikystės 
kvepia taip egzotiškai. Ir žadina tokius erotiškus pojūčius. Jis žinojo, kad 
per daug skuba, tačiau nepajėgė susivaldyti. Jis nė nenutuokė, kad vienas 
prisilietimas, vienas bučinys nenumaldomai gali priversti trokšti daugiau. 

Atgavusi kvapą, Klerė atsitraukė nuo jo per colį, tada per du, kol 
migla akyse prasisklaidė, ir ji vėl galėjo aiškiai matyti jo veidą. Išvydus 
jo akyse netramdomą geismą, jos širdis ėmė smarkiai plakti. 

— Ak, — pagaliau išspaudė ji ir nusišypsojo. 

— Tai gerai ar blogai? 

— Tiesiog ak. — Virpančia ranka ji pakėlė prie lūpų taurę. Vynas 
kiek atvėsino įkaitusią burną. — Maniau, kad grįžtu į tylą ir ramybę. 

— Šįvakar labai ramu. 

— Kurgi. — Ji buvo velniškai tikra, kad jei jis pabučiuotų ją dar 
kartą, ji iššautų it raketa. — Visada galvojau, kad tokioje vietoje kaip ši 
viskas turėtų vykti lėtai. Labai lėtai. 

— Gerai. — Jis prisitraukė ją prie savęs ir priglaudė jos galvą sau 
prie peties. Jis laukė daugiau nei dešimt metų, kad sužinotų, kaip būna, 
galvojo Kamas, įsiūbuodamas sūpynes. Jo nuomone, gana lėtai. 

Kai svirpliai ėmė traukti savo giesmes, nė vienas jų nepamatė, kad 
atsidūrė teleskopo objektyve. 

NORS, ERNIO BATSO MANYMU, MOKYKLOS LANKYMAS TEBUVO LAIKO 
švaistymas, chemijos pamokos jam patiko. Jį žavėjo Bunzeno degikliai, 
mėgintuvėliai ir Petri lėkštelės. Mokytis periodinę elementų lentelę 
buvo nuobodu, tačiau jam niekada nekilo rūpesčių dėl atminties. Be to, 
jis visada atpažindavo nežinomuosius mišinyje. Nežinomieji nesiliovė 
jį dominę. 

Vis dėlto įdomiausi buvo laboratoriniai darbai. Maišydamas che- 
mikalus, bandydamas reakcijas, jis jausdavosi turįs galią. Jam patiko 
matuoti, pilstyti, kurti ir Žaisti galvojant apie tai, kad galėtų sukurti 
bombą. Ne tokią kvailą, kokią padarė Denis Mojersas ir padėjo mergai- 
čių persirengimo kambaryje. Vaikiškas žaidimas. Ernis norėjo sukurti 
tokią, kuri plykstelėtų ir sprogtų, išdauždama langus ir pasėdama tikrą, 
pamirštą isteriją. 

Jis galėtų; mokykla ir tėvų nupirktos knygos suteikė jam žinių. Jis 
neabejojo, kad sugebėtų. Ir, jei apsispręstų, nesileistų pagaunamas kaip 
tas mulkis Mojersas. Tikroji galia — ne pasigirti tuo, ką padarei. Svar- 
biausia priversti žmones stebėtis. 

Paišydamas sąsiuvinyje, Ernis pakėlė akis į Džeimsą Atertoną, 
kartojantį instrukcijas. Ernio įsitikinimu, Atertonas buvo dar didesnis 
mulkis nei kiti suaugusieji. Jis kartojo viską tyliu, globėjišku balsu, ret- 
karčiais pasukiodamas savo ilgą, liesą kaklą ar nusivalydamas akinius. 

Tarytum keturakė žirafa, piktdžiugiškai pagalvojo Ernis. 

Visi žino, kad Atertonas susikrovė krūvą pinigų iš nekilnojamojo 
turto ir jam visai nebūtina mokyti. Bet kurgi tau, semestras po semestro 
jis zulina savo kvailus kostiumus ir kaklaraiščius, bandydamas išmokyti 
vaikus cheminių reakcijų, nors jiems nė velnio tai nerūpi. 

Žmonės sako, kad jis pasišventęs; Ernio manymu, jis paprasčiau- 
sias kvailys. 

Tai, kad jis Emitsboro meras, tik aštrino Ernio kandumą. Ką gali 
veikti Stuobrių miestelio meras? Spręsti, kokia spalva dažyti suolelius 
parke? 

— Pažymys už šį laboratorinį darbą sudarys ketvirtadalį jūsų ga- 
lutinio pažymio, — tęsė Atertonas, peržvelgdamas mokinių veidus ir 
mintyse atsidusdamas. Po beveik trisdešimties metų mokytojavimo jis 
nesunkiai galėjo prognozuoti šio paskutinio eksperimento rezultatus. 
Mažiausiai dešimt procentų gaus neigiamus pažymius, o dauguma pra- 
slys tik per plauką. 

— Panele Simons, gal malonėtumėte minutėlę pudrinę padėti į 
šalį? 

Nuskambėjo juokas, ir Salė Simons skubiai įsikišo pudrinę į kup- 
rinę. 

— Jūs dirbsite komandomis, — tęsė Atertonas, kruopščiai lygin- 
damas krūvelę lapų su užduotimis, kurias ketino išdalyti. — Labora- 
torinio darbo partneriai nurodyti užduočių lapuose. Siūlyčiau susipa- 
žinti su eksperimento etapais. Rašto darbai turi būti įteikti po dviejų 
savaičių. 

Išdalijus užduotis, pasigirdo dejonės, bambėjimas ir šnabždesiai. 
Ernis be didelio susidomėjimo pastebėjo, kad jo partnerė bus Salė Simons. 

— Kiekviena komanda pati nuspręs, kaip pasiskirstyti darbo krū- 
vį, — tęsė Atertonas, perrėkdamas triukšmą. Jis atidžiai stebėjo kiekvie- 
ną mokinį. Pažinojo juos geriau, nei jie manė. — Nepamirškite, kad jūs 
partneriai, ir pažymys, geras ar blogas, bus abiejų. Galite eiti pas jums 
skirtus partnerius ir pradėti planuoti darbus. — Jis kilstelėjo kaulėtą 
pirštą. — Tik tyliai. 

Atertonas dirstelėjo į laikrodį ir lengviau atsiduso pamatęs, kad iki 
pertraukos liko tik dešimt minučių. 

— Regis, mes partneriai. — Salė pamėgino žvaliai nusišypsoti. 
Nors ji pažinojo Ernį ne pirmus metus, bet tik iš tolo ir nežinojo, ką 
apie jį galvoti. Kartais jis būdavo pašėlęs, kartais niūrus, o tokie maišti- 
ninkai ją traukė. 

— Aha. — Ernis įsmeigė į ją ilgą, nemirksintį žvilgsnį, ir Salė su- 
mišusi apsilaižė lūpas. | 

— Rašto užduotį galėtume daryti po pamokų. Arba mano namuo- 
se, jei nori. 

— Po pamokų aš dirbu. 

— Tai... tada po darbo. Galėčiau ateiti pas tave, jei tau taip geriau. 

Neatlaikiusi jo žvilgsnio, Salė ėmė nervingai žaisti su plaukais, 
paskui griebėsi marškinių sagų. Po juoda nėriniuota liemenėle, kurią 
nušvilpė iš vyresniosios sesers, jos širdis maloniai tvinkčiojo. 

— Paprastai baigiu apie devintą, — tarė jai Ernis. — Galime dirbti 
pas mane, niekas netrukdys. — Tada jis lėtai nusišypsojo, parodydamas 
dantis. — Nebent bijai, kad Džošas užpyks. 

Salė irgi nusišypsojo, šį kartą užtikrinčiau, nes ši tema jai buvo 
geriau pažįstama. 

— Mes išsiskyrėme. Džošas mielas, bet kartais būna tikras dyglys. 

— Tikrai? Pastaruoju metu atrodėte neišskiriami. 

Ji atmetė atgal savo vešlius plaukus. 

— Mes tik šiaip kvailiojome. Žmonės pradėjo poruoti mus po to, 
kai radome tą tuščią kapą. Jei nori, ateisiu šįvakar, galėsime pradėti. 

Jis šyptelėjo. 

— Taip, galėsime. — Įdomu, ar ji nekalta, pagalvojo jis. 


PO PAMOKŲ ERNIS NUVAŽIAVO PAS KLERĘ. JIS BUVO NIEKO PRIEŠ PASI- 
mylėti su Sale, tačiau karšti, prakaitą mušantys sapnai pastaruoju metu 
buvo susiję su naująja kaimyne. Įdomu, kaip būtų su abiem iš karto, 
svarstė jis, taip, kaip jis matė toje pornografinėje vaizdajuostėje, kurią 
nugvelbė iš Leso Gledhilo. 

Jo delnai sudrėko vien pagalvojus apie tai. Jam patiko mintis apie 
valdžią, dominavimą, galią. Patvarkęs jas abi, jis kai ką įrodytų. Jis taptų 
kažkuo. 

Ernis įsuko į Klerės kiemą ir išjungė variklį. Kurį laiką neišlipda- 
mas stebėjo ją dirbančią su plaktuku ir metalo žirklėmis. Šiandien buvo 
šilčiau, todėl ji dėvėjo prie kūno prigludusius atspurusiais galais šortus 
ir plačius marškinėlius, kurie slydo nuo vieno peties. 

Kas būtų, jei jis įeitų ir nuplėštų tuos marškinėlius? Čia pat, šią 
akimirką, dienos šviesoje. Jos akys išsiplėstų, o lėliukės susitrauktų iš 
baimės ir nuostabos. Jis pargriautų ją ant grindų. Ji inkštų. Bet paskui... 
paskui ji įkaistų, sudrėktų ir pasiruoštų. 

Erniui nelabai patiko mintis, kad šerifas Rafertis jai meilinasi, bet 
tiek jau to. Jei reikės, jis pasirūpins Raferčiu. 

Jis išlipo iš furgono ir pasuko į garažą. 

Įsigilinusi į darbą, Klerė negirdėjo jo ateinant, kol jis jau buvo be- 
veik šalia. Ji atsitiesė, įsirėmė ranka į strėnas ir nusišypsojo. 

— Sveikas. 

Kai ji išlenkė nugarą, pro medvilninius marškinėlius išryškėjo ma- 
žos, stangrios krūtys. Jis įsivaizdavo, kaip suspaudžia jas rankose. 

— Sakei, kad užsukčiau po pamokų kurią dieną. 

— Sakiau. — Ji padėjo plaktuką. — Džiaugiuosi, kad nutarei man 
padėti. — Minutėlę ji stengėsi persikelti mintimis nuo vieno projekto 
prie kito, naujo. — Virtuvėje yra kėdė. Gal atneštum ją čia? Pakeliui gali 
pasiimti pepsikolos, jei nori. 

— Gerai. 

Kai jis grįžo, ji buvo padariusi vietos ant darbo stalo. 

— Pastatyk ją čia. Kartais galėsi nuleisti ranką ir pailsėti. Nebijok 
pasakyti, kai pajusi, kad pavargai. — Ji užsiropštė ant stalo, pritildė 
muziką ir paragino jį atsisėsti. — Padarysiu keletą eskizų. Jei padėtum 
alkūnę ant atramos ir sugniaužtum kumštį... taip. — Ji nusišypsojo 
jam. — Kaip mokslai? 

— Gerai. 

— Liko tik keletas savaičių, ar ne? — Ji piešė kalbindama jį, norė- 
dama, kad jis atsipalaiduotų. 

— Aha. 

Nekalbus vaikinas, pagalvojo ji, ir pamėgino iš naujo. 

— "Tai gal sportuoji, ką? 

— Nesportuoju. 

— Turi merginą? 

Jo žvilgsnis nuslydo jos kojomis. 

— Rimtos ne. 

— A, protingas vyras. O ką dirba tavo tėvai? 

Jis iš įpročio nusivaipė. 

— Jie turi piceriją. 

— Tikrai? — Ji liovėsi piešusi. — Aną vakarą buvau užsisakiusi 


102 Nora Roberts 


picą. Labai skani. Žinai, kai reikėjo išvykti iš Niujorko, labiausiai gailė- 
jausi picų. Bet „Roko“ picerija tai kompensavo. 
Jis sumišęs truktelėjo pečius, slėpdamas pasitenkinimą. 


— Nieko ypatinga. 

— Lengva kalbėti, kai užaugai su ja. Atgniaužk kumštį ir išskėsk 
pirštus. Mmm... — Klerė vėl ėmė susikaupusi piešti. — O kur gyvenote 
anksčiau? 


— Naujajame Džersyje. 

— Tikrai? Kodėl persikėlėte čia? 

Jis paniuro. 

— Neklausk manęs. Jie neklausė. 

Ji užjaučiamai šyptelėjo jam. 

— Čia ne taip jau ir blogai. 

— Čia viskas taip nyku, mirę. Nekenčiu šios vietos. Žmonės tik 
sėdi ir žiūri, kaip auga žolė. 

Trys sakiniai iš eilės, pagalvojo ji. Tikriausiai jo jausmai stiprūs. 

— Žinai, sunku patikėti, bet ateis laikas, kai imsi vertinti tai, jog 
gali žiūrėti, kaip auga žolė. 

— Tau lengva kalbėti, — sumurmėjo jis, mėgdžiodamas ją. — Gali 
grįžti į Niujorką kada panorėjusi. 

— Tas tiesa. — Vaikai, pagalvojo ji, nesvarbu, kaip siektų savaran- 
kiškumo, yra priklausomi. — Netrukus galėsi spręsti pats. Nori į Los 
Andželą, ar ne? 

— Taip. Nekantrauju dingti iš čia. — Jis vėl įsmeigė žvilgsnį į jos 
kojas, nuogas šlaunis. — Esi ten buvusi? 

— Taip, kartą ar du. Ne mano stilius. Kada nors papasakosi man, 
ar tau patiko, ar ne. Sugniaužk kumštį. — Ji atvertė kitą lapą ir papurtė 
galvą. — Žinai, geriausia būtų daryti nuo peties į viršų, tarsi medį, besi- 
šakojantį iš šaknų. Gal nusivilktum marškinėlius? Gana šilta. 

Jis pažvelgė į ją tamsiomis akimis ir lėtai nusitraukė per galvą 
marškinėlius. Ji geidžia jo. Jis tai Žino. 

O Klerė matė tik liekną piktą jaunuolį, svyruojantį ant vyriškumo 
slenksčio. Dar daugiau, ji matė objektą, ploną ranką su stebėtinai tvir- 
tais raumenimis, slepiančiais jėgą. 

— "Taip, bus gerai. — Ji nučiuožė nuo stalo. — Leisk, parodysiu, 
kaip laikyti. Aš greitai. Nes kitaip pavargsi. 

Ji paėmė jo ranką, pakišo delną po alkūne ir sulenkė. Tada liepė vėl 
sugniaužti kumštį. 

— Dabar, jei šitaip pasėdėtum... Gerai, šiek tiek įtempk raumenis. 
Nuostabu. Tu toks natūralus. — Atsitraukdama ji pastebėjo medalioną 
ant jo krūtinės. Jis buvo sidabrinis, keistos geometrinės formos. Panašu 
į pentagramą, pagalvojo ji, tada pažvelgė į jį. — Kas tai? Geros sėkmės 
talismanas? 

Jis instinktyviai sugniaužė jį laisvąja ranka. 

— Kažkas panašaus. 

Nenorėdama jo trikdyti, Klerė pasiėmė eskizų albumą ir pradėjo 
piešti. 

Ji darbavosi valandą, vis leisdama jam pailsėti. Kartą ar du sugavo 
jo vertinantį žvilgsnį, pernelyg rimtą tokiam jaunam vaikinui. Truputį 
pralinksminta, truputį pamaloninta, kad jis gali ja žavėtis, Klerė nu- 
sprendė nekreipti į tai dėmesio. 

— Nuostabu, Erni. Kai vėl turėsi kokias kelias laisvas valandas, 
pradėsiu lipdyti. 

— Gerai. 

— Atnešiu tau pinigų. 

Likęs vienas, jis pamankštino ranką ir ėmė vaikštinėti po garažą. 
Pamatęs kampe skulptūrą, sustojo it įbestas. Apžiūrinėdamas pusiau 
žmogų, pusiau žvėrį, kurį Klerė buvo sukūrusi iš metalo ir košmarų, jis 
vėl suspaudė kumštyje pentagramą. 

Tai ženklas, galvojo jis, pradėjęs tankiau kvėpuoti. Jis ištiesė virpan- 
čius pirštus ir pagarbiai paglostė skulptūrą. Klerė skirta jam. Jo ritualai, 
aukos susilaukė atsako. Tamsos valdovas jam padovanojo ją. Dabar jam 
tereikia sulaukti tinkamo meto, rasti tinkamą vietą ir ją paimti. 

— Ką apie ją manai? 

Ernis prieš atsisukdamas apdairiai užsitraukė marškinėlius. Klerė 
stovėjo už jo. Ji, kaip ir jis, žiūrėjo į skulptūrą. Jis užuodė jos muilo kvapą 
ir prakaitą. 

— Ji turi galios. 

Septyniolikmečio nuomonė ją nustebino. Ji atsigręžė į jį susido- 
mėjusi. 

— Gal ketini tapti meno kritiku? 

— Kodėl tu ją padarei? 

— Kažkas pastūmėjo mane iš vidaus. 

Tobulas atsakymas. 

— "Tu sukursi jų ir daugiau. 

Ji dirstelėjo į metalo krūvą ant virinimo stalo. 

— Taip, regis, sukursiu. — Tada papurtė galvą ir ištiesė jam keletą 
banknotų. — Ačiū, kad sutikai man pozuoti. 

— Man patiko. Ir tu man patinki. 

— Tai gerai. Tu man irgi patinki. — Suskambo telefonas, ir ji pasu- 
ko virtuvės durų pusėn. — Turiu eiti. Iki pasimatymo, Erni. 

— Aha. — Jis nusišluostė drėgnus delnus į džinsus. — Iki, 

Traukdama iš šaldytuvo dešreles, garstyčias, marinuotas daržoves 
ir gėrimą, ji klausėsi sunkaus kvėpavimo ragelyje. Plačiai šypsodamasi, 
Klerė įkišo dešrelę į mikrobangų krosnelę ir taip pat ėmė šnopuoti, ret- 
karčiais įterpdama kimų „taip“ arba „o taip!“ Paskui nustatė laikrodį ir 
atidarė butelį. 

— O Dieve, nesustok. — Ji užbaigė ilga, virpančia dejone. 

— Ar tau buvo gera? — paklausė tylus vyriškas balsas. 

— Nuostabu. Nepakartojama. Geriau nebūna. — Ji godžiai atsi- 
gėrė pepsikolos. — Žanai Poli, tavo telefonas nuostabus. — Ji išsitraukė 
iš krosnelės dešrelę, įdėjo ją į bandelę ir ėmė tepti garstyčiomis. — Jei 
sužinos Endžė... 

— Aš viską girdžiu, kvaiša tu. 

Klerė kikendama uždėjo ant dešrainio marinuotų agurkėlių. 

— Ką gi, mes demaskuoti. Tai kas geresnio? 

— Tai, kad aš susijaudinau, — atsiliepė Žanas Polis. 

— Nekvailiok, — švelniai subarė jį Endžė. — Mes norėjome pasi- 
teirauti, kaip tau sekasi. 

— Gerai. — Klerė patenkinta atsikando varvančio sumuštinio. — 
Tikrai gerai, — sumurmėjo pilna burna. — Tiesą sakant, ką tik baigiau 
naujojo modelio eskizą. Tas vaikinas turi nuostabias rankas. 

— Tikrai? 

Pralinksminta Endžės intonacijos, Klerė papurtė galvą. 

— Sakydama „vaikinas“, turiu galvoje vaiką. Jam šešiolika, gal septy- 
niolika. Taip pat padariau keletą savo draugės, padavėjos, eskizų. Poezija 
darbe. Taip pat esu numačiusi porą įspūdingų plaštakų. — Ji pagalvojo 
apie Kamą ir lėtai nurijo kąsnį. — Gal net veidą. Arba visą sumautą kūną. 

Įdomu, kaip jis sureaguotų, jei pasiūlyčiau pozuoti nuogam, pa- 
galvojo ji. 

— Regis, tu ten veltui laiko neleidi, chėrie. — Žanas Polis paėmė 
nuo stalo gabalą ametisto. 

— Ne. Endže, tau bus malonu žinoti, kad čia aš dirbu kiekvieną 
dieną. Iš tikrųjų dirbu, — pridūrė ji, atsisėdusi ant spintelės ir atsikan- 
dusi dar dešrainio. — Jau turiu vieną baigtą skulptūrą. 

— Ir? — paragino Endžė. 

— Geriau patys pažiūrėtumėte. Aš per daug arti jos. 

Petimi prispaudęs prie ausies ragelį, Žanas Polis perėmė akmenį į 
kitą ranką. — Kaip gyvenimas užkampėje? 

— Užkampyje, — pataisė jį Klerė. — Puikus. Kodėl jums neatva- 
žiavus ir patiems neįsitikinus? 

— Ką manai, Endže? Ar norėtum keletą dienų pasisvečiuoti kai- 
me? Galėtume uostyti karves ir mylėtis ant šieno. 

— Aš pagalvosiu. 

— Savaitė Emitsbore — tai ne metai kokioje nors dykynėje. — 
Klerei vis labiau patiko ši mintis. — Čia nėra nei šernų, nei pamišusių 
prievartautojų. 

— Tu mane nuvylei, — tarė Žanas Polis. — O ko yra? 

— Čia tylu ir ramu, netgi maloniai nuobodu. — Klerė pagalvojo 
apie Ernį, tokį jaunatviškai nerimastingą ir nepatenkintą. Nuobodulys 
ne visiems patinka, tai akivaizdu. — Aprodyčiau jums karščiausius 
taškus: Martos užkandinę, Klaido taverną, o paskui galėtume sėdėti 
verandoje, gerti alų ir žiūrėti, kaip auga žolė. 

— Skamba viliojamai, — sumurmėjo Endžė. 

— Pažiūrėsime, kaip būtų galima pakeisti mūsų dienotvarkę, — 
apsisprendė Žanas Polis. — Aš norėčiau apsilankyti Klaido tavernoje. 

— Puiku. — Klerė džiugiai kilstelėjo butelį. — Jums patiks. Tikrai. 
Tai tobulas amerikietiškas kaimas. Emitsbore niekada nieko neatsi- 
tinka. 


LAUKYMĖS ŽEMĘ DRĖKINO LENGVAS PAVASARINIS LIETUS. LAUŽAVIETĖJE 
nesikūreno ugnis, tik gulėjo šalti sudegusios medienos ir kaulų pelenai. 
Debesys dengė mėnulį ir slopino žvaigždes. 

Tačiau sprendimas buvo priimtas, ir jie nelauks. Šiąnakt čia buvo 
tik penkios figūros. Senoji sargyba. Šis susirinkimas, šis ritualas buvo 
slaptas, ir jame dalyvavo tik išrinktieji. 

— Jėzau, koks šūdinas oras. — Bifas Stoukis mėsinga ranka užden- 
gė cigaretę nuo lietaus. Šiąnakt nebus jokių narkotikų, žvakių, maldų 
ir prostitučių. Per dvidešimt metų narystės jis tapo priklausomas nuo 
ritualų taip pat, kaip ir nuo papildomų lengvatų. 

Tačiau šiąnakt ant tuščios pakylos gulėjo tik apverstas kryžius. Šią- 
nakt jo bendražygiai atrodė įsitempę ir budrūs. Niekas nekalbėjo. 

— Kas čia vyksta, po perkūnais? — piktai pasiteiravo jis, nesi- 
kreipdamas nė į vieną asmeniškai. — Tai nėra mūsų įprastinė naktis. 

— Reikia išspręsti vieną reikalą. — Grupės vadas žengė į centrą ir 
atsisuko į juos. Jo kaukės akys atrodė tamsios ir tuščios. Jis iškėlė rankas 
su ilgais kreivais pirštais. — Mes esame išrinktieji. Mes esame pirmieji. 
Mūsų rankose galia spindi ryškiau. Mūsų Šeimininkas suteikė mums 
didžią dovaną — atvesti pas Jį kitus, parodyti jiems Jo šlovę. 

Jis stovėjo it statula, keistas veidrodinis Klerės košmarų skulptūros 
atvaizdas. Kūnas palinkęs, galva atlošta, rankos ištiestos. Po kauke ne- 
kantriai žvilgėjo akys. Jis žinojo turįs galią, kurios kiti niekada nesupras. 

Jie atbėgo vos pašaukti, lyg gerai dresuoti šunys. Jie paklus jo įsa- 
kymams it kvailos avys. Ir jei vienas ar kitas dar turi šiek tiek to, ką būtų 
galima pavadinti sąžine, ją pergalės valdžios troškimas. 

— Mūsų Šeimininkas nepatenkintas. Jo iltys reikalauja keršto. Jį 
išdavė vienas iš Jo vaikų, vienas iš Jo išrinktųjų. Įstatymas buvo panie- 
kintas, ir mes už tai atkeršysime. Šiąnakt kažkieno laukia mirtis. 

Kai jis nuleido rankas, viena iš figūrų išsitraukė iš po apsiausto 

beisbolo lazdą. Apstulbęs Bifas nespėjo nė išsižioti, kai ji perskėlė jam 
galvą. 

Atgavęs sąmonę, jis suprato esąs nuogas pririštas prie altoriaus. 
Įkyrus lietus merkė ir šaldė jo kūną. Tačiau tai buvo niekai, visiški nie- 
kai, palyginti su širdį gniaužiančia stingdančia baime. 

Jie stovėjo apsupę jį, vienas prie kojų, antras prie galvos, kiti iš 
šonų. Keturi vyrai, kuriuos jis pažinojo beveik visą savo gyvenimą. Jų 
akys buvo svetimos. Ir jis žinojo, kad tai, ką jie mato, yra mirtis. 

Buvo uždegtas laužas; lietus tiško ir šnypštė ant rąstų. Tarsi kažkas 
keptų mėsą. 

— Ne! — Jis pasimuistė, mėgindamas išlaisvinti rankas ir ko- 
jas. — Jėzau Kristau, ne! — Apimtas panikos, jis šaukėsi dievybės, kurią 
dvidešimt metų niekino. Jo burna buvo pilna baimės skonio ir kraujo iš 
prasikąsto liežuvio. — Jūs negalite. Negalite. Aš daviau priesaiką. 

Vadas pažvelgė į randą ant kairiosios Bifo sėklidės. Žymę teks... 
ištrinti. 

— Tu nebesi vienas iš išrinktųjų. Tu sulaužei priesaiką. Pažeidei 
Įstatymą. 

— Niekada. Aš niekada nesu pažeidęs Įstatymo. — Muistantis vir- 
vė įsirėžė į riešus. Medį pirmą kartą nudažė kraujas. 

— Pykdami mes nešiepiame dantų. Toks Įstatymas. 

— Toks Įstatymas, — atkartojo kiti. 

— Aš buvau girtas. — Jo krūtinė subangavo nuo raudos, karčių 
siaubo ašarų. Po tais apsiaustais ir kaukėmis slepiasi veidai, kuriuos jis 
pažįsta. Jo akys, kupinos panikos ir maldavimo, šokinėjo nuo vieno prie 
kito. — Sumautas Jėzau, aš buvau girtas. 

— Tu paniekinai Įstatymą, — pakartojo vadas. Jo balse nebuvo 
girdėti nei gailesčio, nei entuziazmo — nors pastarasis pamažu augo it 
juoda kunkuliuojanti jūra. — Tu parodei, kad negali jo laikytis. Tu esi 
silpnas, o silpnuosius sutriuškins stiprieji. 

Suskambo varpas. Vadas pakėlė balsą, perrėkdamas Bifo maldavi- 
mus ir keiksmus. 

— O, Tamsiosios ugnies valdove, suteik mums galios. 

— Galios Tavajai šlovei, — atitarė kiti. 

— O, Amžių valdove, suteik mums stiprybės. 

— Stiprybės Tavajam Įstatymui. 

— In nomine Dei nostri Santanas Luciferi excelsi! 

— Šlovė Šėtonui. 

Jis paėmė sidabrinę taurę. 

— Tai kartėlio vynas. Geriu jį liūdėdamas mūsų prarasto brolio. 

Jis gėrė ilgai ir godžiai, pildamas vyną pro žiojinčią skylę kaukė- 
je. Paskui padėjo taurę, tačiau vynas troškulio nenumalšino. Jis geidė 
kraujo. 

— Nes jis buvo kankintas, ir jis buvo nuteistas, ir jis buvo pa- 
smerktas. 

— Ašjus užmušiu, — šaukė Bifas, blaškydamasis pančiuose. — Vi- 
sus užmušiu. Prašau, Dieve, nedarykite to. 

— Burtai mesti. Pragaro princo širdyje nėra gailesčio. Jo vardu aš 
įsakau Tamsiosioms jėgoms suteikti man pragariškų galių. Visų Pragaro 
dievų vardu įsakau, kad tai, ko aš noriu, įvyktų. 

— Pakvieskite juos. 

— Bafometai, Loki, Hekatai, Belzebubai. 

— Mes esame Jūsų vaikai. 

Besipinančiu iš baimės liežuviu Bifas rėkė, keikė juos, maldavo, 
grasino. Žynys leido Bifo siaubui augti. Jis tęsė: 

— Mano rūstybės balsai suardo ramybę. Mano kerštas yra besąly- 
giškas. Aš esu sunaikinimas. Aš esu atpildas. Aš esu pragaro teisingumas. 
Kviečiuosi Tamsos valdovo vaikus, kad jie su negailestingu džiaugsmu 
nubaustų mūsų kritusį brolį. Jis išdavė, ir jo agoniški klyksmai, jo su- 
niokotas kūnas taps įspėjimu tiems, kurie pažeis Įstatymą. 

Jis nutilo, jo veidas po kauke šypsojosi. 

— O, nakties broliai, tie, kurie jodinėjate ant karšto Pragaro kvapo, 
pradėkite. 

Pirmasis smūgis sutraiškė kelį, ir Bifo riksmas perskrodė naktį. Jie 
talžė jį mechaniškai. Jei kuris nors ir jautė gailestį, jis nepergalėjo po- 
reikio. Nieko nėra aukščiau už Įstatymą. 

Žynys atsitraukė ir iškėlęs rankas stebėjo skerdynes. Prieš tai jis jau 
dukart buvo nulėmęs brolių mirtį. Dukart greita ir negailestinga mirtis 

nuslopino kylantį maištą. Jis puikiai žinojo, kad kai kurie buvo nepaten- 
kinti tuo, jog trylikos ratas krypsta nuo savo ištakų. Žinojo ir tai, kad kai 
kurie trokšta daugiau kraujo, daugiau sekso, daugiau paleistuvysčių. 

Tokių dalykų atsitikdavo ir anksčiau, ir jų buvo tikimasi. 

Jis turi pasirūpinti, kad jo vaikai eitų jo nurodyta kryptimi. Jis turi 
pasirūpinti, kad tie, kurie nuklysta, sumokėtų už tai. 

Bifas vėl suriko, ir žynį persmelkė malonumas. 

Jie žudys neskubėdami. Skubėti neverta. Sulig kiekvienu šleikščiu 
smūgiu į kaulus žynio kraujas kunkuliavo vis smarkiau, darėsi vis kait- 
resnis. Klyksmai, dabar jau beveik nežmoniški, netilo. 

Kvailys, pagalvojo žynys, jausdamas pulsuojant strėnas. Kvailio 
mirtis dažnai būna bevertė, jei atmestum žudymo saldumą. Tačiau ši 
mirtis pasitarnaus kaip perspėjimas apie tikrą rūstybę. Jo rūstybę. Nes 
jis jau seniai suprato, kad čia valdo ne Šėtonas, o jis. 

Tai jis čia valdžia. 

Šios mirties šlovė priklauso jam. 

Žudymo malonumas priklauso jam. 

Kai riksmas virto slopiu gargaliavimu, jis žengė į priekį. Paėmęs 
ketvirtą lazdą, atsistojo prie Bifo. Apdujusios iš skausmo aukos akys vis 
dar degė klaikia baime. Taip netgi geriau, vadinasi, yra vilties. 

— Maldauju. — Bifą dusino iš burnos bėgantis kraujas. Jis pamė- 
gino kilstelėti ranką, tačiau pirštai buvo bejėgiai it sulaužytos šakelės. 
Dabar jis jau nebejautė skausmo, nes joks Žmogus ant mirties slenksčio 
nebūtų jo pakėlęs. — Prašau, nežudyk manęs. Aš daviau priesaiką. Da- 
viau priesaiką. 

Žynys abejingai stebėjo jį žinodamas, kad jo triumfas artėja į pa- 
baigą. 

— Tai Jis čia Teisėjas. Jis Valdovas. Tai, ką mes padarėme, padarė- 
me Jo vardu. — Jo akys nuslydo Bifo veidu. — Tas, kuris mirs šiąnakt, 
keliaus į kančią ir vargus. Į tuštumą. 

Vaizdas Bifo akyse liejosi ir skaidrėjo, liejosi ir skaidrėjo. Sulig 
kiekvienu kvėptelėjimu iš burnos kliustelėdavo kraujas. Daugiau jis 
nerėks. Jis jau miręs, ir maldos, atklystančios į jo apkvaitusį protą, buvo 
sumišusios su užkeikimais. Jėzui. Liuciferiui. 

Jis kartą stipriai atsikosėjo ir vos neprarado sąmonės. 

— Pasimatysime pragare, — išspaudė. 

Žynys pasilenkė arčiau, kad tik Bifas galėtų girdėti. 

— Tai ir yra pragaras. — Tada, pasipurtęs iš malonumo, smogė 
lemiamą smūgį. Jo karšta sėkla išsiliejo ant žemės. 

Kol jie degino lazdas, kraujas susigėrė į purviną žemę. 

KAMAS STOVĖJO PRIE TVOROS, JUOSIANČIOS RYTINĮ METJU DOPERIO 
kukurūzų lauko kraštą. Doperis, užsismaukęs ant akių kepuraitę ir ne- 
išspjaudamas iš burnos tabako, sėdėjo burzgiančiame traktoriuje. Va- 
riklis ritmingai vibravo sutvarkytas jo vyriausiojo sūnaus, kuris mieliau 
krapštė variklius nei arė laukus. 

Nors buvo tik dešimta ryto, jo languoti marškiniai jau buvo per- 
mirkę prakaitu. Kairei plaštakai trūko dviejų pirštų — buvo palikęs juos 
kombaine. Toji negalia netrukdė jam nei dirbti žemės, nei trečiadienio 
vakarais žaisti boulingo. Ji tik įskiepijo atsargią pagarbą mašinoms. 

Nuo vėjo ir šieno dulkių jo akių baltymai buvo nuolat paraudę, o 
raukšlėtame, šuniškai kaltame veide žiburiavo užsispyrusios ir atsargios 
akys. 

Jis gimė šioje fermoje, ir, kai tėvas pagaliau pasimirė, ją perėmė. 
Jo nelaimingasis brolis pasiuntė save pragaran netoli esančiame miške, 
todėl Metju Doperis paveldėjo kiekvieną sumautą akmenį aštuoniasde- 
šimt penkių akrų fermoje. Jis čia gyveno, dirbo, čia ir mirs. Jam tikrai 
nereikia, kad Kameronas Rafertis lakstytų čia mojuodamas savo ženk- 
leliu ir aiškintų, kaip jam gyventi. 

— Metai, tai jau trečias skundas šį mėnesį. 

Atsakydamas Doperis nusispjovė palei traktoriaus šoną. 

— Tie prakeikti lygumiečiai suvažiuoja čia, statosi namus Hobei- 
kerių žemėje ir bando mane išstumti. Aš nesitrauksiu. Čia mano žemė. 

Kamas uždėjo koją ant apatinio tvoros skersinio, mintyse melsda- 
mas sau kantrybės. Aitrus trąšų kvapas graužė nosį. 

— Niekas nebando tavęs išstumti, Metai. Tiesiog pririšk savo šunis. 

— Šioj fermoj šunys laksto jau šimtą metų. — Jis vėl nusispjo- 
vė. — Niekas niekada jų nerišo. 

— Viskas keičiasi. — Kamas pažvelgė į tolį, kur buvo matyti dė- 
žutes primenantys namai. Kažkada ten plytėjo laukai, pievos, ganyklos. 
Važiuodamas pro šalį auštant arba temstant, galėjai stebėti žolę rupš- 
nojančias stirnas. Dabar žmonės kiemuose statosi keramines stirnas ir 
kelia palydovines antenas. 

Argi keista, kad jis pritaria Metui, galvojo Kamas. Pritarimas pri- 
tarimu, bet jis turi atlikti savo pareigas. 

— Tavo šunys laksto ne tik fermoje, Metai. Čia ir yra bėda. 

Metas nusišiepė. 

— Jiems visada patiko šikti Hobeikerių žemėje. 

Kamas neišlaikęs šyptelėjo. Doperių ir Hobeikerių nesutarimai tę- 
sėsi jau ne vieną dešimtmetį. Ir niekam tai nekliudė. Prisidegęs cigaretę, 
Kamas pasirėmė ant tvoros. 

— Man trūksta senio Hobeikerio su jo šieno vežimu. 

Doperis papūtė lūpas. Tiesą sakant, jam irgi trūko Hobeikerio. 
Labai. 

— Manau, jis pasielgė taip, kaip jam buvo geriau. Ir gavo gražaus 
pinigėlio. — Jis išsitraukė purviną skarelę ir širdingai išsipūtė nosį. — 
Bet aš niekur neisiu. Kol kvėpuosiu, tol dirbsiu žemę. 

— Aš atslinkdavau čia vogti jūsų kukurūzų. 

— Žinau. — Doperio nuoskauda truputį sumažėjo tai prisimi- 
nus. — Aš auginau geriausios rūšies kukurūzus valstijoje. Visada augi- 
nau ir visados auginsiu. 

— Nesiginčysiu dėl to. Paskui įsirengdavome miške stovyklą ir 
kepdavome juos ant laužo. — Kamas nusišypsojo Metui, prisiminęs jų 
skonį, saldų it cukraus. — Mes manėme, kad jūs nežinote. 

— Aš žinau, kas vyksta mano žemėje. — Metas pasitaisė kepuraitę. 
Akimirką jo akys, nukreiptos į tolimą mišką, tapo budrios. — Nepykda- 
vau, kad nusiskindavote keletą burbuolių. Mes čia mokame pasirūpinti 
savo turtu. 

— Turėsiu tai galvoje, kai ateis liepa. — Jis atsiduso. — Klausyk, 


112 Nora Roberts 


Metai, toje gyvenvietėje yra vaikų. Daug vaikų. O tavo trys vokiečių 
aviganiai didžiuliai. 

Doperis vėl atkišo smakrą. 

— Niekada niekam neįkando. 

— Dar ne. — Kamas iškvėpė. Jis žinojo, kad gali malti apie valsti- 
jos įstatymą dėl šunų priežiūros, kol liežuvis nukris. Niekas nekreipė į 
tai dėmesio. Bet nors jis ir pritaria Doperiui, vis tiek negali rizikuoti ir 
laukti, kol koks šuo apkandžios vaiką. — Metai, žinau, kad niekam ne- 
nori bloga. — Jis kilstelėjo ranką, kol Metas nespėjo prasižioti. — Žinau, 
jie normalūs, paklusnūs šunys. Su tavimi. Bet niekas negali numatyti, 
kaip jie reaguos į nepažįstamus. Jei kas nors atsitiks, tavo šunys bus už- 
migdyti, o tu stosi prieš teismą. Palengvink visiems gyvenimą. Pririšk 
juos, pastatyk jiems voljerą, aptverk kiemą. 

Doperis pažvairavo į Kamą, tada nusispjovė. Jis turi priežastį lai- 
kyti tris didelius šunis. Rimtą priežastį. Vyras turi apsaugoti savo šeimą 
nuo... Jo žvilgsnis vėl nuklydo į mišką, paskui tolyn. Nuo to, ko reikia 
saugotis. 

Jam nepatiko kompromisai. Bet jis žinojo, kad jei nenusileis, čia 
sulėks tie sumauti šikniai iš Gyvūnų teisių organizacijos. Arba kuris 
nors suknistas lygumietis paduos jį į teismą. Jis nemokės tiems sušik- 
tiems advokatams. 

— Aš pagalvosiu. 

Per šešias savaites — tai buvo geriausia, ką Kamas sugebėjo pa- 
siekti. Jis tylėdamas rūkė, stebėdamas vyrą traktoriuje. Senis Metas pri- 
riš šunis, nes nenorės rizikuoti jais ir savo ferma. 

— Kaip šeima? — pasiteiravo Kamas, norėdamas draugiškai už- 
baigti pokalbį. 

— Neblogai. — Doperis irgi atlyžo. — Sju Elen išsiskyrė su tuo nie- 
kam tikusiu mašinų pardavėju. — Jis nusišiepė Kamui. — Pirmą kartą 
tau su ja neišdegė. Gal dabar ji žiūrėtų į tave, kai turi pinigų ir nuolatinį 
darbą. 

Kamas neįsižeidęs šyptelėjo. 

— Kiek vaikų ji turi? 

— Keturis. Tas mulkis versdavo ją lovon, vos tik ji nusičiaudėdavo. 

Bet dabar ji turi darbą. Dirba tame sumautame prekybos centre. Nensė 
prižiūri jauniausiąjį. — Jis žvilgtelėjo namo pusėn, kur jo žmona rūpi- 
nosi jauniausiuoju vaikaičiu. 

Jie pasišnekučiavo dar keletą minučių, apie jo vyriausiąjį sūnų, 
kuris jau turėtų būti grįžęs iš pašarų parduotuvės, ir jaunesnįjį, kuris 
mokėsi koledže. 

— Tik pamanyk, tas vaikis mano, kad turi mokytis, kaip dirbti fer- 
moje. — Doperis vėl paniekinamai nusispjovė. — Ko gero, tikrai viskas 
keičiasi, nori to ar ne. Turiu grįžti prie darbo. 

— Ūkinių prekių parduotuvėje yra grandinių, — priminė jam Ka- 
mas, numesdamas nuorūką. — Iki pasimatymo, Metai. 

Doperis nulydėjo jį žvilgsniu iki automobilio, tada pažiūrėjo į tolu- 
moje kylančius namus. Sumauti lygumiečiai, pagalvojo pajudėdamas. 

Kamas apsuko automobilį, sukeldamas dulkių debesį. Jis nuvažia- 
vo prie Doperio miško pakraščio, kur lapai buvo tankūs ir žali. Dalis jo 
minčių vėl nuklydo į vaikystę ir paauglystę. 

Jis matė save su glėbiu Doperio kukurūzų, pora butelių alaus, 
barškančių maiše šalia cigarečių ir degtukų. Kartais išsilaižyti žaizdų, 
piktdžiugiškai padarytų patėvio, į mišką jis bėgdavo vienas. Arba su 
Bleru Kimbolu, Badu Hjuitu, Džesiu Hobeikeriu ar vienu iš tų, su ku- 
riais bastydavosi tomis seniai praėjusiomis dienomis. 

Jie sėdėdavo prie laužo, uosdavo keptų burbuolių ir dešrainių 
kvapą, gerdavo alų, pliaukšdavo apie merginas, pasakodavo šiurpias 
istorijas apie Doperį Jaunesnįjį. 

Keista, kad jie taip dažnai ten eidavo, nors iš siaubo šiaušdavosi 
plaukai. O gal būtent dėl to ir eidavo, dingtelėjo jam. Tai buvo jų vieta, 
keista ir paslaptinga. 

Kartais jiems atrodydavo, kad kažkas vaikšto su jais po tą gilų ir 
tylų mišką. 

Kamas nesąmoningai pasipurtė ir nusijuokė iš savęs. Kai kas nie- 
kada nesikeičia, pamanė šypsodamasis. Begalvis Doperio vaiduoklis vis 
dar gali sukelti šiurpulį. 

Jis pasuko tolyn nuo miško, nusprendęs užsukti į gyvenvietę ir pa- 
sipiktinusiems gyventojams pranešti, kad Meto Doperio šunys bus pri- 

rišti. Automobiliui užropojus ant šlaito ir nuriedėjus vingiuotu keliuku, 
Kamas prisiminė pasivažinėjimą su Klere. 

Tai buvo malonus pojūtis, netikėtai priminęs nerūpestingą vaikys- 
tę. Sėdėdamas su ja prie upelio ir tingiai šnekučiuodamasis, jis pasijuto 
it absolventų susitikimo vakare. 

Tačiau bučiniai nė iš tolo nepriminė jaunystės. Jie nebuvo nei ra- 
minantys, nei draugiški ar meilūs. Greičiau jau tarsi žaibas. Kaip čia, po 
galais, atsitiko, kad tada jis leido Klerei Kimbol praslysti jam pro akis. 
Daugiau jis šios klaidos nepakartos. 

Baigęs, galvojo Kamas, jis užsuks pas ją — galbūt ji dirbs — ir pasi- 
domės, ar ji nenorėtų nuvažiuoti į Hagerstauną pavakarieniauti ir nueiti į 
kiną. Jei jam pasiseks ir jei jis nors kiek teisus manydamas, kad jai patin- 
ka, galbūt įkalbės ją užsukti į jo namus. O paskui jau kaip bus, taip bus. 

Ji nenori skubėti, priminė jis sau. Gaila, kad kantrybė niekada ne- 
buvo jo stiprybė. 

Už paskutinio posūkio Kamas pastebėjo porą vaikų su dviračiais. 
Sprunka iš mokyklos, pamanė jis širdyje sutikdamas, kad sunku atsispirti 
tokiam nuostabiam gegužės rytui. Jis sunkiai atsiduso ir sustabdė auto- 
mobilį ketindamas juos išbarti. Tada išlipo ir patraukė prie berniukų. 

Jis atpažino abu — mažo miestelio prakeiksmas ar palaima? Si 
Ebotas, jaunesnysis Džošo, kuris aptiko tuščią kapą, brolis, ir Brajenas 
Naitas, Minės Aterton sūnėnas. Nors dalis Kamo norėjo jiems nusi- 
šypsoti, mirktelėti ir palinkėti sėkmės, jis pasuko prie jų nutaisęs rūstų 
veidą. Berniukai atrodo išsigandę ir pablyškę, pastebėjo jis. Įdomu, ar 
tik dėl to, kad buvo sučiupti? O gal jau mokėsi kramtyti tabaką? 

— Nagi, nagi. — Kamas uždėjo ranką ant Ebotų berniūkščio dvi- 
račio vairo. — Vėluojate į mokyklą, a? 

Si prasižiojo, tačiau neišspaudė nė garso. Akyse pažaliavęs, vaikis 
persilenkė per dviratį ir ėmė vemti. 

— Velniai griebtų, — sumurmėjo Kamas, abiem rankomis laikyda- 
mas dviratį. — Ką, po galais, judu čia veikiate? — Jis pažiūrėjo į Brajeną, 
nes Si buvo užsiėmęs. 

— Mes tik kvailiojome. Ir mes... mes... — Jis užsidengė ranka bur- 
ną, ir Kamas pastebėjo, kad jo akyse kaupiasi ašaros. 

— Gerai. — Jis sušvelnino balsą ir apkabino virpantį Si. — Kas 
atsitiko? 

— Mes radome jį. — Brajenas sunkiai nurijo karčias seiles. — Mes 
tik norėjome nusistumti dviračius žemyn ir pabraidžioti upelyje, dau- 
giau nieko. Tada ir pamatėme. 

— Ką pamatėte? 

— Lavoną. — Si pradėjo kūkčioti, nepaisydamas, kad iš jo dėl to 
gali pasišaipyti. — Tai siaubinga, šerife. Siaubinga. Šitiek kraujo. 

— Gerai, vaikai, gal judu eikite į mašiną. Aš apsidairysiu. Eime, 
įkelsiu jūsų dviračius į kėbulą. — Jis nusivedė drebančius berniukus 
prie automobilio galo. Tai tikriausiai stirna arba šuo, tarė sau. Tačiau jo 
rankos buvo ledinės — jis žinojo, ką tai reiškia. — Nusiraminkit. — Jis 
atidarė galines dureles ir pajuokavo, mėgindamas praskaidrinti nuotai- 
ką. — Tikiuosi, neapvemsite kilimėlio, a? 

Si nesiliovė kūkčiojęs, o Brajenas papurtė galvą ir ramindamas 
kumštelėjo draugui į ranką. 

Už žvyruoto kelkraščio žemė pamažu leidosi, pasidengusi praėju- 
sio rudens lapais. Automobilyje dar kartą pažvelgęs į išbalusius vaikų 
veidus, Kamas patraukė šlaitu žemyn, slidinėdamas ant šlapios po nak- 
ties lietaus žemės. 

Ore tvyrojo drėgnos žemės ir gličių lapų kvapas. Ant šlaito buvo 
matyti gilios slydimo žymės, kur berniukai leidosi žemyn, ir kitos, kur 
jie ropštėsi atgal. Jis, tikriausiai kaip ir jie, pamatė kraujo dėmes. Ir už- 
uodė ją. Mirtį. 

Gyvūnas, tarė sau žengdamas žingsnį po žingsnio. Turbūt partren- 
kė automobilis, ir jis atšliaužė čia nusibaigti. Jergutėliau, kiek kraujo. 
Akimirką jis turėjo stabtelėti, kad nuvytų staiga akyse stojusį vaizdą. 

Krauju aptaškytos daugiabučio namo sienos. Kraujo dvokas. Ne- 
siliaujantys riksmai. 

Kamas ėmė kvėpuoti pro burną ir nusikeikė. 

Prakeikimas, su tuo baigta. Viskas baigta. 

Jo nesupykino pamačius kūną. Jis buvo matęs lavonų ir anksčiau. 
Netgi labai daug. Pirma reakcija buvo ūmus pyktis, kad jis guli čia. Jo 
miestelyje. Jo šventovėje. 

Paskui apėmė pasibjaurėjimas ir gailestis. Kad ir kas buvo ši su- 
laužytų kaulų ir mėsos krūva, jis mirė siaubinga mirtimi. Tada užplūdo 
apgailestavimas, kad du vaikai, pabėgę iš pamokų tokį gražų pavasario 
rytą, turėjo aptikti tai, ko negalėjo suprasti ir ko niekada nepamirš. 

Jis irgi nesuprato — šitiek metų išdirbęs policijoje, matęs ir be- 
prasmiškų, ir nedidelių žiaurybių, jis nesuprato. 

Atsargiai, kad nesunaikintų galimų įkalčių, Kamas pritūpė prie 
nuogo kūno. Jis buvo aplipęs šlapiais lapais. Gulėjo veidu į žemę, iškrai- 
pytomis rankomis ir kojomis. 

Apžiūrinėdamas tai, kas likę, Kamas staiga prisimerkė. Pro mėly- 
nes ir kraują jis įžiūrėjo tatuiruotę. Jo burna išdžiūvo. Jis suprato, kas tai, 
dar prieš pakeldamas sutraiškytą galvą, prieš pažiūrėdamas į sudarkytą 
veidą. Tada atsistojęs nusikeikė prie to, kas buvo likę iš Bifo Stoukio. 


— JĖZAU, KAMAI. — BADAS VOS SPĖJO NURYTI DEGINANČIĄ TULŽĮ. — 
Šventas Jėzau. — Jis stebeilijosi į kūną prie savo kojų. Marškinių ran- 
kove nusibraukė nuo burnos prakaitą, kuris bėgo veidu ir žliaugė iš po 
pažastų. — Jėzau, Jėzau, — bejėgiškai išlemeno, tada nusisuko ir nusvy- 
ravo vemti į krūmus. | 

Kamas, jau aprimęs, stovėjo laukdamas, kol Badas susitvardys. 
Kažkur kitoje upelio pusėje ėmė giedoti strazdas. Medžiuose straksėjo 
voverės. 

— Atsiprašau, — išspaudė Badas, prakaituotu delnu nusibraukda- 
mas lipnų veidą. — Neišlaikiau... Niekada nebuvau matęs... 

— Nereikia atsiprašinėti. Jau geriau? 
lapuotos žemės. — Kaip manai, jį partrenkė automobilis? Gali būti, kad 
partrenkė, ir jis nusirideno čia. Posūkiais čia visi laksto greitai. — Jis vėl 
nusivalė burną. — Kaip išprotėję. 

— Ne, nemanau, kad jį partrenkė mašina. Mašina nesulaužytų visų 
kaulų, — garsiai svarstė Kamas prisimerkęs. — Kur slydimo žymės? 
Kaip, po galais, jis čia atsidūrė? Kur jo automobilis? Kur, velniai rautų, 
jo drabužiai? 


Dieviškas blogis 17 


— Na, gal... Gal, tik gal, jis vėl prisigėrė. Greičiausiai rasime jo 
automobilį ir drabužius kur nors pakelėje. Turbūt jis ėjo girtas, atlėkė 
mašina ir... — Tačiau dar nebaigęs minties, Badas suprato, jog tai kvaila 
versija. Kvaila ir nepatikima. 

Kamas atsisuko ir pažvelgė išsigandusiam Badui į akis. 

— Aš manau, kad kažkas jį mirtinai sumušė. 

— Betgi tai žmogžudystė. Jėzau Visagali, čia nebūna jokių žmog- 
žudysčių. — Bado balsas pakilo per oktavą ir užlūžo. — Šioje apygardos 
dalyje nebuvo žmogžudystės nuo tada, kai T. R. Luisas išprotėjo ir nu- 
šovė savo svainį. Prakeikimas, man tada buvo ne daugiau kaip penkeri 
ar šešeri. Emitsbore nebūna žmogžudysčių. 

Sprendžiant iš jo balso, pagalvojo Kamas, jis tuoj palūš, jei nesu- 
sitvardys. 

— Palauksime, kol atvyks koroneris. O dabar aptverkime šią vietą 
ir pradėkime savo tyrimą. 

Badas bent jau turės ką veikti, galvojo Kamas. Jis buvo tikras, kad 
Bifas mirė ne čia. 

— Reikia nufotografuoti, Badai. Eik ir atnešk fotoaparatą. — Jis 
sugavo pavaduotojo žvilgsnį ir uždėjo ranką jam ant peties. — Aš nu- 
fotografuosiu, — švelniai pasakė jis. — Tu tik atnešk fotoaparatą. 

— Gerai. — Badas pasuko šlaito link, paskui atsigręžė. 

— Tai bent jovalas, ar ne, šerife? 

— Taip. Tikras jovalas. 

Kai Badas atnešė fotoaparatą, Kamas nusiuntė jį ant kelio laukti 
koronerio. Atsiribojęs nuo bet kokių minčių, ėmėsi bjauraus darbo. 
Fotografuodamas pastebėjo šviežias žaizdas ant riešų ir kulkšnių nuo 
įsirėžusių virvių, palyginti nesužalotus sėdmenis ir nugarą. 

Baigęs jis nepaprastai užsimanė parūkyti, bet tik padėjo fotoapara- 
tą į šalį ir paėmė flakoną purškiamų dažų, kurį buvo atsivežęs iš konto- 
ros sandėlio. Pasilenkęs prie kūno, jis papurškė, nusikeikė, kai flakonas 
tik sušnypštė, tada įnirtingai jį papurtė. Viduje subarškėjo rutuliukai. 

Jam visuomet patiko šis garsas. Jo skambumas, veržlumas. Bet 
dabar dar ilgai nenorės jo girdėti. Jis nukreipė flakoną į žemę ir vėl pa- 
purškė. 

Skaisčiai geltoni, niūriai šyptelėjo sau Kamas. Ką gi, to sumauto 
kalės vaiko mirties siluetas bus apibrėžtas gražia, linksma spalva. 

Jis pradėjo nuo kojų, stengdamasis nesigūžti nuo pamėlynavusių 
ir sulaužytų kojų pirštų vaizdo. 

Ta koja spardė tavo užpakalį dažniau, nei galėtum suskaičiuoti, 
priminė jis sau. Tačiau jo ranka, brėžianti liniją aplink nuogą kairę koją, 
truputį virpėjo. 

— Sulaužė suknistus kelius, a? — murmėjo Kamas. — Visada lin- 
kėjau, kad mirtum kankindamasis. Regis, mano noras išsipildė. 

Jis sukando dantis ir tęsė darbą. Tik atsitiesęs suvokė, kad skauda 
žandikaulį. Jis neskubėdamas uždėjo dangtelį, pastatė flakoną į šoną, 
atsisėdo ir tada išsitraukė cigaretę. 

Tada tai buvo žmogus, kuris jam rūpėjo, su kuriuo juokdavosi, už kurį 
jautėsi atsakingas. Kurio liūdėjo. 

Kamas užsimerkė, bet tik akimirką, nes užsimerkus pernelyg aiš- 
kiai iškildavo praeitis. Džeiko kūnas, tysantis ant purvinų laiptų, krau- 
jas, kliokiantis iš jo taip greitai, kad jie abu suprato, jog vilties nebėra. 
Jokios sumautos vilties. 

Tai mano kaltė, galvojo jis, jausdamas nugara srūvantį prakaitą. Ma- 
no kaltė. 

— Šerife. Šerife. — Badui teko papurtyti jį už peties, kad Kamas 
pagaliau atsitokėtų ir pažiūrėtų į jį. — Atvažiavo koroneris. 

Kamas linktelėjo, paėmė dažų flakoną, fotoaparatą ir padavė juos 
Badui. Šalia pavaduotojo stovėjo koroneris, laikydamas rankoje juodą 
lagaminėlį. Jis buvo neaukštas, liesas, labai baltos odos ir keistų rytie- 
tiškų akių, tamsių, truputį įkypų, su vešliomis blakstienomis. Žilstelėję 
plaukai buvo tvarkingai sušukuoti, o sklastymas toks tiesus, tarsi būtų 
nubrėžtas liniuote. Jis vilkėjo dailų smėlio spalvos kostiumą ir ryšėjo 
gana įžūlų kaklaraištį. Tykus drovus penkiasdešimtmetis. Jis jautėsi ge- 
riau tarp lavonų nei tarp gyvųjų. 

— Daktare Lumi. Jūs greitas. 

— Šerife. — Lumis ištiesė blyškią ranką su plonais pirštais. — Re- 
gis, turite nemalonumų. 

— Taip. — Švelniai pasakyta, pagalvojo Kamas, vos tramdydamas 
juoką. — Vaikai rado kūną prieš valandą. Aš jau viską nufotografavau 
ir apibrėžiau kūną, tad galite nesijaudinti, kad suardysite nusikaltimo 
vietą. 

— Puiku. — Lumis pažiūrėjo į kūną. Jo vienintelė reakcija buvo 
papūstos lūpos. Nieko nelaukdamas, jis atidarė lagaminėlį ir išsiėmė 
porą plonų chirurginių pirštinių. 

— Juk jūs nesiruošiate... — Badas žengė porą žingsnių atgal. — Jūs 
nesiruošiate, na, skrosti čia pat? 

— Nesijaudinkit. — Lumio juokas buvo stebėtinai sodrus. — Ati- 
dėsiu tai vėlesniam laikui. 

Kamas paėmė iš Bado fotoaparatą. Jiems jo prireiks. 

— Badai, eik į kelią. Pasirūpink, kad niekas nesustotų ir nežiop- 
sotų. 

— Klausau. — Badas lengviau atsikvėpė ir ėmė ropštis šlaitu. 

— Jūsų pavaduotojas labai nervingas jaunuolis. 

— Jis jaunas. Tai jo pirmoji žmogžudystė. 

— Suprantama, suprantama. — Lumis vėl papūtė lūpas. — Tie 
dažai vis dar limpa. 

— Atleiskit. Neturėjau po ranka nieko kita. 

— Nieko tokio. Aš nesiliesiu prie jų. 

Lumis išsitraukė nedidelį magnetofoną, rūpestingai padėjo jį ant 
akmens. Apžiūrinėdamas kūną, jis kalbėjo garsiai, lėtai ir kantriai. 

— Reikia jį apversti, — dalykiškai tarė. 

Kamas be žodžių padėjo fotoaparatą, kad pagelbėtų daktarui ap- 
versti lavoną. Sudaužytas kūnas Kamui priminė šiukšles maiše. Jis nu- 
rijo keiksmą, išgirdęs, kaip kaulas trinasi į kaulą. 

Vaizdas ir anksčiau buvo nekoks, o dabar, kai Bifo negyvos akys 
spoksojo į dangų, atrodė dar baisiau. Kitaip nei nugara, priekinė kūno 
dalis buvo visa sudaužyta. Plati krūtinė įdubusi, o vyriškumas, kuriuo 
Bifas taip didžiavosi, priminė drebučius. 

Buvau teisus dėl kelių, pagalvojo Kamas, nusisukdamas įkvėpti oro 
ir pasiimti fotoaparatą. Kol daktaras kalbėjo savo techniniais ir bereikš- 
miais terminais, jis padarė dar keletą nuotraukų. 

Jie abu pakėlė galvas, išgirdę greitosios sireną. 

— Kam ta sirena, — tarė Lumis, caktelėdamas liežuviu. — Per- 
vešime kūną į lavoninę, šerife, kruopštesnei apžiūrai. Manau, jau dabar 
drąsiai galiu tvirtinti, kad šį žmogų kažkas ilgai ir skaudžiai daužė. Mirė 
greičiausiai nuo stipraus smūgio į galvą. Spręsdamas iš kūno sustingi- 
mo, galiu daryti prielaidą, kad jis mirė maždaug prieš dešimt penkiolika 
valandų. Po skrodimo pasakysiu tiksliau. 

— Kada galėsite tai padaryti? 

— Maždaug po poros dienų. Ar reikės dantų aprašo? 

— Ko? 

— Dantų aprašo. — Lumis nusitraukė pirštines, suvyniojo jas ir 
įsikišo į lagaminėlį. — Kūnas nuogas ir prie jo nėra jokių dokumentų, 
turbūt reikės dantų aprašo? 

— Ne, aš žinau, kas jis. 
su storu plastikiniu maišu ir neštuvais. Nespėjus jam vėl prašnekti, ant 
kelio viršuje sucypė stabdžiai. Kamas nekreipė į tai dėmesio, pasitikė- 
damas Badu, kuriam buvo liepta vyti į šoną visus smalsuolius. Tada jis 
atpažino balsą, kuris staiga paaštrėjo iš baimės ir netikėtumo: 

— Ką nori tuo pasakyti, kad Kamas ten, apačioje? 

Klerės kojos sulinko per kelius. Ji išbalusi įsmeigė akis į greitąją. 

— O Dieve, kas atsitiko? — Ji puolė į priekį, bet Badas sugriebė ją 
už rankos ir užstojo kelią. 

— Ten negalima, Klere. Tu nenorėtum to matyti. Patikėk manimi. 

— Ne. — Jai prieš akis stojo šiurpus, negailestingas vaizdas. Ji pa- 
matė tėvą, tysantį kieme. O dabar Kamas. — Ne, tik ne Kamas. Noriu 
jį pamatyti. Kad tave kur, sakau, kad noriu jį pamatyti. — Ji pastū- 
mė Badą į šoną ir slidinėdama puolė šlaitu žemyn — tiesiai Kamui į 
glėbį. 

— Ką, po galais, čia veiki? 

— Tu. — Ji kilstelėjo virpančią ranką ir stipriai prispaudė pirštus 
jam prie veido. Ant jo matėsi įbrėžimų, senų įbrėžimų, bet jis pats buvo 
sveikas ir gyvas. — Pamaniau... Ar gerai jautiesi? Ar viskas gerai? 

— Viskas gerai. Grįžk atgal į kelią. — Jis apsuko ją, kad nepama- 

tytų vaizdo apačioje, tada ėmė stumti priešais save į kelkraštį. — Regis, 
liepiau nieko neleisti, — piktai tarė Badui. 

— Jis nekaltas. — Klerė užsidengė ranka burną, stengdamasi susi- 
tvardyti. — Aš pabėgau nuo jo. 

— O dabar gali važiuoti savo keliais. Eik į automobilį ir važiuok 
namo. 

— Bet aš... 

Jis piktai žybtelėjo akimis. 

— Su tavimi tai nesusiję, ir aš neturiu laiko laikyti tave už rankos. 

— Puiku. — Ji nusisuko, bet adrenalinas sparčiai slūgo, ir ji bejė- 
giškai atsirėmė į automobilio gaubtą. 

— Velniai rautų, Klere, sakiau, kad neturiu tam laiko. — Jis norėjo, 
kad ji nuvažiuotų, kol dar neatnešė kūno. Priėjęs paėmė ją už rankos ir 
atidarė vairuotojo dureles. 

— Atšok. — Ji piktai ištraukė ranką, jausdama, kad tuoj apsiverks. 

— Ei, — Jis kilstelėjo jos smakrą ir susiraukė, pamatęs blizgančias 
akis. — Kas čia dabar? 

— Aš maniau, kad ten tu. — Atplėšusi jo ranką, ji įsikibo į durų 
rankenėlę. — Nežinau, ko taip išsigandau pagalvojusi, kad ten guli tu, 
sužeistas ar negyvas, bet dėl kažkokios kvailos priežasties aš būtent taip 
pagalvojau. 

Jis šaižiai iškvėpė. 

— Atleisk. — Jis sulaikė ją, besėdančią į automobilį. — Prakeiki- 
mas, Klere, aš atsiprašau. Ateik čia. — Jis prisitraukė ją prie savęs, ne- 
kreipdamas dėmesio į jos priešinimąsi. — Liaukis, Laiboji. Man buvo 
sunki diena. — Kai ji šiek tiek sušvelnėjo, jis priglaudė lūpas jai prie 
plaukų ir įkvėpė gaivaus kvapo, kuris buvo toks malonus po aitraus 
mirties tvaiko. — Atleisk. 

Ji vis dar piktai gūžtelėjo pečiais. 

— Pamiršk tai. 

— Tu jaudinaisi dėl manęs. 

— Man trumpam buvo aptemęs protas. Bet jau praėjo. — Tačiau 
apkabino jį ir stipriai spustelėjo. Pagalvos apie savo reakciją vėliau, pa- 
žadėjo sau. Paskui atšlijo. — Kas čia atsitiko? 

— Ne dabar. — Per jos petį jis pamatė padėjėjus, kylančius į šlaitą 
su sunkia našta. — Važiuok namo, Klere. 

— Aš neketinau kištis į tavo darbą, — pradėjo ji. Paėmusi už durų 
rankenėlės, Klerė atsigręžė ketindama atsiprašyti Bado. Ir pamatė storą 
juodą plastikinį maišą. — Kas čia? — sušnabždėjo ji. 

— Bifas. 

Ji lėtai atsisuko į Kamą. 

— Kas atsitiko? 

Dabar jo akys buvo tuščios ir tolimos. 

— Mes dar nežinome. 

Ji palietė jo ranką. 

— Net nežinau, ką pasakyti. Ką dabar darysi? 

— Dabar? — Jis pasitrynė veidą. — Dabar važiuosiu į fermą ir pa- 
sakysiu motinai, kad jis negyvas. 

— Aš važiuosiu su tavim. 

— Ne, aš nenoru... 

— Tu gal ir nenori, bet tavo motinai gali prireikti kitos moters 
draugijos. — Klerė prisiminė savo mamą, grįžusią namo po smagaus 
vakarėlio su draugėmis ir radusią kieme greitąją, minią žmonių ir savo 
vyrą maiše. — Aš žinau, koks tai jausmas, Kamai. — Nelaukdama su- 
tikimo, ji įsėdo į automobilį. — Važiuosiu paskui tave. 


3 skyrius 


FERMA, KURIOJE UŽAUGO KAMAS, PER TRISDEŠIMT METŲ BEVEIK NEPA- 
sikeitė. Tam tikra prasme ji netgi tebeturėjo to žavesio, kurį jis prisiminė 
iš tų metų, kai dar buvo gyvas tėvas. Už daržinės ir pieninės banguojan- 
čiose pievose tebesiganė žalmargės. Lengvas pavasarinis vėjas siūbavo 
aukštą žolę. Aptvare lesinėjo ir kudakavo vištos. 

Namas buvo padrikas trijų aukštų pastatas su plačia veranda ir 
siaurais langais. Nuo apirusių sienų luposi dažai, beveik visos langinės 
buvo suskilinėjusios, o stogui trūko kelių skiedrų. Bifas nemėgo švais- 
tyti pinigų tam, kas nedavė pelno, išskyrus alų ir kekšes. 

Palei purviną vėžių išmaltą keliuką stirksojo keletas apvytusių 
narcizų. Kamas prisiminė prieš porą mėnesių davęs motinai pinigų, kad 
išlygintų keliuką. Tikriausiai ji čekį išgrynino ir atidavė pinigus Bifui. 

Žinoma, ji neapleido darželio už namo, kuris apsodintas ir kruopš- 
čiai išravėtas. Tačiau lysvėse, kurias ji kažkada taip prižiūrėdavo, gėlės 
neaugo. Jos buvo apžėlusios žole ir vijokliais. 

Kamas prisiminė vieną dieną, labai panašią į šią, kai jam buvo 
penkeri ar šešeri, — jis sėdėjo šalia motinos, o ji kasė žemę našlaitėms. 
Ir dainavo. 

Kada jis paskutinį kartą girdėjo ją dainuojant? 

Jis pastatė automobilį keliuko gale, šalia suvargusio motinos biui- 
ko ir aprūdijusio pikapo. Naujojo Bifo kadilako niekur nesimatė. Tylė- 
damas luktelėjo, kol privažiavo Klerė. Ji padrąsinamai spustelėjo jam 
ranką, ir jie pasuko prie suklypusių verandos laiptų. 

Jis pasibeldė, ir tai ją nustebino. Ji negalėjo įsivaizduoti savęs bel- 
džiančios į namų, kuriuose užaugo, duris, namų, kuriuose tebegyvena 
jos motina. Kažin ar ir jai reikės belstis, kai motina ir Džeris sugrįš iš 
Europos ir apsigyvens name? Ši mintis sukėlė skausmą, ir ji pasistengė 
nuvyti ją šalin. 

Džeinė Stouki atidarė duris šluostydamasi rankas į prijuostę ir 
markstydamasi nuo skaisčios saulės. Per pastaruosius dešimt metų ji 
gerokai papilnėjo per liemenį. Jos figūrą būtų galima pavadinti derančia 
garbingai moteriai, pagalvojo Klerė. Plaukai, kažkada labai šviesūs, da- 
bar atrodė nykūs, nenusakomos spalvos. Dukart per metus Betės salone 
ji pasidarydavo cheminį sušukavimą ir susimokėdavo pinigais, gautais 
už kiaušinius, bet dabar plaukai buvo nubraukti nuo veido ir prisegti 
dviem dideliais segtukais. 

Kažkada ji buvo graži. Kamas vis dar prisiminė, kaip vaikystėje ja 
didžiuodavosi ir netgi buvo įsimylėjęs. Visi sakydavo, kad tai gražiausia 
mergina apylinkėse. Prieš ištekėdama už Maiko Ratferčio, ji buvo tapusi 
Fermos karaliene. Kažkur buvo jos, su balta lengva suknute, nugalėto- 
jos juosta ant krūtinės, jaunu triumfuojančiu veidu, spinduliuojančiu 
džiaugsmą ir viltį, nuotrauka. 

Dabar ji sena, pagalvojo Kamas, ir pajuto krūtinėje dilgtelint 

skausmą. Sena, nualinta, išnaudota. Jaunatviško grožio likučiai suvar- 
gusiame raukšlėtame veide tik dar labiau didino širdgėlą. 

Ji visiškai nesidažė. Bifas pareiškė neleisiąs, kad jo žmona teplio- 
tųsi it kekšė. Po kažkada skaisčiai mėlynomis akimis juodavo šešėliai. 
Burnos, kurią prieš trisdešimt penkerius metus būtų svajojęs pabu- 
čiuoti kiekvienas Emitsboro jaunuolis, šonuose buvo įsirėžusios gilios 
raukšlės. 

— Mama. 

— Kameronai. — Instinktyviai apėmusi baimė išblėso, kai ji prisi- 
minė, kad Bifo nėra namuose. Pamačiusi Klerę, ji, kaip ir visos sutrikusios 
moterys, kilstelėjo ranką prie plaukų. — Nežinojau, kad užsuksi ir atsiveši 
draugę. 

— Tai Klerė Kimbol. 

— Taip, Žinau. — Ji prisiminė geras manieras ir nusišypsojo. — 
Prisimenu, tu Džeko ir Rozmari mergytė. Mačiau tavo nuotraukas žur- 
naluose. Gal norėtum užeiti? 

— Dėkoju. 

Jie įėjo į svetainę, kurioje stovėjo nublukę baldai, buvo pridėliota 
iškrakmolytų servetėlių ir tarsi puikavosi didelis spindintis televizorius. 
Bifas mėgo išsitiesti ant sofos, apsistatyti alaus skardinėmis ir žiūrėti 
detektyvus arba sporto rungtynes. 

— Sėskitės. — Džeinė vėl nervingai patrynė rankas į prijuostę. — 
Galiu atnešti šaltos arbatos. 

— Nereikia, mama. — Kamas paėmė ją už nerimstančių rankų ir 
nuvedė prie sofos. Ji atsiduoda juo, pagalvojo Kamas ir sukando dantis. 

— Man nesunku. — Ji sutrikusi šyptelėjo Klerei. — Šiandien šilta. 
Ir drėgna, nes vakar lijo. 

— Mama. — Kamas nepaleido jos rankų, švelniai jas gniaužyda- 
mas. — Man reikia pasikalbėti su tavim. 

Džeinė prikando lūpą. 

— Kas atsitiko? Kažkas atsitiko. Tu vėl mušeisi su Bifu. Tai negerai, 
Kamai. Negerai, kad mušiesi su juo. Turėtum labiau jį gerbti. 

— Aš nesimušiau su Bifu, mama. — Švelniai nepavyks, suprato jis. 
Lengva nebus. — Jis negyvas. Mes radome jį šį rytą. 

— Negyvas? — Ji pakartojo žodį taip, tarsi niekada anksčiau ne- 
būtų jo girdėjusi. — Negyvas? 

— Tai atsitiko kažkuriuo metu vakar. — Jis ieškojo užuojautos 
žodžių, kurie nedegintų liežuvio. — Man labai gaila, kad turiu tau tai 
pasakyti. 

Lėtai, it lėlė, valdoma virvutėmis, ji ištraukė rankas iš jo delnų ir 
užsispaudė burną. 

— Tu... tu jį nužudei. O Dieve, mano Dieve. Tu visuomet sakyda- 
vai, kad užmuši jį. 

— Mama. — Jis ištiesė ranką, bet ji atšoko nuo jo ir ėmė siūbuo- 
ti. — Aš jo nenužudžiau, — tiesiai pareiškė Kamas. 

— Tu nekentei jo. — Ji lingavo vis smarkiau, pirmyn ir atgal, pir- 
myn ir atgal, įsmeigusi į jį blausias akis. — Tu visą laiką jo nekentei. 
Taip, jis tau buvo griežtas, bet juk tavo paties labui. Tavo paties labui. — 
Ji bėrė žodžius vieną po kito. — Tavo tėtis ir aš — mes išlepinome tave. 
Bifas tai matė. Jis rūpinosi mumis. Juk žinai, kad rūpinosi. 

— Ponia Stouki. — Klerė priėjo, atsisėdo ant sofos krašto ir ap- 
kabino Kamo motiną. — Kamas atėjo jums padėti. Mes abu atėjome 
jums padėti. 

Glostydama Džeinei plaukus ir kažką murmėdama, ji stebėjo 
Kamą, kuris neramiai mindžikavo prie lango. 

— Paskambinsiu daktarui Kremptonui, — tarė jis. 

— Gera mintis. Ir gal išvirk arbatos? 

— Jis nekentė Bifo, — kūkčiojo Džeinė Stouki, įsikniaubusi Klerei 
į petį. — Jis jo nekentė, o Bifas rūpinosi mumis. Ką man reikėjo daryti, 
kai mirė Maikas? Nebūčiau pajėgusi viena tvarkyti fermos. Negalėjau 
viena auginti vaiko. Man reikėjo žmogaus. 

— Žinau. — Nenuleisdama akių nuo Kamo, Klerė glostė Džeinę. 
Jos širdis išlydėjo jį, išeinantį iš kambario. — Žinau. 

— Jis nebuvo blogas žmogus. Nebuvo. Žinau, ką kalba žmonės. 
Žinau, ką jie galvoja, bet jis nebuvo blogas. Gal kiek per daug gėrė, bet 
vyras juk turi teisę. 

Ne, galvojo Klerė, niekas neturi teisės girtuokliauti. Bet ji toliau 
ramino Džeinę. 

— Jis mirė. Kaip tai galėjo atsitikti? Jis nesirgo. 

— Tai buvo nelaimingas atsitikimas, — tarė jai Klerė, vildamasi, 
jog nemeluoja. — Kamas jums paaiškins. Ponia Stouki, gal norėtumėt, 
kad kam nors paskambinčiau? 

— Ne. — Ji ašarotomis akimis įsispoksojo į sieną. — Aš nieko ne- 
turiu. Dabar jau nieko neturiu. 

— Daktaras jau važiuoja, — tarė Kamas, statydamas ant stalo puo- 
delį su arbata. Jo veidas, akys buvo neįskaitomi. — Man reikia tavęs kai 
ko paklausti. 

— Kamai, nemanau... 

— Aš privalau paklausti, — nukirto jis. Jei jis negali būti jai sūnus, 
tada bus policininkas. — Ar žinai, kur Bifas buvo vakar vakare? 

— Jis išvažiavo. — Džeinė ėmė graibytis nosinės prijuostės kiše- 
nėje. — Regis, į Frederiką. Jis visą dieną sunkiai dirbo, ir jam reikėjo 
atsipalaiduoti. 

— Ar žinai, ką jis veikė Frederike? 

— Gal buvo Armijos veteranų klube. — Staiga jai šovė mintis, ir ji 
vėl prikando lūpą. — Ar įvyko avarija? 

— Ne. 

Klerė metė žvilgsnį į Kamą, pasipiktinusi jo abejingais klausimais 
ir atsakymais. 

— Išgerkite arbatos, ponia Stouki. Ji padės jums nusiraminti. — Ji 
pakėlė puodelį Džeinei prie lūpų. 

— Kelintą jis išvažiavo? 

— Regis, apie devintą. 

— Vienas? Ar ketino su kuo nors susitikti? 

— Jis išvažiavo vienas. Nežinau, ar ketino su kuo nors susitikti. 

— Kadilaku? 

— Taip, kadilaku. Jis mylėjo savo automobilį. — Ji užsidengė veidą 
prijuoste ir vėl pravirko. 

— Kamai, prašau. — Klerė paglostė Džeinei petį. Ji žinojo, ką reiš- 
kia būti apklausiamai, verčiamai galvoti, kai ką tik sužinojai apie artimo 
žmogaus mirtį. — Argi negalima palaukti? 

Kamas abejojo, ar motina galėtų pasakyti jam ką nors naudinga. 

Todėl tik gūžtelėjo pečiais ir pasuko atgal prie lango. Aptvare ramiai 
lesiojo vištos, pievos maudėsi saulėje. 

— Pabūsiu su ja, kol atvažiuos daktaras. — Klerė luktelėjo, kol Ka- 
mas atsisuko. — Jei nori. Tu tikriausiai turi... reikalų. 

Jis linktelėjo ir žingtelėjo motinos link. Neturiu ką jai pasakyti, 
staiga suvokė. Ji vis tiek nesiklausys. Jis apsisuko ir išėjo. 


PO TRIJŲ VALANDŲ ATVAŽIAVUSI PRIE ŠERIEO KONTOROS, KLERĖ JAUTĖSI 
visiškai išsunkta. Daktaras Kremptonas sumaniai nuramino ir užmigdė 
sielvartaujančią našlę. Klerė ir daktaras sutarė, jog Džeinės negalima 
palikti vienos, todėl Klerė pasiliko ten visą popietę. 

Ji atsisakė minties pažiūrėti televizorių ar pasiklausyti radijo, bi- 
jodama prižadinti Džeinę Stouki. Knygų niekur nesimatė, todėl ji leido 
laiką neramiai vaikštinėdama po kambarį, paskui tyliai užlipo į viršų 
pažiūrėti Kamo motinos. | 

Ji giliai miegojo; ašarotas veidas buvo atsipalaidavęs — daktaras 
suleido jai vaistų. Klerė paliko ją ir ėmė klaidžioti po namą. 

Jis buvo skrupulingai sutvarkytas. Tikriausiai Džeinė kiekvieną 
dieną kuopdavo kambarius, galvojo ji. Kaip liūdna. Priėjusi Bifo kam- 
barį, ji dvejodama stabtelėjo tarpduryje. 

Vis dar bijaisi mirties, ar ne, Klere? Ji prisivertė peržengti slenkstį. 

Akivaizdu, kad Džeinei nebuvo leidžiama jo tvarkyti. Stirnino 
galva, kabanti ant sienos, buvo apkibusi voratinkliais. Ant skersinio 
stiklinėmis akutėmis spigino voverė. Ant stovo, išskleidęs apdulkėjusius 
sparnus, stovėjo fazanas. Ginklų lentynoje gulėjo šautuvai. Jie neapdul- 
kėję, mintyse pasmerkė jų savininką Klerė. 

Viename kampe, šalia stalo, ant kurio stovėjo pilna nuorūkų pe- 
leninė ir trys skardinės alaus, kėpsojo odinis fotelis. Stiklinėje vitrinoje 
puikavosi peilių žvilgančiais ašmenimis kolekcija. Vienas medžioklinis, 
kitas plačiais ašmenimis, trečias lenktas su danteliais. Keista, pagalvojo 
ji, šalia jų pamačiusi gražų antikvarinį durklą emaliuota rankena. 

Ji rado krūvą pornografinių žurnalų. Juodos pornografijos. Re- 
gis, senio Bifo Playboy nedomino. 

Klerė pamatė lentyną su knygomis ir nustebo. Bifas nebuvo pa- 
našus į skaitytoją. Tada peržvelgė nugarėles ir pastebėjo, kad knygų 
turinys niekuo nesiskyrė nuo žurnalų. Juoda pornografija, šiurpios 
žmogžudystės, keletas šiaip vyriškų nuotykių. Klerė nusprendė, jog Pra- 
garo samdiniai galėtų padėti prastumti valandą. Ištraukusi iš lentynos 
knygą, pastebėjo už jos kitą. 

Šėtono biblija. Nieko sau skaitalai, pamanė ji. Tas Bifas Stoukis 
buvo tikrai neeilinis tipas. 

Ji padėjo knygas atgal, tada patrynė pirštus į džinsus. Jai labai pa- 
lengvėjo, išgirdus beldimą į duris. 

Kai ponia Finč ir ponia Negli išlaisvino ją nuo pareigos, ji nuvažia- 
vo į šerifo kontorą ir dabar sėdėjo automobilyje priešais šerifo kontorą 
ir galvojo, ką reikės pasakyti. 

Kai jokia mintis taip ir neatėjo į galvą, ji išlipo iš automobilio tikė- 
damasi, kad sugalvos ką nors spontaniškai. 

Jis sėdėjo už stalo ir skubiai spausdino dviem pirštais. Šalia, pele- 
ninėje, smilko cigaretė, stovėjo aptrupėjęs keraminis puodelis su kava. 

Įsitempę pečiai išdavė jo nerimą. Jei ne bučinys ant sūpynių, ji 
būtų lyg niekur nieko priėjusi ir pamasažavusi jam pečius. Tačiau tas 
bučinys viską keitė. Jai dar reikia pamąstyti, ar tai į gera. 

Todėl ji tik prisiartino prie stalo, prisėdo ant kampo ir paėmė jo 
nebaigtą rūkyti cigaretę. 

— Sveikas. 

Jo pirštai akimirką stabtelėjo, bet tuoj vėl tęsė darbą. 

— Sveika. — Tada liovėsi spausdinęs. Atsisuko į ją su visa kėde ir 
pažiūrėjo. Ji atrodo tokia gaivi, tokia minkšta. Tą akimirką jam labai no- 
rėjosi būtent šių dviejų dalykų. Bet jos akys buvo pavargusios ir kupinos 
užuojautos. — Atleisk, kad suverčiau tau savo bėdas. 

— Tu nesuvertei, — pataisė ji ir paragavo jo kavos. Ji buvo šalta 
kaip ledas. — Aš pati įsiprašiau. 

— Kaip ji? 

— Daktaras davė migdomųjų. Ji ilsisi. Atėjo ponia Finč ir ponia 
Negli, Jos pabus su ja. 

— Tai gerai. — Jis pasitrynė sprandą. Klerė atsiduso, užgesino ci- 
garetę ir atsistojo pamasažuoti jam pečius. 

Jis dėkingas atsilošė kėdėje. 

— Galiu prie to įprasti, Laiboji. 

— Visi jūs taip sakote. — Per Kamo petį ji žvilgtelėjo į raštą, kurį jis 
rašė. Tai buvo policijos pranešimas, negailestingai atviras ir dalykiškas. 
Ji sunkiai nurijo seiles skaitydama apie tai, kaip atrodė rastas kūnas. 
Pajutęs stingstant jos pirštus, Kamas atsisuko. Tada tylėdamas ištraukė 
lapą ir padėjo užverstą ant stalo. 

— Padėjai daugiau nei galėjai, Laiboji. Dabar važiuok namo. Įsi- 
junk savo litavimo lempą. 

Jos rankos bejėgiškai nusviro prie šonų. 

— Jis buvo nužudytas. 

— Mes dar nepasiruošę daryti oficialaus pareiškimo. — Kamas 
atsistojo, priversdamas ją žengtelėti atgal. — Ir, suprantama, nenorime, 
kad miestelyje imtų sklisti gandai. 

— Aš ir nesiruošiau skleisti jų Martos užkandinėje. Jėzau, Kamai, 
aš tai jau tikrai žinau, ką reiškia, kai mirtis aptarinėjama grožio salo- 
nuose ir parduotuvėse. 

— Gerai. — Jis sugriebė ją už rankos, kol ji dar nespėjo pabėg- 
ti. — Gerai, aš neteisus. Mano nuotaika siaubinga, Klere, bet po to, ką tu 
šiandien padarei, tikrai neturėčiau išsilieti ant tavęs. 

— Tu visiškai teisus, — atkirto ji, tada truputį atlyžo. — Kamai, 
tavo motina neturėjo širdyje to, ką pasakė. 

— Turėjo. — Ramindamas save, jis paglostė Klerei skruostą. 

— Iš sielvarto ją ištiko šokas. Žmonės prikalba... 

— Ji kaltina mane nuo tada, kai buvau dešimties, — pertraukė jis 
Klerę. — Ji žinojo, kad nekenčiau Bifo, galbūt nekenčiau ir jos už tai, kad 
ištekėjo už jo. Negalėjau pasakyti jai, kad apgailestauju dėl jo mirties, 
nes man visai negaila. Net nesu tikras, ar man gaila, kad jis mirė būtent 
šitaip. 

— Tu ir neturi gailėtis. — Ji uždėjo delną jam ant rankos. — Tau 
nereikia dėl nieko atsiprašinėti. Tu padarysi savo darbą. Išsiaiškinsi, kas 
jį nužudė. To pakanka. 

— Turės pakakti. 

— Žinai, tau irgi būtų ne pro šalį pailsėti. Gal važiuojam pas mane? 
Paruošiu ko nors užkąsti. 

Jis žvilgtelėjo į laikrodį, tada į dokumentus ant stalo. 

— Duok man dešimt minučių. Aš atvažiuosiu. 

— Duodu dvidešimt, — šypsodamasi atsakė ji. — Nemanau, kad 
namuose turiu maisto, išskyrus apipelijusius sausainius. 


PARKE ANT SUOLELIO SĖDĖJO TRYS VYRAI. JIE STEBĖJO KLERĘ, ĮEINAN- 
čią į Kamo kontorą. Ir išeinančią. 

— Man nepatinka tas jos šniukštinėjimas. — Lesas Gledhilas lėtai 
pakėlė cigaretę be filtro prie lūpų. — Kas žino, apie ką ji ten kalbasi su 
šerifu, ar ko Džeinė Stouki pripasakojo jai, kol jos buvo vienos. 

— Nėra ko nerimauti dėl Klerės. — Leso pašnekovas kalbėjo tyliai 
ir įtikinamai. Už jų parke ant sūpynių krykštavo vaikai. — Ir dėl šerifo. 
Mes turime svarbesnių ir neabejotinai skubesnių reikalų. — Jis giliai 
įkvėpė, tyrinėdamas šalia jo sėdinčius vyrus. — To, kas atsitiko vakar 
vakare, buvo galima išvengti. 

— Jis nusipelnė mirties. — Lesas mielai prisiminė kiekvieną mostą 
lazda. 

— Gal taip, o gal ir ne. — Trečiasis vyras išvis nebuvo linkęs kal- 
bėti. Jis atidžiai stebėjo automobilių ir pėsčiųjų judėjimą. Žinia, kad jie 
trise buvo susitikę, gali greit pasklisti. — Kas padaryta, tas padaryta. 
Man nelabai patinka žudyti savus. 

— Jis pažeidė Įstatymą... — prasižiojo Lesas, bet įtikinamo balso 
savininkas kilstelėjo ranką. 

— Muštynės bare yra kvailystė, bet tai ne priežastis žudyti. Mes 
susibūrėme daugiau nei prieš du dešimtmečius dėl ritualo, dėl vienybės, 
dėl Šeimininko. Ne tam, kad lietume savo kraują. 

Lesas prisidėjo dėl sekso, bet jis tik truktelėjo pečiais. 

— Taip buvo nuspręsta. Dariau tai, ką reikėjo. — Dalis jo mėgavosi 
tuo šleikščiu triumfu. Tai buvo jo silpnybė, ir jis to gėdijosi. — Gali būti, 
kad ateis laikas — ir greitai — keisti valdžią. 

Trečiasis tik papurtė galvą ir pasislinko toliau nuo jų — tiek, kad 
pademonstruotų savo nepritarimą. 

— Aš tam nepritarsiu. Sakau tiesiai šviesiai, aš tam nepritarsiu. 
Neketinu baigti gyvenimo taip, kaip Bifas. — Jis kilstelėjo ranką, at- 
sakydamas į automobilio signalą. — Dėl jo darykite kaip norite. — Jis 
linktelėjo į Lesą. — Ir dėl Kimbolų mergiotės. Aš tame nedalyvausiu. 
Mano nuomone, viskas yra gerai. — Jis nurijo gniutulą, spaudžiantį 
gerklę. — Man reikia į darbą. 

Lesas nusišiepė ir paplekšnojo draugui per petį. 

— Pirmyn, siek aukštumų, drauguži. Aš su tavimi. 

Jiems išsiskyrus, jis nusišypsojo sau. Jei tuodu ims kovoti, jam atsi- 
vers puiki galimybė įžengti į valdžią. Kaip vyriausiasis žynys, jis turės 
teisę rinktis kekšes. 


PASKUBOMIS APSIPIRKUSI TURGUJE, KLERĖ ĮSUKO Į KIEMĄ. ANT ŽEMOS 
akmeninės tvorelės prie garažo sėdėjo Ernis. Ji pamojavo jam ir ėmė 
ieškoti bagažinės mygtuko, tačiau vietoje jo spustelėjo automatinį 
saugos diržo reguliatorių. Po trumpos kovos jai pagaliau pavyko rasti 
reikiamą mygtuką. 

— Labas, Erni. — Ji nuėjo prie bagažinės iškelti du pirkinių krep- 
šius. Jis neskubėdamas prisiartino ir paėmė vieną. — Ačiū. 

— Palikai raktelius spynelėje, — priminė jis. 

Klerė pūstelėjo nuo akių plaukų sruogą. 

— Tikrai. — Ji pasilenkusi įkišo galvą pro langą, ištraukė raktelius 
ir nusišypsojo jam. — Visada taip darau. — Jis nuėjo į vidų jai iš paskos, 
kad galėtų stebėti, kaip siūbuoja jos klubai. 

— Sakei, kad nori padirbėti sa moliu, — tarė jis, kai ji ėmė traukti 
produktus. 

— Ką? O taip. Taip, noriu. — Ji išėmė maišelį traškučių ir pasiūlė 
jam, bet jis papurtė galvą. — Tu manęs laukei? 

— Pamaniau, palauksiu. 

— Tai labai miela, bet šiandien nedirbsiu. Turiu reikalų. Nori li- 
monado? 

Jis pasipiktino, tačiau tik nerūpestingai truktelėjo pečiais. Paskui 
paėmė atidarytą butelį ir ėmė stebėti ją, ieškančią puodo. 

— Prakeikimas, žinau, kad pirkau. A, štai jis. — Ji pastatė įlenktą 
puodą, dar vieną sendaikčių turgaus trofėjų, ant viryklės. — Tu šiandien 
nedirbi? 

— Pradedu tik šeštą. 

Klausydamasi viena ausimi, ji atidarė stiklainį su padažu. Tai buvo 
vienintelis žinomas būdas, kaip pagaminti spagečius. — Ar nesunku 
derinti mokslus ir darbą? 

— Nieko baisaus. — Jis prisislinko arčiau, kad galėtų matyti jos 
krūtis pro marškinėlių viršų. — Po kelių savaičių baigsiu mokyklą. 

— Chmm. — Ji sumažino liepsną. — Tikriausiai lauki išleistuvių 
vakaro. 

— Aš neisiu. 

— Ne? — Plaukai užkrito jai ant veido, kai ji pasilenkė ieškoti 
dar vieno puodo makaronams. — Aš pamenu savo išleistuves. Ėjau su 
Robertu Naitu — pažįsti šeimą, kuriai priklauso turgus? Ką tik mačiau 
jį. Jo plikė plati kaip lėkštė. — Klerė nusijuokė pildama į puodą vande- 
nį. — Turiu pasakyti, pasijutau labai sena. 

— Tu nesena. — Jis kilstelėjo ranką, norėdamas paliesti jos plau- 
kus, bet skubiai atitraukė, kai Klerė šypsodamasi atsisuko į jį. 

— Ačiū... | 

Jis žengė artyn, ir jo žvilgsnis ją netikėtai nustebino. Jis nebepri- 
minė to niūraus jaunuolio, kurį ji rado savo kieme, rymantį ant mūrinės 
tvorelės. 

— A... — išsižiojo ji svarstydama, kaip susidoroti su situacija, ne- 
sutraiškant jo ego. 

— Ei, Laiboji. — Pro virtuvės duris įžengė Kamas. Jis matė pas- 
kutinįjį Ernio ėjimą ir dabar nežinojo, ar nuleisti viską juokais, ar pasi- 
piktinti. 

— Kamai. — Lengviau atsidususi, ji paėmė pakelį makaronų. — 
Pačiu laiku. 

— Nemėgstu vėluoti, kai esu kviečiamas nemokamų pietų. Svei- 
kas. Tu Ernis, tiesa? 

— Aha. 

Kaip Klerę nustebino nevaikiškas geismas Ernio akyse, taip Kamą 

— kupinas neapykantos žvilgsnis. Bet paskui ji išnyko, ir Ernis vėl tapo 
niūrius paauglys su grupės Slayer logotipu ant marškinėlių ir suplėšy- 
tais džinsais. 

— Turiu eiti, — sumurmėjo jis ir nuskubėjo prie durų. 

— Erni. — Klerė nusivijo jį, dabar neabejodama, kad klaidingai su- 
prato tą nesmagią akimirką. — Ačiū, kad padėjai. — Ji draugiškai palietė 
jo petį. — Rytoj galėčiau pradėti dirbti su moliu, jei rastum laiko vėl už- 
sukti, 

— Gal. — Jis pažvelgė pro ją į Kamą, kuris maišė padažą. — Tu 
gamini jam pietus? 

— Panašiai. Ir geriau eisiu, kol neprideginau. Iki. 

Kišenėse stipriai spausdamas kumščius, Ernis piktai nužingsniavo 
per kiemą. Jis pasirūpins Kameronu Raferčiu, pažadėjo sau. Vienaip ar 
kitaip. 

— Tikiuosi, nesutrukdžiau, — tarstelėjo Kamas, kai Klerė grįžo į 
virtuvę. 

— Labai juokinga. — Ji išėmė iš maišo kepalą itališkos duonos. 

— Ne, nemanau, kad tai buvo juokinga. Mane ir anksčiau ne kartą 
norėjo nudėti vietoje, bet ne taip... sumaniai. 

— Nebūk kvailas. Jis dar tik vaikas. — Ji atidarė stalčių, ieškodama 
peilio. 

— "Tas vaikas buvo pasiruošęs atsikąsti tavęs, kai aš įėjau. 

— Eik jau. — Tačiau ji nevalingai nusipurtė. Būtent toks buvo Er- 
nio žvilgsnis, alkanas, netgi grobuoniškas. Tai tik vaizduotė, tarė ji sau. — 
Tiesiog jis vienišas. Net nežinau, ar jis turi draugų, su kuo pasikalbėti. 

— Jis ne vienišas. Jis vienišius. Jis neieško draugijos ir garsėja 
gana pašėlusiu būdu. Per šį mėnesį užsidirbo du įspėjimus už greičio 
viršijimą. Badas yra ne kartą užtikęs jį dulkinant merginas mašinos 
kabinoje. 

— Tikrai? — Ji atsisuko į jį nutaisiusi rimtą veidą. — Kažin ką man 
tai primena? 

Kamas neišlaikęs nusišypsojo. 

— Neprisimenu, kad kada nors būčiau norėjęs įkišti liežuvį į bur- 
ną vyresnei moteriai. 

— Kaip gražiai pasakei, Raferti. — Ji šypsodamasi atpjovė keletą 
storų riekių. — Tu nepraradai savo žavesio. 

— Tiesiog būk atsargi su juo, ir viskas. 

— Jis mano modelis, ne daugiau. 

— Tai gerai. — Jis priėjo prie jos, suėmė už pečių ir atsuko į 
save. — Nes norėčiau būti vienintelis, kuris įkiš liežuvį tau į burną. 

— Dieve, tu toks romantiškas. 

— Nori romantikos — padėk peilį. — Kai ji tik nusijuokė, Kamas 
paėmė jį pats ir padėjo į šoną. Paskui lėtai, neatitraukdamas nuo jos 
akių, perbraukė pirštais per plaukus. Jos šypsena išblėso. — Aš noriu 
tavęs. Pamaniau, kad turėtum tai žinoti. 

— Tai aš jau supratau. — Ji bandė kalbėti nerūpestingai, tačiau iš 
jaudulio vos pajėgė tarti žodžius. — Kamai, mano patirtis šioje srityje 
gana sumauta. Aš... — Klerė nutilo, kai jis palenkė galvą ir lūpomis pa- 
lietė jos kaklą. Jos nugara pakaitomis nuvilnijo karštos ir šaltos ban- 
gos. — Nenoriu dar kartą suklysti. — Ji dejuodama užsimerkė, kai jis 
švelniai krimstelėjo jai į ausį. — Aš visiškai nesugebu analizuoti savo 
jausmų. Mano psichiatras sako... o Jėzau. — Jo nykščiai lėtai ir švelniai 
suko ratus ant jos spenelių. 

— Labai gili mintis, — sumurmėjo Kamas ir liežuviu lėtai nukelia- 
vo žandikaulio linija. 

— Ne, ne tai, jis sako, kad vartoju gražius žodžius ir... ak, sarkazmą, 
kad pasislėpčiau, ir kad atsiskleidžiu tik dirbdama. Todėl žlugo mano 
santuoka ir tie santykiai, kurie... Dieve, ar žinai, kas vyksta mano viduje? 

Jis žinojo, kas vyksta Klerės viduje, glamonėjant jos mažas, stan- 
grias krūtis, o lūpomis tyrinėjant jos veidą. 

— Ar dar ilgai kalbėsi? 

— Regis, jau baigiau. — Ji suėmė jam už klubų. — Dėl Dievo, pa- 
bučiuok mane. 

— Jau maniau, niekada nepaprašysi. 

Jo lūpos susirado josios ir įsisiurbė. Kurį laiką leido kūnui mėgau- 
tis naujais pojūčiais, paskui stipriai prisispaudė prie jos. 

Jos lūpos nekantraudamos prasiskyrė kviesdamos jį, dantys nu- 
slydo liežuviu, paskui jų liežuviai susipynė. Jo tyli aimana privertė ją 

suvirpėti. Jo bučinio skonis buvo pavojingas, ir jai ėmė suktis galva nuo 
pašėlusių, netramdomų fantazijų apie seksą. 

Kaip seniai, pernelyg seniai, galvojo ji, vyro rankos glamonėjo 
jos kūną, versdamos ją degti aistra. Bet šis ryšys žadėjo daugiau, daug 
daugiau, ir tai ją gąsdino. Ji troško daugiau nei tik karšto, veržlaus sekso, 
kuriuo, žinojo, jie galėtų mėgautis. Ji žinojo, kad jei leis sau, gali jį įsi- 
mylėti. 

— Kamai... 

— Dar ne. — Jis suėmė delnais jos veidą, sukrėstas to, ką ji jam 
daro. Jo kūnui, protui, sielai. Jis stebeilijosi į ją ieškodamas priežasties, 
atsakymo. Tada tyliai nusikeikęs vėl geidulingai įsisiurbė jai į lūpas. Su- 
pratęs, kad peržengia ribą, jis šiek tiek atleido glėbį ir įrėmė kaktą jai į 
galvą. 

— Tikriausiai turėtume džiaugtis, kad tai neatsitiko prieš dešimt 
metų. 

— Tikriausiai, — tarė ji atgavusi kvapą. — Kamai, man reikia pa- 
galvoti apie tai. 

Jis linktelėjo ir atsitraukė per žingsnį. 

— Bet aš neketinu sakyti, kad neturėtum skubėti. 

Ji pasitaisė plaukus. 

— Aš nejuokavau kalbėdama apie klaidas. Esu per daug jų pri- 
dariusi. 

— Manau, mes abu jų pridarėme. — Jis užkišo plaukų sruogą jai 
už ausies. — Ir nors nemanau, kad ši būtų labai rimta, bet vieną ir dabar 
darai. 

— Nesupratau. 

— Puodas bėga. 

Ji atsisuko kaip tik tą akimirką, kai vanduo šnypšdamas nutekėjo 
ant degiklio. 

— Prakeikimas. 


KRAMTYDAMAS TRAŠKUČIUS 'BADAS APSUKO RATĄ APLINK KARJERĄ. 
Kad ir kaip jis stengėsi negalvoti apie tai, ką matė šią popietę, jo mintys 

vis grįždavo atgal ir prieš akis stodavo sudarkytas Bifo kūnas. Jam buvo 
labai nesmagu, kad apsivėmė nusikaltimo vietoje, nors Kamas ir nesi- 
šaipė iš jo. 

Badas tvirtai tikėjo, kad geras policininkas — netgi jei jis tik mažo 
miestelio šerifo pavaduotojas — turi turėti geležinę valią, geležinį prin- 
cipingumą ir geležinį skrandį. Šiandien jis neįvykdė trečiojo reikalavimo. 

Miestelis jau ūžė nuo kalbų apie Bifo mirtį. Alisa sustabdė jį gat- 
vėje, tokia graži su savo rožine uniforma ir kvepianti alyvomis. Bet jam 
pavyko išlaikyti rimtą veidą ir iškloti oficialų pareiškimą. 

— Bifo Stoukio kūnas buvo rastas prie Gosardo upelio šalia Go- 
sard Kryko kelio. Mirties priežastis dar nenustatyta. 

Jai tai padarė įspūdį, galvojo Badas, ir jis vos neišdrįso pakviesti 
jos į kiną. Bet, jam nespėjus to padaryti, Alisa nuskubėjo pasakiusi, jog 
vėluoja į darbą. 

Kitą kartą, pažadėjo jis sau, kramtydamas traškutį. Tiesą sakant, 
galbūt tada, kai baigęs budėjimą užsuks pas Martą puodelio kavos ir 
pyrago. Tada galėtų palydėti Alisą namo, apkabinti ją per pečius ir lyg 
niekur nieko užsiminti, kad rodomas naujas filmas su Stalone. 

Kuo daugiau jis apie tai galvojo, tuo labiau jam patiko toji mintis, 
todėl jis šiek tiek padidino greitį. Važiuodamas Karjero keliu, Badas ėmė 
trepsėti koja į grindis įsivaizduodamas, kaip būtų puiku žiūrėti Stalonę 
žudant blogiečius, jei tamsiame kino teatre šalia jo sėdėtų Alisa. 

Išsukęs iš posūkio, jis pastebėjo blykstelint metalą. Badas suma- 
žino greitį ir prisimerkė prieš besileidžiančios saulės spindulius. Taip, 
be jokios abejonės, tai automobilio buferis, bjaurėdamasis pagalvojo jis. 
Prakeikti vaikėzai jau nebelaukia, kada sutems. 

Jis sustojo kelkraštyje ir išlipo. Nemaloniausia jo darbo dalis buvo 
žvalgytis pro stovinčių automobilių langus ir dalyti perspėjimus mei- 
lužiams. 

Praėjusią savaitę jis matė Marsę Gledhil be palaidinukės. Nors 
skubiai nusuko akis į šoną, jam vis tiek buvo sunku susitaikyti su tuo, 
kad matė vyriausiosios Leso Gledhilo dukters krūtis. Jos buvo didžiulės. 
Jei apie tai sužinotų Lesas, būtų dar blogiau. 

Sunkiai atsidusęs, Badas nusileido nuo kelkraščio į krūmus. Ne 

pirmas kartas, kai jis aptinka paauglius krūmuose, šokančius tango ant 
užpakalinės sėdynės, bet pirmas kartas, kai jie daro tai kadilake. Purty- 
damas galvą, jis žengė dar vieną žingsnį ir sustingo. 

Tai ne bet koks kadilakas, suprato jis. Tai Bifo Stoukio kadilakas. 
Miestelyje nebuvo žmogaus, kuris neatpažintų šio žvilgančio juodo 
automobilio su skaisčiai raudonomis sėdynėmis. Badas priėjo arčiau, 
traiškydamas šakeles po kojomis. 

Kadilakas buvo pusiau įstumtas į laukinių gervuogių tankmę, krū- 
mų dygliai paliko bjaurius įbrėžimus ant spindinčio juodo paviršiaus. 

Bifas pasiustų iš pykčio, pagalvojo Badas ir nusipurtė prisiminęs, 
kas atsitiko Bifui. 

Jis labai stengėsi apie tai negalvoti ir kurį laiką keikdamasis rinko 
iš kelnių spyglius. Paskutinę akimirką prisiminė išsiimti nosinaitę prieš 
atidarydamas duris. 

Magnetola su kompaktinių plokštelių grotuvu, kuria Bifas taip 
gyrėsi, buvo dingusi. Tvarkingai ir sumaniai išimta, pastebėjo Badas. 
Daiktadėžė atidaryta ir tuščia. Beveik visi žinojo, kad Bifas laikydavo 
joje keturiasdešimt penkto kalibro koltą. Kadilako rakteliai gulėjo nu- 
mesti ant sėdynės. Jis nusprendė jų neliesti. 

Badas uždarė dureles. Jis velniškai didžiavosi savimi. Kūnas rastas 
dar tik keletas valandų, o jis jau aptiko pirmąjį įkaltį. Jis beveik pasišoki- 
nėdamas pasileido atgal prie savo automobilio, norėdamas kuo greičiau 
pranešti apie radinį. 


10 skyrius 


KLERĖ NESUPRATO, KAS JĄ PAŽADINO. JI NEPRISIMINĖ, KAD BŪTŲ KĄ 
nors sapnavusi, nejautė baimės, išliekančios po košmaro. Tačiau kaž- 
kodėl ji staiga atsimerkė įsitempusiais raumenimis ir suklususi. Tyloje 
nesigirdėjo jokio kito garso, išskyrus jos širdies plakimą. 

Ji lėtai nusitraukė nuo savęs miegmaišį. Nors jame buvo šilta it ko- 
kone, jos kojos priminė ledą. Drebėdama ji susirado sportinio kostiumo 
kelnes, kurias nusimovė prieš įlįsdama į miegmaišį. 

Staiga ji suvokė, kad jos dantys tvirtai sukąsti, o galva pakreipta į 
šoną. It klausantis. Ko ji klausėsi? Ji užaugo šiame name su jo naktiniais 
garsais ir tikrai nekrūpčiojo išgirdusi kokį nors girgždesį. Tačiau jos oda 
išliko pašiurpusi, raumenys įsitempę, ausys pastatytos. 

Ji atsargiai prisėlino prie tarpdurio ir apsižvalgė po tamsų holą. 
Nieko nėra. Žinoma, kad nėra. Bet vis tiek uždegė šviesą ir tik tada pa- 
„sitrynė atšalusias rankas. 

Šviesa, užliejusi kambarį, tik privertė ją dar aiškiau suvokti, kad 
pabudo vidury nakties ir yra viena. 

— Man reikia tikros lovos. — Klerė tyčia kalbėjo garsiai, kad pa- 
drąsintų save. Įžengdama į holą, ji prispaudė delną prie krūtinės, tarsi 
norėdama nuraminti smarkiai plazdančią širdį. 

Puodelis arbatos, nusprendė ji. Nusileis į apačią ir išsivirs arbatos, 
tada susirangys ant sofos. Galbūt jei apsimes, kad ketina tik pasnausti, 
greičiau užmigs. 

Ir įjungs šildymą, ką pamiršo padaryti prieš eidama miegoti. Pava- 
sario naktys vėsios. Todėl jai ir šalta. Šiluma, radijas ir daugiau šviesos, 
pagalvojo ji. Tada miegos kaip negyva. 

Tačiau laiptų aikštelėje ji sustojo. Atsisukusi pažvelgė į siaurus 
laiptus, vedančius į palėpę. Keturiolika nutrintų pakopų, vedančių prie 
užrakintų medinių durų. Kelionė trumpa, bet jai dar reikia pasiryžti. Ji 
bandė įtikinti save, kad nereikia ten eiti. Tačiau tai nedavė jai ramybės 
nuo tada, kai įkėlė koją į šį namą. 

Ne, prisipažino sau Klerė, tai nedavė jai ramybės dar gerokai prieš 
grįžtant į Emitsborą, į namą, kuriame praleido vaikystę. 

Jos judesiai buvo it sukaustyti ir atsargūs, kai ji pasuko į miegamąjį 
pasiimti raktų. Jie žvangėjo virpančioje rankoje, kai ji, įsmeigusi akis į 
duris, ėmė kopti laiptais. 

Ernis stebėjo ją iš pirmo aukšto šešėlių. Jo širdis liesoje krūtinėje 
trankėsi it kūjis. Ji ateina pas jį. Ateina jo. Kai ji pakeitė kryptį, o paskui 
pasirodė ant laiptų, vedančių į palėpę, jis išsišiepė. 

Ji nori jo. Ji nori, kad jis sektų paskui ją į tą kambarį, žiaurios 
mirties kambarį. Kambarį, kupiną paslapčių ir šešėlių. Jo delnas paliko 
prakaito žymę ant turėklų, kai jis lėtai pajudėjo laiptais. 

Klerės krūtinę spaudė skausmas, aštrus it varveklis. Jis didėjo sulig 
kiekvienu žingsniu. Kai pasiekė duris, vos begalėjo kvėpuoti. Ji sugra- 
baliojo raktą, paskui atsirėmė viena ranka į sieną, kad nepargriūtų, ko! 
įkiš jį į spyną. 

„Turi susitaikyti su realybe, Klere, — pasakytų daktaras Janovs- 
kis. — Turi priimti ją tokią, kokia yra, ir susidoroti su savo jausmais. 
Gyvenimas skaudina, o mirtis yra dalis gyvenimo.“ 

— Eik velniop, — sušnabždėjo ji. Ką jis išmano apie skausmą? 

Sugirgždėjo metaliniai vyriai, ir durys atsidarė. Į veidą plūstelėjo 
dulkių ir šalčio pritvinkęs oras. Jai ėmė gelti akis. Širdyje ji tikėjosi už- 
uosti išlikusį tėvo kvapą. Tualetinio vandens, kuriuo jis šlakstydavosi 
kiekvieną rytą, vyšninių ledinukų, kuriuos taip mėgo. Netgi aitraus vis- 
kio. Bet viską nuslopino laikas. Nebuvo likę nieko, išskyrus dulkes. Tai 
pati skaudžiausia realybė. Klerė įjungė šviesą. 

Kambarys buvo beveik tuščias, grindys pasidengusios storu pilku 
dulkių sluoksniu. Klerė žinojo, kad motina jau seniai atidavė baldus. Ir 
teisingai padarė. Bet Klerė troško, labai troško paliesti nelygų tėvo dar- 
bo stalo paviršių ar pasėdėti senoje, girgždančioje kėdėje. 

Palei sienas rikiavosi tvarkingai užklijuotos dėžės. Dar daugiau 
dulkių, praėjusių metų sluoksnių, švelniai prilipo prie basų Klerės pėdų, 
kai ji prisiartino prie dėžių. Raktu, kurį tebespaudė rankoje, perrėžė 
lipnią juostą ir atidarė dėžę. 

Štai kur jos tėvas. 

-Sudejavusi iš džiaugsmo ir kartu iš skausmo, ji įkišo ranką į vidų 
ir ištraukė sodininko marškinius. Išskalbtus ir tvarkingai sulankstytus, 
tačiau žolės ir žemių dėmės buvo išlikusios. Prieš akis iškilo tėvas, su iš- 
blukusiais marškiniais ant lieso kūno, švilpaujantis gėlių lysvėje. 

„Tik pažiūrėk į pentinius, Klere. — Jis nusišypso ir paliečia kau- 
lėtu, žemėtu pirštu mėlynus žiedus, tarsi vyras, besidžiaugiantis nauja- 
gimiu. — Jie bus dar didesni nei praeitais metais. Nieko nėra geriau už 
vištų kakučius — darželis iškart suveši.“ 

Klerė įsikniaubė veidu į marškinius, traukdama į save jų kvapą. Ji 
užuodė jį taip gerai, tarsi sėdėtų šalia gyvo tėvo. 

— Kodėl tu mane šitaip palikai? — Ji prispaudė prie savęs marški- 

nius, tarsi norėdama sugerti tai, kas dar liko, ir ėmė linguoti. Tada plyks- 
telėjo pyktis; jis gožė rusenantį skausmą. — Tu neturėjai teisės išeiti, kai 
man tavęs taip reikėjo. Prakeikimas, aš norėjau, kad būtum šalia. Man 
tavęs reikėjo. Tėti. O tėti, kodėl? 

Ji susmuko ant grindų ir pravirko. 

Ernis stebėjo ją. Jo kūnas virpėjo iš nekantrumo ir galios. Bet da- 
bar niūrus jaudulys ėmė slopti, ir jį užliejo karšta gėdos banga, netikėta, 
nelaukta. Ji degino jam veidą ir kaklą, kai jos širdį verianti rauda užpildė 
kambarį. Jis ėmė pamažu trauktis, bet skausmo garsai vijosi jį, kol jis ne- 
išlaikęs ėmė bėgti, kad tik jų negirdėtų. 


DAKTARAS LUMIS SĖDĖJO ANT KĖDĖS PRIEŠAIS KAMO STALĄ, ANT LAGA- 
minėlio tvarkingai pasidėjęs rankas dailiai sutvarkytais nagais. O jei jis 
dabar pliaukštelėtų jomis ir išskrietų į Kanzasą ar dar kur nors, kur jo 
namai, staiga dingtelėjo Kamui, 

— Kai sužinojau, kad mirusysis jūsų tėvas... 

— Patėvis, — pataisė jį Kamas. 

— Taip. — Lumis krenkštelėjo. — Kai sužinojau, kad jis jūsų pa- 
tėvis, pamaniau, bus geriau, jei įteiksiu ataskaitą asmeniškai. 

— Dėkoju. — Kamas skaitė niūrią skrodimo ataskaitą, žodį po 
žodžio. — Tai patvirtina, kad įvykdyta žmogžudystė. 

— Nėra jokios abejonės, kad jis buvo nužudytas. — Lumis išskėtė 
pirštus, paskui vėl suglaudė. — Skrodimas patvirtina mano pradinę teori- 
ją. Mirusysis buvo mirtinai sumuštas. Iš kaulų fragmentų ir rastų medžio 
gabaliukų sprendžiu, kad jis buvo mušamas mažiausiai dviem lazdomis. 
Viena buvo natūralios pušies, kita gamintojo nudažyta juodmedžio spalva. 

— Vadinasi, turime mažiausiai du žudikus. 

— Gali būti. Ar galėčiau? — Lumis paėmė nuotraukas, kurias Ka- 
mas buvo padaręs nusikaltimo vietoje. Tvarkingai sulyginęs jų kraštus, 
jis pakreipė nuotraukas taip, tarsi ketintų rodyti šeimos albumą. — Šis 
smūgis į pakaušį? Tai vienintelė žaizda iš nugaros. Pakitusi spalva rodo, 
kad smūgis buvo suduotas prieš mirtį. Jo pakaktų, kad auka prarastų 
sąmonę. Dabar pažiūrėkite į riešus ir kulkšnis. 

— Kažkas smogė jam iš nugaros ir apsvaigino. Tada surišo. — Ka- 
mas čiupo cigarečių pakelį. — Ir paguldė ant nugaros. 

— Būtent. — Lumis patenkintas beveik nusišypsojo. — Žaizdų 
gylis ir plaukelių kiekis jose rodo, kad jis įnirtingai priešinosi. 

— Jūs pritartumėt, kad jis buvo nužudytas ne ten, kur mes jį ra- 
dome? 

— Žinoma, be abejonės. 

Kamas išpūtė ilgą dūmą. 

— Mes radome jo automobilį. Iš jo paimta magnetola, ginklas ir 
dėžė alaus. Alaus čekis tebebuvo automobilyje. Alus pirktas tą pačią die- 
ną. — Žiūrėdamas į Lumį, Kamas nukratė pelenus į peleninę. — Žmo- 
nes nužudo ir dėl mažiau. 

— Teisybė. 

— Kiek tokių žmogžudysčių pasitaiko per metus? 

Lumis minutėlę tylėjo. 

— Per aštuonerius darbo metus šioje apygardoje dar niekada ne- 
turėjau taip smarkiai sudarkyto kūno. 

Kamas linktelėjo. Būtent tokio atsakymo jis ir tikėjosi. 

— Aš nemanau, kad Bifas Stoukis buvo nužudytas dėl magnetolos 
ir dėžės alaus. 

Lumis vėl išskėtė pirštus. 

— Aš patologas, šerife. Ir tam tikra prasme detektyvas. Galiu pasa- 
kyti jums mirties priežastį, apytikrį laiką. Galiu pasakyti, ką auka valgė, 
ar mylėjosi su moterimi. Bet motyvo pasakyti negaliu. 

Kamas linktelėjęs užgesino nuorūką. 

— Dėkoju, kad atvežėte ataskaitą man asmeniškai ir taip greitai. 

— Nėra už ką. — Lumis atsistojo. — Kūnas buvo atiduotas arti- 
miesiems. — Pamatęs Kamo išraišką, Lumis pajuto gailesčio tvinksnį. 
Gandai netruko jį pasiekti. — Jūsų motina paprašė, kad laidotuves or- 
ganizuotų Grifito laidojimo namai čia, Emitsbore. 

— Suprantu. — Ji nepaskambino ir nepaprašė padėti, pagalvojo 
Kamas. Šaltai atsisakė bet kokios jo pagalbos. Slėpdamas nuoskaudą, jis 
ištiesė ranką. — Ačiū, daktare Lumi. 

Kai koroneris išėjo, Kamas užrakino ataskaitą ir nuotraukas stal- 

čiuje. Tada išėjo į lauką ir, trumpai pasvarstęs, nutarė nevažiuoti auto- 
mobiliu. Laidojimo namai buvo vos už kelių kvartalų. Jam ne pro šalį 
pasivaikščioti. 

Žmonės sveikinosi su juo garsiai ir gestais. Jam nereikėjo klausytis, 
kad sužinotų, apie ką jie pradeda kuždėtis vos jam pasitraukus. Bifas 
Stoukis buvo mirtinai sumuštas. Mažame miestelyje tokios naujienos 
neišlaikysi paslaptyje. Ne paslaptis ir tai, kad Kameronas Rafertis, Stou- 
kio posūnis ir miestelio šerifas, buvo didžiausias mirusiojo priešas. 

Nelinksmai nusijuokęs, Kamas ties Meino ir Sanseto gatvių san- 
kirta pasuko už kampo. Velniškai įdomu, kai bylą tiriantis pareigūnas ir 
pagrindinis įtariamasis yra tas pats asmuo — ypač kai pareigūnas yra 
vienintelis įtariamojo alibi. Tą vakarą, kai buvo nužudytas Bifas, Kame- 
ronas gurkšnojo alų ir skaitė knygą. Kaip savo paties liudytojas, jis gali 
pašalinti save iš galimų įtariamųjų rato. Tačiau miestelis vis tiek kalbės. 

Dieną ar dvi prieš nužudymą jis susimušė su Bifu ir įkišo jį už gro- 
tų. Visi bare galėjo įsitikinti, kad jie vienas kito nekenčia. Kalbos apie tai 
pasklido it deganti žolė, nusvilinusi plotą nuo Doperio miško pakraščio 
iki Gofer Houl gatvės. Ši istorija bus pasakojama ir perpasakojama prie 
vakarienės stalo. Gyvenantieji užmiestyje išgirs apie tai sekmadienį, kai 
telefono skambučiams taikomos nuolaidos. 

Įdomu, ar kas nors pasinaudojo šiuo labai patogiu metu. 

Bifą nužudė ne dėl magnetolos ar alaus. Bet jis buvo nužudytas, 
žiauriai ir tikslingai. Kad ir kaip Kamas jo nekentė, jis išsiaiškins kodėl. 
Ir sužinos, kas tai padarė. 

Prie seno baltų plytų pastato, kuriame buvo Grifito laidojimo na- 
mai, būriavosi žmonės. Kai kurie šnekučiavosi, kiti lūkuriavo ir stebėjo. 
Tykioje gatvėje buvo tiek furgonų ir automobilių, kad kas nors galėjo 
pagalvoti, jog ruošiamasi paradui. Kamas iš tolo matė, kad Mikui Mor- 
ganui sunkiai sekasi palaikyti tvarką. 

— Klausykit, nėra čia į ką žiūrėti, jūs tik nuliūdinsite ponią Stouki. 

— Arjis jau parvežtas, Mikai? — kažkas norėjo žinoti. — Girdėjau, 
kad jį sukapojo kažkokia baikerių gauja iš Vašingtono. 

— Pragaro angelai, — įsikišo kitas. 

— Ne, tai padarė narkomanai iš anapus upės. 

Kilo nedidelis ginčas. 

— Jis prisigėrė ir vėl susimušė. — Oskaras Rudis perrėkė triukš- 
mą. — Gavo kaip reikiant į galvą. 

Keletas moterų, išėjusių iš Betės grožio salono, irgi turėjo ką pa- 
sakyti. 

— "Tas vyras sugadino vargšelei Džeinei gyvenimą. — Betė susi- 
dėjo rankas ant savo plačios krūtinės ir liūdnai linktelėjo. — Ji turėdavo 
pusę metų taupyti, kad galėtų ateiti susišukuoti. Jis neleisdavo jai nė 
pasidažyti. 

— Džeinei dabar labai reikia moteriško peties. — Minė su roži- 
niais suktukais galvoje blizgančiomis akimis spoksojo į laidojimo namų 
langą. Jei jai pavyktų įeiti pirmai, galbūt netgi pamatytų kūną. Tada ji 
turėtų ką papasakoti per kitą Damų klubo susirinkimą. Ji prasibrovė 
pro minią ir pasuko prie durų. 

— Ne, ponia Aterton, jums negalima į vidų. 

— Pasitrauk į šoną, Mikai. — Ji stumtelėjo jį putlia ranka. — Mud- 
vi su Džeine Stouki draugavome jau tada, kai tu dar nebuvai gimęs. 

— Kodėl jums nebaigus tvarkytis šukuosenos, ponia Aterton? — 
Kamas žengė į priekį, užstodamas jai kelią. Jam pasirodžius, ginčai 
pritilo. Prisimerkęs nuo saulės, jis apžvelgė minią. Čia buvo susirinkę 
draugai, vyrai, su kuriais jis galėtų išgerti alaus, moterys, kurios dažnai 
sustabdo jį gatvėje, norėdamos paplepėti. Tačiau dabar dauguma jų 
suko akis į šalį. Kitoje gatvės pusėje, tingiai atsirėmusi į medį, stovėjo 
Sara Hijuit. Ji rūkė ir šypsojosi jam. 

* Minė apsičiupinėjo galvą. Iš susijaudinimo ji pamiršo suktukus, 
bet negalėjo leisti, kad jie sutrukdytų patekti į vidų. 

— Žinai, Kameronai, tokią akimirką manęs nė kiek netrikdo 
mano išvaizda. Aš tik noriu šią sunkią minutę padėti tavo motinai. 

Ir išsunkti ją, pagalvojo jis, kad paskui galėtum kirpykloje ar prie 
gatvės kampo visiems pliaukšti apie jos skausmą. 

— Aš būtinai perduosiu jai jūsų užuojautą. — Jis lėtai peržvelgė 
kiekvieną veidą. Kai kurie atsitraukė, kiti tyrinėjo gyjančias mėlynes ant 
Kamo smakro ir po akimi. Mėlynes, kurias visai neseniai įtaisė Bifas. 

— Neabejoju, kad mano motinai pravers jūsų parama per laidotu- 

ves. — Jėzau, kaip norisi užsirūkyti. Išgerti. — Bet kol kas būčiau dėkin- 
gas, jei paliktumėt tai šeimai. 

Jie ėmė skirstytis, vieni į savo furgonus, kiti į paštą ar turgų, kur 
galės nuodugniai aptarti situaciją. 

— Apgailestauju, Kamai. — Sunkiai atsidusęs, Mikas Morganas 
išsiėmė iš kišenės pakelį kramtomojo tabako. 

— Nieko tokio. 

— Jį įnešė pro užpakalines duris. Oskaras viduje remontavo tua- 
letą. To užteko. Senas pirdžius nesugebėjo nulaikyti liežuvio už dan- 
tų. — Mikas įsikišo į burną tabako. — Jiems tiesiog smalsu. Sugužėjo 
čia per minutę. 

— Žinau. Mano motina viduje? 

— Rodos, taip. 

— Padaryk man paslaugą, pabudėk kurį laiką kontoroje. 

— Žinoma. — Mikas liežuviu perstūmė tabaką į patogesnę vie- 
tą. — A... labai apgailestauju, Kamai. Jei norėtum pasiimti porą laisvų 
dienų ir pabūti su mama, mudu su Badu padirbėsime. 

— Ačiū. Dėkoju už pasiūlymą. Bet nemanau, kad jai manęs pri- 
reiks. — Jis sunkiai žengė prie durų su solidžiu žalvario belstuku. 

Viduje jį pasitiko svaiginantis kardelių ir jostrų kvapas. Raudonu 
audeklu dekoruotame hole tvyrojo bažnytinė tyla. Kodėl šarvojimo na- 
mai visuomet dekoruojami raudona spalva? Gal ši spalva guodžia? 

Raudonas pliušas, storas kilimas, įmantrios žvakidės. Ant nubliz- 
ginto staliuko stovėjo aukšta vaza su kardeliais ir lelijomis. Šalia gulėjo 
krūvelė verslo kortelių. 


MES PADĖSIME JUMS SUNKIĄ VALANDĄ 
Čarlzas V. Grifitas ir sūnūs 
Emitsboras, Merilendas 


Įkurta 1939-aisiais 


Apsimoka reklamuotis, dingtelėjo Kamui. 
Kilimine danga apkloti laiptai vedė į antrą aukštą. Prezentacinės 
salės. Koks linksmas pavadinimas liguistai tradicijai, pagalvojo jis. Ko- 

dėl, po galais, žmonėms patinka spoksoti į lavonus? Bet galbūt jam taip 
keista todėl, kad jis mato jų daugiau nei reikia. 

Jis prisiminė, kaip, būdamas dar vaikas, lipo tais laiptais pažiūrėti 
į mirusį tėvą. Motina verkdama ėjo priešais jį, o Bifas Stoukis lydėjo ją 
apkabinęs savo mėsinga ranka. Jis negaišo laiko, toptelėjo Kamui. Mai- 
kas Rafertis dar nebuvo užkastas, o Stoukis jau guodė našlę. 

Dabar ir jis čia. 

Susikišęs rankas į kišenes, Kamas perėjo vestibiulį. Dvigubos du- 
rys į pagrindinę salę buvo uždarytos. Jis padvejojo, paskui išsitraukė iš 
kišenės ranką ir pasibeldė. Netrukus durys tyliai atsidarė. 

Priešais jį iškilminga veido išraiška, vilkėdamas vienu iš savo 
penkių juodų kostiumų, stovėjo Čakas Grifitas. Jau daugiau nei šimtą 
penkiasdešimt metų Grifitai organizavo laidotuves Emitsbore. Čako 
sūnus jau mokėsi perimti verslą, nors pats Čakas dar buvo pačiame jėgų 
žydėjime. 

Dar būdamas vaikas balzamavimo kambaryje jis jautėsi taip pat 
gerai kaip beisbolo aikštelėje, kur buvo geriausias metikas. Grifittams 
mirtis tebuvo verslas. Čakas galėjo sau leisti kasmet su šeima porą 
savaičių paatostogauti, o kas treti metai pirkdavo žmonai naują auto- 
mobilį. | 

Jie turėjo gražų namą miestelio pakrašty, su šildomu baseinu. Žmo- 
nės dažnai juokaudavo, kad tas baseinas pastatytas mirčių sąskaita. 

Čakas, Emitsboro mažosios lygos treneris, buvo triukšmingas, 
smarkus ir visada siekė pergalės. Kaip vienintelių miestelio laidojimo 
namų direktorius, jis buvo orus, mandagus ir užjaučiantis. Jis tučtuojau 
ištiesė Kamui savo plačią, tvirtą ranką. 

— Gerai, kad atėjote, šerife. 

— Ar mano motina viduje? 

— Taip. — Čakas skubiai žvilgtelėjo sau per petį. — Man kilo sun- 
kumų bandant ją įtikinti, kad šiomis aplinkybėmis geriau būtų uždaras 
karstas. 

Kamui prieš akis stojo tai, kas buvo likę iš Bifo veido. 

— Aš pasikalbėsiu su ja. 

— Prašom, jeikite. — Jis įvedė Kamą į blankiai apšviestą, gėlėmis 

apstatytą kambarį. Iš nematomų garsiakalbių sklido tyli muzika. Švel- 
ni ir raminanti. — Mes geriame arbatą. Aš tik atnešiu dar vieną puo- 
delį. 

Kamas linktelėjo, tada pasuko prie motinos. Ji sustingusi sėdėjo 
ant sofos aukštu atlošu, pasidėjusi šalia pakelį nosinaičių. Vilkėjo juodą 
suknelę — jis nebuvo jos matęs. Tikriausiai pasiskolino arba paprašė, 
kad kuri nors draugė nupirktų. Ji taip stipriai spaudė rankoje puodelį, 
kad net krumpliai buvo pabalę, o keliai tvirtai suglausti. Kažin ar jai 
neskauda, kai kaulas liečiasi su kaulu, svarstė Kamas. Prie kojų stovėjo 
mažas kietas lagaminas su nuplyšusiu dirželiu. 

— Mama. — Kamas prisėdo šalia ir po akimirkos nerangiai ap- 
kabino ją per pečius. Ji nė nežvilgtelėjo į jį. 

— Atėjai pažiūrėti į jį? 

— Ne, atėjau pabūti su tavimi. 

— Nereikia. — Jos balsas buvo šaltas ir kietas kaip akmuo. — Esu 
ir anksčiau palaidojusi vyrą. 

Jis atitraukė ranką ir vos susilaikė netrenkęs kumščiu į nublizgintą 
kavos staliuką. 

— Norėčiau padėti tau organizuoti laidotuves. Tokią akimirką 
sunku aiškiai mąstyti. Ir brangu. Norėčiau apmokėti sąskaitas. 

— Kodėl? — Jos ranka nė kiek nevirpėjo, kai ji kilstelėjo puodelį, 
atsigėrė arbatos ir vėl jį pastatė. — Tu jo nekentei. 

— Aš siūlau tau pagalbą. 

— Bifas nenorėtų tavo pagalbos. 

— Arjis vis dar tvarko tavo gyvenimą? 

Ji staigiai atsisuko, ir jos akys, paraudusios nuo neišsenkančių 
ašarų, įsmigo į jį. 

— Nedrįsk blogai apie jį kalbėti. Jis negyvas, mirtinai sumuštas. 
Mirtinai sumuštas, — pakartojo ji šaižiai iškvėpdama. — Tu čia įsta- 
tymas. Jei nori padėti, tada rask tą, kuris taip pasielgė su mano vyru. 
Sužinok, kas jį nužudė. 

Čakas krenkštelėjo, grįžęs į kambarį. 

— Ponia Stouki, galbūt norėtumėt... 

— Aš nebenoriu arbatos. — Ji atsistojo ir paėmė lagaminą. — Man 

nieko nereikia. Atnešiau drabužius, su kuriais noriu jį palaidoti. O da- 
bar veskite mane pas vyrą. 

— Ponia Stouki, jis dar neparuoštas. 

— Gyvenau su juo dvidešimt metų. Mačiau jį visokį. 

— Mama... 

Ji piktai atsisuko į sūnų. 

— Nenoriu, kad čia būtum. Negi manai, kad galėčiau stovėti ir žiū- 
jau stojai tarp mūsų ir vertei pasirinkti vieną iš judviejų. Dabar jis miręs, 
ir aš renkuosi jį. 

Kaip visada, pagalvojo Kamas, leisdamas jai eiti. 

Likęs vienas, jis atsisėdo. Žinojo, kad neverta jos laukti, bet jam 
reikėjo susikaupti prieš išeinant į lauką, prieš susiduriant su žvilgsniais 
ir šnabždesiais. 

Ant stalo gulėjo Biblija. Jos odinis viršelis buvo nučiupinėtas dau- 
gybės rankų. Kažin ar motina rado joje guodžiančių eilučių. 

— Kameronai. 

Jis pakėlė galvą ir tarpduryje pamatė merą. 

— Pone Atertonai. 

— Nenorėjau trukdyti tokią sunkią valandą. Skambino mano žmo- 
na. Ji mano, kad tavo motinai gali prireikti paramos. 

— Ji su Čaku. 

— Suprantu. — Jis žengė atgal, tačiau persigalvojo. — Gal galėčiau 
kuo padėti? Žinau, žmonės visada taip sako tokiomis aplinkybėmis, 
bet... — Jis sutrikęs truktelėjo siaurais pečiais. 

— Tiesą sakant, būtų gerai, kad kas nors parvežtų namo mano 
motiną, kai ji baigs čia. Ji nenori, kad vežčiau aš. 

— Mielai parvešiu. Kameronai, žmonės skirtingai reaguoja į skausmą. 

— Girdėjau. — Jis atsistojo. — Turiu skrodimo išvadas. Rytoj pa- 
teiksiu jums kopiją ir kitus dokumentus. 

— A,taip. — Atertonas sumišęs šyptelėjo. — Prisipažinsiu, nelabai 
žinau, ką turėčiau su jais daryti. 

— Tiesiog susegti ir pasidėti. Mere, ar mokykloje yra gaujų? Ar 
kietesnių grupuočių? 

Atertonas suraukė savo mokytojišką kaktą. 

— Ne. Žinoma, kaip ir visur, yra triukšmadarių, atsiskyrėlių, kar- 
tais kyla ginčų koridoriuose, muštynių dėl merginų ar kamuolio. — Jo 
susimąsčiusios akys išsiplėtė. — Tu juk netiki, kad Bifą nužudė vai- 
kai? 

— Turiu už kažko užsikabinti. 

— Šerife... Kameronai, Emitsboro gimnazijoje niekas nevartoja 
netgi narkotikų. Tu tai žinai. Taip, vaikinai kartais nuleidžia vienas 
kitam kraujo, aiškindamiesi santykius, merginos pasitampo už plau- 
kų, — ne daugiau. — Jis išsiėmė rūpestingai sulankstytą nosinę ir nusi- 
valė viršutinę lūpą. Mintis apie žmogžudystę vertė jį prakaituoti. — Esu 
tikras, kad žudikas ne vietinis, koks nors svetimas prašalaitis. 

— Keista, kad svetimas žinojo, kur palikti kūną — ten nuolat at- 
eina pabraidžioti vaikai, Ir automobilį nuo kelio nustūmė ten, kur Badas 
Hjuitas pravažiuoja kiekvieną vakarą. 

— Bet... Kad ir kas tai būtų... Noriu pasakyti, argi tai nepatvirtina 
to, ką sakiau? Negali būti, kad žudikas norėjo, jog kūnas būtų taip greitai 
rastas. 

— Kažin, — sumurmėjo Kamas. — Dėkoju, kad pasirūpinsite 
mano motina, mere. 

— Ką? A, taip. Džiaugiuosi galėdamas padėti. — Tebelaikydamas 
prie lūpų nosinę, Atertonas nulydėjo Kameroną baimingu žvilgsniu. 


PAMIŠĖLĖ ANĖ STOVĖJO PRIE KAMO AUTOMOBILIO IR GLOSTĖ JO GAUB- 
tą, tarsi tai būtų šeimos šuo. Ji kažką murmėjo po nosimi, girdama jo 
blizgantį mėlyną paviršių. Jei žiūri iš arčiau, gali matyti savo veidą jame. 
Ji patenkinta sukikeno. 

Mikas Morganas pastebėjo ją pro kontoros langą. Purtydamas 
galvą, jis atidarė duris. 

— Ei, Ane, Kamas supyks, jei ištepliosi jo automobilį. 

— Jis toks gražus. — Ji nutrynė dėmes purvina rankove. — Aš jam 
nieko nepadarysiu. 

— Kodėl tau nenuėjus pas Martą vakarienės? 

— Turiu sumuštinį. Alisa davė man sumuštinį. Su kvietine duona 
ir majonezu. 

— Viskas gerai. — Kamas nulipo nuo šaligatvio. Pasivaikščiojimas 
iš laidojimo namų nepakėlė jam nuotaikos. Bet pamatęs Anę, glostančią 
jo automobilį, neišlaikęs šyptelėjo. — Kaip gyveni, Ane? 

Ji sutelkė dėmesį į jį. Jos apyrankės sužvangėjo, kai ji ėmė žaisti su 
palaidinukės sagomis. 

— Ar gali pavėžinti mane motociklu? 

— Šiandien jo neturiu. — Anė patempė lūpą — mažos mergaitės 
išraiška pagyvenusios moters veide atrodė apgailėtinai. — O gal norė- 
tum pasivažinėti automobiliu? Nori, parvešiu namo? 

— Galėsiu sėdėti priekyje? 

— Žinoma. 

Kai jis pasilenkė, norėdamas pakelti jos maišą, ji skubiai griebė jį 
ir prispaudė prie krūtinės. 

— Aš jį panešiu. Jis mano. Galiu panešti pati. 

— Gerai. Lipk vidun. Ar moki užsisegti diržą? 

— Tu man rodei praeitą kartą. Rodei. — Įsiropštusi į automobilį ir 
įsikėlusi maišą, ji prikando liežuvį ir ėmė žaisti su diržu. Kai jis spragte- 
lėjo, Anė džiaugsmingai šūktelėjo. — Matai? Pati padariau. Viena pati. 

— Puiku. — Kamas nuleido langų stiklus. Anė buvo seniai besi- 
maudžiusi, todėl jis džiaugėsi, kad vakaras šiltas ir vėjuotas. 

— Radijas. 

Jis pajudėjo nuo šaligatvio krašto. 

— Štai šis mygtukas. — Jis parodė mygtuką, žinodamas, kad ji no- 
rės įjungti radiją pati. Išgirdusi muziką, Anė suplojo rankomis. Apyran- 
kės užslinko iki alkūnių. — Žinau tą dainą. — Ji ėmė dainuoti, o vėjas 
šiaušė jos žilus plaukus. 

Kamas įsuko į Ouk Lyfo gatvę. Pravažiuodamas pro Kimbolų na- 
mus, jis automatiškai sumažino greitį, bet Klerės garaže nesimatė. 

Anė liovėsi dainavusi ir ištempė kaklą, kad galėtų geriau matyti 
Kimbolų namą. 

— Mačiau šviesą palėpėje. 

— Jokios šviesos nebuvo, Ane. 

— Anksčiau buvo. Aš negalėjau užmigti. Naktį negaliu vaikščioti 
po mišką. Miške naktį blogai. Atėjau į miestelį. Palėpėje degė šviesa. — Ji 
suraukė kaktą, kai prisiminimai persipynė. Ar kažkas rėkė? Ne, ne šį 
kartą. Šįsyk ji nesislėpė krūmuose ir nematė vyrų, išskubančių iš miško 
ir nuvažiuojančių. Išskubančių ir nuvažiuojančių. Jai patiko šių žodžių 
ritmas, ir ji ėmė niūniuoti sau po nosimi. 

— Kada matei šviesą, Ane? 

— Neprisimenu. — Ji ėmė žaisti su lango mygtuku. — Manai, kad 
tai ponas Kimbolas dirbo iki vėlumos? Kartais jis taip daro. Bet jis mi- 
ręs, — prisiminė ji patenkinta, kad nesusimaišė. — Miręs ir palaidotas, 
todėl jis nedirbo. Grįžo mergaitė. Mergaitė su gražiais raudonais plau- 
kais. 

— Klerė? 

— Klerė, — pakartojo Anė. — Gražūs plaukai. — Ji apvyniojo ap- 
link pirštą savuosius. — Ji išvažiavo į Niujorką, bet sugrįžo. Alisa man 
sakė. Galbūt ji ėjo į palėpę ieškoti savo tėčio. Bet jo ten nėra. 

— Ne, nėra. 

— Aš irgi ieškodavau mamos. — Ji atsiduso ir ėmė žaisti su savo 
apyrankėmis, čiupinėdama raides ant sidabrinės. — Man patinka vaikš- 
čioti. Kartais vaikštau visą dieną. Randu visokių dalykų. Gražių daly- 
kų. — Ji iškėlė ranką. — Matai? 

— Mmm. — Bet Kamas galvojo apie Klerę ir nepažvelgė į sidabri- 
nę apyrankę, ant kurios buvo išgraviruotas vardas Karlė. 


KVAILAI DROVĖDAMASI, KLERĖ PRIĖJO PRIE ŠONINIO ĮĖJIMO Į TVARKINGĄ 
dviaukštį Kremptonų mūrinį namą. Ligonių įėjimas, gižiai pagalvojo ji 
ir atsiduso. Tačiau ji eina pas daktarą ne pasitikrinti ir ne dėl slogos. Jai 
tiesiog reikia pasikalbėti su juo, prikabinti prie grandinės, vedančios pas 
jos tėvą, dar vieną grandį. 

Prisiminimai plūdo neprašomi, ir ji prisiminė vaikystę, kaip sė- 
dėdavo citrina kvepiančiame daktaro priimamajame, išpieštame ančiu- 

kais ir gėlėmis, skaitydavo nutrintas knygeles ir senus žurnalus. Paskui 
įeidavo į kabinetą, atsisėsdavo ant kušetės ir sakydavo „a“. Ir, nesvarbu, 
verkdavo ar ne, pajutusi adatos bakstelėjimą, visada gaudavo dovanų 
balioną. 

Ją ramino šviežiai nupjautos žolės kvapas, pavasarį perdažytos 
langinės ir tylus balsas, dainuojantis ne į natą. 

Ji pamatė jį palinkusį virš pakalnučių, kantriai ravintį lysvę. Sodi- 
ninkystė buvo daktaro Kremptono aistra, siejanti jį su jos tėvu, — aistra, 
kuri sutvirtino jų draugystę, nepaisant to, kad daktaras buvo gerokai 
vyresnis už Džeką Kimbolą. 

— Daktare. 

Jis skubiai atsitiesė ir susiraukė, pajutęs dilgtelint skausmą nugaro- 
je. Jo apskritas veidas nušvito. Su aplamdyta sena kepure, išsitaršiusiais 
žilais plaukais, jis priminė jai Marką Tveną. 

— Klere, vis svarsčiau, kada užsuksi manęs aplankyti. Aną dieną 
pas Džeinę nebuvo kada pasikalbėti. 

— Alisa sakė, kad kartais dirbate po pusę dienos. Tikėjausi rasti 
jus neužsiėmusį. 

— Aš ir nesu užsiėmęs. Tik raviu pakalnutes. 

— Jūsų gėlės tokios gražios. — Jai buvo šiek tiek skaudu žiūrėti 
į jas ir prisiminti, kaip daktaras ir jos tėvas aptarinėdavo genėjimą ir 
tręšimą. — Kaip visuomet. 

Nors ji šypsojosi, jis matė susirūpinimą jos akyse. Mažo miestelio 
šeimos gydytojas mokėjo klausytis ne tik širdies ritmo, bet ir išklausyti, 
kas slegia. Jis patapšnojo per mūrinę sienelę ir atsisėdo. 

— Palaikyk seniui kompaniją. Noriu išgirsti viską, kaip tau sekasi. 

Ji prisėdo šalia, ir jie kurį laiką kalbėjosi, nes abu žinojo, kad tai 
padės jai išsakyti savo rūpesčius. 

— Taigi mama su Džeriu turėtų grįžti į Virdžiniją po poros savai- 
čių. Jai ten patinka. 

— Tai netoli, gal aplankysi juos prieš išvykdama atgal. 

— Gal. — Ji nuleido akis ir patrynė dėmę ant kelnių. — Džiau- 
giuosi, kad ji laiminga. Tikrai labai džiaugiuosi. 

— Žinoma. 

— Aš nežinojau, kad bus taip sunku. — Jos balsas suvirpėjo ir 
užsikirto. Ji porą kartų giliai įkvėpė, kad susitvardytų. — Vakar buvau 
užlipusi į viršų. Į palėpę. 

— Klere. — Jis paėmė jos ranką ir suspaudė savosiose. — Tau ne- 
reikėjo to daryti vienai. 

— Aš jau ne vaikas, nebebijau vaiduoklių. 

— Tu visada būsi savo tėvo vaikas. Tu vis dar ilgiesi jo. Suprantu 
tai. Ir man jo trūksta. 

Ji trūkčiojamai atsiduso. 

— Žinau, koks geras jo draugas buvote. Kaip mėginote padėti, kai 
jis ėmė gerti. Ir kaip palaikėte mus, kai kilo skandalas. 

— Draugas neatsuka nugaros sunkiu metu. 

— Kai kurie atsuka. — Ji atsitiesė ir nusišypsojo jam. — Bet ne jūs. 
Jūs niekada nenusigręžėte. Tikiuosi, kad tebesate jo draugas ir padėsite 
man. 

Sunerimęs dėl įtampos jos balse, jis tvirčiau suspaudė jai ranką. 

— Klere, tu ateidavai čia nuo tada, kai pradėjai vaikščioti. Žinoma, 
padėsiu. Dėl Džeko. Ir dėl tavęs. 

— Aš nevykėlė. 

Jis suraukė kaktą. 

— Kaip gali taip sakyti? Tu labai šauni jauna moteris. 

— Menininkė, — pataisė ji. — Gana šauni menininkė. Bet kaip 
moteris... Tikriausiai girdėjote, kad buvau ištekėjusi ir išsiskyriau. — Jos 
akyse šmėstelėjo vos įžiūrima juoko kibirkštėlė. — Nagi, daktare, žinau, 
kad nepateisinate skyrybų. 

— Iš esmės taip, — sumurmėjo jis, nenorėdamas jos įžeisti. — 
Mano nuomone, priesaika yra priesaika. Bet nesu toks užkietėjęs užsi- 
spyrėlis, kad nesuprasčiau, jog kartais taip susiklosto... aplinkybės. 

— Aš buvau tos aplinkybės. — Ji ištiesė ranką ir nusiskynė žolės 
stiebą, augantį palei tvorelę. — Negalėjau skirti jam pakankamai meilės, 
nesugebėjau būti tokia, kokią jis norėjo mane matyti. Nemokėjau būti 
savimi. Todėl mūsų santuoka žlugo. 

Daktaras papūtė lūpas. 

— Manyčiau, kad už santuoką atsakingi abu sutuoktiniai. 

Ji vos nenusijuokė. 

— Patikėkit, Robas nesutiktų su tuo. Ir kai žvelgiu į praeitį, į kitus 
savo santykius, suprantu, kad niekada neatsivėriau iki galo. 

— Jei taip manai, tada tikriausiai nujauti kodėl. 

— Taip. Man... Man reikia suvokti, kaip jis galėjo taip pasielgti, — 
staiga išpylė ji. — O taip, viską žinau apie pripratimą, kad alkoholizmas 
yra liga. Tačiau tai bendros sąvokos, o jis buvo mano tėvas. Jis buvo 
mano. Turiu tai išsiaiškinti, kad galėčiau... 

— Atleisk jam, — švelniai ištarė Kremptonas, ir Klerė užsimerkė. 

— Taip. — Tai buvo vienintelis dalykas, kurį ji atsisakė pripažinti, 
kad ir kaip Janovskis stengėsi. Tačiau čia, sėdint šalia artimiausio tėvo 
draugo, kaltė buvo ne tokia skaudi. — Vakar naktį, kai užlipau ten, su- 
pratau, kad taip ir neatleidau jam. Aš taip bijau, kad niekada nesugebė- 
siu atleisti. 

Kremptonas kurį laiką tylėjo, traukdamas į save sodo kvapus, klau- 
sydamasis paukščių čiulbėjimo ir pavasario vėjelio šlamenamų lapų. 

— Tais ilgais vakarais mudu su Džeku kalbėdavomės ne tik apie 
mulčių ir vabalus. Jis pasakodavo man, kaip didžiuojasi tavimi ir Bleru. 
Tu buvai jam ypač svarbi, kaip tikriausiai Bleras ypatingas Rozmari. 

— Taip. — Ji blankiai šyptelėjo. — Žinau. 

— Jis linkėjo tau paties geriausio. Viso pasaulio. — Kremptonas 
gailiai atsiduso prisiminęs. — Galbūt jis norėjo per daug, todėl ir darė 
klaidų. Aš tikrai žinau, Klere, kad, nesvarbu, gera ar bloga, jis viską darė 
iš meilės tau. Nekaltink jo per daug už tai, kad buvo silpnas. 

— Aš nenoriu jo kaltinti. Bet prisiminimų tiek daug. Jie mane 
skandina. 

Jis įdėmiai žiūrėjo į ją. 

— Kartais negali grįžti, kad ir kaip norėtum. Mėginimai grįžti at- 
gal gali sukelti daugiau skausmo nei duoti naudos. 

— Aš tai jaučiu. — Ji pažvelgė į tvarkingai nupjautą veją. — Bet aš 
galėsiu žengti pirmyn tik tada, daktare, kai žinosiu. 

11 skyrius 


JOKIE ĮTIKINĖJIMAI NEPADĖJO PERKALBĖTI DŽEINĖS STOUKI NEŠARVOTI 
Bifo atvirame karste. Kai žmogus miršta, tie, kurie jį pažinojo, privalo 
pažvelgti į jį paskutinį kartą, kad visada prisimintų. Pasikalbėti prie jo. 

— Jis buvo suknistas močkrušys, — burbtelėjo Oskaras Rudis, 
tampydamas kaklaraiščio mazgą. — Po poros bokalų alaus senis Bifas 
galėdavo trenkti į snukį vien už tai, kad pažiūrėjai į jį. 

— Tas tiesa. — Lesas išmintingai linktelėjo, apžiūrinėdamas Bifo 
veidą. Pūk pragare, šunsnuki, galvojo jis. — Čakas išmano savo darbą, 
ar ne? Girdėjau, kad Bifas buvo kaip reikiant sumaltas, bet atrodo taip, 
tarsi tik snaustų. 

— Tikriausiai sunaudojo krūvą dažų. — Oskaras išsiėmė nosinę ir 
garsiai išsišnypštė nosį. — Ko gero, kraupu dažyti negyvėlį. 

— Jei iš to galėčiau įsirengti baseiną, aš irgi dažyčiau. Girdėjau, kad 
jo kūne nerado nė vieno sveiko kaulo. — Lesas patenkintas pasislinko, 
ieškodamas įrodymų. — Net nepasakytum. 

Jie paėjo į priekį ir išsmuko į lauką parūkyti. | 

Džeinė jau sėdėjo pirmoje kėdžių, kurias buvo sustatęs Grifitas, 
eilėje. Bifas nepriklausė jokiai bažnyčiai, todėl paprastos apeigos bus 
atliktos čia, laidojimo namuose, vadovaujant Čakui. Su juoda griežto 
kirpimo suknele ir tvarkingai sušukuotais plaukais, Džeinė klausėsi 
užuojautos ir nejaukių apgailestavimo žodžių. 

Žmonės rikiavosi prie Bifo, norėdami atsisveikinti su juo visiems 
laikams. 

— Jo riebi ranka ne kartą lindo po mano sijonu. — Sara Hjuit pa- 
niekinamai spoksojo į mirusiojo veidą. 

— Liaukis, Sara. — Badas išraudęs apsidairė, tikėdamasis, kad nie- 
kas to neišgirdo. — Negalima taip kalbėti. 

— Kvaila, kad apie gyvuosius galime sakyti, ką norime, bet vos tik 
kas nors miršta, mes privalome verkšlenti, koks geras žmogus jis buvo, 
net jei iš tikrųjų jis buvo tikras niekšas. — Ji išrietė antakį. — Ar jis tik- 
rai buvo iškastruotas? 

— Jėzau, Sara. — Badas čiupo ją už rankos ir nusitempė į salės 
gilumą. 

— Tik pažiūrėkit, kas atėjo. — Sara mąsliai nusišypsojo, pamačiusi 
Klerę. — Dukra paklydėlė. — Ji nužvelgė Klerės figūrą, pavydėdama pa- 
prasto, tačiau brangaus tamsaus kostiumėlio. — Taip ir nepapilnėjo. 

Klerė jautė gerklėje įstrigusį karštą gumulą. Ji nesitikėjo, kad bus 
taip blogai. Kai buvo šioje salėje paskutinį kartą, irgi matė karstą, nu- 
krautą gėlėmis ir apsuptą miestelėnų, tik tada karste gulėjo jos tėvas. Ji 
būtų galėjusi prisiekti, kad ir šį kartą skambėjo ta pati kraupi vargonų 
muzika. 

Nuo sunkaus kardelių ir rožių kvapo svaigo galva. Pilnomis siaubo 
akimis ji nužvelgė siaurą praėjimą tarp kėdžių ir vos susilaikė nepa- 
bėgusi. 

Dieve, juk tu suaugusi moteris, priminė ji sau. Mirtis yra gyveni- 
mo dalis. Tokia, su kuria reikia susitaikyti. Bet jai taip norėjosi bėgti, 
pulti į saulės šviesą, kad net keliai virpėjo. 

— Klere? 

— Alisa. — Ji sugriebė draugės ranką ir prisivertė susivaldyti. — 
Regis, susirinko pusė miestelio. 

— Dėl ponios Stouki. — Alisa peržvelgė veidus. — Ir iš smal- 
sumo. — Jai pačiai buvo nesmagu su padavėjos uniforma, tačiau ji 
ištaikė pasprukti tik dvidešimčiai minučių. Be to, tinkamiausias jos 
drabužis laidotuvėms buvo juodas megztukas. — Netrukus prasidės 
apeigos. 

— Aš atsisėsiu gale. — Klerė neketino eiti prie karsto ir žiūrėti į 
kūną. 

Sveikas, Bifai, seniai tave mačiau. Kaip gaila, kad tu miręs. 

Ši mintis sukėlė jai nervingą juoką, bet tuoj pat akis aptemdė karš- 
tos ašaros. Ką ji čia veikia? Ką, po galais, ji čia veikia? Ji čia dėl Kamo, 
priminė sau Klerė. Ir kad įrodytų sau, jog gali sėdėti šiame nedideliame, 
per šiltame kambaryje ir stebėti ceremoniją kaip subrendęs suaugęs 
Žmogus. 

— Ar tu gerai jautiesi? — sušnabždėjo Alisa. 

— Taip. — Ji giliai įkvėpė. — Geriau atsisėskime. 

Kai jos atsisėdo, Klerė apsidairė, ar nepamatys kur Kamo. Ji paste- 
bėjo Minę Aterton tamsiai mėlynu poliesterio kostiumėliu, oriu veidu 
ir linksmai spindinčiomis akimis. Šalia jos, nuleidęs galvą it melstųsi, 
sėdėjo meras. 

Vilkėdami savo geriausiais kostiumais, stovėjo fermeriai, prekei- 
viai ir mechanikai. Jie aptarinėjo verslą ir orą. Ponią Stouki globojo 
miestelio moterys. Kamas stovėjo nuošaly neįskaitomu veidu ir stebėjo 
motiną. 

Čakas Grifitas išėjo į salės priekį, atsisuko ir minutėlę luktelėjo. 
Žmonės murmėdami ir čežėdami padais susėdo ant sulankstomų kė- 
džių. 

Stojo tyla. 

— Draugai, — pradėjo Čakas, ir Klerė prisiminė. 

Salė buvo sausakimša per abu lankymo vakarus. Emitsbore ne- 
buvo vyro, moters ar vaiko, kurie nebūtų pažinoję Džeko Kimbolo. Ir 
visi jie atėjo. Žodžiai, kuriuos jie sakė, susiliejo jos atmintyje, palikę tik 
savo prasmę. Gailestį ir užuojautą. Bet nė vienas, niekas nežinojo, kokį 
skausmą jautė ji. 

Į bažnyčią irgi susirinko minia žmonių, o automobilių kolona į 
kapines buvo nusitęsusi per keletą kvartalų. 

Kai kurie iš tų žmonių čia buvo ir šiandien. Vyresni, storesni, pli- 
kesni. Jie sėdėjo tylėdami, paskendę savo mintyse. 

Tuomet miestelio moterys supo Rozmari Kimbol, dabar — Džeinę 
Stouki. Jos vieningai stovėjo šalia, kupinos užuojautos jos netekčiai, ku- 
pinos palengvėjimo, kad jų pačių našlystė dar kažkur tolimoje ateityje. 

Jos atnešė į namus maisto — kumpio, bulvių salotų, viščiukų, — 
kad pamaitintų liūdinčiuosius. Maistas nieko nereiškė, tačiau gerumas 
padėjo užpildyti tuščius kampelius. 

O po kelių dienų — tik po dienų — kilo skandalas. Džekas Kim- 
bolas, mylimas bendruomenės narys, staiga tapo priešu, kaltinamu suk- 
čiavimu, kyšininkavimu, dokumentų klastojimu. Nors jos širdgėla dar 
buvo šviežia it kraujas, jai buvo liepta susitaikyti su faktu, kad jos tėvas 
buvo melagis ir apgavikas. 

Bet ji niekada su tuo nesusitaikė. Ir nemanė, kad jis nusižudė. 

Kamas pamatė ją. Jis nustebo, kad ji atėjo, ir neapsidžiaugė, kai 
išvydo perbalusį veidą, išplėstas akis. Ji buvo įsikibusi Alisai į ranką ir 
stebeilijosi priešais save. Kažin ką ji mato, ką girdi, pagalvojo jis. Jis ne- 
abejojo, kad ji, kaip ir jis, nesiklauso Čako Grifito žodžių apie amžiną 
gyvenimą ir atleidimą. 

Tačiau kiti klausėsi. Tuščiais veidais ir ant kelių ramiai gulinčiomis 
rankomis. Ir bijojo. Nes buvo perspėti. Kai vienas iš jų rato pažeidžia 
Įstatymą, jis pašalinamas be pasigailėjimo. Išrinktųjų rūstybė nė kiek 
ne mažesnė nei Tamsos valdovo. Todėl jie klausėsi ir dėjosi galvon. O jų 
niūrios akys ir nulenktos galvos slėpė baimę. 

— Turiu grįžti. — Alisa spustelėjo Klerei ranką. — Turiu grįž- 
ti, — pakartojo ji. — Klere? 

— Ką? — sumirksėjo Klerė. Žmonės stojosi ir traukė prie durų. — 
Ak. 

— Aš ištrūkau tik ceremonijai. Važiuosi į kapines? 

— Taip. — Klerė norėjo aplankyti tėvo kapą. — Važiuosiu. 

Laidojimo namų aikštelėje išsirikiavo tik pustuzinis automobilių. 
Kitiems reikėjo dirbti žemę, atidaryti parduotuves, tačiau iš tiesų mažai 
kas norėjo gaišti laiką ir stebėti, kaip Bifas Stoukis bus nuleistas į duobę. 
Klerė atsistojo kolonos gale ir nusiteikė trumpai, lėtai kelionei. Dešimt 
mylių už miestelio. Niūri kolona pajudėjo pro vartus. 

Klerė sudrėkusiais pirštais išjungė variklį. Ji laukė automobilyje. 
Karstnešiai užsikėlė naštą ant pečių. Ji matė merą, daktarą Kremptoną, 
Bobį Mesę, Oskarą Rudį, Lesą Gledhilą ir Badą Hjuitą. Kamas su motina 
ėjo šalia. Nesiliesdami. 

Klerė išlipo ir patraukė į kalvą. Kaip ir kiekvieną šiltą gegužės rytą, 
giedojo paukščiai. Maloniai kvepėjo žolė. Kai kur tarp akmenų ir ant- 
kapių gulėjo plastikinės gėlės ar vainikai. Jie niekada nenuvys. Kažin ar 
žmonės suvokia, kad jų ryškios spalvos atrodo daug liūdniau nei svy- 
rantys vainikai ar vystančios saulutės, galvojo Klerė. 

Čia jos šeima. Mamos motina ir tėvas, tetos ir'dėdės, jaunas pus- 
brolis, kuris mirė nuo poliomielito, kai Klerė dar nebuvo gimusi. Ji 
vaikštinėjo tarp antkapių, leisdama saulei gelti akis ir šildyti veidą. 

Ji neatsiklaupė prie tėvo kapo. Neatnešė ir gėlių. Neverkė. Tik 

stovėjo, vis skaitydama užrašą ant paminklinio akmens, mėgindama 
aptikti kokį nors tėvo pėdsaką. Tačiau aplink tebuvo granitas ir žolė. 

Stovėdamas šalia motinos, Kamas stebėjo Klerę. Jos plaukai saulė- 
je žvilgėjo it varis. Ryškūs. Gyvi. Jo pirštai suvirpo supratus, kaip labai 
jis trokšta paliesti gyvenimą. Palietęs motiną, jos ranką, petį ar nugarą, 
kiekvienąsyk pasijusdavo it atsimušęs į akmeninę sieną. Jis jai buvo vi- 
siškai nereikalingas. 

Tačiau jis negalėjo jos palikti, negalėjo nusisukti ir nueiti pas 
Klerę, priglausti veido prie tų spindinčių plaukų, sugerti jų gyvybę, pa- 
sijusti reikalingas. 

Nekenčiu kapinių, pagalvojo jis ir prisiminė tuščią vaiko kapą. 

Kai Klerė grįžo į savo automobilį ir nuvažiavo, jis pasijuto neap- 
sakomai vienišas. 


LIKUSIĄ DIENOS DALĮ KLERĖ DIRBO IT PAMIŠUSI. PAGAUTA ĮKVĖPIMO. 
Antra metalo skulptūra buvo beveik baigta. Kai ateis laikas leisti plienui 
atvėsti, ji išjungs litavimo lempą, nusiims kepuraitę ir imsis molinės 
Ernio rankos. 

Ji negalėjo nė pagalvoti apie poilsį. 

Peiliais ir rankomis ji pjaustė, lygino, formavo. Sumodeliuotame 
kumštyje atsispindėjo iššūkis. Įsitempusiuose dilbio raumenyse — ne- 
rimastingumas. Ji kantriai šalino molio trupinukus, lygino ir šlifavo 
drėgnu šepetėliu. 

Iš radijo plyšojo muzika — pikčiausias, šiurkščiausias rokas, kokį 
tik ji galėjo rasti. Spirgėdama iš nekantrumo, Klerė nusiplovė nuo rankų 
molį, bet neprisėdo pailsėti. Negalėjo. Ant kito darbo stalo gulėjo vyš- 
nios medžio gabalas su jau išpjautu centru. Pasiėmusi įrankius, medinį 
plaktuką, kaltą, skriestuvą, ji ėmė dirbti, stengdamasi išlieti susikaupu- 
sią nervinę energiją. 

Klerė stabtelėjo tik tada, kai nusileido saulė. Ji įjungė šviesą ir roką 
pakeitė klasika, — tokia pat aistringa, tokia pat įkvepiančia. Ji negirdėjo 
pro šalį važiuojančių automobilių. Nekreipė dėmesio į skambantį tele- 
foną. 

Kiti projektai visiškai išdulkėjo jai iš galvos. Dabar ji susiliejo su 
medžiu. Ir medis sugėrė jos emocijas. Išvalė jas. Ji neturėjo nei eskizo, 
nei modelio. Tik prisiminimus ir poreikį išsilieti. 

Pirštai darbavosi tiksliai ir užtikrintai. Akys degė, ant kaktos žvil- 
gėjo prakaito lašeliai, bet ji nusibraukdavo jį riešu ir dirbdavo toliau. 
Ugnis, užuot blėsusi, joje tik stiprėjo. 

Danguje sužibo žvaigždės. Patekėjo mėnulis. 

Kamas pamatė Klerę, palinkusią virš savo darbo su medžio dilde 
rankoje. Jai virš galvos švietė ryški lemputė, kviesdama į save blyškias 
plačiasparnes peteliškes mirties šokiui. Siautėjančioje muzikoje virkavo 
styginiai ir spygavo pučiamieji. 

Jos veide, akyse spindėjo triumfas. Retkarčiais ji paglostydavo me- 
džio gabalą tarsi kalbėtųsi su juo, tik jis negalėjo suprasti apie ką. 

Skulptūra, stovinti profiliu, vaizdavo kažką primityvaus ir galingo. 
Įžengęs į garažą, Kamas pamatė, kad tai vyro veidas. Jo galva buvo at- 
lošta ir užversta, tarsi žiūrėtų į saulę. 

Jis stebėjo ją tylėdamas, praradęs laiko nuovoką. Tačiau jautė joje 
virpančią aistrą, kuri pasiekė jį ir beveik skausmingai susidūrė su jo 
paties. 

Klerė padėjo į šoną įrankius, lėtai nuslydo nuo stalo ir atsitraukė. 
Jos kvėpavimas sutankėjo, ir ji instinktyviai prisidėjo prie širdies ranką. 
Skausmas maišėsi su malonumu, kai ji žiūrėjo į tai, ką sukūrusi. 

Savo tėvą. Tokį, kokį prisiminė. Tokį, kokį mylėjo. Veiklų, energin- 
gą, mylintį. Gyvą. Ypač gyvą. Šįvakar ji pagaliau rado būdą atšvęsti jo 
gyvenimą. 

Ji atsisuko ir išvydo Kamą. 

Ji nestabtelėjo pagalvoti, kodėl nesistebi jį matydama. Nestabtelėjo 
paklausti savęs, ar šis naujas jaudulio antplūdis pavojingas, ar ji pasi- 
ruošusi geismui, kurį perskaitė jo akyse. 

Jis nuleido garažo duris. Metalas garsiai atsimušė į betoną. Ji ne- 
judėjo, nekalbėjo, tik įsitempusi laukė. 

Jis priėjo prie jos. Muzika plėšė sienas, grindis, lubas. 

Jo rankos palietė jos veidą, šiurkštūs delnai nuslydo skruostais, 
pirštai perbraukė per lūpas, tada paniro į plaukus. Jos širdis suspurdo, ji 

liovėsi kvėpavusi, kai jis atlošė jos galvą ir stipriai prisispaudė visu kūnu. 
Tačiau ji virpėjo ne iš baimės. Ir garsas, ištrūkęs iš gerklės, kai jo lūpos 
užspaudė josios, buvo džiaugsmingas. 

Tą akimirką jam nieko nereikėjo taip, kaip jos. Visas skausmas, 
kartėlis ir neviltis, lydėję jį tą dieną, išblėso sulig pirmu bučiniu. Jo glė- 
byje ji buvo it gyva energija, kibirkščiuojanti ir pulsuojanti gyvenimu. 
Trokšdamas daugiau, jis įsisiurbė giliau, kol jų širdys ėmė plakti vienu 
ritmu. 

Jo rankos nuslydo ant jos klubų, paskui ant šlaunų. Jei būtų įmano- 
ma, jis įsitrauktų ją vidun, toks didžiulis buvo troškimas ją turėti. Tyliai 
sudejavęs, jis nesidairydamas ėmė stumti ją į virtuvę. 

Jis įsivaizdavo lovą, jų kūnus, skendinčius joje. Save, skendintį 
joje. 

Jis nekantriai nutraukė jai per galvą marškinėlius ir nusviedė į 
šoną. Jie atsitrenkė į sieną, jis suėmė delnais jos krūtis. 

Ji nusijuokė ir norėjo jį paliesti, bet galėjo tik sudejuoti, nes jis pa- 
silenkė ir ėmė čiulpti spenelius. Ji įsikibo jam į plaukus ir užsimerkė. 

O jis tarsi puotavo. Ją stulbino jo nežabota aistra, alkis, veržiumas. 
Ji išsilenkė, siūlydama daugiau. Geisdama daugiau. Jos kraujas kaito 
nuo jo dantų prisilietimų prie jautrios odos. Ji jautė, beveik girdėjo 
pirmykštį būgnų ritmą po savo oda. Jau buvo pamiršusi, kad gali jausti 
vyrui tokią aistrą. Tokį alkį galėjo pasotinti tik šiurkštus ir siautulingas 
susiliejimas. Ji troško, kad jis paimtų ją tuoj pat, čia pat. Greitai, netgi 
skaudžiai. 

Jis nusmaukė jai nuo klubų džinsus, ir jo sumanios, pavojingos 
lūpos slystelėjo žemyn. 

Jo liežuvis ragavo jos virpantį pilvą. Ji išsirietė ir suleido nagus jam 
į pečius. Ji buvo nuoga po džinsais, ir jis, neatitraukdamas lūpų, sudeja- 
vo iš malonumo. Jis girdėjo jos nerišlius, tylius kuždesius, bet nesuprato, 
ko ji klausia. Jam ir nerūpėjo. Kai jos kojos ėmė linkti, jis stipriai suėmė 
ją už klubų. Jo reikli ir godi burna dar nebuvo pasitenkinusi. 

Ji miršta. Tikriausiai miršta. Ji negali būti gyva ir jausti tiek daug. 
Jos kūną vienas po kito atakavo nenusakomi pojūčiai. Jo rankos, tie ilgi 
atkaklūs pirštai. Ir burna. Dieve, jo burna. Jos akyse ėmė lietis šviesos. 

Sulig kiekvienu virpulingu atodūsiu ji įtraukdavo karšto, tiršto oro, kol 
jo susikaupė tiek daug, kad ji nebegalėjo kvėpuoti. Ji šūktelėjo, spaus- 
damasi prie jo, nepajėgdama pakelti to, kas jai darosi. Nekantraudama 
gauti daugiau. 

Sunkiai alsuodamas, jis uždegė šviesą virtuvėje. Jo rankos vėl lietė 
jos veidą, o kūnas prispaudė prie sienos. 

— Pažiūrėk į mane. — Jis būtų galėjęs prisiekti, kad grindys po 
kojomis siūbavo. — Prakeikimas, noriu, kad žiūrėtum į mane. 

Ji atsimerkė ir įsmeigė į jį akis. Tai spąstai, staiga apimta panikos 
pagalvojo. Ji įkalinta jame. Jos virpančios lūpos prasiskyrė, tačiau jokie 
žodžiai negalėjo apsakyti to, ką jautė. 

— Aš noriu stebėti tave. — Jis godžiai įsisiurbė jai į lūpas. — Noriu 
matyti tave. 

Ji krito. Ilgai. Bejėgiškai. Jo kūnas, stulbinamai karštas, buvo šalia, 
o šaltos kaip ledas plytelės vėsino įkaitusią nugarą. 

Neatsispirdama geismui, nutraukė nuo jo marškinius, per skubėji- 
mą išplėšdama sagas, kad tik greičiau pajustų jo kūną. Aš nebesivaldau, 
sumojo, nebesivaldau, ir man tai patinka. Jos rankos nekantriai nuslydo 
jo drėgna oda prie paskutinės kliūties. 

Jis keikdamasis ėmė traukti nuo jos batus, kol ji pradėjo juoktis. 
Tada apsikabino jį ir ėmė švelniai kandžioti kaklą ir krūtinę. 

Greičiau, greičiau, greičiau. 

Jie nusirito virtuvės grindimis. Jis paspyrė į šoną drabužius, par- 
vertė kėdę. Neatplėšdami lūpų vienas nuo kito, jie dar kartą pakeitė pa- 
dėtį. Kai ji atsidūrė ant jo, jis sugriebė ją už klubų ir kilstelėjo. 

Dabar, pagalvojo ji. Ačiū Dievui. Dabar. 

Ji išsirietė ir priėmė jį į save. Jos įsiaudrinęs kūnas sutrūkčiojo už- 
sipildęs, tada ji atsivėrė dar daugiau ir įsileido jį dar giliau. 

Atlošusi galvą, ėmė linguoti savo ilgu lieknu kūnu. Iš pradžių lėtai, 
paskui greičiau, dar greičiau, varydama jį iš proto vis spartėjančiu rit- 
mu. Jis suspaudė jos rankas ir stebėjo ją virš savęs. 

Bebaimė. Tai buvo vienintelis žodis jo padrikose mintyse, tik taip 
galėjo ją apibūdinti. Ji atrodė bebaimė, kildama virš jo, leisdamasi, už- 
sipildydama juo. 

Ji įsitempė, pasiekusi viršūnę. Jis aikčiodamas išsiliejo į ją. 

Ji nuslydo nuo jo, suglebusi, bekaulė ir drėgna nuo prakaito. Jo 
ranka tingiai glostė jai nugarą, kol jie atgavo kvapą. Jis laukė šito, suvokė 
Kamas atsisukdamas pabučiuoti jai į plaukus, ilgai laukė. 

— Aš užsukau paklausti, gal norėtum alaus, — sumurmėjo jis. 

Ji atsiduso, nusižiovavo, tada apsisprendė. 

— Ne, ačiū. 

— Tu atrodai tokia velniškai seksuali, kai dirbi. 

Ji nusišypsojo. 

— Tikrai? 

— Prisiekiu. Būčiau galėjęs gyvą suvalgyti. 

— Panašiai ir jaučiausi. — Ji sukaupė pakankamai energijos, kad 
atsiremtų delnu į grindis ir pažiūrėtų į jį. — Man patiko. 

— Tai gerai, nes nekantravau nuplėšti nuo tavęs drabužius nuo 
tada, kai užgriuvai ant manęs tame prieškambaryje. — Jis ištiesė ranką 
ir suėmęs jos krūtį ėmė nykščiu braukyti aplink spenelį, kuris tebebuvo 
kietas ir drėgnas. — Tu užaugai tikrai graži, Laiboji. — Jis atsisėdo ir pa- 
dėjo jos galvą sau ant kelių. — Tu vis dar su viena kojine. 

Klerė pakrutino pėdas, vieną nuogą, kitą su stora raudona kojine. 
Gal jos gyvenime ir buvo geresnių momentų, tačiau dabar ji negalėjo jų 
prisiminti. 

— Kitą kartą prieš pradėdami geriau nusiaukime batus. — Ji pa- 
dėjo galvą jam ant peties ir apgailestaudama pagalvojo, kad netrukus 
teks atsistoti. — Regis, grindys pasidarė kietesnės. 

— Jos ir buvo kietos. — Bet jam irgi dar nesinorėjo stotis. Taip gera 
laikyti ją savo glėbyje — jis tikėjosi to, bet netikėjo tuo. — Mačiau tave 
laidotuvėse. Atrodei pavargusi. 

— Man reikia lovos. 

— Gali miegoti manojoje. 

Ji nusijuokė, bet pagalvojo, kad jie šiek tiek per daug skuba. 

— Kiek nori už ją? 

Jis pakišo ranką jai po smakru ir pasuko galvą. 

— Noriu, kad gyventum su manim, Klere. 

— Kamai... 

Jis papurtė galvą ir tvirčiau suspaudė jos smakrą. 

— Geriau pasakysiu tiesiai. Aš nesidaliju. 

Ji pajuto tą patį panikos smigtelėjimą kaip tada, kai pažvelgė jam į 
akis ir pamatė jose savo atspindį. 

— Ne todėl, kad būtų kitas... — pradėjo ji. 

— Tai gerai. 

— Bet aš nenoriu daryti tokio didelio šuolio ir griūti ant veido. Tai, 
kas ką tik atsitiko... 

— Kas? 

Kai ji pažvelgė į jį, jis vėl šypsojosi. Ji lengviau šyptelėjo. 

— Buvo nuostabu. Nepakartojama. 

Jis išnarplios tą nedidelį nervų kamuoliuką. Kamas lėtai perbraukė 
pirštais jai per klubą, šoną ir pastebėjo, kaip patamsėjo jos akys. Jis pa- 
lenkė galvą ir bučiavo ją tol, kol ji ėmė murkti iš malonumo. 

— Noriu, kad važiuotum pas mane šiai nakčiai. — Stebėdamas ją, 
jis švelniai sukando jos apatinę lūpą, tada paleido. — Gerai? 

— Gerai. 


ERNIS PAMATĖ JUOS IŠEINANT PRO PRIEKINES DURIS. JO LANGAS BUVO 
atviras, ir jis išgirdo Klerės juoką, nuaidintį tylia gatve. Susikabinę už 
rankų, jie priėjo prie Kamo automobilio. Tada stabtelėjo ir pasibučiavo, 
ilgu, lėtu ir giliu bučiniu. Ji leidžiasi jo liečiama, pagalvojo Ernis, ir jo 
pilve įsiplieskė ugnis. 

Jie sėdo į automobilį ir nuvažiavo. 

Įniršęs jis tyliai atsistojo, užsirakino kambario duris ir uždegė 
juodas žvakes. 


TRYLIKOS SĄLĖKIS SUSITIKO MIŠKE. JIE NESTOJO Į MAGIŠKĄ RATĄ. RITUA- 
las palauks. Daugelis iš jų jautė baimę. Altorius, ant kurio buvo nubaus- 
tas vienas iš jų, stovėjo priešais. Priminimas ir įspėjimas. 

Šiąnakt jie buvo sukviesti čia praėjus kelioms valandoms po lai- 
dotuvių, kad įrodytų savo amžiną ištikimybę. Per ritualą visiems reikės 
išgerti krauju praskiesto vyno. 

— Mano broliai, vienas iš mūsų šiąnakt atgulė į žemę. — Žynys 

prabilo švelniai, tačiau slopūs pokalbiai tučtuojau nutilo. — Buvo pa- 
žeistas Įstatymas, ir silpnasis buvo nubaustas. Žinokite, kad bet kuris, 
metęs iššūkį Įstatymui, bet kuris, išklydęs iš tako, bus pasmerktas. Mi- 
rusieji yra negyvi. 

Jis nutilo, lėtai sukiodamas galvą. 

— Ar yra klausimų? 

Niekas nebūtų išdrįsęs. Jam tai patiko. 

— Dabar mums trūksta vieno nario. Kandidatai bus apsvarstyti ir 
pasiūlyti Šeimininkui. 

Vyrai vėl ėmė šnekučiuotis, kartais susiginčydami dėl kandidatų 
it politikuotojai dėl mylimiausių įpėdinių. Žynys leido jiems kliedėti. 
Jis jau turi kandidatą. Nusprendęs, kad jau laikas juos nutildyti, jis įėjo 
į ratą ir iškėlė rankas. 

Stojo tyla. 

— Mums reikia jaunystės, stiprybės ir ištikimybės. Mums reikia 
proto, vis dar atviro galimybėms, kūno, kuris būtų pakankamai tvirtas, 
kad neštų pareigos naštą. Mūsų Šeimininkas trokšta jauno, vienišo ir 
pikto. Žinau vieną, kuris jau pasiruošęs. Jam tereikia vadovo ir discipli- 
nos. Jis pradės naująją Tamsos valdovo kartą. 

Tada ant pergamento buvo surašyti vardai tų, kurie bus siūlomi 
Pragaro princui. 


12 skyrius 


ŠEŠTADIENIAIS NUO AŠTUONIŲ IKI PUSĖS PENKIŲ ERNIS DIRBDAVO 
„Amoko“ degalinėje. Jam tai tiko. Todėl, kad jis pabusdavo ir dingdavo 
iš namų dar prieš tėvams atsikeliant. O kai grįždavo, jie kepdavo picas 
„Roko“ picerijoje. Baigęs darbą, jis galėdavo veikti ką panorėjęs iki ko- 
mendanto valandos pirmą valandą nakties. 

Šįvakar jis planavo atsivilioti Salę Simons į savo kambarį, užrakinti 
duris, įjungti kokią nors AC/DC muziką ir gerai ją išdulkinti. 

Salė jam visiškai nerūpėjo — tiesą sakant, jis atidžiau rinkosi 
marškinius, kuriuos apsivilks ryte, nei galvojo apie ją. Blogiausiu atveju 

ji tik pakaitalas, geriausiu — jo tikrojo troškimo simbolis. Mintys apie 
Klerę, besiraitančią lovoje su Kameronu Raferčiu, persekiojo jį visą nak- 
tį. Ji išdavė jį ir jų bendrą lemtį. 

Jis ras būdą, kaip ją nubausti, bet kol kas savo nusivylimą numal- 
šins su Sale. 

Jis pildė pienvežio kuro baką. Kol liejosi galonai ir skaitiklis skai- 
čiavo dolerius, jis abejingai dairėsi po miestelį. Netoli senasis ponas Fin- 
čas, boluodamas baltais kaulėtais keliais iš po languotų šortų, vedžiojo 
savo du manieringus Jorkšyro terjerus. 

Finčas buvo užsidėjęs Orioles kepuraitę, veidrodinius akinius nuo 
saulės ir vilkėjo marškinėlius, ant kurių priekio buvo parašyta, jog ME- 
RILENDAS — BAMBEKLIŲ KRAŠTAS. Jis burkavo su savo terjerais, tarsi šie 
būtų maži vaikai. Ernis žinojo, kad jis ateis Meino gatve, kirs „Amoko“ 
aikštelę ir įeis į vidų nusipirkti spurgos ir nusičiurkšti. Taip jis darydavo 
kiekvieną šeštadienio rytą. 

— Kaip sekasi, jaunuoli? — kaip ir kiekvieną šeštadienį, pasiteira- 
vo Finčas. 

— Gerai. 

— Išvedžiau savo mergaites pasimankštinti. 

Kaip visuomet vėluodamas įlėkė Lesas Gledhilas. Papurtęs ir niū- 
rus veidas bylojo apie prasidėjusias pagirias. Kažką burbtelėjęs Erniui, 
jis pasuko į garažą keisti žvakes 75-ųjų mustangui. 

Paskui savo senu fordu atidardėjo Metas Doperis ir trys jo šunys. 
Iškeikęs benzino kainą ir nusipirkęs pakelį cigarečių, jis išvažiavo į pa- 
šarų parduotuvę. 

Apsimiegojęs daktaras Kremptonas atvažiavo pripildyti savo 
biuiko bako, nusipirko loterijos bilietų ir išklausė Finčo skundus dėl bur- 
sito. 

Atrodė, kad iki dešimtos valandos degalinėje apsilankė pusė mies- 
telio. Ernis vaikštinėjo nuo pompos prie pompos, pildydamas kikenan- 
čių merginų, susiruošusių į prekybos centrą, automobilių kuro bakus. 
Jo laukė ir jaunos motinos su kaprizingais vaikais, seniai, užstojantys 
pompas ir šūkčiojantys vieni kitiems pro automobilių langus. 

Per pirmąją pertrauką jis nuėjo atsigerti kokakolos. Skunkas Ha- 

gertis, degalinės viršininkas, žiaumojo spurgą ir flirtavo su Reva Viljam- 
son, liesa, ilganose Martos užkandinės padavėja. 

— Šįvakar ketinu išsitrinkti galvą ir užsidėti ant veido kaukę. — 
Reva liežuviu pavartė braškių skonio kramtomąją gumą ir nusišypsojo. 

— Man tavo veidas visai gerai atrodo. — Skunkas* visiškai pateisi- 
no savo vardą. Joks muilas, dezodorantas ar tualetinis vanduo negalėjo 
užgožti silpno kojinių prakaito kvapo, besiveržiančio pro jo poras. Bet 
jis buvo nevedęs. O Reva dukart išsiskyrusi ir ieškanti grobio. 

Ji sukikeno. Ernis, vartydamas akis, pasuko į salės gilumą ištuštinti 
pūslę. Tualete nebuvo popierinių rankšluosčių. Tuo pasirūpinti buvo jo 
pareiga. Niurnėdamas sau po nosimi, jis nusišluostė rankas į džinsus ir 
pasuko į sandėlį. Reva spigiai nusikvatojo. 

— O, Skunkai, na tu ir tipas, dievaži. 

— Šūdas, — sumurmėjo Ernis ir nukėlė nuo lentynos popierinių 
rankšluosčių dėžę. Už jos jis pamatė knygą, stovinčią viršeliu į jį. Lyžte- 
lėjęs lūpas, Ernis ištiesė ranką. 

Magiškieji Alesterio Kraulio dienoraščiai. Verčiant lapus, iš knygos 
iškrito popieriaus skiautelė. Jis pakėlė jį ir skubiai apsidairė. 

Skaityk. Tikėk. Priklausyk. 

Virpančiomis rankomis jis įsikišo lapelį į kišenę. Ernis neabejojo, 
kad tai palikta jam. Pagaliau jis sulaukė kvietimo. Jis daug ką matė pro 
savo teleskopą. O įtarė dar daugiau. Matydamas ir įtardamas, jis tylėjo 
ir laukė. Dabar jam atlyginta už tai, jam siūloma vieta. 

Jo jauna vieniša širdis tirpo iš džiaugsmo, kai jis pasikišo knygą po 
marškiniais. Pagautas impulso, jis išsitraukė pentagramą ir paliko ant 
marškinių, kad visi matytų. Tai bus jo ženklas, pagalvojo jis. Jie pamatys, 
kad jis suprato ir laukia. 


KLERĖ STOVĖJO PO VANDENS ČIURKŠLE. JOS KŪNAS BUVO SUGLEBĘS, 
maloniai pavargęs, tačiau ji jautėsi puikiai. Ji užsimerkė ir niūniuodama 
ėmė muilinti odą. Kvepiu Kamu, pagalvojo ji ir sugavo save kvailai besi- 
šypsant. 


* „Skunk“ — skunkas, žinduolis, išpurškiantis dvokiantį skystį (angl.). 

Tai bent naktis. 

Klerė lėtai, geidulingai persibraukė ranka per kūną prisimindama. 
Ji buvo įsitikinusi, kad turėjo pakankamai romantiškų pasimatymų, 
tačiau nė vienas nė iš tolo neprilygo tam, kas atsitiko tarp jos ir Kamo 
vakar naktį. 

Jis privertė ją pasijusti seksualiausia moterimi pasaulyje. Alka- 
niausia ir reikliausia. Per vieną naktį jie davė vienas kitam daugiau, nei 
ji ir Robas sugebėjo per... 

Ne. Ji papurtė galvą. Jokių palyginimų, įspėjo save. Ypač su buvu- 
siais vyrais. 

Ji atmetė atgal plaukus ir priminė sau, jog turi nueiti dar ilgą kelią. 
Argi ji dabar stovi duše ne todėl, kad pabudo šalia Kamo ir norėjo, per 
daug norėjo, prisiglausti prie jo ir pajusti jo rankas? Netgi po tokio aud- 
ringo pasimylėjimo — o gal būtent dėl to — poreikis būti apkabintai ir 
glostomai ją glumino. 

Tai buvo tik seksas, įtikinėjo save. Nepaprastai geras, bet tik seksas. 
Išlaisvinusi savo jausmus, ji tik viską sugadintų. Visuomet taip atsitik- 
davo. 

Todėl geriau pasimėgaus karštu vandeniu ir muilu, išsitrins iki 
raudonumo. Tada nueis ir kris ant jo. Klerės lūpos pradėjo skleistis į 
šypseną, bet staiga ji išsprogino akis ir suklykė. 

Kamas buvo prisiplojęs veidu prie stiklinės dušo sienelės. Jis nu- 
sikvatojo, kai ji ėmė keiktis, tada atidarė duris ir palindo po srove kartu 
su ja. 

— Išgąsdinau? 

— Jėzau, tu idiotas. Vos širdis nesustojo. 

— Leisk, patikrinsiu. — Jis priglaudė ranką jai tarp krūtų ir nusi- 
šypsojo. — Ne, dar plaka. Kodėl tu ne lovoje? 

— Nes esu čia. — Ji nusibraukė nuo akių plaukus. 

Jo žvilgsnis nuslydo nuo jos galvos iki kojų pirštų, tada atgal. Jos 
kraujas ėmė pulsuoti dar prieš pajuntant jo rankas. 

— Gražiai atrodai šlapia, Laiboji. — Jis palietė lūpomis jos slidų 
petį. — Ir skaniai. — Jo lūpos nukeliavo jos kaklu, paskui palietė lū- 
pas. — Pametei muilą. 

— Mmm. Dauguma nelaimingų atsitikimų namuose įvyksta vo- 
nios kambaryje. 

— Tai mirtini spąstai. 

— Geriau jau pakelsiu jį. — Ji atsitūpė ir ranka sugraibė muilą, o 
burna apžiojo jo vyriškumą. Jo šaižus kvėpavimas susiliejo su vandens 
šniokštimu. 

Jis manė, kad per naktį išliejo viską, kad jį draskęs geismas nurimo. 
Tačiau dabar jis buvo dar didesnis ir stipresnis. Jis prisitraukė ją prie 
savęs ir prispaudė prie šlapių plytelių. Jos akys žėrėjo it ištirpęs auksas. 
Žiūrėdamas į jas, jis įsiskverbė į ją. 


— NORI VALGYTI? — PAKLAUSĖ KAMAS. KLERĖ STOVĖJO PRIE MIEGA- 
mojo durų džiovindamasi plaukus. 

— Mirštu iš bado, — atsiliepė ji neatsisukdama. Pro langą buvo 
matyti nesibaigiantys miškai, tamsūs, gilūs ir žali. Jis apsupo jais save, 
pasislėpė juose. Toli vakaruose stūksojo blyškiai rožiniai kalnai. Ji įsi- 
vaizdavo, kaip jie atrodo besileidžiančiai saulei nušvietus dangų. 

— Kaip tu radai šią vietą? 

— Ji mano senelės. — Kamas užsisagstė marškinius ir priėjo prie 
jos. — Ji šimtą metų priklausė Raferčiams. Senelė išsaugojo ją, paskui 
paliko man. 

— Čia gražu. Naktį mažai mačiau. — Ji šyptelėjo. — Naktį beveik 
išvis nieko nemačiau. Tik supratau, kad šis namas stovi ant kalvos. 

Nes paskui jis persimetė ją per petį ir besijuokiančią užnešė į viršų, 
į savo lovą. 

— Grįžęs nusprendžiau, kad noriu gyventi atokiau nuo miestelio. 
Parkeris gyveno bute virš gėrimų parduotuvės, todėl niekada negalėda- 
vo niekur pabėgti. 

— Ženklelis labai įpareigoja, — rimtai pritarė Klerė, ir Kamas 
lengvai užsuko jai ausį. — Kažką kalbėjai apie valgį. 

— Paprastai sekmadienio rytais pusryčiauju pas Martą. — Jis 
žvilgtelėjo į laikrodį. — Ir jau vėluoju. Tikriausiai galėtume ką nors pa- 
sigaminti čia. 

Ši mintis Klerei patiko labiau. Paskalų malūnas iškart imtų suk- 
tis — jų niekas nesustabdys. Bet bent jau šį rytą jie galėtų jį kiek su- 
laikyti. 

— Ar aprodysi man namą? 

Iki šiol ji buvo mačiusi tik miegamąjį su milžiniška lova, įvairaus 
pločio medinėmis grindjuostėmis ir lubomis. Ir vonios kambarį, pagal- 
vojo ji. Su didele sūkurine vonia ir erdvia stiklo ir plytelių dušo kabina. 
Kol kas jo skonis ją tenkino, ypač tai, kad jis nebijo spalvų, bet norėjo 
pamatyti ir visa kita. 

Nepaisant pastarųjų dvylikos valandų įvykių, ji žinojo, kad žmo- 
gus negali gyventi tik lovoje. 

Kamas paėmė ją už rankos ir išsivedė į koridorių. 

— Čia yra dar pora miegamųjų. 

— Trys miegamieji? — Ji kilstelėjo antakius. — Planuoji į priekį? 

— Galima ir taip sakyti. 

Jis aprodė jai antrą aukštą, stebėdamas, kaip ji linkčioja ir komen- 
tuoja. Jai patiko stoglangiai ir medinės grindys, dideli langai ir atriumas, 
vedantis į ilgą balkoną. 

— Tu labai tvarkingas, — pastebėjo ji, kai jie ėmė leistis žemyn. 

— Vienas žmogus daug neprišiukšlina. 

Ji nusijuokė ir pabučiavo jį. 

Laiptų apačioje ji stabtelėjo ir nužvelgė svetainę aukštomis lubo- 
mis, su saulės spinduliais ir indėniškais kilimais. Viena siena buvo pa- 
statyta iš upės akmenų su didžiuliu židiniu per vidurį. Žema minkšta 
sofa puikiai tiko popiečio miegui. 

— Sakyčiau, tai... — Ji žengė žingsnį, atsisuko ir pamatė skulptūrą. 
Ji stovėjo prie atvirų laiptų, nuauksinta pro stoglangį sklindančios sau- 
lės šviesos. Ten, kur kiekvienas, įėjęs pro priekines duris arba stovėda- 
mas svetainėje, ją matytų. 

Ji buvo beveik keturių pėdų aukščio, nulieta iš žalvario ir vario. 
Tai buvo neabejotinai geidulingas kūrinys — aukštos, lieknos, nuogos 
moters figūra. Jos rankos buvo aukštai iškeltos, o ant nugaros bangavo 
vario plaukai. Klerė, pavadinusi skulptūrą Moteriškumu, bandė įkūnyti 
joje visą galią, stebuklą ir magiją. 

Iš pradžių ji sutriko, radusi jo namuose vieną iš savo darbų. Jos 
pirštai nervingai sukrutėjo kišenėse. 

— Aš... Tu sakei manęs, kad aš tapau. 

— Aš melavau. — Jis nusišypsojo jai. — Man buvo smagu matyti, 
kaip tu pasišiaušei ir įsižeidei. 

Ji suraukė kaktą. 

— Tikriausiai jau senokai ją turi. 

— Apie porą metų. — Jis užkišo plaukų sruogą jai už ausies. — Va- 
šingtone užsukau į galeriją. Jie turėjo tavo darbų, tai aš ir nusipirkau šitą. 

— Kodėl? 

Jai nesmagu, pastebėjo jis. Ji sutrikusi. Jis suėmė ją už smakro. 

— Neketinau pirkti, tuo metu tai buvo ne mano kišenei. Bet pa- 
matęs ją supratau, kad ji turi būti mano. Taip, kaip vakar vakare užėjau 
į tavo garažą ir pamačiau tave. 

Ji atšlijo nuo jo šiek tiek per staigiai. 

— Aš ne skulptūra, Kamai. 

— Ne, tu ne skulptūra. — Jis prisimerkęs žvelgė į ją. — Tau ne- 
smagu, nes aš pamačiau tai ir atpažinau tave. Nes aš suprantu tave. Tu 
norėtum, kad geriau nesuprasčiau. 

— Aš galiu nueiti pas psichiatrą, kai man reikia analizės, ačiū. 

— Gali purkštauti kiek nori, Klere. Tai nieko nekeičia. 

— Aš nepurkštauju, — iškošė ji pro sukąstus dantis. 

— Žinoma, kad purkštauji. Galime stovėti čia ir šaukti vienas ant 
kito, galiu nutempti tavo subinę atgal į lovą, arba galime eiti į virtuvę 
išgerti kavos. Tau spręsti. 

Ji akimirką neteko žado. 

— Tu arogantiškas kalės vaikas. 

— Regis, šauksime. 

— Aš nešaukiu, — užriko ji. — Bet pasakysiu aiškiai. Mano subinės 
tu niekur netampysi. Supratai, Raferti? Jei einu su tavimi į lovą, tai tik 
todėl, kad pati to noriu. Gal nepastebėjai tūnodamas savo jaukiame pa- 
saulėlyje, bet dabar jau devintasis dešimtmetis. Manęs nereikia gundyti, 
merginti ar versti. Tarp turinčių atsakomybės jausmą ir niekuo vienas ki- 
tam neįsipareigojusių suaugusiųjų seksas yra laisvo pasirinkimo reikalas. 

— Puiku. — Jis suėmė ją už marškinėlių ir prisitraukė prie savęs. Jo 
akyse blizgėjo pyktis. — Bet tai, kas atsitiko tarp mudviejų, daugiau nei 
seksas. Tau teks tai pripažinti. 

— Nieko aš nepripažinsiu. — Klerė įsitempė, kai jis palenkė galvą. 
Ji tikėjosi skaudaus, pikto bučinio, pritvinkusio nevilties ir geismo. Ta- 
čiau jo bučinys buvo lengvas it kuždesys. Ji susvirduliavo nuo stulbina- 
mai netikėto švelnumo. 

— Ką nors jauti, Laiboji? 

Ji negalėjo pakelti staiga apsunkusių vokų. 

— Taip. 

Jis vėl švelniai palietė jos lūpas. 

— Bijai? 

Ji linktelėjo, tada atsiduso, kai jis įrėmė galvą jai į kaktą. 

— Ne tu viena. Ar jau baigei rėkti? 

— Ko gero. 

Jis apkabino ją per pečius. 

— Eime gerti kavos. 


KAI KAMAS PO VALANDOS PARVEŽĖ JĄ NAMO, KLERĖ IŠGIRDO SKAMBANT 
telefoną. Ji nusprendė nekreipti dėmesio ir tučtuojau pulti prie darbo, 
kol jausmai dar pakylėti. Tačiau telefonas nesiliovė šaižiai birbęs, todėl 
ji pasidavė ir pakėlė ragelį. 

— Alio. 

— Jėzau Kristau, Klere. — Klerei suskaudo ausį nuo spigaus pasi- 
piktinusios Endžės balso. — Kur tu buvai? Skambinu nuo vakar. 

— Buvau užsiėmusi. — Klerė išsiėmė iš pakelio sausainį. — Dar- 
bas, reikalai. 

— Ar suvoki, kad jei nebūčiau prisiskambinusi iki vidurdienio, 
būčiau išlėkusi tavęs ieškoti? 

— Endže, juk sakiau, man viskas gerai. Čia nieko nevyksta. — Ji 
prisiminė Bifą Stoukį. — Beveik nieko. Juk žinai, kad aš retai atsiliepiu į 
skambučius, kai dirbu. 

— O šiandien trečią ryto irgi dirbai? 

Klerė prikando lūpą. 

— Trečią ryto tikrai buvau užsiėmusi. Kas yra? 

— Turiu tau naujienų, mergyt. Didelių naujienų. 

Klerė padėjo sausainį ir pasiėmė cigaretę. 

— Labai didelių? 

— Didžiausių. Betadaino institutas Čikagoje stato naują priesta- 
tą, kuris bus skirtas moterims menininkėms. Jie nori įsigyti tris tavo 
darbus nuolatinei ekspozicijai. Ir, — pridūrė ji, kai Klerė garsiai atsi- 
duso, — tai dar ne viskas. 

— Ne? 

— Jie nori, kad tu sukurtum skulptūrą, kuri stovės prie pastato ir 
simbolizuos moterų indėlį į meną. 

— Man reikia atsisėsti. 

— Jie tikisi užbaigti naująjį priestatą per dvylika aštuoniolika 
mėnesių. Pageidautų gauti keletą eskizų iki rugsėjo ir, aišku, nori, kad 
dalyvautum atidarymo šventėje. Mudu su Žanu Poliu papasakosime 
apie viską smulkiau, kai atvažiuosime. 

— Atvažiuosite? 

— Mes atvažiuojame. — Endžė trumpai atsiduso. — Tikėjausi, kad 
grįši dirbti čia, bet Žanas Polis sako, kad turime palaukti ir pažiūrėti, ką 
tu ten sukūrei. 

Klerė prisidėjo ranką prie galvos. 

— Endže, aš dar bandau visa tai suvokti. 

— Tiesiog atšaldyk šampano, Klere. Susitiksime pirmadienį po 
pietų. Gal ką atvežti, išskyrus kontraktus ir projektus? 

— Lovų, — išspaudė Klerė. 

— Ko? 

— Nieko. 

— Gerai. Žanas Polis rytoj tau paskambins pasiklausti kelio. Svei- 
kinu, mergyt. 

— Ačiū. — Klerė padėjo ragelį ir pasitrynė rankomis veidą. Tai 
kitas žingsnis, pagalvojo ji, žingsnis, dėl kurio ji dirbo, žingsnis, į kurį ją 
stūmė Endžė. Tik kažin ar ji tam pasiruošusi. 

Ji dirbo visą rytą iki vėlyvos popietės. Liovėsi tik tada, kai rankas 
ėmė traukti mėšlungis. Gal ir gerai, dingtelėjo jai. Reikia važiuoti nu- 

pirkti lovų, patalynės, rankšluosčių. Ir visų tų daikčiukų, kurių gali pri- 
reikti svečiams. Būtų gerai, jei Kamas galėtų važiuoti kartu. 

Argi tai neįrodytų, kad ji nebijo jų santykių ir to, kur link jie veda? 

Aišku. O tai, kad visą rytą dirbo, įrodo, jog ji nesibijo didžiausio 
sandorio savo karjeroje. 

Klerė pasuko į viršų persirengti ir sugavo save vėl lipančią palė- 
pės laiptais. Durys buvo atidarytos, kaip ji jas ir paliko. Ji neprisivertė 
užrakinti jų, užrakinti visų prisiminimų. Todėl sustojo tarpduryje ir 
leidosi prisiminimų nunešama atgal. Ten, kur didžiulis, gremėzdiškas 
tėvo stalas būdavo nukrautas dokumentais, nuotraukomis ir patarimais 
sodininkams. Ant sienos kabėjo kamštinė skelbimų lenta, nukabinėta 
namų nuotraukomis, laikraščių iškarpomis, santechnikų, stogdengių, 
dailidžių ir elektrikų telefonų numeriais. Džekas Kimbolas stengdavosi 
parūpinti darbo savo draugams ir miestelio gyventojams. 

Žinoma, jis turėjo biurą miestelyje, tvarkingą ir organizuotą. Ta- 
čiau mieliau dirbdavo čia, namuose, kur galėdavo būti su savo šeima. Ir 
prižiūrėti savo darželio gėles. 

Čia buvo krūvos knygų, prisiminė Klerė. Lentynos prie sienų tie- 
siog lūžo nuo jų. Įžengusi į kambarį, Klerė ėmė atidarinėti dėžes. Į jas 
motina buvo sudėjusi daiktus, kurių negalėjo išmesti. 

Nekilnojamojo turto, architektūros leidiniai, sena tėvo adresų kny- 
gelė, Steinbeko ir Ficdžeraldo romanai. Stori teologijos ir religijotyros 
tomai. Džekas Kimbolas ir domėjosi, ir bjaurėjosi religija. Klerė vartė 
juos svarstydama, kas privertė jį gyvenimo pabaigoje atsigręžti į vaikystės 
tikėjimą. 

Suraukusi kaktą, ji nuvalė dulkes nuo knygos minkštais viršeliais 
ir užlankstytais kampais, bandydama prisiminti, kur matė tokį patį sim- 
bolį kaip šis ant viršelio. Pentagrama su ožio galva centre. Viršuje ragai, 
šonuose ausys, apačioje burna ir barzda. 

— Kairysis takas, — garsiai perskaitė ji. Suvirpėjusi, ji jau buvo be- 
atverčianti knygą, kai staiga pajuto šešėlį virš savęs. 

— Klere? 

Ji pašoko, paleisdama iš rankų knygą. Ši nukrito viršeliu į apačią 
tarp kitų. Klerė nesąmoningai uždėjo ant jos kitą knygą, tada atsigręžė. 

— Atsiprašau. — Tarpduryje stovėjo Kamas ir ieškojo tinkamų žo- 

džių. Jis žinojo, kad buvimas šiame kambaryje kelia jai skausmą. — Tavo 
mašina čia, ir radijas groja. Pamaniau, kad tu kažkur viduje. 


— Aš tik... — Ji atsistojo ir nusivalė nuo kelių dulkes. — Peržiūri- 
nėju daiktus. 
— Viskas gerai? 


wr- o . 


— Taip. — Ji pažiūrėjo į knygas, išmėtytas ant grindų. — Matai, 
vienas žmogus gali padaryti didelę netvarką. 

Jis palietė jos skruostą. 

— Eli, Laiboji, nori pasikalbėti apie tai? 

— Būk atsargus. — Ji sugniaužė jo riešą. — Galiu pradėti tavimi 
naudotis. 

— Prašom. — Jis švelniai prisitraukė ją prie savęs ir paglostė nu- 
garą. 

— Aš taip jį mylėjau, Kamai. — Ji giliai atsiduso, žiūrėdama į saulės 
šviesoje šokančias dulkeles. — Nieko kito taip nemylėjau. Kai buvau 
maža, ateidavau čia, nors jau turėdavau būti lovoje. Jis leisdavo man pa- 
sėdėti fotelyje, kol dirbdavo, paskui nunešdavo mane į miegamąjį. Mes 
galėdavome kalbėtis apie viską, netgi kai aš paaugau. 

Klerė stipriau suspaudė jo ranką. 

— Aš taip kentėjau, kai jis pradėjo gerti. Negalėjau suprasti, kodėl 
jis kankina save, kankina mus visus. Kartais girdėdavau jį verkiant nak- 
timis. Ir meldžiantis. Jis atrodydavo toks vienišas, toks nelaimingas. Bet 
kitą dieną jis kažkaip susiimdavo ir sugebėdavo išgyventi be alkoholio. 
Tada aš imdavau tikėti, kad viskas bus gerai. Bet nebuvo. — Ji atsidususi 
atsitraukė nuo Kamo. Jos akys buvo sausos. 

— Jis buvo geras tėvas, Klere. Aš dažnai pavydėdavau tau ir Blerui 
jūsų tėvo. Tiesiog jis nesugebėjo atsispirti alkoholiui. 

— Taip. — Ji šyptelėjo ir padarė tai, ko negalėjo padaryti būdama 
viena. Nuėjo prie lango ir pažvelgė žemyn. Terasa buvo tuščia, švariai 
iššluota. Ją supo ankstyvosios rožės, kurias jos tėvas taip mylėjo. 

— Dalyvavau įvairiausiuose terapijos kursuose, bet niekas man 
negalėjo atsakyti į vieną klausimą. Aš vis klausiu savęs apie tai, bet ne- 
randu atsakymo. Ar jis iškrito, Kamai? Ar jis taip nusigėrė, kad prarado 
pusiausvyrą? O gal stovėdamas čia, šioje vietoje, nutarė baigti kovą su jį 
užvaldžiusiais demonais? | 

— Tai buvo nelaimingas atsitikimas. — Kamas apkabino ją per 
pečius ir atsuko į save. 

— Aš noriu tuo tikėti. Visada stengiausi tuo tikėti, nes kitokia mintis 
per daug skaudina. Tėvas, kurį aš pažinojau, nebūtų nusižudęs, nebūtų 
taip įskaudinęs motinos, Blero ar manęs. Kita vertus, tėvas, kurį aš pa- 
žinojau, nebūtų galėjęs sukčiauti, duoti kyšius inspektoriams ir klastoti 
dokumentų. Jis nebūtų galėjęs taip akiplėšiškai meluoti, imti pinigus ir 
pažeidinėti įstatymus. Tačiau jis tai darė. Todėl aš nežinau, kuo tikėti. 

— Tėvas mylėjo tave, ir jis darė klaidų. Tai viskas. 

— Tu geriau nei bet kas kitas turėtum suprasti, ką reiškia netekti 
tėvo, kai tau jo taip reikia. 

— Taip, aš suprantu. 

Ji spustelėjo jam ranką. 

— Žinau, gali nuskambėti keistai, bet jei galėčiau sužinoti, jei tikrai 
žinočiau, kad jis nusižudė, man būtų lengviau, nes nereikėtų svarstyti ir 
abejoti. — Ji papurtė galvą ir liūdnai šyptelėjo. — Aš perspėjau tave, kad 
galiu tavimi pradėti naudotis. — Ji paėmė jo ranką ir priglaudė krum- 
plius sau prie veido. 

— Ar tai padėjo? 

— Taip. Ačiū. — Ji pasuko galvą ir pabučiavo jį. — Nuoširdžiai. 

— Aš tavo paslaugoms. Nuoširdžiai. 

— Eime žemyn. — Ji žengė pirma, bet sulaikė jo ranką, kai jis 
norėjo uždaryti duris. — Ne, palik atviras. — Jausdamasi kvailai, Klerė 
nuskubėjo laiptais žemyn. — Nori alaus, Raferti? 

— Tiesą sakant, ketinau paklausti tavęs, ar nenorėtum pavaka- 
rieniauti mieste, tada galbūt nueiti į kiną, o paskui grįžti pas mane ir 
mylėtis visą likusią naktį. 

— Chm. — Ji apsilaižė lūpas. — Skamba viliojamai. Bet kitą savaitę 
aš laukiu svečių, todėl turiu nupirkti porą lovų, kėdę, lempą, gal net dvi, 
patalynės, maisto... 

Jis kilstelėjo ranką. 

— Nori iškeisti kiną į prekybos centrą? 

— Į tai ir... dar yra sendaikčių turgus. — Ji viltingai šyptelėjo. 

Jis būtų padaręs viską, kad toji šypsena išliktų jos veide. 

— Paskambinsiu Badui, gal jis paskolins savo pikapą. 

— Dieve, tu tikras vyras. — Ji puolė jam ant kaklo, stipriai pabučia- 
vo, tada atšoko, kol jis nespėjo jos sučiupti. — Einu persirengti. — Kai 
ji pasuko prie laiptų, suskambo telefonas. — Atsiliepk, gerai? Pasakyk, 
kad aš perskambinsiu. 

Kamas pakėlė ragelį. 

— Alio. — Minutę tvyrojo spengianti tyla, paskui pasigirdo klankte- 
lėjimas. — Padėjo ragelį, — šūktelėjo jis Klerei, tada paskambino Badui. 

Kai Klerė nulipo į apačią, jis stovėjo garaže, apžiūrinėdamas jos 
tą dieną sukurtą darbą. Ji nervingai susikišo rankas į ilgo pilko sijono 
kišenes. 

— Ką manai? 

— Tu neįtikėtina. — Jis perbraukė ranka per lygų medžio išlin- 
kį. — Jie visi tokie skirtingi. — Jis pažvelgė į užbaigtas metalo skulptū- 
ras, tada į molinę ranką. — Tačiau visi neabejotinai tavo. 

— Tikriausiai turėčiau atsiprašyti, kad užsipuoliau tave šį rytą, nes 
turi gerą skonį, jei pirkai vieną iš mano darbų. 

— Taigi. — Jis lėtai pervertė jos eskizų albumą. — Beje, gavau tau 
tą ruplę. 

— Tu — ruplę? 

— "Tu juk jos norėjai, ar ne? 

— "Taip, labai. Nemaniau, kad prisiminsi. Kaip tau pavyko? 

— Aš tik užsiminiau apie tai merui. Jis pasijuto toks pamalonintas, 
būtų pats tau sumokėjęs, kad tik nusipjautum. 

Klerė pervyniojo molį drėgname audekle. 

— Tu man neapsakomai geras, Raferti. 

Jis padėjo eskizų albumą. 

Tik velniškai tikiuosi, kad nesi smulkmeniška pirkėja. 

— Aš sumušiu visus apygardos rekordus. — Ji ištiesė ranką. — Ir 
pavaišinsiu šampanu, kai vakarieniausime. 

— Ar mes ką nors švenčiame? 

— Šiandien gavau žinią. Papasakosiu per vakarienę. — Ji pasuko 
prie Kamo automobilio, tada kitoje gatvės pusėje pastebėjo Ernį. — 
Sveikas, Erni. 

Jis tylėdamas nulydėjo ją akimis, rankoje spausdamas pentagramą. 


Andtva dalis 

Viešpats paklausė Šėtoną: 
— Kur tu buvai? 

— Klajojau po žemę, — 
atsakė Viešpačiui Šėtonas, — 
ėjau joje sargybą. 

Jobo knyga 


13 skyrius 


— KOKS ČIA KVAPAS? 

— Tai, ma belle, miela kaimiška puokštė. — Žanas Polis plačiai nu- 
sišypsojo, nosimi traukdamas orą. — O, nepakartojama. 

— Tikrai nepakartojama, — sumurmėjo Endžė, piktai dėbsodama 
pro automobilio langą. — Atsiduoda arklio šūdu. 

— O kada, mano vienintele tikra meile, tu uostei arklio šūdą? 

— 1987-ųjų sausio 17-ąją, ledinėje karietoje, dardančioje aplink 
Centrinį parką, kai pirmą kartą man pasipiršai. O gal antrą. 

Jis nusijuokė ir pabučiavo jai ranką. 

— Tada tai tau turėtų sukelti malonius prisiminimus. 

Tiesą sakant, taip ir buvo, bet ji vis tiek išsiėmė iš rankinės buteliu- 
ką Chanel kvepalų ir papurškė į orą. 

Endžė sukryžiavo ilgas kojas ir nusistebėjo, kodėl jos vyrui taip 
patinka spoksoti į žolę, akmenis ir storas, musių nutūptas karves. Jei 
tokia toji kaimiška palaima, geriau jau Keturiasdešimt antroji gatvė. 

Ne todėl, kad ji nemėgtų gamtos — jai patiko vaizdas iš viešbučio 
balkono Kankune, Paryžiaus gatvės iš lauko kavinės, Atlanto bangos nuo 
šezlongo. Tačiau tai, nors ir turėjo savotiško, šiurkštaus žavesio, vaizduo- 
jamo primityviuose paveiksluose, neaudrino jos vaizduotės. 

— Sylosas! 

Ji pasekė jo žvilgsnį ir atsiduso. 

— Regis, tai vadinama silosu, tik nežinau kodėl. — Kol Žanas Polis 
mokėsi taisyklingo tarimo, Endžė nugrimzdo į savo mintis. 

Kelionė jai visai patiko. Žanas Polis atrodo toks jaudinamai sek- 
sualus prie vairo. Ji nusišypsojo sau — su grynai moterišku pasitenkini- 
mu. Žanas Polis visur atrodo seksualiai. Ir jis visas jos. 

Jei atvirai, jai patiko važiuoti greitkeliu atvirais langais, griaudėjant 
muzikai. Endžė nesijautė turinti pasisiūlyti pavairuoti, nes žinojo, kad 
jos vyrui retai pasitaiko galimybė užsidėti tą mielą kepuraitę, apsimauti 
odines pirštines ir pašėlti. 

Iškart už devintojo išvažiavimo iš Džersio greitkelio jie gavo bau- 
dos taloną, kurį Žanas Polis linksmai pasirašė, o tada vėl įsiliejo į auto- 
mobilių srovę ir nuspaudė jaguaro greičio pedalą. 

Jis patenkintas kaip kiaulė mėšle, pagalvojo Endžė ir užsimerkė. Ji 
jau netgi mąsto kaimiškomis analogijomis. 

Paskutinė kelionės valanda ją ėmė nervinti. Laukai, kalvos, me- 
džiai. Tiek daug erdvės. Jai labiau prie širdies Manhatano plieniniai ir 
betoniniai kanjonai. Ji gali susidoroti su užpuoliku, — ir susidorojo, 
— bet per kelią skuodžiantis kiškis gerokai įvarė baimės. 

Dėl Dievo, kur triukšmas? Kur žmonės? Ar čia iš viso yra žmonių, 
o gal jie įvažiavo į Prieblandos zoną kaip kokiame Orvelo romane? 

Ką, po galais, galvojo Klerė, pasirinkdama gyventi vietą, kur vieto- 
je kaimynų ganosi karvės? 

Ji nervingai sukiojo ant piršto masyvią auksinę grandinėlę, kai 
Žanas Polis aiktelėjo ir staigiai sustabdė automobilį šalikelėje. Pakilo 
dulkių debesis. 

— Žiūrėk! Ožys. 

Endžė ėmė raustis rankinėje, ieškodama skausmo malšinamųjų. 

— Jėzau, Žanai Poli, kada tu suaugsi? 

Jis tik nusijuokė ir persilenkė per ją, norėdamas pro keleivio langą 
pažiūrėti į susitaršiusį pilką ožį, žiaumojantį žolę. 

— Tau ožys visai patiko, kai padovanojau Kalėdoms tą moherio šalį. 

— Man patinka ir manasis odinis švarkelis, bet aš nenoriu glostyti 
avies. 

Jis pasitrynė žmonai į ausį, tada grįžo į savo vietą. 

— Kada kitas posūkis? 

Endžė neramiai sužiuro į jį. 

— Mes pasiklydome? 

— Ne. — Jis pamatė, kaip ji įsimetė į burną dvi tabletes ir užgėrė 
jas mineraliniu vandeniu tiesiai iš butelio. — Aš nežinau, kur mes esa- 
me, bet negalime būti pasiklydę, nes esame čia. 

Išgirdusi tokius jo logiškus išvedžiojimus, Endžė pasigailėjo išgė- 
rusi vaistų nuo skausmo. Geriau būtų išgėrusi raminamųjų. 

— Nešmaikštauk, Žanai Poli, tai varo mane į neviltį. 

Endžė išėmė žemėlapį ir Klerės nuorodas, kad abu galėtų juos išty- 
rinėti. Pyktis šiek tiek atlėgo, kai Žanas Polis ėmė masažuoti jai pečius. 
Kaip visuomet, jis tiksliai žinojo, ką daryti. 

Žanas Polis buvo kantrus žmogus, ir kupinas entuziazmo. Visur ir 
visada. Kai jis sutiko savo tada dar būsimą žmoną, ji buvo konkuruo- 
jančio prekeivio meno dirbiniais asistentė ambicingai spindinčiomis 
akimis. Šaltai ir abejingai atremianti bet kokius bandymus flirtuoti ar 
atvirus pasiūlymus. Jam tai pasirodė tikras iššūkis. Prireikė šešių sa- 
vaičių, kol pavyko įkalbėti ją kartu pavakarieniauti, o paskui dar trijų 
kankinančių mėnesių, kad nusitemptų į lovą. 

Joje ji tikrai nebuvo nei šalta, nei abejinga. 

Seksas buvo lengviausia kliūtis. Jis buvo tikras, kad jai patiko. 
Moterys jį mėgo. Kaip menininkas, Žanas Polis žinojo esąs fiziškai 
patrauklus, o kaip vyras — tuo naudojosi. Jis buvo aukštas, veik pa- 
maldžiai besirūpinantis savo kūnu. Prancūziškas akcentas — ir dažnai 
tyčia netaisyklingai tariami sakiniai — tik pridėjo jam žavesio. Tamsūs 
garbanoti kone pečius siekiantys plaukai dailiai rėmino smulkų protin- 
gą veidą su tamsiai mėlynomis akimis ir taisyklinga burna. Ploni ūseliai 
dar labiau pabrėžė gražias lūpas ir teikė jam vyriškumo. 

Negana to, kad buvo išvaizdus, Žanas Polis be galo žavėjosi mo- 
terimis — visomis. Kilęs iš šeimos, kurioje buvo daug moterų, jis nuo 
vaikystės dievino jas už jų švelnumą, stiprybę, tuštybę ir gudrumą. Jį 
vienodai nuoširdžiai domino tiek pagyvenusi matrona melsvais plau- 
kais, tiek išlaki gražuolė — nors dažnai dėl skirtingų priežasčių. Būtent 
atvirumas su moterimis užtikrino jam sėkmę lovoje ir versle. 

Tačiau Endžė, nors ne vienintelė meilužė, buvo jo vienintelė tikra 
meilė. Kad įtikintų ją tuo ir tradicinės santuokos privalumais, jis paau- 
kojo dar beveik dvejus metus. Ir nė minutėlės nepasigailėjo. 

Grįžęs į kelią, jis švelniai palietė jai ranką. 

— Je taime, — pasakė. Jis dažnai sakydavo jai, kad myli. 

Ji nusišypsojo ir pakėlė jo ranką sau prie lūpų. 

— Žinau. — Koks jis man brangus, pamanė ji. Net jei kartais varo 
iš proto. — Tik perspėk mane, jei sugalvosi sustoti pasigrožėti ožiais ar 
kitais gyvūnais. 

— Ar matai tą lauką? 

Endžė žvilgtelėjo pro langą ir atsiduso. 

— Kur čia nematysi. Daugiau nieko aplink nėra. 

— Aš pasimylėčiau ten su tavimi vidury dienos. Lėtai. Pirmiausia 
visur išbučiuočiau. O kai imtum krūpčioti ir dejuoti, pasitelkčiau ran- 
kas. Tik pirštų galiukus. Jie perbėgtų tavo gražiomis krūtimis, paskui 
nuslinktų žemyn ir įsiskverbtų į vidų, kur tu būtum karšta ir drėgna. 

Ketveri metai, pagalvojo ji. Ketveri metai, o jis vis dar sugeba pri- 
versti ją virpėti. Endžė slapčia žvilgtelėjo į jį ir pamatė, kad jis šypsosi. Ji 
nuleido žvilgsnį žemyn ir įsitikino, kad jo fantazija — ne tušti žodžiai. 
Staiga laukai tapo nebe tokie bauginantys. 

— Gal Klerė parodys mums lauką, kuris būtų ne taip arti kelio. 

Jis sukikeno, atsilošė ir ėmė dainuoti. 


KLERĖ JAUTĖSI PER DAUG ĮSITEMPUSI, KAD DIRBTŲ, TODĖL PALEI TAKĄ 
sodino petunijas. Jei Endžė ir Žanas Polis išvažiavo iš Niujorko dešimtą, 
kaip jie sakė, tai turėtų pasirodyti bet kurią minutę. Ji džiaugėsi, kad pa- 
matys juos, galės aprodyti jiems apylinkes. Ir kartu šiurpo nuo minties, 
jog pamatę jos darbus jie gali nuspręsti, kad jie niekam tikę. 

Nė vienas iš jų nėra geras. Klerė apgaudinėjo save, nes jai labai 
reikėjo patikėti, kad ji vis dar gali sukurti ką nors ypatinga iš medžio 
gabalo ar metalo laužo. Per daug lengvai jie gimė, mąstė Klerė. Ji per 
gerai apie save galvojo. Viskas veltui. 

Ar bijai nesėkmės, Klere, ar sėkmės? Jos galvoje skambėjo daktaro 
Janovskio balsas. 

Abiejų, bet argi aš vienintelė to bijau? Eik šalin, gerai? Žmogus turi 
teisę į nedidelę asmeninę neurozę. 

Ji nustūmė į šoną mintis apie darbą ir įniko kasti žemę. 

Tėvas daug ko ją išmokė. Kaip įkišti į žemę šaknis, sumaišyti 
durpes, trąšas, vandenį ir meilę. Iš jo ji sužinojo, kokią ramybę, kokį 
pasitenkinimą gali suteikti gyvo daikto sodinimas. Niujorke buvo pa- 
miršusi tą malonumą. 

Jos mintys nuklydo kitur. Ji galvojo apie Kamą, kaip karštligiškai 

jie mylėjosi. Kiekvieną kartą. Tarsi tenkintų primityviausius poreikius. 
Jie galynėjosi kaip gyvūnai, alkani ir laukiniai. Iki šiol ji dar niekada su 
niekuo nesijautė tokia geidulinga. 

O Dieve, kiek ji gyvenime praleido, šyptelėjo sau Klerė. 

Ar ilgai tai tęsis? Ji truktelėjo pečiais kapstydama žemes. Giliausios 
ir slapčiausios aistros paprastai greičiau išblėsta. Bet jai nėra ko jaudin- 
tis. Ji nesijaudins. Kiek tai tęsis, tiek bus gana. Nes dabar ji beveik kas 
valandą galvoja apie tai, kaip vėl atsidurs jo glėbyje. 

Ji kruopščiai lygino žemę aplink raudonas ir baltas petunijas, bėrė 
mulčių, o saulė kaitino nugarą. Jos augs, galvojo ji, skleisis ir žydės iki 
pirmųjų šalnų. Jos ne amžinos, bet, kol žydės, bus malonu žiūrėti. 

Ji kilstelėjo galvą, išgirdusi variklio burzgimą, tada atsitūpė. Į kie- 
mą įsuko Bobis Mesė. 

— Labas, Klere. 

— Bobi. — Ji įsmeigė kastuvą į žemę ir atsistojo. 

— Gražios gėlės. 

— Ačiū. — Ji pasitrynė žemėtas rankas į džinsus. 

— Žadėjau užvežti tau lempą, kai turėsiu laisvą minutę. 

Ji suraukė antakius, bet tuoj nušvito prisiminusi. 

— O taip. Pačiu laiku. Netrukus atvažiuos mano draugai. Dabar jie 
galės turėti lempą savo kambaryje. 

Ir dar kokią lempą, pamanė ji, kai jis išėmė ją iš kėbulo. Ji buvo 
maždaug penkių pėdų aukščio su varpo formos raudonu gaubtu, puoš- 
ta karoliukais ir raukiniais, ant riesto paauksuoto stovo. 

— Ji dar gražesnė, nei aš pamenu, — tarė Klerė, stengdamasi pri- 
siminti, ar sumokėjo Bobiui už ją. — Ar galėtum nunešti ją į garažą? 
Vėliau nusinešiu į viršų. 

— Žinoma, juk nesunku. — Jis įnešė lempą į vidų ir stabtelėjo 
apžiūrėti jos įrankius ir skulptūras. — Tikriausiai žmonės daug moka 
už tai. 

Ji nusišypsojo, nutarusi, kad jis labiau stebisi nei kritikuoja. 

— Kartais. 

— Mano žmonai patinka menas, — tarė jis lyg niekur nieko, ste- 
beilydamasis į žalvario ir vario skulptūrą. Modernus šūdas, bjaurėda- 

masis pagalvojo, bet kaip prekeivis antikvariniais daiktais žinojo, kad 
niekada negali pasakyti, už ką žmonės paklotų didelius pinigus. — Pa- 
statė kieme tokį gipsinį asilą su vežimu. O tu darai ką nors panašaus? 

Klerė prikando liežuvio galiuką. 

— Ne, — atsiliepė tramdydama juoką. — Nieko panašaus. 

— Gali užsukti ir pažiūrėti, jei reikia idėjų. 

— Ačiū. 

Kai jis pasuko prie savo sunkvežimio nepateikęs sąskaitos, Klerė 
suprato, kad tikriausiai bus sumokėjusi iš anksto. Jis atidarė dureles ir 
užkėlė koją ant laiptelio. 

— Tikriausiai girdėjai, kad Džeinė Stouki pardavė fermą. 

— Ką? 

— Džeinė Stouki, — pakartojo jis, įsikišdamas nykštį į diržo kil- 
pą. Jo nuotaika smarkiai pasitaisė, kai suprato, kad jis pirmas persakys 
naujieną. — Pardavė fermą ar dar tik ruošiasi parduoti. Sako, kad ji nori 
išvažiuoti į Tenesį. Turi ten seserį. 

— Ar Kamas žino? 

— Nežinau. Jei nežino, iki vakaro sužinos. — Jis greitomis pasvars- 
tė, ar jam pačiam neužsukus į šerifo kontorą ir nenumetus bombos lyg 
niekur nieko. 

— Kas nupirko fermą? 

— Girdėjau, kad kažkoks šulas, nekilnojamojo turto agentas. 
Matyt, skaitė nekrologus ir pamatė Bifo. Kalbama, kad pasiūlė jai gana 
nemažą sumą. Velniškai tikiuosi, kad kokia nors statybų kompanija ne- 
pradės statyti daugiau namų. 

— Ar tai įmanoma? 

Jis papūtė lūpas ir suraukė antakius. 

— Dabar ten žemės ūkio paskirties zona, bet ką gali žinoti. Jei pa- 
teps reikiamą delną, viskas gali greitai pasikeisti. — Jis nutilo, kostelėjo 


Ji pastebėjo, kad jo žvilgsnis nuslydo palėpės lango link. 
— Lyg ir. 

Jis atsigręžė į ją. 

— Tau nebaisu čia vienai? 

— Argi gali būti baisu name, kuriame užaugau. Ir kuriame visi 
vaiduokliai tokie pažįstami. 

Jis pavalė šoninį veidrodėlį. Palėpėje jau kartą ar du degė šviesa. 
Kai kurie žmonės norėjo žinoti kodėl. 

— Jei jau tiek perki, tikriausiai ketini čia ilgiau pabūti. 

Ji jau buvo beveik pamiršusi, kaip svarbu mažame miestelyje vi- 
siems viską žinoti. 

— Neturiu jokių konkrečių planų. — Ji patraukė pečiais. — Manęs 
niekas nevaržo, čia ir visas grožis. 

— Ko gero. — Jis buvo per ilgai suvaržytas, kad suprastų. Nekel- 
damas įtarimo ir, jo manymu, sumaniai, jis artėjo prie tikslo, dėl kurio 
apsilankė. — Keista vėl tave čia matyti. Prisimenu mūsų pirmąjį pasi- 
matymą. Per karnavalą, tiesa? 

Jos akys apsiblausė, veidas pablyško. 

— Taip. Per karnavalą. 

— Tai tikrai buvo... — Jis nutilo, tarsi ką tik būtų prisiminęs. — Jė- 
zau, Klere. — Jis neva nuoširdžiai sumirksėjo. — Labai atsiprašau. Ne- 
suprantu, kaip galėjau tai pamiršti. 

— Nieko tokio. — Ji prisivertusi šyptelėjo. — Tai buvo labai seniai. 

— Taip, labai. Varge, koks aš kvailys. — Jis nerangiai paėmė ją už 
rankos. — Tau tikriausiai nelengva, kai Žmonės vis primena tai. 

Jai nereikėjo, kad kas nors primintų. Klerė neva nerūpestingai 
truktelėjo pečius. 

— Nesijaudink, Bobi. Nebūčiau čia, jei nepajėgčiau susidoroti su tuo. 

— Taip, aišku, bet... ką gi, — tarstelėjo jis. — Tikriausiai turi ką 
veikti. Tos tavo statulos. — Jis gudriai mirktelėjo jai. — Ir šerifas. 

— Gandai greitai sklinda, — sausai atsiliepė ji. 

— Tai jau tikrai. Tai judu, taip sakant, susitikinėjate. 

— Taip sakant. — Klerė smalsiai pasekė jo žvilgsnį į garažą, kur 
stovėjo skulptūra, jos pavadinta Vidinis žvėris. — Gal Bonė Sju norėtų 
pastatyti ją šalia savo asilo. 

Bobis paraudo ir ėmė mindžikuoti. 

— Nemanau, kad tai jos stilius. Negaliu pasakyti, kad išmanau apie 
meną, bet... 

— Žinai, kas tau patinka, — užbaigė ji. — Nieko tokio, jei tau tai 
nepatinka, Bobi. Nesu tikra, ar man pačiai ji patinka. 

Ne, jam nepatiko, nes buvo per daug pažįstama. 

— Kaip tu sugalvojai tokią? 

Ji žvilgtelėjo sau per petį. 

— Nežinau. Galima sakyti, ji tiesiog atėjo pas mane. Sapne, — ty- 
liai pridūrė sau ir pasitrynė pašiurpusias rankas. 

Jo akys susiaurėjo, žvilgsnis paaštrėjo, bet kai ji atsisuko, jis žvelgė 
visiškai nekaltai. 

— Geriau jau tegu stovi tas asilas. Pranešk, jei kils kokių bėdų dėl 
tos lempos. 

— Gerai. Būtinai. — Jis buvo pirmasis berniukas, kuris ją pabučiavo, 
prisiminė Klerė ir nusišypsojo jam. — Pasveikink nuo manęs Bonę Sju. 

— Gerai. — Patenkintas tuo, ką sužinojo, jis linktelėjo jai ir pasi- 
taisė diržą. — Būtinai. — Jis žvilgtelėjo į kelią. Jo akys prisimerkė, tada 
išsipūtė. — Jergutėliau, tik pažiūrėk į tą mašiną. “ 

Klerė ištempė kaklą ir pamatė jaguarą, pričiuožiantį prie šaligat- 
vio. Žanas Polis nespėjo nė išlipti, o ji jau bėgo keliuku pasitikti. Jie 
puolė vienas kitam į glėbį ir karštai pasibučiavo. 

— Mmm. — Jis pabučiavo ją dar kartą. — Saldumėlis. 

Klerė juokdamasi atsisuko į Endžę. 

— Negaliu patikėti, kad jūs čia. 

— Ir aš. — Endžė atmetė atgal plaukus ir lėtai nužvelgė gatvę. Jos 
supratimu, kaimiška apranga tai — tamsiai žalios drobinės kelnės, prie 
jų priderintas švarkelis ir rožinė šilkinė palaidinė. Šįkart ji avėjo plokš- 
čiakulnius Bruno Magli batelius. — Vadinasi, tai Emitsboras. 

— Tikrai. — Klerė pabučiavo ją. — Kaip kelionė? 

— Gavome tik vieną baudos taloną. 

— Žanas Polis tikriausiai bręsta. — Ji pažiūrėjo į jį. Žanas Polis 
iškėlė iš bagažinės du lagaminus ir odinį krepšį. — Eime į vidų, išgersi- 
me vyno, — tarė Klerė, paimdama krepšį. Kieme stabtelėjo prie Bobio 
sunkvežimio ir supažindino juos. — Bobis Mesė, Endžė ir Žanas Polis 
LeBo, draugai ir prekeiviai meno dirbiniais iš Niujorko. Bobis turi ge- 
riausią antikvarinę krautuvę miestelyje. 


Dieviškas blogis 187 


— A. — Žanas Polis pastatė lagaminą ir ištiesė ranką. — Būtinai 
reikės apsilankyti jūsų parduotuvėje. 

— Dirbam nuo dešimtos iki šeštos, šešias dienas per savaitę, sek- 
madieniais — nuo dvyliktos iki penktos. — Bobis nužvelgė Žano Polio 
batus iš aligatoriaus odos ir auksinę apyrankę. Tik pagalvokit, vyrukas 
nešioja apyrankę — nesvarbu, kad jis užsienietis. Bobis pastebėjo ir jo 
egzotiškos išvaizdos žmoną. Juodaodę žmoną. Bus apie ką pakalbėti 
parduotuvėje. — Na, man metas. 

— Ačiū, kad užvežei lempą. 

— No problemo. — Paskubomis atsisveikinęs, jis įsiropštė į kabiną 
ir atbulom išsuko iš kiemo. 

— Ar kažkas minėjo vyną? — nerimo Endžė. 

— Žinoma. — Klerė paėmė Endžę už parankės ir nusivedė prie 
priekinių namo durų. — Jūsų garbei nuvažiavau net į Frederiką ir pri- 


pirkau burgundiškojo. 
— Minutėlę. — Žanas Polis pasuko priešinga kryptimi. — Tu dirbi 
čia, garaže? 


— Taip, bet dabar eikim į vidų, prisėsim, pakalbėsim. Kaip mano 
petunijos? Aš ką tik... 

Tačiau Endžė nuskubėjo paskui vyrą, kartu tempdamasi Klerę. 
Klerė tyliai nusikeikė, užsičiaupė ir ėmė laukti. Ji kaip kvailė norėjo ati- 
tolinti šią akimirką. Žano Polio ir Endžės nuomonė jai buvo labai svar- 
bi. Ji žinojo, kad jie myli ją. Ir todėl bus atviri, netgi žiaurūs, jei prireiks. 
Darbai, kuriuos sukūrė čia, namuose, jai buvo gyvybiškai svarbūs. Nes 
jie buvo tarsi išplėšti iš širdies. 

Klerė stovėjo tylėdama, stebėjo juos, sukančius ratus aplink skulp- 
tūras, tyrinėjančius. Ji girdėjo kiekvieną žingsnį Endžės, iš visų pusių 
ir kampų apžiūrinėjančios medžio skulptūrą. Jie nesikalbėjo, beveik 
skulptūrą, kuria ką tik baisėjosi Bobis Mesė. 

Ten, kur Bobis matė tik metalo krūvą, Žanas Polis įžvelgė ugnį, 
veržlias ir nekantrias liepsnas. Tai alkana ir pavojinga ugnis, mąstė jis. 
Jo oda nubėgo šiurpuliai. Įdomu, ką ji naikina. 

Nieko nesakydamas, jis atsigręžė į molio ranką, kurią Klerė buvo 

išdeginusi tik užvakar. Jauna, įžūli, nutarė jis. Turinti žiaurumo arba 
herojiškumo. Jis vėl prikando lūpą ir ėmėsi kito darbo. 

Klerė, neramiai mindžikuodama, susikišo rankas į kišenes, bet 
tuoj ištraukė. Kodėl ji save tam pasmerkia? Kiekvieną kartą jaučiasi taip, 
tarsi jos jausmai, fantazijos ir baimės būtų išplėšti ir paviešinti. Ir nie- 
kada nebūna geriau, nebūna lengviau, galvojo Klerė, trindama drėgnus 
delnus į džinsus. Jei turėtų nors kiek smegenų, pardavinėtų buitinius 
prietaisus. 

Abu, Žanas Polis ir Endžė, sustojo priešais metalo skulptūrą, iš- 
nirusią iš Klerės košmarų. Jie vis dar nebuvo ištarę nė žodžio. Gal jie 
sugeba susikalbėti mintimis, bet aš to nesuprantu, galvojo Klerė. Kai 
Žanas Polis atsisuko, jai užgniaužė kvapą. Rimtu veidu jis prisiartino 
prie Klerės ir uždėjo rankas jai ant pečių. Tada pasilenkė ir pabučiavo į 
abu skruostus. 

— Nuostabu. 

— Ačiū Dievui, — iškvėpė Klerė. 

— Man nepatinka klysti. — Endžės balsas buvo įsitempęs iš susi- 
jaudinimo. — Man labai nepatinka pripažinti, jog klydau. Bet tai, kad 
atvažiavai čia, kad dirbai čia, buvo geriausia, ką galėjai padaryti. Jėzau, 
Klere, aš priblokšta. 

Klerė apsikabino juos, norėdama ir verkti, ir juoktis tuo pat metu. 
Širdyje ji žinojo, kad skulptūros geros. Tačiau galvoje kirbėjo bjaurios, 
įkyrios abejonės. 

— Eime išgerti vyno, — pakvietė ji. 


BOBIS MESĖ NUSKUBĖJO ATGAL Į SAVO PARDUOTUVĘ IR, VENGDAMAS 
pirkėjų, įėjo pro užpakalinį įėjimą. Prieš pakeldamas telefono ragelį, 
užrakino abejas, išorines ir vidines, duris. Rinkdamas numerį, bandė 
išsunkti nors kiek seilių. Jam visuomet džiūdavo burna, kai reikėdavo 
dieną kalbėtis apie tai, ką veikia naktimis. 

— Mačiau ją, — tučtuojau išpylė jis, kai buvo atsiliepta. 

— Ir? 


— Ji tikrai galvoja apie savo senį. Iškart matyti. — Bobis mintyse 

padėkojo visoms dievybėms, kad buvo per jaunas, kai Džekas Kimbolas 
iššoko pro langą. — Nemanau, kad ji žino, kuo jis užsiiminėjo, — noriu 
pasakyti, kalba per daug nerūpestingai. Bet dėl skulptūros buvau teisus. 

— Pasakok. 

Bobis pasigailėjo neatsigėręs ko nors šalto ir skanaus. 

— Ji atrodo, kaip jau pasakojau. — Jis sučiaupė lūpas. Čia, kabinete, 
kur ant apkrauto stalo stovi jo žmonos ir vaikų nuotraukos, ir sėmenų 
aliejaus kvapas kutena šnerves, buvo sunku patikėti, kad jis vienas iš jų. 

Ir kad jam patiko būti vienu iš jų. 

— Ritualinė kaukė, apsiaustas. Žvėries galva ir žmogaus kūnas. — 
Jis ėmė šnibždėti, nors aplink nieko nebuvo. — Tai galėtų būti bet kuris 
iš mūsų — tarsi ji būtų mus mačiusi. Nors nemanau, kad ji tiksliai prisi- 
mena — arba nežino, kad prisimena. 

— Dalis jos prisimena. — Balsas buvo valdingas ir šaltas kaip 
ledas. — Ir tai gali būti pavojinga. Mes ją stebėsime. Galbūt švelniai 
perspėsime. 

Bobiui nė kiek nepalengvėjo, išgirdus žodį „švelniai“. 

— Klausyk, tikrai nemanau, kad ji ką nors prisimena. Nieko tokio, 
kas mums galėtų pakenkti. Kitaip būtų pasakiusi šerifui. Bet jie per daug 
užsiėmę lovos spyruoklių girgždinimu, kad apie ką nors šnekėtųsi. 

— Iškalbingai pasakei. — Šalta panieka balse privertė Bobį susi- 
gūžti. — Aš apsvarstysiu tavo nuomonę. 

— Nenoriu, kad jai kas nors atsitiktų. Ji draugė. 

— Tu neturi draugų, tik broliją. — Tai buvo ne teiginys, bet per- 
spėjimas. — Jei reikės su ja susidoroti, tai ir susidorosime. Nepamiršk 
priesaikos. 

— Nepamiršau, — tarė Bobis, kai ragelyje pasigirdo klanktelėji- 
mas. — Nepamiršau. | 


SARA HJUIT ŽINGSNIAVO MEINO GATVE, MĖGAUDAMASI GRAŽIU VAKA- 
ru. Šiltas oras suteikė jai dingstį užsitraukti šortus ir stebėti, kaip seni 
pirdžiai spigina į ją akis. Ploni džinsiniai šortai buvo tokie aptempti, jog 

teko atsigulti, kad užsisegtų užtrauktuką. Medžiaga gundomai išryškino 
tarpkojį. Pilnos, stangrios krūtys lengvai siūbavo po trumpais marški- 
nėliais, ant kurių priekio puikavosi užrašas PAŠĖLUSI. 

Sara buvo pasikvepinusi Opium kvepalais, o lūpas paryškinusi 
tamsiai raudonais lūpų dažais. Ji ėjo lėtai, tingiai, žinodama, kad visų 
akys nukreiptos į jos banguojantį užpakalį. Sarai labai patiko atkreipti į 
save dėmesį, ir jai visiškai nerūpėjo, ar žmonės žavisi, ar baisisi. 

Dėmesio ji sulaukė jau šeštoje klasėje, kai per mokyklos išvyką lei- 
do Bakiui Naitui už krūmų nuvilkti jai marškinėlius. Bakis Naitas buvo 
trejais metais vyresnis, todėl visa senosios Gledis Finč rūstybė krito ant 
jo. Tai Sarą baisiai pralinksmino, nes tas mažas eksperimentas buvo jos 
mintis. 

Po trejų metų mažosios Merilu Vilson tėčiui ji leido ne tik į ją žiū- 
rėti. Kiekvieną šeštadienį Sara prižiūrėdavo Merilu už penkiasdešimt 
centų per valandą. Bet kai susijaudinęs Semas Vilsonas veždavo Sarą 
namo, jis duodavo jai dar dvidešimt, kad ji tylėtų, jog jis ją liečia. 

Pinigai buvo gerai, bet netrukus Semo prakaituotos rankos ir nu- 
dribęs pilvas jai atsibodo. Tada ji suvedžiojo savo amžiaus berniuką, 
vieną iš Hobeikerių, — kad ją skradžiai, jei ji prisimena, kurį. 

Koks skirtumas, galvojo ji. Dabar jie visi vedę aštriaakes, plačia- 
šiknes bobas. į 

Ji ir pati jau galvojo apie santuoką — bet ne apie ištikimybę. Min- 
tis, kad visą likusį gyvenimą reikėtų praleisti tik su vienu vyru, kėlė jai 
pasišlykštėjimą. Tačiau jai buvo jau per trisdešimt, ji turėjo mažiau nei 
tris šimtus dolerių banke ir buvo pavargusi nuo gyvenimo ankštame 
kambarėlyje virš Klaido tavernos. 

Jai norėjosi gyventi name ir turėti bendrą einamąją sąskaitą. Jei 
jau rizikuoti, tada geriau su tokiu, kuris ilgai išliktų kietas ir sugebėtų ją 
patenkinti, ir į kurį rytą nebūtų baisu žiūrėti. Bet dar geriau būtų toks, 
kuris turėtų gerų dalykėlių, tokių kaip akcijos, vertybiniai popieriai ir 
pilna piniginė kredito kortelių. 

Šyptelėjusi ji stabtelėjo prie šerifo kontoros. Viduje buvo vyras, ku- 
ris atitiko visus jos reikalavimus. 

Jai įėjus, Kamas pakėlė galvą. Jis linktelėjo jai ir toliau kalbėjosi 

telefonu. Jos sunkus kvepalų aromatas užgožė kavos ir dulkių kvapus. 
Aš tik žmogus, pagalvojo Kamas, pajutęs paširdžiuose virptelėjimą. Jo 
žvilgsnis nuslydo jos ilgomis nuogomis kojomis, kai ji atsisėdo ant sta- 
lo krašto. Sara nusišypsojo, lėtai persibraukė per vešlius plaukus — jų 
šaknys it juoda gyvatė skverbėsi pro platinos šviesumą — ir prisidegė 
cigaretę. 

— Jis registruotas Erlo B. Stoukio vardu, Pirmas kelias, pašto dėžė 
dvidešimt du vienuolika, Emitsboras. Taip. Keturiasdešimt penkto ka- 
libro koltas. Būčiau dėkingas, seržante. — Jis padėjo ragelį ir žvilgtelėjo 
į laikrodį. Vėluoja vakarienės pas Klerę. — Kas nors atsitiko, Sara? 

— Kaip čia pasakius. — Ji pasilenkė ir ėmė žaisti su ženkleliu ant jo 
marškinių. — Parkeris apatiniame stalčiuje visuomet laikydavo butelį. 
O tu? 

Jis nesivargino klausti, iš kur ji žino, ką Parkeris laikydavo: stal- 
čiuose. 

— Ne. 

— “Tu toks padorus šiomis dienomis, a, Kamai? — Ji įsmeigė į jį 
aštrų ir pašaipų žvilgsnį. — Tik pažiūrėkit, koks rimtas ir oficialus. — Ji 
patrynė pėdos keltimi jam į šlaunį. — Atrodo, lyg iš tiesų tirtum Bifo 
nužudymą. 

— Toks mano darbas. — Jis nesusiraukė, kai Sara išpūtė jam į vei- 
dą dūmų kamuolį, tik laukė, ką ji dar pasakys. 

— Žmonės kalba, kad šį kartą tikriausiai per daug nesistengsi. — 
Lenkdamasi prie stiklinės peleninės, ji subangavo krūtimis. 

Pykčio kibirkštėlė Kamo akyse greitai užgeso. 

— Tegu žmonės kalba, ką nori. 

— O, girdžiu senąjį Kamą. — Ji nusišypsojo, žiūrėdama į jį iš po 
ilgų, storai tušu nuteptų blakstienų. — Niekas už mane geriau nežino, 
kaip nekentei Bifo. — Ji paėmė jo ranką ir užsidėjo sau ant šlaunies, ten, 
kur baigėsi šortai ir oda buvo stangri, lygi ir karšta. — Pameni? Mes sė- 
dėdavome miške, tamsoje, ir tu man pasakodavai, kaip nekenti jo, kaip 
norėtum, kad jis mirtų. Kaip pats jį nužudytum. Nušautum. Papjautum. 
Plikomis rankomis. — Sara net sudrėko, pagalvojusi apie tai. — O pas- 
kui mes mylėdavomės. Seksas būdavo nepakartojamas. 

Jis pajuto kažką krustelint viduje. Seni prisiminimai. Seni geismai. 
Senos aistros. 

— Tai buvo labai seniai. — Jis pajudino ranką, norėdamas ją pa- 
traukti, bet ji prispaudė ją kita ranka. 

— Tu niekuomet nesiliovei jo nekentęs. Aną vakarą pas Klaidą no- 
rėjai jį užmušti. Aš taip susijaudinau tave stebėdama. — Sara pasislinko 
arčiau, ir jo ranka atsidūrė tarp jos šlaunų. — Kaip senais laikais. 

— Ne. — Karštis gundė, tačiau staiga jo akyse stojo vaizdas, ir gana 
gyvas — jos vagina aštriais dantimis it spąstai lokiui, pasiruošusi su- 
spausti jo nieko neįtariantį penį. — Nieko nebus, Sara. 

Jos akys piktai suspindo, tačiau ji nusišypsojo ir nuslydo nuo stalo 
jam ant kelių. 

— O galėtų būti. Pameni, ką mes išdarinėdavome, Kamai? — Ji 
ištiesė ranką, apčiuopė jo vyriškumą ir triumfuodama suvirpėjo — jis 
buvo kietas ir tvinkčiojo. 

Jis sugniaužė jos ranką per riešą. 

— Nekompromituok savęs, Sara. 

Ji išsišiepė. 

— Tu nori manęs. Tu, kalės vaike. 

Jis suėmė ją už pečių, atstūmė ir atsistojo. 

— Ašjau prieš dešimt metų lioviausi galvojęs kotu. — Bet kadangi 
jis prisiminė, jog kažkada galvojo mylįs ją, nekantriai papurtė. — Kodėl, 
po galais, taip darai? Turi puikią išvaizdą, turi smegenų. Negi manai, 
kad nežinau, kokį verslą suki tame kambarėlyje virš Klaido tavernos? 
Dvidešimt žalių, kad koks nors prakaituotas neištikimas vyras pašoki- 
nėtų ant tavęs lovoje? Tau to nereikia, Sara. 

— Neaiškink, ko man reikia. — Pirmą kartą per daugelį metų ji 
pajuto gėdą. Ir nekentė jo už tai. — Tu niekuo ne geresnis už mane, nie- 
kada nebuvai. Tik todėl, kad už dyką dulkini Klerę Kimbol, manai esąs 
kitoks? 

— Kuo ji čia dėta? 

Tai tik dar labiau viską pablogino. Sara plykstelėjo įniršusi, ir jokia 
rūpestingai užtepta kosmetika negalėjo to paslėpti. Tą akimirką ji atro- 
dė taip, kokia ir buvo — pamažu senstanti mažo miestelio prostitutė. 

— Ta turtinga kalė Kimbol su savo gražia mašina ir gražiu namu. 
Keista, kaip pinigai viską pakeičia, juk jos senis buvo girtuoklis ir vagis. 
Vos tik pasirodė miestelyje, visos damos supuolė sveikinti ją su tais savo 
pyragais ir drebučiais. 

— Ojjų vyrai atlėkė pas tave. 

— Taip. — Ji karčiai šyptelėjo. — Ir kai Klerė Kimbol išdums į Niu- 
jorką palikusi tave ant ledo, jie ir toliau eis pas mane. Mes, tu ir aš, tokie 
patys, visada tokie buvome. Tu tebesi niekam tikęs Kameronas Rafertis, 
ir esi įklimpęs šiame dvokiančiame miestelyje kaip ir aš. 

— Yra skirtumas, Sara. Aš sugrįžau, nes to norėjau, ne todėl, kad 
neturėjau kur eiti. 

Ji piktai nusikratė jo rankas. Jai norėjosi atsilyginti jam, priversti jį 
kentėti. Nesvarbu už ką. 

— Tikriausiai labai patogu turėti šį ženklelį, ypač dabar, kai net 
tavo motina svarsto, ar ne tu mirtinai sumušei Bifą. — Ji pastebėjo 
karštą blyksnį jo akyse ir apsidžiaugė. — Greitai žmonės prisimins 
tavo nevaldomą charakterį ir karštą kraują. — Ji prisimerkusi šyptelė- 
jo. — Yra tokių, kurie norės, kad žmonės prisimintų. Manai, kad pažįsti 
šį miestelį, Kamai, ir tuos gerus, solidžius miestelėnus. Bet yra dalykų, 
kurių tu nežinai. Dalykų, kurių negali nė įsivaizduoti. Gal turėtum pa- 
klausti savęs, kodėl Parkeris susikrovė daiktus ir išmovė. Kodėl išnešė 
savo storą, tingią subinę nesulaukęs pensijos. 

— Apie ką čia, po galais, šneki? 

Ji per daug pasakė. Negalima leisti, kad išdidumas ar pyktis pri- 
verstų ją pasakyti dar daugiau. Sara apsisuko, nuėjo prie durų, uždėjo 
ranką ant rankenos, tada atsisuko. 

— Mums galėjo būti gera kartu, tau ir man. — Ji dar kartą pa- 
žvelgė į jį galvodama, kad su nedidele jos pagalba jis jau pakeliui į pra- 
garą. — Tu dar pasigailėsi. 

Kai durys užsidarė, Kamas pasitrynė veidą. Jis jau gailisi, pamanė. 
Gailisi, kad neišsinešdino dešimčia minučių anksčiau — būtų išvengęs 
viso šito. Gailisi, kad nesusivaldė. Gailisi, kad prisimena, pernelyg gerai, 
tas naktis su ja miške, kur kvepėjo pušimis, žeme ir seksu. 

Ji per daug gerai priminė jam, koks jis buvo septyniolikos. Koks 

vis dar būtų, jei nebūtų išmokęs pažaboti savo pasiučiausių instinktų — 
koks beveik buvo tapęs, kai žuvo jo partneris ir butelis atrodė geriausia 
ir lengviausia išeitis. 

Jis nesąmoningai pačiupinėjo ženklelį ant krūtinės. Geležėlė, daik- 
čiukas, kaip sakė Klerė, kurį gali nusipirkti bet kurioje smulkmenomis 
prekiaujančioje krautuvėlėje. Tačiau jis jam šį tą reiškia, kažką, ko jis 
negali paaiškinti nė sau pačiam. 

Segėdamas jį, jis jaučiasi priklausantis miesteliui, kurio tam tikra 
prasme neteko tada, kai mirė tėvas. Sara klysta, jis pažįsta šiuos žmones. 
Supranta juos. 

Bet ką, po galais, ji norėjo pasakyti apie Parkerį? Staiga pajutęs 
nuovargį, Kamas pasitrynė sprandą. Nepakenktų paskambinti į Floridą. 
Jis vėl žvilgtelėjo į laikrodį, tada pasiėmė raktus. 

Padarys tai ryte — tik tam, kad patenkintų savo smalsumą. 

Jis pernelyg pavargęs, nutarė Kamas, važiuodamas pas Klerę, kad 
pagal visuotinai priimtas taisykles bendrautų su nepažįstamaisiais. Jis 
užsuks, atsiprašys ir paliks ją vieną su draugais. 

Saros žodžiai draskė jam sielą it švitrinis popierius. Jis įklimpo 
čia. Galbūt tai buvo jo paties pasirinkimas, tačiau esmės tai nekeičia. 
Jis niekada nebegalėtų gyventi ir dirbti mieste, kur kiekvieną kartą, se- 
gantis ginklą ar einant gatve, jį persekiotų partnerio šmėkla. Klerė grįš 
į Niujorką. Po savaitės, mėnesio, pusės metų. Jis negalės sekti paskui ją. 
Jis prisiminė tą tuštumos jausmą, kurį jautė stebėdamas ją išeinančią iš 
kapinių. 

Tai gąsdino jį iki sielos gelmių. 

Kamas sustojo už jaguaro, tada, prieš pasukdamas į namą, stabte- 
lėjo prie Klerės automobilio ir ištraukė iš spynelės raktelius. Viduje gro- 
jo muzika — karštas, slidus ir įmantrus džiazas. Jis pamatė ją, stovinčią 
prie spintelės, atplėšiančią traškučių pakelį. Ji buvo basa, o plaukai per- 
rišti batraiščiu. Ausyse kabėjo ilgi auskarai su ametistais, o marškinėlių 
pažastyje žiojėjo skylė. 

Jis suvokė beviltiškai ją įsimylėjęs. 

Ji atsisuko, pastebėjo jį ir nusišypsojo, pildama traškučius į įskilusį 
mėlyną dubenį. 


Dieviškas blogis 795 


— Sveikas. Bijojau, kad... 

Jis nutildė ją prisitraukdamas prie savęs ir užčiaupdamas burną 
bučiniu. Jos rankos apsivijo jo kaklą. Stipriai, — regis, jam to reikė- 
jo, — ir leido pasotinti jį graužiantį alkį. 

Palengvėjimas. Paprastas. Saldus. Stulbinamas. Jis užliejo, įsiskver- 
bė į kraują. Lėtai, nė nejaudamas, Kamas ėmė švelniau ją bučiuoti, mė- 
gautis bučinio skoniu. Jos rankos bejėgiškai nusviro jam ant liemens. 

— Kamai. — Ji nustebo, kad garsas buvo girdimas tirštame, lipnia- 
me ore. 

— Ššš. — Jis krimstelėjo jai į lūpą, tada dar kartą, paskui įsiurbė jos 
liežuvį. Vynas slėpė gilesnį, sodresnį, tik jai priklausantį skonį. 

— Klere, Žanui Poliui nesiseka su medžio anglimis. Manau, kad 
turėtume... 0... — Endžė stabtelėjo, neatitraukdama rankos nuo suveria- 
mųjų durų. — Atsiprašau, — ištarė ji, kai Kamas ir Klerė atšlijo vienas 
nuo kito per keletą colių. 

— O. — Klerė virpančia ranka pasitaisė plaukus. — Kamai, tai... 


— Endžė. — Leidusi durims užsitrenkti, Endžė ištiesė ranką. — 
Endžė LeBo. Malonu susipažinti. 

— Kameronas Rafertis. — Kamas akivaizdžiai savininkiškai tebe- 
laikė apkabinęs Klerę per pečius. 

— O taip, šerifas. — Endžė nusišypsojo ir nužvelgė jį nuo nuavėtų 
batų galų iki tamsių susivėlusių plaukų. — Klerė mums pasakojo apie 
jus. — Endžė išlenkė antakį ir metė žvilgsnį į Klerę. — Akivaizdu, kad 
kai ką pamiršo paminėti. 

— Yra vyno, — skubiai tarė Klerė. — Arba alaus, jei norėtum. 

— Nesvarbu. — Kamas irgi įvertino Endžę. Ji tarsi džiazas, sklin- 
dantis iš radijo, — labai puiki. Bet kartu ir labai įtari. — Judvi su Klere 
kartu mokėtės koledže, tiesa? 

— Taip. Dabar aš jos agentė. Ką manote apie jos darbus? 

— Išgerk dar vyno, Endže. — Klerė grūste įgrūdo taurę Endžei į 
ranką. 

— Asmeniškai ar profesionaliai? 

:— Atsiprašau? 

— Klausiate kaip jos draugė ar kaip agentė? — Imdamas iš Klerės 
taurę, jis stebėjo Endžę. — Jei kaip agentė, tada turiu galvoti, ką sakau. 
Nes noriu pirkti tą ugnies skulptūrą, kurią ji turi garaže. — Jis žvilgtelėjo 
į Klerę. — Tu vėl palikai raktelius automobilyje, — tarė jis, ištraukdamas 
juos iš kišenės ir mesdamas jai. 

Endžė šypsodamasi gurkštelėjo vyno. 

— Pasikalbėsime apie tai. O kol kas gal žinote, kaip uždegti me- 
džio anglis? 


14 skyrius 


DŽEINEI STOUKI NERŪPĖJO, KAS ATSITIKS FERMAI. JI ČIA NEBETURI KĄ 
veikti. Emitsbore taip pat. Du jos vyrai guli kapinaitėse, abu staiga iš- 
plėšti iš jos gyvenimo. Pirmąjį ji mylėjo stipria, besąlygiška, laiminga 
meile. Būdavo dienų, kai ji dar ir dabar galvodavo apie jį su ilgesiu 
— vaikščiodama laukuose, kuriuos jis arė, laukuose, kuriuose jis mirė, 
arba lovoje, kuria abu dalijosi. 

Jos prisiminimuose jis išliko jaunas, gyvybingas ir gražus. Buvo 
laikas, kai grožis užėmė didelę jos gyvenimo dalį, kai tokie dalykai kaip 
gėlės darželyje ar graži nauja suknelė teikė didžiulį pasitenkinimą ir, 
ramybę. 

Bet Maiko nebėra jau daugiau nei dvidešimt metų, o ji — sena 
penkiasdešimtmetė moteris. 

Bifo ji nemylėjo, bent jau ne ta širdį virpinančia, svaiginančia mei- 
le. Bet jis buvo jai reikalingas. Ji priklausė nuo jo. Bijojo jo. Jo netektis 
buvo tarsi amputacija. Dabar niekas jai neįsakinėjo, ką daryti, kada da- 
ryti, kaip daryti. Nebebuvo kam gaminti valgį, dėl ko tvarkytis, neliko 
šilto kūno, kvėpuojančio šalia jos naktį. 

Ji paliko tėvų namus aštuoniolikos ir išėjo pas vyrą kupina svajo- 
nių, begalinės meilės ir didžiulių vilčių. Maikas rūpinosi ja, mokėjo sąs- 
sodą ir vaiką. 

To ji buvo mokoma. Tą ji išmanė, 

Praėjus šešiems trumpiems mėnesiams po jo mirties, ji atidavė 
save, fermą ir namą Bifui. Jis jau prieš tai nemažai padėdavo. Jai ne- 
reikėjo sukti galvos dėl bankų pranešimų ir biudžeto. Net jei nei pinigų, 
nei ramybės nebebuvo tiek, kiek su Maiku, ji bent jau vėl buvo žmona. 
Galbūt Bifo negalėtų pavadinti geru vyru, bet jis bent buvo šalia. 

Dabar, pirmą kartą gyvenime, ji liko visiškai viena. 

Tokiame dideliame ir tuščiame name vienišumas žudė. Ji vos ne- 
paprašė Kamo grįžti į namus gyventi su ja, kad tik šalia jaustų pažįsta- 
mą vyrą. Bet tai būtų išdavikiška Bifo atžvilgiu. Jis valdė jos gyvenimą 
taip ilgai, kad net jo mirtis nepakeis jos ištikimybės. 

Be to, ji neteko sūnaus kažkur gyvenimo pakelėje — negrįžtamai, 
kaip neteko jo tėvo. Dabar sunku pasakyti, kada tai atsitiko, ir ji jau 
seniai nemėgina šito pakeisti. Jis liovėsi buvęs jos sūnumi ir tapo ne- 
rimastingu, maištingu, įžūliu nepažįstamuoju. 

Jis vertė ją jaustis kalta, labai kalta dėl to, kad ištekėjo už Bifo taip 
greitai po Maiko mirties. Jis nepasakė nė žodžio, nė vieno žodelio, bet 
tas tamsus, smerkiantis žvilgsnis kalbėjo išraiškingiau už žodžius. 

Ji stabtelėjo pakeliui į ūkinius pastatus ir padėjo ant žemės dėžes. 
Skaisti saulė šildė žalią žolę, kurią pjaus ir džiovins svetimi. Mažas ver- 
šiukas sekiojo paskui savo mamą prašydamas pieno, bet Džeinė nieko 
nematė. Jos širdyje fermos, kaip ir į ją dėtų vilčių, jau nebebuvo. 

Kažkada ją mylėjo, kaip mylėjo savo sūnų. Tačiau dabar tas jaus- 
mas žemei ir vaikui atrodė toks tolimas, tarsi jį išgyventų kita moteris. 
Ji žinojo, kad Bifas buvo negailestingas fermai, negailestingas jos sūnui 
ir jai pačiai. 

Tačiau jiems jo reikėjo, priminė ji sau, vėl pakeldama dėžes. Mai- 
kas buvo per daug juos išlepinęs. Ji pajuto akyse besikaupiant ašaras, 
kaip dažnai atsitikdavo šiomis dienomis, bet nesivargino jų slėpti. Nie- 
kas nemato. Niekam nerūpi. 

Po kelių savaičių ji galės pasiimti pinigus, kuriuos gaus už fermą, 
ir išvažiuoti į Tenesį, arčiau sesers. Ten nusipirks nedidelį namuką. Ir ką 
darys? Ji atsirėmė į daržinę ir pravirko. O Dieve, ką ji darys? 

Ji visą gyvenimą sunkiai dirbo, bet niekada neturėjo tikro darbo. Ji 
nieko nesupranta apie tokius dalykus kaip sąlyginiai įsipareigojimai ar 

turto pajamos. Ją trikdė ir baugino žmonės, kuriuos kartais matydavo 
Opros ar Donahju* laidose. Jie kalbėdavo apie savęs atradimą, naują 
pradžią, kovą su skausmu. 

Ji nenorėjo būti išlaisvinta ar kažką gebėti. Bet blogiausia tai, kad 
ji nenorėjo būti viena. 

Kai ašaros išseko, ji nusišluostė veidą prijuoste. Nuo tada, kai mirė 
Bifas, ji leidžia dienas dirbdama būtinus ir nebūtinus darbus. Šį rytą 
ji jau pamelžė karves, pašėrė gyvulius, surinko ir nuplovė kiaušinius. 
Namai sutvarkyti. Iki vidurdienio dar toli, o ką jau kalbėti apie nesibai- 
giančią dieną ir dar vieną ilgą naktį. 

Džeinė nusprendė pradėti nuo daržinės. Dauguma įrankių ir že- 
mės ūkio įrangos bus parduota iš varžytynių, bet ji iš pradžių norėjo 
pereiti ūkinius pastatus ir surinkti tai, už ką galėtų gauti didesnius pini- 
gus parduodama pati. Ją gąsdino ne tai, kad neturės pakankamai pinigų, 
kad liks vieniša, bet tai, kad liks neturtinga ir vieniša. 

Bifas nebuvo apsidraudęs gyvybės. Kam švaistyti pinigus įmo- 
koms? Ji palaidojo jį kreditan. Mirk dabar, mokėk vėliau. Netrukus 
reikės mokėti įmoką už fermą ir už šieno presą, kurį Bifas nupirko prieš 
dvejus metus. Taip pat reikia mokėti už pašarus, turgų, traktorių ir Bifo 
kadilaką. Etanas Majersas banke pažadėjo palaukti, kol ji viską susitvar- 
kys, tačiau įmokos vis tiek nedavė jai ramybės. 

Jai buvo gėda būti skolingai. Anksčiau ji pateisino pirkimą kredi- 
tan įtikinėdama save, kad tai Bifas skolinasi, Bifas moka pinigus arba ne. 
O dabar ji savo kailiu pajuto, ką reiškia būti skolingai. 

Fermos taip greitai neparduosi. 

Iš prijuostės kišenės išsitraukė raktus. Bifas neleisdavo jai net 
įžengti į šį pastatą. O ji niekada nesvarstydavo jo įsakymų. Nedrįso. 
Netgi dabar, kišdama raktą į tvirtą spyną, ji jautė baimės šiurpuliukus, 
tarsi Bifas galėtų iššokti iš už nugaros ir paradėti rėkti, stumdyti ją. 
Jos viršutinė lūpa pasidengė prakaito lašeliais, kai spyna pagaliau pa- 
sidavė. 

Užgiedojo senas gaidys, ir ji krūptelėjo išsigandusi. 


* JAV televizijos pokalbių laidų vedėjai. 

Į nosį tvokstelėjo pridvisęs ir šleikščiai saldus kvapas. Tarsi kažkas 
būtų įšliaužęs į vidų ir nugaišęs. Kvėpuodama per burną, Džeinė įsikišo 
spyną ir raktą į prijuostės kišenę, tada parėmė duris akmeniu. 

Ją staiga apėmė nepaaiškinama baimė, kad užsitrenks viduje. Aki- 
mirką ji įsivaizdavo save purtančią duris, maldaujančią ir šaukiančią 
išleisti, pasivaideno Bifo juokas, besiskverbiantis pro plyšius, ir iš kitos 
pusės rakinamos spynos garsas. 

Ji pasitrynė šaltas rankas ir įžengė į vidų. 

Patalpa buvo nedidelė — dešimties ir dvylikos pėdų — ir belangė, 
saulės spinduliai nepasiekė jos kampų. Ji nepagalvojo atsinešti prožek- 
toriaus, tikėjosi, kad ras kokį viduje. Kaip kitaip Bifas galėjo čia ką nors 
matyti? Jis dažnai tūnodavo čia naktimis. 

Ji svarstė, ką jis čia veikdavo, nes kol buvo gyvas ir galbūt galėdavo 
perskaityti jos mintis, ji nedrįsdavo to daryti. 
siaurą lovą su dėmėtu ir neaptrauktu čiužiniu. Ant metalinių lentynų, 
kur ji tikėjosi rasti įrankių, gulėjo krūvos žurnalų. Reikės juos sudeginti, 
išraudusi pagalvojo Džeinė. Negalima, kad juos pamatytų pirkėjas ar 
išvaržytojas. 

Prožektoriaus niekur nesimatė, užtat buvo žvakių. Juodų. Jai buvo 
nesmagu degti jas, bet tvyranti paslaptinga prieblanda — dar blogiau. 
Žvakių šviesoje ėmė nuo lentynų žurnalus ir krovė juos į dėžes, suk- 
dama į šoną akis nuo nešvankių viršelių. Jos pirštai užčiuopė audeklo 
gabalą. Smalsaudama ištraukė jį ir pamatė ilgą apsiaustą su gobtuvu. Jis 
atsidavė krauju ir dūmais, ir ji paskubomis sugrūdo jį į dėžę. 

Ji nesvarstė, kas tai, — neleido sau svarstyti. Tačiau širdis ėmė 
plakti smarkiau. Sudegink jį, paliepė sau. Viską sudegink. Žvilgčiodama 
sau per petį, ji vis kartojo ir kartojo tuos žodžius it litaniją. Burna iš- 
džiūvo, rankos virpėjo. 

Tada ji pamatė nuotraukas. 

Vienoje iš jų buvo jauna mergina, visai dar vaikas, gulinti ant siau- 
ros lovos. Ji buvo nuoga, surištais riešais ir kulkšnimis. Akys, nors at- 
merktos, atrodė tuščios. Jos nuotraukų buvo ir daugiau — ta pati mergi- 
na išskėstomis kojomis, sulenktais keliais, kad geriau matytųsi lytis. 

Kita mergina, šiek tiek vyresnė, labai šviesi, buvo atremta į sieną it 
lėlė. O žvakė — Dieve brangus — žvakė nešvankiai kyšojo iš po blyš- 
kaus plaukų trikampio. 

Nuotraukų buvo daug. Bet ji nebegalėjo žiūrėti. Spazmų gniau- 
žiamu skrandžiu atsiklaupė ir ėmė rinkti kiekvieną skiautę. Jos ranka 
užčiuopė auskarą, ilgą vėrinį. Džeinė viską sumetė į dėžę. 

Sunkiai alsuodama, ji užpūtė žvakes, įmetė jas šalia kitų daiktų, 
tada paskubomis ištempė dėžę į lauką. Ji sumirksėjo saulės šviesoje ir 
neramiai apsidairė po kiemą. 

Ojei kas nors ateis? Reikia paskubėti, reikia viską sudeginti. Ji ne- 
stabtelėjo pagalvoti, ką daro. Neklausė savęs, ką naikina. Skausmingai 
gaudydama orą, Džeinė pasileido prie daržinės ieškoti benzino, tada 
beveik dusdama iš susijaudinimo išpylė jį ant dėžės. Nuo skubėjimo jos 
plaukai išsitaršė, ir ji atrodė it ragana, besiruošianti kažkokiam slaptam 
užkeikimui. 

Dukart mėgino uždegti degtuką ir prikišti liepsną prie žvakės dag- 
ties. Dukart liepsna sumirksėjo ir užgeso. 

Kai pagaliau dagtis sušnypštė ir užsidegė, ji jau verkė pasikūkčio- 
dama. Drebančiomis rankomis kišdama žvakę prie dėžės, ji vėl vos ne- 
užgesino liepsnos. Tada atsitraukė. 

Kartoninė dėžė ir popierius užsidegė akimirksniu, spjaudydami 
aplink karštas žiežirbas ir dūmus. Nuotraukos susiraitė, ir Karlės Džei- 
mison veidas dingo liepsnose. 

Džeinė užsidengė veidą ir pravirko. 


— SAKIAU JUMS, KAD ČIA RAMUS MIESTELIS. — KLERĖ ŠYPSODAMASI 
žingsniavo Meino gatve tarp Endžės ir Žano Polio. 

— Manau, kad „miestelis“ — per skambus pavadinimas. — Endžė 
nulydėjo akimis kita gatvės puse bėgantį šunį, patenkintą ir be pavadė- 
lio. Jis kilstelėjo koją ir lyg niekur nieko apšlapino ąžuolo kamieną. — 
„Mano supratimu, tai kaimas. 

— Palauk, paragausi Martos mėsainių, tada liausiesi vaipiusis. 

— To ir bijau. 

— Kas tai? — Žanas Polis parodė į raudonos, baltos ir mėlynos 
spalvų vėliavą virš gatvės. 

— Ruošiamės Kritusiųjų karuose dienos paradui šeštadienį. 

— Paradas. — Jo veidas nušvito. — Su orkestru ir gražiomis mer- 
gaitėmis, mojuojančiomis lazdelėmis? 

— Ir dar daugiau. Tai didžiausias įvykis miestelyje. — Praeidama 
pro šalį, ji mostelėjo galva į namą, kur moteris klūpomis dažė veran- 
dą. — Visi pasipuošia ir išsitraukia sulankstomas kėdutes. Miestelio 
aikštėje pastatoma pakyla merui, tarybos nariams ir kitiems svarbiems 
asmenims. Mokyklų orkestrai suvažiuoja iš visos valstijos. 

— Vaje, — nusišaipė Endžė ir užsidirbo niuksą į šoną. 

— Gaisrininkai išblizgina savo mašinas, siurblines, ar kaip jas ten 
vadina. Visur būna daug balionų, veikia bufetai. Ir, — pridūrė ji žiūrėda- 
ma į Žaną Polį, — žygiuoja šokėjos. 

— Šokėjos, — atsidusdamas pakartojo jis. — Ar jos avi tuos baltus 
batelius su kutais? 

— Aišku. 

— Žanai Poli, ketvirtadienį mes turime važiuoti atgal. 

Jis nusišypsojo Žmonai. 

— Dar viena ar dvi dienos plačiojoje schemoje nieko nereiškia. 
Kad ir kaip ten būtų, turiu pasirūpinti Klerės baigtų darbų persiuntimu 
į galeriją. Norėčiau pats prižiūrėti, kai jie bus pakuojami. 

— Greičiau jau nori pavarvinti seilę žiūrėdamas į tuos mažus bal- 
tus batukus, — sumurmėjo Endžė. 

Jis pabučiavo jai į nosies galiuką. 

— Žinoma. | 

Jie stabtelėjo, laukdami žalio šviesoforo signalo. Endžė pastebėjo 
lipduką ant pikapo buferio. 

DIEVAS, GINKLAI IR DRĄSA PADARĖ AMERIKĄ TOKIĄ, KOKIA JI YRA 
ŠIANDIEN. 

Jėzau, pagalvojo ji užsimerkdama, ką aš čia veikiu? 

Eidama per gatvę, ji puse ausies klausėsi Klerės, pasakojančios Ža- 
nui Poliui apie ankstesnius paradus. Prispausta prie sienos, Endžė būtų 
pripažinusi, kad miestelis turi savotiško žavesio. Jei mėgsti kaimą. 

Ji pati tikrai nenorėtų čia gyventi, ir abejoja, ar dar ilgai galės sve- 
čiuotis. Ilgainiui tyla ir lėtas gyvenimo tempas pradės vesti ją iš proto, 
bet Žanui Poliui čia aiškiai patinka. 

Žinoma, jis nepastebi žvilgsnių, mąstė Endžė. Nors jų daug. Kažin 
ar Žmonės žavisi jos drabužiais ir šukuosena. Ir jie tikrai pastebėjo jos 
odos spalvą. Jos veide, sekant paskui Klerę į Martos užkandinę, atsirado 
slapta — ji negalėjo nieko sau padaryti — ir pašaipi šypsena. 

Iš muzikinio aparato plyšavo muzika. Endžės nuomone, kažkokios 
girtų kaubojų dainos. Tačiau kvapas buvo toks pat viliojantis, kaip bet 
kurioje Niujorko žydų delikatesų kavinėje. Kepti svogūnai, skrudinta 
duona, marinuotos daržovės ir kažkokia aštri sriuba. Ar tai labai blo- 
gai? — pagalvojo Endžė, kai Klerė pamojo padavėjai ir atsisėdo prie 
stalo. 

— Vyšninės kokakolos, — nusprendė Klerė. — Jie vis dar jos 
turi. — Ji padavė draugams plastikinius valgiaraščius. — Tik neužsi- 
sakykite dienos makaronų. 

Endžė pavartė valgiaraštį. 

— Nė į galvą nešautų. — Ji peržvelgė valgių sąrašą, barbendama į 
valgiaraštį ilgu tamsiai raudonu nagu. — Gal tu išrinktum? 

— Tada visiems mėsainių. 

Alisa priėjo prie stalo pasiruošusi bloknotą ir labai stengdamasi 
nespoksoti į du žmones priešais Klerę. Jie buvo it du egzotiški paukščiai 
pilkoje masėje — vyras ilgais garbanotais plaukais ir plačiarankoviais 
marškiniais, ir moteris kavos spalvos oda šviesiomis akimis. 

— Atėjote pietauti? — pasiteiravo ji. 

— Žinoma. Alisa, tai mano draugai LeBo. Endžė ir Žanas Polis. 

— Malonu susipažinti, — tarė Alisa. Vyras nusišypsojo, ir jai pa- 
lengvėjo. — Jūs iš Niujorko? 

— Taip, atvykome keletui dienų. — Žanas Polis pastebėjo, kaip ji 
perkėlė žvilgsnį į jo žmoną ir atgal. — Šiandien Klerė aprodo mums 
miestelį. 

— Nelabai yra į ką Žiūrėti. 

— Bandau įkalbėti juos pasilikti paradui. — Klerė išsiėmė iš pa- 
kelio cigaretę ir arčiau prisitraukė metalinę peleninę. 

— O, jis būna neblogas. Ne toks, kaip Meisio prekybos centro per 
Padėkos dieną, bet gana geras. 

— Alisa buvo šokėja, — tarė jiems Klerė, priversdama padavėją 
parausti. 

— Maždaug prieš šimtą metų. Ar jau pasiruošę užsisakyti, ar dar 
norėtumėte pagalvoti? 

— Daugiau nei pasiruošę. — Klerė užsakė visiems, tada nulydėjo 
Alisą akimis. — Pažiūrėkit, kaip ji juda. Labai noriu sugauti tokį užtik- 
rintą judesį. Molyje, manyčiau. 

— Aš nustebęs, kad dar neįkalbėjai pozuoti savo šerifo. — Žanas 
Polis išsiėmė juodą ploną cigaretę. 

— Kaupiuosi tam. 

— Man jis patinka. 

Ji nusišypsojo ir palietė jo ranką. 

— Žinau. Ir džiaugiuosi. 

— Jis ne toks, kaip tikėjausi. — Endžė nusprendė, kad jei tie du 
vyrai prie gretimo staliuko nesiliaus į ją spoksoję, ji irgi atsilygins tuo 
pačiu. — Maniau, kad jis bus koks storapilvis stuobrys su tamsiais aki- 
niais ir atitinkamomis manieromis. 

— Klausyk, tu, vaikine, — lėtai nutęsė Klerė mėgdžiodama. — Tai 
labai primena buvusį šerifą. Kamas visiškai kitoks. Man regis... — Ji nu- 
tilo, pamačiusi, kad Endžė nesiklauso. Pasekusi draugės žvilgsnį, ji pa- 
stebėjo du vietinius prie gretimo staliuko. Jie vėpsojo išpūtę akis, ir nuo 
jų agresyvių žvilgsnių Klerė net atsilošė. Norėdama nuraminti, ji palietė 
Endžės ranką. — Čia mažai kas užklysta. 

Endžė atsipalaidavo, nusišypsojo ir spustelėjo Klerės ranką. 

— Pastebėjau. Norėčiau, kad pasakytum ir tai, jog čia nėra žmonių, 
apsisiautusių baltomis paklodėmis. 

— Tokių dalykų šioje apygardos dalyje nebūna. 

— Taigi, — Endžė ėmė barbenti į stalą, — Emitsbore beveik nieko 
nevyksta. 

— Na, nesame tokie visai jau atsilikę. Tiesą sakant, praeitą savaitę 
buvo nužudytas žmogus. 

— Tik vienas? — Žanas Polis pajuto žmonos susierzinimą ir po 
stalu uždėjo ranką jai ant šlaunies. 

— Vienas, — patvirtino Klerė. — Ir jis gyveno Emitsbore tiek, kiek 
aš pamenu. Tiesą sakant, mirtis gana šiurpi. Kamo patėvis buvo mirti- 
nai sumuštas ir paliktas gulėti griovyje už miestelio. 

— Apgailestauju. — Endžė pamiršo žvilgsnius. — Kamui tikriau- 
siai sunku. 

Klerė skubiu judesiu užgesino cigaretę. 

— Sunku. Nors jie nebuvo artimi. 

— Ar yra įtariamųjų? — pasiteiravo Žanas Polis. 

— Nežinau. Abejoju. — Klerė pažvelgė pro langą į lėtai slenkan- 
čius automobilius ir dar lėčiau judančius žmones. — Sunku patikėti, 
kad tai galėtų būti kas nors iš miestelio. — Tada papurtė galvą ir pasi- 
taisė: — Niekas nenori tikėti, kad tai galėtų būti kas nors iš miestelio. 


BUVO PO TREČIOS, KAI JIE GRĮŽO NAMO. ŽANAS POLIS IŠNARŠĖ ANTI- 
kvarines parduotuves ir išsirinko trejus raudonmedžio rėmus. Savo 
nuostabai, Endžė aptiko gražų sidabrinį smeigtuką ir sumokėjo paly- 
ginti nedidelę dalį to, kiek būtų paklojusi Manhatane. 

Didelis geltonas mokyklinis autobusas, sausakimšas vaikų, sunkiai 
pukšėdamas sustojo prie gatvės kampo ir atsikratė naštos. Į visas puses 
pabiro vaikai — kas prie savo dviračių, kas žiūrėti animacinių filmų ar 
žaisti beisbolo. 

— Ten Ernis. — Klerė pastebėjo jį stovintį prie įvažos į jos kie- 
mą.— Rankos modelis, — paaiškino. 

— Rodos, jis laukia tavęs, — tarstelėjo Žanas Polis. 

— Jis kartais užsuka. Jis vienišas. — Ji nusišypsojo ir pamojavo 
jam. — Man atrodo, kad jis nelabai sutaria su savo tėvais. Jie netgi ne- 
atėjo pažiūrėti į skulptūrą. 

Ernis stebėjo ją susierzinęs. Ji ne viena. Jis žinojo, kad šerifas dirba 
Doperio fermoje, kur buvo papjauti du veršiukai. Ernis pats juos papjo- 
vė tikėdamasis, kad tai paskatins juos pakviesti jį prisidėti prie jų. 

— Sveikas, Erni. Šiandien nedirbi? 

— Turiu keletą laisvų minučių. 

— Tai gerai, nes pastarosiomis dienomis nemačiau tavęs. 

— Buvau užsiėmęs. 

— Norėčiau parodyti tau baigtą skulptūrą. Čia mano draugai, po- 
nas ir ponia LeBo. 

Jis burbtelėjo, atsakydamas į jų sveikinimus, bet paspaudė Žanui 
Poliui ranką. 

— Eime į garažą. Norėčiau išgirsti, ką manai. — Klerė nužings- 
niavo pirmoji. — Nematei jos nuo tada, kai baigiau ir išdeginau, — tęsė 
ji. — Molis pasirodė esąs tinkamiausias, šiek tiek šiurkštesnis ir primi- 
tyvesnis nei medis. Ir kadangi ponas LeBo ketina išsiųsti ją į Niujorką, 
tai gali būti tavo vienintelis šansas. — Ji parodė į kūrinį, tada susikišo 
rankas į kišenes. — Tai ką manai? 

Apžiūrinėjant ją, Ernį apėmė keistas jausmas. Jis nesąmoningai 
apglėbė dešiniosios rankos dilbį. Kažkokiu būdu ji pasiėmė dalį jo, dau- 
giau nei tik ranką ir pirštus. Jis negalėjo to paaiškinti, nerado žodžių. Jei 
būtų radęs, tikriausiai būtų išsirinkęs žodį „esybė“, nes jam atrodė, kad 
Klerė pavogė jo esybę ir atkūrė ją atskiroje, įžūlioje rankoje. 

— Lyg ir nieko. 

Klerė nusijuokė ir uždėjo ranką jam ant peties. 

— Ką gi, vadinasi, neblogai. Labai ačiū, kad padėjai man. 

— Nieko čia tokio. 

— Mums tai labai svarbu, — pataisė jį Žanas Polis. — Be tavęs 
Klerė nebūtų šito sukūrusi. Jei ji nebūtų sukūrusi, mes negalėtume de- 
monstruoti jos savo galerijoje, kad kiti prekeiviai meno dirbiniais nusi- 
rautų plaukus iš nevilties ir pavydo. — Jis nusišypsojo vaikinui. — Taigi 
matai, mes visi esame tau skolingi. 

Ernis tik patraukė pečius, ir medalionas ant jo krūtinės subangavo. 
Žanas Polis pažvelgė į simbolį. Iš pradžių nustebo, paskui pralinksmėjo. 
Paaugliai, pagalvojo jis, žaidžia su dalykais, kurių negali suprasti. Bet kai 
pažvelgė į Ernį, jo šypsena išblėso. Taip, jis paauglys, bet Žaną Polį apė- 
mė nesmagus jausmas, kad tas jaunuolis supranta, ir per daug gerai. 

— Žanai Poli? — Endžė priėjo ir palietė jo ranką. — Ar viskas 
gerai? 

— Taip. — Jis prisitraukė žmoną arčiau savęs. — Tiesiog užsigalvo- 
jau. Labai įdomus medalionas, — tarstelėjo Erniui. 

— Man patinka. 

— Tikriausiai tau metas eiti. — Žano Polio balsas išliko mandagus, 
bet ranka globėjiškai apglėbė žmoną per pečius. 

— Aha. — Ernis nusišiepė, atidengdamas dantis. — Turiu reikalų. — 
Jis pabrėžtinai nerūpestingai sugniaužė kumštyje pentagramą ir iškėlė 
rodomąjį ir mažąjį pirštus, parodydamas ožio ženklą. — Pasimatysime. 

— Daugiau jo neprašyk pozuoti, — tarė Žanas Polis, nulydėdamas 
Ernį akimis. 

— Nesupratau? — kilstelėjo antakius Klerė. 

— Neprašyk jo pozuoti. Jo blogos akys. 

— Ką tu čia... 

— Padaryk man paslaugą. — Vėl nusišypsojęs, jis pabučiavo Klerę 
į skruostą. — Sako, mano senelė buvo aiškiaregė. 

— Oaš pasakysiu, kad per ilgai buvai saulėje, — nutarė Klerė. — Ir 
tau reikia išgerti, 

— Neatsisakyčiau. — Jis dar kartą dirstelėjo per petį, sekdamas 
paskui Endžę ir Klerę į virtuvę. — O sausainių turi? 

— Žinoma. — Ji parodė į šaldytuvą, o pati atidarė spintelę, ieško- 
dama traškučių. — Jėzau, tik paklausykit tų musių. It koks suvažiavi- 
mas. — Pagauta smalsumo, ji pasuko prie suveriamųjų durų ir žvilg- 
telėjo į kiemą. Mėsainis, kurį suvalgė su tokiu malonumu, vos neišlipo 
atgal. — Dieve. O Dieve. 

— Klere? — Endžė skubiai prišoko prie jos. — Mieloji, kas... — 
Tada pamatė pati. Ji nusisuko, užsidengusi burną. — Žanai Poli. 

Bet jis jau stūmė jas abi į šoną. Už durų, prieangyje, kažkas buvo 
numetęs negyvą katę, jauną juodą katytę. Ten, kur kažkada buvo jos 
galva, dabar juodavo kraujo bala. Juodos musės gėrė jį ir įnirtingai 
zvimbė. 

Žanas Polis riebiai nusikeikė prancūzų kalba, tada perblyškęs atsi- 
suko į moteris. 

— Eikit į kitą kambarį. Aš sutvarkysiu. 

— Tai siaubinga. — Klerė apglėbė save rankomis ir atsitraukė nuo 

durų. — Šitiek kraujo. — Ir dar labai šviežio, prisiminė ji ir sunkiai nu- 
rijo seiles. — Tikriausiai koks šuo papjovė ir atitempė ją čia. 

Žanas Polis pagalvojo apie Ernio medalioną ir suabejojo. 

— Tai galėjo padaryti tas jaunuolis. 

— Jaunuolis? — Klerė suėmė save į rankas ir atnešė Žanui Poliui 
plastikinį šiukšlių maišą. — Ernis? Nebūk juokingas. Tai tikrai šuns 
darbas. 

— Jis ant kaklo pasikabinęs pentagramą. Satanistų simbolį. 

— Satanistų? — Klerė suvirpėjusi vėl nusisuko. — Neprisigalvokime. 

— Satanizmo? — atkartojo Endžė, ieškodama šaldytuve vyno. 
Jiems visiems ne pro šalį išgerti. — Kartais laikraščiuose rašo apie tai. 
Girdėjau, kad Centriniame parke atliekami kažkokie ritualai. 

— Baikit. — Klerė sugraibė cigaretę. — Gal jis ir nešioja kokį kul- 
tinį simbolį — tai kas? Ir jam turbūt be galo patiko, kad Žanas Polis jį 
pastebėjo. Jėzau, mano tėvas turėjo taikos ženklą, tačiau dėl to netapo 
komunistu. — Ji įtraukė dūmo ir paskubomis išpūtė. — Daugybė žmo- 
nių domisi okultizmu, ypač vaikai. Tai tarsi tam tikras iššūkis. 

— "Tai gali būti pavojinga, — nenusileido Žanas Polis. 

— "Tas vaikas tikrai nenupjovė katei galvos ir nepaliko mano prie- 
angyje. Tai siaubinga, nesiginčiju, bet jūs prisižiūrėjote per daug filmų. 

— Gal. — Jis nenorėjo liūdinti nei jos, nei Endžės, be to, jo laukė 
bjauri užduotis. — Bet paklausyk manęs, chėrie, būk atsargi su juo. 
Mano senelė sakydavo, kad reikia saugotis tų, kurie pasirenka kairįjį 
taką. Pasiimkit vyną, — tarė jis giliai įkvėpęs, — ir eikit į kitą kambarį, 
kol aš čia baigsiu. 

Kairysis takas, pagalvojo Klerė, ir prisiminė knygą, kurią buvo 
radusi tėvo kabinete palėpėje. 


15 skyrius 


KAS, PO GALAIS, VYKSTA? KAMAS ATSILOŠĖ ŠEZLONGE, PASISTATĘS ŠALIA 
litrą šalto pepsio. Grįžęs iš Doperio fermos, jis nusirengė nusiprausė, ir 
dabar vien su džinsais tysojo stebėdamas saulėlydį ir sukdamas galvą. 

Žiauriai papjauti du maži veršeliai. Nupjautos galvos. Iškastruoti. 
daus organai. Jų niekur nerado. 

Šlykštu. Kamas gurkštelėjo gėrimo, norėdamas nuplauti bjaurų 
skonį burnoje. Tas, kas tai padarė, norėjo šokiruoti — ir jam velniškai 
gerai pavyko. Netgi Meto Doperio veidas išbalo po šeriais. Veršeliai 
buvo vos dviejų mėnesių ir būtų užaugę stambiais veršiais. 

Tam, kad būtų paskersti, bet ne sudarkyti, galvojo Kamas. 

Metas, bent jau iš dalies, kaltino jį. Jei šunys nebūtų buvę pririšti, 
niekas nebūtų nė kojos įkėlęs į fermą, prisiartinęs prie bandos ir papjo- 
vęs jo veršelius. 

Lengva vėsuma paglostė nuogą Kamo odą. Jį žavėjo aplink tvy- 
ranti ramuma, jaukus tykumas, vis labiau viską apgaubiant prieblandai. 
Tylumoje it palaiminimas nuaidėjo viltingas lėlio klyksmas. 

Kas vyksta miestelyje, kurį jis manosi taip gerai pažįstąs? 

Išniekintas vaiko kapas, žiauriai nužudytas žmogus, šlykščiai su- 
darkyti veršeliai. Ir visa tai įvyko per keletą savaičių miestelyje, kur 
didžiausią ginčą sukeldavo sprendimas, kurią grupę — roko ar kantri 
muzikos — pasikviesti šeštadienį į „Legioną“. 

Koks ryšys tarp šių įvykių? Ar jis apskritai egzistuoja? 

Kamas nebuvo toks naivus, kad tvirtintų, jog miesto problemos ir 
smurtas negali peršliaužti per valstijos kelią ir atslinkti į miestelį. Emits- 
boras ne Brigadūnas*. Bet niekuo ne blogesnis. 
pirmoji žvaigždė. Jo nuomone, tas, kas papjovė ir sudarkė veršelius, tu- 
rėtų būti silpnaprotis arba tiesiog kuoktelėjęs. Be to, tas žmogus turėjo 
žinoti Doperio fermą ir tai, kad vokiečių aviganiai pririšti. Todėl tas 
kažkas yra iš Emitsboro. 

Miestelis gana arti Vašingtono, todėl įmanoma, kad narkotikai ga- 
lėjo pasiekti šią vietą. Juolab kad valstijos policija reido metu patikrino 
fermą, esančią nuo čia apie dešimt mylių į pietus, ir konfiskavo porą 
šimtų svarų kokaino, automatinių šautuvų ir apie dvidešimt tūkstančių 


* Brigadūnas („Brigadoon“) — miuziklas, kuriame paslaptingas kaimelis Škotijoje pasirodo 
tik vieną dieną per šimtmetį. 

grynaisiais. Policija sulaikė vilkikus, beveik juokingai reguliariai važinė- 
jančius 70-uoju valstijos keliu, kurių vairuotojai buvo tokie kvaili, kad, 
gabendami po gaubtais maišelius su kokainu, dar viršydavo ir greitį. 

Ar gali būti, kad Bifas pasisavino pinigus, sužlugdė sandėrį arba 
užsimanė daugiau, todėl buvo pašalintas? 

Jį galėjo sumušti iš pykčio pamišęs žmogus. Arba toks, kuris norė- 
jo kažką tuo pasakyti. 

Tačiau nė vieno iš šių incidentų, nesvarbu, kokie bjaurūs jie būtų, 
negalima susieti su kapo išniekinimu. 

Tai kodėl instinktai jam liepia ieškoti ryšio? 

Nes jis pavargęs, galvojo Kamas. Nes jis grįžo čionai, kad pabėgtų 
nuo bjaurasties ir kaltės. Ir, prisipažino sau, nuo tada, kai laikė ant rankų 
mirštantį partnerį, jo neapleidžia baimės. 

Jis atsilošė ir užsimerkė. Jam norėjosi išgerti, labai norėjosi išgerti, 
todėl jis nesijudino. Geriau leido sau įsivaizduoti, koks jausmas būtų pa- 
imti butelį, priglausti lūpas prie to gundančio stiklo, užsiversti ir nuryti: 
karštas skystis nudegina gerklę, sušildo vidurius ir apsvaigina smegenis. 
Vienas gurkšnis, tada kitas. Velniop, išgerkim visą butelį. Gyvenimas 
per trumpas, kad taupytum. Ištuštinkim jį. Iki dugno. 

Paskui bjaurus jausmas rytą. Sergi it šuo ir nori dvėsti. Burbonas 
veržiasi atgal, kai tysai vonioje apsikabinęs porcelianinį klozetą. 

Velniškai puiku. 

Tai buvo tik vienas iš proto žaidimų, kuriuos jis žaisdavo nuo tada, 
kai išsiskyrė su savo senuoju draugužiu Džeku Danielsu*. 

Jis norėjo tikėti, kad atsibudus rytą noras išgerti bus dingęs. Iš- 
garavęs. Norėjo galvoti, kad galės atsikelti, nuvažiuoti į miestelį, išrašyti 
keletą baudos kvitų už eismo taisyklių pažeidimus, išbarti keletą vaikų, 
užpildyti keletą formų. 

Jis nenorėjo, kad jo sąžinę slėgtų žmogžudystė ar fermerio pyk- 
tis. O labiausiai nenorėjo daugiau kalbėtis su išsigandusiais, skausmo 
apimtais tėvais, tokiais kaip Džeimisonai, kurie tiksliai it laikrodis 
skambindavo kiekvieną savaitę. 


* Jack Daniels — viskio rūšis. 

Vis dėlto jis žinojo, kad kitą rytą vėl turės nugalėti norą nuodytis 
viskiu, o paskui dirbti savo darbą. Nes jis neturi kur eiti ir daugiau nieko 
nemoka daryti. 

Manai, kad pažįsti šį miestelį, bet iš tikrųjų — ne. 

Kartūs Saros Hjuit žodžiai nesiliovė aidėję jo galvoje. Ką ji norėjo 
jam pasakyti? Ką ji žino apie Parkerį? 

Kol kas jam nepavyko susisiekti su buvusiu šerifu. Parkeris persi- 
kėlė į Fort Loderdeilą daugiau nei prieš metus ir nepaliko jokio adreso. 
Taigi dar vienas darbas — pasistengti surasti Parkerį. Tik būtų gerai 
žinoti, kodėl jis jaučiasi privaląs tai padaryti. 

Kai Kamas atsimerkė, jį gaubė raminanti tamsa. Jis stvėrė butelį ir 
pasitenkino niekingu cukraus ir kofeino gurkšniu. Tada prisidegė ciga- 
retę ir atsuko teleskopą. Žiūrėjimas į žvaigždes visada ramindavo. 

Jis tyrinėjo Venerą, kai į kiemą įsuko automobilis. Jis apstulbo, kad 
nė nepažiūrėjęs suprato, jog tai Klerė. Dar daugiau, jis žinojo, kad jos 
laukė. 

Klerė norėjo dingti iš namų. Ne, prisipažino sau, šokdama iš auto- 
mobilio, ji nekantravo išsinešdinti iš namų. Endžė ir Žanas Polis kurį 
laiką pabus vieni. Tiesą sakant, ji neabejojo, kad jie tik ir laukė, kada 
liks vieni ir galės aptarti Žano Polio versiją. Ji nepajėgė galvoti apie tai. 
Ir nenorėjo. 

— Sveika, Laiboji. — Kamas nuėjo į terasos galą ir persilenkė per 
turėklus. — Lipk čia. 

Klerė užlėkė laiptais peršokdama iš karto per du laiptelius ir puolė 
jam ant kaklo. Nespėjus jam atsikvošėti, ji stipriai įsisiurbė jam į lūpas. 

— Ką gi, — išspaudė jis po minutėlės. — Ir man malonu tave ma- 
tyti. — Jis paglostė jos šonus, tada nuleido rankas ant klubų ir įsižiūrėjo 
įją iš miegamojo sklindančios šviesoje. — Kas atsitiko? 

— Nieko. — Klerė žinojo, kad jos šypsena nepriekaištinga. Nes 
labai stengėsi, kad ji nedingtų iš veido. — Tik man kažko neramu. — Ji 
panardino pirštus į jo plaukus, paskui prisispaudė prie jo. — O gal tie- 
siog jaučiuosi seksualiai sujaudinta. 

Jei jis būtų patikėjęs ja, būtų pasijutęs pamalonintas, netgi pra- 
linksmėjęs. Kamas lengvai pakštelėjo jai į kaktą. 

— Gali pasikalbėti su manimi, Klere. 

Ji žinojo, kad jis išklausytų. Kad paguostų ją. Bet ji negalėjo papa- 
sakoti jam apie siaubą, kurį patyrė radusi prieangyje nugalabytą katę, 
apie Žano Polio įtarimus ar knygą, kurią paėmė iš tėvo kabineto ir pa- 
slėpė po savo čiužiniu, kaip paauglys slepia pornografinį žurnalą. 

— Ne,tikrai nieko. Tikriausiai tai jaudulys — užsakymas, kontrak- 
tai, didžiosios viltys. — Iš dalies tai buvo tiesa, bet ji nujautė, kad jis gali 
įtarti daugiau, jei ji neatsikratys tų minčių. — Ką veiki? — Ji atsitraukė 
nuo jo ir priėjo prie teleskopo. 

— Nieko ypatinga. — Jis atsekė paskui ją ir paėmė butelį pep- 
sio. — Nori atsigerti? 

— Aha. — Ji paėmė butelį ir užsivertusi gurkštelėjo. — Tikėjausi, 
kad paskambinsi, — tarė ji ir tučtuojau pasipiktino savimi. — Pamiršk, 
ką pasakiau. Ką gali matyti pro jį? 

Jis uždėjo ranką Klerei ant peties, nespėjus jai pasilenkti prie oku- 
liaro. 

— Aš skambinau. Linija buvo užimta. 

— O. — Ji negalėjo nuslėpti pasitenkinimo. — Endžė skambino į 
Niujorką. Turi cigaretę, Raferti? Tikriausiai palikau savąsias rankinėje 
automobilyje. 

Jis išėmė vieną. 

— Man patinka tavo draugai, — tarė pridegdamas. 

— Jie nuostabūs. Tikriausiai tai kvaila, bet aš iš tiesų nervinausi dėl 
jūsų susitikimo. Jaučiausi lyg pažindinčiau tave su savo tėvais ar pana- 
šiai. O Jėzau. — Ji klestelėjo ant šezlongo porankio. — Negaliu patikėti, 
kad pasakiau tai. Nekreipk į mane dėmesio — apsimesk, kad aš ką tik 
atvažiavau. — Ji giliai iškvėpė. — Dieve, jaučiuosi it kokia paauglė. Ne- 
kenčiu savęs už tai. 

— O man tai patinka. — Kamas suėmė ją už smakro ir pakėlė 
galvą. — Tiesą sakant, net labai. Vos prieš dešimt minučių sėdėjau ir 
gailėjausi savęs. Dabar negaliu suprasti kodėl. 

Ji pažiūrėjo į jį. Jo akys atrodė beveik juodos žvaigždėtame dangu- 
je. Lūpose žaidė nežymi patenkinta šypsenėlė. Trauka buvo tokia stipri, 
kad ji vos valdėsi. 

— Raferti, kas tarp mūsų vyksta? 

— O ko tu norėtum? 

— Dar nežinau. Tikėjausi, kad tu žinai. 

Jis žinojo, bet nenorėjo lengvai pasiduoti. 

— Tai pagalvok dar kurį laiką. — Jis atsisėdo į šezlongą. — Pro 
okuliarą gali matyti Venerą. Nori pažiūrėti? 

Klerė įsitaisė kėdėje ir pakreipė galvą. 

-— Man patinka būti su tavim, — tarė ji tyrinėdama ryškiai raudo- 
ną žvaigždę. — Noriu pasakyti, štai taip — ne tik lovoje. 

— Gera pradžia. 

— Bet seksas nuostabus. 

Jis sutramdė šypseną. 

— Negaliu ginčytis. 

— Bandau pasakyti, kad nors seksas... neįtikėtinas, aš ne to- 
dėl... — Ne todėl tu man rūpi, ne todėl svajoju apie tave, pagalvojo Klerė 
mintyse. — Ne todėl esu čia. 

— Gerai. — Jis paėmė jos ranką, kuria ji tapšnojo per kėdę. — Tai 
kodėl tu čia? 

— Aš tik norėjau pabūti su tavim. — Ji toliau stebeilijosi pro oku- 
liarą, bet nieko nematė, — Supratai? 

— Taip. — Jis pakėlė jos ranką sau prie lūpų ir tylėdamas išbučiavo 
krumplius. Klerė vos neapsiašarojo. 

— Nenoriu visko sugadinti, Kamai. Nes aš puikiai moku viską su- 
mauti. 

— Mums puikiai sekasi, Laiboji. Tiesiog puikiai. 

Jie stebėjo žvaigždes ilgiau nei valandą. Kai išvažiavo iš Kamo 
namų, Klerė buvo beveik pamiršusi apie paslėptą knygą. 


LIZA MAKDONALD BUVO ĮNIRŠUSI. IR PASIKLYDUSI — KAŽKOKIŲ LAUKŲ 
vidury, — ojos automobilis tikrai išleido paskutinę dvasią. Stengdamasi 
galutinai neprarasti optimizmo, ji pamėgino dar kartą paleisti variklį. 
Juk automobilis nuvažiavęs tik šešiasdešimt du tūkstančius mylių. Ji 
pasuko raktelį ir pasiklausė tuščio burzgimo — priešmirtinis gargalia- 
vimas, dingtelėjo jai. Automobilis vibravo, bet neužsivedė. 

Pasipiktinusi ji trenkė volvo durelėmis ir pasuko prie gaubto. Jos 
stiprioji pusė buvo baletas, o ne mechanika, todėl ji iš anksto žinojo 
veltui gaištanti laiką. 

Mėnulis buvo beveik pilnas, o žvaigždės skaisčiai spindėjo. Tačiau 
jų šviesa tik metė šešėlius ant ilgo, tamsaus kelio. Vienintelis garsas ap- 
link buvo monotoniškas svirplių ir cyplių choras. Gaubtas keliamas 
sugirgždėjo. Liza keikdamasi nuėjo prie keleivio durelių, norėdama 
apieškoti daiktadėžę. Brolis, zyzlys, įkyruolis ir geriausias draugas, buvo 
nupirkęs jai prožektorių ir būtiniausių įrankių. 

— Visi vairuotojai turi sugebėti pasikeisti padangą ir pašalinti ne- 
didelius gedimus, — sumurmėjo ji, mėgdžiodama Rojų. — Eik velniop, 
brolau, — pridūrė ji, tačiau aprimo, kai prožektorius išspjovė lygų spin- 
dulį. Rojus visada pasikliaudavo Duracell baterijomis. 

Jei ji nebūtų važiavusi aplankyti jo, — ir jei jis nebūtų spyręsis, kad 
ji važiuotų traukiniu, nes būtent tada ji pajuto būtinybę važiuoti iš Fila- 
delfijos automobiliu, — dabar nebūtų atsidūrusi tokioje padėtyje. 

Ji raukydamasi atmetė šviesius ilgus plaukus už nugaros ir nu- 
kreipė spindulį į variklį. Viskas atrodo gerai, pagalvojo ji. Viskas juoda 
ir riebaluota. Tai kodėl jis, po galais, neveikia? 

Kodėl, velniai griebtų, ji nepatikrino automobilio prieš kelionę? 
Nes jai reikėjo naujų puantų, o turimų pinigų užteko tik jiems. Liza tu- 
rėjo savo prioritetus. Netgi dabar, stovėdama viena tamsoje, šalia užge- 
susio automobilio, ji žinojo: nebūtų nieko dariusi kitaip. Ji vis tiek būtų 
nusipirkusi šokių batelius, net jei po to liktų nevalgiusi, kaip dažnai ir 
atsitikdavo. 

Pavargusi, pikta ir nekantri, Liza apsisuko ratu, apšviesdama lau- 
kus. Ji pamatė tvorą ir lauką, o maždaug už dviejų mylių — keletą švie- 
selių. Visa kita buvo miškai, tankūs ir tamsūs, ir juodas kelio kaspinas, 
dingstantis už posūkio. 

Kur degalinė, telefono būdelės? Kur, po galais, koks nors „Makdo- 
naldas?“ Kaip žmonės čia gyvena? Ji užtrenkė gaubtą ir atsisėdo ant jo. 

Gal reikėtų paklausyti skautų patarimo ir likti vietoje, kol ją kas 
nors suras. Ji pažvelgė į vieną kelio pusę, tada į kitą ir sunkiai atsiduso. 
Tokioje vietovėje ji greičiau sulauks pensijos nei pagalbos. 

Galėtų kiek paėjėti. Gal atrodo gležna ir trapi, bet šokiai sutvirtino 
jos kūną. Ji turi tiek pat ištvermės, — o gal net daugiau, — kiek ir vidu- 
tinio sudėjimo beisbolo žaidėjas. Bet į kurią pusę ir kaip ilgai eiti? 

Susitvardžiusi ji grįžo į automobilį žemėlapio ir Rojaus duotų 
nuorodų, kurias kažkaip sugebėjo sumaišyti. Ji paliko dureles atviras ir 
atsisėdo šonu ant vairuotojo sėdynės, bandydama išsiaiškinti, kur pa- 
darė klaidą. 

Hagerstauną ji pravažiavo. Tuo neabejojo, nes buvo išsukusi iš 
pagrindinio kelio benzino ir kokakolos. Ir šokoladinio batonėlio, kal- 
tai priminė sau. Tada įsuko į 64-ąjį kelią, kaip Rojus ir sakė. Ir pasuko 
dešinėn. 

Mėšlas. Ji susiėmė rankomis galvą. Ji pasuko kairėn, tikrai. Minti- 
mis grįžo į sankryžą, pamatė vienoje pusėje parduotuvę, kitoje kukurū- 
zų lauką. Stabtelėjo prie šviesoforo kramtydama šokoladą ir niūniuoda- 
ma į taktą Šopenui. Šviesoforas užsidegė. Ji pasuko. Liza suraukė kaktą, 
bandydama prisiminti. Jos supratimas apie kairę ir dešinę tarp šokėjų 
buvo tapęs anekdotu. Šokdama ji visuomet mūvėdavo guminę apyran- 
kę ant dešiniojo riešo. 

O taip, pagaliau prisiminė. Ji tikrai pasuko kairėn. 

Bėda ta, kad Liza gimė kairiarankė, tačiau tėvas spyrė, kad ji viską 
darytų dešine ranka. Po dvidešimties metų ji vis dar maišė puses. 

Buvo sunku kaltinti mylimą seną tėtušį, kad dabar ji sėdi sugedu- 
siame automobilyje vidury laukų nežinomoje vietoje. Bet tai padėjo. 

Taip, ji ne ten pasuko. Liza ilgais, grakščiais pirštais persibraukė 
per plaukus. Nieko tokio. Reikia tik apsispręsti, į kurią pusę eiti. 

Ji buvo iš tų moterų, kurios nepuola į paniką, bet nuosekliai, daž- 
nai atkakliai ieško išeities iš padėties. Tą ji darė ir dabar, žemėlapyje 
atsekdama savo maršrutą atgal, aiškindamasi, kurioje vietoje padarė 
klaidą, kad galėtų patraukti artimiausio miestelio link. 

Emitsboras, nusprendė ji. Turėtų būti maždaug už dviejų mylių, 
nebent ji visiška besmegenė. Ji nueis į miestelį arba, jei pasiseks, iki 
artimiausio namo, iš ten paskambins Rojui ir prisipažins esanti kvaila, 
neišmanėlė ir neatsakinga. Šią akimirką prisipažinimas atrodė geresnė 
išeitis nei naktis automobilyje. 

Liza įsikišo raktelius į kelnių kišenę, pasičiupo rankinę ir patraukė 
keliu. 

Ne toks buvo jos šio vakaro planas. Ji tikėjosi išdygti prie Rojaus 
durų gerokai anksčiau, nei jis jos laukė. Norėjo nustebinti jį, paskui at- 
kimšti butelį šampano, kurį pasiėmė. 

Juk ne kiekvieną dieną ji gali paskelbti, kad ką tik gavo pagrindinį, 
Dulsinėjos, vaidmenį „Don Kichote“. Nors turėjo daugybę draugų, ji 
norėjo pasidalyti šia žinia tik su broliu. 

Ji mėgino įsivaizduoti, kaip nušvis jo veidas išgirdus šią naujieną, 
kaip jis nusijuokęs čiups ją į glėbį ir apsuks aplinkui. Į šokių pamokas ją 
pareigingai diena po dienos vedžiodavo mama. Tačiau Rojus labiausiai 
suprato jos norą šokti, skatino ir tikėjo ja. 

Krūmuose kažkas sušlamėjo. Būdama tikra miesto mergina, Liza 
pašoko, cyptelėjo ir nusikeikė. Kur tie sumauti gatvės žibintai? — su- 
sierzino ji ir su dvigubu dėkingumu suspaudė rankoje prožektorių. 

Kad paguostų save, ji ėmė svarstyti, kaip galėtų būti dar blogiau. 
Galėtų lyti. Galėtų būti šalta. Suūkė pelėda, priversdama paspartinti 
žingsnį. Ją galėtų užpulti kokie pamišę prievartautojai. Ji galėtų susi- 
laužyti koją. Liza nusipurtė. Lūžusi koja būtų blogiau nei pamišę prie- 
vartautojai. 

Po savaitės prasideda repeticijos. Liza įsivaizdavo save išsklei- 
džiančią puošnią juodą vėduoklę ir grakščiai apsisukančią fouette 
suktukais. 

Ji matė šviesas; girdėjo muziką, jautė stebuklą. Jos gyvenime nėra 
nieko svarbiau už šokį. Šešiolika metų ji laukė, dirbo, meldė galimybės 
pasirodyti kaip pagrindinė šokėja. 

Dabar ją gavo, pagalvojo ji ir vos susivaldė nepadariusi trijų pi- 
ruetų vidury tamsaus kelio. Kiekvienas spazmas, kiekvienas prakaito 
lašas ir kiekviena ašara buvo to verta. 

Ji nusišypsojo pamačiusi automobilį, pajudantį nuo kelkraščio ir 
pasukantį į mišką. Išsigelbėjimas, pamanė ji. Gal ten koks mielas, pro- 
tingas vyras, — ji tikrai neniekina moterų, bet dabar nėra laiko subtily- 
bėms, — kuris sugebėtų pataisyti jos automobilį. 

Tačiau staiga ji stabtelėjo kelkraštyje. Kodėl automobilis pasuko 

į mišką, beveik pasislėpė nuo akių? Ji neryžtingai žengė į priekį, tada 
šūktelėjo: 

— Ei? Ar čia kas nors yra? 
atsargiai žengė dar vieną žingsnį, bijodama įkristi į griovį. 

— Ei? Gal galėtumėt padėti? — Ji pašvietė sau po kojomis, stengda- 
masi išvengti nelygumų, per kuriuos galėtų išsisukti koją, ir ėmė leistis 
nedideliu šlaitu. — Ar čia kas nors yra? — Ji apsidairė, išgirdusi traškant 
krūmus. — Mano mašina... — prasižiojo ji ir tučtuojau užsičiaupė. 

Jie išniro tarytum iš medžių. Dvi tamsios figūros su juodais apsiaus- 
tais. Beveidės, beformės. Lizą apėmė stingdanti baimė. Ji nukreipė į juos 
šokinėjantį prožektoriaus spindulį. Tada žengė atgal ir apsisuko bėgti, bet 
jie buvo greitesni. 

Viena ranka griebė ją už plaukų ir negailestingai truktelėjo. Liza 
suriko iš skausmo ir išgąsčio. Kita ranka apkabino ją per liemenį ir 
pakėlė. Jos mintis aptemdė visų moterų košmaras. Ji ėmė spardytis, 
įnirtingai darbuodamasi savo ilgomis kojomis, tačiau jos beviltiškai 
švysčiojo ore. Muistydamasi pataikė užpuolikui į galvą prožektoriumi. 
Pasigirdo aiktelėjimas, keiksmas ir gniaužtai šiek tiek atsileido. Veržda- 
masi laisvėn, ji išgirdo plyštant marškinėlius. 

Kažkas trenkė jai į veidą, ir vaizdas akyse susiliejo. Bet ji nesustojo. 
Žinojo, kad verkia. Kiekvienas kvėptelėjimas degino gerklę. Reikia susto- 
ti, sakė jai panikos apimtas protas, nes jie gali išgirsti ir sekti iš paskos. 

Ji suvokė pasiklydusi miške. Gulintys rąstai tapo spąstais, lapuoti 
medžiai — kliūtimis. Ji jautėsi it kiškis, greitas, bet apdujęs iš baimės, 
persekiojamas negailestingos vilkų gaujos. Iš siaubo praradusi nuovoką, 
Liza vėl puolė bėgti. Jos širdis plakė taip garsiai, kad ji neišgirdo skubių 
žingsnių už nugaros. 

Jis metėsi ant jos iš už nugaros ir trenkė į medį. Lūžtančio kelio 
kaulo garsas persismelkė netgi per baimę. Koja kryptelėjo, ir ji griuvo 
ant žemės su tokia jėga, kad skausmas nuvilnijo visu kūnu. Burnoje pa- 
juto savo kraujo skonį. 

Jis niūniavo. Dieve brangus, jis meldžiasi, pagalvojo ji. Ir užuodė 
kraują. 

Jis ėmė tempti ją, ir ji išgirdo daugiau. Žmones, besibraunančius 
pro medžius. Šūksnius. Jie vis artėjo. Tačiau jos pagrobėjas neatsiliepė 
jiems. Ji matė jo akis, tik akis. Ir žinojo, kad turi kovoti dėl savo gyvybės. 

Jis mano įbauginęs ją. Ji tai matė. Ji ir pati galėjo užuosti savo bai- 
mę. Kai jis atsisuko nuplėšti nuo jos drabužius, ji suleido nagus jam į 
veidą. Ji nepasiduos, kovos iš paskutiniųjų. 

Bet jis sugriebė ją už gerklės. Jis urzgia kaip žvėris, pagalvojo ji 
tarytum pro miglą. Ji ėmė dusti, blykšti, ir jos priešinimasis susilpnėjo. 
Sportinių batelių kulnai bejėgiškai vilkosi žeme. 

Ji negali kvėpuoti — trūksta oro. Akys išsprogo, o suglebusios, 
tarsi bekaulės rankos nuslydo jo šiurkščiu apsiaustu ir nukrito ant lapų 
kilimo. 

Miršta. Ji miršta. Jos rankos sugniaužė traškančius lapus. 

Ieškantys pirštai užčiuopė akmenį. Plyštančiais plaučiais ji pakė- 
lė jį ir smogė užpuolikui į galvą. Jis suurzgė ir jo pirštai atsipalaidavo. 
Įtraukdama pirmą skausmingą oro gurkšnį, ji smogė jam dar kartą. 

Springdama iššliaužė iš po jo kūno. Skausmas buvo toks stiprus, 
kad jai norėjosi tik gulėti ir verkti, kol jis praeis. Bet ji išgirdo balsus, 
šūksnius, žingsnius. Baimė suteikė jai jėgų ir privertė atsistoti. Ji prikan- 
do lūpą, kai koja sulinko, kai skausmo strėlė šovė į pilvą. Šlubčiodama 
ji pasileido bėgti stengdamasi vis pasislėpti už medžių, nes suprato, kad 
ją vysis kiti. 


KLERĖ JAUTĖSI GERIAU. NEĮTIKĖTINAI GERIAU, PAMANĖ JI. VAŽIUODAMA 
namo iš Kamo, ji beveik dainavo. Ji ir nenutuokė, kad sėdėjimas lauke, 
žiūrėjimas į žvaigždes ir kalbėjimasis apie nieką gali taip nuraminti įsi- 
tempusius nervus. Ji gailėjosi, kad negalėjo pasilikti, prisiglausti prie jo 
lovoje, mylėtis ar tiesiog kalbėtis, paskui nugrimzti į miegą. 

Endžė ir Žanas Polis suprastų, šypsodamasi galvojo ji. Bet motinai 
per daug gerai pavyko įskiepyti jai gero elgesio manieras. Galų gale, ji 
norėjo grįžti, užsidaryti savo kambaryje ir perversti knygą, kurią pasi- 
ėmė iš tėvo kabineto. 

Slėpdama ją nieko neišspręs. Tai buvo dar viena išvada, kurią ji 

padarė būdama su Kamau. Ji turi perskaityti ją ir viską apgalvoti. Kartu 
peržiūrės ir kitas knygas, kurios tebeguli dėžėse. 

— Ką pasakysite, daktare Janovski? — sumurmėjo ji. — Man nerei- 
kėjo atsisveikinti su šimtu penkiasdešimčia dolerių tam, kad suprasčiau, 
jog geriausias atsakymas yra pripažinti problemą, o paskui ją išspręsti. 

Be to, jokios problemos nebus. Ji papurtė galvą, ir vėjas sušiaušė 
plaukus. Viskas susitvarkys. Emitsbore įvyks paradas, miestelis išklau- 
sys keletą kalbų, o tada viskas grįš į savo nuobodžias vėžes. Kaip jai ir 
patinka. 

Staiga ji pamatė šešėlį, išpuolantį iš miško. Stirna, pagalvojo Klerė 
ir staigiai numynė stabdį. Automobilį sumėtė ant kelio, ir ji tvirčiau įsi- 
kibo į vairą. Žibintai sušmėžavo ir apšvietė šešėlį — tai moteris, apimta 
šleikščios panikos, suvokė Klerė, — ir tą akimirką dešinysis sparnas 
užkabino kūną. 

— O Jėzau. O Jėzau. — Klerė linkstančiomis kojomis išlipo iš auto- 
mobilio. Ore tvyrojo gumos kvapas. Šalia automobilio gulėjo moteris. 
Jos kelnės buvo kruvinos, krauju išteptos ir rankos. — O, maldauju. O 
Dieve. — Nerišliai murmėdama, Klerė pritūpė ir virpančiais pirštais 
švelniai nubraukė nuo veido šviesius plaukus. 

Liza sumirksėjo, bet vaizdas vis dar liejosi. Kažkas skaudžiai už- 
gavo akį, kai ji klupinėjo per mišką. 

— Padėkit man, — vos girdimai iškvėpė ji. 

— Žinoma. Aš atsiprašau. Labai atsiprašau. Per vėlai jus pamačiau. 

— Mašina. — Liza pamėgino atsikelti, remdamasi alkūne. Kiek- 
vienas žodis it rūgštis degino gerklę, bet ji turi paaiškinti, kol dar ne 
per vėlu. — Ačiū Dievui. Prašau, padėkit man. Nemanau, kad pajėgsiu 


atsistoti. 

— Man atrodo, jums geriau nejudėti. — Kas ten sakoma apie 
sprando ar stuburo pažeidimus? Varge, kodėl ji nelankė pirmosios pa- 
galbos kursų? 


— Jie ateina! Paskubėkit! Dėl Dievo! — Liza jau stojosi, laikyda- 
masi buferio. — Dėl Dievo meilės, greičiau! 

— Gerai. Gerai. — Ji juk negali palikti šios moters gulėti vidury 
kelio, ko! ieškos pagalbos. — Kiek įmanydama atsargiau Klerė pasodino 
Lizą į keleivio vietą. — Štai, leiskit man... 

— Važiuokit. — Liza baiminosi, kad tuoj neteks sąmonės. Įsikibusi 
į durelių rankeną, ji pažvelgė į mišką. Jos sveikoji akis baimingai išsi- 
plėtė. — Greičiau važiuokit, kol jie mūsų nerado. 

— Nuvešiu jus į ligoninę. 

— Bet kur. — Liza užsidengė kruviną veidą. — Kad tik toliau nuo 
čia. — Ji susmuko sėdynėje, kai Klerė pajudėjo. Jos kūnas ėmė virpėti, 
grimzdamas į tamsą. — Jo akys, — neramiai sumurmėjo ji. — O Dieve, 
jo akys. Kaip velnio. 


KAI SUSKAMBO TELEFONAS, KAMO BURNA BUVO PILNA DANTŲ PASTOS. 
Jis išspjovė ją, nepiktai nusikeikė ir nė nesivargino išskalauti burnos. 
Pakėlė ragelį po trečio skambučio. 

— Alio? 

— Kamai. 

Užteko vieno žodžio, kad jis supratų, jog kažkas atsitiko. 

— Klere, kas yra? 

— Aš ligoninėje. Aš... 

— Kas atsitiko? — skubiai paklausė jis, siekdamas ant kėdės atlošo 
užmestų džinsų. — Ar labai susižeidei? 

— Ne aš. Man viskas gerai. — Jos ranka taip drebėjo, kad kava 
plastikiniame puodelyje laistėsi per kraštus. — Aš partrenkiau moterį. 
Ji išbėgo iš miško. Maniau, kad tai stirna. Bandžiau sustoti. O Dieve, 
Kamai, nežinau, ar labai ją sužeidžiau. Jie man nesako. Man reikia... 

— Jau važiuoju. Tiesiog atsisėsk, Laiboji, ir užsimerk. 

— Gerai. — Ji užsispaudė ranka burną. — Ačiū. 


LAUKIMAS TRUKO, RODĖS, VISĄ AMŽINYBĘ. JI SĖDĖJO PRIIMAMAJAME, 
klausydamasi dejonių, kojų šlepsenimo per plyteles, burzgiančio tele- 
vizoriaus. Rodė Leno pokalbių šou; publika leipo iš juoko. Klerė ste- 
beilijosi į kraujo dėmes ant palaidinukės ir džinsų — dar ir dar kartą 
mintyse atkurdama akimirką, kai nuspaudė stabdžius. 

Ar ji sudvejojo? Ar važiavo per greitai? Ji buvo užsisvajojusi. Jei 
būtų buvusi atidesnė, toji moteris dabar negulėtų operacinėje. 

Dieve, galvojo ji, aš netgi nežinau jos vardo. 

— Klere. 

Ji pakėlė apdujusias akis, kai jis pritūpė šalia. 

— Aš netgi nežinau jos vardo. 

— Viskas gerai. — Jis pakėlė jos ranką prie lūpų ir kurį laiką taip 
laikė, įtikinėdamas save, kad ji gyva ir sveika. Jos palaidinukė buvo kru- 
vina, bet, praėjus pirmajam panikos priepuoliui, jis suprato, kad kraujas 
ne jos. — Ar gali papasakoti, kas atsitiko? 

— Ji išbėgo priešais mašiną. Aš partrenkiau ją. 

Jis pastebėjo, kad Klerės veidas bespalvis, netgi lūpos. Akių lėliukės 
išsiplėtusios. Palietęs jos skruostą, pajuto lipnų šaltį. 


w-v- oo 


vo- o 


— Noriu žinoti, kas vyksta. Privalau žinoti. Jie tau pasakys, ar ne? 
Prašau, Kamai, aš negaliu pakelti nežinios. 

— Gerai. Lik čia. Aš tuoj. 

Jis nuėjo prie slaugės ir išsitraukė pažymėjimą. Po kelių akimirkų 
slaugė nulydėjo jį koridoriumi. Kai jis sugrįžo, rankose turėjo antklodę, 
kuria apkamšė Klerę. 

— Ji operacinėje. — Kamas paėmė jos ranką, norėdamas sušildy- 
ti. — Tai gali užtrukti. Jai smarkiai sužalotas kelis ir akis. — Jis nutilo, 
stebėdamas Klerės išraišką. — Yra vidinių sužeidimų ir daugybė įbrė- 
žimų aplink kaklą. — Klere, ar gali pasakyti, koks buvo smūgis? Ar toli 
ji nuskriejo? 

— Jie klausė manęs. 

— Papasakok man. 

— Man atrodė, kad aš ją tik kliudžiau, nes buvau beveik sustojusi. 
Tikėjausi, kad spėsiu sustoti. Staigiai pasukau vairą kairėn. Prisiekiu, 
tikrai maniau, kad sustosiu. Bet kai išlipau, ji gulėjo ten kruvina. 

Kamas prisimerkė. 

— Tai ji buvo visai šalia automobilio? 

— Taip, beveik po tuo sumautu ratu. — Klerė užsidengė ranka 
burną. — Nežinojau, ką daryti. Ji maldavo jai padėti. 

— Ji kalbėjosi su tavimi? 

Klerė tik linktelėjo ir ėmė linguoti į šonus. 

— Gerai, pailsėk minutėlę. — Kamas apkabino ją per pečius ir pa- 
bučiavo į smilkinį. Bet jo mintys sparčiai sukosi. — Nori vandens? 

Ji papurtė galvą. 

— Man viskas gerai. Tik ji man vis stovi akyse tą akimirką, kai ją 
apšvietė žibintai. 

Jis išklausinės ją apie tai, bet pirmiau tegu apsiramina. 

— Klausyk, priimamojo internas sako, kad jos drabužiai buvo 
suplėšyti. Prie jų prikibę lapų ir smulkių šakelių, jų pilna ir plaukuose. 
Mėlynės ir nubrozdinimai ant kaklo rodo, kad ją bandė smaugti. 

— Bet... 

— Sakei, kad ji išbėgo iš miško. Ar galėtum parodyti, kurioje vie- 
toje? 

— Tos vietos dar ilgai nepamiršiu. 

— Gerai. — Jis nusišypsojo, pastebėjęs, kad į jos skruostus pamažu 
grįžta raudonis. — Norėčiau apžiūrėti tavo automobilį, tada parvešiu 
tave namo. 

— Aš negaliu išvažiuoti nieko nesužinojusi. 

— "Tu išvargusi, Laiboji. 

— Nevažiuosiu, kol nesužinosiu. — Ji giliai atsiduso, tada atsi- 
suko į jį. — Ji nuo kažko bėgo. Anksčiau to nesuvokiau. Buvau tokia 
išsigandusi. Nenorėjau jos judinti, bet ji veržte veržėsi į mašiną. Ji buvo 
siaubingai įbauginta, Kamai. Jai tikriausiai labai skaudėjo, nes ji tiesiog 
šliaužte įšliaužė į mašiną. Sakė, kad turime dingti, kol jie mūsų nerado. 

Jis pabučiavo jai į kaktą. 

— Surasiu tau lovą. 

— Ne, aš nenoriu... 

— Tada turėsiu įsodinti tave į automobilį ir parvešiu namo. Tau 
reikia nusiraminti. — Jis atsiduso. — Klere, teks atlikti kraujo tyrimą. 
Dėl alkoholio. 

— Alkoholio? — Ji vėl išblyško. — Jėzau, Kamai. Aš negėriau. Tu 
juk žinai. Ką tik išvažiavau... 

— Tai protokolui, Laiboji. — Jis vėl paėmė jos suglebusią ran- 
ką. — Tavo pačios labui. 

— Taip. — Ji pažvelgė į televizorių, kur Leno laidė rafinuotus juo- 
kelius. — Darykite, ką turite daryti, šerife. 

— Nekalbėk nesąmonių. — Jis norėjo papurtyti ją, bet ji atrodė 
taip, tarsi galėtų subyrėti vos prisilietus. Kantrybės, subarė jis save. Ne 
viskas taip paprasta. — Klere, aš noriu tau padėti. Tai būtina procedūra. 
Pasistengsiu, kad tau būtų kuo lengviau. 

Tik pasakyk, ką man daryti. 

Noriu, kad pasikliautum manimi, pagalvojo jis. 

— Noriu, kad atliktum tyrimą. Pamėgink atsipalaiduoti. Pasistenk 
tikėti manimi. — Ji neatsiliepė, bet pažvelgė į jį. — Ir man reikia tavo 
parodymų. 

— O. — Ji vėl nusisuko. — Kaip draugui ar kaip šerifui? 

— Abiem. — Jis suėmė jos veidą į delnus ir atsuko į save. — Nenu- 
tolk nuo manęs, Laiboji. Aš jau pradedu prie tavęs įprasti. 

Ji sučiaupė lūpas, bijodama, kad leptelės dar ką nors ir viską pa- 
blogins. 

— Po to, kai gausi parodymus, tu išvažiuosi? 

Jis žiūrėjo į ją, nykščiais švelniai braukydamas per skruostus. 

— Suprantu, kad tau buvo sunkus vakaras, tad turi teisę į vieną 
kvailą klausimą. Bet tai paskutinis. 

Klerę užplūdo toks palengvėjimas, kad ji beveik nusišypsojo. 

— Daugiau turbūt nesugalvosiu, jei kurį laiką palaikysi mano 
ranką. 

Jis suėmė jos ranką į savąsias. 

— Ir kaip? 

— Geriau. — Ji padėjo galvą jam ant peties ir užsimerkė. — Daug 
geriau. 


16 skyrius 


JI TIKRIAUSIAI UŽSNŪDO. KAI KLERĖ PAKIRDO Iš MIEGO, JOS ŠIRDIS 
smarkiai plakė. Ji skubiai atsisėdo, išdžiūvusioje burnoje jausdama gižų 

baimės skonį. Akimirką sapnas grūmėsi su realybe, ir kietas stalas su jį 
supančiomis plonomis užuolaidomis atrodė kaip karstas. 

Paskui ji prisiminė Kamą, kuris atvedė ją čia, į nedidelę užuolaida 
atskirtą kabiną priimamojo gilumoje, pro kurią veržėsi silpna šviesa. Ji 
galėjo matyti už jos judančius šešėlius: 

Kamas atsinešė magnetofoną ir liepė trumpai, bet nuosekliai pa- 
pasakoti, ką ji veikė po to, kai išvažiavo iš jo namų. 

Jai buvo liūdna ir nejauku atsakinėti į jo klausimus. Jis nesegėjo 
ženklelio, tačiau Klerė jį jautė. 

Paskui, kai išnešė magnetofoną ir pažymėjo juostelę, jis atnešė jai 
puodelį kavos ir sėdėjo šalia, kol ji užsnūdo. 

Klerei palengvėjo, kad dabar jo nebuvo šalia, nes jai reikėjo susi- 
tvardyti. Ją pažadinęs sapnas tebesisuko galvoje it nesibaigianti juosta. 

Jos senasis košmaras susimaišė su nauju, kuriame ji bėgo per miš- 
ką, brovėsi pro krūmus ir galiausiai išpuolė į kelią. Ją persekiojančių 
balsų choras vis garsėjo. Aplinkui atsidavė krauju ir dūmais. Akinantys 
žibintai apšvietė jos išblyškusį ir siaubo iškreiptą veidą. Už vairo sėdėjo 
ir į ją žiūrėjo vyras su ožio galva. 

Ji pabudo nuo duslaus dunkstelėjimo, aidinčio galvoje. 

Klerė pasitrynė rankomis veidą ir pajuto pašėlusiai pulsuojančius 
pirštų galiukus. Aš jau pabudusi, priminė sau, saugi ir nesužeista. Ap- 
rimus pulsui, ji išgirdo prietaisų pypsėjimą. Netoli kažkas sausai kosėjo, 
kažkas aimanavo. 

Košmarai išblėsta, pagalvojo ji. O realybė lieka. Viršuje guli dar 
viena moteris. Moteris, už kurią ji atsakinga. 

Vos tik Klerė pradėjo keltis, užuolaidos prasiskyrė. 

— Pabudai. — Kamas priėjęs paėmė ją už rankos ir pažvelgė į 
veidą. 

— Ar ilgai aš miegojau? Ar operacija baigėsi? Noriu... — Ji nutilo, 
pamačiusi, kad Kamas ne vienas. — Daktare Kremptonai. 

Jis paguodžiamai nusišypsojo jai ir patapšnojo per laisvąją ranką. 

— Na, panele, ką gi mes čia turime? — Jis apčiuopė jos pulsą. 

Taip pat jis sveikinosi su ja prieš penkiolika metų, kai gydė nuo 
ausies infekcijos. Ir jos reakcija buvo tokia pati. 

— Man viskas gerai. Nereikia jokių injekcijų, nieko. 

Jis sukikeno, pasitaisydamas akinius vieliniais rėmeliais ant savo 
ilgos nosies. 

— Velniškai slegia, kai žmonės visą laiką žiūri į tave taip, tarsi kiše- 
nėje nešiotumeisi švirkštą. Galva nesvaigsta? 

— Ne. Kamai, nereikėjo kviesti daktaro Kremptono. 

— Pamaniau, kad su daktaru Kremptonu tau bus jaukiau. Be 
to, — jis plačiai nusišypsojo, — budintis internas yra kur kas jaunesnis 

— Man nereikia gydytojo. — Kaip jis gali juokauti? Kaip gali? — 
Sakyk, kaip ji. 

— Ji jau palatoje. — Kamas nepaleido Klerės rankos, kol Krempto- 
nas tikrino jos akis. — Dar neatsipeikėjo, bet viskas bus gerai. 

Jis neprisivertė pasakyti, kad prireiks mažiausiai dar vienos opera- 
cijos, kol moters kelis bus toks, kaip anksčiau. 

— Ačiū Dievui. — Klerei taip palengvėjo, kad ji nesipriešino, kai 
Kremptonas užmovė kraujo spaudimo matuoklio rankovę jai ant žas- 
to. — Ar galiu ją pamatyti? 

— Tik ryte. — Jis spustelėjo jai ranką, kol ji nespėjo paprieštarau- 
ti. — Gydytojo nurodymai, Laiboji, ne mano. 

— "Tu labai įsitempusi, panele, — tarė jai daktaras Kremptonas. — 
Per daug įsitempusi. Būtinai paskambink į kliniką ir susitark dėl vizito 
kitą savaitę. Be jokių ginčų. 

— Klausau, sere. 

Jis nusišypsojo jai. 

— Ieškosi būdų, kaip išsisukti, ar ne? 

Ji irgi nusišypsojo. 

— Aišku. 

— Tu visada buvai viena neklusniausių mano pacienčių. — Jis pa- 
baksnojo pirštu jai į nosies galiuką. — Tau reikia atsipalaiduoti. Duosiu 
raminamųjų, kad geriau miegotum. — Išvydus jos žvilgsnyje ketinimą 
prieštarauti, jo akyse irgi blykstelėjo užsispyrimas. — Tą patį patarčiau 
ir savo dukrai. 

Ji atsiduso. Šis žmogus gydė ją nuo vėjaraupių, atliko pirmąjį ir ne- 


Dieviškas blogis 225 


apsakomai trikdantį pilvo tyrimą. Nepasikeitė nei jo kantrus balsas, nei 
švelnios rankos. Tik aplink akis įsirėžė naujų ir gilesnių raukšlelių. Jo 
plaukai dabar retesni, liemuo storesnis. Bet ji labai gerai prisiminė, kaip 
jis iš porcelianinio klouno ant savo stalo traukdavo balionus geriems 
berniukams ir mergaitėms. 

— O prizo negausiu? 

Jis vėl sukikeno ir atidarė savo lagaminėlį. Iš jo išėmė ilgą raudoną 
balioną ir keletą tablečių. 

— Tavo gera atmintis. 

Ji paėmė balioną — vilties ir vaikystės simbolį. 

— Ačiū, kad atvažiavote, daktare. Apgailestauju, kad Kamas iš- 
traukė jus iš lovos. 

— Ne pirmas ir ne paskutinis kartas. — Jis mirktelėjo jai. — Patyrei 
šoką, Klere, bet tikiuosi, kad pailsėjusi pasijusi geriau. Tačiau nepamiršk 
apsilankyti klinikoje, kitaip atimsiu balioną. — Jis pasiėmė lagaminėlį ir 
atsisuko į Kamą. — Galiu pasikalbėti su chirurgu, jei norit, kad kartais 
vis užmestų akį į pacientę. 

— Būčiau dėkingas. 

Jis numojo ranka į padėką ir išėjo. Jo lėti žingsniai bylojo apie 
nuovargį. 

— Jis nepasikeitė, — tarstelėjo Klerė. 

Kamas pakėlė jos ranką sau prie skruosto. 

— Tai bent išgąsdinai mane, Laiboji. 

— Atleisk. 

— Vis dar pyksti ant manęs? 

Ji nejaukiai pasimuistė. 

— Ne. Tik šiek tiek keista, kai tave tardo žmogus, su kuriuo miegi. 

Jis paleido jos ranką ir atsitraukė. 

— Galiu paprašyti Badą, kad tęstų, jei tau taip bus geriau. 

Vėl susimoviau, pagalvojo Klerė. Pačiu laiku. 

— Ne, aš išgyvensiu. — Ji pamėgino nusišypsoti, ir jai beveik pa- 
vyko. — Tai kas toliau? 

— Galiu parvežti tave namo, kad galėtum normaliai išsimiego- 
ti. — Tą jis ir norėjo padaryti. 

— Arba? 

— Jei jautiesi gana gerai, galėtum parodyti man tą vietą, kur viskas 
atsitiko. — Tai buvo jo pareiga. 

Ji pajuto panikos gnybtelėjimą ir negailestingai jį užgniaužė. 

— Gerai, renkuosi antrąjį variantą. 

— Vairuosiu aš. Tavo automobilį paimsime vėliau. — Jis norėjo 
gerai apžiūrėti jį dienos šviesoje, kad galėtų nustatyti smūgio stiprumą. 

Ji nuslydo nuo stalo ir įsikibo jam į ranką. 

— Man atrodo, kad aš viduje palikau raktelius. 


TĄ NAKTĮ PASIRŪPINTA IR KITOMIS ŽAIZDOMIS. PRIIMTI KITI SPRENDI- 
mai. Dvylika likusių Šėtono vaikų suglaudė gretas. Jų baimė nuslūgo. 
Kai stos pilnatis, jie susitiks esbatui*. Švęsti. Įšventinti. Aukoti. 

Jiems pasiųsta auka paspruko. Taigi reikia išsirinkti kitą. 


— ŠTAI ČIA. — KLERĖ UŽSIMERKĖ, KAI KAMAS PASUKO Į KELKRAŠTĮ. — 
Aš atvažiavau iš priešingos pusės, bet štai čia... — Stabdžių cypimas, 
moters riksmas. — Čia aš ją partrenkiau. 

— Pasėdėsi automobilyje, kol aš apsižvalgysiu? 

— Ne. — Ji atidarė dureles ir išlipo. 

Mėnulis jau buvo nusileidęs. Žvaigždės tirpo. Buvo tamsiausia ir 
šalčiausia nakties dalis. Ar yra valanda, mąstė ji, kai žmogus jaučiasi 
pažeidžiamesnis nei dabar, šiuo metu, kuris priklauso būtybėms, dieną 
miegančioms arba besislepiančioms? Sušlamėjo krūmai — medžiotojas 
šūktelėjo, auka suriko. Ji pamatė pelėdos šešėlį, pakylantį su kruvinų 
grobiu tarp nagų. Svirpliai nepailsdami traukė savo dainas. 

Klerė sukryžiavo rankas ant krūtinės. Kamas jau apžiūrinėjo slydi- 
mo kelią, kuris prasidėjo kelio vidury, tada staigiai pasuko kairėn. 

Sprendžiant iš jo ilgio, Klerė važiavo ne didesniu kaip keturias- 
dešimties mylių per valandą greičiu, spėjo jis. O sprendžiant iš kampo, 


* Esbatas — ritualai, atliekami per mėnulio pilnatį. 

akivaizdu, kad ji greitai sureagavo ir pasuko vairą. Įrodymai po jo ko- 
jomis ir Klerės pasakojimas rodo, kad greičiausiai ne Klerė partrenkė 
moterį, o moteris užšoko ant automobilio. Tačiau jis nusprendė kurį 
laiką pasilaikyti šią nuomonę sau. 

— Ji išbėgo iš miško? — pagaliau prabilo jis. 

— Iš ten. — Menininkės vaizduotė padėjo jai gyvai atkurti sce- 
ną. — Ji bėgo klupinėdama. Akimirką pagalvojau, kad tai stirna, nes ji 
tiesiog išgriuvo iš miško ir nesustojo. Mano pirma mintis buvo — mėš- 
las, tuoj partrenksiu Bembį. Ir Bembis apgadins mano automobilį. Prisi- 
menu, kaip Bleras partrenkė elnią — mes buvome ką tik gavę vairuotojo 
pažymėjimus. Automobilis atrodė apgailėtinai. 

Ji atkryžiavo rankas ir susikišo jas į kišenes. Viduje buvo pora mo- 
netų, ir jos nervingi pirštai rado užsiėmimą. 

— Aš staigiai numyniau stabdį ir pasukau vairą. Bet ji taip greitai 
išbėgo į kelią. Paskui pamačiau ją žibintų šviesoje. 

— Papasakok, kaip ji atrodė. 

— Moteris, labai liekna, vešlūs šviesūs plaukai. Jos veidas buvo 
kruvinas, marškinėliai ir kelnės irgi. Tarsi aš būčiau ją sutraiškiusi. — 
Burna vėl ėmė džiūti. — Turi cigaretę? 

Jis išėmė dvi, pridegė ir padavė jai vieną. 

— O tada? 

Ją vėl užplūdo nuoskauda, tarsi būtų įtraukusi jos su dūmais. 

— Kamai, aš juk jau pasakojau. 

— Papasakok dar kartą, čia. 

— Aš partrenkiau ją. — Ji kapote iškapojo žodžius ir paėjėjo tolė- 
liau. — Garsas buvo siaubingas. 

Jis vėl pašvietė į kelią, atsekdamas kraujo taką, kuris baigėsi ten, 
kur sustojo dešinysis Klerės automobilio ratas. 

— Ji buvo sąmoninga? 

Klerė giliai įtraukė dūmą, stengdamasi juo nesipiktinti. 

— Taip, ji prašė padėti. Buvo išsigandusi, labai išsigandusi. Neži- 
nau, nuo ko ji bėgo, bet tai buvo baisiau nei jos žaizdos. 

— Ji turėjo raktelius. 

— Ką? 

— Jos kišenėje buvo rakteliai. — Jis išsitraukė mažą plastikinį 
maišelį. — Vienas nuo automobilio. — Jis nužvelgė kelią. — Pasivaži- 
nėkim. 

Važiuojant jis tylėjo paskendęs mintyse. Ji neturėjo nei rankinės, 
nei kuprinės, jokio asmens dokumento. Gražios blondinės Emitsbore 
neliktų nepastebėtos, todėl jis buvo tikras, kad ji ne vietinė. Pamatęs už 
mylios nuo įvykio vietos pakelėje stovintį volvo, jis nė kiek nenustebo. 

Klerė tylėdama stebėjo jį dirbantį. Jis išsiėmė nosinę, apsivyniojo 
ja ranką, atidarė daiktinę ir ėmė po ją naršyti. 

— Liza Makdonald. — Jis perskaitė registracijos kortelę, tada pa- 
žiūrėjo į Klerę. — Dabar žinome jos vardą. 

— Liza Makdonald, — pakartojo Klerė. Šio vardo ji niekada ne- 
pamirš. 

Jis rado žemėlapį ir tvarkingai atspausdintas nuorodas iš Filadel- 
fijos į Viljamsportą, miestelį maždaug už penkiolikos mylių nuo Emits- 
boro. Vis dar su nosine ištraukė iš maišelio raktelį ir įkišo į spynelę. 
Variklis sučiaudėjo ir nutilo. 

— Matyt, sugedo pakeliui. 

— Bet kodėl ji ėjo į mišką? 

Gal kas nors ją nusitempė, pagalvojo Kamas, įsidėdamas į kišenę 
registracijos kortelę. 

— Tai ir turėsiu išsiaiškinti. — Jis užtrenkė automobilio dureles. 
Rytuose virš kalnų ėmė kilti saulė. Jos vaiduokliškoje šviesoje Klerė at- 
rodė išblyškusi ir išvargusi. — Parvešiu tave namo. 

— Kamai, aš noriu padėti. Noriu ką nors daryti. 

— Išgerk vaistus, kuriuos davė daktaras, ir pamiegok. Kai ji pabus, 
jie man paskambins. Tada aš paskambinsiu tau. 

Jis kalbėjo kaip tikras faras, ir jai tai nepatiko. 

— O ką darysi tu? 

— Turiu kai kam paskambinti. Parašyti ataskaitą. Eime. 

— Aš važiuosiu su tavim, — nerimo ji. — Aš galiu padėti. 

— Klere, tai mano darbas. Kažin ar tu leistum man laikyti litavimo 
lempą. 

— Tai kas kita. Aš čia įsipainiojusi. 

— Skirtumas tas, kad čia oficialus reikalas. — Kamas atidarė auto- 
mobilio dureles ir įstūmė ją į vidų. — O tu esi liudytoja. 

— Kokia liudytoja? 

— Aš tau pranešiu. — Jis uždarė dureles. 


ŽINIA PLITO IT NEVALDOMA UGNIS. DAKTARAS KREMPTONAS, PAGA- 
liau pasiekęs lovą, papasakojo savo žmonai. Jo žmona, rytą kalbėdamasi 
telefonu su Alisa, papasakojo jai. Alisa, baigiantis rytinei pamainai, pa- 
sigavo Badą. Iki vidurdienio, kai Kamas susitarė su Džordžu Hovardu, 
kad šis partemptų volvo į Džerio automobilių pardavimo ir remonto 
dirbtuves, istorija pasklido po miestelį it virusas. 

Minė Aterton, nekantraudama sužinoti daugiau, tučtuojau išsi- 
ruošė į Kimbolų namus, pasičiupusi savo nepakartojamus apelsinų ir 
zefyrų drebučius. Kai Endžė šaltai atrėmė, kad Klerė miega ir jos nega- 
lima trukdyti, ji nuturseno į Betės grožio saloną pasiskųsti ta bejausme 
juodaode moterimi. 

Iki antrosios pietų pertraukos Emitsboro gimnazijoje gandai apie 
psichopatą, lakstantį po Doperio mišką, buvo dalijami kaip kepsniai ir 
bulvės. 

Kiti kalbėjo, kad moteris susidūrė su Doperio Jaunesniojo šmėkla, 
bet daugumai labiau patiko versija apie psichopatą. 

Apie tai buvo kalbama net turguje, perkant salotas. Ar tik šerifas 
Rafertis nedangsto Klerės, juk juodu dabar tokie artimi? Juk jis per 
daug nesistengia tirti Bifo Stoukio nužudymo. Kita vertus, ar galima jį 
už tai kaltinti? 

Ir kaip negerai, kad Džeinė Stouki parduoda fermą ir išvyksta į 
Tenesį. Raferčiams žemė priklausė beveik šimtą metų ir vietiniams vi- 
sada išliks tik jų. Dabar tikriausiai bus padalyta statyboms. Pagyvensim, 
pamatysim. O varge, tik pažiūrėkit į šių pomidorų kainą. Ir dar auginti 
šiltnamyje. Visai beskoniai. 

Ar girdėjot apie Meto Doperio veršelius? Tikriausiai tai kokių 
narkomanų iš miesto darbas. Greičiausiai tie patys nužudė ir senį Bifą. 
Šerifas turėtų tai išsiaiškinti. 

Šnekos nesiliovė, žmonės aptarinėjo tai prie prekystalių, telefonais, 
prie sūpuoklių parke, kur skaisčioje gegužės saulėje lakstė mažyliai. 

Kamas atsiliepinėjo į skambučius ir kartais išsiųsdavo Badą arba 
Miką į miestelį, kad jie apramintų jo gyventojus. Žmonės jau ir taip 
gana įsitempę, rakina duris, prieš eidami miegoti žvalgosi pro tamsius 
langus. Jis numanė, kad ne vienas laiko prie durų užtaisytą ir suteptą 
pistoletą ar medžioklinį šautuvą, ir meldėsi, kad tik niekas nesugalvotų 
pašaudyti. 

Užtenka bėdų per medžioklės sezoną, kai į miškus suguža miesto 
teisininkai, odontologai ir kiti baltarankiai. Jie dažniau šaudo vienas į 
kitą nei į stirnas. Bet Emitsboro žmonės moka atskirti buožę nuo vamz- 
džio. 

Jei miestelyje kils panika, jam teks kreiptis į merą, kad skirtų dar 
vieną pavaduotoją, nors laikinai, antraip kiekvieną kartą medžio šakai 
pabeldus į langą žmonės krūpčios, manydami, jog tai koks žudikas ma- 
niakas. 

Jis atsistojo nuo stalo ir nuėjo į ankštą vonios kambarį. Jame kve- 
pėjo — ne, dvokė, pasitaisė Kamas — lizoliu. Bado darbas. Pavaduoto- 
jas, kovojantis su bakterijomis. 

Jis pasilenkė virš kriauklės ir apsišlakstė veidą šaltu vandeniu, 
bandydamas nuginti šalin nuovargį. Jis nemiegojo trisdešimt šešias 
valandas, ir jo protas buvo toks pat suglebęs, kaip ir kūnas. 

Buvo retas, kai, stebėdami įtariamąjį, juodu su partneriu ilgai 
nemiegodavo, lindėdami automobilyje, kol imdavo žliaugti prakaitas 
ar stingti kaulai. Jie nusnūsdavo pasikeisdami, gerdavo be galo stiprią 
kavą, žaisdavo kvailus žodinius žaidimus, kad būtų lengviau ištverti 
nuobodulį. 

Jis pakėlė šlapią veidą ir įsistebeilijo į dėmėtą veidrodį. Įdomu, ar 
ateis laikas, kai jis tai pamirš? Laikas, kai prisiminimai bent šiek tiek nu- 
blanks ir taps nebe tokie skausmingi? 

O Dieve, kaip norisi išgerti. 

Tačiau jis nusišluostė veidą ir grįžo į kabinetą atsigerti kavos. Buvo 
ką tik nusideginęs liežuvį, kai įėjo Klerė. Ji metė žvilgsnį į jo pajuodu- 
sius paakius, dygią barzdą ir palingavo galvą. 

— Tu visiškai nemiegojai. 

Jis dar gurkštelėjo kavos ir nusiplikė jau ir taip jautrų gomurį. 

— Ką čia veiki? 

— Pasiunčiau Endžę išvirti arbatos ir išsmukau. Iš jųdviejų su 
Žanu Poliu išeitų geri sargybiniai. Pamaniau, jei paskambinsiu tau, tu 
liepsi likti namuose. O šitaip bus sunkiau manęs atsikratyti. 

— Ji atsibudo. Nelabai suvokia, kas jai atsitiko, bet pasakė savo 
vardą, amžių ir adresą. 

— Sakei, kad paskambinsi. 

— Maniau, kad miegi. 

— Nemiegu, kaip matai. — Klerė priėjo prie stalo, tada nužings- 
niavo prie lango, bandydama sutramdyti pyktį. Bergždžias reikalas. 

— Prakeikimas, Kamai, nesvarbu, kad tai oficialus reikalas, aš tu- 
riu teisę žinoti. 

— Tai aš ir sakau tau, — ramiai atsiliepė jis. 

— Turiu ją aplankyti. — Ji pasuko prie durų. 

— Palauk. 

— Eik velniop. — Ji piktai atsisuko, neketindama pasiduoti. — Aš 
ne tik turiu teisę, aš privalau. 

— Neprivalai. Tai, kas jai atsitiko, įvyko miške. 

— Nesvarbu, ar ji buvo sužeista prieš ar po to, kai ją partrenkiau, 
bet aš ten buvau. 

— Tu jos nepartrenkei, — paaiškino jis. — Ant tavo automobilio 
nėra jokių žymių. Galbūt ji atsirėmė į automobilį, bet tai ir viskas. 

Nors ir lengviau atsidususi, Klerė vis dar kunkuliavo pykčiu. 

— Prakeikimas, aš ten buvau. Ir išsiaiškinkim vieną dalyką, — tęsė 
ji, nespėjus jam įsiterpti. — Man nereikia ir aš nenoriu būti lepinama, 
globojama ar saugoma. Jei sudariau tau tokį įspūdį, ką gi, labai blogai. 
Aš per ilgai vadovavau savo gyvenimui, kad leisčiau tau nurodinėti, ką 
turėčiau ar ko neturėčiau daryti. 

Nusprendęs, jog abiem bus saugiau, jei jis neatsistos, Kamas liko 
savo vietoje. 

— Tu velniškai daug išdėstei per tokį trumpą laiką, Laiboji. — Jis 
labai atsargiai pastatė kavos puoduką. — Pamaniau, gal norėsi žinoti, 

kad aš susisiekiau su Lizos broliu. Jis pakeliui į ligoninę. Kai Badas grįš 
į nuovadą, ten važiuosiu ir aš. 

— Puiku. — Ji jautėsi kvaila, pikta ir kalta, bet negalėjo leisti, kad 
tai ją sustabdytų. — Ten ir pasimatysime. — Klerė trenkė durimis ir iš- 
ėjo. Žengusi vos porą žingsnių, ji atsimušė į Žaną Polį. — O, dėl Dievo. 

— Taip ir maniau, kad būsi čia. 

— Klausyk, aš dėkinga jums už rūpestį, bet dabar labai skubu. Va- 
žiuoju į ligoninę aplankyti Lizos Makdonald. 

Jis žinojo, jog ginčytis neverta, todėl tik paėmė ją už rankos. 

— Tada pirmiau užsuksime į namus, kad Endžė nenusirautų savo 
puikiųjų plaukų, o paskui aš tave nuvešiu. 


VAIKŠČIOJUSI LIGONINĖS KORIDORIUMI „BEVEIK VALANDĄ, KLERĖ VĖL 
supyko. Į Lizos Makdonald palatą buvo leidžiama užeiti tik artimiau- 
siems šeimos nariams ir ligoninės personalui. Toks šerifo įsakymas. Ge- 
rai, aš palauksiu, nusprendė Klerė. Jei Kamas mano, kad ji patyliukais grįš 
namo čiulpti nykščių, tada akivaizdu, kad jis nežino, su kuo turi reikalą. 

O gal tai ir yra bėda. Jie iš tiesų nepažįsta vienas kito. 

— Atnešiau arbatos. — Žanas Polis padavė jai plastikinį puode- 
lį. — Kad nurimtų nervai. 

— Ačiū, bet tam reikėtų daug daugiau nei arbatos. 

— Aparate degtinės nebuvo. 

Ji susijuokė ir gurkštelėjo, kad pamalonintų jį. 

— Kodėl jis neleidžia man pas ją įeiti? Ką jis sau mano, a, Žanai 
Poli? 

— Toks jo darbas, chėrie. 

Ji piktai atsiduso. 

— Nereikia man tos tavo logikos. 

Ji pastebėjo Kamą tą pačią akimirką, kai jis išėjo iš lifto. Šalia jo 
buvo moteris, nešina lagaminėliu. Klerė įgrūdo puodelį Žanui Poliui į 
rankas ir nuskubėjo prie Kamo. 

— Ką tu sau manai, velniai rautų, Raferti? Aš turiu teisę ją pama- 


tyti. 

Kamas dvidešimt minučių laukė, kol gydantis terapeutas leis jam 
iš Lizos paimti parodymus. 

— Liza Makdonald turi savo teises, — trumpai atsiliepė jis. — Jei 
ji norės pamatyti tave po to, kai aš su ja pasikalbėsiu, galėsi ją aplanky- 
ti. — Eidamas jis kalbėjo, o tada, pamojavęs slaugei, įėjo į Lizos palatą 
ir uždarė duris. 

Aukštas, šviesiaplaukis vyras, sėdėjęs prie Lizos lovos, tučtuojau at- 
sistojo. Rojus Makdonaldas pasilenkęs kažką sumurmėjo seseriai į ausį, 
tada priėjo prie Kamo. Turėtų būti maždaug dvidešimt penkerių, spėjo 
Kamas. Smulkių bruožų veidas buvo rimtas, o aplinkui akis ir burną įsi- 
rėžusios susirūpinimo raukšlės. Jo ranka buvo šalta, bet tvirta. 

— Jūs šerifas Rafertis. 

— Taip. Ką tik kalbėjausi su daktaru Sju, pone Makdonaldai. Jis 
leido apklausti jūsų seserį. Čia ponia Lomaks, stenografistė. 

— Aš liksiu čia. 

— Manau, taip geriausia. — Kamas davė ženklą stenografistei. — 
Jai tikriausiai bus nelengva. Jums irgi. 

— Nesvarbu, kad tik būtų rastas tas, kuris tai padarė. — Rojus 
Makdonaldas nervingai gniaužė kumščius. — Gydytojas sakė, kad ji 
nebuvo išprievartauta. 

— Ne, nėra jokių seksualinio smurto žymių. 

— Bent tiek gerai, — sumurmėjo Rojus. — Bet jos koja. — Jis 
sunkiai nurijo seiles ir ėmė kalbėti tyliau: — Sužalotas kelis, pažeista 
arterija. O ji šokėja. — Jis bejėgiškai žvilgtelėjo į seserį, tramdydamas 
įniršį. — Buvo šokėja. 

— Galiu tik pasakyti, kad ji buvo atvežta labai greitai, o vietinis 
chirurgijos skyrius yra toks pat geras, kaip ir bet kur kitur. 

— Tikiuosi ir pasikliauju chirurgais. — Jis minutėlę patylėjo, nes 
bijojo, kaip bijojo nuo ryto, kai paskambino šerifas, kad palūš ir, užuot 
padėjęs Lizai, tik pridarys dar daugiau žalos. — Ji nežino, kad... kad tik- 
riausiai daugiau nebešoks. Kai ji pradės galvoti... 

— Aš pasistengsiu labai jos nevarginti, 

Rojus grįžo prie sesers ir paėmė jos ranką. Moters balsas gergždė 
ir trūkinėjo: 

— Ar tai mama su tėčiu? 

— Ne, dar ne. Jie netrukus atvažiuos, Liza. Tai šerifas. Jis nori pa- 
teikti tau keletą klausimų. 

— Nežinau. — Ji stipriai sugniaužė jo ranką. — Neišeik. 

— Aš niekur neisiu. Tau nebūtina kalbėti, jei nenori. — Jis prisi- 
traukė kėdę arčiau lovos ir atsisėdo. — Tau nebūtina nieko daryti. 

— Nesvarbu. — Ašaros degino jai gerklę, tačiau ji neverkė. — Ne- 
svarbu, — kimiai pakartojo. 

— Panele Makdonald. — Kamas atsistojo iš kitos lovos pusės ir 
palaukė, kol ji atsisuko į jį ir sveikąja akimi pažvelgė į jį. — Aš šerifas 
Rafertis iš Emitsboro. Norėčiau, kad atsakytumėt į keletą klausimų, jei 
galite. Stenografistė viską užrašys. Mes neskubėsime, galėsite pailsėti, 
kai tik norėsite. 

Geliantis skausmas kojoje žaidė negailestingą karą su skausmo 
malšinamaisiais vaistais. Liza bijojo, kad jis tęsis. Bijojo, kad liausis. Ro- 
jus klydo; ji jau žinojo niekada negalėsianti atlikti Dulsinėjos vaidmens. 

— Gerai. 

Kamas žvilgtelėjo į ponią Lomaks, kuri linktelėjo ir pasiruošė ste- 
nografuoti. 

— Gal pirmiausia papasakokite, ką prisimenat. 

— Nieko. — Jos pirštai brolio rankoje ėmė krutėti. 

— Sugedo jūsų automobilis? — padėjo Kamas. 

— "Taip. Važiavau iš Filadelfijos pas Rojų. Norėjau... — Bet ji nega- 
lėjo kalbėti apie baletą, apie spektaklį, apie išsipildžiusias svajones. — Aš 
pasiklydau, pasukau ne į tą pusę. — Ji silpnai šyptelėjo Rojui. — Kai 
kurie dalykai niekada nesikeičia. 

Bijodamas, kad pravirks, jis tik stipriau spustelėjo jos ranką, bet 
nieko nepasakė. 

— Pažiūrėjusi į žemėlapį pamačiau, kad esu tik už poros mylių 
nuo Emit... Emits... 

— Emitsboro, — užbaigė Kamas. 

— Taip. Emitsboro. Pamaniau, kad jei pradėsiu eiti, gal prieisiu 
kokį namą. Aš ėjau... — Ji matė save, darančią piruetus kelio vidury. 

— Kas atsitiko po to, panele Makdonald? 

Ji papurtė galvą. Ją ir jos atmintį skyrė juoda užuolaida. Plona, bet 
nepermatoma. 

— Automobilis. — Ji užsimerkė, papurtė galvą. — Automobilis, — 
pakartojo ji, bet negalėjo susieti minčių. — Ten buvo moteris. — Ji 
girdėjo jos balsą, išsigandusį, virpantį. Jautė švelnius pirštus ant savo 
veido. — Aš prašiau, kad ji man padėtų. 

— Kodėl? 

— Aš bijojau. 

— Ko? 

Liza vėl papurtė galvą. 

— Tik prisimenu, kad bijojau. Ji padėjo man įsėsti į automobilį. 
Mes turėjome skubėti. Turėjome bėgti. 

— Nuo ko? 

Jos akys prisipildė ašarų, ir druska ėmė deginti sužeistąją. 

— Nežinau. Ar ten buvo moteris? Ar aš tik įsivaizdavau? 

— Ne, moteris buvo. — Kartais Kamas pasikliaudavo instink- 
tais. — Minutėlę, — tarė jis, tada priėjo prie durų. — Klere? 

Klerė staigiai atsisuko ir atskubėjo prie jo. 

— Leisi man ją pamatyti? 

— Būk pasiruošusi dviem dalykams. Pirma, ji labai silpna. Antra, 
tai, ką pasakysi šiame kambaryje, bus įtraukta į protokolą. 

— Gerai. 

— Tau nebūtina įeiti. — Jis tebestovėjo užstojęs duris. — Prieš ką 
nors sakydama, gali pasitarti su advokatu. 

Ji nudelbė jį klausiamu žvilgsniu. 

— Man nereikia advokato. — Ji nekantriai prasibrovė pro jį, tada 
neryžtingai stabtelėjo, kai vyras Lizos Makdonald palatoje atsisuko ir 
piktai į ją pažvelgė. 

Rojus Makdonaldas suprato. Vos tik pamatęs ją. Tai moteris, kuri 
partrenkė jo seserį. Jis skubiai atsistojo ir priėjo prie durų. 

— Ką, po galais, čia darote? Nenoriu, kad ji artintųsi prie mano 
sesers. 

— Pone Makdonaldai... 

— Tegu ji išeina. — Jis nutraukė Kamą, metęs į ją priešišką žvilgs- 
nį. — Negi negana, kad per ją mano sesuo guli šioje lovoje? 

— Pone Makdonaldai, jūsų sesuo jau buvo sužeista, kai išbėgo iš 
miško ir atsidūrė priešais panelės Kimbo! automobilį. Negi nenorite su- 
žinoti, kodėl? 

Rojus sutramdė savo pyktį, kurio didžiausią dalį sudarė baimė, 
niūriai linktelėjo, tada pažiūrėjo į Klerę. 

— Jei pasakysite ką nors, kas ją nuliūdins, aš pats jus išmesiu. 

Jausdama Kamo reakciją, Klerė palietė jo ranką. 

— Jūs turite tam teisę. 

Ji norėjo pamatyti Lizą. Primygtinai reikalavo. Bet nežinojo, kad 
kelias prie ligoninės lovos bus toks sunkus. Ir toks bauginantis. Moteris 
lovoje buvo beveik bespalvė, veidas ir rankos apibintuoti. Viena akis už- 
dengta marle, o koja iškelta ant kažkokio įtaiso. 

— Liza. — Klerė sučiaupė lūpas ir įsikibo į lovos apsauginį įrengi- 
nį. — Aš Klerė Kimbol. 

Pamačius ją, Lizos kvėpavimas padažnėjo. Ji pasimuistė ir pamėgi- 
no atsisėsti. Jos brolis pripuolęs pataisė pagalves ir ėmė ją raminti. 

— Nesijaudink, mieloji, viskas gerai. Ji jau išeina. 

— Ne. — Liza tiesė ranką, kol pasiekė Klerę. — Aš jus prisimenu. 

— Aš atsiprašau. Labai atsiprašau. — Klerė bejėgiškai skėstelėjo 
rankomis, stengdamasi nepradėti kūkčioti. — Žinau, kad nieko negaliu 
padaryti, negaliu nieko pakeisti. Bet noriu, kad žinotumėt, jog padary- 
siu viską, viską, ko norite... 

— Tai spręs advokatai, — įsiterpė Rojus. — Dabar ne laikas at- 
gailauti. 

— Taip, ne laikas. — Klerė suėmė save į rankas. — Liza... 

— Aš prisimenu jus, — pakartojo Liza. — Jūs išgelbėjot man gy- 
vybę. — Jos pirštai ėmė smarkiai drebėti, ir ji tvirčiau įsikibo į Klerės 
ranką. — Jūs ten buvote, kelyje. Jie norėjo mane nužudyti, tie žmonės. 
Miške. Jūs juos matėte? 

Klerė tylėdama papurtė galvą. 

— Kaip jūs atsidūrėte miške, Liza? — tyliai paklausė Kamas. 

— Nežinau. Neprisimenu. Aš bėgau. Pamečiau prožektorių. — Jos 
ranka vėl krūptelėjo. — Trenkiau jam prožektoriumi ir puoliau bėgti. 
Galvojau, kad jie mane išprievartaus. Išprievartaus. Todėl bėgau. Miške 

buvo taip tamsu. Nieko nemačiau. Man iš nugaros... aš parkritau. Jis už- 
griuvo ant manęs. O Dieve, mano koja. Kelis. Skauda. Rojau... 

— Aš čia, mažutė. 

— Man skaudėjo. Aš užuodžiau kraują. Savo kraują. Pamačiau jo 
akis. Jis norėjo mane nužudyti. Jis dainavo, ir aš supratau, kad jis tikrai 
mane nužudys. Jis ėmė mane smaugti, aš negalėjau kvėpuoti. Aš merdė- 
jau. Bet man pavyko ištrūkti. Jų buvo ir daugiau, jie visi ėjo mūsų pusėn, 
ir aš vėl pasileidau bėgti. Man baisiai skaudėjo koją. Žinojau, kad toli 
nenubėgsiu, ir jie mane pagaus. Suras. Pamačiau šviesą. Turėjau pasiekti 
šviesą. Kažkas rėkė. Jūsų automobilis. — Ji pažiūrėjo į Klerę. 

— Tai buvo mano automobilio žibintai, — tarė jai Klerė. — Aš jus 
partrenkiau. 

— Ne, tai aš bėgau į šviesas. Bijojau, kad nuvažiuosite, o jie vijosi 
mane. Todėl išbėgau priešais, kad jus sustabdyčiau. Tada pargriuvau. Jūs 
įsodinote mane į automobilį. Ir išgelbėjote. 

— Liza. — Kamas stengėsi kalbėti labai ramiai. — Ar matėte jus 
užpuolusį vyrą? 

— Juodas. 

— Juodaodis? 

— Ne, aš ne... aš taip nemanau. Jis dėvėjo kažką juodo. Ilgą juodą 
apsiaustą ir gobtuvą. Jo akys. Mačiau jo akis. 

— Gal dar ką nors? Plaukų spalvą, veido formą, jo balsą? 

— Tik akis. Man atrodė, kad žvelgiu į pragarą. — Ji pravirko, užsi- 
dengusi sveikąją akį. 

— Ką gi. Šiam kartui pakaks. — Kamas jau buvo viršijęs gydytojo 
jam skirtą laiką. — Ateisiu rytoj. Jei ką nors prisiminsite, tiesiog pa- 
skambinkite. 

— Prašau. — Liza stipriau suspaudė Klerės ranką. — Noriu pa- 
dėkoti jums. Niekada nepamiršiu to momento, kai pakėliau galvą ir 
pamačiau jūsų veidą. Tai man padės. Ar dar ateisite? 

— Žinoma. 

Klerė linkstančiomis kojomis išslinko į koridorių. Už durų ji užsi- 
dengė veidą rankomis ir pamėgino susitvardyti. 

— Atnešiu kėdę, Laiboji. 

— Viskas gerai. Ar gali pasakyti, kokia jos fizinė būklė? 

— Pažeista akies ragena. Nemanau, kad sužalojimas labai didelis, 
bet dabar dar per anksti kalbėti. Mėlynės ant šonkaulių ir kaklo. Dar 
keletą dienų jai bus sunku vaikščioti. 

— O koja? — Ji pastebėjo, kad jis vengia užsiminti apie ją. — Ar 
labai blogai? 

— Jie nežino. 

— Ar ir toliau trukdysi man ją lankyti? 

— Kaip daktaras pasakys. 

— Atleiskite. — Rojus uždarė paskui save palatos duris. — Panele 
Kimbol... turiu jūsų atsiprašyti. 

— Viskas gerai. Aš irgi turiu brolį. Manau, panašiomis aplinky- 
bėmis jo reakcija būtų tokia pat. Paliksiu slaugei savo telefono numerį. 
Galite paskambinti, kai ji norės mane pamatyti. 

— Ačiū. — Jis pažiūrėjo į Kamą. — Noriu žinoti kiekvieną jūsų 
žingsnį, šerife. Noriu būti tikras, kad tas, kas taip pasielgė su mano sese- 
rimi, bus nubaustas. — Jis grįžo į palatą ir uždarė duris. 

— Manęs laukia darbas. — Kamas vos atsispyrė nepasitrynęs skau- 
dančių smilkinių. — Kaip tu? 

— Man viskas bus gerai. 

— Man gali tekti dar kartą pasikalbėti su tavimi. Oficialiai. 

Ji linktelėjo. 

— Žinai, kur mane rasti, šerife. — Ji nuėjo, palikusi jį stovėti. 


17 skyrius 


SALĖ SIMONS ĮSUKO Į „AMOKO“ DEGALINĘ, BET JAI NEREIKĖJO NEI KURO, 
nei patikrinti tepalų. Jai rūpėjo Ernis Batsas. Jos potraukis jam vertė ją 
rausti ir glumino. Ir jaudino. 

Per visas tas savaites, kai susitikinėjo su Džošu, ji nedrausdavo jam 
jos liesti, bet tik virš juosmens. Nors leisdavo nuvilkti marškinėlius ir 
netgi bučiuoti krūtis, kiekvieną kartą, kai tik jo ranka nuklysdavo prie 
džinsų užtrauktuko, ji ryžtingai jį sustabdydavo. 

Ne todėl, kad būtų kokia moksliukė ar šiaip, be to, daugelis kitų 
šokėjų komandos merginų jau buvo išgyvenusios didįjį įvykį. Ji buvo 
romantikė kaip tos romanų herojės ir visuomet įsivaizduodavo save be- 
protiškai ir beatodairiškai įsimylinčią kokį nors jaudinantį, maištingą ir 
greičiausiai netinkamą vaikiną. 

Ernis atitiko visus reikalavimus. 

Jis toks bauginamai patrauklus ir susimąstęs, toks, kokį Salė visada 
įsivaizdavo Hetklifą*, savo mylimiausią tragišką herojų. Tai, kad ji nu- 
jautė jį esant šiek tiek nedorą, darė jį tik dar paslaptingesnį. Salei buvo 
visai nesunku įtikinti save, kad ji įsimylėjusi Ernį. O jis ją. 

Jos motina labai atvirai papasakojo jai apie seksą, nėštumą, atsako- 
mybę, pasekmes. AIDS šmėkla, netikėtas nėštumas ir abortas, taip pat 
didžiulis troškimas mokytis koledže ir studijuoti žurnalistiką — visi šie 
dalykai atgrasė ją nuo neapgalvotų veiksmų su Džošu. 

Bet Ernis Batsas buvo kas kita. 

Kai jis nusivedė ją į savo kambarį, ji viską pamiršo apie atsakomy- 
bę, ateitį, rūpestingus ir praktiškus motinos žodžius. 

Jis uždegė juodas žvakes ir įjungė muziką, kuri kaitino jai kraują. 
Jis nieko neklausė. Nejuokavo ir nemėgino nerangiai lįsti kaip Džošas. 
Jis buvo šiurkštus, ir iš pradžių ji išsigando. O paskui darė su ja tokius 
dalykus, apie kuriuos jos motina niekada nebuvo užsiminusi. Dalykus, 
kurie vertė ją verkti, kūkčioti ir rėkti. Ir norėti dar. 

Netgi dabar, prisiminusi, ji sudrėko ir pajuto tvinkčiojimą pilvo 
apačioje. 

Ji lankydavosi pas jį kiekvieną vakarą neva dėl chemijos projekto, 
kuris jai daugiau neberūpėjo. Jos aklas neblėstantis geismas buvo sumi- 
šęs su baime. Ji jautė, kad jo jausmai jai pradeda vėsti, kad jis, įsiskverbęs 
į ją, galvoja apie kažką kita. 

Jai reikėjo įsitikinti. Labai. 

Ji sustojo prie degalų siurblio ir išlipo, žinodama, kad trumpi šor- 
tai ir tik krūtinę dengianti palaidinukė tinka jai geriausiai. Salė pagrįstai 
didžiavosi savo kojomis — ilgiausiomis ir dailiausiomis šokėjų būryje. 


* E. Brontės romano „Vėtrų kalnas“ herojus. 

Ji buvo pasikvepinusi motinos kvepalais ir pasileidusi ant pečių garba- 
nas, kurias taip ilgai vargo sukdama. 

Jautėsi labai subrendusi ir rafinuota. 

Kai iš pastato vidaus pasirodė Ernis, ji atsirėmė į automobilį ir nu- 
sišypsojo. 

— Labas. 

— Labas. Reikia benzino? 

— Aha. — Ji pabandė nuslėpti nusivylimą, kad jis nepabučiavo 
jos. Juk mokykloje jis nė už rankos jos nepaima. — Kaip džiaugiuo- 
si, kad jau penktadienis. — Ji stebėjo, kaip jis įkiša purkštuką į baką, 
žiūrėjo į jo ilgus, kaulėtus pirštus. — Dar savaitė, ir mes baigsime mo- 
kyklą. 

— Aha. — Didelio čia daikto, pamanė Ernis. 

Ji pasitrynė drėgnus delnus į šortus. 

— Meri Alisa Vesli rengia didelį vakarėlį mokslų baigimo proga. 
Sakė, kad galiu atsivesti vaikiną. Nori eiti? 

Jis įbedė į ją tą keistą, skvarbų žvilgsnį. 

— Aš nevaikštau į vakarėlius. Kiek pilti? 

— Gali pripildyti visą. — Ji apsilaižė lūpas. — O į paradą rytoj eisi? 

— Aš turiu ką veikti, ko man stypsoti ir žiūrėti, kaip krūva kvailių 
Žygiuoja gatve. 

Ji irgi žygiuos. Jai pasidarė skaudu, kad jis neprisiminė. Jos senelis 
atvažiuoja net iš Riėmondo, kad nufilmuotų jos, šokėjų komandos lyde- 
rės, paskutinį pasirodymą už Emitsboro gimnaziją. Bet nutylėjo. 

— Paskui kepsime mėsainius sode. Galėtum ir tu užsukti. 

Jis netgi neprunkštelėjo — taip bodėjosi mintimi, kad reikėtų sė- 
dėti Salės tėvų galiniame sode, žiaumoti mėsainius ir gerti limonadą. 

— Man reikia dirbti. 

— O. Ką gi, mes ten būsime visą dieną, tad jei rasi laiko... — Ji 
nutilo jausdamasi pažeminta. — Šį vakarą turėsiu automobilį, jeigu po 
darbo norėtum pasivažinėti. 

Jis vėl pažvelgė į ją ir ištraukė iš bako purkštuką. Regis, Salės bakas 
irgi tuštėja. Jis nusiviepė. Ji karšta, nieko nepasakysi. Tikriausiai kristų 
ant kelių ir nučiulptų jį čia pat, vietoje, jei jis lieptų. 

aš jaučiuosi? 

— Gerai. 

— Penkiolika penkiasdešimt už kurą. 

— O. Tuoj, tik pasiimsiu piniginę. 

Kai ji pasilenkė per automobilio langą, į degalinę įvažiavo Klerė. 
Ernis tučtuojau pamiršo Salės egzistavimą. 

— Sveikas, Erni. 

— Pripildyti baką? 

— Taip. — Ji nusišypsojo, vengdama žiūrėti į jo medalioną. — Pas- 
taruoju metu nemačiau tavęs. 

— Buvau užsiėmęs. 

— Suprantama. — Ji pasidėjo ant nuleisto lango alkūnę ir pasirė- 
mė galvą. Ji važiavo iš ligoninės, dar kartą aplankiusi Lizą Makdonald. 
Buvo pavargusi, bet nebesijautė kalta. — Juk po savaitės baigi mokyklą. 

— Tavo draugai vis dar čia. 

— Jie nusprendė likti ir pažiūrėti parado. O tu eisi? 

Jis tik truktelėjo pečiais. 

— Aš nė už ką nepraleisčiau, — tęsė Klerė. — Girdėjau, kad bus 
mielinių blynų. Negaliu atsispirti mieliniams blynams. 

— Erni. Štai pinigai. — Salė priėjo ir atsistojo tarp jų. Ji papurtė 
savo ilgas garbanas ir metė į Klerę atsainų žvilgsnį. — Matau, tavęs lau- 
kia klientai, tai aš užsuksiu vėliau. 

— Gerai. 

Klerė nulydėjo akimis merginą, kuri įsėdo į automobilį ir išburzgė 
iš degalinės. 

— Kas čia tokia? 

— Salė? Ji niekas. 

— Salė Simons? — Klerė nusijuokusi išsitraukė iš rankinės pini- 
ginę. — Jėzau, aš juk buvau jos auklė. Geriau jau važiuosiu namo ir išsi- 
trauksiu supamąjį krėslą. — Ji sumokėjo jam, pasijutusi daug geriau. Juk 
nieko nėra normaliau už vaikiną, turintį pavydžią merginą. — Iki, Erni. 

— Iki. — Jis sugniaužė kumštyje pentagramą ir nulydėjo ją akimis. 

JIEMS LABAI REIKĖJO INFORMACIJOS. KIEK, TOJI MAKDONALD ŽINO? KĄ 
ji matė? Šie klausimai buvo pašnibždomis perduodami iš ausies į ausį. 
Augo baimė, ir tas, kuris juos valdė, žinojo, kad baimė — tai silpnybė, 
verčianti daryti klaidas. 

Informacija bus surinkta, kaip ir visada. 

Buvo ir tokių, kurie daugiau šnabždėjosi apie Klerę Kimbol nei 
apie pasprukusią auką. Klerę, kuri įsikišo ir nusivežė aukai pasirinktą 
moterį. Klerę, kuri nekreipė dėmesio arba nesuprato įspėjimo, palik- 
to prie jos durų. Klerę, kuri dar būdama vaikas pažeidė trylikos rato 
šventovės ribas ir pamatė daugiau, nei mažos mergaitės protas galėjo 
suvokti. 

Klerę, kuri iš metalo ir ugnies sukūrė Valdovo stabą. 

Kai kurie ją užsistojo, kiti kaltino. Tačiau baigtis jau buvo nulemta. 

Stebėjimo ir perspėjimų metas jau beveik baigtas. Artinasi laikas 
veikti. 


KITI VYRAI BŪTŲ PASIRINKĘ ROŽES. KAMAS SUPRATO, KAD ŠABLONAIS 
Klerės nepapirksi. Jis ir taip gana ilgai galvojo prieš nuspręsdamas ką 
nors daryti. Tai buvo išdidumo klausimas. Tačiau depresija kaip niekas 
kitas gali priversti vyrą užgniaužti išdidumą ir statyti viską ant kortos. 
Jam vis sunkiau sekėsi įtikinti save, kad visą šį blogį miestelyje sėja kaž- 
kas iš išorės. Tačiau kiekvieną kartą, kai tik įžengdavo į miestelį, mintis, 
jog Emitsbore gali gyventi žudikas, — arba dar blogiau, — pasirodyda- 
vo absurdiška. 

Liza Makdonald buvo reali auka ir pirmas tvirtas siūlas. Jis gavo 
išvadas iš laboratorijos. Ne visas kraujas ant jos drabužių buvo jos. Lizos 
kraujo grupė O. Kitas kraujas buvo A grupės. Po jos nagais rasta odos 
— baltaodžio vyro — pėdsakų ir juodos medvilnės pluošto. 

Padedamas Bado ir Maiko, jis peršukavo vakarinį Doperio miško 
pakraštį, netoli tos vietos, kur Klerė rado Lizą; jie aptiko kraujo pėdsakų, 
grumtynių ir persekiojimo žymių. Reikės daugiau laboratorinių tyrimų, 
vadinasi, jis turės prašyti mero padidinti numatytą finansavimą. 

Jam reikėjo poros valandų, per kurias nereikėtų galvoti apie įkal- 

čius ir tyrimą, nereikėtų priminti sau, kad turi vėl važiuoti į ligoninę dar 
kartą patikrinti Lizos Makdonald atmintį. 

Klerė dirbo. Jis matė šviesą garaže, nors saulė dar nebuvo nusi- 
leidusi. Per pastarąsias porą dienų jis pravažiavo pro jos namus keletą 
kartų ir matė ją ten, palinkusią virš darbo stalo. Bet šį kartą jis įsuko į 
kiemą. 

Su ja Alisa, pastebėjo jis. Jos šnekučiavosi grojant „The Beatles“. 

— Eik, pasisukiok. Tau geriau pavyksta, kai judi. 

— Maniau, kad reikia stovėti ramiai, kai pozuoji menininkui. — 
Nors ir pamaloninta, Alisa norėjo, kad Klerė būtų paprašiusi ją pozuoti 
su kitais drabužiais, o ne su padavėjos uniforma. — Ar tai bus vienas iš 
tų modernių darbų, kai niekas nežinos, kad tai aš? 

— Aš žinosiu, kad tai tu. — Klerė kantriai minkė ir glostė molį. — 
Noriu, kad jis būtų labai grakštus. Kai baigsiu, nuliesiu iš bronzos. 

— Mano mama apliejo bronza mano ir Linetės kūdikiškus batu- 
kus. — Alisa pakėlė galvą ir nusišypsojo. — Sveikas, Kamai. 

— Įsiamžini, Alisa? 

Ji sukikeno. 

— Rodos, taip. 

Nepasitikėdama savo rankomis, Klerė atitraukė jas nuo molio. 

— Kuo galiu padėti, šerife? 

Šalta ir slidi it ledo gabaliukas, pagalvojo jis ir kilstelėjo antakį. 

— Gal ir galėtum. — Jis įsikibo jai į parankę ir prisitraukė. — Eime. 

— Ką, po galais, darai? Aš dirbu. — Ji užsimojo molina ranka, 
ferti, aš neprivalau toleruoti tokio... tavo šiurkštumo. 

— Liaukis pūstis, Laiboji. — Jis nutempė ją prie Bado pikapo. — 
Atvežiau tau dovaną. 

Kėbule gulėjo medžio ruplė, dar įspūdingesnė, nei ji prisiminė. 

— O Dieve. — Jis nespėjo nė rankos ištiesti, o Klerė jau kepurnė- 
josi per šoną į kėbulą. Ji pagarbiai paglostė ruplę. — Nuostabi, — su- 
murmėjo jau įsivaizduodama, ką ras viduje. 

— Tai medžio gabalas, — tarė Alisa iš kitos pikapo pusės. Ji atrodė 
sutrikusi ir nusivylusi. 

— Tai paslaptis, — pasakė Klerė. — Ir iššūkis, ir dovana. — Ji nusi- 
juokė, pamačiusi Alisos veido išraišką. — Žinai ką, po metų ar daugiau, 
kai ji bus paruošta darbui, padarysiu tau dubenį. 

— Būtų miela, — mandagiai atsiliepė Alisa, ir Klerė vėl nusijuokė. 

— Palauk, kol tai pamatys Endžė. — Ji atsitūpė ir ėmė glostyti 
medį, atsargiai žvilgčiodama į Kamą. Jis tylėdamas stebėjo ją. — Tai 
gana klastingas žingsnis, Raferti. 

— Sunkūs laikai, Laiboji. Žūtbūtinės priemonės. Pamaniau, jei 
atvešiu tą ruplę, būsi priversta kalbėtis su manimi. — Jis ištiesė ran- 
kas. — Padėti išlipti? 

— Pati moku. 

Bet kai ji iškėlė koją per kraštą, jis apkabino ją per liemenį. Kamas 
pastatė ją ant žemės, atsuko į save ir minutėlę luktelėjo. 

— Tavo rankos purvinos. 

— Molis. — Kad jį kur, net šis paprastas prisilietimas atėmė jai 
kvapą. — Geriau pasitrauk, o tai ištepsiu tau marškinius. 

— Jau ištepei. — Jis žingtelėjo artyn, uosdamas ją kaip lapinas 
lapę. — Kaip tu? 

— Gerai. — Jos širdis plakė smarkiai, tikrai per smarkiai. 

— Tai aš jau eisiu, — krenkštelėjo Alisa. — Sakau, turbūt jau bėgsiu. 

— Ne! — Klerė išsiveržė iš Kamo glėbio. — Aš dar mielai padirbė- 
čiau kokią valandą, nebent tu pavargai. 

— Aš nepavargau. Bet tokiame mažame miestelyje negalima er- 
zinti šerifo, — įgėlė Alisa. 

— Kokia blaivi mąstysena, — tarė Kamas, paimdamas Klerę už 
rankos. — Gal įeikime į vidų ir pasikalbėkime? 

Ji bandė apsispręsti, juoktis ar keiktis, kai į kiemą pypsėdamas įsu- 
ko automobilis. 

— Labas. — Pro stoglangį išlindo vyriškis. — Ar vyrukas gautų čia 
kambarį nakčiai? 

— Blerai! — Klerė pasileido per kiemą išskėtusi rankas. Jos brolis 
išlipo iš automobilio, žvilgtelėjo į jas ir atsitraukė. 

— O Dieve, tik neliesk manęs. 

— Ką tu čia veiki? 

— Atvažiavau pažiūrėti parado, Kamai. — Jis pasiėmė nuo už- 
pakalinės sėdynės krepšį ir pasuko į kiemą. — Šiaip užlėkei ar Klerė 
areštuota? 

Namų arešto mintis Kamui visai patiko, bet jis nusišypsojo ir iš- 
tiesė ranką. — Tiesiog kai ką atvežiau. — Jis pačiupinėjo Blero švarko 
atlapą. — Gražus kostiumas. 

— Dirbau iki vėlumos ir nenorėjau gaišti laiko persirenginėda- 
mas. Alisa, malonu tave matyti. 

— Sveikas, Blerai. — Ji subarė save už nukaitusius skruostus. — 
Klerė nesakė, kad atvažiuosi. 

— Ji nežinojo. Tai... — Jis truktelėjo seserį už plaukų, — kaip tau 
sekasi? 

Klerė dirstelėjo į Kamą, tada nusuko akis. 

— Galima sakyti, kad šios savaitės buvo kupinos įvykių. Endžė ir 
Žanas Polis čia. 

— Čia? — Bleras išrietė antakius. — Emitsbore? 

— Beveik savaitę. Man regis, jiems pradeda čia patikti. Minutėlę, 
einu paruošti gėrimų. 

— Aš su tavim. 

Bet Kamas jį sulaikė. 

— Gal pirma padėtum man iškelti dovaną? 

— Dovaną? Žinoma. — Bleras pasidėjo krepšį prie pikapo ir žvilg- 
telėjo į vidų. — Tai medžio gabalas. 

— Aha. 

— Labai didelis medžio gabalas. — Jis dėbtelėjo į Kamą. — Šis 
kostiumas labai brangus, kone šilkinis. 

Kamas nusišaipė, nuleido užpakalinį bortą ir įšoko į kėbulą. 

— Nebūk baikštuolis, Kimbolai. 

— Šūdas. — Bleras irgi įlipo ir paėmė už vieno galo. — Kam tai? 
Aš prisivarysiu rakščių. . 

— Tai auka taikai. Klerė padės man pliusą. 

— 0? 

— Ilga istorija. Nagi, aš išlipsiu pirmas. O varge, negi negali su- 
imti tvirčiau? — sumurmėjo jis, kai Bleras vos nepaleido ruplės jam ant 

kojos. — Ji gali tave sudominti, — tęsė jis, kai jie iškėlė ruplę ir nunešė 
į kiemo pakraštį. 

— Raferti, istorijos — mano gyvenimas. 

— Kodėl tau neužsukus į nuovadą po parado? 

— Gerai. Dar ką nors turėčiau žinoti? 

— Aš miegu su tavo seserimi. — Jis pamatė apstulbusį Blero veidą 
virš medžio gabalo. — Pamaniau, kad pirmiausia reikėtų pranešti apie tai. 

— Jėzau, Kamai, ko tikiesi iš manęs? 

— Spėju, kad sveikinimų būtų šiek tiek per daug. Padėkime ją 
čia. — Jis atsiduso, kai jie paguldė ruplę prie garažo. Bleras valėsi nuo 
kostiumo dulkes. — Nori man smogti? 

— Svarstau. 

— Tada geriau pasakysiu tau tai, ko dar neprisiruošiau pasakyti jai. 
Aš myliu Klerę. 

Bleras ilgai spoksojo į jį, paskui susikišo rankas į kišenes. 

— Ką gi. 

— Visada sakiau, kad tu apdovanotas iškalba. 

Jausdamasis kvailai, Bleras sutrikęs persibraukė ranka per plaukus. 

— Kada, velniai rautų, visa tai atsitiko? 

— Nežinau. 

Bleras giliai atsiduso. 

— Gal eikim į vidų ir išgerkim. 

— Tu eik. — Kamas pažvelgė durų pusėn. — Ji dar nepasiruošusi 
manęs sutikti. — Jis žengė prie pikapo, bet sustojo, kai Bleras pašaukė 
jį vardu. 

— Kamai, ji ne Sara Hijuit. 

Kamas atplėšė pikapo duris. 

— Niekas nežino to geriau už mane. 

Tačiau Kamas turėjo aplankyti būtent Sarą. 


KLAIDO TAVERNOJE BUVO TYLIAU NEI PAPRASTAI PENKTADIENIO VAKA- 
rais. Žmonės atrodė įsitempę. Žmonos reikalavo, kad vyrai po darbo 
grįžtų namo, nesvarbu, savaitės pabaiga ar ne. Jei keliu einanti moteris 
nėra saugi, kaip gali būti tikras, kad esi saugus savo namuose? 

Tačiau keletas įprastinių lankytojų vis dėlto sėdėjo savo vietose. 
Lesas Gledhilas niūrojo prie baro, šildydamas rankose alaus bokalą ir 
kęsdamas skrandžio skausmus po Martos kepsnio. Susipykęs su žmona, 
jis išėjo ieškoti vakarienės ir paguodos kitur. Be to, visi žinojo, kad Di- 
džioji Barbė Gledhil gali pasirūpinti savimi ir dar dešimčia vyrų. 

Eidamas prie baro, Kamas tyrinėjo pažįstamus veidus. Jis pastebė- 
jo ne tik tuos, kurie čia buvo, bet ir atkreipė dėmesį, ko nėra. 

— Nykus vakaras, — tarstelėjo Klaidui. 

Barmenas piktai dėbtelėjo į jį. 

— Atėjai, kad tai pasakytum, ar nori išgerti? 

— Įpilk alaus. 

Savo įprastame kampe sėdėjo Skunkas Hagertis, gurkšnodamas 
įprastą viskio porciją ir laukdamas, kol Reva Viljamson baigs darbą pas 
Martą. Doperių atžala, grįžęs iš koledžo šventiniam savaitgaliui, maukė 
alų ir vylėsi, kad jam nuskils su Sara Hjuit. | 

Muzikinis aparatas tylėjo, todėl aiškiai girdėjosi, kaip kitame salės 
gale kaukši pulo kamuoliukai. 

Kamui siurbčiojant alų, prie baro priėjo Lesas ir nusiraugėjo. 

— Prakeikti svogūnai. Šliūkštelk dar vieną alaus, Klaidai, kad 
tave kur. 

— Namo eisi pėsčiomis? — lyg niekur nieko pasiteiravo Kamas. 

— Aš žinau, kiek pakeliu. 

— Dar vienas įspėjimas už vairavimą išgėrus tau skaudžiai atsirūgs. 

— Tada pareisiu, velniai griebtų. — Jis šliurptelėjo alaus, gailėda- 
masis savęs. Dievas mato, jau gana to, kad jo senė burba. Kas gali stebė- 
tis, kad jis ieško kitų moterų draugijos, kai yra vedęs karo arklį? — Vel- 
niškai gaila, kad žmogus negali mėgautis alumi nepersekiojamas. 

— Sunki diena? — Kamas gurkšnojo alų, tačiau jo akys buvo 
įsmeigtos į tvarstį ant dešiniosios Leso rankos. — Susižeidei? 

Lesas niurnėdamas pasukiojo ranką. Jis tikėjosi šio klausimo ir jau 
buvo parengęs atsakymą. 

— Nusideginau į tą prakeiktą kolektorių. 

Kamas jautėsi nesmagiai, žinodamas, kad rytą turės patikrinti 
Leso versiją. 

— Nepasisekė. 

Lesas užsivertė bokalą, atsirūgo, tada atsiduso. 

— Jaučiuosi suirzęs, nes šįvakar turėjome žaisti pokerį. Bet Rudžio 
boba nepaleidžia jo iš akių saulei nusileidus. Skunkas ruošia savo kiau- 
šus tai kietašiknei Revai. Semas Pofenburgeris miegos savo buvusios 
žmonos svetainėje, kol ji nusiramins, o Džordžas Hovardas patruliuoja 
kieme su šunimi. Tas reikalas viską sukniso. 

— Tai jau tikrai. 

— Ta moteris ligoninėje, ar ji ką nors papasakojo? 

— Jei imsiu kalbėti apie liudytojus, mane atleis. — Kamas gurkšte- 
lėjo alaus. — Galiu pasakyti tik tiek, kad visur atsitrenkiu it į sieną. — Jis 
stebėjo Lesą kaip policininkas, ir jie abu tai žinojo. — Bet žinai, kai į sieną 
trankai pakankamai ilgai, tai su laiku ją pramuši. O tu nenori man pasa- 
kyti, kur buvai antradienį vakare, tarp pusės vienuoliktos ir vienuoliktos? 

— Kas čia dabar, velniai rautų? 

— Aš dirbu. — Kamas kilstelėjo bokalą. — Kartais lengviau dirbti 
geriant alų nei sėdint kabinete. 

— Šūdas. 

— Tai įprasta rutina, Lesai. Tu ne pirmas, su kuriuo kalbuosi, ir ne 
paskutinis. 

— Man tai nelabai patinka. — Jis čiupo nuo baro dubenį su žemės 
riešutais ir ėmė traiškyti juos sveikąja ranka. Jis norėjo parodyti esąs 
įsižeidęs, bet ne išsigandęs. 

— Ir man ne, tai gal tiesiog papasakok, ir abu toliau galėsime mė- 
gautis alumi. 

— Jei nori žinoti, aš buvau pas Čarlį Grifitą, taisiau jo garaže ma- 
šiną. — Jis žvilgtelėjo per petį į Skunką. — Man nedera uždarbiauti, tad 
jei pasklis kalbos, mane gali išmesti. 

— Niekas nesakė, kad tai turi pasklisti. Bet Čarlio aš paklausiu. 

— Pirmyn, varyk. O dabar, jei nieko prieš, šerife, norėčiau gerti 
netrukdomas. 

Kamas pasiėmė artipilnį bokalą ir patraukė į salės gilumą. Farai 
neturi draugų — jis tai puikiai žinojo. Bet jau geriau netekti jų taip nei 
per kulką. | 

Sara žaidė pulą su Deiviu Ryderiu, lieknu arkliadančiu dailide 
auksinėmis rankomis, bet menku proteliu. Jaunystėje Deivis dažnai 
prisidėdavo prie Kamo, Blero ir kitų jaunuolių išvykų į mišką. Jis buvo 
pora metų vyresnis, bet mokyklą baigė tik dvidešimties. Vis dėlto iki 
dvidešimt antrojo gimtadienio spėjo suvedžioti vieną iš Lorencų mer- 
ginų, vesti ją ir išsiskirti. | 

Kamas žinojo, kad Deivis vienas iš nuolatinių Saros klientų. Ir ne- 
žinojo, kurio iš jų jam buvo gaila labiau. 

— Sveikas, Deivi. 

— Sveikas. — Jis nusišiepė savo bebro šypsena ir suvarė tris ka- 
muoliukus į šoninę kišenę. — Nori pažaisti iš alaus? 

— Praeitą kartą baigėsi tuo, kad tu pasigėrei, o aš nuskurdau. 

Deivis mergaitiškai sukikeno, tada paleido ketvirtąjį ir penktąjį į 
priešingas kišenes. 

— Galėčiau suteikti tau lengvatų. 

— Ne, ačiū. 

Sara nusišypsojo ir pabrėžtinai gundomai perbraukė ranka per 
lazdą. 

— Turi numatęs kitokį žaidimą? 

— Mėšlas. — Deivis nepataikė. — Tavo eilė, Sara. 

— Niūru čia be muzikos. — Kamas išsitraukė iš kišenės keletą 
banknotų. — Deivi, gal iškeistum į monetas ir parinktum kokią melo- 
diją? Kartu gali atsinešti sau bokalą. 

— Gerai. — Jis nulingavo per salę. 

— Ką gi... — Sara lėtai palinko virš stalo, nusitaikė ir kirto. — Ma- 
lonu, jog išleidi penkis žalius tam, kad pabūtum vienas su manimi. — Ji 
atmetė plaukus, pakėlė į jį akis ir lyžtelėjo viršutinę lūpą. — Nori pa- 
žaisti? 

— Tik tiesiai šviesiai paklausti, Sara, Ir noriu tiesių atsakymų. 

— Ooo, tas dalykiškas tonas mane užveda. 

— Liaukis. — Jis sugriebė ją už rankos ir truktelėjo. — Ką, velniai 
rautų, turėjai galvoje sakydama, kad nepažįstu šio miestelio? 

Ji perbraukė pirštais per jo marškinių priekį. 

— Tavęs ilgai nebuvo, mažuti. Viskas keičiasi. 

— Meluoji, Sara. Tai neturi nieko bendra su tuo, kad buvau iš- 
vykęs. 

Ji truktelėjo pečiais ir norėjo nusisukti, bet jis nepaleido. 

Jos akys sužibo. 

— Pirmyn. Man patinka šiurkščiai. Pameni? 

— Taip pat metei man tą kaulą apie Parkerį. Ką tu žinai apie jo 
išvykimą? 

Ji įspraudė šlaunį jam tarp kojų. 

— O ką turėčiau žinoti? 

— Atsakyk man, Sara. Vyksta negeri dalykai. 

— Mirtinai sumuštas tavo patėvis. Tavo mergina partrenkė kitą 
moterį. O man kas darbo? 

— Atsakyk, velniai griebtų. Iš pradžių apie Parkerį. Kodėl jis iš- 
vyko? 

— Tikriausiai jam įgriso miestelis. Iš kur man žinoti? 

— "Tu žinai ir tada įpykusi vos neprasitarei. Jis lankydavo tave vir- 
šuje? — Kamas sugriebė ją už plaukų. — Užlipdavo galiniais laiptais ir 
paskui numesdavo dvidešimt žalių už paslaugas? 

— Kas, jei ir užlipdavo? — Ji atstūmė Kamą. — Kas tau darbo, su 
kuo aš dulkinuosi? 

— Ar jis kalbėdavosi su tavimi? Po to, kai nukeldavo savo riebų 
kūną nuo tavojo, ar ką nors pasakodavo? 

— Galbūt. — Ji išsiėmė cigaretę. Kai žiebė degtuką, jos rankos 
virpėjo. — Vyrai tokioms moterims kaip aš daug ką papasakoja — kaip 
daktarui ar kunigui. — Ji nusijuokė ir išpūtė dūmus. — Gal ir tu nori... 
ką nors papasakoti? 

— Pragyvenęs šiame miestelyje beveik šešiasdešimt metų, dau- 
giau nei dvidešimt penkerius dirbęs šerifu, jis staiga susideda daiktus ir 
išvažiuoja. Kodėl? 

— Nes ta kalė, kurią jis vedęs, norėjo persikelti į Fort Loderdeilą. 

— Jo nėra Fort Loderdeile. Jo niekur nėra. 

— Parkeris — senos naujienos. — Ji stvėrė Kamo bokalą i ir godžiai 
atsigėrė. — Argi tau dar negana rūpesčių? Juk dar neištyrei žmogžudys- 
tės, ar ne? O gal pažiūrėsi į tai pro pirštus? 

— Ką tu žinai? — švelniai paklausė jis. — Kas papasakojo tau tai, 
ko neturėjo pasakoti? 

— Aš daug ką žinau. — Ji pastatė bokalą. — Žinau, kas turi bėdų 
banke, kas apgaudinėja mokesčių inspekciją, kieno žmona duoda tik 
kartą per.savaitę. — Ji įtraukė dūmus, paskui išpūtė. — Ir Žinau, jog 
daug kam nepatinka, kad klausinėji, nes visi mano, jog turėtum miške 
po akmenimis ieškoti psichopato. Aš neturiu ką tau pasakyti, Kamai. 

— Tiksliau, nieko nesakysi. 

— Kažkada būčiau pasakiusi. — Ji paėmė lazdą ir žaismingai 
bakstelėjo jam į šoną. — Kažkada būčiau daug ką padariusi dėl tavęs. 
Padėjusi. Bet tokia moteris kaip aš turi rūpintis savimi, o aš matau, 
kad tu jau pasiruošęs užleisti vietą kitam. Žmogžudystė, užpuolimas, 
paskersti veršeliai — visa tai nuo tada, kai sugrįžai. — Ji klastingai prisi- 
merkė. — Galbūt kažkas turėtų apklausti tave. 

Jis pasilenkė prie jos. 

— Gerai pagalvok. Jei ką nors žinai, tik aš galiu tau padėti. 

— Aš pati galiu sau padėti, — pataisė ji. — Visuomet padėda- 
vau. — Ji atsuko jam nugarą ir vėl palinko virš stalo. Tada dar kartą 
žvilgtelėjo į jį. — Girdėjau, kad tavo mama kraunasi daiktus. Įdomu, 
kodėl? — Sara pasiuntė kamuoliuką į krūvą kitų. 


STALINĖS LEMPOS ŠVIESOJE KLERĖ VARTĖ TĖVO KNYGAS. TAI NEBUVO 
pirmas kartas. Per pastarąsias keletą naktų ji skaitinėjo jas ne kartą, 
bandydama suvokti jų ryšį su savo tėvu, vyru, kurį ji pažinojo ir dievino. 
Bandydama apskritai bent ką nors suprasti. 

Palėpėje gulinčiose dėžėse ji rado jų šešias. Šešios knygos apie tai, 
ką Žanas Polis pavadino kairiuoju taku. Pustuzinis knygų, dauguma ap- 
lankstytos, kurios įkyriai bruko, netgi garbino satanizmo laisves. 

Labiausiai ją gąsdino, kad tai nebuvo kokių nors neišsilavinusių 
pamišėlių kliedesiai. Jos buvo parašytos sklandžiai, netgi įtikinamai, 
ir išleistos žinomų leidėjų. Kaip menininkei, išraiškos laisvė jai buvo 
tokia pat svarbi kaip kvėpavimas: nė viena siela negali be jos egzistuoti. 
Tačiau kiekvieną kartą atvertusi vieną iš šių knygų, ji pasijusdavo su- 

sitepusi. Kiekvieną kartą skaitydama jas kentėjo. Tačiau vis tiek skaitė 
toliau, kaip tikriausiai skaitė jos tėvas, paslapčia, gėdydamasis, grauž- 
damasis. 

Jis ieškojo, galvojo ji. Džekas Kimbolas buvo atviras naujovėms 
žmogus, trokštąs žinių, visuomet pasirengęs iš naujo apsvarstyti status 
guo. Galbūt jis susidomėjo satanistų kulto veikla taip pat, kaip domėjosi 
politika, menu, sodininkyste. 

Klerė sėdėjo rūkydama, paskui ramindama suerzintą gerklę 
drungnu geriamuoju vandeniu, trokšdama, kad galėtų taip pat lengvai 
įtikinti savo širdį, kaip įtikino galvą. 

Jis buvo žmogus, kurį džiugino naujovės, iššūkiai, neįprasti keliai. 
Maištininkas, galvojo ji su šypsena veide, pasiryžęs sulaužyti griežtus 
rėmus, į kuriuos jį per jėgą buvo įspraudę tėvai, Užaugęs atsidavusių 
katalikų šeimoje, jis dažnai vadindavo savo tėvus šventaisiais, Mama ir 
Tėčiu, tarsi jie būtų šventa sąjunga. 

Jis dažnai pasakodavo Blerui ir jai, kaip per gavėnią buvo verčia- 
mas keltis auštant, kad prieš pamokas spėtų į mišias, paskui snausdavo 
bažnyčioje, kol motina bakstelėdavo alkūne. Jis turėjo neišsenkamas 
katalikų mokyklos anekdotų atsargas — kai kurie buvo nepaprastai 
juokingi, kiti šiek tiek šiurpūs. Jis pasakojo jiems, kaip nusiminė ir nu- 
sivylė tėvai, kai jis atsisakė tapti kunigu. Juokėsi pasakodamas, kaip jo 
motina degė žvakę po žvakės, prašydama Švenčiausiąją Mergelę įsikišti 
ir atvesti sūnų į tikrąjį kelią. Tačiau jam juokiantis visada prasiverždavo 
kartėlis. 

Ji nugirdo ir kitų istorijų — skirtų ne jos ausims. Laikui bėgant 
jo tėvai ėmė nekęsti vienas kito, gyveno po vienu stogu, bet be meilės 
dalijosi ta pačia lova, naudodamiesi ja kaip supimosi lenta, ant kurios 
sverdavo savo karčias nelaimes. Tačiau bažnyčia netoleravo skyrybų, o 
jo tėvai jos aklai klausė. 

„Geriau gyventi varge nei nuodėmėje, — pasipiktinęs prisiminda- 
vo jis. — Jėzau, kokie jie buvo veidmainiai.“ 

Kai tuokėsi, Džekas Kimbolas jau buvo visiškai nusigręžęs nuo 
bažnyčios. 

Tik tam, kad atsigręžtų, dabar mąstė Klerė, ir maždaug po dešim- 

ties metų taptų tokiu pat fanatiku kaip jo tėvai. O dar po kelerių metų 
kartu su rožiniu griebtųsi ir butelio. 

Kodėl? 

Ar atsakymas knygose, paskleistose ant jos lovos? 

Ji nenorėjo tuo tikėti. Nemanė, kad galėtų tai pripažinti. Tėvas, 
kurį ji pažinojo, buvo tvirtas, ambicingas, mylėjo gyvenimą. Kaip galėtų 
žmogus, kuris išgyvendavo dėl apsirgusio rožių krūmo, susisieti su sek- 
ta, kuri pateisino gyvulių aukojimą, nekalto kraujo praliejimą? 

Tai nesuvokiama. 

Vis dėlto ji negalėjo pamiršti sapno, kuris persekiojo ją nuo vai- 
kystės. Tereikėdavo užmerkti akis, ir ji išvysdavo savo tėvą, stiklinėmis 
akimis, nuogą šokantį aplink laužą kruvinomis rankomis. 

Tai tik simbolis, tarė ji sau ir ėmė paskubomis rinkti knygas. Dakta- 
ras Janovskis sakė, — ne kartą, — kad ji niekada taip ir nesusitaikė su tėvo 
mirtimi. Sapnas tiesiog primena jai siaubą, skausmą ir neviltį netekus jo. 

Tačiau gulėdama atmerktomis akimis tamsoje, Klerė žinojo, kad 
tas sapnas pradėjo lankyti ją dar gerokai prieš tėvo mirtį. 


10 skyrius 


IKI DEŠIMTOS EMITSBORO MIESTELIS BUVO SAUSAKIMŠAS. ŠALIGATVIAI 
knibždėte knibždėjo žmonių; vaikai bėgiojo nuo paskui juos puldinė- 
jančių tėvų, merginos ir vaikinai stengėsi patraukti vieni kitų dėmesį, 
prekeiviai siūlė limonadą, dešrainius ir balionus. 

Vyresnieji, arba išmintingesnieji, buvo pasistatę kėdes prie šaligat- 
vio krašto, šalia pasidėję termosus su gėrimais. Kelias nuo Dog Rano iki 
Maustauno buvo uždarytas, todėl žmonės lipo iš automobilių ir traukė 
pėsčiomis. 

Tie laimingieji, kurie gyveno Meino gatvėje — arba pažinojo ką 
nors iš ten gyvenančiųjų, — sėdėjo savo šviežiai nudažytose verandose 
po stoginėmis. Jie gurkšnojo šaltus gėrimus iš skardinių, kramsnojo 
traškučius ir smagiai apkalbinėjo kaimynus arba dalijosi ankstesnių 
paradų įspūdžiais. 

Galiniuose kiemuose jau buvo ruošiamasi iškyloms — švelnus vė- 
jelis taršė spalvingas popierines staltieses, dengiančias medinius stalus. 
Buvo grandomos grotelės, šaldomas alus ir arbūzai. 

Emitsboro gimnazijos orkestrui vadovavo naujas dirigentas. Se- 
nieji laukė progos pakritikuoti. Tai buvo mažas žmogiškas malonumas. 

Žmonės dalijosi paskalomis. Šnekas apie Bifo Stoukio nužudymą 
nustelbė moters iš Pensilvanijos užpuolimas. Fermeriams labiau rūpėjo 
aptarti Doperio veršelių skerdynes. 

Tačiau norėdami atsipūsti, dauguma miestelėnų nutarė kuriam 
laikui pamiršti nuogąstavimus ir švęsti. 

Hagerstauno televizija buvo atsiuntusi savo komandą. Kai kamera 
nukrypdavo į minią, vyrai skubiai įtraukdavo pilvus, o moterys pradė- 
davo taisytis plaukus. 

Dvylika įsimaišusių vyrų minioje slėpėsi už spalvotų vėliavėlių ir 
juoko. Jie susirinko švęsti savo slapto ritualo. Jų akys susitiks; ženklas 

„bus duotas. Galbūt tarp jų ruseno nepasitenkinimas, tačiau šiandien 
miestelis buvo jų, net jei šis to nežinojo. 

Juodi raiščiai ant rankų žymėjo ne pagarbą mirusiesiems, bet išti- 
kimybę Tamsos valdovui. Jų Kritusiųjų kare dienos minėjimas prasidės 
čia, tarp spindinčių vario dūdų ir švytruojančių lazdelių, o baigsis kitą 
naktį, jau greitai, slaptame rate miško gilumoje. 

Kai kas mirs, ir paslaptis, kurią saugojo keletas išrinktųjų, nugrims 
į tamsą. 

Ant pakylos puikavosi Minė Aterton. Jai patiko čia sėdėti ir iš 
aukštai žiūrėti į savo draugus ir priešus. Šiai progai ji buvo nusipirkusi 
naują medvilninę suknelę ir manė, kad milžiniški violetiniai vilkdalgiai 
ant krūtinės ir klubų suteikia jai jaunatviškumo. Ji šiek tiek gailėjosi 
per stipriai susiveržusi diržą, — ypač po dviejų lėkščių mielinių blynų, 
— tačiau jos motina visada sakydavo, kad grožis reikalauja aukų. 

Jos plaukai buvo išplauti, sušukuoti ir taip gausiai supurkšti laku, 
kad jų nebūtų išjudinęs nė viesulas, ką jau kalbėti apie lengvą vėjelį. 
Šukuosena pūpsojo it lakuotas šalmas virš plataus veido. 

Netoli jos vyras spaudė rankas miestelio tarybos nariams. Minė 
džiaugėsi, kad jis atrodo toks orus ir gražus su tamsiai geltonos spalvos 

kostiumu. Jis šiek tiek prieštaravo dėl jos parinkto raudono kaklaraiš- 
čio, bet ji įtikino jį, kad per televizorių jis atrodys nuostabiai. Kaip visa- 
da, jis pasikliovė ja. 

Minė manė esanti tobula politiko žmona. Moteris vyrui už nuga- 
ros. Ir ji mėgavosi galia, kurią moteris galėdavo demonstruoti paslapčia. 
Ji perduodavo jam informaciją, kurią nugirsdavo grožio salone, turguje, 
prie kiemo vartų, per kepinių išpardavimą. Dažnai jis patapšnodavo jai 
per ranką ir pasakydavo, kad ji informuota geriau nei CŽV. 

Jai nereikėjo pasiklausymo įrangos ar slaptų kamerų. Ji uoste už- 
uosdavo paskalas, kaip medžioklinis šuo užuodžia kraują. Minė galėda- 
vo dienų dienas kramtyti sultingą kąsnelį prieš jį nurydama. 

Pagaliau viską žinoti yra jos, mero žmonos, pareiga. 

Ji godžiomis akimis nužvelgė minią. 

Štai Sju Ana Ryder, dabar Bauers, šeštą mėnesį nėščia ir tik ketvirtą 
ištekėjusi. Toji jos santuoka tęsis neką ilgiau nei pirmoji. 

Pegė Nait perka savo trims nutrūktgalviams limonado ir ledinukų. 
Kur tau neišpus dantys. 

Micė Hobeiker laiko savo mažiausiąjį ant klubo ir bučiuojasi su 
vyru — su liežuviais, pasibjaurėjo Minė — tiesiog gatvėje. 

Ji piktai purkštelėjo ir nusisuko, ne tik nuo atviro seilėjimosi, bet 
ir nuo vaikų. Tie vaikai. Stebėdama juos, ji pajuto tuštumą, nors buvo 
suvalgiusi dvi porcijas mielinių blynų. 

Neteisinga — ir negerai, — kad tos jaunos kekšės gimdo vaikus 
kaip katės, metai po metų. O jos gimda ligota ir tuščia. 

Ji nekentė jų visų, nekentė už jų nerūpestingą vaisingumą. 

— Gal nori atsigerti ko nors šalto prieš prasidedant paradui, Mine? 

Atertonas uždėjo ranką žmonai ant peties. Minė patapšnojo per 
ją — Žmona turi demonstruoti tokį meilumą viešumoje — ir nusišyp- 
sojo jam. 

— Būtų gerai. 

Jis myli mane, pagalvojo ji, kai vyras nuskubėjo atnešti gėrimų. Ir 
jis yra jos šeima, kurios jai užtenka. 

Padedama tarybos narių, ant pakylos užsiropštė Gledis Finč, isto- 
rikų bendrijos prezidentė. 

— Kokia graži diena. Pameni, kaip pernai lijo? 

— Truputį per šilta. 

Gledis linktelėjo, tačiau jai su mėlyna indiška medvilnine suknele 
buvo jaukiai vėsu. 

— Šiais metais mūsų orkestras turi puikią progą laimėti. 

— Chm. — Minė nepritarė naujojo dirigento sumanymui groti 
pramogines melodijas vietoje maršų. Ji pastebėjo Kremptonus ir pa- 
mojavo jiems, karališkai, kaip-ji įsivaizdavo. — Liusi Krempton atrodo 
sulysusi. | 

— Nauja dieta, — pranešė Gledis ir taip suerzino Ming, nes ši ne- 
sužinojo apie tai pirma. 

— Ten Sara Hijuit. Tu tik pažiūrėk. — Ji prisidengė pirštinėta ranka 
burną — ne iš nuostabos, o kad niekas kitas nenugirstų. — Aukštakul- 
niai ir sijonėlis, kuris beveik nedengia tarpkojo. Neįsivaizduoju, kaip jos 
vargšė motina gali žiūrėti žmonėms į akis. 

— Meri labai stengėsi dėl savo mergaitės. 

— Galėjo kokį kartą ar du išperti... O, tai Bleras Kimbolas. 

— Tikrai. Vaje, koks jis dailus. 

— Tikriausiai atvažiavo išgirdęs apie sesers nelaimę. O čia tai 
bjauru, — tęsė ji, nespėjus Gledis įsiterpti. — Atsivesti tuos žmones į 
miestelį. 

— Kokius žmones? — Gledis pažiūrėjo ir pamatė LeBo, einančius 
šalia Klerės. — Nagi, Mine. 

— Sakau tau, tai nenatūralu. Gali gražbyliauti kiek nori, Gledis 
Finč, bet jei kuris nors iš tavo vaikų būtų užsimanęs vesti tokią, dabar 
kitaip giedotum. Aš dar prisimenu skandalą, kai Pofenbergerių ber- 
niūkštis parsivežė po karo vietnamietę. 

— Jų vyriausia mergaitė yra pirmūnė, — sausai atšovė Gledis. 

— Esu tikra, kad ne geresnė, nei turi būti. — Minė paniekinamai 
purkštelėjo, tada atsisuko pamačiusi vyrą. — O, Džeimsai, ačiū. Ką tik 
rodžiau Gledis Blerą Kimbolą. Argi ne miela, kad jis atvažiavo pažiūrėti 
parado? 

— Taip, tikrai. Kaip gyvuoji, Gledis? 

— Puikiai. Girdėjau, kad trečiadienį vyks svarbus miestelio susi- 

rinkimas. Žmonės labai susirūpinę, kad atliekų užkasimo kompanija 
kelia įkainius. Nėra abejonių, kad Pofenbergerio šiukšlių surinkimo 
įmonė kels kainas, o tada mokesčiai dar labiau padidės. 

— Taryba ir aš ieškome sprendimo. — Atertonas nusiėmė akinius 
ir nusivalė stiklus. — Laikas oficialiajai daliai, kad žmonės galėtų pra- 
dėti paradą. 

Jis prisiartino prie mikrofono, pabaksnojo per jį ir atsikrenkštė. Pasi- 
girdo garsus aidas, minia nusijuokė, bet tuoj nutilo, pasiruošusi klausytis. 

Jis kalbėjo apie narsius kritusiuosius, apie karo rykštę, Dievo ir 
šalies šlovę. Minioje buvo ir tie, kurie paslapčia šypsojosi tarp sveikini- 
mo šūksnių ir plojimų. Už mirusius išrinktuosius, galvojo jie, už keršto 
rykštę, už Šeimininko šlovę. 

Ore tvyrojo galia. Netrukus jie gaus šviežio kraujo. 

Ernis išvis nesiklausė. Pono Atertono kalbų jis pakankamai prisi- 
klausė mokykloje. Jis pamažu yrėsi per minią, ieškodamas Klerės. 

Jį stebėjo — kaip stebėjo pastarąsias keletą dienų — atidžiai, ne- 
paliaujamai. Jau viskas nutarta. Ir užrašyta. Jo siela pasiruošusi būti 
paimta. 

— Paradą pradeda pradinė mokykla, — aiškino draugams Kle- 
rė. — Patikėkit, ten šiuo metu tikras chaosas. Vaikai ieško pamestų 
pirštinių ar batų. Kai kurie vemia krūmuose. 

— Smagiai skamba, — pastebėjo Endžė. 

— Užsičiaupk, tu atbukusi niujorkiete, — tarė Klerė, apkabindama 
draugę. — Žmonės kalba, kad šiais metais gimnazijos orkestras gali 
laimėti. 

— O kur šokėjos? — pasiteiravo Endžės vyras. 

— Jų bus daug, Žanai Poli, — patikino jį Bleras. — Pamatysi visą 
bandą ilgakojų prisirpusių gražuolių. 

— Ak. 

— Klerė irgi buvo beveik šokėja. 

— Blerai, tau nusibodo gyventi? 

— Tikrai? — Žanas Polis pažvelgė į ją žvilgančiomis akimis. — 
Bet, ma chėre amie, niekada man to nepasakojai. 

— Tai todėl, kad ji šokdama užkliuvo už savo batraiščių. 

— Betė Mesner tyčia juos atrišo. — Klerė susiraukė prisiminu- 
si. — Tu ją palikai, o ji atkeršijo man. 

— Taigi, — plačiai nusišypsojo Bleras. — Šaunios buvo dienos. O, 
sveika, Ane. 

Pamišėlė Anė švytėjo. Paradas buvo jos mėgstamiausia metų die- 
na, geresnė nei Kalėdos ar Velykos. Ji jau sučiulpė vynuoginį ledinuką. 
Jos rankos nuo jo buvo raudonos ir lipnios. 

— Aš tave pažįstu, — pasakė ji Blerui. 

— Aišku, kad pažįsti. Aš Bleras Kimbolas. 

— Aš tave pažįstu, — pakartojo ji. — Tu žaisdavai beisbolą. O aš 
stebėdavau. Ir tave pažįstu, — tarė Klerei. 

— Smagu tave matyti, Ane. Kai kurios rožės jau žydi. — Klerė pri- 
siminė, kaip tėvas dovanodavo Anei gėlių. 

— Rožės man pačios gražiausios. — Ji žiūrėjo į Klerę ir jos akyse, 
nerūpestingoje šypsenoje matė Džeką Kimbolą. — Apgailestauju, kad 
tavo tėtis mirė, — tarė ji mandagiai, tarsi tai būtų atsitikę ką tik. 

— Ačiū. 

Anė patenkinta nusišypsojo, kad pasielgė tinkamai. Tada dirstelėjo 
į Endžę. 

— Ir tave pažįstu. Tu ta juodaodė moteris, kuri gyvena pas Klerę. 

— Tai mano draugė Endžė ir jos vyras Žanas Polis. Jie gyvena 
Niujorke. 

— Niujorke? — Anė susidomėjo jais dar labiau. — Ar pažįstat Klifą 
Hakstablį? Jis irgi juodas ir gyvena Niujorke. Matau jį per televizorių. 

— Ne. — Endžė šyptelėjo. — Nepažįstu. 

— Gali pažiūrėti į jį per televizorių. Jis vilki gražiais megztukais. 
Man patinka gražūs daiktai. — Ji nužvelgė Endžės auksinę panterą ant 
kaklo. — Kur tu ją radai? 

— Aš, a... — Truputį sutrikusi, Endžė pačiupinėjo grandinėlę. — 
Niujorke. 

— Aš ir čia randu gražių daiktų. — Anė ištiesė ranką, ir apyrankės 
sužvangėjo. Gelbėdama draugę, Klerė paėmė lipnią Anės ranką ir pasi- 
grožėjo jos brangenybėmis. 

— Labai gražios. — Ji smalsiai perbraukė pirštu per sidabrinę apy- 
rankę, ant kurios buvo išraižytas vardas KARLĖ. 

— Tai mano mėgstamiausia. — Anė išsišiepė. — A-N-Ė. Nešioju 
ją kiekvieną dieną. 

— Graži. — Vardas Klerei pasirodė girdėtas, ir ji susiraukė, steng- 
damasi prisiminti. | 

— Nagi, pasiruoškite, — paskelbė Bleras. — Atvažiuoja Fermos 
karalienė. 

— Noriu pamatyti! — Anė nusiyrė per minią, ieškodama vietos ar- 
čiau gatvės, ir Klerės mintys išgaravo kartu su šūksniais nuo šaligatvių. 

Jie stebėjo lėtai judančią automobilių atkeliamais stogais koloną. 
Klausėsi garsių šūksnių. Minia sujudėjo, pasistiebė, pritūpė. Tėvai užsi- 
kėlė mažus vaikus ant pečių. Aplink maišėsi kepamų dešrainių, saldžių 
cukrinių gėrimų ir kūdikių pudros kvapai. Tolumoje Klerė išgirdo pir- 
muosius dūdų ir būgnų garsus. Jos akyse sutvisko ašaros. 

Merginos su blizgančiais triko vartėsi kūliais, sukiojo lankus, mėtė 
į orą sidabrines lazdeles. Jei kuri nukrisdavo ant asfalto, minia vis tiek 
džiaugėsi. Už jų per miestelio aikštę atžygiavo orkestrai. 

Saulė atsispindėjo ant varinių pučiamųjų ir gėlė akis. Trimitai, dū- 
dos, trombonai. Sidabrinės fleitos ir pikolos. Muzikos griaudėjimą dar 
sustiprino kulnų kaukšėjimas į asfaltą. Prie jo prisidėjo mušamieji. 

Žanas Polis vos neapalpo, kai trys merginos trumpais blizgančiais 
sijonėliais vikriai ėmė atlikinėti veiksmus su baltais paradiniais ginklais. 

Atžygiavo daug žadantis jaunimas; jie dalyvaudavo parade iš 
kartos į kartą. Įkandin jų ėjo bendraamžiai, tėvai, seneliai ir mokyto- 
jai. Jaunimas buvo miestelio gyvasis kraujas. Senimas išmintingai juos 
stebėjo. 

Endžė apsikabino vyrą per liemenį. Ji buvo tikra, kad nuobodžiaus, 
tikrai jokiu būdu nemanė, kad tai ją sujaudins. Bet ji susijaudino. Savo 
nuostabai ji pajuto, kad jos kraujas pulsuoja į ritmą su ragais ir muša- 
maisiais. Stebėdama mažąsias Sidabrinės žvaigždės šokėjas, kurios buvo 
ne ką didesnės už savo lazdeles, ji pajuto gerklėje įstrigusį gumulą. 

Tą akimirką buvo nesvarbu, kad ji pašalinė. Klerė teisi, galvojo ji. 
Tai tikrai geras paradas. Ir geras miestelis. Ji atsisuko į draugę, bet nu- 
ščiuvo, pamačiusi Klerei už nugaros stovintį Ernį. 

Jis žaidė su savo medalionu. Jis atrodo, dingtelėjo Endžei, pernelyg 

suaugęs, o jo akys... tokios, kad į jį pažvelgus pasidaro negera. Jai staiga 
pasidingojo, kad jis tuoj išsivieps ir parodys iltis, o tada suleis jas Klerei 
į kaklą. 

Endžė instinktyviai apkabino Klerę ir prisitraukė arčiau savęs. Mi- 
nia suūžė, kai atžygiavo Emitsboro gimnazijos orkestras, grodamas me- 
lodiją iš filmo „Indiana Džonsas“. Ernis pakėlė akis. Jo žvilgsnis įsmigo 
į Endžę. Jis nusišypsojo. Nors ji matė tik baltus lygius dantis, ankstesnis 
įspūdis neišblėso. 

Pasibaigus paradui, Kamas ir abu jo pavaduotojai vos spėjo regu- 
liuoti eismą. Badas Hjuitas budėjo pietiniame miestelio gale, energingai 
pūsčiodamas švilpuką ir rodydamas rankomis ženklus. Kai automo- 
bilių srautas praretėjo, Kamas paliko sankryžą. Vos tik jis užlipo ant 
šaligatvio, už nugaros pasigirdo plojimai. 

— Puikiai dirbate, pareigūne. — Bleras plačiai nusišypsojo. — Ži- 
nai, man kažkaip sunku susieti vyruką, kuris pririšo Parkerio pikapo 
užpakalinę ašį prie telefono stulpo, su šia skardine žvaigžde. 

— O ar Post vadovybė žino, kad tu kartą įleidai skunką į mergaičių 
persirengimo kambarį, o pats stovėjai lauke su fotoaparatu? 

— Žinoma. Įtraukiau tai į savo gyvenimo aprašymą. Gal užsukam 
pas Martą kavos? 

— Surizikuokime ir pamėginkime nusinuodyti nuovadoje. — Šyp- 
sodamasis Blerui, Kamas žengė šaligatviu. — Na, ar Klerė sakė ką nors 
apie mane? 

— Ne, nebent tai, kad ji klausė manęs, ar tu sakei ką nors apie ją. 

— Ir ką tu jai atsakei? 

— Jėzau, lyg būtume mokykloje. 

Kamas atidarė nuovados duris. 

— Tai tu taip manai. — Jis pasuko tiesiai prie kavos aparato ir įjun- 
gė prikalkėjusį kavinuką. 

Bleras neramiai nužvelgė jį. 

— Gal pirma paskiepytum nuo stabligės? 

— Bailys, — švelniai nusišaipė Kamas, ištraukdamas du puodelius. 

— Girdėjau apie Bifą. — Bleras luktelėjo, kol Kamas prisidegė ci- 
garetę. — Bjaurus reikalas. 

— Jo gyvenimas buvo bjaurus. — Kai Bleras tik kilstelėjo antakį, 
Kamas patraukė pečiais. — Man jis nepatiko, tačiau tai ne priežastis 
atsisakyti tirti šį nusikaltimą. Toks mano darbas. Motina pardavė fer- 
mą, — pridūrė. Jis niekam negalėjo pasakyti, kaip jį tai įskaudino. Ta- 
čiau Blerui ir nereikia sakyti. Jis supras. — Kai tik bus pasirašyti doku- 
mentai, ji išvažiuos į pietus. Prieš porą dienų buvau užsukęs. Ji stovėjo 
tarpduryje. Neleido man nė įeiti į tą prakeiktą namą. 

— Man labai gaila, Kamai. 

— Žinai, visą laiką įtikinėjau save, kad grįžau į miestelį pasirūpinti 
ja. Žinoma, tai buvo melas, bet ne visiškas. Matyt, tik veltui švaisčiau laiką. 

— Jei tik užsinorėsi, Vašingtono policija akimirksniu priims tave 
atgal. 

— Aš negaliu ten grįžti. — Jis žvilgtelėjo į kavinuką. — Tas šūdas 
jau turėtų būti sterilus. Nori chemikalų? — Kamas kilstelėjo indą su 
pieno milteliais. 

— Žinoma, pilk. — Bleras nuėjo prie skelbimų lentos, kur pa- 
bėgusių nusikaltėlių nuotraukos buvo susimaišiusios su skelbimais 
apie miestelio susirinkimus ir plakatu, demonstruojančiu Heimlicho 
pagalbos būdą. — Tai ką gali papasakoti apie Klerę ir tą nelaimingą 
atsitikimą? 

— Lizai Makdonald velniškai pasisekė, kad Laiboji tuomet važiavo 
tuo keliu. — Jis padavė Blerui kavą ir atsisėdo. Tada trumpai ir tiksliai, 
kaip paprastai kalbasi farai ir žurnalistai, papasakojo, ką Žino. 

Kai Kamas baigė, Bleras buvo išgėręs pusę kavos neragaudamas. 

— Jėzau, jei kažkas užpuolė tą moterį, o Klerė buvo ten... Jei Klerė 
nebūtų spėjusi įsodinti jos į automobilį ir taip greitai nuvažiuoti, jos abi 
galėjo... 

— Galvojau apie tai. — Netgi per dažnai ir per daug aiškiai. — Aš 
tik džiaugiuosi, kad toji mintis nešovė į galvą jai. Žmonės sėdi po de- 
vyniais užraktais ir ginkluojasi. Dabar man rūpi, kad koks nors mulkis 
nenušautų kaimyno, jei šis netyčia sugalvotų nusičiurkšti prie verandos 
krūmų. 

— Toji moteris nematė užpuoliko veido? 

— Ji neprisimena. 

— Tu nemanai, kad tai vietinio darbas? 

— Aš privalau manyti, kad tai vietinio darbas. — Jis atsigėrė kavos, 
susiraukė, tada papasakojo Blerui viską, kas atsitiko nuo tada, kai prieš 
mėnesį rado išniekintą kapą. 

Šį kartą Bleras atsistojo ir pats įsipylė kavos. 

— Tokie dalykai nevyksta tokiuose miesteliuose kaip Emitsboras. 

— Paprastai ne, nebent kažkas juos sukelia. — Jis lėtai gurkšnojo 
kavą, stebėdamas Blerą. — Kai dirbau Vašingtone, kartą radome šunis, 
tris didelius juodus dobermanus. Jie buvo papjauti beveik taip pat, kaip 
Doperio veršeliai. Radome ten ir kitokių dalykų. Juodų žvakių, ant me- 
džių išpieštų pentagramų. Viskas buvo devynių pėdų apskritime. 

— Satanizmas? — Bleras būtų nusijuokęs, bet Kamas nesišypsojo. 
Jis lėtai atsisėdo. — Tik ne čia, Kamai. Per toli užgriebei. 

— Ar žinai, kad kapo žemė naudojama satanistų ritualuose? Aš 
pasiskaičiau. Dar geriau, jei tai vaiko kapo žemė. Kapinaitėse daugiau 
nebuvo paliestas nė vienas kapas. Ir kažkas išvežė visas žemes. Kodėl? 

— Vaikų išdaigos. — Bet Blero, žurnalisto, instinktai jau budo. 

— Galbūt. Bet ne vaikai mirtinai sumušė Bifą. Ir ne vaikai papjovė 
tuos veršelius. Jiems buvo išpjautos širdys, Blerai. Tas, kas tai padarė, 
pasiėmė širdis. 

— Jėzau Kristau. — Bleras pastatė puodelį. — Ar kam nors pa- 
sakojai apie tai? 

— Ne, dažniausiai aš tik garsiai mąstau. — Kamas palinko į prie- 
kį. — Bet turiu atsižvelgti į tai, kad Liza Makdonald sako, jog ją už- 
puolęs vyras murmėjo keistus žodžius. Iš pradžių toji moteris sakė, 
kad užpuolikas dainavo, bet kai paklausiau dar kartą, ji pasakė, kad 
jis murmėjo it melsdamasis. Jai pasirodė, kad lotyniškai. Tu turi ryšių 
redakcijoje, Blerai, žmonių, kurie išmano apie šį kultą daugiau, nei aš 
galiu sužinoti bibliotekoje. 

— Pažiūrėsiu, ką pavyks išsiaiškinti. — Bleras atsistojo, bandy- 
damas išsklaidyti jį apėmusį nerimą. Jei jie būtų kur nors kitur, ne 
Emitsbore, jis akimirksniu patikėtų Kamo versija. Jis žinojo, kaip plinta 
kultiniai ritualai, ypač didesniuose miestuose. — Nemanai, kad vaikai 
persistengė išdykaudami? 

— Negaliu pasakyti. Žinau, kad tokie dalykai paprastai daromi ap- 
sirūkius ar apsiuosčius, bet šioje valstijos dalyje narkotikai nėra paplitę. 
Vienas kitas vaikigalis susisuka suktinę, bet tai ir viskas. 

— Gal tai kokio perbėgėlio darbas? Prisiskaitė Kraulio, prisiklausė 
Black Sabbath ir pakvaišo. 

— Bifą mušė ne vienas žmogus. — Kamas užgesino cigaretę. — 
Netikiu, kad pora vaikigalių, prisiklausę juodojo metalo ir prisiskaitę 
burtažodžių, taip padarytų. Tose knygose jie vadinami mėgėjais, nes tai 
viskas, ką jie daro. Tai, kas čia vyksta, nėra mėgėjiška veikla. 

— O aš maniau, kad grįžau maloniam savaitgaliui. 

— Atleisk. Būčiau dėkingas, jei nepasakotum apie tai Klerei. 

— Kodėl? 

— Oficialiai ji yra mano vienintelė liudytoja Makdonald byloje, ir 
aš nenoriu kaip nors paveikti jos atminties. O asmeniškai nenoriu jos 
liūdinti daugiau nei būtina. 

Bleras susimąstęs pabarbeno pirštu į puodelį. 

— Šiandien rytą ji dvidešimt minučių apžiūrinėjo tą medžio ga- 
balą. 

Kamo akys prašviesėjo, ir jis nusišypsojo. 

— Tikrai? 

— Kai pagalvoju, kiek pinigų išleidžiu gėlėms ir papuošalams, kad 
suviliočiau moterį... 

— Tu niekada neturėjai mano žavesio, Kimbolai. Tai gal užtarsi 
mane geru žodžiu? 

— Dar niekada nesi prašęs, kad kalbėčiau už tave. 

— Anksčiau nebuvo tokio svarbaus reikalo. 

Bleras greitai nesumetė kokio juokelio, tad atsistojo, žvanginda- 
mas monetas kišenėse. 

— Tu tikrai rimtai apie ją galvoji? 

— Labai. — Kamas prisidėjo ranką prie širdies. — Labai, prisiekiu. 

— Žinai, jos buvęs vyras tikras mulkis. Jis norėjo, kad ji keltų praš- 
matnias puotas ir išmoktų dekoruoti. 

— Aš jau nekenčiu jo. — Blero jis galėjo paklausti to, ko neišdrįso 
paklausti Klerės. — Kodėl ji tekėjo už jo? 

— Nes įtikino save, kad myli jį ir kad laikas kurti šeimą. Pasiro- 
dė, kad šeima jo visiškai nedomino. Iki viskas buvo baigta, jis sugebėjo 
įtikinti ją, kad tai jos kaltė. Klerė patikėjo ir tuo. Ji ir dabar dar gana pa- 
žeidžiama. 

— Jau supratau tai. — Kamas liūdnai šyptelėjo. — Nori paklausti, 
ar mano ketinimai garbingi? 

— Eik velniop, Raferti. — Bleras skubiai kilstelėjo ranką. — Tik 
nesakyk, kad mieliau dulkintum mano seserį. 

— Šiuo metu pasitenkinčiau protingu pokalbiu su ja. 

Bleras minutėlę pagalvojo. 

— Kada baigsi darbą? 

— Tokiame miestelyje jis niekad nesibaigia. Tai, žiūrėk, koks vai- 
kigalis nusprendė pasivažinėti riedlente Meino gatve, tai šaškių žaidėjai 
susipešė parke. 

— Senis Fogartis ir MakGratas tebežaidžia? 

— Kiekvieną savaitę. 

— Iš mūsų namų kuo puikiausiai spėsi į trečią raundą parke. Kodėl 
tau neparvežus manęs namo ir galbūt nepasilikus keptam viščiukui? 

— Tu labai kaimyniškas, — nusišypsojo Kamas. 


MANĘS NEERZINA TAI, KAD JIS ČIA, GALVOJO KLERĖ. JI ŽVILGTELĖJO Į TĄ 
pusę, iš kur sklido metalo žvangesys, ir pastebėjo, kad Kamas ką tik ne- 
pataikė užmesti pasagos ant stulpo. 

Ji nepyko ant jo. Na, gal šiek tiek. Ji tik bandė pažvelgti į jų santy- 
kius iš šalies, numatyti perspektyvas. Kas susiję su Kamu, ji per greitai 
pasidavė. Tai įrodo ir jų atvėsę santykiai po to atsitikimo. 

Robas visuomet sakydavo, kad ji žaidžia negarbingai, svaidosi ne- 
logiškais argumentais, prisimena praeities nuoskaudas arba atsitveria 
tylos siena. Žinoma, jai jos argumentai atrodė visiškai logiški, ir... 

Aš ir vėl tai darau, pagavo save Klerė ir piktai bakstelėjo šakute į 
kepantį ant grotelių viščiuką. Robas — sena istorija, ir jei ji neatsikratys 
šios naštos, netrukus vėl atsidurs Janovskio kabinete. 

Jei tai nepadės jai susitvarkyti, niekas nepadės. 

Kamas — nauja istorija, nusprendė ji. Jai visiškai nepatiko, kad jis 
tardė ją it tikras policininkas, o paskui bandė saugiai įvynioti į vatą kaip 
rūpestingas meilužis. Ir ji pasakys jam tai. Laikui bėgant. 

O kol kas jai tik reikėjo laiko viską apmąstyti. Bet tada jis pasirodė 
vėl. Iš pradžių su ruple — jis velniškai gerai žinojo, kad tai ją suminkš- 
tins. O šiandien apsireiškė kartu su Bleru. Ir dabar demonstruoja savo 
nuostabų kūną po aptemptais džinsais ir marškiniais užraitotomis ran- 
kovėmis, atidengiančiomis įdegusias raumeningas rankas. 

Ji pabadė viščiuką, apvertė jį ir prisivertė neatsisukti išgirdusi 
šūksnius, vyrišką juoką ir pasagos žvangėjimą. 

— Jo nuostabios bandutės, — pastebėjo Endžė, pasiūlydama Kle- 
rei vyno, kurio buvo ką tik įpylusi. 

— Aš visada žavėjausi Žano Polio užpakaliu. 

— Ne jo. Nors Dievas mato, jo irgi labai gražus. — Ji pauostė čirš- 
kantį viščiuką. — Slėpei nuo mūsų tokį talentą, mergyt. 

— Palėpėje juk nekepsi. 

— Taip sako moteris, kuri virina svetainėje. Ar tu leisi jam pa- 
sprukti? 

— Tu šiandien kupina nelogiškų išvadų, Endže. 

— Tai leisi? 

— Man tik reikia laiko pagalvoti. — Ji pakėlė galvą ir nusišypso- 
jo. — Žiūrėk, vargšelis Badas seilėjasi dėl Alisos, o Alisa — dėl Blero. 

— Už kurį statai? 

— Už Badą. Jis lėtas, bet pastovus. Bleras Emitsbore tik svečias. 

— O tų? 

Klerė kurį laiką tylėjo, tik pašlakstė auksinę spalvą įgaunantį viš- 
čiuką padažu. Vėjas atnešė alyvų kvapą, tada atplėšė keletą žiedlapių ir 
ėmė sukti juos kaip snaiges. Kieme žaidė saulė ir šešėliai. Iš radijo sklido 
senos melodijos, primenančios jai tuos svaigius ir nerūpestingus metus, 
kai nereikėdavo priiminėti sprendimų ar galvoti apie ateitį. 

— Ar matei skulptūrą, kurią kūriau vakar vakare? 

— Tą iš metalo? Ji primena man moterį, paguldytą ant altoriaus ir 
paruoštą aukoti. 

— Man net baugu, kaip čia lengva dirbti. Tiesiog jaučiu poreikį 

įgyvendinti tai, ką sumanau. Visada maniau, kad mano vieta Niujor- 
ke. — Ji pažiūrėjo į draugę. — O dabar nesu tokia tikra. 

— Dėl darbo ar dėl tų dešimties balų vertų bandučių? 

— Dėl pastarųjų dar reikės pagalvoti. 

— Kalės vaikas. — Bleras atbėgo pasiimti alaus iš šaldiklio. — Ža- 
nas Polis tikriausiai galvoja, kad mes žaidžiame žolės riedulį. Kada val- 
gysim? Man nusibodo būti žeminamam poros kaimo farų. 

— Pranešiu, kai jūs, vaikinai, išlukštensite šiuos kukurūzus. 

Jie niurnėdami pakluso. Kai visi įsitaisė terasoje prie seno iš- 
kylų stalo, ant kurio gulėjo keptas viščiukas, kukurūzai, Alisos bulvių 
salotos ir stovėjo atšaldytas prancūziškas vynas, nuotaika buvo puiki. 
Niekas nekalbėjo apie žmogžudystės tyrimą, tik dalijosi įspūdžiais 
apie žaidimą. 

Palei akmeninę sienelę žydėjo ankstyvosios rožės ir Klerės pa- 
sodintos sprigės. Ore dvelkė alyvomis ir aštriu padažu. Badas įsitaisė 
šalia Alisos ir taip dažnai prajuokindavo ją, kad jos žvilgsnis vis rečiau 
nukrypdavo į Blerą. Popietė susiliejo su auksiniu, kvapniu ir nesibai- 
giančiu vakaru, kokie būna tik pavasarį. 

Kamas įkalbėjo Alisą užimti jo vietą žaidime su pasaga, o pats nu- 
ėjo į virtuvę paskui Klerę. 

— Skanus viščiukas, Laiboji. 

— Ačiū. — Klerė stovėjo įkišusi galvą į šaldytuvą, — tvarkė maisto 
likučius. Jis paėmė ją už rankos ir prisitraukė prie savęs. 

— Ne todėl, kad man nepatiktų vaizdas, bet noriu matyti tavo vei- 
dą, kai kalbuosi su tavim. 

— Bulvių salotos greitai apkarsta. 

— "Tu velniškai graži, kai esi tokia šeimyniška. Minutėlę. — Jis įrė- 
mė rankas į šaldytuvą, įkalindamas ją, kol ji dar nespėjo nusigręžti. 

— Klausyk, Kamai, aš turiu svečių. 

— Ir jie puikiai leidžia laiką. 

Žanas Polis triumfuodamas šūktelėjo, o tada pasigirdo karštas, bet 
draugiškas ginčas. Pakelti balsai aiškiai girdėjosi pro virtuvės langą. 

— Girdi? 

— Tu stumi mane į kampą, Raferti. 

— Panašu į tai. Gerai, aš mielai atsiprašyčiau, jei tik pasakytum, dėl 
ko turėčiau apgailestauti. 

— Dėl nieko. — Ji persibraukė ranka per plaukus. — Nieko. 

— Nepradėk dabar verkšlenti, Laiboji. 

— Aš nenoriu ginčytis. 

— Tada gerai. — Jis palenkė galvą, norėdamas ją pabučiuoti, bet ji 
stipriai įrėmė delnus jam į krūtinę. 

— Tai ne atsakymas. 

— Man jis atrodo velniškai geras. — Jis iš visų jėgų stengėsi su- 
tramdyti savo geismą. — Tada tu atsakyk. 

— Tu elgeisi kaip faras. — Ji įsikišo nykščius į kišenes. — Tardei 
mane, darei tuos prakeiktus kraujo tyrimus, pildei protokolus. O paskui 
lyg niekur nieko pradėjai vaidinti rūpestingą meilužį, laikei už rankos, 
nešiojai arbatą. 

— Ką gi, regis, mes turime problemą, nes aš esu ir vienas, ir ki- 
tas. — Jis tvirtai suėmė ją už smakro. — Ir toks ketinu likti. 

Pro jaudulio virpulį prasimušė pasipiktinimas. 

— Tai dar vienas dalykas. Tavo ketinimai. Jaučiuosi taip, tarsi 
mūsų santykiai rutuliotųsi taip, kaip nori tu. Gal pasitrauksi? 

Jis nuleido rankas. Pagaliau ji prabilo, ir jis jautė, kad ji nesustos, 
kol visko neišsakys. 

— Šiuo atveju aš kaltas. Norėjau nusitempti tave į lovą ir nusitem- 
piau. Norėjau, kad geistum manęs, ir tu geidi. 

Su tokiais faktais buvo sunku ginčytis. 

— O dabar būsi protingesnis ir iš pradžių pagalvosi prieš dary- 
damas? 

Jis nusišypsojo ir perbraukė pirštu per jos garbanas. 

— Pabandysiu. Nors jei greitu laiku nepasiguldysiu tavęs, išpro- 
tėsiu. 

Klerė ėmė knistis stalčiuose, ieškodama cigarečių. 

— Man nepatinka, kai nejaučiu pagrindo po kojomis. Tai nervina. 

— Ką tu pasakysi? O aš maniau, kad tai aš skrajoju padebesiais. 

Ji pažvelgė į jį ir išvydo tai jo akyse. Jos rankos sustingo, o gerklę 
sugniaužė baimė. 


262 Nora Roberts 


— Nekalbėk taip, — išspaudė ji. — Nereikia. Aš dar nepasiruošusi 
to išgirsti. 

Jis pasisiūbavo ant kulnų, mėgindamas susivaldyti. 

— Jei mano noras pasakyti tai, ką tau jaučiu, verčia tave pulti pro 
duris, tada aš palauksiu. 

Ji nė nekrustelėjo, kai jis prisiartino prie jos, kai paėmė jos ranką ir 
prisitraukė artyn. Ji atsidususi prigludo prie jo ir užsimerkė. 

— Taip daug geriau, — sumurmėjo jis. 

— Taip. Tikrai. 

— Paklausyk. Pameni šitą? 

Iš radijo sklido lėta, ritminga muzika. 

— The Drifters. 

— Vasara beveik jau čia. — Jis ėmė linguoti kartu su ja šokio žings- 
niu, ir jie abu prisiminė pirmą kartą, kai mylėjosi čia, tame pačiame 
kambaryje. — Pasiilgau tavęs, Laiboji. 

— Ir aš tavęs. — Ji apsikabino jį per kaklą ir leido jam vesti. Jis švel- 
niai krimstelėjo jai į ausies lezgelį, ir jos kūnu perbėgo virpulys. Galbūt 
viskas galėtų būti paprasta, galvojo ji. Jei tik ji leistų. — Girdėjau, vakar 
vakare žaidei pulą su Sara Hjuit. Norėjau iškabinti jai akis su savo metalo 
žirklėmis. 

Išrietęs antakius, jis atsitraukė ir pažiūrėjo jai į veidą. Jos veide 
skleidėsi klastinga savimi patenkintos moters šypsena. 

— Tu pavojinga moteris, turinti baisią vaizduotę. 

— Aišku. Įsivaizdavau, kad pasidarbuoju metalo žirklėmis ir kitur, 
ant vienos tavo kūno dalies. Tau nebūtų patikę. 

Jis atstūmė ją. 

— Ar žinai, kokia bausmė taikoma už grasinimą pareigūnui? 

— Ne. 

— Eime, aš tau parodysiu. 


A 


RYŠKUS MĖNULIS ŠVIETĖ Į LOVĄ. JŲ ĮKAITĘ KŪNAI MAUDĖSI ŠALTUOSE, 
sidabriniuose spinduliuose. Jie nepuolė iškart mylėtis, bet sušoko dar 

vieną šokį, lėtai ir tyliai judėdami mėnulio šviesos spindesy. Jam patiko, 
kaip ji pasistiebė ant pirštų galiukų, kad jų akys ir lūpos būtų vienoje 
linijoje. Kaip glaudėsi prie jo ir šypsojosi. Arba nusijuokdavo, kai jis ap- 
sukdavo ją ir vėl prisitraukdavo gundydamas. 

Susikibę, jie nuėjo iš terasos į miegamąjį lydimi muzikos. 

Tingiai nusirengė, ilgai ir aistringai bučiavosi, švelniai lietė vienas 
kitą. Neskubėdami, nes jų laukė ilga naktis. Muziką papildė atodūsiai ir 
šnabždesiai. 

Jų meilės aktas buvo šokio tęsinys. 

Lengvas, siūbuojantis ritmas. 

Žingsnis pirmyn, žingsnis atgal. 

Drąsus, jausmingas taktas. 

Sukiniai. 

Kūnai trynėsi, skyrėsi, erzino vienas kitą. 

Lūžis. 

Rankos susikibo, 

Finalinis atodūsis. 

Dabar, kai šokis baigėsi, Klerė klausėsi muzikos, kuri vibravo ore 
ir jos kraujyje. 

— Reikėjo pagrasinti tau prieš keletą dienų. 

— Gailiuosi, kad to nepadarei. 

— Aš bijojau. 

— Žinau. Aš irgi. 

Čiužinys įlinko, paklodės sušnarėjo, kai ji pasikėlė ir pasižiūrėjo į 
jį. Ir nusišypsojo. 

— Bet dabar jaučiuosi nepalyginamai geriau. 

— Tikrai? — Jis suėmė ją už plaukų ir prisitraukė bučiniui. — Aš 
irgi. 

— Man patinka tavo veidas. — Prisimerkusi, ji pirštų galiukais ap- 
čiuopė jo veido linijas, skruostikaulius, nosį, burną. — Labai norėčiau 
nulipdyti tavo veidą. 

Jis tik nusijuokė ir švelniai krimstelėjo jai į pirštą. 

— Aš rimtai. Geras veidas. Labai stiprūs kaulai. Ką pasakysi? 

Jis gūžtelėjo sumišęs. 

— Nežinau. 

— Ir tavo rankas, — tarė ji daugiau sau nei jam, apvertusi jas ir 
tyrinėdama delnus, nuospaudas, pirštų ilgį. — Čia nieko grakštaus, — 
garsiai mąstė ji. — Darbo rankos. 

— Tu turėtum žinoti. 

Ji nusijuokė, bet papurtė galvą. 

— Žiūrint iš menininko taško, jos valstietiškos! Bet tavo kūnas... Jis 
nuostabus. Elegantiškai raumeningas. Lieknas per klubus, platūs pečiai, 
ryškūs krūtinės raumenys, tvirtas pilvas, puikios šlaunys ir blauzdos. 

Jis dar labiau sutriko. 

— Liaukis, Klere. 

— Aš visai rimtai svarsčiau paprašyti tavęs pozuoti apsinuoginus, 
kol mes dar nebuvome... taip intymiai pažįstami. 

— Nuogą? — Jis susijuokė, suėmė ją už pečių ir paguldė. Likęs 
juokas kažkur įstrigo, nes jis matė, kad ji kalba visiškai rimtai. — Nuo- 
gas tikrai nepozuosiu. 

— Apsinuoginęs, — pataisė ji. — Nuogas myliesi ir eini į dušą, o 
pozuoji apsinuoginęs. 

— Nepozuosiu nei nuogas, nei apsinuoginęs. 

— Kodėl ne? — Mintis jai ėmė vis labiau patikti, ir ji pašokusi ap- 
sižergė jį. O taip, pagalvojo ji, nepaprastai puikūs raumenys. — Aš jau 
mačiau tave nuogą, įvairiausiu kampu. Apsinuoginimas neatskleis tavo 
asmenybės. 

— Apsinuoginęs reiškia visiškai nusirengęs. 

— Puikiai atrodytum išlietas iš vario, Kamai. 

— Nedarysiu to netgi dėl tavęs. 

Ji tik šyptelėjo. 

— Gerai, tiesiog nupiešiu eskizą iš atminties. Gal tik reikėtų išma- 
tuoti... — Ji nuleido ranką žemyn ir įkišo tarp jų kūnų. 

— Baik. 

Ji susirietė iš juoko. 

— Kas būtų galėjęs pamanyti, kad Kameronas Rafertis, blogas ber- 
niukas, tapęs įstatymo sergėtoju, pasidarė drovus. 

— Aš ne drovus, tik diskretiškas. 

— Prisiekiu savo užpakaliu... | 

— Maniau, kad kalbėjome apie manąjį. 

Ji prunkštelėjusi atsigulė šalia jo ir pasikišo po galva pagalvę. Ir iš 
kur ta energija? — svarstė ji. Vos prieš dešimt minučių buvo tikra, kad 
daugiau niekada negalės pajudėti. O dabar jai norisi... šokti. 

— Panaudotume strėnjuostę. Galėtum prisisegti prie jos žvaigždę, 
jei tau padėtų. Pavadinčiau ją Ilgąja įstatymo ranka. 

— Aš tuoj tau žiebsiu. 

Giliai atsidusi, ji patenkinta pasuko galvą ir pažiūrėjo į jį. 

— Turiu tau pasakyti, kad kai kalbu apie darbą, aš būnu labai at- 
kakli. Kartą dvi savaites persekiojau rankinių pardavėją, kad galėčiau 
nupiešti jos rankas. Ko šypsaisi? 

— "Tu graži. 

— Tu bandai pakeisti temą. 

— Taip. Bet tu graži, Tos strazdanos ant tavo nosies. Beveik tokios 
pat spalvos kaip ir tavo akys. 

— Gerai, gali lipdyti mane, jei nori, bet pirma aš nulipdysiu tave. 

Jis uždėjo jai ant veido pagalvę. 

— Žinai, — ji išlindo iš po jos ir pasikišo kartu su kitomis po 
galva, — jei būtume Niujorke, priversčiau tave dabar apsirengti ir eiti 
į klubą. — Ji šypsodamasi užsimerkė. — Tranki muzika, daugybė žmo- 
nių, per brangūs gėrimai, kuriuos atneša šiurkšti padavėja. 

Jis paėmė jos ranką ir ėmė žaisti pirštais. 

— Ilgiesi to? 

— Chmm. — Ji krustelėjo petį. — Nelabai galvojau apie tai. Blogai, 
kad kitoje gatvės pusėje nėra kepyklos, bet vietiniame turguje yra gana 
skanių spurgų. 

Kamas surimtėjęs liovėsi žaisti jos pirštais ir ėmė juos apžiūrinėti. 
Jie buvo ilgi, ploni — menininkės pirštai. 

— Kur tu ten gyveni? 

— Turiu butą palėpėje SoHo rajone. 

Palėpė SoHo. Tai irgi ji. Egzotika ir mada. 

— Esi buvęs Niujorke? 


„AX TTT) 


— Porą kartų. — Jis pažiūrėjo jai į veidą. Ji buvo visiškai atsipa- 

laidavusi, užsimerkusi, lūpos prasiskyrusios, oda švelniai paraudusi po 
sekso. Ji nesivargino prisidengti antklode, kaip padarytų kitos moterys, 
bet gulėjo ant jos nė kiek nesigėdydama savo nuogumo. Jis uždėjo 
ranką jai ant krūties, paglostė šoną, labiau norėdamas save įtikinti nei 
sujaudinti. 

— Tau patiko? 

— Kas? 

Ji vėl nusišypsojo. 

— Niujorkas. 

— Visai nieko. Tai tarsi greitas pasivažinėjimas po sausakimšą ir 
pernelyg brangų pramogų parką. 

Ji nusišypsojo dar plačiau. 

— Nepalyginsi su kasmetiniu Emitsboro karnavalu. 

— Taip. Nepalyginsi. Keista, kaip viskas susiklostė — mudu grįžo- 
me čia ir tapome pora. — Jis ištiesė ranką ir paglostė jai skruostą. — Ne- 
noriu, kad grįžtum į Niujorką, Klere. — Ji atsimerkė, ir jos akys vėl pa- 
sidarė atsargios. — Tik nesakyk, kad aš skubinu įvykius, nes jaučiu, jog 
ant kortos pastatytas mano gyvenimas. 

— Neketinau to sakyti. Aš nežinau, ką pasakyti. 

— Aš nenoriu tavęs prarasti, bet jei tu nuspręsi grįžti į Niujorką, aš 
negalėsiu važiuoti kartu. Aš negaliu grįžti į policiją. 

— Tu dirbi tą patį darbą čia. 

— Taip. — Jis atsisėdo ir pasiėmė cigaretę. Ji nepasitenkins daline 
tiesa ar ultimatumu. Ir kodėl turėtų? Teks papasakoti jai viską. — Gra- 
žus, tykus miestelis. Bent jau toks buvo, ir aš to norėjau. — Jis užžiebė 
degtuką. Šis tyliai čirkštelėjo. Kurį laiką jis stebėjo liepsną, paskui užge- 
sino. — To man reikėjo. Aš grįžau čia, nes mieste nebegalėjau dirbti po- 
licininku. Nebepasitikėjau savimi, nepajėgiau įsivaizduoti, kad reikėtų 
su kažkuo kitu veržtis pro duris. 

— Veržtis pro duris? 

— Kalbu apie partnerį, — paaiškino jis. — Nebegalėčiau pasitikėti 
savimi, kai reikėtų pridengti partnerį. 

Ji palietė jo ranką. 

— Kodėl? 

— Aš turėjau partnerį. Mes dirbome kartu daugiau nei trejus me- 
tus. Jis buvo geras policininkas. Ir geras draugas. 

— Buvo? — paklausė ji, pakeldama jo ranką prie lūpų. — Apgai- 
lestauju. Kas atsitiko? 

— Aš susimoviau, ir jis mirė. 

— Niekada nebūna taip paprasta. — Staiga pajutusi šaltį, ji prisi- 
traukė jo marškinius ir apsivilko. Ji žinojo, ką reiškia laikyti savyje slaptas 
nuoskaudas, laikyti jas viduje kaip kokiam šykštuoliui slaptą lobį. — Ar 
gali papasakoti? 

— Tiksliau sakant, privalau. — Bet jis kurį laiką tylėjo, klausyda- 
masis muzikos ir paukščių čiulbėjimo. — Mes tyrėme vieną bylą, kai 
mūsų ekipažas gavo įsakymą važiuoti į kitą įvykio vietą. — Jis ir dabar 
tarsi girdėjo radijo stoties šnypštimą, nepiktą Džeiko keiksmą. 

Regis, tai mums, drauguži. 

— Saut Yste ginkluotas vyras šaudė į stovinčius automobilius ir 
butų langus. Mes buvome vos už poros kvartalų nuo įvykio vietos, todėl 
atsiliepėme į kvietimą. Kai nuvažiavome, tas vyras buvo paėmęs įkaite 
moterį ir laikė prikišęs jai prie galvos ginklą. Ji rėkė. 

Kamas nutilo, įtraukė dūmo. Mėnulio šviesą pakeitė vidurvasario 
saulė. Raibuliuojantis karštis. Šiukšlių dvokas. 

Jis viską matė aiškiai, per daug aiškiai. Moters marškinėlių spalvą, 
pamišusį šaulio žvilgsnį, spindinčias šukes ant šaligatvio. 

— Jis buvo apkvaišęs nuo narkotikų, visiškai pašėlęs. Jis nusitempė 
moterį į pastatą. Namas buvo apleistas, skirtas nugriauti. Mes iškvietė- 
me pastiprinimą ir įėjome paskui jį. Džeikas iš pastato nebeišėjo. 

— O, Kamai. 

— "Tas tipas tempė moterį laiptais į viršų. Ji pametė batelį, — tyliai 
pridūrė jis. — Keista, kokias detales įsimeni. — Ji pametė batelį, ir jos 
kulnai dunksėjo į laiptus. Jos akys... — Ji žiūrėjo tiesiai į jį, ir jos tamsios, 
kupinos siaubo ir vilties akys maldavo padėti. — Ji jau nešaukė, tik ver- 
kė. Maldavo. Bet jis rėkė. 

AŠ KELIAS, TIESA IR ŠVIESA! TIESA IR ŠVIESA! AŠ IŠSIGEL- 
BĖJIMAS! JEI TAI ERZINA TAVAJĄ AKĮ, TAI IŠPLĖŠK JA! 

— Mes užlipome į pirmąją aikštelę. — Jis girdėjo riksmus ir kūk- 

čiojimus, aidinčius tarp tuščių, griūvančių sienų. Užuodė dulkes, gižų 
siaubo tvaiką. — Aš buvau antrame aukšte. Lūžo laiptelis. Koja sulindo 
iki pat prakeikto kelio. — Netikėta kliūtis, skausmo ir nevilties blyksnis. 
Ir baimės. — Džeikas buvo trim laipteliais aukščiau. Trim žingsniais. 
Išlindau iš tos prakeiktos skylės. 

BABILONO KEKŠĖ! KAS PIRMASIS MES AKMENĮ? KAS IŠ- 
DRĮS? KAS DRASUS? 

— Tas pamišėlis šovė į moterį. Aš keturpėsčias bandžiau išlipti, o 
jis šovė į moterį. Ji susmuko palei sieną kaip lėlė, o tada jis suvarė tris 
kulkas į Džeiką. Aš jį nužudžiau. 

Riksmas, kulkoms susmigus į kūną. Kraujas, nudažęs suplėšytus 
marškinėlius. 

— Aš jį nužudžiau, — pakartojo Kamas. — Pavėlavau vos porą 
sekundžių. Tebeklūpėjau ant kelių, o Džeikas jau ritosi laiptais žemyn. 
Jei nebūčiau atsilikęs nuo jo per tris laiptelius, jis būtų gyvas. 

— Tu negalėjai to numatyti. 

— Galėjau. Jis buvo mano partneris ir mirė laiptų apačioje, nes aš 
nesuspėjau jo pridengti. 

— Jis žuvo, nes tas maniakas nužudė jį ir tą nekaltą moterį. — Kle- 
rė apkabino jį ir prisiglaudė prie jo įsitermpusio kūno. — Galbūt jei laip- 
teliai nebūtų buvę supuvę, jei tavo partneris būtų įlūžęs vietoje tavęs, jei 
tas pamišėlis būtų pradėjęs šėlti kitoje miesto dalyje — galbūt tada to 
nebūtų atsitikę. Tu negalėjai nieko pakeisti. 

— Aš šimtus, tūkstančius kartų perkračiau tai savo mintyse. — Jis 
prispaudė lūpas prie jos kaklo, guosdamasis jos odos skoniu ir kva- 
pu. — Ir nė karto nesuspėjau. Po to įvykio pradėjau gerti. — Jis atsi- 
traukė, nes norėjo, kad ji pažiūrėtų į jį. — Smarkiai. Ir dabar gerčiau, jei 
tai nors kiek padėtų. Atidaviau ženklelį, ginklą ir grįžau čia tikėdamasis, 
kad gaudysiu greičio viršytojus ir auklėsiu baro peštukus. 

— Tu gerai dirbi. — Ji atsisėdo ir paėmė jį už rankų. — Čia tavo 
vieta. Nesvarbu, kas privertė tave grįžti, — tai nekeičia tiesos. — Su- 
prasdama jo sielvartą, ji pabučiavo jo pirštus. — Žinau, ką reiškia ne- 
tekti brangaus žmogaus, ką reiškia svarstyti, ar galėjai padaryti ką nors 
kitaip, ką nors, kad to būtų išvengta. Norėčiau pasakyti, kad tai praeis, 

bet nesu tikra, ar tokie dalykai pasimiršta. Tik žinau, kad turi sau atleisti 
ir gyventi toliau. 

— Galbūt aš buvau pradėjęs gyventi. Galbūt. Bet pastarųjų savai- 
čių įvykiai privertė mane susimąstyti, ar aš esu tas, kuris turėtų tai su- 
tvarkyti. Ne. Ne, tiksliau, aš galvojau, ar aš galiu tai sutvarkyti. 

Ji šyptelėjo, vildamasi praskaidrinti jam nuotaiką. 

— Galiu pasakyti, kad kai tardei mane, kalbėjai kaip tikrai kietas 
faras. 

— Aš nenorėjau būti tau griežtas. 

— Ir nebuvai. Turbūt turėčiau pasakyti „nuodugnus“. — Ji per- 
braukė pirštais per jo plaukus. Taip, jai patinka jo veidas. Ypač dabar, 
kai jis toks pažeidžiamas. — Aš pamenu tave, Raferti, prieš dešimt ar 
dvylika metų, žingsniuojantį per Emitsborą su medžio didumo paga- 
liu ant peties. Niekas nedrįso lįsti prie tavęs. Taip pat prisimenu, kaip 
vėžindavai ant savo dviračio Anę. Kalbėdavaisi su ja. Buvai geras jai. 
Neįtikėtinas derinys, ir tada, ir dabar. Miesteliui reikia tavęs; kad ir kas 
čia vyktų, niekas geriau už tave to neišsiaiškins. 

Jis paglostė jos rankas. 

— Tu man gera. 

— Taip. — Ji pasilenkė ir pabučiavo jį. — Manau, kad taip. — Tada 
pabučiavo dar kartą. — Manau, kad myliu tave. 

— Minutėlę. — Jis tvirčiau suspaudė jos rankas ir prisitraukė ją 
prie savęs. — Pakartok tai dar kartą. 

— Manau... 

— Tai gali praleisti. 

Ji pažvelgė į jį, suprato, ko jis nori, ir giliai atsiduso. 

— Gerai. Aš myliu tave. 

— Tai gerai. — Jo lūpose pasirodė šypsena. — Tai labai gerai, Lai- 
boji. Aš irgi tave myliu. 

Ji suėmė delnais jo veidą ir truputį atstūmė nuo savęs, kad galėtų 
matyti jo akis. 

— Žinau. Ir labai noriu tikėti, kad mums verta pabandyti, Kamai. 

— Daugiau nei pabandyti. — Jis padėjo jos galvą sau ant peties. 
Kaip ten buvusi, pagalvojo. Dabar, kai atsirado ji, visos jo gyvenimo 

detalės, rodės, susidėliojo į vietas. — Aš manau, jog kai kurie dalykai 
gyvenime atsitinka todėl, kad jie tiesiog turi atsitikti. Tu grįžai, nes tau 
reikėjo rasti kai kuriuos atsakymus. O aš grįžau, nes bėgau. 

Ji užsimerkė ir nusišypsojo. 

— Taigi priežastys nėra tokios svarbios kaip rezultatas. 

— Aš taip manau. 

— Bet dėl vieno tu klysti. Tu bėgai ne nuo kažko, bėgai ieškoti. — Ji 
staigiai atsimerkė. — O Dieve. 

— Kas yra? — paklausė jis, kai ji išsiveržė iš jo glėbio. 

— Kalbant apie pabėgimus. Toji mergaitė, kurios ieškojai, kai aš 
atvykau į miestelį. Pabėgusi iš... 

— Harisburgo? 

— Taip, iš Harisburgo. Koks jos vardas? 

— Džeimison, — tarė jis. — Karlė Džeimison. Kodėl? 

— Jėzau. — Ji vėl užsimerkė. Tai negali būti sutapimas. — Kaip 
rašomas jos vardas? 

— K-a-r-l-ė. Klere, kas yra? 

— Anė. Šįryt per paradą mačiau Ang, ir ji gyrėsi savo apyrankėmis. 
Viena buvo sidabrinė su ant jos išgraviruotu vardu. Karlė. Niekaip ne- 
galėjau prisiminti, ką man tai priminė, — iki dabar. 

Jo skrandį sugniaužė bloga nuojauta. Jis dirstelėjo į laikrodį. Buvo 
po pirmos. 

— Rytą iškart važiuosiu pas Anę. 

— Leisk man važiuoti kartu. Aš netrukdysiu, — skubiai pridūrė 
ji. — Manau, galiu padėti. Ji sakė, kad tai jos mėgstamiausia apyrankė, 
nes ant jos išgraviruotas jos vardas. Anė neteisingai perskaitė raides. Jei 
duosi man valandą, aš padarysiu jai kitą apyrankę, tada pamėginsime 
įkalbėti ją apsikeisti. 

— Gerai. Labai tikiuosi, kad ji rado apyrankę pakelėje, ir kad toji 
mergaitė pametė ją eidama. 

— Tikriausiai taip ir buvo. — Bet Klerė pajuto stingdantį šaltį. — 
Vaikai tokie nerūpestingi. Ji tikriausiai nė nepastebėjo, kad pametė. 

— Taip. — Tačiau nuojauta jam sakė ką kita. 

— TAI NETURI BŪTI TAVO GERIAUSIAS DARBAS, — TARĖ KAMAS, NORĖ- 
damas ją paskubinti. 

— Viskas, ką darau, turi būti geriausia. — Klerė kantriai litavo s3- 
sagą. Ji buvo gana patenkinta dizainu — plonas sidabrinis lankas, išpla- 
tėjantis į ovalą. Ji išgraviruos Anės vardą didelėmis aiškiomis raidėmis. 
Jei tik Kamas liausis skundęsis ir jai trukdęs. 

Jis vaikštinėjo po garažą, kilnodamas įrankius. 

— Noriu sugauti ją priekaboje, kol ji dar niekur neišėjo. 

— Gerai gerai. — Jei ji ims dailinti suvirintą sąsagą, jis visai pasius. 
Klerė apžiūrėjo ją ir nusprendė, kad teks pakentėti jo bambėjimą. Ji ne- 
gali neužbaigti savo darbo. — Nežaisk su mano skriestuvu. 

— Kas čia vyksta? — Bleras išdygo tarpduryje su sportiniais šor- 
tais ir akivaizdžiai pagiringas. 

— Klerė daro apyrankę. 

— Apyrankę? — Jis prisidengė akis nuo šviesos ir pasistengė ne- 
siraukyti. Nuo raukymosi dar labiau skaudėjo galvą. — Septintą ryto. 
Sekmadienio ryto. 

Kamas dirstelėjo į laikrodį. 

— Dešimt po septintos. 

— O, tada suprantama. — Bleras plačiai sumojavo rankomis ir 
tučtuojau pasigailėjo, kad sukrutėjo. 

— Padedu policijai, — tarė Klerė, ieškodama graviravimo įrankių. 

— Gamindama apyrankę? 

— Aha. Jei jau stovi čia, tai gal išvirtum kavos? 

— Mes neturime laiko, — įsiterpė Kamas. 

— Galime pasiimti. 

— Kai baigsime, nupirksiu visą prakeiktą galoną kavos. 

— Tau jos reikia dabar, — tarė ji, imdamasi darbo. — Tu suirzęs. 

— Suirzęs jau buvau, dabar sparčiai nirštu. 

— Matai? 

— Paklausykit, — pradėjo Bleras, ir turėjo abiem rankomis susi- 
imti už galvos, kad ši nenulėktų nuo pečių. — Gal judu čia išsiaiškinkite, 
o aš grįšiu į lovą. 

Nė vienas nesiteikė net pažvelgti į jį. 

— Ar dar ilgai? 

— Pora minučių. — Smailus antgalis paniro į sidabrą. — Jei turė- 
čiau daugiau laiko, galėčiau... 

— Klere, ji blizga. Jai patiks. 

— Aš menininkė, — atsiliepė ji, raitydama papuošimus. — Mano 
darbas yra mano siela. 

— O Kristau. 

Ji prikando lūpą, kad nesusijuoktų, ir paėmė audeklo skiautę. 

— Na štai. Primityvoka, bet graži. 

— Išlaisvink savo sielą iš spaustuvų, ir važiuojam. 

Bet Klerė paėmė dildę. 

— Dar penkias minutes. Tik nudailinsiu sąsagą. 

— Padarysi tai automobilyje. — Jis pats atsuko spaustuvą. 

— "Tu visiškai nevertini kūrybinio proceso, — kalbėjo Klerė, Ka- 
mui jau tempiant ją iš garažo. — Važiuokim mano automobiliu. Jis ne 
toks oficialus, atrodys, kad tik užsukome į svečius. 

— Gerai. Vairuosiu aš. 

— Prašom. Rakteliai spynelėje. — Ji paėmė iš jo apyrankę, atsisėdo 
į keleivio vietą ir ėmė brūžinti sąsagą. — Ką darysi, kai gausi iš jos apy- 
rankę? 

Jis išsuko iš kiemo. 

— Velniškai tikiuosi, kad ji prisimins, kur ją rado. Tada paskam- 
binsiu Džeimisonams. Jie turės ją atpažinti. 

— Jiems tikriausiai nepaprastai sunku. Nežinoti, kur ji, kaip ji. 

Ar gyva, pridūrė mintyse Kamas. 


ANĖS NAMELIS ANT RATŲ STOVĖJO MIESTELIO PAKRAŠTY, MAŽAME, UŽ- 
žėlusiame žemės sklypelyje, kurį visi vadino Molynu. Niekas nežinojo 
kodėl, nes dirvožemio ten buvo tiek mažai, o akmenų tiek daug, kad 
molio ten nebuvo nuo 1972-ųjų vasaros, kai siautė uraganas Agnė. 

Bet Molynas tai Molynas, ir saujelė namelių, įsikūrusių šiame lopi- 
nėlyje, priėmė pavadinimą su savotišku pasididžiavimu. 

Tokią ankstyvą sekmadienio valandą čia nemiegojo tik pora tingių 
perkarusių šunėkų, kurie varžėsi, kuris apšlapins daugiau pikapo ratų. 

Iš vieno namelio sklido saldžiai meilikaujantis televizijos evangeliko 
balsas, pardavinėjantis Dievą. 

Anės namelis išsiskyrė iš kitų. Dažais, kuriuos rado išmestus 
už ūkinių prekių parduotuvės, ji nudažė vieną pusę ryškiai violetine 
spalva. Likusi dalis buvo blankiai žalia, išskyrus laiptus, kuriuos Deivis 
Ryderis neseniai sutaisė, o Anė nudažė skaisčiai geltona spalva. Vaizdas 
galėjo sukelti virškinimo sutrikimų, bet Anei patiko. 

— Prisimenu, kai lankiausi čia paskutinį kartą, — tarė Klerė. — 
Prieš Padėkos dieną, kai man buvo... o... keturiolika ar penkiolika, ir 
mudvi su mama atvežėme jai moliūgų pyrago. — Ji padėjo dildę. — Ži- 
nai, kas man patinka šiame miestelyje, Kamai? Žmonės rūpinasi savo 
anėmis ir nė nesusimąsto apie tai. Tiesiog rūpinasi. 

Klerė įsidėjo apyrankę į kišenę. Iš namelio sklido Anės balsas. Ji 
dainavo. Jos balsas tykiame ryto ore buvo tikresnis, nuoširdesnis nei 
evangeliko, ir labiau strigo į širdį. 

— Palauk. — Klerė sulaikė Kamą, kol šis nespėjo pabelsti. — Leisk 
jai baigti. 

— „Kažkada buvau paklydusi, bet dabar radau save. Buvau akla, 
bet dabar matau.“ 

Kamas pasibeldė į metalines duris. Jis pastebėjo jose skylių ir 
mintyse pasižadėjo iki vasaros duris sutaisyti. Pasigirdo šlepsėjimas, 
murmėjimas, tada Anė atidarė duris, sumirksėjo ir išsišiepė. 

— Labas. Labas. — Ji vilkėjo dvi palaidinukes, vieną ant kitos, ir 
pirmosios kai kurios sagos buvo pranertos pro antrosios kilpas. Teniso 
bateliai tvarkingai suvarstyti, o ant krūtinės ir rankų žvilgėjo papuoša- 
lai. — Įeikite. Įeikite ir sėskitės. 

— Ačiū, Ane. — Kamas įžengė į vidų. Namelis buvo užverstas 
dėžėmis ir maišais. Baltas stalviršis, skiriantis virtuvę nuo kambario, 
nukrautas lobiais: blizgančiais akmenimis, tuščiomis plastikinėmis dė- 
žutėmis, tuščiais kvepalų ir burnos gaiviklių buteliukais. 

Sienos nukabinėtos plakatais, rūpestingai iškirptais iš žurnalų. Ša- 
lia apskritaveidės Barbaros Buš gitara grojo Briusas Springstynas. Kristė 
Brinkli šypsojosi nugalėtojos šypsena šalia išblukusio grupės Supreme 
plakato. 

Jie buvo jos draugai, jos kompanionai — nuo princesės Dianos iki 
nežinomo švarių, spindinčių plaukų modelio. 

— Galite sėstis čia, — tarė jiems Anė. — Sėskitės kur norite. Turiu 
vyšnių limonado ir sausainių. 

— Kaip miela. — Klerė išsirinko išblukusį gėlėtą fotelį, o Kamas 
prisėdo po Peliuko Mikio formos varpeliais. — Bet tu nesivargink. 

— Man patinka svečiai. — Anė išdėliojo sausainius pusračiu įski- 
lusioje lėkštėje, tada į tris plastikinius puodelius įpylė saldaus vyšninio 
gėrimo. — Buvo atėjusi ponia Negli ir atnešė man knygų. Man patinka 
žiūrėti į paveikslėlius. — Ji įgudusiu judesiu prasiyrė pro dėžes ir padėjo 
gėrimus. — Turiu ir daugiau. 

— Mums užteks, — pasakė Kamas. — Prisėsk prie mūsų. 

— Pirma atnešiu sausainių. Svečius visada reikia pavaišinti. Mano 
mama taip sakydavo. — Padėjusi lėkštę ant dėžės, ji atsisėdo. — Ar pa- 
tiko vakarykštis paradas? 

— Taip, — nusišypsojo jai Klerė. — Labai. 

— Muzika buvo graži. Gera ir garsi. Norėčiau paradų kiekvieną 
dieną. Paskui aš buvau pastoriaus Barklio namuose. Jie valgė mėsainius 
ir ledus. 

— Ane, ar prisimeni, kad parade sutikai Klerę? 

— Aišku. Susipažinau su jos draugais. Tu turi juodą draugę ir baltą 
draugą. Tiesa? 

— Taip, ir tu rodei mums savo apyrankes. Kamas irgi norėtų jas 
pamatyti. 

Anė paslaugiai ištiesė ranką. 

— Man patinka gražūs daiktai. 

— Jos tikrai gražios. — Jis pastūmė į šoną plastikinę, dengtą auksu 
ir dažyto metalo, apsistodamas ties sidabrine. — Iš kur gavai šią? 

— Radau. 

— Kada tują radai? 

— A, kažkada. — Ji nusišypsojo, sukiodama riešą, kad apyrankės 
žvangėtų. — Užvakar. 

Kamas tramdė savo nekantrumą. 

— Ar turėjai ją tą dieną, kai vežiau tave namo? Pameni, kai per 
radiją dainavo Bilis Džoelas? 


Dieviškas blogis 281 


Anės akys apsiblausė, bet tuoj vėl praskaidrėjo. 

— „Mano gyvenimas vien rokenrolas.“ Man patinka ta daina. 
Moku visus žodžius. 

— Ar tą dieną turėjai apyrankę? 

— Taip, aišku. — Ji gėrėdamasi perbraukė pirštu per raides. — Ra- 
dau ją seniai. Dar rožės nežydėjo ir lapai nebuvo išsiskleidę. 

— Gerai. Ar gali pasakyti, kur tu ją radai? 

— Ant žemės. 

— Čia, miestelyje? 

Anė paniuro. 

— Ne. — Ji prisiminė, bet negalėjo pasakoti jam apie tą slaptą vie- 
tą. Niekas neturi apie tai žinoti. Ji atsargiai patraukė ranką ir pasiėmė 
sausainį. — Tiesiog ant žemės. Pamatai smeigtuką, pakeli. Aš daug ko 
randu. Gal dar gėrimo? 

— Ne, ačiū. — Klerė palinko į priekį ir paėmė Anę už rankos. — 
Ane, labai svarbu, kad tu prisimintum, kur radai šią apyrankę. Ji tau taip 
patinka, todėl tikėjausi, kad prisiminsi. Tikriausiai labai džiaugeisi, kai 
radai ją. 

Anė pasimuistė kėdėje ir ėmė mikčioti kaip vaikas, pakviestas de- 
klamuoti eilėraštį prieš klasę. Nuo limonado aplink jos lūpas buvo likęs 
raudonas žiedas. 

— Tiesiog kažkur radau. Vienur ar kitur. Kas randa, tas ir pasiima. 
Aš daug randu. Tuos daiktus galima pasiimti, nes žmonės pameta ir pa- 
lieka juos ant žemės. 

— Gerai. — Klerei buvo aišku, kad jie tik sujaudins ją. — Man pa- 
tinka tavo paveikslai. 

Virpančios Anės rankos aprimo. 

— Pasikabinu juos ant sienos ir tada niekuomet nebūnu viena. Bet 
tik tuos, kurie šypsosi. Ne, ne, jokių liūdnų veidų. Pasidariau tokią kny- 
gą iš paveiksliukų, kad galėčiau pavartyti prieš miegą. 

— Aš irgi tau kai ką padariau. Norėtum pamatyti? 

— Taip. — Anė mandagiai pasidėjo ant kelių rankas, nors būtų 
mieliau kalbėjusi apie paveikslus. — Tu darai statulas. 

— Kartais. 

— Ponia Aterton sako, kad tu darai nuogų žmonių figūras. — Anė 
paraudo ir sukikeno. — Juokinga toji ponia Aterton. 

— Pašėlusiai, — sumurmėjo Kamas. — Klerė daro ir apyrankes. 

— Tikrai? — Anė išpūtė akis. — Tikrai? 

Klerė įkišo ranką į kišenę. 

— Šiandien padariau tokią. 

— Ak, — iškvėpė Anė, švelniai lytėdama metalą. — Kokia graži. 
Gražesnės nesu mačiusi. 

— Ačiū. Ar matai raides? 

Anė pasilenkė arčiau ir sukikeno. 

— A-N-Ė. Anė. 

— Teisingai. O dabar pažiūrėk į šitą. — Ji paėmė Anės ranką ir pri- 
kišo apyrankę. — Ši kitokia. Ant jos parašyta kitaip. 

Anė niaukdamasi apžiūrėjo abi. 

— Aš nežinau. 

— Ant šios parašyta Anė, o ant kitos — kitaip. Toji ant tavo rankos 
priklauso kažkam kitam. 

— Aš jos nevogiau. Mama sakė, kad vogti blogai. 

— Mes žinome, kad tu jos nepavogei, — įsiterpė Kamas. — Bet 
manau, kad žinau, kieno ji. 

— Tu nori, kad aš ją grąžinčiau. — Jos lūpos ėmė virpėti. — Ji 
mano. Aš ją radau. 

— Tu gali pasilikti tą, kurią aš padariau. 

Ji tučtuojau nusiramino, kaip vaikas, gavęs ledinuką. 

— Kaip dovaną? 

— Taip, tai dovana, bet mums labai padėtum, jei atiduotum tą kitą. 

Anė svarstė, kraipydama galvą ir niurnėdama po nosimi. 

— Tavo gražesnė. 

— Ji tavo. — Klerė užsegė apyrankę jai ant riešo. — Matai? 

Anė iškėlė ranką, dienos šviesoje grožėdamasi spindinčiu metalu. 

— Dar niekas nėra padaręs man apyrankės. Niekada. — Ji atsidu- 
so, nusitraukdama nuo riešo Karlės apyrankę. — Gali pasiimti šitą. 

— Ane. — Kamas palietė jai ranką. — Jei prisiminsi, kur ją radai, 
nedelsdama ateik ir pasakyk man. Tai svarbu. 

— Aš randu daug daiktų. Visą laiką randu. — Ji nusišypsojo savo 
senomis nekaltomis akimis. — Norite dar sausainių? 


— KĄ DABAR DARYSI? — PASITEIRAVO KLERĖ, KAI JIE PALIKO ANĖS 
priekabą. 

— Paskambinsiu Džeimisonams. 

Ji užjaučiamai palietė jo ranką. 

— Kaip gaila, kad Anė negalėjo prisiminti, kur ją rado. 

— Sunku pasakyti, ką ji prisimena. Tu labai padėjai, Klere. Ačiū 
tau. 

— Geriau jau būtume radę merginą, o ne apyrankę. 

— Tikrai. 

Klerė nusisuko į langą. 

— Tu nemanai, kad ją rasi. 

— Nėra įrodymų... 

— Kalbu ne apie įrodymus. — Ji atsigręžė į jį. — Kalbu apie nuo- 
jautą. Mačiau tavo veidą, kai įsidėjai apyrankę į kišenę. 

— Ne, nemanau, kad rasiu. Nemanau, kad ją išvis kas nors ras. 

Likusį kelią jie važiavo tylėdami. Kieme, kai išlipo iš automobilio, 
Klerė priėjo prie jo, apkabino per liemenį ir padėjo galvą jam ant peties. 

— Užeik, aš išvirsiu tau kavos ir iškepsiu porą kiaušinių. 

— Man patinka, kad tu gamini man valgyti. 

— Man ir pačiai visai nieko. 

— Turiu dirbti, Laiboji. — Jis pabučiavo jai į pakaušį ir atsitrau- 
kė. — Teks pasitenkinti Martos sumuštiniais. 

— Aš būsiu čia, kai baigsi. 

— Labai to tikiuosi. 

Klerė luktelėjo, kol jis išsuko iš kiemo, pamojavo jam, tada nuėjo į 
vidų. Iš virtuvės sklido balsai. 

— Man tai nepatinka, — tvirtino Endžė. — Kai tai nutinka per 
dažnai, tai jau ne atsitiktinumas. 

— Kas? — Klerė įėjo ir nužvelgė trijulę prie virtuvės stalo. — Kas 
nors atsitiko? 

— Kur Kamas? — paklausė Endžė. 

— Grįžo į nuovadą. Kodėl klausi? 

— Endžė truputį išsigandusi. — Bleras gurkštelėjo kavos, mėgin- 
damas praskaidrinti mintis. Iš pagirių buvo likęs tik bukas tuksėjimas 
galvoje. — Vakar vakare kažkas skambino. 

— Vakar vakare skambino keletą kartų, — pataisė Endži. — Ir 
kiekvieną kartą, man atsiliepus, tas kažkas padėdavo ragelį. 

— Vaikai, — nusprendė Klerė ir pasuko prie kavinuko. 

— Galbūt vienas vaikas. — Endžė susijaudinusi treptelėjo koja. — 
Tas iš kitos gatvės pusės. 

— Ernis? — Klerė atsiduso, atsirėmė į spintelę ir paragavo ka- 
vos. — Kodėl taip manai? 

— Kai paskambino antrą kartą, aš atsikėliau. Jo namo viršuje degė 
šviesa. 

— Dėl Dievo, Endže. 

— Vakar per paradą jis ryte rijo tave akimis. 

— Ką gi. Tada teks išvilioti jį į gatvę ir nušauti. 

— Nesielk taip nerūpestingai, — patarė jai Žanas Polis. — Tas vai- 
kinas gali pridaryti bėdos. 

— Jis tik vaikas, ir tiek. 

— Jis domisi satanizmu, — nenusileido Žanas Polis, ir Bleras pa- 
springo kava. 

— Ką? 

— Ernis nešioja pentagramą, — paaiškino Klerė, — o Žanas Polis 
mato demonus. 

— Aš matau probleminį ir galbūt pavojingą jaunuolį, — tvirtai 
pareiškė prancūzas. 

— Minutėlę. — Bleras kilstelėjo ranką. — Kas ten su ta penta- 
grama“ 

— Apversta pentagrama. — Žanas Polis suraukė kaktą. — Vaikinas 
nešioja ją ant kaklo, varto, gniaužo. Ir stebi Klerę. 

Bleras pastatė puodelį ir atsistojo. 

— Klere, manau, turėtum pasikalbėti apie tai su Kamu. 

— Nebūk juokingas. Nėra čia apie ką kalbėti. Kamas tikrai turi pa- 
kankamai rūpesčių ir be demonų. Einu dirbti. — Ji trinktelėjo durimis. 

— Ką tu žinai apie satanizmą? — pasiteiravo Bleras Žano Polio. 

— Tik tai, ką perskaitau laikraščiuose, bet to pakako, kad tas vaiki- 
nas sukeltų man nerimą. 

— Papasakok jam apie katę, — paragino Endžė, dirstelėjusi į ga- 
ražą. 

— Kokią katę? 

Nesuteikusi Žanui Poliui galimybės, Endžė palinko į priekį ir ėmė 
paskubomis pasakoti. 

— Kažkas paliko negyvą katę — be galvos — prie užpakalinių 
durų. Klerė tvirtina, kad ją atitempė koks nors palaidas šuo, bet aš 
taip nemanau, nes ji nebuvo sudarkyta. — Endžė neramiai žvilgtelėjo į 
vyrą. — Žanas Polis apžiūrėjo ją, kai nešė išmesti. 

— Jai buvo nupjauta galva, — tarė jis Blerui. — Nesudarkyta, neap- 
kandžiota, kaip padarytų koks žvėris. Tiesiog be galvos. 

Niūriai linktelėjęs, Bleras atsistojo. 

— Stebėkite ją. Man reikia kai kam paskambinti. 

— KODĖL JI MAN NEPASAKĖ, VELNIAI RAUTŲ? — PIKTAI PAKLAUSĖ KA- 
mas. Bleras sėdėjo priešais jį šerifo kabinete. 

— Nežinau. Norėčiau žinoti. — Blero lūpos iš įtampos buvo virtu- 
sios viena plona linija. — Norėčiau užmesti akį į tą vaikį. Gerai įsižiūrėti. 

— Aš susitvarkysiu su Erniu. 

— Tu pasidomėk štai šituo. — Bleras pabaksnojo pirštu į storą 
aplanką ant stalo. — Nuvažiavau į Hagerstauno redakciją. Pasiknisau 
lavoninėje. Ir paskambinau į “Post. Jie atsiuntė man keletą straipsnių 
apie satanizmą. Manau, tau bus įdomu. 

Kamas atvertė aplanką ir tyliai švilptelėjo. 

— Mes toli nuo Vašingtono. 

— Kaip ir daugelis kitų vietų. Bet tai netrukdo tam mėšlui sklisti. 

Sudarkyti naminiai gyvuliai, išskrosti naminiai gyvūnėliai. Kamas 
pervertė slidžias faksogramas, jausdamas kylant pasišlykštėjimą. 

— Kai dirbau policijoje, mes kartais susidurdavome su tokiais at- 
vejais. Ritualiniai apskritimai miškuose, ant medžių išraižyti simboliai. 
Bet čia? — Jis pakėlė akis į Blerą. — Jėzau, mes čia užaugome. Kaip tai 
galėjo vykti mums nežinant? 

— Dažniausiai tokios grupės veikia atsargiai, labai atsargiai. — Jis 
atsistojo ir nuėjo prie kavinuko. — Dar nori šių atominių atliekų? 

— Įpilk. — Kad kažkas čia ne taip, jis jautė nuo pat pradžių, vos pa- 
matęs tą mažą tuščią kapą. — Bet Bifas buvo nužudytas ne atmestinai. 

— Pasakysiu tau, ką aš supratau iš viso to. — Bleras įpylė Kamui 
kavos. — Jie mąsto kitaip nei kiti žmonės. Jie jaučia kitaip nei kiti. — Kai 
jis vėl atsisėdo, kėdė sugirgždėjo nuo jo neramių judesių. 

Kamas prisitraukė peleninę. 

— Papasakok man kaip žurnalistas. 

— Gerai. — Bleras atsilošė, sunėrė pirštus. — Tu teisingai parinkai 
žodį. Įžūlu. Klaidinga manyti, kad jie kvaili. Kultai jungia ne tik nar- 
komanus, psichopatus ar maištaujančius paauglius. Šioje medžiagoje 
minimi daktarai, teisininkai, koledžų profesoriai, kurie dažnai būna 
labai svarbūs. 

Kamas ir pats tai suvokė, bet norėjo išgirsti logišką paaiškinimą. 

— Kaip jie įsivelia į tai? 

— Grupės puikiai organizuotos. Yra tam tikras žmonių verbavimo 
tinklas. Žmones vilioja slaptumas, priklausymas grupei. — Kalbėdamas 
Bleras net išsigando, kad taip gerai supranta tas viliones. — Jie taip 
gyvena dėl malonumo, iškrypusio malonumo. Santykiauja su gyvu- 
liais. Su vaikais, dėl Dievo. O kur dar valdžia, galia — daug kas trokšta 
valdžios. — Jis paskleidė ant stalo lapus. — Kai kurie netiki, kad gali 
prisikviesti demonus, bet įstoja į kultą dėl malonumų. Sekso. Narkoti- 
kų. Žudymo malonumo. — Jis žvilgtelėjo į Kamą. — Kaip matai, šiuose 
straipsniuose kalbama ne apie avių ar šunų žudymą. Kartais jie žaidžia 
pavojingiau. Ypač gerais taikiniais tampa pabėgusieji iš namų. 

Kamui nusmuko širdis, pagalvojus apie Karlę Džeimison. Paskui 
apie Bifą. 

— Arjie žudo savus? 

— Kodėl gi ne? Tai ne koks vyrų klubas, Kamai, ir kai kurie iš 
tų žmonių tiki — giliai ir karštai, — kad Šėtonas duos jiems viską, ko 
tik nori, jei jie eis jo nurodytu taku. Šiame aplanke apstu įvairiausios 
medžiagos, pradedant vadinamaisiais mėgėjais, baigiant šulais. Tačiau 
labiausiai juos vienija — tai gali būti netgi pora vaikigalių, užsidegančių 
juodą žvakę — valdžios troškimas. Galutinis siekis — valdžia, galia. 

— Aš irgi šiek tiek domėjausi, — tarė Kamas. — Mano supratimu, 
yra skirtingi kultų tipai. Labiausiai paplitę tie, kur siekiama malonumų 
ir bendrumo jausmo, atliekant tam tikras apeigas, tačiau atmetant ri- 
tualinius aukojimus. 

— Taip. — Bleras linktelėjo ir nervingai susijuokė. Nieko sau, seni 
geri draugai, gerdami kavą, aptarinėja velnio garbinimą ir ritualines 
žmogžudystes. — Tačiau yra ir kitokių. Man reikia dar pasigilinti, tačiau 
sprendžiant iš to, ką turiu, tai pati pavojingiausia grupė. Jie pasiima iš 
knygų ir tradicijų tai, kas jiems tinka, ir perdaro savaip. Jie linkę grįžti į 
senovę, kai kraujas buvo vienintelis būdas nuraminti ir palenkti į save 
dievus. Tokios grupės formuojasi bet kur. Jie nesiekia atkreipti dėmesio, 
kaip tik jo vengia. Bet jie suranda vienas kitą. 

— Kaip mums juos rasti? 

— Bijau, — tarė Bleras, ir jam jau nebesinorėjo juoktis, — kad toli 
ieškoti nereikės. — Jis neramiai persibraukė ranka per plaukus. — Bet 
aš politikos reporteris, Kamai. Nežinau, ar tai privalumas, ar kliūtis. 

— Manau, kad tokiame kulte politikų knibždėte knibžda. 

— Gali būti. — Jis giliai atsiduso. Įdomu, ar jie irgi rengia kam- 
paniją, kad gautų aukščiausiojo žynio vietą? Renka balsus bučiuodami 
kūdikius ir plodami? Jėzau. — Aš dar tiek daug ko nežinau. Vašingtone 
turiu porą žmonių, kurie sutiko pasikalbėti su manim. Ar žinai, kad yra 
policininkų, kurių specializacija tokie dalykai? 

— Mums nereikia straipsnio laikraštyje. 

— Tu jau turi jį, — atšovė Bleras. — Bet jei manai, kad domiuosi 
tuo tik dėl poros sumautų eilučių... 

— Atleisk. — Kamas kilstelėjo ranką, tada pasitrynė ja akis, mė- 
gindamas numalšinti vis stiprėjantį galvos skausmą. — Nevalinga reak- 
cija. Prakeikimas, juk tai mano miestelis. 

— Ir mano. — Bleras išspaudė šypseną. — Iki šiol nesupratau, kiek 
jis vis dar mano. Noriu pasikalbėti su Liza Makdonald, Kamai. Tada 
pažiūrėsiu, kuo galiu padėti. Bet prieš tai turėsiu grįžti į Vašingtoną ir 
padirbėti ten. 

— Gerai. — Jam juk reikia kažkuo pasitikėti. Miestelyje, kurį ma- 
nėsi taip gerai pažįstas, deja, nebėra kuo pasitikėti. — Paskambinsiu jai 
ir susitarsiu. Tik nespausk jos. Ji vis dar labai pažeidžiama. 

— Ji būtų negyva, jei ne Klerė. — Atsargiai, truputį per daug atsar- 
giai, jis pastatė puodelį. — Aš bijau dėl jos, Kamai, tikrai labai bijau. Jei 
tas Ernis priklauso kultui ir yra apsėstas minties, kad ji... 

— Jis nepalies jos. — Tylus ir tvirtas pareiškimas prieštaravo lieps- 
nojančioms Kamo akims. — Gali pasikliauti manim. 

— Labai to tikiuosi. — Bleras pastūmė puodelį į šoną ir pasilenkė 
per stalą. — Ji svarbiausias žmogus mano gyvenime, ir aš patikiu ją tau. 
Žiūrėk, gerai ja rūpinkis. 


ERNIS DREBANČIAIS PIRŠTAIS IŠLANKSTĖ RAŠTELĮ, KURĮ RADO UŽKIŠTĄ 
už pikapo skydelio nuo saulės, kai baigė savo pamainą. Pagaliau. 

Buvo verta rizikuoti Doperio fermoje, kentėti pykinimą ir pasi- 
bjaurėjimą po to, kai papjovė tuos juodus veršelius. Netrukus jis prisi- 
dės prie jų. 


Gegužės 31, 10:00. Pietinis Doperio miško pakraštys. 
Ateik vienas. 


Šįvakar, tegalėjo galvoti jis. Šįvakar jis pamatys, sužinos ir prisidės. 
Ernis sulankstė raštelį ir įsikišo į užpakalinę džinsų kišenę. Kai užvedė 
pikapą, jo rankos tebedrebėjo. Virpančia koja numynė sankabą. 

Važiuojant namo, jo nervingumas virto šaltu, blaiviu jauduliu. Jis 
nebebus pašalinis stebėtojas, mąstė Ernis, nebereikės tenkintis stebint 
pro teleskopą. Jis priklausys jiems. 

Salė pastebėjo jį atvažiuojant ir iššoko iš automobilio anksčiau, 
nei jis sustojo prie savo namo. Tačiau jos šypsena išblėso, pamačius jo 
žvilgsnį. Jo akys buvo tamsios ir labai šaltos. 

— Labas... Važiavau pro šalį, pamaniau, užsuksiu. 

— Aš užsiėmęs. 

— O, nieko tokio, aš vis tiek negaliu pasilikti. Turiu važiuoti pas 
senelę. Sekmadienio pietūs, supranti. 

— Tai važiuok. — Jis pasuko durų link. 

— Erni. — Pasijutusi įskaudinta, Salė pasivijo jį. — Aš tik norėjau 
dar kartą paklausti tavęs apie tą vakarėlį. Džošas spaudžia mane eiti su 
juo, bet aš... 

— Tai ir eik su juo. — Jis nukratė jos ranką. — Liaukis mane per- 
sekiojusi. 

— Kodėl tu taip elgiesi? — Jos akys nevalingai prisipildė ašarų. Jis 
pažvelgė į ją ir pajuto silpną sąžinės graužimą, kurį skubiai nuslopino. 

— Kaipė 

— Taip bjauriai. Maniau, kad aš tau patinku. Daugiau nei patinku. 
Tu sakei... 

— Aš niekada nieko nesakiau. — Ir tai buvo tiesa. — Tiesiog da- 
riau tai, ko tu ir norėjai. 

— Aš nebūčiau tau leidusi... niekada nebūčiau tau leidusi to daryti, 
jei nebūčiau galvojusi, kad rūpiu tau. 

— Rūpi man? Kodėl, velniai griebtų, turėtum man rūpėti? Tu tik 
eilinė kekšė. — Jis pamatė, kaip ji išbalo, tada atsisėdo ant vejos ir pra- 
virko. Dalis jo sutriko, gailėjosi jos. Tačiau kita, jo valdoma pusė, stebėjo 
ją su apskaičiuotu abejingumu. — Važiuok iš čia. 

— Bet aš tave myliu. 

Jame vėl kažkas krustelėjo, bet jis ir vėl pasistengė tai užgniaužti. 
Kamas privažiavo tą akimirką, kai jis ištiesė rankas, norėdamas ją pa- 
kelti. Ernis nuleido rankas. | 

— Bėdos? 

— Ne mano, — atsiliepė Ernis. 

Skubiai nužvelgęs vaikiną, Kamas pasilenkė prie Salės. 

— Labas, mieloji. Ar jis tave nuskriaudė? 

— Jis pasakė, kad aš jam nerūpiu. Visiškai nerūpiu. 

— Tada neverta dėl jo verkti. — Jis švelniai ištiesė ranką. — Eikš. 
Nori, kad parvežčiau tave namo? 

— Aš nenoriu važiuoti namo. Noriu mirti. 

Kamas apsižvalgė. Jam palengvėjo,pamačius per gatvę ateinant Klerę. 

— Tu per jauna ir per graži, kad mirtum. — Jis patapšnojo jai per 
petį. 

— Kas čia vyksta? — Klerė peržvelgė jų veidus. — Mačiau, kaip 
pravažiavai, — kreipėsi į Kamą. 

— Salė labai nusiminusi. Gal nusivestum ją pas save ir... — Jis ne- 
apibrėžtai mostelėjo ranka. 

— Žinoma. Eime, Sale. — Klerė apkabino merginą per liemenį ir 
padėjo atsistoti. — Eime pas mane, sumalsim tuos vyrus į miltus. — Ji 
metė Kamui žvilgsnį ir nusivedė verkiančią merginą per gatvę. 

— Puikus ėjimas, bičiuli, — tarė Kamas Erniui. 

Jų abiejų nuostabai, Ernis paraudo. 

— Klausykit, aš nieko nepadariau. Ji mane persekioja. Aš nepra- 
šiau jos atvažiuoti. Įstatymas nedraudžia pasakyti kvailai merginai, kad 
ji eitų sau. 

— Čia tu teisus. Ar tavo tėvai namuose? 

— Kodėl klausiat? 

— Nes noriu pateikti tau keletą klausimų. Būtų geriau, kad jie būtų 
šalia, kai klausinėsiu. 

— Man jų nereikia. 

— Kaip nori, — nerūpestingai tarė Kamas. — Nori kalbėtis čia, 
gatvėje, ar namuose? 

Ernis provokuojamai papurtė galvą, atmesdamas atgal plaukus. 

— Čia. 

— Įdomus papuošalas. — Kamas ištiesė ranką į pentagramą, bet 
Ernis skubiai sugniaužė ją delne. 

— Na ir kas? 

— Tai Šėtono simbolis. 

Ernis išsiviepė. 

— Ką jūs sakote? 

— Ar išpažįsti satanizmą, Erni? 

Ernis šypsodamasis čiupinėjo pentagramą. 

— Teisių deklaracija leidžia išpažinti religiją. 

— Taip, leidžia. Nebent žmonės išpažįsta religiją, kuri prieštarauja 
įstatymui. 

— Įstatymas nedraudžia nešioti pentagramą. 

Netoli kažkas įjungė žoliapjaustę. Variklis sučiaudėjo, dukart už- 
geso, tada ėmė tolygiai burgzti. 

— Kur buvai praėjusio pirmadienio naktį, tarp pirmos ir ketvirtos 
ryto? 

Ernio širdis neramiai suspurdo, bet žvilgsnis išliko ramus. 

— Miegojau, kaip ir visi kiti šiame suknistame miestelyje. 

— Ar bandei kada nors aukoti gyvulius, Erni? 

— Ne. 

— Ar gali pasakyti, kur buvai praeitą antradienio naktį, maždaug 
pusę vienuoliktos? 

— Aha. — Ernis šypsodamasis pažiūrėjo į viršutinius namo lan- 
gus. — Ten, dulkinau Salę Simons. Regis, baigėm apie vienuoliktą. Po 
kelių minučių ji išvažiavo, nes apie pusę dvyliktos iš picerijos grįžo tė- 
vai. Tai viskas. 

— Tu mažas, sumautas šunsnukis. 

— Tai irgi neprieštarauja įstatymui. 

— Ne. — Kamas žengė žingsnį prie jo, ir jų akys susidūrė. Vaikino 
kakta buvo lengvai išprakaitavusi. Kamui tai patiko. — Man patinka 
traiškyti tokius vabalus kaip tu, o įgūdžių aš nestokoju. Vienas klaidin- 
gas žingsnis, tu, mažas niekšeli, ir aš įsisiurbsiu į tave kaip dėlė. 

— Tai grasinimas? 

— Tai faktas. Jei tavo alibi neatitiks bent penkiomis minutėmis, 
būsi iškviestas į nuovadą. Geriau pasirūpink tvirtesniu alibi ir pirma- 
dienio nakčiai. — Jis sugniaužė Ernio pentagramą. — Ir laikykis atokiau 
nuo Klerės, gerokai atokiau. Jei ne, joks dievas nei danguje, nei pragare 
neapsaugos tavęs nuo manęs. 

Sugniaužęs kumščius, Ernis nulydėjo Kamą akimis. Jis turės dau- 
giau, galvojo Ernis. Po šios nakties jis turės viską, ko jam reikia. 


— MANIAU, KAD JIS MANE MYLI. — SALĖ KŪKČIOJO Į STIKLINĘ SU GĖRI- 
mu, kurio jai įpylė Klerė. — Bet aš jam visai nerūpiu. Niekada nerūpė- 
jau, jis tik... Jis prikalbėjo man tokių siaubingų dalykų. 

— Kartais žmonės prikalba siaubingų dalykų, kai pykstasi, o vėliau 
gailisi. 

— Nieko panašaus. — Salė pasiėmė dar vieną nosinaitę ir išsipūtė 
nosį. — Mes nesipykome, Jis netgi neįsiuto, atrodė šaltas kaip akmuo. Jis 
pasakė, kad aš kekšė. 

— O, brangioji. — Klerė apkabino Salę ir pagalvojo, ką pasakys 
Erniui, kai tik jį pamatys. — Žinau, kaip tai skaudu. 

— Tikriausiai aš tokia ir esu, nes dariau tai su juo. — Salė užsiden- 
gė veidą sudrėkusia nosinaite. — Jis buvo man pirmas. Pirmas. 

— Man labai gaila. — Klerė, pati vos sulaikydama ašaras, apkabino 
merginą. — Norėčiau pasakyti, kad tai, ką jis sakė, nesvarbu, bet žinau, 
kad tau tai svarbu. Ir bus svarbu dar kurį laiką. Bet tu nesi kekšė vien 
todėl, kad darei tai su Erniu. Tu tik žmogus. 

— Aš jį mylėjau. 

Jau būtuoju laiku, pagalvojo Klerė, džiaugdamasi jaunos širdies 
atsparumu. 

— Tau atrodė, kad myli. Kai įsimylėsi iš tikrųjų, pajusi skirtumą. 

Salė įnirtingai papurtė galvą. 

— Aš nenoriu nė pagalvoti apie kitą vaikiną. Nenoriu, kad mane 
kas nors vėl taip įskaudintų. 

— Suprantu, ką turi galvoje. — Kiekviena moteris suprastų, pa- 
galvojo Klerė. — Bet pamatysi, tu vėl įsimylėsi. — Ji suėmė Salę už 
pečių. Merginos veidas buvo murzinas nuo ašarų. Akys užtinusios ir 
raudonos. Ir tokios jaunos, pagalvojo Klerė. Ji paėmė švarią nosinaitę ir 
švelniai nuvalė jai veidą. — Nors turiu tau kai ką pasakyti. Tai, ką turi 
žinoti kiekviena moteris apie vyrus. 

Salė šnirpštelėjo. 

— Ką? 

— Jie visi mulkiai. 

Verksmingai sujukusi, Salė nusivalė akis. 

— Tikrai, — tikino ją Klerė. — Sendami jie tampa tik senesniais 
mulkiais. Reikia sugebėti išvengti tokio, kuris gali priversti tave jį įsi- 
mylėti neatsižvelgiant į tai. Kitaip tik po penkiasdešimties ar šešiasde- 
šimties metų atsitokėsi, kad buvai apkvailinta. 

Salei juokiantis, į virtuvę įėjo Endžė. 

— O, atsiprašau. — Endžė pastebėjo užverktą merginos veidą ir 
žengė atgal. 

— Ne, nieko tokio. — Klerė pamojo jai įeiti. — Endže, čia Salė, ir 
mes ką tik kalbėjomės apie tai, kodėl pasaulis būtų geresnis be vyrų. 

— Be abejo. Jie niekam tikę, nebent seksui ir tarakonams naikinti. 

— Ir dar, kad lygiai pastatytų automobilį, — pridūrė Klerė paten- 
kinta, kad Salė vėl nusijuokė. 

— Mašinoms taisyti. — Salė pasitrynė skruostus. — Mano tėtis 
moka remontuoti automobilius. 

— Tas tiesa. — Klerė minutėlę svarstė. — Bet moteris visada gali 
nusipirkti automobilių eksploatavimo vadovą. 

Salė atsiduso rankoje gniauždama stiklinę. 

— Jaučiuosi gana kvailai, kad taip elgiausi. 

— Be reikalo. 

Ji nurijo seiles ir įsistebeilijo į stalą. 

— Aš negaliu papasakoti mamai, ką mudu su Erniu darėme. 

— Manai, ji supyktų? — paklausė Klerė. 

Salė papurtė galvą. 

— Nežinau. Su ja apie viską galima pasikalbėti. Mes kalbėjomės 
apie visa tai. Jūs suprantat, apie ką. Ji, žinoma, nesitikėjo, kad liksiu ne- 
kalta amžinai, bet... Negaliu jai papasakoti apie tai, ką dariau su Erniu. 

— Tau spręsti. — Ji išgirdo, kaip į kiemą įvažiavo Kamo automobi- 
lis. — Ateina šerifas Rafertis. 

— O. — Salė užsidengė veidą. — Nenorėčiau, kad jis pamatytų 
mane tokią. Atrodau siaubingai. 

— Eime, aš tau parodysiu, kur galėsi nusiprausti, — pasiūlė En- 
džė. — Truputis lūpų dažų ir akių lašiukai turėtų padėti. 

— Ačiū. — Pagauta impulso, Salė apkabino Klerę. — Labai ačiū, 
abiem jums. 

Ji išskubėjo iš virtuvės tą pačią akimirką, kai įėjo Kamas. 

— Kur Salė? 

— Tvarkosi, kad nepamatytum jos raudonomis akimis ir varvan- 
čia nosimi. Kalbėjaisi su Erniu? 

— Taip. 

— Nežinau, kas jam užėjo, kad jis prikalbėjo Salei tokių dalykų, bet 
aš ketinu pasakyti jam keletą žodžių. 

— Laikykis atokiau nuo jo. — Jis suėmė ją už smakro. — Aš rimtai. 

— Minutėlę... 

— Ne. Aš ne prašau tavęs, o liepiu. Laikykis nuo jo atokiau, kol aš 
įsitikinsiu, kad jis švarus. 

— Švarus? Apie ką tu kalbi? 

— Kodėl, velniai griebtų, nepapasakojai man apie katę? 

— Katę? — Ji atšlijo nuo jo. — Ką tai turi bendra? 

— Tai gali turėti velniškai daug bendra su viskuo. Nesitrauk nuo 
manęs, Laiboji. 

— Nesitraukiu. — Bet ji traukėsi. — Aš nenoriu trauktis, — pasi- 
taisė ji. — Tiesiog turiu kai ką išsiaiškinti. Gerai? 

— Ne, negerai. — Jis vėl suėmė ją už smakro, minutėlę žiūrėjo, 
tada nuleido ranką. — Bet kurį laiką turės būti gerai. Man reikia pasi- 
kalbėti su Sale. — Kamas tyliai nusikeikė, nes žinojo, kad kuo atkakliau 
jis spaus, tuo labiau Klerė priešinsis. Jis jau matė tai jos veide — nežy- 
mią, bet ryžtingą raukšlę tarpuakyje, įsitermpusį žandikaulį. — Laibo- 
ji... — Jis atsisėdo ir suėmė jos rankas į savąsias. — Tai svarbu. Kitaip 
neprašyčiau. 

— Tu juk ne prašai, o reikalauji. 

— Gerai. — Jis šyptelėjo. — Nereikalaučiau, jei nebūtų taip svarbu. 

— Ir galbūt aš susilaikysiu nepasiuntusi tavęs velniop, jei paaiškin- 
si, kas dedasi. 

Kamas susiėmė už nosies. 

— Paaiškinsiu, kai tik galėsiu. — Jis pakėlė akis, kai į virtuvę įėjo 
Salė. 

— Tikriausiai norite pasikalbėti su manimi, — tarė ji sunerdama 
rankas. 

Kamas atsistojo, užleisdamas jai kėdę. 

— Kaip jautiesi? 

Ji pažiūrėjo sau į kojas, tada į stalą. 

— Man gėda. 

— Nėra čia ko gėdytis. — Jis taip švelniai jai nusišypsojo, jog ji tu- 
rėjo prikąsti lūpą, kad vėl nepravirktų. — Kartą pykausi su Siuze Negli 
prie baro Martos užkandinėje. 

— Siuze Negli? — nesuvokdama pakartojo ji. 

— Dabar ji Sju Nait. 

— Ponia Nait? — Salė liovėsi spoksojusi į stalą ir įsistebeilijo į 
Kamą, bandydama įsivaizduoti griežtąją anglų kalbos mokytoją su šeri- 
fu. — Jūs... su ponia Nait buvote?.. 

— Kai jai buvo šešiolika. Ir ji trenkė man, vos nenuvertė nuo kėdės. 
Tai buvo gėdinga. 

Salė sukikeno, ir ašaros akyse išdžiūvo. 

— Ponia Nait trenkė jums? Tikrai? 

— Tik niekam nepasakok. Tikiuosi, kad žmonės jau beveik pa- 
miršo tai. 

— Ne, nepamiršo, — įsiterpė Klerė atsistodama. — Tik jis geriau 
jaučiasi taip galvodamas. Turbūt bus geriau, jei paliksiu judu vienus. 

— Ar negalėtų... — Salė vėl prikando lūpą. — Ar negalėtų ji likti? 
Aš jau papasakojau jai ir... ar nieko tokio? 

— Žinoma. — Kamas pažiūrėjo į Klerę ir linktelėjo. — Noriu už- 
duoti tau keletą klausimų. Ar seniai pažįsti Ernį? 

— Nuo vidurinės mokyklos laikų. 

— Ar jis sutaria su kitais jaunuoliais? 

Salė, nesitikėjusi tokių klausimų, suraukė kaktą. 

— Na, jis nesipeša, nesivelia į ginčus. Šį kartą... — Ji žvilgtelėjo į 
Klerę. — Šį kartą buvau kalta aš, tikrai. Aš atvažiavau ir iškėliau sceną, 
nes norėjau, kad jis jaustų man tą patį, ką aš jaučiu... jadčiau... jam. Ne- 
noriu, kad jis turėtų problemų, šerife. Jis to nevertas. 

— Geras ėjimas, — sumurmėjo Klerė, kilstelėdama stiklinę dieti- 
nio pepsio. 

— Jis neturi problemų. — Kol kas. — Su kuo jis draugauja? 

— Tai kad su niekuo. 

— Gal sėdi su kokia nors grupe valgykloje? 

— Ne, jis mieliau sėdi vienas. 

— Į mokyklą važinėja automobiliu, taip? 

— Taip. 

— Ar dar kas nors su juo važinėjasi? 

— Nesu mačiusi, kad jis kada nors ką pavėžėtų. — Keista, susimąs- 
tė Salė. Paprastai vaikai grūdasi vienas į kito automobilius. Bet niekas 
niekada nesiprašė pas Ernį. 

Kamas šiek tiek nusivylė. Jei Ernis susijęs su tuo, kas vyksta Emits- 
bore, vadinasi, jis veikia ne vienas. 

— Pastarąsias savaites praleidai su juo nemažai laiko. 

Raudonis išpylė Salės kaklą, tada lėtai sukilo į skruostus. 

— Ponas Atertonas paskyrė mus partneriais chemijos projektui. 
Mudu su Erniu kartu dirbome. 

— Apie ką jis kalbėdavo? 

Ji truktelėjo pečiais. 

— Jis mažai kalba. — Staiga ji pagalvojo, kad Ernis niekada nekal- 
bėdavo kaip Džošas — apie mokyklą, savo tėvus, kitus vaikus, sportą, 
filmus. Jis leisdavo kalbėti jai, paskui nusivesdavo ją į savo kambarį. 

— Ar jis kada nors kalbėdavo apie tai, kas vyksta, pavyzdžiui, apie 
Bifo Stoukio nužudymą? 

— Kartais. Pamenu, Ernis sakė, kad Bifas buvo paprasčiausias 
mulkis. — Ji dar labiau išraudo. — Atsiprašau. 

— Nieko tokio. Ar dar ką nors sakė? — Mirtinai sutrikusi, Salė 
papurtė galvą. — Ar jis klausinėjo tavęs apie tą naktį, kai judu su Džošu 
buvote kapinaitėse? 

— Ne. Užtat Džošas pasakojo, kol visiems ta istorija nusibodo. 
Džošas toks įkyrus, suprantat? — Vis dėlto ji tikėjosi, kad jis vis dar 
norės eiti į vakarėlį su ja. 

— Sale, ar tu buvai su Erniu pirmadienio vakarą? 

— Praėjusį pirmadienį? — Salė dėkingai pažvelgė į Klerę, kuri įpy- 
lė jai dar pepsio. — Ne, pirmadieniais aš prižiūriu Dženkinsų kūdikį. 

— Ir Ernis neatvažiavo pas tave? Tu neužsukai pas jį baigusi darbą? 

— Ne. Dženkinsai gyvena šalia mūsų, ir jei pas mane užsuktų vai- 
kinas, mama tikrai supyktų. Jie paprastai grįžta tik apie vienuoliktą. 

— O antradienį? 

— Antradienį? — Ji nudelbė akis ir paėmė stiklinę. 

— Ar buvai su Erniu antradienio vakarą? 

Ji linktelėjo ir pastatė stiklinę nė neparagavusi. 

— Turėjau būti pas Luisą, mokytis, bet nuvažiavau pas Ernį. Jo 
tėvai dirba iki vėlumos. 

— Žinau. Ar gali pasakyti, kelintą pas jį atvažiavai ir kelintą iš- 
važiavai“ 

— Išvažiavau iš Luisos namų prieš dešimtą, tad pas Ernį buvau po 
kelių minučių. O kai išvažiavau, buvo po vienuoliktos. 

— Tu tikra? 

— Taip, nes turėjau būti namuose vienuoliktą, o kai grįžau, buvo 
beveik pusė dvyliktos, ir tėvas jau niršo. 

— Gerai. — Tas niekšelis negalėjo būti dviejose vietose iš karto, 
pagalvojo Kamas. Bet jis dar neketino pasiduoti. — Matei, kokį meda- 
lioną nešioja Ernis? 

— Aišku, jis nešiodavo jį po marškinėliais, bet... — Ji šiek tiek per 
vėlai suprato, ką tai reiškia, ir vėl nudelbė akis į stalą. 

— Ar dar kas nors mokykloje nešioja tokį patį? 

— Ne. Nemanau. Niekas per daug tuo nesidomi. 

— Kuo? 

— Na, satanizmu ir panašiais dalykais. 

Kamas pajuto, kaip Klerė įsitempė šalia jo, bet sutelkė dėmesį į 
Salę. 

— Bet Ernis domisi? 

— Manyčiau. Jis turi pentagramą. Juodų žvakių savo kambaryje. 
Jam patinka uždegti jas ir klausytis juodojo metalo. 

— Ar tu kada nors klausei jo apie tai? 

— Kartą paklausiau, kodėl jam tai patinka; jis tik nusišypsojo ir 
pasakė, kad tai žaidimas. Bet... aš nemanau, kad jam tai tik žaidimas. 
Kai pasakiau, jog mačiau per televiziją, kaip tokiam kultui priklausantys 
žmonės žudo kitus, netgi kūdikius, jis atsakė, kad aš labai pažeidžiama, 
kad taip visuomenė slopina tai, ko nesupranta. 

— Arjis dar ką nors kalbėjo apie tai? 

— Neprisimenu. 

— Jei prisiminsi, ar pasakysi man? 

— Gerai. 

— Ar nori, kad parvežčiau tave namo? 

— Ne, grįšiu pati. — Ji sučiaupė lūpas. — Ar jūs papasakosite apie 
tai mano tėvams? 

— Jei man reikės su jais pasikalbėti, pirma pasakysiu tau. 

— Ačiū. — Ji silpnai šyptelėjo jam, tada atsisuko į Klerę. — Judvi 
su Endže buvote tokios malonios. 

— Mes, merginos, turime laikytis išvien. 

Salė linktelėjo ir atsistojo. 

— Aš... a... Ernis turi kambaryje teleskopą, — staiga išpylė ji. — 
Kartą, kai jis trumpam paliko mane vieną, pažvelgiau pro jį. Jis buvo 
nukreiptas tiesiai į jūsų miegamojo langą. — Ji vėl iškaito. — Pamaniau, 
kad turėtumėte tai žinoti. 

Klerė šiaip taip susitvardė. 

— Ačiū. 

— Iki pasimatymo. 

— Užsuk kada panorėjusi. — Salei išėjus, Klerė giliai ir tyliai atsi- 
duso. — Ką gi, reikės pradėti naudotis žaliuzėmis. 

— Tas mažas kalės vaikas. 

Klerė skubiai griebė Kamą už rankos. 

— Ką tu jam padarysi, primuši? Tu ne tik dvigubai vyresnis ir ge- 
rokai sunkesnis, bet ir segi ženklelį, kuris neleidžia tau to daryti. 

— Aš jį nusisegsiu. 

— Ne, nenusisegsi. Tačiau Salės numesta bomba pasiekė savo tiks- 
lą. Aš padarysiu, kaip tu norėjai. Laikysiuosi nuo Ernio kuo toliau. — Ji 
pasilenkė, suėmė jo veidą delnais ir pabučiavo. — Bet mintis man pa- 
tiko. 

— Pradėk rakinti duris. 

— Jis ne... — Ji nutilo, išvydusi pyktį jo akyse. — Gerai. O dabar gal 
papasakosi man, kodėl klausinėjai Salę tokių dalykų? 

— Dingusios kapo žemės, ritualines apeigas primenantis nužudy- 
mas, Lizos Makdonald užpuolimas. Juoda begalvė katė prie tavo durų. 

— Negi tu rimtai tiki, kad tas nelaimingas vaikis apsėstas Šėtono? 

— Ne. Bet man reikia nuo kažko pradėti. 

Klerė atsistojo ir nuėjo prie lango. Prakeikimas, žydi alyvos. Var- 

nėnai sukasi lizdus, reikia pjauti žolę. Taip viskas ir turi būti. Kaip vi- 
suomet būdavo. Ji nesitaikstys su tuo, kad čia, kur iš pažiūros taip ramu, 
vyksta kažkas neįprasta. 

Tada prisiminė knygas naktinio staliuko stalčiuje. Vieną siaubingą 
akimirką išvydo tėvą, tysantį ant kiemo plytelių, kruviną, be gyvybės 
ženklų. 

Ji pasitrynė akis, norėdama ištrinti tą vaizdą. 

— "Tai absurdas. Dar pasakyk, kad Emitsboro damų klubas iš tiesų 
yra raganų, susitinkančių per kiekvieną pilnatį, sąlėkis. 

Jis uždėjo rankas jai ant pečių ir atsuko į save. 

— Aš tik sakau, kad šiame miestelyje vyksta negeri dalykai. Tačiau 
ketinu tai išsiaiškinti ir padaryti tam galą. Šiuo metu Ernis Batsas yra 
vienintelis siūlas. 

Ji vėl pagalvojo apie tėvo knygas. Dieve, jos tėvas. Ji negalėjo prisi- 
versti papasakoti Kamui apie tai. Bet gali užsiminti apie kai ką kita, kas 
galbūt nebus visiška išdavystė. 

— Tuo metu aš nepagalvojau apie tai, — pradėjo ji, ir turėjo mi- 
nutėlei nutilti, kad nustotų virpėjęs balsas. — Tą dieną, kai radai Bifą ir 
mes nuvažiavome pas tavo motiną... 

Jo pirštai ant jos pečių įsitempė. 

— Ir ką? 

— Kai gydytojas suleido jai raminamųjų ir ji užmigo, aš tiesiog 
ėmiau klaidžioti po namus. Viename kambaryje — tikriausiai tai būtų 
galima pavadinti Bifo kabinetu — radau knygų. Norėjau ką nors pa- 
skaityti. Daugiausia ten buvo pornografinių žurnalų ir nuotykių knygų, 
bet... 

— Bet? 

— Radau ir Šėtono bibliją. 


27 skyrius 


DŽEINĖ STOUKI LEIDO DIENAS VALYDAMA NAMUS IR PAKUODAMASI 
daiktus. Surinkusi kiaušinius ir pasirūpinusi galvijais, ji įsitaisė viena- 

me namo kambaryje. Dauguma daiktų bus parduoti aukcione. Ji jau 
susitarė su Bobiu Mese dėl raudonmedžio valgomojo komplekto, kuris 
priklausė jos senelei. Mažasis ir didysis servantai, porcelianinė spintelė, 
sulankstomas stalas bei kėdės buvo skirti didelėms šeimoms, turin- 
čioms daug vaikų. Kažkada šie daiktai buvo jai svarbūs. Metams bėgant, 
šelakas pajuodo, paviršiai neteko blizgesio, tačiau valgomojo komplek- 
tas buvo jos pasididžiavimas ir džiaugsmas. Ir pagrindinis nesutarimų 
tarp jos ir Bifo šaltinis. 

Bifas norėjo jį parduoti. Tai buvo vienas iš nedaugelio dalykų, dėl 
kurių ji turėjo valios jam pasipriešinti. 

Dabar jo noras išsipildys. 

Tenesyje nebus vietos sunkiems seniems baldams. Jos sesuo jų ne- 
nori. Kamas turi savo baldus. Džeinė neturi dukros, kuriai tradiciškai 
galėtų juos perduoti. 

Ji nenorėjo galvoti apie tai. Neleido sau galvoti. 

Per daug kainuotų juos pergabenti į pietus, be to, reikėtų mokėti 
už jų laikymą. Tačiau tikroji tiesa buvo ta, kad dabar, kai liko viena, jai 
nebereikia jų. 

Peržiūrinėdama stalčius, atrinko patalynę, kurią parduos, o kurią 
pasiims kartu. Jos motinos damasto staltiesė, ištepta spanguolių padažu 
ir neplauta nuo kažkurios Padėkos dienos. Nėrinių takelis, Maiko tetos 
Loretos vestuvinė dovana. Kažkada su tokia meile jį krakmolydavo ir 
lygindavo. Dabar jis buvo susiraukšlėjęs nuo senumo ir nebenaudoja- 
mas. Servetėlės su jos pačios įmantriai išsiuvinėta R raide kampuose. 

Ji sulankstė visa tai ir rūpestingai sudėjo į dėžę, kurią išsiveš. 

Paskui ėmėsi stiklo dirbinių, atskirai vyniojo žvakides, saldainines, 
trisdešimt metų išgyvenusias šampano taures. 

Pripildžiusi vieną dėžę, pradėjo antrą, galvodama sau, kiek daug 
daiktų prisikaupė daugiau nei per trisdešimt metų. Įgudusios rankos 
vyniojo į laikraščius gyvenimo daiktus, kuriuos rinksis ir čiupinės kiti 
žmonės. Štai lėkštė, kurią jos mama nupirko iš keliaujančio prekeivio 
oranžiniais it morka plaukais ir baltadante šypsena. Jis sakė, kad ji 
tarnaus visą amžių, bet mama pirko ją dėl tų gražių rausvų gėlyčių pa- 
kraščiuose. 

Ant laikraščio kaptelėjo ašara. 

Ji negali visko pasiimti. Negali. Kam vienai moteriai tiek daug 
daiktų? Kad kiekvieną kartą, kai juos plautų ar valytų dulkes, prisimin- 
tų, jog nebėra kuo rūpintis? 

Ji nusipirks naujų indų, tokių, kokius matė kataloge. Nereikia pri- 
kimšti spinteles ir spintas nereikalingų daiktų. Ir išvis, kodėl ji taip ilgai 
juos laikė? Bifas vadino juos dulkių rinktuvais. Jis buvo teisus. Ji valan- 
dų valandas valydavo nuo jų dulkes. 

Ji suvyniojo mažą porcelianinę katytę ir kaltai įgrūdo ją į dėžę, 
skirtą išsivežti. 

Beldimas į duris privertė ją pašokti. Džeinė nusipurtė prijuostę, 
susiglostė plaukus ir nuėjo atidaryti. Ji nuoširdžiai tikėjosi, kad tai ne- 
bus vėl Minė Aterton, kuri, apsimetusi rūpestinga drauge ir kaimyne, iš 
tikrųjų ateina tik pašniukštinėti. 

Džeinė beveik susijuokė pagalvojusi apie tai. Minė pasirodė smalsi 
įkyruolė, vos tik pravėrė burną. Jei ji nebūtų Džeimso žmona, niekas 
nekreiptų į ją dėmesio. Džeinę užplūdo staigi gailesčio ir pavydo banga. 
Taip, Minė įkyri, kaip šapelis akyje, kurio negali iškrapštyti, bet ji turi 
vyrą. 

Džeinė atidarė duris. Už jų stovėjo jos sūnus. 

— Mama. — Jam buvo nepaprastai nesmagu dėl to, ką jis ketino 
padaryti. — Man reikia su tavim pasikalbėti. 

— Aš užsiėmusi, Kameronai. — Ji bijojo, kad jis norės kalbėtis su 
ja apie fermą. Ji laukė, kada jis ateis ir išbars, kad ją parduoda. Bet jis 
nesibarė. Nepasakė nė žodžio. — Išsikraustau po trijų savaičių, o dar 
niekas nesupakuota. 

— Skubi atsikratyti? — Jis kilstelėjo ranką, keikdamas save minty- 
se. — Tai tavo reikalas. Bet man reikia su tavim pasikalbėti. Apie Bifą. 

— Bifą? — Jos pirštai surado palaidinukės sagas ir ėmė jas sukio- 
ti. — Ar ką nors sužinojai? Ar žinai, kas jį nužudė? 

— Man reikia su tavimi pasikalbėti, — pakartojo jis. — Tai ar leisi 
man įeiti? 

Džeinė atsitraukė. Kamas pastebėjo, kad ji jau ištuštinusi svetainę. 
Joje teliko sofa, televizorius, stalas ir lempa. Ten, kur kažkada kabėjo pa- 

veikslai, dabar buvo tamsūs keturkampiai, o neryškios linijos ant grindų 
žymėjo čia gulėjusio kilimo vietą. 

Jam norėjosi aprėkti ją, papurtyti ir liepti pradėti mąstyti. Juk ji 
naikina ir jo gyvenimo dalį. Bet jis atėjo ne kaip sūnus. Ji nenori, kad jis 
būtų jos sūnus. 

— Prisėsk. — Jis parodė į sofą ir palaukė. — Turiu užduoti tau 
keletą klausimų. 

— Aš jau papasakojau tau viską, ką žinau. 
man apie Bifo pomėgius? 

— Pomėgius? — Jos veidas tapo neįskaitomas. — Nesuprantu. 

— Kuo jis domėjosi dar, išskyrus alkoholį? 

Ji tvirtai sučiaupė lūpas. 

— Aš neleisiu, kad blogai kalbėtum apie jį jo paties namuose. 

— Tai niekada nebuvo jo namas, bet dabar apie tai nekalbėsim. Ką 
jis veikdavo laisvalaikiu? 

— Dirbdavo fermoje. 

Kur gi ne, pagalvojo Kamas, bet ir vėl nutylėjo. 

— Kalbu apie jo laisvalaikį. 

— Žiūrėdavo televizorių. — Ji beviltiškai stengėsi apibūdinti 
žmogų, su kuriuo pragyveno daugiau nei dvidešimt metų. — Mėgdavo 
medžioti. Nebuvo tokio sezono, kad neparneštų stirnos. 

Arba dviejų, pagalvojo Kamas. Jis paslapčiomis išdarinėdavo jas 
miške, apeidavo turgaus veterinarinę kontrolę ir parduodavo mėsą. 

— Arjis skaitydavo? 

Ji suglumusi sumirksėjo. 

— Kartais. 

— Ką skaitydavo? 

Ji prisiminė žurnalus, kuriuos rado stoginėje ir sudegino. 

— Tai, ką skaito vyrai, manyčiau. 

— Arjis buvo tikintis? 

— Tikintis? Nelabai. Man regis, jis užaugo metodistų šeimoje, bet 
visuomet sakydavo, kad bažnyčia tik laiko gaišimas. 

— Kiek kartų per savaitę jis išvažiuodavo iš namų? 

— Nežinau. — Ji ėmė irzti. — Nesuprantu, ką bendra tai turi su jo 
nužudymu. 

— Ar būdavo tokių vakarų, kai jis išeidavo? 

— Ašjo netikrinau. Tai ne mano reikalas. 

— "Tai kieno? Su kuo jis bendraudavo? 

— Su įvairiais žmonėmis. — Jos širdis plakė per smarkiai, bet ji 
nežinojo kodėl. — Dažniausiai išeidavo vienas ir susitikdavo su Lesu 
Gledhilu, Oskaru Rudžiu, Skunku Hagerčiu ar su kuo kitu. Kartais jie 
žaisdavo pokerį arba tiesiog sėdėdavo pas Klaidą. — O kartais važiuo- 
davo į Frederiką pas prostitutę. Bet apie tai ji nutylėjo. — Vyras turi teisę 
atsipalaiduoti. 

— Arjis kada nors atsipalaiduodavo vartodamas narkotikus? 

Jos veidas išbalo, tada paraudo ir vėl išbalo. 

— Aš neleisčiau laikyti to mėšlo savo namuose. 

— Turiu apžiūrėti jo kambarį. 

Jos veidas vėl išraudo. 

— Aš to neleisiu. Neleisiu. Ateini čia, kai žmogus jau miręs ir ne- 
gali apsiginti, ir nori apkaltinti jį buvus narkomanu. Kodėl nesiaiškini, 
kas jį nužudė, užuot maišęs jį su purvais? 

— Aš aiškinuosi, kas jį nužudė. O dabar man reikia peržiūrėti jo 
daiktus. Galiu padaryti tai dabar arba galiu gauti teismo orderį. Kaip 
nori. 

Džeinė atsistojo, labai lėtai. 

— Tu tai padarytum? 

— Taip. 

— Tu ne tas sūnus, kurį auginau. — Jos balsas virpėjo. 

— Ne, ko gero, ne tas. Norėčiau, kad eitum su manim. Jei aš ką nors 
rasiu, noriu, kad matytum, kur ir kaip tai buvo rasta. 

— Daryk, ką turi daryti. Bet daugiau čia negrįžk. 

— Nebėra ko grįžti. 

Jis nusekė paskui jos įsitempusią nugarą laiptais į viršų. 

Jam palengvėjo pamačius, kad ji dar nepradėjo tvarkyti Bifo kam- 
bario. Jis buvo toks, kaip jį apibūdino Klerė. Užverstas, dulkinas, dvo- 
kiantis išsivadėjusiu alumi. 

— Kaip matau, nedažnai čia ateidavai. 

— Tai buvo Bifo kambarys. Vyras turi teisę į privatumą. — Tačiau 
netvarka trikdė ją beveik taip pat, kaip tie žurnalai ant grindų. 

Kamas pradėjo nuo vieno kampo, darbavosi tyliai ir nuosekliai. 
Stalčiuje su šautuvo tūtomis ir degtukais jis rado tabako maišelį, pri- 
kimštą žolės. 

Kamas pažvelgė į motiną. 

— Tai tik tabakas. 

— Ne. — Jis ištiesė maišelį jai. — Tai hašišas. 

Džeinė pajuto staigų buką skausmą skrandyje. 

— Tai Drum tabakas, — spyrėsi ji. — Taip parašyta ant pakelio. 

— Tau nebūtina tikėti mano žodžiais. Aš nusiųsiu į laboratoriją. 

— Jie nieko neįrodys. — Ji ėmė gniaužyti prijuostę. — Kas nors 
Bifui davė jo norėdamas pajuokauti. Bifas tikriausiai nė nežinojo, kas 
tai. Iš kur jam žinoti? 

Kamas padėjo pakelį į šoną ir ieškojo toliau. Tuščiavidurėje vove- 
rės iškamšoje jis aptiko du buteliukus kokaino. 

— Kas? — Džeinė užsidengė burną. — Kas tai? 

Kamas atidarė buteliuką, palietė drėgnu pirštu miltelius ir lyžtelėjo. 

— Kokainas. 

— One. Dieve mano, ne. Tai klaida. 

— Prisėsk. Nagi, mama, prisėsk. — Jis nuvedė ją prie kėdės. Viena 
vertus, jis norėjo apkabinti ją ir pasakyti, kad viską pamirštų, negalvotų 
apie tai. Tačiau kita vertus, norėjo šaukti ir džiūgauti. Aš tau sakiau, koks 
jis. Sakiau. Jis užgniaužė ir viena, ir kita. 

— Noriu, kad pagalvotum ir prisimintum, kas pas jį lankydavosi. 
Kas užlipdavo į Bifo kambarį? 
baisėjusi nusuko akis. Ji nieko nesuprato apie narkotikus ir vaistus, 
žinojo tik tuos, kuriuos daktaras Kremptonas išrašydavo nuo skran- 
džio skausmo ar artrito. Bet ji bijojo jų. — Jis niekam neleisdavo pas 
jį užeiti. Jei eidavo žaisti pokerio, pirmiausia užrakindavo duris. Sakė 
nenorįs, kad tie tipai knaisiotųsi po jo daiktus. Jis sėdėdavo čia vienui 
vienas. 


Dieviškas blogis 305 


— Gerai. — Jis surizikavo ir spustelėjo jai ranką, tačiau atsako ne- 
sulaukė. — Turiu ieškoti toliau. 

— Koks dabar skirtumas? — sumurmėjo ji. Vyras buvo jai neiš- 
tikimas. Ne tik su moterimis. Ji galėjo suprasti kitą moterį, ypač tokią, 
kuri imdavo pinigus. Bet jis buvo neištikimas jai su tomis mažomis 
miltelių tūbelėmis. O to ji niekada nesupras. 

Kamas rado dar keletą suktinių. Maži kiekiai, akivaizdu, kad as- 
meniniam vartojimui. Jei būtų pardavinėjęs, galvojo Kamas, nebūtų to 
daręs namuose. 

— Ar kada nors matei, kad Bifas turėtų didelę sumą grynųjų? 

— Mes niekada neturėjome pinigų, — atsiliepė ji pavargusiu bal- 
su. — Tu tai Žinai. 

— Iš kur jis gavo pinigų pradiniam įnašui už kadilaką? 

— Nežinau. Aš neklausiau. 

Kamas peržiūrėjo knygų nugarėles lentynoje ir rado eilę apie sa- 
tanizmą, kulto garbinimą ir ritualinius aukojimus. Dvi iš jų buvo gryna 
pornografija, su akivaizdžiai surežisuotomis fotografijomis, kur nuogą 
moterį kankino kaukėti vyrai. Kitos buvo gana rimti veikalai apie velnio 
garbinimą. 

Atskyręs blogiausias, likusias pasidėjo ant kėdės. 

— Ką žinai apie šias knygas? 

Džeinė pastėrusiu žvilgsniu spoksojo į pavadinimus. Prasiveržęs 
katalikiškas auklėjimas sugriebė ją už gerklės. 

— Kas tai? Iš kur jos čia? Kaip jos pakliuvo į mano namus? 

— Tai Bifo knygos. Klausiu, ar tu ką nors apie jas Žinai. 

— Ne. — Džeinė sukryžiavo ant krūtinės rankas, bijodama jas 
paliesti. Tai dar blogiau nei narkotikai. — Niekada nesu jų mačiusi. Ir 
nenoriu matyti. Paslėpk jas. 

— Ar matai šį? — Jis parodė į pentagramą ant viršelio. — Ar Bifas 
tokį turėjo? 

— Kas tai? 

— Ar turėjo? 

— Nežinau. — Bet ji prisiminė, ką rado stoginėje. — Ką tai reiškia? 

— "Tai reiškia, kad Bifas buvo į kažką įsivėlęs. Galbūt todėl jį ir nu- 
žudė. 


306 Nora Roberts 


Ji ištiesė rankas tildydama jį, bet nepajėgė atsistoti. 

— Jis buvo geras žmogus, — atkakliai tvirtino ji. — Nevaikščiojo 
į bažnyčią, bet niekada nebūtų taip piktžodžiavęs. Tu bandai paversti jį 
kažkokiu pabaisa. | 

— Prakeikimas, gal jau būtų laikas pagaliau praregėti. — Kamas 
nesusilaikęs atkišo jai knygą. — Štai kaip jis leido laiką. Ir štai taip. — Jis 
pagriebė kitą knygą ir atvertė spalvingą fotografiją. — Nemanau, kad jis 
tik skaitė apie tai. Ar supranti? Nemanau, kad jis sėdėdavo čia šniaukš- 
damas kokainą ir žiūrinėdamas nešvankius paveikslėlius. Manau, kad 
įgyvendindavo tai praktiškai. 

— Liaukis! Nutilk! Aš nenoriu to klausytis. 

Dabar jis jau sugriebė ir papurtė ją. Bet džiaugsmo nejautė. 

— Kodėl tu jį gini? Tu niekada nesijautei su juo laiminga, nė vienos 
dienos. Jis buvo šlykštus, sadistas kalės vaikas. Jis sunaikino šią fermą, 
sugriovė gyvenimą tau ir velniškai stengėsi sugniuždyti mane. 

— Jis rūpinosi manimi. 

— Jis pavertė tave sena boba. Įbauginta nuolankia sene. Jei neturė- 
čiau už ką jo nekęsti, nekęsčiau vien už tai, ką padarė tau. 

Ji nuleido akis. Nors jos lūpos krutėjo, žodžių nesigirdėjo. 

— Anksčiau tu juokdavaisi. — Jo kupiname nevilties ir piktame 
balse pasigirdo lašelis maldavimo. — Prakeikimas, tau viskas buvo įdo- 
mu, tu rūpindavaisi savimi. Bet pastaruosius dvidešimt metų tik dirbai 
ir graužeisi. O kai vakare nueidavai miegoti, per daug išvargusi, kad ne- 
rimautum, jis degindavo juodas žvakes ir aukodavo ožiukus. Arba dar 
blogiau. Dieve, padėk mums. Arba dar blogiau. 

— Aš nežinau, ką daryti. — Ji dejuodama ėmė siūbuoti pirmyn 
atgal. — Nežinau, ką daryti. — Džeinė giliai ir prietaringai tikėjo esant 
Šėtoną. Ji įsivaizdavo jį tarytum gyvatę, šliaužiojančią po sodus, kaip 
tamsų angelą, erzinantį ir gundantį Kristų, kaip pragaro karalių. Jos šir- 
dį buvo užvaldęs šaltas siaubas, kurį jis pakvietė į jos namus. 

Kamas vėl suėmė ją už rankų. Šį kartą ji neatitraukė jų. 

— Tu turi papasakoti man viską, ką žinai. 

— Bet aš nieko nežinau. — Jai iš akių pabiro ašaros. — Kamai, aš 
nežinau. Ar jis... ar jis pardavė savo sielą? 

— Jei jis išvis ją turėjo. 

— Kaip galėjau pragyventi su juo dvidešimt metų ir nieko ne- 
žinoti? 

— Dabar, kai žinai, galbūt kai ką prisiminsi. Dalykus, į kuriuos 
anksčiau nekreipei dėmesio. Dalykus, į kuriuos nenorėjai kreipti dė- 
mesio. 

Tvirtai sučiaupusi lūpas, ji pažiūrėjo į knygą, kuri gulėjo atversta 
ant grindų. Ji pamatė nuogą moterį, krauju išteptas jos krūtis. Ir žvakę 
tarp kojų. 

Džeinė buvo gerai išauklėta, išmokyta būti ištikima, nepastebėti, 
pateisinti. Bet dabar joje sukilo ankstesnis auklėjimas, mokęs ją bijoti 
Dievo rūstybės ir bausmės. 

— Stoginė, — vos girdimai išlemeno ji. — Pašiūrė. 

— Kas ten? 

— Radau kai ką. Bet sudeginau. 

— O varge. 

— Aš privalėjau. — Jos balsas užsikirto ir sudrebėjo. — Turėjau tai 
sudeginti. Negalėjau leisti, kad kas nors pamatytų... 

— Pamatytų ką? 

— Žurnalus. Tokius kaip šis. — Ji parodė į grindis, tada nusuko 
akis. 

— Ir tai viskas, ką tu sudeginai? 

Ji papurtė galvą. 

— Ką dar? 

Ją pykino iš gėdos. 

— Žvakes. Kaip šioje nuotraukoje. Juodas žvakes. Ir apsiaustą su 
gobtuvu. Jis dvokė, — ji pajuto tulžies skonį burnoje, — krauju. Ten 
buvo ir nuotraukų. 

Kamas stipriau suspaudė jos rankas. 

— Kokių? 

— Merginų. Dviejų jaunų merginų. Viena tamsiaplaukė, kita 
blondinė. Jos buvo... buvo nuogos ir surištos, gulėjo ant siauros lovelės 
stoginėje. 

Kamo skrandyje nusėdo granito akmuo. 

— Tu sudeginai nuotraukas? 

— Aš privalėjau. — Jos balse pasigirdo isteriškos gaidelės. — Pri- 
valėjau. Nežinojau, ką daryti. Tai buvo taip bjauru. Negalėjau leisti žmo- 
nėms sužinoti, kad jis vedžiojosi čia moteris, mokėjo joms už tai, kad jos 
pozuotų toms nešvankioms nuotraukoms. 

— Jei pamatytum tas merginas ar kitas jų nuotraukas, ar prisi- 
mintum? 

— Aš to niekada nepamiršiu. Niekada nepamiršiu, kaip jos atrodė. 

— Gerai. Paskambinsiu Badui. Paskui tu parodysi man, kur tai 
buvo. 

— Žmonės sužinos. 

— Taip. — Jis paleido jos rankas, kad ji galėtų užsidengti jomis 
veidą ir verkti. — Žmonės sužinos. 


— KĄ MES TURIME, ŠERIFE? 

— Dar nežinau. — Kamas atsigręžė į namą, kur verandoje grąžy- 
dama rankas stovėjo jo motina. — Viską atvežei? 

— Kaip ir sakei. 

— Užsimaukime pirštines ir imkimės darbo. 

Jie užsitempė plonas chirurgo pirštines ir įėjo į stoginę. 

Ji sudegino netgi tą prakeiktą čiužinį, galvojo Kamas, niūriai dėb- 
sodamas į metalinį lovos rėmą. Viduje beveik nieko nebuvo likę, išsky- 
rus keletą įrankių, daug dulkių ir keletą sudužusių alaus butelių. Kamas 
pasilenkė pažiūrėti po darbo suolu. 

— O ko mes ieškome? — paklausė Badas. 

— Pasakysiu, jei rasime. 

— Velniškai puikus būdas praleisti sekmadienį. — Bet Badas švilp- 
telėjo. — Šįvakar einu į pasimatymą su Alisa. 

— Tikrai? 

— Veduosi ją į meksikiečių restoraną ir į kiną. 

— Stengiesi, a 

— Na... — Badas raustelėjo ir lengvai brūkštelėjo pirštais virš ir po 
metaline lentyna. — Ji to verta. Ir tu turėtum nusivesti Klerę į meksi- 

kiečių restoraną. Ten labai jauki atmosfera. Visokie vazonai, popierinės 
gėlės ir panašiai. Moterims tai patinka. 

— Įsidėmėsiu. 

— Kaip manai, ar Margarita moteriškas gėrimas? 

— Pasak Džimio Bufeto, ne. 

— Kieno? 

— Ai, nekreipk dėmesio. Pamėgink Dos Eguis. 

— Dos Eguis, — pakartojo Badas, mėgindamas įsiminti. — Įdomu 
kas... šūdas. 

— Kas yra? 

— Kažkas aštraus, vos pirštinės nepradūrė. Auskaro smailė. — Tru- 
putį sutrikęs, Badas parodė jį Kamui. Visi žinojo, kad Bifas kvailiojo su 
moterimis, bet visai kas kita, kai jo įrankių dėžėje randi auskarą. — A... 
tikriausiai turėčiau įdėti į jį įkalčių maišelį. 

— Taip. Tai irgi. — Kamas atplėšė maišelį kokaino, kuris buvo pri- 
klijuotas po darbastaliu. 

— O šūdas, ar čia tai, ką manau esant? | 

Badas išvertė akis. Jis būtų mažiau nustebęs, jei Kamas būtų radęs 
rupūžę su penkiomis galvomis. 

— Jėzau, Kamai, ką pasakysi savo mamai? 

— Tiesiog įdėk į maišelį, Badai. 

— Taip. Gerai. — Jis atsargiai paėmė maišelį, tarsi tai būtų besi- 
muistantis kūdikis. 

Kamas šliaužiojo su prožektoriumi, tyrinėdamas kiekvieną grindų 
colį. Tarp alaus butelių šukių jis rado ploną tamsaus stiklo šukę. Jis pa- 
kėlė jį ir pažvelgė pro jį. Didina. Karlė Džeimison buvo trumparegė. Jis 
ėmė žarstyti kitas šukes ir rado dar dvi. 

Baigę ieškoti, jie išėjo į saulės šviesą. 

— Ar atvežei Karlės nuotrauką? 

— Žinoma, kaip ir sakei. Ji automobilyje. 

— Tu važiuok ieškoti pirštų atspaudų. 

— Gerai. — Badas akimirksniu nušvito. Šiam darbui jis jautė šven- 
tą pagarbą, bet jam retai tekdavo jį atlikti. 

Kamas paėmė iš automobilio nuotrauką ir pasuko prie namo, kur 

tebelaukė motina. Ji atrodo sena, galvojo jis, netgi senesnė nei tuomet, 
kai prieš dvi valandas atidarė jam duris. 

Jis ištiesė jai nuotrauką. 

— Ar šią merginą matei nuotraukoje, kurią radai stoginėje? 

Džeinė lyžtelėjo lūpas ir prisivertė pažiūrėti. Tai buvo graži mergi- 
na, jauna ir graži. Ji nusuko akis. 

— Taip. 

— Pamėgink prisiminti Velykas. Ar kada nors esi mačiusi šią mer- 
giną? 

— Niekada jos nemačiau. — Džeinė pažvelgė jam per petį į lau- 
kus. — Ji negyva? 

— Bijau, kad taip. 

— Tu manai, kad Bifas ją nužudė. 

— Jis prisidėjo prie to, kas jai atsitiko. Ji buvo toje stoginėje. Jis laikė 
ją surišęs. 

Ji manė išverkusi viską, bet iš geliančių akių vėl pasipylė ašaros. 

— Aš nežinojau. Prisiekiu, aš nežinojau. 

— Kas lankėsi čia tuo metu? Kas ateidavo pas Bifą? 

— Kamai, tai buvo prieš daug savaičių. Aš nežinau. Kaip galiu pri- 
siminti? Prieš Velykas sirgau gripu. Pameni, tu atnešei man gėlių. 

— Pamenu. 

— Bifas išeidavo ir pareidavo. Gali būti, kad žaidė pokerį, o gal 
tai buvo jau po Velykų. — Ji pasitaisė nukritusius plaukus. — Niekada 
nekreipiau į tai dėmesio. Jis nenorėjo, kad kiščiausi. Koks dabar skirtu- 
mas? Jis pragare. Jis pardavė savo sielą ir iškeliavo į pragarą. 

— Gerai. — Nieko iš jos neišpešiu, suprato Kamas. — Jei ką nors 
prisiminsi, paskambink. Ir su niekuo apie tai nekalbėk. 

— Su kuo galėčiau kalbėtis? — liūdnai atsiliepė ji. — Jie vis tiek 
sužinos. Taip visada būna. 

Jis atsiduso. 

— Gal nori, kad pabūčiau su tavim, kol... kurį laiką? 

Pirmiausia ji nustebo. Paskui susigėdo. 

— Ne, aš susitvarkysiu, bet labai miela, kad pasiūlei. 

— Prakeikimas, juk tu mano motina. Čia ne malonė. Aš myliu tave. 

Ji vos galėjo matyti jį pro ašaras. Matė jį dabar tokį, kaip tada, kai 
buvo dar vaikas. Aukštas, tiesmukiškas ir įžūlus. Piktas, pagalvojo ji. At- 
rodo, kad jis pyksta ant jos nuo tada, kai mirė jo tėtis. 

— Vis tiek nereikia, Tai dar kurį laiką mano namai. — Ji pasuko 
į namą, tada stabtelėjo. Sukaupusi likusią drąsą, vėl atsisuko į sūnų. — 
Kai tau buvo penkeri, tu paėmei mano gerąjį raudoną nagų laką. Ir 
didelėmis spausdintomis raidėmis užrašei ant vonios kambario grindų 
„aš tave myliu, mama“. Man tai reiškė labai daug — ir tada, ir dabar. — Ji 

Ji įėjo į vidų ir tyliai uždarė paskui save duris. 


KAI JIS GRĮŽO NAMO, KLERĖ JO LAUKĖ. JI PASITIKO JĮ PRIE DURŲ, ĮDĖMIAI 
pažvelgė jam į veidą ir apkabino. 

— Mums nebūtina apie tai kalbėtis. — Ji stipriau suspaudė jį savo 
glėbyje, kai jis prisiglaudė skruostu prie jos plaukų. — Atvežiau picą. Jei 
norėtum likti vienas, aš važiuosiu namo. Galėsi pasišildyti ją, kai užsi- 
manysi. 

Jis susirado jos lūpas. 

— Pasilik. 

— Gerai. Endžė ir Žanas Polis išvažiavo maždaug prieš valandą. Jie 
turėjo grįžti į galeriją ir paprašė, kad atsisveikinčiau už juos. 

— O Bleras? 

— Jis nusprendė pasilikti dar porą dienų. — Ji atšlijo ir įsižiūrėjo į 
jį. — Prastai atrodai, Raferti. Gal eik į viršų ir pagulėk toje savo stebuk- 
lingoje vonioje? Aš pašildysiu picą ir atnešiu tau alaus. 

— Laiboji. — Jis sugniaužė jos ranką į kumštį ir pakėlė sau prie 
lūpų. — Tau teks tekėti už manęs. 

— Ką? 

Jis nekreipė dėmesio į nuostabą jos akyse. 

— Man patiktų, jei pasitiktum mane prie durų ir šildytum picą. 

Ji šypsodamasi išsprūdo jam iš glėbio. 

— O varge, padarai vieną gerą darbą, o vaikinas tikisi viso gyve- 
nimo. 

— Šią akimirką mane tenkintų draugija vonioje. 

Ji plačiai nusišypsojo. 

— Tikriausiai tam, kad galėčiau nutrinti tau nugarą. 

— Tu nutrinsi man, aš nutrinsiu tau. 

— Sutarta. — Ji pašoko ir apsivijo kojomis jo liemenį. — Ką pa- 
sakysi, jei pasišildytume picą vėliau? 

— Gera mintis. 

Jie užlipo į viršų saulei leidžiantis. 

Kiti neramiai laukė, kol ji visiškai nusileis. 


22 skyrius 


PUSĘ DEŠIMTOS „ROKO“ PICERIJA DAR BUVO PILNA LANKYTOJŲ. DŽOLIN 
Bats turėjo atsisakyti minties uždaryti ją anksčiau, kai pasirodė Hobsų 
šeimyna, visi septyni. Jauniausias apsižiojo buteliuką, o kiti keturi, pa- 
siruošę dvidešimt penkių centų monetas, nulėkė tiesiai prie žaidimų 
automato. Džolin priėmė užsakymą trims didelėms picoms ir grįžo 
barstyti susmulkintų grybų ant tarkuoto sūrio. 

Dabar visi keturi stalai buvo užimti, o lankytojai dorojo įvairių 
dydžių picas. Ant stalų mėtėsi panaudotos popierinės servetėlės. Picų 
išvežiotojas ką tik išgabeno keturias picas su papildoma sūrio ir dešros 
porcija į gaisrinę. Džolin pastebėjo, kad jauniausiasis Hobsas lipniais 
pirštukais čiupinėja stiklinę vitriną, spoksodamas į gaiviuosius gėrimus 
ir šokoladukus. 

Pasvajok, kad užsidarysi dešimtą, pamanė ji. 

Dar po poros savaičių, kai baigsis mokslo metai, jie dirbs iki vi- 
durnakčio. Vaikams čia patinka, — čiaumoja picas prie medinių stalų 
ir mėto ketvirtukus į žaidimų automatą. Išskyrus jos vaiką, pagalvojo ji, 
kišdama picą į orkaitę. 

Jis mieliau sėdi namuose ir klausosi savo muzikos. 

Ji nusišypsojo vyrui, kuris atnešė prie kasos dvi kartonines dėžes. 

— Įtemptas vakaras, — sumurmėjo jis ir mirktelėjo jai. 

Kaip ir dauguma kitų, pagalvojo Džolin, pradėdama ruošti suvož- 

tinį. Ši vieta tapo populiari, kaip jie ir tikėjosi. Ji ir Vilas siekė to dar nuo 
tada, kai abu buvo paaugliai. Turėti nuosavą restoraną kokiame nors 
mažame miestelyj e, kur jų vaikai būtų saugūs ir laimingi. Jų vaikas, pasi- 
taisė ji. Du persileidimai po Ernio sužlugdė jų norą turėti didelę šeimą. 

Tačiau jie turi visa kita. 

Kartais ji nerimauja, bet Vilas tikriausiai teisus. Ernis tiesiog iš- 
gyvena paauglystę. Septyniolikmečiams nerūpi tėvai, jie nenori leisti 
su jais laiko. Kai jai buvo septyniolika, jos didžiausias troškimas buvo 
dingti iš namų. Jai pasisekė, kad sutiko Vilą, kuris norėjo to paties. 

Ji žinojo, kad jų pora yra išimtis. Paprastai paauglių santuokos 
nevykusios. Tačiau dabar, sulaukusi trisdešimt šešerių, išgyvenusi san- 
tuokoje aštuoniolika metų, Džolin jautėsi patenkinta, saugi ir rami dėl 
ateities. 

Nepasakysi, kad ji nesidžiaugia, jog Ernis rimčiau nesidomi nė 
viena mergina. Galbūt juodu su Vilu buvo pasiruošę žengti didįjį žings- 
nį, o Ernis ne. Tam tikra prasme jis dar tik vaikas. Tačiau... 

Džolin persimetė per petį ilgą rudą kasą. Tačiau kartais ji visiškai 
nesupranta savo sūnaus. Jis atrodo vyresnis nei jo tėvas ir kietesnis nei 
vinys. Pirmiausia jam reikia susivokti, ko jis nori iš gyvenimo, o tik pas- 
kui pradėti rimtai domėtis merginomis. 

Nors Salė Simons jai patinka. Gražaus veidelio, mandagi, tvarkin- 
gai besirengianti. Salė galėtų padaryti Erniui gerą įtaką, išjudinti jį bent 
kiek. Tik to jam ir trūksta. 

Nors šiaip jis geras vaikas. Ji suvyniojo suvožtinį ir padavė jį kartu 
su gaiviųjų gėrimų pakuote šerifo pavaduotojui Morganui. 

— Dirbate šįvakar? 

— Ne. — Mikas Morganas nusišypsojo jai. — Tiesiog alkanas. Nie- 
kas nemoka gaminti tokių suvožtinių kaip jūs, ponia Bats. 

— Įdėjau dvigubą porciją svogūnų. 

— Kaip ir turi būti. — Į ją malonu žiūrėti, pagalvojo jis. Veidas 
įraudęs nuo krosnių, balta prijuostė ant džinsų ir marškinėlių. Neat- 
rodo, kad galėtų turėti beveik suaugusį sūnų, bet tikriausiai pastojo bū- 
dama labai jauna ir pasinaudojo tuo. — Kaip jūsų sūnus? — pasiteiravo 
jis, kišdamas į kišenę grąžą. 

— Gerai. 

— Kitą savaitę baigia mokyklą? 

Ji linktelėjo. 

— Sunku patikėti. 

— Viskas bus gerai. 

— Taip, ačiū. 

Baigia mokyklą, pamanė ji, giliai įkvėpdama prieskonių, padažų ir 
sūrio kvapų prisigėrusio oro. Jos sūnelis. Kaip dažnai ji gailisi, kad ne- 
gali grįžti penkis ar dešimt metų atgal ir pamatyti, kur padarė klaidą. 

Bet tai netiesa, tikino ji save. Ernis yra toks, koks yra, ir taip turi 
būti. Ji truputį pavydėdama stebėjo mažąją Teresę Hobs, apsikabinančią 
tėvo kelius ir kikenančią. Nors Ernis viešai nedemonstruoja savo mei- 
lės, nemėgsta juokauti ir juoktis, bet jis nepridaro rūpesčių. Jo pažymiai 
geri, beveik puikūs. Jis niekada negrįžta namo girtas ar apsvaigęs — ji 
tikrai taip darydavo prieš ištekėdama. Jis tiesiog... tiesiog labai užsi- 
sklendęs savyje. Visada susimąstęs. 

Ji labai norėtų žinoti, apie ką jis mąsto. 


JIS LAUKĖ. ERNIS ŽINOJO ATĖJĘS PER ANKSTI, BET BUVO PER DAUG ĮSI- 
audrinęs, kad sėdėtų namuose. Adrenalinas kraujyje pulsavo taip smar- 
kiai, kad jis jautėsi tuoj sprogsiąs. Bet jis nežinojo, jog bijo, nes baimė 
slypėjo giliai kauluose. 

Švietė pilnatis. Medžiai ir laukai maudėsi jos sidabrinėje šviesoje. 
Tolumoje jis matė Doperio fermą. Netoli mykė galvijai. 

Jis prisiminė, kaip buvo atėjęs čia paskutinį kartą. Perlipo per tvorą 
nešinas maišu, kuriame gulėjo virvė ir peilis. Tada mėnulis taip nešvietė, 
O vėjas nešė vėsą. 

Jis nesunkiai įginė į kampą du veršelius ir surišo jiems kojas, kaip 
matė darant filme, kurį rodė devintoje klasėje per žemės ūkio pamoką. 
Jis nekentė tų pamokų, bet prisiminė filmus apie ženklinimą, veršiavi- 
mąsi ir skerdimą. 

Vis dėlto jis nežinojo, tikrai nežinojo, kad bus tiek kraujo. Arba 
kad jie taip myks. Ar kad vartys akis. 

Iš pradžių jis apsivėmė. Paliko skerdenas gulėti lauke, o pats nu- 
bėgo į mišką ir vėmė, kol ištuštino skrandį. Bet jis padarė tai. Grįžo ir 
baigė darbą. Jis įrodė esąs vertas. 

Žudyti pasirodė ne taip paprasta, kaip kad rašo knygose. Visai kas 
kita laikyti buteliuką su krauju stalčiuje nei jausti, kaip jis trykšta iš ve- 
nos tau ant rankų. 

Kitą kartą bus lengviau. 

Jis atgalia ranka pasitrynė burną. Kitą kartą turi būti lengviau. 

Jis išgirdo šlamant lapus ir atsisuko, nesuvokdamas, kad jo akyse 
atsispindi baimė — tokia pati baimė, kurią jis matė besivartančiose 
veršiukų akyse. Jo ranka sugniaužė raktelį variklio paleidimo spynelėje. 
Akimirką, tik akimirką protas riktelėjo jam paleisti variklį, apsisukti ir 
nuvažiuoti. Pabėgti, kol dar yra laiko. 

Bet jie išniro iš miško. Tarytum dvasios ar šešėliai. Arba velniai. 

Jie buvo keturi, visi su apsiaustais ir kaukėmis. Ernis skubiai nurijo 
seiles, kai vienas jų ištiesė ranką ir atidarė pikapo duris. 

— Aš atėjau, — ištarė jis. 

— Tu buvai atsiųstas, — atsakė jam. — Kelio atgal nebus. 

Ernis papurtė galvą. 

— Aš noriu mokytis. Noriu priklausyti. 

— Išgerk tai, 

Ranka ištiesė jam puodelį. Ernis nerangiai išlipo iš kabinos, pakėlė 
puodelį prie lūpų ir, žiūrėdamas į akis po Bafometo kauke, išgėrė. 

— Eime. 

Vienas iš vyrų įlipo į pikapą ir nuvairavo jį į miško taką, kur jo ne- 
simatė nuo kelio. Tada visi apsisuko — su Erniu vidury — ir patraukė 
atgal į mišką. 

Jie tylėjo. Kaip įspūdingai ir galingai jie atrodo, galvojo Ernis, ei- 
dami per šešėlių kupiną mišką. Ilgi apsiaustai šiugždeno senus lapus. 
Tai tarsi muzika, pamanė jis ir nusišypsojo. Haliucinogenui patekus į 
kraują, jis pasijuto sklendžiąs. Jie visi sklendė, aplink medžius, netgi per 
juos. Oras skyrėsi it vanduo. Vanduo it oras. 

Mėnulis paraudo, ir per jo miglą jis išvydo nuostabias spalvas, ma- 

giškas figūras. Po kojomis spragsintys lapai dūžiais atsiliepė jo kraujyje. 
Jis žygiavo pasitikti savo likimo. 

Bafometas atsisuko į jį. Jo veidas buvo milžiniškas, didesnis už 
mėnulį ir skaistesnis. Ernis nusišypsojo ir pagalvojo, kad jo bruožai irgi 
pasikeitė. Jis tapo vilku, jaunu vilku, alkanu, gražiu ir gudriu. 

Jis nežinojo, kiek laiko jie ėjo. Ir nesijaudino. Jis būtų ėjęs su jais 
net į patį pragarą. Liepsnos jo neliestų. Jis vienas iš jų. Jis jautė tai, galią 
ir šlovę, augančią viduje. 

Kai pasiekė apskritimą, kiti jau laukė. Bafometas atsisuko į jį. 

— Ar tiki Tamsos valdovo galybe? 

— "Taip. — Ernio akys blizgėjo nuo narkotikų ir bejėgiškumo. Jo 
veidas nebuvo nei alkanas, nei gražus, nei gudrus, o tik suglebęs ir pa- 
žeidžiamas. — Aš garbinu Jį. Aš aukojau Jam. Aš laukiau Jo. 

— Šiąnakt tu sutiksi Jį. Nusirenk. 

Ernis paklusniai nusitraukė sportbačius, džinsus. Nusirengė marš- 
kinėlius su „Black Sabbath“ logotipu ir liko tik su pentagrama. Kažkas 
apgaubė jį apsiaustu. 

— Tu neturėsi kaukės. Vėliau, kai tapsi vienu iš išrinktųjų, išsi- 
rinksi ją pats. 

Balsas, aiškinąs Erniui, buvo tylus ir statiškas, tarsi laidotuvių mar- 
šas ar įrašas, grojamas netinkamu greičiu. 

— Aš skaičiau, — tarė jis. — Aš suprantu. 

— Tau dar daug ko teks išmokti. 

Bafometas įžengė į apskritimo vidurį. Kiti sustojo ratu. Užėmęs 
savo vietą, Ernis pamatė moterį. Ji buvo graži, apsiausta raudonu ap- 
siaustu, žvilgančiais palaidais plaukais. Ji šypsojosi jam. Sukietėdamas 
po savo apsiaustu, jis atpažino ją. 

Sara Hjuit jau ne kartą dalyvavo panašiose ceremonijose. Už du 
šimtus dolerių jai tereikėdavo gulėti nuogai ant medinės pakylos ir 
laukti, kol keletas pakvaišėlių atliks savo juokingas apeigas. Jie daug 
skanduos, niūniuos ir šauksis velnio. Velnio, dėl Dievo. Tai tik dingstis 
išdulkinti ją. Už du šimtus jie gali nešioti bet kokias kaukes ir kratyti 
savo nuogus užpakalius vienas prieš kitą. Žinoma, bjauru, kai jie aukoja 
ožiukus, bet vyrai yra vyrai. Kad ir kaip ten būtų, rodos, šiąnakt jie šven- 

čia kažkokią ypatingą progą. Ji atpažino Ernį ir suprato, kad jis kažkaip 
prisidės prie nakties linksmybių. 

Vaikis apsvaigęs, galvojo ji, ir tikriausiai išsijungs nesulaukęs sma- 
giosios dalies. Bet ji galės jį vėl išjudinti. Ji tai moka. 

Jai palengvėjo, kai jie liepė jai ateiti šiąnakt. Ji padarė klaidą kal- 
bėdamasi su Kamu. Sara puikiai žinojo, kad žmonės turi mokėti už 
klaidas. 

Nuaidėjo varpas, buvo uždegtos žvakės, ugniakure įsiliepsnojo 
ugnis. Sara atsisegė apsiaustą ir leido jam nuslysti nuo pečių. Kurį laiką 
ji taip stovėjo žinodama, jog visų akys įsmeigtos į ją. Mėnulio šviesoje ji 
nuėjo prie medinės pakylos ir atsigulė. 

Vyriausiasis žynys pakėlė rankas. 

— Šėtono, karaliaus ir valdovo, vardu įsakau Tamsiosioms galioms 
suteikti man pragariškų galių. Atverk plačiai Pragaro vartus ir duok 
man tai, ko prašau. Mes norime džiaugtis gyvu kūnu. Mes trokštame ir 
reikalaujame jo teikiamų malonumų. Išklausyk vardus! 

Ernis sudrebėjo, kai buvo pradėti vardyti vardai. Jis juos žinojo, 
skaitė apie juos. Ir meldėsi jiems. Bet pirmą kartą jis buvo ne vienas. 
Kaistančiu krauju, kuris tirpdė kauluose slypinčią baimę, jis kartojo 
juos kartu su kitais. 

Taurė keliavo iš rankų į rankas. Ernis sudrėkino išdžiūvusią burną 
užterštu vynu. Liepsnos, rodės, pakilo dar aukščiau, godžiai spragsėda- 
mos. Jo kūnas degė. 

Jis stebėjo vyriausiąjį žynį. Tai skulptūros, kurią sukūrė Klerė, įsi- 
kūnijimas. Ji žino, galvojo jis, geisdamas jos. Ji žino. 

Buvo ištrauktas kalavijas ir pakviesti keturi Pragaro princai. 

Galia persmeigė jį it ledo strėlė. Karštis ir šaltis svyravo it šoktų 
seksualų šokį. Jis virpėdamas kartojo su kitais maldą. 

— Šiąnakt mes pristatome Tau, Šeimininke, mūsų naująjį brolį. 
Mes siūlome Tau jo širdį, sielą ir kūną. Jaunystė palaiminta. Jaunystė 
stipri. Jo kraujas susilies su mūsų krauju, šlovinant Tave. 

— Šlovė Šėtonui. 

Žynys ištiesė ranką, kviesdamas Ernį į ratą. 

— Ar atėjai čia savo valia? 

— Taip. 

— Ar pripažįsti Tamsos valdovą kaip savo Šeimininką? 

— Taip. 

— Ar prisieki gerbti šią vietą? Paklusti Įstatymui? 

— Prisiekiu. 

Ernis beveik nepajuto smigtelėjimo į kairės rankos rodomąjį pirštą. 
Apdujęs, jis priglaudė jį prie jam ištiesto dokumento. Ir pasirašė krauju. 

— Dabar tu prisiekei. Dabar tu esi vienas iš išrinktųjų. Jei kalbėsi 
apie tai, ką šiąnakt matei, tavo liežuvis pajuos ir iškris iš burnos. Tavo 
širdis sustings į akmenį krūtinėje, ir tu liausiesi kvėpavęs. Šiąnakt tu pri- 
imi Jo rūstybę ir Jo malones. 

— Priimu. 

Žynys uždėjo rankas Erniui ant pečių ir atmetė galvą. 

— Mes lekiame su vėju į šviesiąją mūsų troškimų pusę. Mums pri- 
klauso visi gyvenimo malonumai. Mums skirtas geidulių gyvenimas. 
Mes vyrai. 

— Mes palaiminti. 

— Aš esu kotas su geležine galva. Moterys trokšta manęs. 

— Mes vyrai. 

— Esu kupinas kūniškų geidulių. Mano kraujas verda. Mano lytis 
liepsnoja. 

— Mes vyrai. 

— Manyje gyvena visi demonai. — Jis nuleido galvą ir įsmeigė akis 
į Ernį. — Aš kūnų panteonas. 

— Šlovė Šėtonui. 

Vienas iš rato žengė į priekį ir ištiesė žyniui mažą kaulą. Paėmęs 
jį, žynys pasuko prie altoriaus, palikęs svyruojantį Ernį. Kaulas buvo 
įkištas tarp altoriaus šlaunų. Jis paėmė taurę, stovėjusią tarp jos krūtų, ir 
apvertęs ją išliejo vyną ant kūno. 

— Mano motina yra Žemė, drėgna ir derlinga kekšė. — Jis per- 
braukė rankomis per altorių, apčiupinėdamas jį. — Išklausyk mus, 
Šlovingasis Šėtone, nes mes meldžiame tavo palaiminimo, patiriant 
kūniškus malonumus. 

— Palaikyk mus, Šeimininke. 

— Mes trokštame visko. 

— Palaikyk mus, Šeimininke. 

— Duok mums tai, ko mes norime. 

— Šlovė Šėtonui. 

Buvo įneštas ožiukas, ištrauktas peilis. Apsvaigęs nuo narkotikų 
ir maldų, Ernis parklupo. Melsdamas dievo, kuriam ką tik prisiekė, kad 
neapsivemtų. 

Kažkas pastatė jį ant kojų, nuplėšė apsiaustą. Žynys ištiesė ranką, 
varvančią krauju, ir ištepė Ernio krūtinę. 

— Tu paženklintas aukos krauju. Kviesk Vardą. 

Ernis susvyravo, užkerėtas į jį įsmeigto deginančio žvilgsnio. 

— Sabatanas. 

— Sabatane! 

Žynys grįžo prie altoriaus, kartodamas liaupses. Jis ištraukė kaulą 
ir pasukiojo, kad visi matytų. 

— Kūnas be nuodėmės, — tarė jis. 

Visi nusimetė apsiaustus, maldos tapo garsesnės. Ernis, traukia- 
mas prie altoriaus, negirdėjo nieko kita. Jis papurtė galvą, mėgindamas 
susikaupti. Ji suėmė į rankas jo kietą penį ir ėmė šiurkščiai maigyti, kol 
jis sudrebėjo. Pro maldas prasimušė jos juokas, tylus ir pašaipus. 

— Eikš, vaikeli. Negi nenori parodyti tiems seniems pirdžiams, ką 
sugebi? 

Jį užplūdo įniršis, šleikštulys ir geismas. Jis giliai susmigo į ją ir 
ėmė talžyti jos kūną, kol pašaipią išraišką jos veide pakeitė malonumas 
ir pasitenkinimas. 

Jis žinojo, kad jie stebi, bet jam buvo nė motais. Jos karštas alsavi- 
mas degino jam veidą. Raumenys virpėjo. Jo akyse pasirodė ašaros. Jis 
priklauso. 

Baigęs jis stebėjo kitus, ir jo penis vėl sukietėjo. Jie lipo ant jos 
pasikeisdami, stenėdami spraudėsi į ją, maigė jos kūną. Jie nebeatrodė 
galingi, greičiau apgailėtini, išsiliedami į tą patį indą, mėnulio šviesoje 
rodydami savo kūno trūkumus. 

Kai kurie iš jų seni, suvokė jis. Seni ir stori, uždūsta pasiekę orgazmą 
ir sudrimba netekę jėgų. Slūgstant narkotikų poveikiui ir blėstant jaudu- 

liui, jis pradėjo į viską žiūrėti ciniškiau. Kai kurie, nesulaukdami savo 
eilės, masturbavosi ant žemės. Jie staugė, apgirtę nuo sekso ir kraujo. 

Ernis paniekinamai nužvelgė juos, ir jo akys susitiko su kitomis 
akimis. Jis buvo užsidėjęs Mendeso kaukę. Jo nuogas kūnas buvo tvirtas 
ir baltas, o ant krūtinės kabėjo sunkus sidabrinis medalionas. Jis nešo- 
ko aplink laužą, nestaugė prieš mėnulį ir nesiseilėjo dėl moters. Jis tik 
stovėjo ir stebėjo. 

Štai kur galia, suprato Ernis. Ji sutelkta šiame žmoguje. Jis viską 
žino ir supranta. Kai jis žingtelėjo prie Ernio, vaikinas sudrebėjo iš ne- 
kantrumo. 

— Tu pradėjai. 

— Taip. Ritualas... jis ne toks, apie kokius aš skaičiau. 

— Mes pasiimame tai, ko mums reikia. Pridedame tai, ko norime. 
Ar tu nepritari? 

Ernis atsigręžė į altorių ir ant jo lipančius vyrus. 

— Pritariu. — Būtent to jis norėjo, — laisvės, šlovės. — Bet geismas 
tik vienas būdas. 

Po kauke pasirodė šypsena. 

— Išbandysi ir kitus. Tačiau tau ši naktis jau baigėsi. 

— Bet aš noriu... 

— Tave nuves atgal, ir tu laukši, kol būsi pakviestas. Jei kalbėsi apie 
tai, ką čia matei ir darei, mirsi. Mirs ir tavo šeima. — Jis nusisuko ir nu- 
ėjo prie altoriaus. 

Erniui buvo paduoti jo drabužiai ir liepta apsirengti. Du apsiaus- 
tais apsigaubę vyrai palydėjo jį prie pikapo. Pavažiavęs apie pusę mylios, 
jis sustojo, išjungė variklį ir nubėgo atgal. 

Jis pasiims tai, ko nori, tarė sau. Ritualas dar nebaigtas. Jis prisi- 
dėjo, todėl turi teisę pamatyti viską. 

Jis priklauso jiems. 

Jo smilkiniuose pulsavo kraujas, liežuvis vėlėsi, burna džiūvo. 
Narkotikų pasekmė, galvojo jis. Kitą kartą pasistengs jų išvengti, tik 
apsimes, kad geria. Jam reikia išlaikyti blaivią galvą. Narkotikai tik kvai- 
liams ir bailiams. 

Kartą ar du jį apėmė baimė, kad pasiklys, bet jis nesustojo. Buvo 

tikras, kad šiąnakt atpažino kai kuriuos vyrus, ir norėjo paslapčia su- 
sidaryti sąrašą. Jie matė jo veidą. Jis turi teisę žinoti, kas jie. Jis nesileis, 
kad su juo elgtųsi kaip su vaiku, tik ne čia. Jis taps pilnateisiu nariu ir 
vieną dieną stovės apskritimo viduryje su ožio galva. Jis bus tas, kuris 
kviečia galias. 

Jis užuodė dūmų kvapą, sumišusį su ožio skerdenos dvoku. Ernis 
skubėdamas perbrido upelį, kur kadaise Doperis Jaunesnysis sutiko 
savo velnią. Pro medžius girdėjosi duslus murmesys. Ernis sulėtino 
žingsnį, pritūpė ir apsidairė. Kažkada čia — toje pačioje vietoje — slė- 
pėsi maža mergaitė, bet jis to nežinojo. 

Jie tebebuvo nuogi. Altorius gulėjo suglebęs, prisotintas ir mie- 
guistas; jos oda spindėjo mėnulio šviesoje. 

— Mūsų geismas patenkintas. Mūsų kūnai tyri. Mūsų mintys skaid- 
rios. Mūsų slaptos mintys buvo išsakytos mūsų kūnų judesiais. Mes su- 
siliejome su mūsų Šeimininku. 

— Šlovė Šėtonui. 

Žynys atsistojo apskritimo vidury, išsižergė ir ištiesė rankas. At- 
metęs galvą, jis ėmė šaukti prakeiksmus. Lotyniškai? — svarstė Ernis, 
laižydamasis lūpas. Kad ir kokia tai būtų kalba, ji skamba aistringiau, 
įspūdingiau nei anglų. 

— Belzelbube, ateik ir pripildyk mane Tavo rūstybės. Išliek savo 
sielvartą į Žemę, nes blogis buvo didis. — Jis staigiai atsisuko į altorių. 
Sara tingiai pasirėmė ant alkūnių. | 

Ji pažinojo jį, žinojo jo apetitą ir jo paslaptis. 

— Tu dar nebuvai pas mane, — tarė ji, papurtydama susivėlusius 
plaukus. — Geriau paskubėk, kol gali. Tavo dvi valandos eina į pabaigą. 

Jis stipriai kirto jai per veidą. Jos galva trenkėsi į pakylą. 

— Tylėk. 

Ji kilstelėjo ranką ir nusivalė kraują nuo lūpų. Jos akys prisipildė 
neapykantos, tačiau ji žinojo, kad jei nepaklus, jis trenks jai dar kartą. 
Todėl liko gulėti ir laukti. Ateis ir jos diena, galvojo ji. Dievas mato, tik- 
rai ateis. Ir tada jis sumokės už šį kirtį kur kas daugiau nei du šimtus. 

— Saugokis kekšės, — vėl prabilo jis. — Ji kaip Ieva sugundys, o 
paskui išduos. Tarp jos išžergtų šlaunų slypi mūsų malonumas. Tačiau 

Įstatymas yra svarbiau už geismą. Aš esu Įstatymo skelbėjas. Niekas ne- 
lieka nenubaustas. 

— Niekas nelieka nenubaustas. 

— Įstatymo bausmė negailestinga. Niekas nelieka nenubaustas. 

— Niekas nelieka nenubaustas. 

— Silpnieji yra pasmerkti. Ji, kuri kalba apie tai, kas slapta, yra pa- 
smerkta. Toks Įstatymas. 

-— Šlovė Šėtonui. 

Jie apsupo pakylą, ir Sara skubiai atsisėdo. Jie sučiupo ją už rankų 
ir kojų ir prispaudė prie pakylos. 

— Aš nieko nesakiau. Nesakiau. Aš niekada... 

Ją nutildė dar vienas smūgis. 

— Pragaro dievai reikalauja keršto. Jie alkani. Jie ištroškę. Jų galin- 
gi balsai užgožia tylą. — Žynys atsisukęs įmetė kažką į laužą, ir liepsnos 
riaumodamos šoktelėjo į viršų. 

Žynys ėmė šaukti, o murmantis choras jam pritarė. 

— Aš naikinimo įrankis. Aš nuosprendžio pasiuntinys. Išdavikės 
kančia pasotins mane. Jos kraujas numalšins mano troškulį. 

— Maldauju. — Sara išsigandusi muistėsi, žiūrėdama į ją apsupu- 
sius vyrus. To negali būti. Ji juos pažįsta, visus, ne kartą nešė jiems alų ir 
dalijosi viena lova. — Padarysiu viską, ko norite. Bet ką. Dėl Dievo... 

— Nėra kito dievo, tik Šėtonas. 

Surišęs jos rankas ir kojas, būrelis atsitraukė. Ernį slėptuvėje ėmė 
pilti prakaitas. 

— Saugokis Šeimininko keršto. — Žynys paėmė ritualinį peilį, vis 
dar drėgną nuo kraujo, ir žengė artyn. 

Sara ėmė klykti. 

Ji klykė ilgai. Ernis užsidengė ausis, bet garsas skverbėsi visur, it 
kvapas ore. Netgi užsimerkęs, jis galėjo matyti, kas jai daroma. 

Tai ne aukojimas. Ne duoklė. Tai skerdynės. 

Užsidengęs ranka burną, jis puolė aklai bėgti per mišką. Bet jos 
riksmas vijosi jį iš paskos. 

Bet kai kas nebėgo. Kai kas tūnojo it žvėris, žibančiomis ir truputį 
pamišusiomis akimis. Kai kas stebėjo ir laukė, smarkiai plakančia šir- 

dimi ir pasmerktųjų prakaitu žliaugiančiu kūnu. Kai kas ašarotu veidu 
ir virpančiu kūnu lingavo pirmyn atgal, nešvankiai imituodamas seksą. 
Nes gera, kaip gera būti Šeimininko veiksmų liudytoju. 

Tasai, kuris stebėjo, godžiai traukė į save orą, it vilkas, užuodžiantis 
kraują. Netrukus laukymė vėl bus tuščia, tačiau kraujas liks. Nes dabar 
miškas kvepia mirtimi, dūmais ir seksu. O šešėliai slepia figūrą, susigū- 
žusią krūmokšniuose. Nesvarbu, kam dievai saugojo šią mažą laukymę. 
Dabar joje karaliauja mirtis ir prakeikimas. 


— KLERE. MIELOJI, NUSIRAMINK. — KAMAS STIPRIAI APKABINO JĄ, GLOS- 
tydamas plaukus. Ji smarkiai drebėjo. Jis apgraibomis surado antklodę 
ir pamėgino ją apsupti. 

— Viskas gerai. — Ji giliai įkvėpė ramindamasi. — Viskas gerai. Tai 
tik sapnas. 

— Tai turėjau pasakyti aš. — Jis pasuko jos veidą į mėnulio šviesą 
ir apžiūrėjo. Jis buvo blyškus kaip vanduo. — Tikriausiai labai baisus. 

— Taip. — Ji virpančiomis rankomis pasitaisė plaukus. 

— Nori papasakoti man? 

Kaip ji galėtų? Kaip ji galėtų kam nors pasakoti? 

— Ne. Ne, viskas gerai, tikrai. 

— Tau dabar nepamaišytų lašelis brendžio. — Jis pabučiavo jai į 
kaktą. — Gaila, kad neturiu. 

— Geriau apkabink. — Ji prisiglaudė prie jo. — Kiek dabar va- 
landų? 

— Antra ryto. 

— Atleisk, kad pažadinau tave. 

— Nesijaudink dėl to. Aš irgi sapnuodavau košmarus. — Jis atsi- 
lošė ant pagalvės ir prisitraukė Klerę. — Nori vandens? 

— Ne. 

— Šilto pieno? 

— Fu. 

— Karšto sekso? 

— Gal po minutėlės. Man patinka atsibusti ir rasti tave šalia. — 
Klerė atsiduso ir padėjo galvą jam ant peties. Košmaras pamažu blėso. 
Kamas tikras, jis šalia. 

— Graži naktis, — sumurmėjo ji. 

Jis irgi žiūrėjo pro langą. 

— Puiki naktis stovyklauti. Gal per kitą pilnatį mudu galėtume 
išsitempti palapinę. 

— Palapinę? 

— Žinoma. Nueitume prie upės, pasistatytume palapinę ir mylėtu- 
mėmės po žvaigždėmis. 

— Galėtume tiesiog pasikloti čiužinį tavo terasoje. 

— Kur tavo polėkis nuotykiams? 

— Jis griežtai apsiriboja tokiais dalykais kaip vidaus santechni- 
ka. — Ji užsliuogė ant jo. — Ir lovos spyruoklėmis. — Ji krimstelėjo jam 
į apatinę lūpą. — Perkelio patalyne. 

— Ar kada nors mylėjaisi miegmaišyje? 

— Ne. 

— Leisk, aš tau parodysiu. — Jis užsirito ant jos ir sandariai apsi- 
kamšė antklode. — Tada man beveik nereikia judėti. Velnias. 

Pritardama jam, Klerė piktai pažvelgė į skambantį telefoną. Ji aik- 
telėjo, kai Kamas pakrutėjo. 

— Atsiprašau. 

— Ne, nieko tokio, visada prašom. 

— Rafertis, — atsiliepė jis. — Ką? 

— Jie žudo ją, — apimtas nevilties, sušvokštė Ernis. 

— Kas? — Uždegęs šviesą, Kamas išsilaisvino iš antklodės. 

— Ji rėkia. Ji rėkia ir rėkia. 

— Nusiraminkit. Kas jūs? 

Jis nusikeikė, išgirdęs ištisinį signalą, tada trenkė ragelį ir atsistojo. 

— Kas atsitiko? 

— Velniai žino. Tikriausiai koks nors pamišėlis. — Bet jis atpažino 
tikrą siaubą skambinusiojo balse. — Sako, kad kažkas kažką žudo, bet 
nepasakė, kas ir kur. 

— Ką ketini daryti? 

Kamas jau siekė kelnių. 

— Nelabai ką tegaliu. Nuvažiuosiu į miestelį, apsidairysiu. 

— Aš važiuosiu kartu. 

Jis jau žiojosi prieštarauti, bet užsičiaupė. Kas, jei šis telefono 
skambutis yra tik dingstis išvilioti jį iš namų. Kad Klerė liktų viena. Tu 
paranojikas, Raferti, tarė sau. Bet geriau nerizikuoti. 

— Gerai. Bet tikriausiai tik veltui sugaišime laiką. 


JIS SUGAIŠO VISĄ VALANDĄ. MIESTELYJE BUVO TYLU IT KAPINĖSE. 

— Atleisk, kad ištempiau tave iš šiltos lovos. 

— Nieko tokio. Tiesą sakant, graži naktis pasivažinėti. — Ji pažiū- 
rėjo į jį. — Norėčiau, kad tu taip nesijaudintum. 

— Jaučiuosi taip, tarsi nekontroliuočiau situacijos. — Tą jausmą jis 
per daug gerai prisiminė iš tų dienų, kai gėrė, bet tada jam tai nerūpė- 
jo. — Kažkas vyksta, ir man reikia... — Jis nutilo, pastebėjęs tarp medžių 
automobilį. — Lik mašinoje, — sumurmėjo jis. — Užsirakink duris ir 
uždaryk langus. 

— Bet aš... 

— Persėsk į vairuotojo vietą. Jei matysi, kad reikalai prasti, spausk 
iš čia. Važiuok pas Badą arba Miką. 

— Ką tu darysi? — Jis pasilenkęs atidarė daiktadėžę ir išsiėmė 
ginklą. — O Dieve. 

— Tik nelipk iš mašinos. 

Jis skubiai ir tyliai išlipo. Klerė suprato, ką reiškia posakis „širdis 
gerklėje“. Ji negalėjo nuryti seilių ir beveik nekvėpuodama stebėjo jį, 
slenkantį prie tamsaus automobilio. 

Jis dirstelėjo į numerį ir įsiminė jį. Viduje buvo matyti judančios fi- 
gūros. Vos tik Kamas ištiesė ranką prie durelių, pasigirdo spigus moters 
klyksmas. Jis atplėšė dureles ir atkišo ginklą. Į nuogą vyro užpakalį. 

Kas ten vyksta? — nerimavo Klerė. Kodėl jis taip ilgai ten stovi? 
Įsakymai įsakymais, bet ji laikė ranką ant rankenos, pasiruošusi lėkti jam 
į pagalbą. Kamas jau buvo nusisukęs nuo automobilio ir, rodės, kalbėjosi 
su medžiu. Klerė vos nenualpo iš palengvėjimo, kai Kamas pasuko atgal. 

— Kas atsitiko? Ką tu padarei? 

Kamas nuleido galvą ant vairo. 

— Aš ką tik grasindamas ginklu užpuoliau besismaginančius Arnį 
Naitą ir Bonę Sju Mesę. 

— Tu... o Dieve. — Vis dar užsidengusi burną, Klerė prapliupo 
juoktis. — O Dieve. O varge. 

— Taigi. — Kamas kiek įmanydamas oriau paleido variklį ir pa- 
suko namo. 

— Jie tik kvailiojo ar ką? 

— Ar ką, — sumurmėjo jis. — Gali vadinti tai nutrauktu lytiniu 
aktu. 

— Aktas. Man patinka. — Ji juokdamasi atlošė galvą, bet tučtuojau 
surimtėjo. — Sakei, Bonė Sju Mesė? Bet ji ištekėjusi už Bobio. 

— Ką tu sakai? 

— Čia tai bjauru. 

— Būtum mačiusi. 

— Tai šlykštu, Raferti. Bobis nenusipelnė, kad jo žmona antrą va- 
landą nakties dulkintųsi su kitu vyru automobilyje. 

— Įstatymas nedraudžia svetimoteriauti. Tai jų reikalas. 

— Geriau būčiau nesužinojusi. 

— Patikėk, pamatyti yra kur kas blogiau nei išgirsti apie tai. Dabar, 
žiūrėdamas Arniui į veidą, visuomet matysiu jo... — Jis ėmė juoktis, bet 
pamatė Klerės išraišką ir krenkštelėjo. — Atsiprašau. 

— O aš manau, kad tai liūdna. Aną dieną kalbėjausi su Bone, ji 
rodė man vaikų nuotraukas, kalbėjo apie gobelenų medžiagas. Man 
nepatinka žinoti, jog toji šeimyninė santarvė tik dėl akių, kad ji galėtų 
išsprukti ir pasidulkinti su Arniu. Maniau, kad pažįstu ją. 

— Žmonės ne visada yra tokie, kokie atrodo. Būtent tai ir sunkina 
mano darbą. Be to, aš tikriausiai taip išgąsdinau Bonę Sju, kad ji vėl taps 
ištikima. 

— Kartą apgavęs, tos klaidos neištaisysi. — Ji užvertė akis. — Jė- 
zau, kalbu kaip kokia teisuolė. Dar tik kelios savaitės šiame miestelyje, 
o aš jau manau, kad viskas turi būti kaip idiliškame Normano Rokvelo 
paveiksle. Tikriausiai širdyje noriu, kad taip ir būtų. 

— Aš irgi. — Jis apkabino ją per pečius. — Galbūt mums tai pa- 
vyks. 


23 skyrius 


KLERĖ LANKYDAVOSI LIGONINĖJE MAŽIAUSIAI TRIS KARTUS PER SAVAI- 
tę. Paprastai ji rasdavo Lizos brolį, kurį nors iš tėvų ar draugę, sėdinčius 
šalia jos. Tačiau mažiausiai tikėjosi rasti Minę Aterton, įsispraudusią į 
kėdę šalia lovos. 

— Klere. — Liza nusišypsojo. Nuo sužeistos akies jau buvo nu- 
imtas tvarstis, ir, nors vis dar užtinusi ir raudona, ji pamažu gijo. Lizos 
koja tebebuvo su mechaniniu įtvaru, nes antrą birželio savaitę buvo nu- 
matyta antra operacija. 

— Labas, Liza. Ponia Aterton. 

— Malonu tave matyti, Klere. — Bet Minė nepritariamai nužvelgė 
Klerės džinsus. 

— Ponia Aterton atnešė gėlių nuo Damų klubo. — Liza parodė į 
varinį vazoną su pavasariniais žiedais. — Gražios, ar ne? 

— Taip, labai. 

— Emitsboro damų klubas norėjo parodyti Lizai, kad miestelis rū- 
pinasi. — Minė švytėjo. Tai kas, kad ne jai šovė mintis dėl gėlių, užtat ji 
dantimis ir nagais kovojo dėl teisės jas įteikti. — Mes tiesiog pasibaisėję 
tuo, kas atsitiko. Klerė patvirtins, kad mūsų miestelis ramus, puoselėjan- 
tis tradicines vertybes, dorą ir moralę. Mes norime, kad toks jis ir liktų. 

— Visi man tokie geri. — Liza susiraukė sukrutėjusi, ir Klerė sku- 
biai priėjo pataisyti jos pagalves. — Daktaras Kremptonas vis užsuka 
pasidomėti mano savijauta ir tiesiog pasikalbėti. Viena mano slaugių 
yra iš Emitsboro, ir ji ateina kiekvieną dieną — netgi per laisvadienius. 

— Tai tikriausiai Trudė Vilson, — linktelėjo Minė. 

— Taip, Trudė. Ir, žinoma, Klerė. — Ji ištiesė Klerei ranką. — Kaž- 
kas iš turgaus atsiuntė man krepšelį vaisių, šerifas irgi dažnai lanko. 
Sunku patikėti, kad tai apskritai atsitiko. 

— Mes sukrėsti, — karštai patvirtino Minė. — Galiu pasakyti, kad 

visi miestelio gyventojai yra šokiruoti ir pasibaisėję tuo, kas jums atsi- 
tiko. Negalėtume labiau liūdėti, net jei tai būtų atsitikę kuriai nors iš 
miestelio merginų. Be abejonės, tai buvo koks atklydęs pamišėlis. — Ji 
riausiai tas pats, kuris nužudė Bifą Stoukį. 

— Nužudė? 

Klerė būtų mielai sugrūdusi Minės veidą į šokoladą. 

— Tai atsitiko prieš keletą savaičių, — skubiai tarė ji. — Tau nėra 
dėl ko nerimauti. 

— Taip, iš tiesų, — pritarė Minė, imdama dar vieną saldainį. — Jūs 
čia kaip už mūro. Kaip už mūro. Ar minėjau, kad mudu su vyru prieš 
keletą metų paaukojome šiai ligoninei didelę pinigų sumą? Gana di- 
delę, — pakartojo, laižydama kokosų kremą. — Ant jos yra lentelė su 
mūsų vardais. Tai viena geriausių ligoninių valstijoje. Tikrai nėra dėl ko 
jaudintis, kol esate čia. O kai kurie žmonės sako, kad Bifas Stoukis gavo 
tai, ko nusipelnė, nors aš nesuprantu tokio požiūrio. Kaip krikščionė. 
Jis buvo mirtinai sumuštas, — pridūrė, ir buvo sunku pasakyti, ar ji 
mėgavosi informacija, ar šokoladu. — Tai bjauru ir siaubinga. — Ji nu- 
laižė nuo piršto vyšnių sirupą. — Pirmoji žmogžudystė Emitsbore per 
dvidešimt metų. Mano vyras labai sunerimęs dėl to. Labai sunerimęs. 
Juk jis meras, suprantat. 

— Manote... jūs manote, kad tai galėjo būti tas pats žmogus, kuris 
užpuolė mane? 

— Tai jau šerifo reikalas. — Klerė perspėjamai žvilgtelėjo į Minę, 
bet ši tik nusišypsojo. 

— Taip, iš tiesų. Mes nepaprastai patenkinti, kad grįžo Kamero- 
nas Rafertis. Žinoma, jaunystėje jis irgi buvo pašėlęs. Lakstydavo tuo 
savo motociklu ieškodamas bėdos. — Ji nusijuokė ir išsirinko dar 
vieną saldainį. — Ir rasdavo. Žinau, kai kurie galvojo, kad jis baigs 
gyvenimą už grotų. Nesakau, iš pradžių aš irgi nerimavau, bet man 
atrodo, kad visai logiška, ieškant vieno ramybės drumstėjo, pasiųsti jo 
pėdsakais kitą. 

— Kamas daugiau nei dešimt metų dirbo policijoje, — tarė Klerė 
Lizai. — Jis ne... 

— "Tas tiesa, — įsikišo Minė. — Vašingtone. Man regis, jis ir ten tu- 
rėjo bėdų, bet mes džiaugiamės, kad jis grįžo. Emitsboras — ne Vašing- 
tonas. Kiekvieną vakarą žiūriu Ketvirtojo kanalo žinias ir drebu. Ten 
kiekvieną mielą dieną vyksta žmogžudystės, o čia per dvidešimt metų 
įvyko tik viena. Nors, žinoma, mums tai gana didelė tragedija. 

Ji įsimetė dar vieną saldainį į savo nenuilstančią burną. 

— Nemanau, kad Liza nori... 

— Esu tikra, kad šiai mielai merginai įdomūs mūsų liūdni lai- 
kai, — pertraukė ją Minė. — Klerė irgi išgyveno tragediją, kai prieš 
keletą metų jos tėvas iškrito pro langą. O po metų mažasis Mejersų 
berniukas išgėrė pramoninio valiklio. Prieš penkerius metus netekome 
penkių jaunuolių — žuvo autoavarijoje. Žinoma, jie patys kalti, o senis 
Džimas Pofenburgeris nukrito nuo rūsio laiptų ir nusilaužė sprandą. 
Ir viskas tik dėl stiklainio marinuotų arbūzų. Taip, ir pas mus atsitinka 
tragedijų. Bet ne nusikaltimų. 

— Labai malonu, kad atvažiavote tokį kelią, — tvirtai pareiškė 
Klerė. — Bet aš žinau, kokia jūs užsiėmusi. 

— O, tai mano pareiga. — Minė lipniais pirštais patapšnojo Lizai 
per ranką. — Mes, merginos, turime laikytis išvien. Kai užpuola vieną iš 
mūsų, užpuola visas. Damų klubo rūpestis ne tik kepinių išpardavimas 
ir raukiniai. 

— Prašome perduoti kitoms ponioms, kad aš dėkoju už gėles. 

— Būtinai. Ką gi, geriau jau važiuosiu gaminti vakarienės. Vyrui 
patinka po darbo dienos gauti karšto maisto. 

— Perduokite merui linkėjimus, — tarė jai Klerė. 

— Gerai. — Ji pasiėmė baltą odinę rankinę. — Ketinau užsukti pas 
tave, Klere. 

— O? — Klerė išspaudė šypseną. 

— Dabar, kai tavo... draugai išvyko atgal į Niujorką. Nenorėjau 
trukdyti, kol jie buvo. 

— Jūs tokia nuovoki. 

— Turiu pripažinti, apsidžiaugiau, kad jie neužsibuvo. Žinai, ką 
žmonės kalba. 

— Ką? 

— Juk supranti, brangioji, toji moteris juoda. 

Klerė išpūtė akis. 

— Negali būti, tikrai? 

Sarkazmas atšoko nuo Minės it balionas nuo galvos. 

— Asmeniškai aš esu be galo tolerantiška. Gyvenk ir leisk gyventi 
kitiems, aš taip sakau. Pernai netgi turėjau ateinančią juodaodę namų 
tvarkytoją iš Šeperdstauno. Turėjau atleisti už tingumą, bet tai kas 
kita. 

— Jūs tikra filantropė, ponia Aterton, — kandžiai pastebėjo Klerė. 

Minė nušvito pagirta. 

— Ką gi, juk mes visi Dievo vaikai. 

— Aleliuja, — sumurmėjo Klerė, ir Liza prikando lūpą, kad nesu- 
sijuoktų. 

— Bet, kaip sakiau, ketinau užsukti pas tave pasišnekėti. Damų 
klubas norėtų, kad tu pakalbėtum per mūsų kasmėnesinius pietus. 

— Pakalbėčiau? 

— Apie meną, kultūrą ir panašiai. Galbūt netgi pakviesime repor- 
terį iš Hagerstauno. 

— Nežinau... 

— Jei tinki New York Times, tiksi ir Morning Herald. — Minė 
paplekšnojo jai per skruostą. — Būdama politiko žmona, aš suprantu, 
kaip svarbu yra viešumas. Aš viską sutvarkysiu. Dėl nieko nesijaudink, 
tik pasiruošk puošnią suknelę. Gali užsukti pas Betę, ji sutvarkytų tavo 
plaukus. 

— Mano plaukus? — Klerė juos pačiupinėjo. 

— Žinau, kad jūs, menininkai, esate bohemiški ir visa kita, bet čia 
Emitsboras. Pasipuošk ir pasiruošk pakalbėti apie meną. Galėtum atsi- 
nešti porą savo darbų. Gali būti, kad reporteris norės juos nufotogra- 
fuoti. Ateik į mano namus šeštadienį apie vidurdienį. 

— Šį šeštadienį? 

— Nagi, Klere, negi pamiršai, kad Damų klubas pietauja pirmą 
kiekvieno mėnesio šeštadienį? Visada taip buvo ir visada taip bus. Juk 
tavo mama pirmininkavo jam trejus metus. Tik nevėluok. 

— Taip... ne... 

— Viskas bus gerai. Rūpinkis savimi, Liza. Netrukus vėl užsuksiu 
tavęs aplankyti. 

— Ačiū. — Liza luktelėjo, kol Minė uždarė duris, tada susijuo- 
kė. — Gal reikėtų pakviesti slaugę. 

Klerė sumirksėjo. 

— Tau bloga? 

— Ne, bet tu atrodai it pervažiuota sunkvežimio. 

— Su puošnia suknele. — Klerė giliai iškvėpė ir klestelėjo į 
kėdę. — Nekenčiu tokių renginių. 

Liza vėl nusijuokė. 

— Užtat tavo nuotrauka bus laikraštyje. 

— Taigi. 

— Ji... tokia moteris. 

— Pirmoji Emitsboro ponia ir nuolatinis galvos skausmas. Tikiuo- 
si, ji tavęs nenuliūdino. 

— Ne, nieko. Ji tik norėjo pasirinkti paskalų. Tasai nužudymas... — 
Liza pažiūrėjo į savo koją. — Tikriausiai tai turėtų priversti mane su- 
vokti, kaip man pasisekė. 

— Daktaras Sju geriausias. — Kai Liza kilstelėjo antakį, Klerė pa- 
aiškino: — Aš teiravausi apie jį. Jei kas ir gali grąžinti tave į baletą, tai 
tik jis. 

— Taip sako ir Rojus, ir tėvai. — Liza išlygino paklodę. — Dar ne- 
galiu galvoti apie ateitį, Klere. 

— Tai ir nesistenk. 

— Aš bailė. — Liza šyptelėjo. — Nenoriu galvoti apie rytojų, sten- 
giuosi neprisiminti vakarykštės dienos. Prieš ateinant poniai Aterton, 
mano galvoje vis skambėjo toji malda. Stengiausi jos negirdėti, nors ir 
žinau, kad ji gali ką nors reikšti. 

— Malda. — Klerė paėmė ją už rankos. — Ar gali papasakoti? 

— Odo cicale ca. Zodo... zodo kažkas. Nesąmonė. Bet negaliu jos 
atsikratyti. Tikriausiai kažkas atsijungė mano smegenyse, tik daktarai 
to dar nežino. 

— Aš manau, kad tu pradedi kažką prisiminti. Dalimis. Ar užsi- 
minei apie tai Kamui? 

— Ne, dar niekam nesakiau. 
— Neprieštarausi, jei pasakysiu jam? 
— Ne. — Liza gūžtelėjo pečiais. — Jei tai padės. 


— TOJI MAKDONALD PRADEDA PRISIMINTI. — MERAS ATERTONAS 
grakščiai pasmeigė šakute gabalėlį karšto obuolių pyrago. — Gali tekti 
imtis priemonių. 

— Priemonių? — Bobis Mesė pasitampė marškinių apykaklę. Jie 
per ankšti. Viskas per ankšta. Netgi jo plačios trumpikės varžo jude- 
sius. — Buvo tamsu. Ji nieko nematė. O šerifas ją stebi. Gana atidžiai. 

Atertonas nutilo ir maloningai nusišypsojo Alisai, kai ji priėjo pa- 
pildyti jo kavos puodelio. 

— Pyragas nuostabus, kaip visada. 

— Perduosiu jūsų pagyrimą virtuvei. Būtinai pasakykite poniai 
Aterton, kad tos gėlės, kurias Damų klubas pasodino parke, yra labai 
gražios. Puikus akcentas. 

— Jai bus malonu, kad tau patiko. — Atertonas pasmeigė kitą 
gabalėlį, laukdamas, kol ji nueis prie kito staliuko. Jis išsiblaškęs trep- 
seno koja, pritardamas į taktą Viliui Nelsonui. — Mes nežinome, ką ji 
matė, — tęsė jis. — O dėl šerifo nėra ko jaudintis. 

Bobis gurkštelėjo kavos ir sunkiai nurijo. 

— Aš manau... tai yra kai kurie iš mūsų mano, kad situacija darosi 
nebekontroliuojama... — Jis užsikirto, netekęs žado nuo žybsnio Ater- 
tono akyse. Šaltos ugnies žybsnio. 

— Kai kurie iš mūsų? — ramiai pakartojo Atertonas. 

— Tiesiog... anksčiau būdavo... — Bobio galvoje sukosi žodis 
„smagu, bet jis atrodė velniškai netinkamas. — Noriu pasakyti, anks- 
čiau būdavo tik gyvuliai. Nekildavo jokių bėdų. Niekada nebūdavo 
jokių problemų. 

— Ko gero, tu per jaunas, kad prisimintum Džeką Kimbolą. 

— Ne,aš jį prisimenu. Nors tai buvo prieš man prisidedant. Tačiau 
per pastaruosius metus ar dvejus viskas ėmė keistis. — Bobio žvilgsnis 
nuslydo per salę. — Tos aukos. Ir Bifas. Kai kurie iš mūsų sunerimę. 

— Tavo likimas Šeimininko rankose, — švelniai priminė jam 
Atertonas, kaip primintų nepaklusniam studentui užbaigti užduotį. — 
Tu nepasitiki Juo? Ar manimi? 

— Nene. Tiesiog aš... kai kurie iš mūsų svarsto, ar nereikėtų trupu- 
tį palūkėti, leisti įtampai atslūgti. Bleras Kimbolas irgi domisi. 

— Žurnalisto prakeiksmas, — tarė Atertonas, ramiai mostelėjęs 
ranka. — Jis čia neužsibus. 

— Užtat liks Rafertis, — spyrėsi Bobis. — O kai paaiškės apie 
Sarą... 

— Ta kekšė gavo ko nusipelniusi. — Atertonas palinko į priekį ir 
maloniai pažvelgė į Bobį. — Kokią silpnybę aš čia įžvelgiu? Ji kelia man 
nerimą. 

— Aš tik nenoriu jokių rūpečių. Turiu galvoti apie žmoną ir vaikus. 

— "Taip, tavo Žmona. — Atertonas vėl atsilošė ir nusivalė lūpas 
popierine servetėle. — Galbūt tau bus įdomu sužinoti, kad Bonė Sju 
dulkinasi su kitu. 

Bobis mirtinai išbalo, tada išraudo lyg burokas. 

— Tai melas! Šlykštus melas. 

— Būk atsargus. — Atertono išraiška nepasikeitė, bet Bobis vėl 
išblyško. — Moterys yra kekšės, — tyliai tarė jis. — Toks jų būdas. Ir 
dar priminsiu, kad negali išsukti iš pasirinkto tako. Tu pažymėtas. Kiti 
bandė išsukti ir sumokėjo už tai. 

— Aš nenoriu rūpesčių, — sumurmėjo Bobis. 

— Žinoma, kad nenori. Mes jų ir neturėsime, išskyrus tuos, kurių 
patys prisidarysime. Berniūkštis stebės Klerę, atidžiai stebės. Kiti stebi 
Lizą Makdonald. Ir tave. — Jis vėl nusišypsojo. — Turiu tau dvi užduo- 
tis. Pirma, pasakyk tiems, kurie nepatenkinti, kad yra tik vienas vyriau- 
siasis žynys. Antra, paimk iš Kimbol garažo tą statulą ir nugabenk ją į 
mūsų vietą miške. 

— Tu nori, kad pavogčiau tą metalinį daiktą Klerei iš panosės? 

— Pasitelk į pagalbą išradingumą. — Atertonas patapšnojo Bo- 
biui per ranką. — Žinau, kad galiu pasikliauti tavo lojalumu. — Ir tavo 
baime. 

KAMAS DAR KARTĄ PASKAMBINO Į ELORIDĄ. DIDŽIULIU ATKAKLUMU 
jam pavyko atsekti buvusio šerifo pėdsakais iš Fort Loderdeilo į Ne- 
apolį, iš Neapolio į Arkadiją, iš Arkadijos į Majamį, o iš ten — į mažą 
miestelį prie Okičiobės ežero. Per šešis mėnesius Parkeris sugebėjo pa- 
gyventi visose šiose vietose. Kamui tai buvo panašu į bėgimą. 

Bet nuo ko? 

— Šerifas Arnetė. 

— Šerife Arnete, čia šerifas Rafertis iš Emitsboro Merilende. 

— Merilende, a? Kaip oras? 

Kamas žvilgtelėjo pro langą. 

— Regis, artinasi lietus. 

— Aštuoniasdešimt penki ir saulėta, — linksmai atsiliepė Arne- 
tė. — Tai kuo galiu padėti, šerife? 

— Bandau rasti žmogų, kuris anksčiau dirbo čia prieš mane. Par- 
kerį. Garetą Parkerį. Jis ir jo žmona Beatričė atvyko į jūsų teritoriją 
maždaug prieš metus. 

— Atsimenu Parkerius, — tarė Arnetė. — Jie išsinuomojo namelį 
prie ežero. Nusipirko poilsinį namelį ant ratų. Ketino keliauti. 

Kamas pasitrynė maudžiantį sprandą. 

— Kada jie iškeliavo? 

— Kad neiškeliavo. Jau dešimt mėnesių, kai abu palaidoti Kiparisų 
kalnelyje. 

— Jie mirė? Abu? 

— Namas sudegė iki pamatų. Jame nebuvo dūmų detektoriaus. Jie 
miegojo. 

— Kas sukėlė gaisrą? 

— Rūkymas lovoje, — tarė Arnetė. — Namas buvo medinis. Užsi- 
liepsnojo kaip degtukų dėžutė. Sakote, jis buvo šerifas? 

— Taip. 

— Keista. Jis visiems pasakojo esąs atsistatydinęs draudimo agen- 
tas iš Atlantos. Gal nutuokiate kodėl? 

— Gal. Norėčiau gauti policijos protokolo kopiją, šerife. 

— Galėčiau ją atsiųsti, jei pasakytumėt, ką užuodžiat. 

— Gali būti, kad Parkerių mirtis susijusi su nužudymu, kurį tiriu. 

— Štai kaip? — Arnetė patylėjo. — Reikės man pačiam dar kartą 
užmesti akį. 

— Ar pas juos kas nors lankėsi? 

— Niekas. Jie gyveno atsiskyrę. Man susidarė įspūdis, kad žmona 
norėjo nuleisti bures, o Parkeris nekantravo vėl jas pakelti. Matyt, ne- 
spėjo laiku pakelti. 

— Taip, ko gero, nespėjo. 


PO PENKIOLIKOS MINUČIŲ KAMAS RADO BADĄ, IŠRAŠANTĮ BAUDOS TA- 
loną biuikui raudonoje zonoje priešais biblioteką. 

— Nesuprantu, kodėl ponia Aterton vis palieka čia savo automobi- 
lį, — pradėjo jis. — Ji man kailį nudirs. 

— Meras sumokės baudą. Badai, man reikia pasikalbėti su Sara. 
Norėčiau, kad eitum kartu. 

— Gerai. — Jis susikišo talonus į kišenę. — Ko nors prisidirbo? 

— Nežinau. Pažiūrėsim. 

Badas persibraukė ranka per savo verpetą. 

— Šerife, nenorėčiau... Tik noriu pasakyti, kad Sara šiuo metu turi 
rūpesčių. Pastaruoju metu ji smarkiai pykstasi su motina. 

— Apgailestauju, Badai, tiesiog noriu pateikti jai keletą klausimų. 

— Jei ji ką nors padarė... — Jis pagalvojo apie vyrus, besilankančius 
pas ją. — Manęs ji paklausys. Aš galėčiau pamėginti atvesti ją į protą. 

— Mes tik pasikalbėsime su ja. — Jie perėjo per parką, kur Micė 
Hobeiker supo ant sūpynių savo mažiausiąjį, o ponia Finč vaikštinėjo 
su savo Jorkšyro terjerais. — Damų klubas šiais metais pasodino labai 
gražias gėles. 

Badas pažvelgė į petunijas. Jis suprato, kad Kamas bando sušvel- 
ninti situaciją. Bet Badui nė kiek nepalengvėjo. 

— Sara tiesiog susipainiojusi. Ji niekada neturėjo to, ko norėjo. 
Vyrai visada sekiojo paskui ją, bet nė vienas nebuvo tinkamas. — Jis 
pažvelgė į Kamą, nusuko akis ir krenkštelėjo. 

— Tai buvo seniai, Badai. Ir aš nebuvau pats tinkamiausias. 

Jie priėjo Klaido taverną ir pasuko prie galinio įėjimo. 

— Jos automobilio nėra. 

— Matau, — sumurmėjo Kamas. — Pažiūrėsime, kada ji pradeda 
savo pamainą. — Kamas pasibeldė į galines baro duris. 

— Prakeikimas, mes nedirbame. Atsidarysime penktą. 

— Čia Rafertis. 

— Man nesvarbu, nors ir pats Jėzus Visagalis ateitų alaus, mes ne- 
dirbame. 

— Aš nenoriu alaus, Klaidai. Aš ieškau Saros. 

— Tu ir dar pusė miestelio vyrų. — Klaidas pravėrė duris ir piktai 
dėbtelėjo į jį. Iš ankšto it dėžė kabineto sklido muilo operos garsai. — 
Negi žmogus negali ramiai pasėdėti nė penkių minučių? 

— Kelintą šįvakar Sara pradeda darbą? 

— Ta niekam tikusi... — Jis užsičiaupė iš pagarbos Badui. — Tu- 
rėtų pradėti pusę penkių: Kaip turėjo pradėti pusę penkių vakar ir už- 
vakar. Ji išvis nesiteikė pasirodyti. 

— Ji neatėjo į darbą? 

— Ne, ji neatėjo į darbą. Argi ne taip ką tik pasakiau? Nemačiau 
jos užpakalio nuo šeštadienio vakaro. — Jis bedė pirštu į Badą. — Kai 
pamatysi ją, pasakyk, kad ji atleista. Dabar vietoje jos dirba Dženkinsų 
mergiotė. 

— Ar ji buvo viršuje, savo kambaryje? 

— Iš kur man žinoti, velniai rautų? Aš vienas iš nedaugelio mies- 
telio vyrų, kurie nelaipioja šiais laiptais. — Jis nudelbė akis, pamatęs 
susirūpinusį Bado veidą. Bet, kad juos kur, jie sutrukdė jam žiūrėti 
mėgstamą laidą. 

— Neprieštarausi, jei pažiūrėsime viršuje? 

— Kas man darbo. Tu įstatymas, o jis jos brolis. 

— Tai gal duotum raktą, Klaidai? 

— Jėzau švenčiausias. — Jis nusisuko ir trankiai atidarė stalčių. — 
Pasakyk jai, kad jei nesumokės nuomos iki savaitės pabaigos, tegu neš- 
dinasi lauk. Čia ne kokie labdaros namai. — Jis įgrūdo raktą Kamui į 
ranką ir užtrenkė duris. 

— Štai kodėl aš jį myliu, — tarė Kamas. — Už jo linksmą šypseną 
ir paslaugumą. 

— Keista, kad Sara neatėjo į darbą, — sumurmėjo Badas, lipdamas 
laiptais. — Ji nekantrauja susitaupyti ir išvažiuoti į miestą. 

— Ji pykstasi su motina, — priminė Kamas. — Galbūt nusprendė 
pasiimti porą laisvų dienų, kad atvėstų. — Jis pasibeldė, palaukė, tada 
įkišo raktą. 

Kambarys buvo beveik tuščias. Pintas ovalo formos kilimėlis, 
atbrizgęs palei kraštus, tebegulėjo vietoje. Ištraukiama lova buvo ne- 
paklota, raudonos poliesterio paklodės susiglamžiusios. Šalia lovos sto- 
staliukas su veidrodžiu. Viskas buvo pasidengę dulkėmis, ir Kamas 
galėjo matyti šviesesnius lopinėlius ten, kur stovėjo buteliukai ir kremo 
indeliai. Jis atidarė spintą ir rado ją tuščią. 

— Panašu, kad ji išsikraustė. 

— Ji neišvažiuotų nieko nepasakiusi. Žinau, ji pyksta ant mamos, 
bet būtų pasakiusi man. 

Kamas ištraukė stalčių. 

— Jos drabužių nėra, 

— Taip, bet... — Badas persibraukė ranka per plaukus. — Ji taip 
nepadarytų, Kamai. Tikrai būtų man pasakiusi. 

— Gerai, mes išsiaiškinsim. Gal apžiūrėk vonios kambarį? 

Kamas ištraukė likusius stalčius, apžiūrėjo juos ir po jais. Jis stengėsi 
negalvoti apie Sarą kaip apie žmogų, stengėsi neprisiminti, kokia ji buvo 
visus tuos metus. Arba kaip žiūrėjo į jį, kai jie matėsi paskutinį kartą. Gali 
būti, kad ją viskas užkniso, ir ji tiesiog pabėgo. Kai pritrūks pinigų, sugrįš. 

Tačiau apžiūrinėdamas tuščius stalčius, jis negalėjo pamiršti tele- 
fono skambučio šeštadienio naktį. 

Jie žudo ją. 

Jis rado maišelį, priklijuotą prie veidrodžio staliuko stalčiaus nu- 
garėlės. Jame buvo pluoštas banknotų. Skaičiuodamas juos, jis pajuto 
didėjant šleikštulį. 

— Ji paliko pusę indelio veido kremo ir... — Badas stabtelėjo vo- 
nios kambario tarpduryje. — Kas tai? 

— Radau juos priklijuotus prie stalčiaus. Badai, čia keturi šimtai 
trisdešimt septyni doleriai. 

— Keturi šimtai? — Badas suglumęs išpūtė akis. — Ji taupė. Taupė, 

kad galėtų išvažiuoti. Kamai, ji niekada nebūtų išvažiavusi be šių pini- 
gų. — Nenuleisdamas žvilgsnio nuo Kamo, jis lėtai atsisėdo ant lovos 
krašto. — O Jėzau. Ką mes darysim? 

— Paskambinsim valstijos policijai ir pranešime apie dingusį 
žmogų. Ir pasikalbėsim su tavo motina. — Jis įsikišo maišelį su pinigais 
į kišenę. — Badai, ar Sara turėjo reikalų su Parkeriu prieš jam išvykstant 
iš miestelio? 

— Su Parkeriu? — Badas stebeilijosi į Kamą tuščiu žvilgsniu, pas- 
kui paraudo. — Manau, kad galėjo turėti. Jėzau, Kamai, tu juk nemanai, 
kad ji išvažiavo į Eloridą pas Parkerį? Ji šaipydavosi iš jo. Ji negalvojo 
apie jį. Tiesiog jis... Ji taupė, — sumurmėjo jis. 

— Arji kada nors pasakojo tau apie jį? Gal minėjo, kad jis priklau- 
so kokiam klubui? 

— Klubui? Turi galvoje kaip „Briedžių“ ar panašiai? 

— Ar panašiai. | 

— Jis lankydavosi „Legione“. Pats tai žinai. Aš tau sakau, ji nebūtų 
važiavusi pas Parkerį. Ji vos galėjo pakęsti jį. Sara nebūtų šitaip visko 
palikusi — pinigų, šeimos — ir išlėkusi pas Parkerį. 

— Žinau. — Jis uždėjo ranką Badui ant peties. — Badai, su kuo ji 
dar miegojo? 

— Jėzau, Kamai. 

— Atleisk. Mes turime nuo ko nors pradėti. Gal buvo koks ypatin- 
gai įkyrus, kuris sekiodavo paskui ją? 

— Deivis Ryderis vis prašė tekėti už jo. Bet ji tik juokėsi iš to. Os- 
karas Rudis varvino seilę, bet, kiek Žinau, čia jis neateidavo. Pasak Saros, 
jis bijo žmonos. Daugybė kitų. Ji sakė, kad ją lanko daugelis Emitsboro 
ir aplinkinių miestelių vyrų. Ji taip kalba, bet tai nieko nereiškia. 

— Gerai. Eime, paskambinsim į policiją. 

— Kamai, ar tu manai, kad jai kas nors atsitiko? Kas nors bloga? 

Kartais geriau meluoti. 

— Aš manau, kad ji tikriausiai išlėkė kur nors įsiutusi. Sara visuo- 
met pirmiausia padaro, o tik paskui pagalvoja. 

— Taip. — Neturėdamas nieko kita, Badas įsikibo į šią versiją. — Ji 
sugrįš, kai atvės, ir įkalbės Klaidą grąžinti ją į darbą. 

Tačiau širdyje nė vienas iš jų tuo netikėjo. 

DŽOLIN BATS SĖDĖJO VIRTUVĖJE IR SUDARINĖJO SĄRAŠUS. TAI BUVO 
pirma laisva popietė per ilgą laiką. Savaitės dienomis lankytojų būna 
nedaug, tad Vilas kaip nors susitvarkys. 

Juk ne kiekvieną dieną tavo sūnus baigia gimnaziją. 

Jai kėlė nerimą tai, kad Ernis nerodė jokio susidomėjimo koledžu. 
Bet ji stengėsi per daug nesikišti. Pagaliau ji juk irgi nesimokė koledže, 
o gyvenimas susiklostė tiesiog puikiai. Vilas, kuris jau matė Ernį su dip- 
lomu rankose, buvo karčiai nusivylęs. Betgi jis niekada nesusitaikė ir su 
tuo, kad Ernis atsisakė po pamokų padėti jiems picerijoje. 

Juodu su Vilu jau pasiruošė tam smūgiui, nutarė ji. Jie taip sunkiai 
dirbo, kad picerija taptų populiari ir Ernis perimtų jau klestintį verslą. 
O jis mieliau pilsto benziną. 

Jam jau beveik aštuoniolika. Iki tokio amžiaus ji ne kartą buvo nu- 
vylusi savo tėvus. Tiesiog norėtųsi... Džolin padėjo rašiklį į šoną. Tiesiog 
norėtųsi, kad sūnus dažniau šypsotųysi. 

Ji išgirdo jį įeinant pro duris ir tučtuojau pralinksmėjo. Kaip seniai 
jie besėdėjo virtuvėje ir besikalbėjo. Anksčiau, būdavo, jis grįžta iš mo- 
kyklos, valgo sausainius ir jie kartu sprendžia ilgus dalybos uždavinius. 

— Erni. — Ji išgirdo, kaip jis dvejodamas stabtelėjo ant laiptų. 
Berniukas per daug laiko praleidžia savo kambaryje, pagalvojo ji. Per 
dažnai būna vienas. — Erni, aš virtuvėje. Eikš čia. 

Jis įėjo į virtuvę, susikišęs rankas į kišenes. Jai pasirodė, kad jis 
pablyškęs, bet paskui prisiminė, kad pirmadienį jam buvo bloga. Nervi- 
nasi dėl mokyklos baigimo, tarė sau ir nusišypsojo jam. 

— Ką tu čia veiki? 

Jo žodžiai nuskambėjo lyg kaltinimas, bet ji prisivertusi šyptelėjo. 

— Pasiėmiau laisvą popietę. Niekaip neįsidėmiu tavo grafiko. Tu 
šiandien nedirbi? 

— Pradėsiu penktą. 

— Gerai, tada turime šiek tiek laiko. — Ji atsistojo ir nuėmė storą 
baltą keraminį dangtelį nuo dubenėlio, kuris atstojo sausaininę. — Par- 
nešiau šokoladinių sausainių. 

— Aš nealkanas. 

— Pastarąsias porą dienų beveik nieko nevalgai. Ar tau vis dar blo- 
ga? — Ji ištiesė ranką, norėdama paliesti sūnaus kaktą, bet jis atšoko. 

— Aš nenoriu tų tavo sausainių, supratai? 

— Gerai. — Ji jautėsi taip, tarytum žiūrėtų į nepažįstamąjį, kurio 
akys per tamsios, oda per blyški. Jo rankos nerimo kišenėse. — Kaip 
sekėsi mokykloje? 

— Mes nieko neveikiame, tik stumiame laiką. 

— Ką gi... — Ji pajuto blėstant šypseną ir vėl ištempė lūpas. — Ži- 
nau, koks tai jausmas. Paskutinė savaitė mokykloje prilygsta paskutinei 
savaitei kalėjime. Išlyginau tavo mantiją. 

— Gerai. Turiu eiti. 

— Aš norėjau pasikalbėti su tavim. — Ji siektelėjo sąrašų. — Apie 
šeimos šventę. 

— Kokią dar šventę? 

— Pameni, mes kalbėjomės apie tai. Sekmadienį, po ceremonijos. 
Atvažiuoja seneliai ir teta Marsė. Nana su Frenku atvyks iš Klivlendo. 
Nežinau, kur reikės visus suguldyti, bet... 

— Ko jiems čia reikia? 

— Jie atvažiuoja dėl tavęs. Žinau, kad turi tik du bilietus į cere- 
moniją, nes mokykla per maža, bet tai dar nereiškia, kad negalime visi 
susirinkti ir surengti šventę. 

— Aš juk sakiau, kad nenoriu jokios šventės. 

— Ne, tu sakei, kad tau nerūpi. — Ji vėl padėjo sąrašus ant stalo ir 
pasistengė susivaldyti. 

— Ką gi, man rūpi, bet aš nenoriu jokio vakarėlio. Nenoriu matyti 
nė vieno iš tų žmonių. Išvis nieko nenoriu matyti. 

— Deja, teks. — Ji išgirdo savo balsą, ramų, šaltą ir nepalenkiamą, 
ir suvokė, kad prabilo kaip jos motina. Uždaras ratas, pavargusi pa- 
galvojo ji. — Viskas jau suplanuota, Erni. Tavo tėvo mama ir patėvis 
bus čia šeštadienį vakare kartu su kai kuriais tavo pusbroliais. Visi kiti 
atvažiuos sekmadienio rytą. — Ji kilstelėjo ranką, užkirsdama kelią jo 
skundams, kaip eismo reguliuotojas, stabdantis automobilius. Dar vie- 
nas motinos įprotis, prisiminė ji. — Tu gal ir nenori jų matyti, bet jie visi 
nori matyti tave. Jie didžiuojasi tavimi ir nori būti drauge tau žengiant 
į naują gyvenimą. 

— Aš baigiu mokyklą. Kas čia tokio sumautai svarbaus? 

— Nekalbėk taip su manim. — Ji prisiartino prie jo. Jis lenkė ją 
ūgiu, bet ji buvo motina, ir tai teikė jai tvirtybės. — Man nerūpi, tau 
septyniolika ar šimtas septyni — daugiau niekada su manimi taip ne- 
kalbėk. 

— Aš nenoriu matyti krūvos kvailų giminaičių. — Jo balsas su- 
trūkčiojo, ir jis išsigando, nes negalėjo to sustabdyti. — Nenoriu vaka- 
rėlio. Mokyklą baigiu aš, ar ne? Negi neturiu pasirinkimo? 

Jos širdis prisipildė užuojautos jam. Ji prisiminė, ką reiškia būti 
įkalintai tėvų nustatytų ribų. Tuomet ji irgi to nesuprato. 

— Man labai gaila, bet, regis, neturi. Erni, tai tik pora dienų. 

— Aišku. Mano gyvenimo. — Jis spyrė į kėdę ir parvertė ją. — Tai 
mano gyvenimas. Kai persikėlėme čia, tu irgi neleidai man pasirinkti. 
Nes tai man turėjo būti „gerai“. 

— Mudu su tavo tėvu taip manėme. Mes galvojome, kad mums 
visiems taip bus geriau. 

— Žinoma. Tiesiog nuostabu. Atplėši mane nuo visų mano draugų 
ir įkiši į kažkokį kaimą, kur vaikai kalba tik apie elnių šaudymą ir kiau- 
lių auginimą. O vyrai žudo moteris. 

— Ką tu kalbi? — Ji palietė jo ranką, bet jis piktai ją atitraukė. — 
Erni, žinau, kad toji moteris buvo užpulta, ir tai siaubinga. Bet jos niekas 
nenužudė. Tokių dalykų čia nebūna. 

— Tu nieko nežinai. — Dabar jo veidas buvo baltas it numirėlio, 
akys kupinos kartėlio ir drėgnos. — Tu nieko nežinai apie šį miestelį. 
Nieko nežinai apie mane. 

— Žinau, kad myliu tave ir nerimauju dėl tavęs. Galbūt per daug 
laiko leidžiu restorane ir per mažai kalbuosi su tavim. Prisėsk dabar. Pa- 
sėdėk su manim, pasikalbėkim. 

— Per vėlu. — Jis užsidengė rankomis veidą ir pradėjo verkti taip, 
kaip ji jau seniai nebuvo mačiusi jo verkiant. 

— O, vaikeli. Brangusis, eikš. Pasakyk man, ką turėčiau padaryti. 

Bet kai ji apkabino jį, jis atšoko. Jo akyse nebebuvo skausmo, tik 
pyktis. 

— Per vėlu. Aš jau pasirinkau. Pasirinkau, ir kelio atgal nėra. Tie- 
siog palik mane ramybėje. Palik ramybėje, tai tu sugebi geriausiai. 

Ernis griūte išgriuvo iš namų ir pasileido bėgti. Kuo garsiau moti- 
na jį šaukė, tuo greičiau jis bėgo. 

KLERĖ DĖLIOJO PASKUTINIUS ALISOS SKULPTŪROS AKCENTUS. TAI BUS 
pirmasis darbas „Betadaino“ moterų ekspozicijai. Skulptūroje įkūnytas 
grakštumas, kompetencija, stiprybė ir tylus ryžtingumas. Vargu ar su- 
galvosi geresnių savybių moteriai. 

Ji kilstelėjo galvą, išgirdusi cypiant Ernio automobilio padangas, 
kai jis nuriaumojo gatve. Suraukė kaktą, išgirdusi jo motinos šūksnius. 
Jei Salė nebūtų pasakiusi apie teleskopą, Klerė būtų pati puolusi paskui 
jį ir bandžiusi nuraminti. 

Nesikišk, paliepė sau, grįždama prie darbo. Jei iš pat pradžių nebū- 
tų įsivėlusi, dabar nesijaustų taip keistai ir nejaukiai, vakarais užtrauk- 
dama miegamojo užuolaidas. 

Be to, jai pakanka savų rūpesčių. Kontraktai, užsakymai, santykiai, 
kurių ji nebegali valdyti, ta prakeikta kalba per Damų klubo pietus. Ji 
nupūtė nuo akių plaukų sruogą ir pažiūrėjo į laikrodį. Kad tik nepa- 
mirštų pasakyti Kamui apie tą frazę, kurią prisiminė Liza. 

Kur jis, po galais? 

Grįždama iš ligoninės, ji užsuko į nuovadą, bet jo ten nebuvo. 
Paskambino į namus, bet jis neatsiliepė. Tikriausiai užsiėmęs tvarkos 
palaikymu, pagalvojo ji ir šyptelėjo. Kad ir kaip ten būtų, netrukus pasi- 
matys su juo, kai abu baigs darbus. 

Klerė išjungė litavimo lempą ir atsitraukė. Neblogai, pagalvojo pri- 
simerkdama. Sukilo jaudulys. Visai neblogai. Galbūt nebus visiškai taip, 
kaip tikėjosi Alisa, nes moteriškos formos buvo pailgintos, padidintos, 
bruožai neatpažįstami. Tai gali būti bet kuri moteris, pamanė Klerė. 
Taip ir pavadins ją. Keturios rankos Alisą gali šiek tiek sugluminti, bet 
Klerei jos simbolizavo moters gebėjimą daryti kelis darbus vienu metu 
ir su ta pačia nepajudinama kompetencija. 

— Kas tai turėtų būti? — už nugaros pasigirdo Blero balsas, ir Kle- 
rė krūptelėjo. — Sulysusi deivė Kali? 

Pyktis apleido ją. Bleras matė, kaip jis tirpsta jos akyse, o jos tam- 
sėja ir drėksta. 

— Jos buvo tėčio. 

— Tėčio? — Jo pirštai suglebo ant jos pečių. Kad ir ką jis įtarė, kad 
ir ko baiminosi, bet tik ne šito. — Ką nori tuo pasakyti? 

— Radau jas palėpėje, dėžėse, kurias sukrovė mama. Ji išsaugojo 
daugumą jo knygų ir kitų daiktų. Sodininko marškinius ir jo... jo su- 
gedusį kompasą. Akmenis, kuriuos jis parsivežė iš kelionės po Didįjį 
kanjoną. Blerai, aš maniau, kad ji viską išmetė. 

— Ir aš. — Jis pasijuto it vėl būtų vaikas, sutrikęs, pažeidžiamas, 
liūdnas. — Prisėskim. 

Jie atsisėdo ant laiptelių tarp garažo ir virtuvės. 

— Man visada atrodė, kad po to, kai jis mirė, ji paprasčiausiai... viską 
pamiršo. Supranti, ką noriu pasakyti, — Klerė sunėrė pirštus ir suspaudė 
juos tarp kelių. — Man buvo skaudu matyti, kaip ji suėmė save į rankas ir 
gyveno toliau. Širdyje žinojau, kad jai tenka daug ką išgyventi. Žlungantis 
verslas, tas siaubingas skandalas dėl prekybos centro. Ir tai, kad nors tėčio 
mirtis buvo pripažinta nelaimingu atsitikimu, visi svarstė, ar jis nenusi- 
žudė. Ji taip puikiai su viskuo tvarkėsi. Širdyje nekenčiau jos už tai. 

Jis apkabino ją per pečius. 

— Ji turėjo rūpintis ir mumis. 

— Žinau. Žinau. Tiesiog atrodė, kad ji niekada nesuklumpa, su- 
pranti? Ji niekada nesusvyravo, nepalūžo, todėl man atrodė, kad jai 
visiškai nerūpi. O dabar randu tuos daiktus, rūpestingai sudėtus į dėžes, 
netgi menkniekius, kurie jam tiek daug reiškė. Man regis, dabar aš su- 
prantu, kaip ji jautėsi taip gyvendama. Gailiuosi, kad ji neleido man jai 
padėti. 

— Tu negalėjai padėti. Tau buvo blogiau, Klere. Tu jį radai. Aš taip 
ir nepamačiau... — Jis akimirką užsimerkė ir atrėmė galvą į josios. — 
Mama irgi. Mes visi jo netekome, bet tau vienintelei teko tai pamatyti. 
Tą pirmą naktį ji visą laiką buvo šalia tavęs. 

— Aš nežinojau. 

— Daktaras Kremptonas davė tau migdomųjų, bet tu vis šaukei 

miegodama. Ir verkei. — Bleras stipriai suspaudė Klerei ranką. — Mama 
visą naktį sėdėjo prie tavo lovos. Paskui viskas vyko labai greitai. Laido- 
tuvės, toji istorija apie kyšininkavimą. 

— O, kad būčiau žinojusi. Kad būčiau supratusi. 

Kurį laiką jie sėdėjo tylėdami. 

— Papasakok man apie knygas. 

— Radau jas viršuje. Žinai, kad tėtis mėgdavo skaityti — viską. — 
Ji kalbėjo per greitai, todėl atsistojo, tikėdamasi apsiraminti. — Jis buvo 
tarsi apsėstas religijos. Jis buvo auklėjamas... 

— Žinau. — Manijos. Maištavimas. Galia. Gerasis Dievas. 

— Jis tiesiog ryte rydavo tokias knygas. Nuo Martino Liuterio iki 
Budos ir visa kita. Manau, jis tiesiog stengėsi išsiaiškinti, kas yra teisin- 
ga. Jei išvis kas nors teisinga. Tai nieko nereiškia. 

Bleras irgi atsistojo ir paėmė ją už nervingai virpančių rankų. 

— Ar sakei Kamui? 

— Kodėl turėčiau? — Jos balse pasigirdo išgąstis. — Tai su juo ne- 
turi nieko bendra. 

— Ko tu bijai? 

— Nieko. Aš nieko nebijau. Net nesuprantu, kodėl mes kalbame 
apie tai. Nunešiu tas knygas atgal į palėpę. 

— Kamas tiria versiją, kad Bifo mirtis ir Lizos Makdonald užpuo- 
limas gali būti susiję su kultu. 

— Tai juokinga. Net jei ir būtų koks ryšys, vargu ar tai liečia tėtį. Jo 
nėra jau daugiau kaip dešimt metų. 

— Klere, pagalvok logiškai. Tai maža, uždara bendruomenė. Jei 
šiame miestelyje veikia kultas, o tu rastum kieno nors namuose knygą 
apie satanizmą, kokią išvadą padarytum? 

— Nežinau. — Ji ištraukė rankas. — Nesuprantu, kaip tai susiję. 

— Mes abu žinome, kad tai susiję, — tyliai tarė jis. — Tėtis miręs, 
Klere. Jam nereikia, kad tu jį saugotum. 

— Jis negalėjo turėti nieko bendra su tuo. Jėzau, Blerai, aš irgi per- 
skaičiau tas knygas. Bet neketinu pulti aukoti nekaltų mergelių. 

— Tu nusiuntei Kamą į fermą, nes Bifo kambaryje radai tokią 


pačią knygą. 

Ji pakėlė galvą ir pažvelgė į jį. 

— Atrodo, tu gerai informuotas apie tai, kas vyksta. 

— Sakiau tau, aš padedu jam. Esmė ta, jog tu manei pakaksiant 
vienos knygos, kad jis pradėtų tyrimą. Ir tu buvai teisi. Žinai, ką jis ten 
rado? 

— Ne. — Ji apsilaižė lūpas. — Aš neklausiau. Nenoriu žinoti. 

— Jis rado įrodymų, kad ten buvo laikoma Karlė Džeimison. 

— O Dieve. | 

— Jis rado ir narkotikų. O jo motina pasakė jam sudeginusi juodą 
apsiaustą, juodas žvakes ir keletą pornografinių satanistinės pakraipos 
žurnalų. Nėra abejonės, kad Bifas priklausė kažkokiam kultui. O kultui 
reikia daugiau nei vieno žmogaus. 

— Tėčio nebėra, — pakartojo ji. — O kai jis buvo gyvas, negalėjo 
pakęsti Bifo Stoukio. Tu juk netiki, kad mūsų tėvas galėjo grobti jaunas 
merginas. 

— Aš netikėjau, kad jis gali daryti ir ką nors neteisėto, bet klydau. 
Turime pripažinti tai, Klere. Ir susitaikyti. 

— Neaiškink man, su kuo aš turiu susitaikyti: — Ji nusisuko nuo jo. 

— Jei tu nepasakysi Kamui, pasakysiu aš. 

Ji stipriai užsimerkė. 

— Jis buvo ir tavo tėvas. 

— Ir aš mylėjau jį ne mažiau negu tu. — Jis sugriebė ją ir atsuko į 
save. — Velniai rautų, Klere, tu manai, kad man lengva? Negaliu net pa- 
galvoti, kad yra galimybė, nors ir pati menkiausia, kad tėtis galėjo būti 
su tuo susijęs. Tačiau dabar mes turime kažką daryti. Negalime grįžti 
atgal ir visko ištaisyti. Bet galbūt, tik galbūt, jei mes viską išsiaiškinsime, 
galėsime šį tą pakeisti. 

— Gerai. — Klerė užsidengė veidą. Kai nuleido rankas, jos akys 
buvo šaltos ir sausos. — Gerai. Bet Kamui pasakysiu aš. 


— GREIČIAUSIAI JI TIESIOG PABĖGO. — MIKAS MORGANAS GURKŠTELĖJO 
kavos ir linktelėjo Kamui. — Juk žinai, kokia ji. Jei šaus koks šišas į gal- 
vą, tai padarys bet ką. 

— Galbūt. — Kamas spausdino pranešimą. — Tačiau keista, kad ji 

nepasiėmė pinigų. Jos motina papasakojo man, kad pykosi su Sara dėl 
jos šalutinio uždarbio. Sara pasakė, kad nebeilgai taip uždarbiaus. Užsi- 
minė apie kažkokį sandėrį, kuris neva padėsiąs jai praturtėti. 

— Tikriausiai tik paistė, — garsiai svarstė Mikas. Jam nepatiko, kad 
Kamas taip domisi šia istorija. Jis nesitikėjo, kad kas nors pasiges Saros 
Hjuit. — Arba susirado kokį vyruką ir išdūmė su juo. Galvą dedu, kad ji 
grįš į miestelį po kelių dienų. — Jis pastatė puodelį ir atsiduso. — Nesu- 
prantu aš tų moterų, Kamai, tikrai. Mano žmona išvažiavo visai savaitei 
pas savo motiną, nes išpeikiau jos kepsnį. Nesuprasi, ko joms trūksta. 

— Sutinku. — Kamas ištraukė lapą iš rašomosios mašinėlės. — Bet 
geriau paskelbsiu apie jos dingimą. Badas labai sunerimęs. Gali būti, 
kad porą dienų tau teks padirbėti už jį. 

— Žinoma. Jis geras vaikis, tas Badas. Niekaip nesuprantu, kodėl jo 
sesuo pasirinko tokį kelią. Nori, kad perimčiau Bado maršrutą? 

— Būčiau dėkingas. Jis dabar su savo mama. Bet pirmiau baik gerti 
kavą. Laiko yra. 

— Tada gerai. — Jis vėl atsilošė, ir kėdė sugirgždėjo. — Kaip keis- 
ta, kad radai visa tai fermoje. Niekada nebūčiau pagalvojęs, kad Bifas 
Stoukis vartoja narkotikus. Taip, jis mėgo alų, bet negaliu įsivaizduoti jo 
šniaukščiančio miltelius. 

— Tai verčia mane abejoti, ar gerai pažįstame miestelio žmones. Tu 
juk žaisdavai su juo pokerį, ar ne? 

— Taip, retkarčiais. — Mikas nusišypsojo prisiminęs. — Susi- 
rinkdavome, prisigerdavome, valgydavome sumuštinius su saliamiu ir 
žaisdavome iki tam tikros ribos. Nelabai teisėta, geriau pagalvojus, bet 
niekas nesipiktina dėl bingo prie katalikų bažnyčios ar kitų žaidimų. 

— Kaip dėl narkotikų? 

Mikas kilstelėjo antakius. 

— Liaukis, Kamai. Juk nemanai, kad jie būtų darę tai mano aki- 
vaizdoje? Prakeikimas, negaliu įsivaizduoti Rudžio, prisidegančio suk- 
tinę. O tu? 

Kamas šyptelėjo. 

— Ne. Bet, matai, mes sunkiai įsivaizduojame čia narkotikus ir 
žmogžudystes. O turime ir viena, ir kita. 

— Manyčiau, tai susiję. Tikriausiai Bifas susimovė, ir koks nors 
miesto prekeivis padėjo jį į vietą. 

Kamas abejingai linktelėjo. 

— Šiandien sužinojau dar vieną keistą naujieną. Parkeris ir jo 
žmona negyvi. 

— Šerifas Parkeris? — Mikas išsitiesė kėdėje. Viduje viskas ėmė 
drebėti. — Jėzau, Kamai. Kaip tai atsitiko? 

— Sudegė namas. Jie gyveno prie ežero Floridoje. 

— Loderdeile. 

— Ne. — Kamas sunėrė pirštus. — Jie išsikėlė iš Loderdeilo. Tiesą 
sakant, per pastaruosius metus jie apkeliavo vos ne visą valstiją. 

— Nenuoramos. 

— Įdomu, ko nerimo. Laukiu policijos ir gaisrininkų ataskaitų. 

Mikas tarsi matė išplerusiu pilvu Parkerį ten, kur dabar sėdėjo 
Kamas, ir negalėjo atsitokėti. 

— Kam tos ataskaitos? 

— Sužinosiu, kai jas pamatysiu. — Jis pakėlė galvą, įėjus Klerei. 
Kamas paskubomis sugraibė dokumentus ant stalo, tada jai nusišypso- 


jo. — Sveika. 

— Sveikas. — Ji vos pajėgė išspausti šypseną. — Laba diena, pone 
Morganai. 

— Sveika. Girdėjau, kad gavai didelį užsakymą iš kažkokio žymaus 
muziejaus. 


— Panašiai. — Ji padėjo ant stalo maišelį su knygomis. — Sutruk- 
džiau? 

— Ne. — Mikas vėl pastatė puodelį. Iš Kamo veido suprato, kad šis 
neketina aptarinėti su juo Parkerio reikalų. — Šiaip plepam. 

— Norėčiau pasikalbėti su tavim, — tarė ji Kamui, — jei turi mi- 
nutę. 

— Turiu keletą. — Jis pastebėjo jos susirūpinusį veidą ir žvilgtelėjo 
į Miką. 

— Ką gi, tai aš eisiu. — Pavaduotojas atsistojo. — Grįšiu septintą. 

— Ačiū. 

— Malonu buvo pasimatyti, Klere. — Praeidamas jis lengvai pa- 
tapšnojo jai per petį. 

— Ir man. — Ji palaukė, kol jis uždarė duris, ir iš karto prapliu- 
po. — Nemanau, kad tai ką nors reiškia. Dar daugiau, nemanau, kad tai 
tavo reikalas. Bet... 

— Minutėlę. — Jis kilstelėjo ranką, tada paėmė josios. — Ar turė- 
čiau pasiruošti puolimui? 

— Atleisk, — tarė ji ramiau. — Tiesiog kalbėjausi su Bleru, ir man 
nepatinka, kaip viskas baigėsi. 

— Nori, kad įkrėsčiau jam į kailį? 

— Ne. — Šį kartą ji šyptelėjo. — Pati galiu. Kamai, negalvok, kad 
slėpiau tai nuo tavęs. Tiesiog manau... vis dar manau, kad tai šeimos 
reikalas. 

— Kodėl tau paprasčiausiai man nepapasakojus? 

Tačiau ji tylėdama ištraukė knygas iš maišelio ir padėjo ant stalo. 
Jis apžiūrėjo jas, vieną po kitos. Porą tokių jau buvo matęs pas Bifą ir 
bibliotekoje. Kol jis žiūrinėjo, Klerė prisidegė cigaretę. 

Jos buvo senos ir aiškiai dažnai skaitytos. Kai kurių puslapiai buvo 
aptaškyti kava arba gėrimais. Kai kur pabrauktos pastraipos, užlenkti 
puslapiai. 

— Iš kur tu jas gavai? 

Ji išpūtė dūmus. 

— Jos mano tėvo. 

Žiūrėdamas į ją, Kamas padėjo knygas į šoną. 

— Gal geriau prisėsk ir paaiškink. 

— Aš pastovėsiu ir paaiškinsiu. — Ji vėl nervingai įtraukė dūmą ir 
iškvėpė. — Radau jas palėpėje, sudėtas į dėžes. Tėvo kabinete. Nežinau, 
ar tu žinojai, bet jis labai domėjosi religija. Visomis religijomis. Jis tu- 
rėjo knygų apie islamą, induizmą, katalikybę — apie ką tik nori. Bleras 
mano, kad turėjau atnešti jas tau. 

— Turėjai. 

— Aš nesutinku. — Ji užgesino cigaretę, perlauždama ją perpus. — 
Bet Bleras primygtinai reikalavo, todėl paklusau. Ir atnešiau. 

— Prisėsk, Laiboji. 

— Aš nenusiteikusi apklausai. Atnešiau jas tau, kad galėtum daryti 
su jomis, ką nori. 

Jis tylėdamas žiūrėjo į ją. Jos akys buvo per ryškios, lūpos virpėjo. 
Kamas atsistojo ir apėjo aplink stalą. Klerė stovėjo nejudėdama. Jis ap- 
kabino ją. 

— Žinau, tai nelengva. 

— Ne, nežinai. Negali žinoti. 

— Jei galėčiau rinktis, liepčiau tau pasiimti tas knygas ir išeiti, kad 
galėtume apsimesti, jog to niekada nebuvo. — Jis atšlijo. — Bet aš ne- 
galiu. 

— Jis buvo geras žmogus. Kartą man jau teko klausytis, kaip 
žmonės kalbėjo apie jį baisius dalykus. Nemanau, kad pakelčiau tai dar 
kartą. 

— Aš padarysiu viską, ką galiu. Tą galiu pažadėti. 

— Noriu, kad pasistengtum patikėti juo. Noriu, kad suprastum, jog 
tai, kad jis turėjo šias knygas, skaitė jas, studijavo ir netgi iš dalies tikėjo 
tuo, kas jose teigiama, nepadarė jo blogu žmogumi. 

— Tada leisk man pabandyti tai įrodyti. Sėskis. Prašau. 

Ji įsitempusi atsisėdo ir susidėjo ant kelių rankas. 

— Klere, ar jis kada nors kalbėjo su tavim apie šias knygas arba 
apie tai, kas jose parašyta? 

— Niekada. Jis tik kalbėjo apie religijas. Tai buvo svarbi tema, ypač 
po to... po to, kai pradėjo gerti. Jis atsigręžė į bažnyčią. Jis buvo auklė- 
jamas kataliku, tačiau būtent dėl to, kaip buvo auklėjamas, jis nekentė 
organizuotos religijos. 

— Kada jis atsigręžė į bažnyčią? 

— Kai man buvo septyneri, gal aštuoneri. Ji tapo man labai svarbi. 
Mudviem su Bleru teko mokytis katekizmo ir priimti Pirmąją Komuniją. 

— Tai buvo maždaug prieš dvidešimt metų? 

— Taip. — Ji blankiai šyptelėjo. — Laikas bėga. 

Jis pasižymėjo tai, svarstydamas, su kuo tai galėjo būti susiję. 

— Ar tu nesistebėjai kodėl? 

— Žinoma, stebėjausi. Tuo metu buvau per maža, kad galvočiau 
apie tai. Bet man patiko mišios, muzika, kunigo drabužiai. Visas ritua- 
las. — Ji staiga nutilo sutrikusi, kad pasirinko tokį žodį. — Vėliau gal- 
vodavau, kad jis paprasčiausiai senstelėjo, todėl nustojo maištauti prieš 

visus tuos dalykus, kurių nekentė augdamas. Galbūt jam trūko saugu- 
mo ir pažįstamos aplinkos. Tuo metu jam turėjo būti beveik tiek pat, 
kiek dabar man, — sumurmėjo ji. — Beveik trisdešimt, kai Žmogus ima 
svarstyti, koks bus jo likęs gyvenimas. Jis nerimavo dėl Blero ir manęs. 
Kad mes neturime jokio religinio išsilavinimo. Jis tarsi atsilygino savo 
tėvams, pasukdamas kiek įmanoma toliau priešinga kryptimi. 

— Arjis taip sakė? 

— Taip, tiesą sakant, pamenu, kaip jis beveik žodis žodin pasakė 
tai mano motinai. Mama vadino tėtį rūpestėliu. Jis visada jaudindavo- 
si, ar teisingai pasielgė, o jei teisingai, tai ar pakankamai gerai. Jis labai 
stengėsi nekišti mums bažnyčios per prievartą. Jis nebuvo fanatikas, 
Kamai. Tik žmogus, norįs padaryti viską kuo geriau. 

— Kada jis pradėjo gerti, Klere? 

— Nežinau. — Jos pirštai sukrūpčiojo. — Jis pradėjo ne iš karto, o 
pamažu. Iš pradžių mes nė nepastebėjome. Pamenu, kaip po pietų jis iš- 
gerdavo viskio su soda. Paskui jau du stikliukus. Vėliau sodos atsisakė. 

Norėdamas ją paguosti, Kamas suėmė į delnus jos virpančias 
rankas. 

— Klere, aš keliavau tuo keliu. Ne man jį smerkti. 

— Aš jaučiuosi kaip išdavikė. Negi nesupranti? Kalbėdama apie jo 
trūkumus ir klaidas, jaučiuosi taip, tarsi išduočiau jį. 

— Jis buvo žmogus. Žmonės nėra tobuli. Manau, jis būtų norėjęs, 
kad mylėtum jį su visomis jo ydomis. 

— Kalbi kaip mano psichiatras. — Ji atsistojo ir nuėjo prie lan- 
go. — Man buvo trylika, kai pirmą kartą pamačiau jį visiškai girtą. 
Buvau grįžusi iš mokyklos. Bleras repetavo su savo grupe, o mama 
dalyvavo kažkokiame susirinkime. Emitsboro rėmėjų ar kažkas pana- 
šaus. Tėtis sėdėjo prie virtuvės stalo ir verkė, apsikabinęs viskio butelį. 
Aš labai išsigandau pamačiusi jį tokį, kūkčiojantį, raudonomis akimis. 
Jis vis kartojo, kaip apgailestauja. Žodžiai pynėsi burnoje. Jis pamėgino 
atsistoti, bet pargriuvo. Gulėjo ant virtuvės grindų ir vis atsiprašinė- 
jo. — Klerė paskubomis nusibraukė ašarą. — „Atleisk man, vaikeli. At- 
leisk. Nežinau, ką man daryti. Aš nieko negaliu padaryti. Negaliu nieko 
pakeisti. Negaliu grįžti ir to pakeisti.“ 

— Pakeisti ko? 

— Manau, girtavimo. Jis nebegalėjo kontroliuoti savęs. Nemanė, 
kad galėtų tai pakeisti. Jis sakė nenorėjęs, kad pamatyčiau jį tokį. Tikrai 
labai išgyveno. Jis nenorėjo, kad aš matyčiau, nenorėjo, kad žinočiau. 

— Ar tai nebuvo tas metas, kai jis sudarinėjo sandėrį dėl prekybos 
centro? 

— Taip. Ir kuo labiau spartėjo procesas, tuo smarkiau jis gėrė. 
Mano tėvas buvo labai sąžiningas nusikaltėlis. Galbūt jis nesugebėjo 
valdyti savo ambicijų, bet jo sąžinė privertė jį sumokėti už tai. 

— Pasistenk prisiminti. Ar būdavo vakarų, kai jis visada išeidavo 
iš namų? Su kuo eidavo? 

Ji atsiduso ir atsisuko. 

— Jis priklausė įvairiems klubams, Kamai. Jis dažnai išeidavo į su- 
sitikimus, vakarienes, po darbo valandų aprodydavo pirkėjams namus. 
Aš prašydavausi, kad kartu vestųsi ir mane, bet jis tik apkamšydavo 
mane lovoje ir liepdavo laukti, kol užaugsiu, tada padarysiąs mane savo 
partnere. Vieną vakarą aš paslapčia įlindau į jo automobilį... — Ji blykš- 
dama užsikirto. 

— Tu įlindai į jo automobilį? — paragino ją Kamas. 

— Ne ne. Tik sapnavau, kad įlindau ir pasislėpiau. Gali pasilaikyti 
tas knygas, jei manai, kad jos padės. Man reikia eiti. 

Jis sugriebė ją už rankos, jai nespėjus pasiekti durų. 

— Ką tu sapnavai, Klere? 

— Dėl Dievo, Kamai, mano sapnai ne tavo reikalas. 

Jos veide buvo lygiai tokia pati išraiška kaip tada, kai jis pažadino 
ją iš košmaro. 

— Kurjis važiavo tą vakarą? 

— Nežinau. Aš sapnavau. 

— Kur jis buvo tavo sapne? 

Ji suglebo ir dribte sudribo į Kamo pakištą kėdę. 

— Nežinau. Tai tik sapnas. Man tebuvo penkeri ar šešeri. 

— Bet tu prisimeni sapną. Tu jį tebesapnuoji. 

Ji įsmeigė akis į knygas ant Kamo stalo. 

— Kartais. 

— Papasakok man, ką tu prisimeni. 

— To nebuvo. Aš pabudau savo lovoje. 

— O prieš pabundant? 

— Sapnavau, kad pasislėpiau jo automobilyje. Žinojau, kad jis 
ruošiasi išvažiuoti, ir norėjau padaryti jam staigmeną, įrodyti, jog esu 
jau pakankamai didelė, kad būčiau jo partnerė. Mes buvome ne pa- 
talpoje. Kažkur lauke. Aš sekiau jį. Man tai atrodė nuotykis. Atėjome į 
kažkokią vietą; ten buvo daugiau žmonių. Pamaniau, kad tai koks klubo 
susirinkimas, gal „Briedžių“ ar „Elnių“, nes... jie visi dėvėjo ilgus juodus 
apsiaustus su gobtuvais. 

O Dieve, Laiboji, pagalvojo jis. Ką tu matei? 

— Tęsk. 

— Jie buvo su kaukėmis, ir man tai pasirodė juokinga, nes juk buvo 
ne Helovinas, o pavasaris. Aš pasislėpiau krūmuose ir ėmiau stebėti. 

— Tie kiti žmonės? Kas jie buvo? 

— Nežinau. Nekreipiau dėmesio. Žiūrėjau į savo tėvą. Jie sustojo 
ratu ir paskambino varpu. Ten buvo ir moterų. Dvi moterys raudonais 
apsiaustais. Viena nusimetė apsiaustą ir atsigulė. Man buvo smalsu ir 
kartu nesmagu. Jie kažką niūniavo, murmėjo. Degė laužas. Man norėjosi 
miego, ir aš nieko nesupratau. Vyras su didele kauke turėjo kardą. Jis 
spindėjo mėnesienoje. Jis kažką pasakydavo, tada visi kiti pakartodavo. 

— Kąjis sakė? 

— Aš nesupratau. — Bet dabar, perskaičiusi tas knygas, ji prisimi- 
nė. — Kažkokius man nežinomus vardus. 

— Vardus? 

— O Dieve, Kamai, tuos vardus iš knygų. Jie kvietė demonus. 

— Gerai, nusiramink. 

Ji pasitrynė delnu skruostą. 

— Man buvo šalta, jaučiausi pavargusi ir norėjau, kad tėtis par- 
vežtų mane namo. Bet aš bijojau, nors nežinojau kodėl. Vyras su kauke 
lietė moterį, glamonėjo ją. Jie atnešė ožį, mažą baltą ožiuką, ir tas vyras 
išsitraukė peilį. Aš norėjau pabėgti, bet kojos neklausė. Vyrai nusimetė 
apsiaustus, bet liko su kaukėmis. Jie ėmė šokti aplink laužą. Pamačiau 
tėtį. Jo rankos buvo kruvinos. O tada pabudau šaukdama savo lovoje. 

Kamas pakėlė ją nuo kėdės ir apkabino. Jo rankos buvo švelnios, 
tačiau akys, žiūrinčios jai per petį, — šaltos iš įniršio. 

— Tai netikra, — spyrėsi Klerė. — To nebuvo. Pabudau lovoje, kaip 
visada, kai sapnuoju tą sapną. Mama su tėčiu buvo šalia. 

— Ar papasakojai jiems apie sapną? 

— Iš pradžių negalėjau. Mane buvo apėmusi isterija. Pamenu, tė- 
vas laikė mane apkabinęs, glostė plaukus ir ramino. Jis vis kartojo man, 
jog tai tik sapnas, baisus sapnas, jis niekada neleistų, kad man atsitiktų 
kas bloga. 

— Tai buvo ne sapnas, Klere. 

— Tai turėjo būti sapnas. — Jos rankos virpėjo. — Sapnas. Aš gu- 
lėjau lovoje. Tėvas sėdėjo šalia. Žinau, tu galvoji apie tas knygas. Aš irgi 
apie jas galvojau. Tikriausiai jis nusipirko jas vėliau. Jis nerimavo dėl 
manęs, kodėl aš vis sapnuoju tą sapną. Jis norėjo suprasti. Jis rūpinosi 
manimi. Po tos nakties jis dažnai ateidavo į mano miegamąjį ir pasako- 
davo man kvailas istorijas, dainuodavo, tiesiog būdavo šalia. 

— Žinau, kad jis rūpinosi tavimi. Žinau, kad mylėjo. Bet, manau, 
jis buvo įsivėlęs į kažką, ko negalėjo kontroliuoti. Kaip ir gėrimo, Klere. 

Ji įnirtingai papurtė galvą. 

— Niekada tuo nepatikėsiu. 

— Klere, jam tikriausiai buvo siaubingai gėda, kad tu pamatei jį 
ir tai, kas vyko. Praėjus keleriems metams, tu tebesapnuodavai tą patį 
sapną; jis suprato, kad tai nesiliaus. Ir pamėgino pasitraukti. Jis atsigręžė 
į savo vaikystės religiją. 

— Tu nepažinojai jo taip, kaip pažinojau aš. 

— Tas tiesa. 

— Jis niekada nebūtų nieko nuskriaudęs. Nebūtų sugebėjęs. 

— Galbūt jis nieko, išskyrus save, ir nenuskriaudė. Klere, nenoriu 
tavęs skaudinti, bet man teks pasiknisti giliau. Teks pasidomėti žemės 
sandoriais, sutartimi dėl prekybos centro. Ir tavo tėvo mirtimi. 

— Kam? Koks dabar skirtumas? 

— Nes tai, ką tu matei tą naktį, tebevyksta. Ar dar kam nors pa- 
sakojai apie savo sapną? 

— Ne. 

— Ir nepasakok. 

Ji linktelėjo. 

— Mes baigėme? 

— Ne. — Jis vėl prisitraukė ją prie savęs, nekreipdamas dėmesio, 
kad ji atrodo tarsi sustingusi. — Aš lauksiu, Laiboji, — sumurmėjo 
jis. — Gali trauktis, statyti tarp mūsų sieną, bėgti ir mėtyti pėdsakus. 
Aš lauksiu. 

— Dabar negaliu galvoti apie mudu. 

— Gali. — Jis suėmė ją už smakro ir kilstelėjo, jų akys susitiko. — 
Nes kai viskas bus baigta, liks tik tai. Aš myliu tave. — Ji pasimuistė, bet 
jis tik stipriau suspaudė ją glėbyje. — Velniai griebtų, šį kąsnį tau teks 
praryti vieną kartą ir visiems laikams. Aš myliu tave — niekada nema- 
niau, kad kam nors jausiu tai. Bet tai tiesa. 

— Žinau. Jei tai būtų įvykę be... 

— Tai įvyko. Tai svarbiausia. Ir aš noriu žinoti, ką tu ketini daryti. 

Ji palietė jo skruostą. 

— Ką gi, aš irgi mylėsiu tave. Šiuo metu tai viskas, ką galiu. 

— "To pakaks. — Jis pabučiavo ją. — Norėčiau viską sutvarkyti už 
tave. 

— Aš pakankamai didelė, kad susitvarkyčiau pati. Geriau turėsiu 
draugą nei riterį ant balto žirgo. 

— Kaip dėl draugo ir baltos varnos? 

— Graži kombinacija. Aš neslėpiau to nuo tavęs. Slėpiau, — pa- 
sitaisė ji prieš jam išsižiojant. — Bet pirmiausia slėpiau tai nuo savęs. 
Turiu eiti namo ir viską apgalvoti. Tu pasiliksi tas knygas? 

— Taip. Klere... — Jis nubraukė jai nuo veido plaukų sruogą. — 
Mums reikės pasikalbėti dar kartą, smulkiau panagrinėti tai, ką tu prisi- 
meni. 

— Bijojau, kad pasakysi tai. 

— Gal padarykim tai šįvakar? Ką manai apie vakarienę meksikie- 
čių restorane? Jie turi vazoninių ir popierinių gėlių. 

— Nebloga mintis. Ar galim važiuoti tavo motociklu? 

— Tu mano skonio moteris. 

— Laukiu septintą. — Ji pasuko prie durų, tada stabtelėjo. — Ra- 
ferti, tavo dėka buvo lengviau nei galėjo būti. Ačiū. 

Likęs vienas, jis atsisėdo prie stalo ir įsigilino į užrašus. Vargu ar 
dar ilgai jis galės jai padėti. 


25 Skyrius 


MINĖ ATERTON BUVO TOKIA MOTERIS, KURI NEIŠVYNIODAVO ŽVAKIŲ Iš 
celofano prieš statydama jas ant stalo. Beveik viskas, ką ji turėjo, buvo 
skirta parodai, o ne naudoti. Ji nusipirkdavo rožinių ar raudonų — savo 
mėgstamų spalvų — žvakių ir sustatydavo jas į tikro vario ar krištolo 
žvakides, kur jos stovėdavo neišvyniotos ir neuždegtos. 

Jai patiko pirkti. Dar daugiau, jai patiko tai, kad ji gali pirkti — 
ypač daiktus, kurių kaimynai negalėjo sau leisti. Ji dažnai palikdavo 
nenuplėštą etiketę tikėdamasi, kad svečias paslapčia žvilgtelės į vazos ar 
statulėlės kainą. Jų namuose ji taip ir padarytų. Ir darydavo. 

Minės nuomone, puikuotis buvo jos pareiga. Juk ji mero žmona, 
todėl turi tai pabrėžti. Ji žinojo, kad jie labiausiai pasiturinti pora mies- 
telyje, o jos vyras atsidavęs jai. Argi jis nenupirko jai deimantinių aus- 
karų per praeitas Kalėdas? Kiekvienas deimantas po pusantro karato, 
įskaitant bagetus. Minė kiekvieną sekmadienį demonstruodavo juos 
Dievo bažnyčioje. 

Ji tyčia šukuodavo plaukus už ausų, kad tuo metu, kai ji oriai 
giedodama kraipys galvą, akmenukai žybčiotų šviesoje ir keltų pavydą 
visai parapijai. 

Jos namai buvo užversti baldais. Jai nepatiko antikvariniai, nesvar- 
bu, kokie brangūs ar vertingi būtų. Minė mėgo naujus naujutėlaičius 
vardinius baldus, kad ji būtų pirmoji, kuri jais pasinaudos. Ji pirko tik 
žinomų firmų baldus. Kalbėdavo apie savo La-Z-Boy, Ethan Allen arba 
Sealy Posturepedic, tarsi jie būtų šeimos nariai. 

Kai kurie ne tokie geraširdiški miestelio žmonės gailėjosi, kad ji 
turi tiek daug pinigų ir tiek mažai skonio. 

Bet Minė atpažindavo iš pavydo pažaliavusius veidus ir skaičiuo- 
davo juos, tarsi tai būtų garbės medaliai. 

Ji mylėjo savo didelį, seną plytų namą Lorel alėjoje ir pati dekoruo- 
davo kiekvieną jo colį, pradedant svetaine su gėlėta sofa ir priderinto- 
mis užuolaidomis, baigiant vonios kambariu su laukinių rožių spalvos 
plytelėmis ir hiacintais išmargintais tapetais. Jai patiko didelės statulos, 
vaizduojančios šokančias damas su vakarinėmis suknelėmis ir vyrus su 
frakais. Visos gėlės jos namuose buvo plastikinės, tačiau sukištos į bran- 
gius garbanotosios avies ar baltauodegio triušio formos indus. 

Minės kūrybiškumas neapsiribojo interjeru. Gink Dieve. Daugu- 
ma Emitsboro gyventojų niekada nebus pakviesti į Atertonų pilies vidų. 
Minė manė, kad jie nusipelno bent iš išorės pamatyti, koks grožis slypi 
viduje. 

Vidiniame kieme ji buvo pastačiusi didelį dryžuotą skėtį, stalą su 
priderintomis kėdėmis ir šezlongą. Anot jos, tikri gyvūnai tik teršia, to- 
dėl kieme karaliavo plastikinės ir gipsinės antys, voverės ir avys. 

Priešakiniame kieme, priešais ant pjedestalo dunksantį didžiulį 
kamuolį, stovėjo Minės pasididžiavimas ir džiaugsmas — iš geležies 
lietas juodaodis arklininkas su raudona livrėja ir neblėstančia senti- 
mentalia šypsena. Kartą Deivis Ryderis, darbavęsis jų kieme, pakabino 
ant ištiestos statulos rankos kibirėlį su priešpiečiais. Minė pokšto nesu- 
prato. 

Minės namai blizgėjo tvarka ir iš vidaus, ir iš išorės. Šiandien, 
ruošdama kasmėnesinius Damų klubo pietus, ji netgi nuvažiavo į gėlių 
saloną ir nupirko lelijų ir žalumynų puokštę. Iš savo kišenės. Žinoma, 
ji pasirūpins, kad jų saldžialiežuvis buhalteris rastų būdą, kaip grąžinti 
jai pinigus. 

Sutaupytą centą visada gali panaudoti kitam pirkiniui. 

— Džeimsai. Džeimsai. Ateik čia ir pažiūrėk. Žinai, kaip aš vertinu 
tavo nuomonę. 

Atertonas, šypsodamasis ir gurkšnodamas kavą, iš virtuvės atėjo 
į valgomąjį. Jis nužvelgė žmoną, apsirengusią nauja rožine suknele ir 
gėlėtu bolero švarkeliu. Ji buvo pasipuošusi deimantais, susišukavusi 
plaukus pas Betę, pasidariusi manikiūrą ir pedikiūrą. Rožiniai kojų 
nagai žvalgėsi pro atvirus aukštakulnių priekius. Atertonas pabučiavo 
jai į nosies galiuką. 

— Nuostabiai atrodai, Mine. Kaip visada. 

Ji sukikeno ir žaismingai pliaukštelėjo jam per krūtinę. 

— Ne aš, kvailiuk. Stalas. 

Atertonas pareigingai apžiūrėjo valgomojo stalą. Jis buvo pa- 
ruoštas aštuoniolikai svečių. Ant damasto staltiesės puikavosi tiksliai 
tiek lėkščių, puoštų tapytomis rožytėmis. Šalia Minė buvo pastačiusi po 
mažą indelį su vandeniu ir citrina pirštams nusiplauti, kaip matė žur- 
nale. Vidury stalo stovėjo lelijų puokštė, apsupta iš celofano neišvyniotų 
žvakių. 

— Pranokai pati save. 

— Juk žinai, kaip aš mėgstu, kad viskas būtų gražu. — Ji pastebėjo 
nelygiai susimetusias rožinio brokato užuolaidų klostes ir nuskubėjo 
pataisyti. — Aną mėnesį buvo Ednos eilė, ir ji vaišino iš plastikinių lėkš- 
čių. Man buvo neapsakomai gėda už ją. 

— Esu tikras, Edna labai stengėsi. 

— Žinoma, žinoma. — Ji būtų galėjusi daugiau papasakoti apie 
Edną, o, daug daugiau. Bet žinojo, kad Džeimsas gali neturėti kantrybės 
klausytis. — Šiandien norėjau ypač pasistengti. Kai kurios damos labai 
išsigandusius, Džeimsai. Jos netgi sako, kad reikėtų organizuoti savigy- 
nos kursus, kas, kaip aš pasakiau Gledis Finč, užsiminusiai apie tai, yra 
labai nemoteriška. Man neramu, ką dar jos gali sugalvoti. 

— O, Mine, mes visi darome tai, ką turime daryti. — Jis mirktelėjo 
jai. — Tu pasitiki manimi, ar ne, Mine? 

Ji nekaltai sumirksėjo spindinčiomis akimis. 

— Juk žinai, kad pasitikiu, Džeimsai. 

— Tada palik viską man. 

— Aš tai ir darau. Vis dėlto tas Kameronas Rafertis... 

— Kameronas dirba savo darbą. 

Ji paniekinamai prunkštelėjo. 

— Nori pasakyti, kai nesiglausto aplink Klerę Kimbol. A, žinau, ką 
tu pasakysi. — Ji mostelėjo putlia rankute, ir jis vėl nusišypsojo. — Vyras 
turi teisę į laisvalaikį. Bet yra svarbesnių dalykų. — Ji šyptelėjo jam. — 
Argi ne taip visuomet sakai, Džeimsai? Vyras turi svarbesnių reikalų. 

— Tu mane per daug gerai pažįsti. 

— Turėčiau po šitiek metų. — Ji pataisė jam kaklaraištį. — Žinau, 
ketini dingti, kol nepasirodė mergaitės, bet aš norėčiau, kad liktum dar 
porai minučių. Laikraštis ir televizija atsiunčia savo žmones. Tau ne- 
derėtų praleisti tokios galimybės. Ypač jei ketini dalyvauti rinkimuose 
į gubernatorius. 

— Mine, juk žinai, tai dar nenuspręsta. Ir... — jis žnybtelėjo jai į 
smakrą, — tai tik tarp mudviejų. 

— Žinau, ir mane tiesiog žudo, kad negaliu tuo girtis. Vien mintis, 
kad partija svarsto tavo kandidatūrą... Žinoma, tu to nusipelnei. — Ji 
meiliai sulygino jo švarko atlapus. — Šitiek metų atiduota miesteliui. 

— Mano mėgstama dalis. Trumpam pasiliksiu, — sutiko jis, — bet 
nesvajok apie gubernatoriaus rūmus, Mine. Rinkimai dar negreitai, — 
priminė, pamatęs jos nuliūdusį veidą. — Palaukime. Kažkas skambina 
prie durų. Leisk man atidaryti, kad tu galėtum išdidžiai pasirodyti, 
gerai? 


KLERĖ VĖLAVO. BET TAI BUVO GERIAU NEI IŠVIS NEPASIRODYTI, KAIP 
būtų ir atsitikę, jei Gledis Finč nebūtų paskambinusi ir pasisiūliusi pa- 
vėžėti. Nenuostabu, jog sužinojusi, kad iš garažo dingo skulptūra, Klerė 
pamiršo apie pietus. 

“| Vaikai, tarė sau. Ji labai norėjo tikėti, jog tai vaikų išdaiga. Tačiau 
giliai širdyje baiminosi, kad tai daug rimčiau. 

Ji gali tik pranešti apie vagystę, ką ir padarys, kai tik baigsis tie 
prakeikti pietūs. 

Kodėl dingo būtent ta skulptūra? — svarstė ji. Kodėl jos košmarų 
įvaizdis? 

Ji pasistengė nusikratyti tokių minčių ir susikoncentruoti ties tuo, 
ką turi daryti dabar. Deja, Gledis paskambino tik vidurdienį, ir kai prisi- 
minė, kur ją siūlosi pavėžėti, Klerė puolė iš garažo į miegamąjį ieškoti 
kostiumėlio. 

Ji nežinojo, ar trumpas mėlynas sijonas ir kariško stiliaus švarkelis 
tiks vilkėti per damų pietus, tačiau tai buvo geriausia, ką ji galėjo sugal- 
voti. Dabar, vairuodama alkūnėmis, ji bandė įsisegti auskarus. 

Klerė beviltiškai sudejavo, pamačiusi Hagerstauno televizijos fur- 
goną. Ji sustojo už jo ir įrėmė galvą į vairą. 

Jai labai nepatinka kalbėti viešai. Ji nekenčia interviu, į ją nukreip- 
tų kamerų. Jos delnai jau dabar drėgni ir lipnūs, o ji dar nė neišlipo iš 
automobilio. 

Paskutinį kartą ji kalbėjo Niujorke, Tinos Jongers klube. Meno 
kritikė ją tiesiog užspeitė į kampą — kaip ir Minė. Ir Klerė nusileido. 
Kaip visada. 

Bestuburė. Ištižėlė. Lepšė. Bailė. Ji prisitraukė galinio vaizdo veid- 
rodėlį ir apžiūrėjo save. Nuostabu. Blakstienų tušas nubėgęs. Neturėda- 
ma po ranka nieko geriau, Klerė paspjaudė pirštą ir seilėmis nusivalė 
paakius 

— Tu suaugusi moteris, — pamokslavo sau. — Suaugęs žmogus. 
Profesionalė. Tu gali. Ir ne, tu nevemsi.. 

Viskas slypėjo daug giliau, ir ji tai žinojo. Ta baimė, panika. Viskas 
prasidėjo dar tada, kai mirė tėvas. Visi tie klausimai, tos smalsios akys, 
įsmeigtos į ją. Kameros per laidotuves. 

Bet dabar. Prakeikimas, juk tai šiandien. Tau traukia skrandį ir 
linksta kojos per kelius, bet vis tiek privalai lipti iš automobilio. Visa tai 
atitrauks mintis nuo vagystės — ir nuo neišvengiamo Kamo klausimo, 
kodėl ji, po galais, neužrakino garažo. 

Išlipus, jos dėmesį pirmiausia patraukė mėnulio kamuolys, tada 
arklininkas. Nervingai sukikenusi, ji patraukė taku per kiemą. 

O, čia dar ir liūtų esama. Klerė nevalingai sustojo ir įsistebeilijo. 
Abipus laiptų ilsėjosi pora baltų plastikinių liūtų su netikrų briliantų 
apykaklėmis. 

— Atsiprašau, berniukai, — sumurmėjo ji plačiai išsišiepusi ir pa- 
beldė į duris. 


KLEREI KALBANT DAMŲ KLUBE, DŽOLIN BATS SĖDĖJO ANT SULANKS- 
tomos kėdės šalia vyro gimnazijos sporto salėje. Atestatų įteikimas 
užtruko, ir kai kurie žmonės jau muistėsi ant kėdžių, bet Džolin sėdėjo 
nejudėdama su ašaromis akyse. 

Ji nežinojo, ko verkia. Gal todėl, kad jos berniukas žengia dar vieną 
milžinišką žingsnį brandos link. Gal todėl, kad jis toks panašus į savo 
tėvą, kai šis buvo jo metų. Galbūt todėl, kad širdyje ji žinojo praradusi jį. 

Ji nepapasakojo Vilui apie jų ginčą. Kaip galėjo? Jis sėdėjo salėje 
žvilgančiomis akimis ir pasididžiavimo kupinu veidu. Nepapasakojo ir 
apie tai, kad Erniui trenkus durimis ir išbėgus iš namų, ji puolė į jo kam- 
barį ieškoti narkotikų. Ji beveik tikėjosi, kad ras jų, nes tai paaiškintų jo 
nuotaikos svyravimus. 

Narkotikų nerado, bet tai, ką rado, išgąsdino ją dar labiau. 

Knygos, proklamacijos, juodų žvakių likučiai. Užrašų knygelė, pil- 
na pieštų simbolių, keistų vardų, skaičių 666 paryškintu šriftu, parašytų 
šimtą kartų. Dienoraštis, kuriame minučių tikslumu buvo aprašyti jo 
atlikti ritualai. Atlikti tame kambaryje, kol ji miegojo. Dienoraštis, kurį 
ji skubiai užvertė, nebegalėdama toliau skaityti. 

Nuo tos dienos ji beveik nesumerkė akių, svarstydama ir baimin- 
damasi, ar ras drąsos ir išminties pasikalbėti su juo. Dabar, ko! vaikinai 
ir merginos paeiliui žingsniavo ant scenos, ji stebėjo savo sūnų. 

— Ernestas Viljamas Batsas. 

Vilas turėjo pasikabinęs ant peties kamerą, bet laisvąja ranka susi- 
rado žmonos ranką ir suspaudė. Džolin atsakė tuo pačiu ir apsiverkė. 


ERNIS IT PER MIGLĄ GRĮŽO Į SAVO VIETĄ. KAI KURIOS MERGINOS VERKĖ. 
Jam ir pačiam norėjosi verkti, bet jis nežinojo kodėl. Rankose jis laikė 
bilietą į laisvę. Dvylika metų siekė to popiergalio, kad galėtų eiti, kur 
nori. Daryti, ką nori. 

Keista, bet dabar Los Andželas nebeatrodė toks svarbus. Jam ne- 
besinorėjo ten važiuoti, ieškoti kitų, panašių į save. Jis manėsi radęs 
tokių kaip jis čia. Galbūt taip ir yra. 

Tu paženklintas aukojimo krauju. 

Bet tai buvo ožio kraujas. Tik kvailo ožio. Ne žmogaus. Jis vis gir- 
dėjo ją šaukiant, šaukiant ir šaukiant. 

Tęsiantis atestatų įteikimo ceremonijai, jis turėjo tvardytis, kad ne- 
užsidengtų ausų ir nepabėgtų iš salės. 

Jis niekaip negalėjo sutelkti dėmesio į save. Jo kūnas po švarku 
prakaitavo, skleisdamas aitrų baimės kvapą. Kiti veidai aplink jį švytėjo 
arba blizgėjo nuo ašarų. Ernis sėdėjo įsitempęs ir spoksojo priešais save. 
Jis negali suklysti. Jei suklys, jie nužudys jį. Jei sužinos, ką jis matė. Jei 
įtars, kad vieną akimirką jis puolė į paniką ir paskambino šerifui. 

Daugiau jis tos klaidos nekartos. Ramindamas save, Ernis keletą 
kartų giliai ir lėtai įkvėpė. Šerifas nepadės. Niekas negali jų sustabdyti. 
Jie pernelyg galingi. Pro baimę prasimušė niūraus jaudulio blyksnis. Jis 
vienas iš jų. Vadinasi, jis irgi galingas. 

Jis pasirašė savo krauju. Davė priesaiką. Jis priklauso jiems. 

Štai kas svarbiausia. Jis priklauso. 


SAROS HJUIT GYVENIMAS BAIGTAS. BET JO LAIKAS DAR TIK PRASIDEDA. 

— Kol kas apie ją nėra jokių žinių. Apgailestauju, Badai. 

— Jau savaitė, kai jos niekas nematė. — Badas stovėjo prie džipo, 
dairydamasis po gatvę, tarsi jo sesuo galėtų iššokti iš kurio nors tarp- 
durio ir nusijuokti jam. — Mama mano, kad ji galėjo išlėkti į Niujorką, 
bet aš... Mums derėtų kažką daryti, — sunkiai išspaudė jis. — Turėtume 
kažko imtis. 

— Mes darome viską, — atsiliepė Kamas. — Pranešėme valstijos 
policijai, užpildėme dingusių asmenų formą. Ir apklausėme visus mies- 
telio gyventojus. 

— Ją galėjo pagrobti. 

— Badai. — Kamas atsirėmė į gaubtą. — Žinau, kaip tau sunku. 
Bet reikalas tas, kad nebuvo jokių įsilaužimo požymių, jokių kovos žen- 
klų. Nėra jos drabužių ir asmeninių daiktų. Sarai trisdešimt metų, ji turi 
teisę pareiti ir išeiti kada panorėjusi. Jei paskambinčiau federalams ir 
imčiau trimituoti apie pagrobimą, jie nė nesiklausytų. 

Badas atkakliai sučiaupė lūpas. 

— Ji būtų susisiekusi su manimi. 

— Ko gero, tu teisus. Taip sako ir mano nuojauta. Bet faktai tam 
prieštarauja. O mes turime remtis faktais. Mes nesiliausime ieškoję. Gal 
nueik pas Martą, išgerk puodelį geros kavos? 

Jis papurtė galvą. 

— Geriau dirbsiu. Mačiau tą medžiagą, kurią nagrinėji. Apie kul- 
tus, kuriais tavo prašymu domisi Bleras Kimbolas. 

— Tai tik teorija. Mes neturime už ko užsikabinti. — Jis nenorėjo, 
kad Badas ar kuris kitas žvilgčiotų jam per petį, kol jis tyrinės galimybes. 

— Ne, bet jei čia vyksta kažkas keista, aš galėčiau pasižvalgyti. Tai, 
ką radome Bifo stoginėje... ir tai, kaip buvo nužudytas Bifas. Tai gali būti 
susiję. Gal Sara irgi įsipainiojusi. 

— Nekankink savęs. — Kamas uždėjo ranką Badui ant peties. 

Bado akys, beviltiškai pavargusios, įsmigo į Kamą. 

— Tu manai, kad tai gali būti susiję. 

Jis negalėjo išsisukinėti. 

— Taip. Bet svarstymai ir įrodymai yra du skirtingi dalykai. 

Kai Badas linktelėjo, jo veidas nebeatrodė toks jaunas. 

— Ką dabar darysime? 

— Pradėsime iš pradžių. 

— Nuo Bifo? 

— Ne, nuo kapinaičių. 


KARTAIS VYRAI SUSIRENKA NE TIK PAŽAISTI POKERĮ, FEUTBOLĄ AR IŠ- 
gerti alaus. Kartais jie susitinka, kad aptartų ne tik verslo ir žemės ūkio 
reikalus ar apkalbėtų moteris, kurias yra vedę. 

Kartais jie susirenka iš baimės. 

Kambarys buvo tamsus ir atsidavė drėgme — šioje vietoje ne kartą 
dalytasi paslaptimis. Sienomis lakstė vorai ir nėrė savo įmantrius tink- 
lus, tikėdamiesi sugauti grobį. Niekas jiems čia netrukdo. 

Šį kartą susitiko tik trise. Jie seniausi nariai. Kažkada jų būta ke- 
turių, bet vienas mirė liepsnose, tarp medžių ir tylių vandenų. Jie pasi- 
rūpino tuo. 

— Tai negali tęstis. 

Nors balsai buvo tylūs, nervai kalbėjo garsiai. 

— Tai tęsis. — Šis balsas buvo kupinas pasitikėjimo ir valdžios. 
Vyriausiasis žynys. 

— Mes padarėme ne daugiau nei būtina. — Šis balsas ramino ir 
guodė. Jis slėpė nepasotinamą valdžios troškimą, didžiulę ambiciją už- 

imti vyriausiojo žynio vietą. — Tik nereikia pamesti galvos. Tačiau kai 
ką reikia keisti. 

— Žiedas aplink mus vis siaurėja. — Nervingi pirštai susirado ci- 
garetę ir degtuką, nepaisydami nepritariamų žvilgsnių. — Rafertis giliai 
kasa. Jis protingesnis nei norėtume. 

Tai buvo tiesa. Jie to nenumatė, ir juos tai erzino. Bet jie susitvarkys. 

— Jis nieko neras. 

— Jis jau žino apie Parkerį. Jis privertė tą mulkį šerifą atnaujinti 
bylą. 

— Labai negerai, kad Garetas nesuvaldė liežuvio kalbėdamas su 
kekše. Ir labai negerai, kad toji kekšė sužadino mūsų gerojo šerifo smal- 
sumą. — Džeimsas Atertonas nekantriai mostelėjo ranka norėdamas 
išsklaidyti dūmus. Ne įstatymas jam kėlė rūpestį. Dabar jis aukščiau už 
įstatymą. Kur kas neramiau jam buvo dėl to tylaus, protingo vyro šalia, 
kalbančio apie pokyčius. — Bet kadangi jie sumokėjo už tai, neliko nie- 
ko, kas atvestų šerifą pas mus. Nieko, išskyrus mūsų pačių kvailumą. 

— Aš nesu kvailas. — Sužibo cigaretė, apšviesdama išsigandusias 
Miko Morgano akis. — Mums svyla uodegos, štai ką noriu pasakyti. 
Pakankamai ilgai dirbu policijoje, kad suprasčiau, kai kažkas užuodžia 
pėdsakus. Mes suklydome manydami, kad jis nė piršto nepakrutins dėl 
Bifo. Jam rūpi visi miestelyje. 

— Tai nesvarbu, nes visi su tuo susiję turi puikius alibi. 

— Gal ir nebūtų svarbu, jei jis nebūtų radęs fermoje visų tų daik- 
tų. — Mikas trenkė kumščiu į klibantį stalą. — Prakeikimas, Bifas jas 
fotografavo. Tas kalės vaikas tikriausiai buvo pamišęs, jei taip darė. 

Jis pritarė, bet be panikos. Jis per daug galingas, kad pultų į paniką. 

— Nuotraukos buvo sunaikintos. 

— Bet Džeinė Stouki matė jas. Ji jau atpažino vieną merginą. Sa- 
kau jums, Rafertis taip nepaliks. Prakeiktas Bifas. 

— Bifas buvo kvailys, todėl dabar yra negyvas. Jei ir suklydome 
anksčiau, tai tik todėl, kad nesupratome, koks jis kvailas. 

— Tai dėl alkoholio, — liūdnai atsiliepė trečiasis. Dar likęs tru- 
pinėlis sąžinės gedėjo mirusio brolio. — Jis tiesiog nesugebėjo valdyti 
savo įpročio. 

— Pasiteisinimai tik silpniesiems. — Aštrus tonas privertė Ater- 
tono kompanionus nutilti. — Kad ir kaip ten būtų, šerifo rasti įkalčiai 
sieja merginą tik su Bifu. Galų gale merginos pagrobimu ir nužudymu 
bus apkaltintas dabar jau negyvas žmogus. Aš jau ėmiausi priemonių 
užtikrinti tai. Ar abejojate manimi? 

— Ne. — Mikas jau buvo išmokęs neabejoti. Jis pažiūrėjo į kitus 
du. Jis, kaip ir kiti, žinojo, kad jie kovoja dėl valdžios. — Bet man sunku, 
suprantat? Kiekvieną dieną turiu dirbti su Badu. Jis man patinka ir jis 
labai sielojasi dėl sesers. 

— Mums visiems gaila šeimos, — ištarė tylusis. — Tai, kas pada- 
ryta, turėjo būti padaryta, nors viską buvo galima atlikti ir be tokio pa- 
simėgavimo. — Jis griežtai pažvelgė į Atertoną. — Ji turi būti paskutinė 
auka. Mes turime grįžti ten, kur pradėję. Prieš du dešimtmečius, kai 
viską pradėjome, tai buvo būdas pažinti, ieškoti, tyrinėti alternatyvas, 
įgauti galios. Dabar mes klystame iš kelio. 

— Kokie mes buvome ir kokie mes esame. — Atertonas sunėrė 
savo ilgus pirštus, slėpdamas šypseną. Jis buvo pakankamai geras poli- 
tikas, kad atpažintų kampanijai skirtą kalbą. Tačiau jis suprato tai, ką jo 
oponentas atsisakė pripažinti, — kad seksas ir kraujas palaiko jų grupės 
vienybę. Ir visada palaikys. — Šeimininkas reikalauja kraujo. 

— Ne žmogaus kraujo. 

— Pažiūrėsim. 

Mikas atgalia ranka persibraukė per burną. 

— Tiesiog iki Bifo mes niekada nežudėme savų. 

Atertonas pamankštino pirštus. 

— Tu pamiršai Džeką Kimbolą. 

— Džeko Kimbolo mirtis buvo nelaimingas atsitikimas. — Mikas 
nuo nuorūkos prisidegė kitą cigaretę. — Mudu su Parkeriu nuėjome tik 
pasikalbėti su juo, galbūt šiek tiek pagąsdinti, kad jis mažiau kalbėtų 
apie sandėrį su prekybos centru. Mes neketinome jam nieko daryti. Tai 
tik nelaimingas atsitikimas. 

— Niekas neatsitinka netyčia. Šeimininkas baudžia silpnuosius. 

Mikas tik linktelėjo. Jis tuo tikėjo, giliai. 

— Džekui derėjo susiimti, mes visi tai žinojome. Kai jis mirė, 

tikėjausi, kad būsime pašalinę silpnąją jungtį. Bet jis vis dar gali kelti 
rūpesčių. 

— Ką nori tuo pasakyti? 

— Todėl ir prašiau, kad susitiktume. Kamas domisi žemės san- 
dėriais. 

Staiga stojo įtempta tyla, kurią ardė tik nelygus Miko kvėpavimas. 

— Kodėl? 

— Tikriausiai dėl Klerės. Aną dieną ji atėjo į nuovadą įsitempusi 
kaip styga. Iškart po to jis paskambino į apygardos teismą ir paprašė 
leisti susipažinti su kai kuriais dokumentais. 

Vėl tyla. Neramus pirštų barbenimas į medį. 

— Jis nieko neras. 

— Žinau, mes gerai paslėpėme pėdsakus, bet pamaniau, kad turė- 
tumėte tai žinoti. Jei jis susies bet kurį iš tų sandėrių su mumis... 

— Nesusies. Tu, kaip pavaduotojas, turėtum nukreipti jį kita link- 
me. Galbūt mums reikėtų pasirūpinti naujais įkalčiais. 

— Įkalčiais? 

— Palikit tai man. 

— Aš manau... — Mikas atsargiai rinko žodžius. — Kadangi Ka- 
mas visur kaišioja savo nosį, o miestelio gyventojai tokie įsitempę ir 
sudirgę, galbūt galėtume praleisti porą ceremonijų. Galbūt iki Pirmųjų 
derliaus vaisių dienos*. Iki tol... 

— Praleisti? — Atertono balsas tapo aštrus kaip skalpelis. — Atidėti 
mūsų ritualus dėl kvailių ir skystablauzdžių? Nieko mes neatidėliosime. 
Niekam nepasiduosime. Nieko nebijosime. — Jis grakščiai atsistojo ir 
palinko virš kitų dviejų. — Mes švęsime mūsų messe noir pagal grafiką. 
Ir prašysime, kad Jo rūstybė kristų ant tų, kurie mus persekioja. 


BUVO PO KETVIRTOS, KAI KLERĖ PAVARGUSI ĮSLINKO Į NAMUS. JI PASUKO 
tiesiai prie šaldytuvo, atsidarė butelį alaus ir nugėrė pusę. Jis nuplovė 
spanguolių punšo skonį burnoje. 

Pakeliui iš virtuvės į svetainę ji nusispyrė batelius. 


* Švenčiama liepos 31 dieną. 

— Blerai? Blerai, tu namie? Matyt, ne, — sumurmėjo ji ir apžiojo 
butelį, kai niekas neatsiliepė. Paskui nusitraukė švarkelį ir nusviedė ant 
sofos. Tada pasuko prie laiptų, viena ranka laikydama butelį, kita sags- 
tydamasi palaidinukės sagutes. 

Ji lėtai nurijo seiles, išgirdusi viršuje žingsnius. Girgždesys, tarsi 
grindimis būtų traukiama kažkas sunkaus. Ji ėmė tyliai kopti laiptais. 

Palėpės durys buvo praviros. Jos širdis smuktelėjo pagalvojus, kad 
galbūt Bleras apžiūrinėja prisiminimų kupinas dėžes, kaip visai nese- 
niai darė ji. 

Tačiau pasiekusi duris pamatė ne brolį, o Kamą. 

— Ką čia darai? 

Kamas pakėlė galvą nuo dėžės, kurią tuštino. 

— Negirdėjau, kai įėjai. 

— Matyti. — Ji įžengė į kambarį. Jos tėvas, tiksliau, tai, kas jį primi- 
nė, buvo išimta iš dėžių ir sukrauta ant grindų. — Klausiu, ką čia darai. 

— Ieškau, kas galėtų padėti. — Jis atsitūpė. Užteko vieno žvilgsnio, 
kad jis suprastų turįs kalbėti atsargiai. — Tavo tėvas galėjo turėti ką nors 
dar. Užrašų knygelę. Dokumentų. 

— Mat kaip. — Ji pastatė nebaigtą gerti butelį ir pakėlė tėvo marš- 
kinius. — Ar turite kratos orderį, šerife? 

Kantrybės, pasimeldė jis mintyse, mėgindamas ją suprasti. 

— Ne. Bleras man leido. Klere, ar mes vėl grįžtame prie to paties? 

Ji papurtė galvą ir nusisuko. Lėtai, su begaliniu rūpesčiu ji sulanks- 
tė marškinius ir įdėjo į dėžę. 

— Ne. Ne, tikrink kiekvieną šiukšlę, jei tik tai padės kartą ir vi- 
siems laikams viską pamiršti. 

— Galiu vežtis dėžes namo, jei tau nemalonu, kad aš peržiūrinėju 
jas čia. 

— Geriau jau žiūrėk čia. — Ji atsigręžė. — Atleisk, kad burbu. — 
Bet ji nežiūrėjo į dėžes. — Taip bus geriausia, be to, aš dėkinga, kad tai 
darai tu. Tau padėti? 

Koks geras jausmas ja žavėtis ir kartu mylėti. 

— Gal. Aš dar nieko neradau. — Jis atsistojo ir priėjo prie jos. — 
Ką pasidarei plaukams? 

"Ji automatiškai kilstelėjo ranką. 

— Truputį pakirpau. 

— Man patinka. 

— Ačiū. O kur Bleras? 

— Jis buvo su manimi. Bet mes sutikome Trudę Vilson. Ji vilkėjo 
slaugės uniformą. 

— Ak? 

— Blerui net žandikaulis atkaro. Matyt, jam patinka batai kaučiu- 
kiniais padais, todėl palikau jį sumaniose Trudės rankose. — Kamas 
dirstelėjo į prasegtą Klerės palaidinę. — Po ja kas nors yra? 

Ji nuleido akis į savo iškirptę. 

— Tikriausiai nieko. Rengiausi skubėdama. 

— Jėzau, Laiboji, aš kraustausi iš proto, svarstydamas, ar tu dėvi 
apatinius, ar ne. 

Ji nusišypsojo, žaisdama su dviem vis dar užsegtomis sagutėmis. 

— Kodėl nepatikrini? 

Jis stvėrė ją ant rankų ir ėmė nešti laiptais žemyn, bet aikštelėje 
juos pasitiko Bleras. 

— Oi, kas gi čia? 

Kamas dėbtelėjo į jį. 

— Atsargiau su žodžiais. 

— Atsiprašau. Aš... a... tik užsukau pasakyti, kad einu į pasimatymą. 

„— Kaip tau pasisekė. — Klerė nusibraukė nuo akių plaukus. — Ta- 
vęs laukti? 

— Ne. Einu į dušą. — Jis pasuko į holą. — Beje, tave rodys maž- 
daug po penkiolikos minučių. 

— Kur? 

— Per televiziją. Alisa man sakė. Būčiau dėkingas, jei žaistumėt 
Retą ir Skarlet po to, kai aš išeisiu. — Bleras užsidarė vonios kambaryje. 

— Per televiziją? 

— A, niekai. — Klerė lūpomis glamonėjo Kamo kaklą. — Tie pie- 
tūs Damų klube. 

— Buvau pamiršęs. Kaip sekėsi? 

— Sekėsi. Mane liovėsi pykinę, kai pamačiau baltus plastikinius 
liūtus. 

— Nesupratau? 

— Baltus plastikinius liūtus. Kur mes einame? 

— Į apačią, prie televizoriaus. 

— Kamai, tu juk nenori žiūrėti. Tai kvaila. 

— Aišku, kad noriu. Tai kokie ten liūtai? 

— Nejįtikėtinai bjaurios statulos priešais Atertonų namus. 

— Priešais Atertonų namus yra daugybė bjaurių statulų. 

— Gali nepasakoti. Aš kalbu apie namą saugančius liūtus. Įsivaizda- 
vau, kaip jie nušoka nuo savo pakylų ir suryja visus tuos plastikinius an- 
čiukus, medines avis ir įveja vargšą arklininką į medį. Paskui buvo sunku 
rimtai nusiteikti. Kamai, aš tikrai nenoriu žiūrėti į save per televizorių. 

— Gerai. — Jis pastatė ją ant žemės. — Tada gali paruošti man ko 
nors išgerti, kol aš žiūrėsiu. Ar vilkėjai šią palaidinukę? 

— Taip. 

— Štai taip? 

Ji suraukė nosį ir ėmė sagstytis sagas. 

— Žinoma, ne. Buvau visiškai atsisagsčiusi prieš kameras. 

— Gera mintis. O kodėl tave pykino prieš pamatant liūtus? 

— Labai nemėgstu viešai kalbėti. 

— Tai kodėl sutikai? 

— Nes esu bestuburė ištižėlė. 

— Ką jau ką, bet stuburą tu turi. Žinau, nes tu kraustaisi iš proto, 
kai bučiuoju tau nugarą. Gal turi kokakolos ar ko nors panašaus? Aš 
dirbu. 

— Žinoma, o aš gyvenu tam, kad tau tarnaučiau. — Ji nužingsnia- 
vo į virtuvę, o jis susirado televizoriaus nuotolinio valdymo pultelį. Kai 
ji grįžo, jis sėdėjo ant sofos, susikėlęs kojas ant kavos staliuko. — Atsi- 
prašau, kad neparuošiau spragintų kukurūzų. 

— Nieko tokio. — Jis prisitraukė ją prie savęs. 

— Aš tikrai nenoriu žiūrėti. 

— Tai užsimerk. Galvą dedu, tu išvertei juos iš koto, Laiboji. 

— Girdėjau mandagius plojimus. — Ji užsikėlė kojas šalia jo. — 
Ponia Aterton privertė mane grįžti namo ir atvežti kokį nors nebaigtą 
darbą, kuris... o, prakeikimas... Ką tik prisiminiau, kad palikau jį ten. 

— Kas tai buvo? 

— Medžio drožinys. Rankos ir pečiai. Beje, tavo. 

— O Dieve. 

Jo nuoširdus sutrikimas privertė ją plačiai nusišypsoti. 

— Man regis, kai kurios damos irgi atpažino tave. Girdėjau jas ki- 
kenant. Bet labiausiai jas domino, ar esu drožusi gėles arba vaikus. Matyt, 
rankos ir pečiai vertė jas nepatogiai jaustis, nes kai nėra galvos, atrodo, 
kad ji nukirsta, nors aš tenorėjau išreikšti vyrišką jėgą ir eleganciją. 

— Dabar pykina mane. 

— Tu jų dar nematei. — Ji akimirką dvejojo, žinodama, kaip jį tai 
nuliūdins, bet vis tiek nusprendė prisipažinti. — Kamai, kažkas pavogė 
vieną iš mano skulptūrų. Tą, iš mano košmarų. 

Jis nė nekrustelėjo, tačiau sukluso. 

— Kada? 

— Greičiausiai tarp vakar vakaro ir ankstyvo ryto. Gal vaikai... 

— Nesąmonė. 

— Gerai, aš nežinau, ką galvoti. Tik žinau, kad jos nebėra. 

— Durys išlaužtos? 

— Ne. — Ji atkišo smakrą. — Rėk, jei nori. Pamiršau užrakinti 
garažą. 

— Velniai rautų, Klere, jei nepradėsi rakinti durų, uždarysiu tave 
į kamerą. 

— Išmoksiu, kad tave kur. — Geriau buvo pykti ant jo, nei galvoti 
apie vagystę. Apie tai, kad kažkas svetimas buvo taip arti. — Įsirengsiu 
signalizaciją, jei tai padarys tave laimingą. 

— Persikelk pas mane. — Jis švelniai priglaudė delną prie skruos- 
to. — Padaryk mane laimingą. 

Pajutusi gerklėje gaumulą, ji nusuko akis į šoną. 

— Man nereikia ginamojo arešto. 

— Kalbu ne apie tai, Laiboji. 

— Žinau. — Ji trūkčiojamai atsiduso. — Šį kartą būk tiesiog po- 
licininkas, Raferti. Surask mano skulptūrą. — Po akimirkos ji prisivertė 
pažiūrėti į jį. — Nespausk manęs, prašau. Ir nepyk. 

— Aš nepykstu. Aš nerimauju. 

— Viskas bus gerai. — Ji prigludo prie jo ir pati tuo patikėjo. — Pa- 
mirškime tai kuriam laikui ir pažiūrėkim, kaip aš viešai apsikvailinsiu. 
O Dieve, prasideda. Kamai, gal geriau... 

Jis užspaudė jai burną. 

— Pasaulinio meno žvaigždė atvyksta į mūsų miestą, — paskelbė 
diktorė. — Klerė Kimbol, žymi skulptorė... 

— Fu. Skulptorė! — išspaudė Klerė po Kamo delnu. 

— Užsičiaupk. 

—... šiandien Emitsboro mero namuose. Panelė Kimbol, gimusi 
Emitsbore, išgarsėjo Niujorke. 

— Bet kuris menas yra jausmų išraiška. — Kai ekrane pasirodė 
Klerės veidas, ji perstūmė Kamo ranką nuo burnos ant akių. — Skulp- 
tūra dažnai išreiškia asmeninius jausmus, nes menininkas yra tiesiogiai 
susijęs su kūriniu per lytėjimą ir tekstūrą. 

— Puikiai atrodai. 

— Kalbu kaip apkiautėlė. Nuoboda visada lieka nuoboda. 

— Ne, kalbi irgi puikiai. Aš sužavėtas. Ar tai aš? 

Ji žvilgtelėjo pro jo pirštus ir pamatė drožinį. 

— Aha. 

— Neblogai, — patenkintas tarė jis. 

— Puikiai. — Ji praskėtė jo pirštus, kad geriau matytų. 

— Skulptūra, — kalbėjo televizinė Klerė, — dažnai perteikia 
menininko pojūčius, prisiminimus, viltis, nusivylimus, sapnus. Gyvas 
modelis arba menininko vaizduotė padeda išlaisvinti realybę, išplėsti ją 
arba nukopijuoti. 

— Gal bent garsą išjunkim? 

— Šal 

— Kūrinio nuotaiką, nesvarbu, piktą, romantišką ar atšiaurią, le- 
mia menininko arba pozuotojo nuotaika. Mano darbas yra dalis manęs, 
kartais geriausia, kartais tamsiausia. Bet jis visuomet atspindi tai, ką 
matau, jaučiu ar kuo tikiu. 

Ekrane vėl pasirodė studija. 

— Patenkintas? Kalbėjau it kokia sumauta pasipūtėlė. 

— Ne, tu kalbėjai nuoširdžiai. Ar kuri tai, ką matai sapnuose, Lai- 
boji? 

— Taip, kartais. Klausyk, aš šiandien jau daviau vieną interviu. — 
Ji apkabino jį ir perbėgo pirštų galiukais per kaklą. — Maniau, kad mes 
ruošėmės pasiglamžyti. 

— Tuoj. Toji skulptūra, kurią pavogė, — ji iš tavo sapnų apie tėvą? 

— Galbūt. Aš nežinau. 

— "Tu galėtum nupiešti, ką matei tą naktį, ar ne? 

— O Dieve, Kamai. 

— Galėtum. 

Ji užsimerkė. 

— Galėčiau. 


26 skyrius 


ČIPAS DOPERIS BŪTŲ MIELIAU GULĖJĘS PO TRAKTORIUMI NEI VAŽINĖ- 
jęsis juo. Jis niekada nemėgo pjauti žolės, netgi savo laukuose. O dabar, 
nors dar tik pusė septynių prakeikto ryto, jis jau pjauna ponios Stouki 
pievą. Bet jo motušė yra išleidusi įsakymą apie samariečius ir pagalbą 
geriesiems kaimynams. O kai motušė ką nors įsako, visi klauso. 

Blogiausia, kad tai nuobodu. Akras po akro, pjauni ir riši. Ir dar tas 
pusprotis Džiulajus Kremptonas važinėjasi iš paskos didžiuliu presu. 

Džiulajus buvo Alisos trečios ar ketvirtos eilės pusbrolis, tėvų gi- 
minaičių meilės vaisius. Beveik trisdešimties, Čipo nuomone, jis buvo 
velniškai erzinantis, bet nepavojingas tipas, su bantamų veislės gaidžio 
kūnu ir glebiu, visada įdegusiu veidu. Štai ir dabar, patenkintas kaip var- 
lė, pririjusi musių, važiuoja sau, presuoja ir dainuoja. Kvailas penktojo 
dešimtmečio dainas, kai nė vienas jų dar nebuvo gimęs. Geriau dainuo- 
tų Rojų Klarką“, pagalvojo Čipas, bet kur tau, išsišiepęs kaip mulkis ir 
traukia sau apie šiukšles. 

Jėzau. 

— Viešpatie Visagali, Džiulajau, ką čia dainuoji, velniai rautų? 

— Jaketi... jak, — šypsodamasis dainavo Džiulajus. 


* Kantri muzikos atlikėjas. 

— Sumautas pimpis, — sumurmėjo Čipas. 

Nebūtų taip blogai, galvojo Čipas, riedėdamas per pievą burz- 
giančiu presu, bet reikėtų patikrinti variklį. Šilta, saulėta, šienas saldžiai 
kvepia. Džiulajui gal ir trūksta poros varžtelių, bet jis dirba juodą darbą, 
renka ryšulius ir krauna. Tai jis prisivarys rakščių. 

Ši mintis suteikė Čipui pasitenkinimo. 

Ne, nebūtų taip blogai, mąstė jis grįždamas prie savo pradinės 
minties, jei būtų pasiėmęs radiją. Tada negirdėtų įkyraus Džiulajaus 
balso. 

Kad ir kaip ten būtų, jis šiek tiek užsidirbs. Tik šiek tiek, pagalvojo 
su šiokia tokia nuoskauda. Motušė neleis imti iš ponios Stouki daugiau 
nei pusės įprastos kainos. Vis dėlto ir tiek leis jam truputį atsipūsti. Vai- 
kui reikia tų prakeiktų ortopedinių batų. Jėzau, tiems vaikams visko rei- 
kia. Bet jis nusišypsojo, pagalvojęs apie savo mažąją mergytę su mamos 
garbanomis ir jo akimis. 

Tėvu būti smagu, tikrai. Po vienuolikos su puse mėnesio Čipas jau- 
tėsi it veteranas. Jis išgyveno bemieges naktis, raudonukę, dantų dygi- 
mą, nešvarius vystyklus ir skiepus. Dabar jo mažoji dukrytė jau vaikšto. 
Jis spinduliuoja džiaugsmų ir pasididžiavimu, kai ji išskečia rankas ir 
svirduliuoja jo link. Net jei jos pėdutės šiek tiek kreivos. 

Jo kvailoką šypseną pakeitė smalsus žvilgsnis, tada pasibjaurėjimas. 

— Koks čia kvapas, velniai rautų? 

— Maniau, kad tu pabezdėjai, — sukikeno Džiulajus. 

— Jėzau! — Čipas užsispaudė nosį ir ėmė kvėpuoti pro burną. — 
Net akys ašaroja. 

— Kažkas čia padvėsė. — Džiulajus išsitraukė skarelę ir užsidengė 
burną. — Fu. Kažkas tikrai padvėsė. 

— Kadjį kur. Tikriausiai koks šuo atšliaužė į pievą ir nugaišo. — Jis 
išjungė presą. Čipas mažiausiai troško ieškoti kokio kirminais aplipusio 
šuns, bet negalėjo leisti, kad užstrigtų presas. — Eikš, Džiulajau, suras- 
kim tą prakeiktą daiktą ir ištraukim. 

— Gal tai arklys? Dvokia kaip arklys. Reikia kviesti vežimą. 

— Nekviesim jokio vežimo, kol nerasim. 

Jie išlipo. Čipas išplėšė lapą iš Džiulajaus knygos, užsidėjo ant veido 

ir apsirišo skarele. Ant žemės dvokas buvo dar stipresnis, ir jis prisi- 
minė, kaip kartą Žaisdamas palei geležinkelio bėgius rado krovininio 
traukinio sumaitotą šunį. Jis nusikeikė ir negiliai įkvėpė po skarele. Ne- 
norėtų dar kartą to pamatyti. 

— Turėtų būti kažkur čia, — tarė sukdamas prie nenupjauto šieno. 
Buvo nemalonu, bet nesunku sekti paskui kvapą, kuris staiga smogė it 
didelis suspaustas kumštis. 

Čipas vos neužlipo ant jo. 

— Jėzau Kristau Visagali. — Jis užsidengė ranka ir taip jau uždeng- 
tą burną ir pažvelgė į Džiulajų. 

Džiulajus spoksojo išvertęs akis. 

— Šūdas, o šūdas, šūdas. Tai ne šuo. — Jis kosėdamas ir dusdamas 
nusisuko ir pasileido paskui Čipą, kuris jau skuodė per šviežiai nupjau- 
tą pievą. 


PO PUSVALANDŽIO TOJE VIETOJE STOVĖJO KAMAS. JIS SUNKIAI KVĖPAVO 
pro sukąstus dantis. Po dešimties metų darbo policijoje jis manėsi ma- 
tęs viską, ką Žmogus gali pamatyti. Bet dar niekada neteko regėti tokio 
bjauraus vaizdo. 

Ji buvo nuoga. Mirtis neatėmė jos lyties, užtat pasiglemžė visa kita, 
Kamo nuomone, ji turėjo būti maždaug vidutinio ūgio. Amžiaus ne- 
įmanoma nustatyti. Dabar ji buvo nenusakomo amžiaus. 

Bet jis manė, kad žino. Užklodamas ją iš automobilio atnešta ant- 
klode, jis pagalvojo, jog Karlė Džeimison niekada nebešėls Fort Loder- 
deile. 

Jo veidas buvo baltas, tačiau rankos nevirpėjo, ir jam tik trumpą 
akimirką dingtelėjo, kad dabar tikrai praverstų taurelė viskio. Tada pa- 
traukė per lauką, kurį jaunystėje ardavo, prie Čipo ir Džiulajaus. 

— Tai lavonas, kaip mes tau ir sakėme. — Džiulajus šokinėjo nuo 
kojos ant kojos. — Niekada nebuvau matęs negyvėlio, išskyrus dėdę 
Klemą, bet jis gulėjo su savo sekmadieniniu kostiumu pas Grifitą. 
Mudu su Čipu pjovėme šieną tavo mamos lauke, kaip tau ir sakėme, 
tada užuodėme... 

— Užsikimšk, velniai tave griebtų. — Čipas nusibraukė prakaituo- 
tą kaktą. — Ką mums daryti, šerife? 

— Būčiau dėkingas, jei nueitumėte į nuovadą ir duotumėte paro- 
dymus. — Kamas išsiėmė cigaretę, tikėdamasis, kad dūmai išvalys bur- 
ną. — Ar kuris nors lietėt ją? 

— Ne, pone. Neponee. — Džiulajus vėl ėmė šokinėti. — Šūdas, 
kaip baisiai ji atrodė, ar ne? Ar matėt tas muses? 

— Užsičiaupk, Džiulajau, — ramiai paliepė Kamas. — Paskam- 
binsiu Mikui, jis užrašys jūsų parodymus. Gali būti, kad vėliau dar 
kartą turėsime pasikalbėti. — Jis žvilgtelėjo į namą. — Ar ką nors sakėte 
mano motinai? 

— Atleiskit, šerife. — Čipas pasimuistęs truktelėjo pečiais. — Mes 
nelabai galėjome aiškiai mąstyti, kai nubėgome į namą. 

— Suprantu. Būtų geriausia, jei tučtuojau važiuotumėte į nuovadą. 

— Gerai. 

Linktelėjęs, Kamas nuėjo į namą, kur jo laukė motina. 

Ji prišoko prie jo. 

— Sakiau jiems, kad tai tik šuo arba koks jaunas elnias, — pradėjo 
ji, glamžydama prijuostę. Jos akyse atsispindėjo baimė. — Tie vyrukai 
tikri bepročiai. 

— Turi kavos? 

— Virtuvėje. 

Jis praėjo pro ją, ir ji nusekė jam iš paskos, jausdama skrandyje 
kylant šleikštulį. 

— Juk ten šuo, ar ne? 

— Ne. — Jis įsipylė kavos ir išgėrė ją, karštą ir juodą, tada pakėlė 
telefono ragelį. Kurį laiką stovėjo dvejodamas, jausdamas rankoje vėsų 
ragelį ir matydamas prieš save tai, ką paliko lauke. — Tai ne šuo. Gal 
palauktum kitam kambary? 

Ji pakrutino lūpas, tačiau nieko nepasakė. Tada papurtė galvą, su- 
sičiaupė ir atsisėdo. Kamas paskambino koroneriui. 


KLERĖ DOROJO PYRAGAIČIUS IR VARTĖ ESKIZUS, SKIRTUS „BETADAINO“ 
muziejui. Ji norėjo pradėti nuo lauko skulptūros. Ši mintis jau keletą 

dienų nepaliko jos ramybėje. Klerė jau matė ją, užbaigtą, iš žvilgančio 
vario, abstrakčią moters figūrą iškeltomis rankomis ir ant pirštų galiukų 
besisukančiomis planetomis. 

Kai suskambo telefonas, ji nuėjo į virtuvę ir atsiliepė pilna burna 
kremo. 

— Alio? 

— Klere? Čia tu? 

— Aha. Sveika, Endže. Aš valgau. 

— Kas dar nauja? 

— Tu man papasakok. 

— Vakar pardaviau tavo Nuostabą Numeris Trys. 

— Rimtai? Ką gi, tai reikia atšvęsti. — Ji atsidarė šaldytuvą ir išsi- 
traukė pepsio. — Kaip Žanas Polis? 

— Gerai, — lyg niekur nieko melavo Endžė. Nė vienas iš jų nesi- 
jautė gerai, nes Bleras nuolat pranešinėjo jiems apie įvykius Emitsbo- 
re. — Kaip reikalai miestelyje? 

— Grūdų derlius bus geras. 

— Ką gi, dabar visi galėsime ramiai miegoti. Klere, kada grįši namo? 

— Tiesą sakant, Endže, pradedu galvoti, kad aš ir esu namie. — 
Laikas numesti bombą. — Aš svarstau, ar nepardavus buto. 

— Parduoti butą? Tu tikriausiai juokauji. 

— Mąstau apie tai. Negali sakyti, kad mano darbas kenčia, nes pa- 
keičiau požiūrį. 

— Ne ne. — Tačiau Endžę jaudino ne Klerės darbas, o pati Kle- 
rė. — Tik nenoriu, kad skubėtum. Galbūt tau reikėtų atvažiuoti keletui 
savaičių, pagalvoti. 

— Galiu galvoti čia. Endže, nesijaudink dėl manęs. Man viskas 
gerai. Tikrai. 

Endžė prikando liežuvį ir uždavė klausimą, į kurį jau turėjo at- 
sakymą. 

— Ar Kamas jau išsiaiškino, kas užpuolė tą moterį? 

— Jis tiria vieną versiją. — Klerė tyčia nusisuko nuo terasos vaiz- 
do. — Juk neketini tvirtinti, kad Niujorke būčiau saugesnė. 

— Ketinu. 

— Aš miegu su faru, todėl gali atsipalaiduoti. Rimtai, — pridūrė ji, 
nujausdama būsimus prieštaravimus. — Endže, pirmą kartą per daugelį 
metų pradedu tikėti, kad man pavyks — kad galiu užmegzti tikrus san- 
tykius, rasti savo vietą ir tikslą. Man nesvarbu, jei tai skamba banaliai. 
Nenoriu visko sugadinti. 

— Tai persikelk pas jį. 

— Ką? 

— Persikelk pas jį. Tada nebūsi viena tame name. Susikrauk daik- 
tus ir apsigyvenk pas jį. 

— Ar aš ko nors nežinau? 

— Kodėl turėtumėte gyventi atskiruose namuose? Tu jau miegi su 
juo. Ir, kad tave kur, aš ramiau miegočiau naktimis. 

Klerė nusišypsojo. 

— Žinai, aš rimtai pagalvosiu apie tai. 

— Nėra čia ką galvoti. — Endžė lėtai įkvėpė, ramindama save. — 
Buvau susitikusi su „Betadaino“ atstovais. 

— Ir? 

— Jie patvirtino tavo eskizus. Imkis darbo. 

— Puiku. Endže, jei būtum čia, pabučiuočiau Žaną Polį. 

— Padarysiu tai už tave. Pradėk darbuotis, mergyt. 


JI NEGAIŠO LAIKO. IKI POPIETĖS KLERĖ GEROKAI PASISTŪMĖJO KURDA- 
ma infrastruktūrą. Kliudė tam tikri nepatogumai. Garažas buvo per 
žemas, kad jame tilptų dvidešimties pėdų skulptūra, todėl jai teko persi- 
kelti dirbti į kiemą ir melsti gero oro. Ji virino ir kniedijo pasilipusi ant 
kopėčių. Kartais prie tvoros susirinkdavo minia, aptardavo jos darbą 
ir vėl išsiskirstydavo. Vaikai, palikę dviračius ant šaligatvio, atslinkdavo 
per žolę pasikalbėti su ja. 

Ji nepaisė nei trukdymų, nei žiūrovų. Tačiau jai pasidarė nejauku, 
kai pamatė Ernį, stovintį kieme ir stebintį ją. 

Vienu metu ji davė vienam jaunam meno žinovui penkis dolerius, 
kad šis nuvažiuotų į parduotuvę šalto sodos vandens. Kai jis numynė, 
Klerė parodė savo naujiesiems studentams, kaip įjungti litavimo lempą. 

— Mes matėme jus per televizorių. — Viena mergytė žiūrėjo į ją 
susižavėjusi. — Jūs atrodėte tokia graži, kaip kino žvaigždė. 

— Ačiū. — Klerė pasitaisė kombinezoną ir nusišypsojo. Štai kur 
mažo miestelio grožis, pagalvojo ji. Čia taip lengva tapti žvaigžde. 

— Ar ponios Aterton namai iš tiesų rožiniai? 

— Beveik. 

— O kodėl jūs nešiojate tokią juokingą kepurę? 

— Kad mano plaukai neužsidegtų. 

— "Tai vyriški batai, — įsiterpė vienas berniukas. 

— Tai mano batai, — pataisė jį Klerė. — Aviu juos dėl saugumo, 
nors man atrodo, kad jie labai madingi. 

— Mano tėtis sako, kad šiais laikais moterys stengiasi atrodyti kaip 
vyrai. Dirba vyriškus darbus, užuot sėdėjusios namuose, kaip joms ir 
dera. 

— Jis taip sako, ar ne? — Ji norėjo paklausti, ar jo tėčio krumpliai 
neliečia žemės, kai jis eina, bet apsigalvojo. — Tai labai įdomi nuomonė, 
žengiant į antrą tūkstantmetį. — Pakrutinusi pečius, ji nusitraukė kepu- 
raitę ir atsisėdo ant kopėčių laiptelio. — Puiki diena aptarinėti sociolo- 
gines ir lyčių teorijas. Be to, jūs gana greitai susidursite su realybe. Gal 
kas nors turit šokoladuką? 

Vienas berniukas pašoko. 

— Aš galiu nuvažiuoti nupirkti. Jei turit pinigų... 

— Pasitenkinsime pyragaičiais. Virtuvėje ant stalo guli dėžutė. Įeik 
per garažą. 

— Taip, ponia. — Jis tučtuojau nudūmė. 

— Kas gi čia, Klere? 

Klerė atsisuko ir pamojavo daktarui Kremptonui. Jis nešėsi didelį 
juodą lagaminą, tikriausiai ėjo pas ligonį arba iš jo. 

— Galima vadinti tai skeletu. — Ji juokdamasi nulipo nuo kopėčių 
ir priėjusi pabučiavo jam į skruostą. — Kas serga? 

— Mažoji Veiverlių mergytė susirgo vėjaraupiais. — Jis suglumęs 
tyrinėjo metalo pynę. — Maniau, kad tu droži iš medžio ar lipdai. 

— Kartais. 

Jis pažiūrėjo į ją ir nutaisė susirūpinusį veidą. 

— Tu neužsiregistravai pas mane apžiūrai. 

— Kad man viskas gerai. Tikrai. Tiesiog tą vakarą jaučiausi pa- 
vargusi. 

— Tau buvo šokas. Liza sako, kad dažnai ją lankai. 

— Tą patį galiu pasakyti ir apie jus. Jūs nesikeičiate, daktare. 

— Per senas pokyčiams. — Jis atsiduso, nenorėdamas pripažinti, 
kad metai privertė jį sulėtinti tempą. — Puikiai rūpiniesi Džeko gėlėmis. 

— Prižiūrėdama jas, jaučiuosi arčiau jo. — Ji pasekė jo žvilgsnį, kur 
žalioje žolėje margavo vienmečiai ir daugiamečiai augalai. — Jūs buvote 
teisus sakydamas, kad turiu atleisti jam. Būnant čia, man tai sekasi vis 
geriau. — Ji akimirką prikando lūpą. 

— Kas yra, Klere? 

Ji nužvelgė vaikus. Berniukai vartėsi ant vejos ir dorojo pyragaičius. 

— Norėčiau pasikalbėti su jumis — apie kai ką, ką supratau. Bet ne 
čia, — tarė ji. Ne čia, kur jai už nugaros žydi tėvo pentiniai. — Kai dar 
geriau viską apgalvosiu, ar galiu ateiti pas jus? 

— Visuomet. 

— Ačiū. — Jai palengvėjo. — Jūs tikriausiai skubate įbesti kam 
nors adatą, tad netrukdysiu. Paskambinsiu jums. 

— Būtinai paskambink. — Jis perėmė lagaminėlį į kitą ranką. — 
Džekas didžiuotųsi tavimi. 

— Tikiuosi. — Ji pasuko atgal prie kopėčių. — Ei. Pasakykit Alisai, 
kad aš pasiruošusi kitam picų vakarėliui. — Dar kartą pamojavusi, ji 
grįžo prie darbo. 

Klerė degėsi cigaretę, kai berniukas su dviračiu — Timas, ne, Tomas, 
ne, Todas atlėkė gatve, ant galinės sėdynės pritvirtinęs dėžę su gėrimais. 

— Tu greitas, — tarė ji nulipdama. 

— Jau ką girdėjau parduotuvėje. — Todas vos gaudė kvapą iš su- 
sijaudinimo ir nuo greito važiavimo. — Atėjo Džiulajus Kremptonas. 
Atėjo ir papasakojo mums. 

— Ką papasakojo? 

— Apie lavoną. Jis ir Čipas Doperis rado negyvėlį Stoukių pievoje. 
Jie pjovė šieną, suprantat? Ir rišo jį poniai Stouki, nes ji juk našlė ir visa 
kita. Džiulajus Kremptonas sakė, kad jie vos nepervažiavo per jį. 


380 Nora Roberts 


Vaikai susibūrė aplink jį klausinėdami vienas per kitą, o Todas iš- 
didžiai atsakinėjo. Klerė atsisėdo ant žolės. 

Ji tebesėdėjo ten ir po pusvalandžio, kai į kiemą įsuko Bleras. Jis 
išlipo ir priėjęs atsisėdo šalia. 

— Spėju, kad jau girdėjai. 

— Dienos naujienos. — Ji nusiskynė žolės stiebą. — Ar jie atpažino 
kūną? 

— Ne. Akivaizdu, kad kūnas... Ji jau kurį laiką negyva. 

Žolės stiebas lūžo jos saujoje. 

— Ji? 

— Taip. Kamas mano, kad tai gali būti jauna mergina, keliavusi šio- 
mis apylinkėmis balandžio mėnesį. 

Klerė užsimerkė. 

— Karlė Džeimison. 

— Jis neminėjo vardo. Koroneris atlieka skrodimą. Kamas jau iš- 
siuntė Miką į Harisburgą parvežti dantų aprašo. 

Klerė stebėjo paukštį, sukantį ratus virš galvos. 

— Tai niekada nesibaigs, ar ne? Dar prieš valandą aš dirbau čia ap- 
supta vaikų. Prie ano namo vaikinas plovė automobilį ir klausėsi radijo. 
Daviau vienam vaikui keletą dolerių, kad atvežtų sodos vandens, o jis 
grįžęs ėmė pasakoti man, jog Stoukių pievoje rastas lavonas. — Ji nu- 
lydėjo akimis bitę, zvimbiančią aplink jos gėles. — Tarsi žiūrėtum į du 
paveikslus, ir vienas užgožtų kitą. Ryškinimo klaida. 

— Žinau, kad blogai, Klere. Dabar viskas atrodo taip, tarsi Bifas 
būtų pavėžėjęs merginą, nužudęs ją ir išmetęs lavoną laukuose. Galbūt 
jis ketino vėliau pasirūpinti kūnu, o gal tiesiog buvo pamišėlis. 

— Kad ir kaip būtų, jis irgi negyvas. 

— Taip, negyvas. Bet viskas veda prie to, kad kažkas norėtų jam 
pripaišyti šią žmogžudystę. Tam tikra prasme galbūt taip netgi geriau. 

Paukštis įsitaisė vyšnioje ir ėmė giedoti. 

— Kodėl? 

— Nes tai reikštų, kad jis veikė vienas. Jei būtų grupė, kultas, kaip 
mano Kamas, jie nebūtų palikę kūno laukuose. Jie taip nedaro. Tokios 
grupės naikina savo veiklos pėdsakus. 

Logiška. Kad viskas tuo ir baigtųsi. 

— Bet tai nepaaiškina, kas nužudė Bitfą. 

— Jis vartojo narkotikus. Galbūt nesumokėjo savo tiekėjui, sumo- 
vė sandėrį. Tie žmonės neatlaidūs. — Atsidusęs, Bleras atsilošė pasirem- 
damas alkūnėmis. — Nesu nusikaltimų specialistas. Mano duona — ky- 
šininkavimas ir korupcija. 

— Kada grįžti atgal? 

— Greitai. Mano redaktorius nori, kad pasidomėčiau tuo, kas čia 
vyksta, nes esu vietinis. Bet kai kūnas bus atpažintas ir straipsnis pa- 
rengtas, išvažiuosiu. — Jam reikia su kai kuo pasikalbėti, akis į akį. Jei 
vis dėlto tai kulto darbas, — kuriam galėjo priklausyti ir jo tėvas, — jis 
kasis giliau. Tolesnis tyrimas reiškia, kad jam teks palikti Klerę, tad jis 
dėjo visas viltis į Kamą. — Tu nepražūsi viena? 

— Aišku, ne. 

Jis nužvelgė metalinę konstrukciją. 

— Darai Laisvės statulos reprodukciją? 

— Ne. Ieškau galimybių. — Klerė irgi pažiūrėjo į ją. — Noriu paro- 
dyti, kad kartais žmogaus siekiai turi būti realūs. 

— Regis, tavęs laukia ilgas darbas. 

Įrėmusi smakrą į kelius, ji žiūrėjo į oranžines medetkas kitapus 
gatvės. Kažkur monotoniškai lojo šuo. Vienintelis garsas šią ramią po- 
pietę. 

— Iki Niujorko ne taip ir toli. 

— Gal ketini ten grįžti? 

Ji pakrutino pečius. 

— Kurį laiką dar neieškok nuomininkų. 

Bleras patylėjo. 

— Kamas pametęs dėl tavęs galvą. 

— Tikrai? — Ji žvilgtelėjo į jį per petį. 

— Niekada nebūčiau pagalvojęs, kad judu galėtumėte tapti pora. 
Bet... noriu pasakyti, aš manau, kad tai puiku. 

Ji pasirėmė ant alkūnių ir pažvelgė į pūkuotus debesis danguje. 

— Aš irgi. 

KAMAS VAIKŠTINĖJO BLYŠKIAI ŽALSVU KORIDORIUMI PRIE SKRODIMO 
salės. Jis norėjo įeiti — ne, nenorėjo įeiti, pasitaisė. Bet jautė, kad turėtų. 
Daktaras Lumis mandagiai, bet ryžtingai liepė jam palaukti koridoriuje. 
Ir nesimaišyti po kojomis. 

Laukti buvo blogiausia. Ypač kai širdyje žinojo, jog dar nesibaigus 
dienai skambins Džeimisonams į Harisburgą. 

Jam baisiai knietėjo užsirūkyti, ir jis nutarė užtraukti dūmą, nors žen- 
klai patalpoje dėkojo už nerūkymą. Tik vargu ar jos gyventojai įsižeis. 

Lavoninėse taip tylu, netgi savotiškai ramu, turint galvoje jų pa- 
skirtį. O ko čia stebėtis, galvojo jis. Gyvieji pasirūpina mirusiaisiais. 
Kažkodėl lavoninės nekėlė jam tokio šiurpo kaip kapinės. 

Čia žmonės vis dar žmonių pavidalo. 

Jo neerzino nė kvapai, nors pušų kvapo aromato gaiviklis ir stiprūs 
antiseptikai nesugebėjo užgožti mirties kvapo. Bet tai jo darbo dalis. 
Kažkas miršta, ir jis turi išsiaiškinti kodėl. 

Pro sukamąsias duris pasirodė Lumis, vis dar džiovindamasis pa- 
raudusias nuo plovimo rankas. Jis vilkėjo baltą chalatą su prisegta iden- 
tifikacine kortele, o ant kaklo kabojo chirurgo kaukė. Trūksta tik stetos- 
kopo, mąstė Kamas. Bet ne Lumio darbas klausytis širdies ritmo. 

— Šerife. — Daktaras Lumis tvarkingai sukišo popierinį rank- 
šluostį į šiukšlių dėžę. Jis nepritariamai žvilgtelėjo į Kamo cigaretę, ir 
to užteko, kad Kamas užgesintų ją į kavos tirščius plastikiniame puo- 
delyje. 

— Ką galite pasakyti? 

— Jūsų Džeinė Dou buvo baltoji, tarp penkiolikos ir aštuoniolikos 
metų. Mano nuomone, ji išgulėjo negyva maždaug mėnesį, ne ilgiau 
kaip du. 

Nuo gegužės pirmosios praėjo šešios savaitės, pagalvojo Kamas. 

— Kaip? 

— Mirtį sukėlė perpjautos kaklo venos. 

— Sukėlė. — Kamas įmetė puodelį į šiukšlių dėžę. — Tai bent 
žodis. 

Lumis tik palenkė galvą. 

— Auka prieš mirtį buvo seksualiai kankinama. Sprendžiant iš 

požymių, žiauriai ir ne kartą. Jos riešai ir kulkšnys buvo surišti. Dabar 
atliekame kraujo tyrimą. Dar negaliu pasakyti, ar ji buvo apsvaiginta 
narkotikais. 

— Paskubėkit. 

— Pasistengsim. Ar jau turite dantų aprašą? 

— Jis pakeliui. Numanau, kas auka, bet dar nenoriu skambinti jos 
tėvams. 

— Manau, taip bus geriau, atsižvelgiant į aplinkybes. Gal pavaišinti 
jus dar puodeliu kavos? 

— Taip. Ačiū. 

Lumis nusivedė jį koridoriumi. Jis kruopščiai atskaičiavo monetas 
ir sumetė jas į aparatą. 

— Su grietinėle? 

— Šiomis dienomis geriu juodą. 

Lumis padavė Kamui puodelį, tada įmetė į aparatą dar keletą mo- 
netų. 

— Šerife, tai labai bjaurus ir sunkus atvejis, kuris, kaip suprantu, 
susijęs su jumis asmeniškai. 

— Tuose laukuose žaidžiau būdamas vaikas. Ten, kur rado merginą, 
su tėvu pjaudavau šieną. Ten mirė ir mano tėvas. Vieną gražią vasaros 
dieną jį sutraiškė jo paties traktorius. Taip, manau, tai gana asmeniška. 

— Apgailestauju. 

— Niekio tokio. — Pasipiktinęs savimi, Kamas pasitrynė tarpua- 
kį. — Turiu įrodymų, kad mano motinos vyras laikė tą merginą stogi- 
nėje. Galimas daiktas, ir kitas. Dabar aiškėja, kad jis greičiausiai išprie- 
vartavo ją, užmušė ir išmetė kūną laukuose. 

Švelnus Lumio žvilgsnis slėpė jo mintis. 

— Jūsų darbas tai įrodyti, bet mano darbas yra pasakyti, kad kūnas 
visą tą laiką gulėjo ne laukuose. 

Kamo ranka sustingo pakeliui prie burnos. 

— Ką norite pasakyti — ne laukuose? 

— Jis tik rastas ten, bet pievoje gana neseniai. 

— Minutėlę. Jūs ką tik sakėte, kad ji negyva jau porą mėnesių. 

— Negyva ir palaidota, šerife. Tas kūnas keletą savaičių išbuvo že- 

mėje. Mano nuomone, jis buvo iškastas ir perkeltas į tą pievą vos prieš 
dvi ar tris dienas. Gal net mažiau. 

Kamas apstulbo. 

— Jūs tvirtinate, kad kažkas nužudė tą merginą, palaidojo, o pas- 
kui vėl iškasė? 

— Nė kiek tuo neabejoju. 

— Man reikia pagalvoti. — Kamas nusisuko ir įsistebeilijo į žalias 
sienas. Mintis, jog kažkas ne tik pagrobė ją, išprievartavo ir nužudė, 
bet taip pat išniekino jos kūną po mirties, šiurpino dar labiau. — Kalės 
vaikas. 

— Gal ją nužudė ir jūsų patėvis, šerife, bet kadangi jis pats jau ke- 
letą savaičių miręs, vadinasi, tikrai ne jis perkėlė kūną į laukus. 

Kamas prisimerkė. Kava staiga neteko skonio. Jis spurdančia širdi- 
mi atsisuko į koronerį. | 

— "Tas, kas tai padarė, norėjo, kad ji būtų rasta, ir rasta būtent ten. 

— Esu priverstas sutikti. Mano požiūriu, tai labai nevykęs manev- 
ras. Bet eilinis neprofesionalas gali ir nežinoti apie teismo ekspertizės 
laimėjimus. — Lumis grakščiai gurkšnojo kavą iš savo puodelio. — Ti- 
kėtina, kad tas, kas tai padarė, manė, jog tokio įrodymo neįmanoma 
paneigti. 

— Jūsų profesija per menkai vertinama, daktare Lumi. 

Lumis šyptelėjo. 

— Liūdna tiesa. 


KAI KAMAS IŠĖJO IŠ LIGONINĖS, SAULĖ JAU LEIDOSI. NUO ČIPO DOPERIO 
skambučio buvo praėję keturiolika valandų. Jis buvo ne tik pavargęs 
— jautėsi išsunktas. Pamatęs ant automobilio gaubto sėdinčią Klerę; jis 
stabtelėjo ir luktelėjo, kol ji nuslydo ant žemės. 

— Labas, Raferti. — Ji priėjo prie jo ir apkabino per liemenį. — Pa- 
maniau, kad tau bus malonu matyti draugišką veidą. 

— Taip. Tavo pats geriausias. Ar seniai lauki? 

— Jau kurį laiką. Buvau aplankyti Lizos. Atvažiavau su Bleru. — Ji 
atšlijo ir įdėmiai pažiūrėjo į jį. — Jis norėjo paimti interviu iš korone- 

rio. — Jos galvoje sukosi daugybė klausimų, bet ji dar negali klausti — 
ne dabar. — Atrodai išsekęs. Leisk parvežti tave namo. 

— Gerai. — Jis ištraukė iš kišenės raktelius, tada stipriai suspaudė 
juos kumštyje. Per vieną sekundę nuovargį jo akyse pakeitė įniršis. — 
Žinai, ko aš noriu? Noriu ką nors primušti. Sumalti į miltus. 

— Jeigu palauktume, kol išeis Bleras, galėtum jį apspardyti. 

Jis susijuokė. 

— Noriu pasivaikščioti, Laiboji. 

— Gerai, eime pasivaikščioti. 

— Ne čia. Noriu kuo greičiau nešdintis iš čia. 

— Važiuojam. — Ji paėmė raktelius. — Žinau vietą. 

Jie važiavo tylėdami. Kamas atlošė galvą ir užsimerkė. Klerė, min- 
tyse bandydama atkurti kelią, vylėsi, kad jis miega. Sustabdžiusi auto- 
mobilį, ji kurį laiką sėdėjo nejudėdama ir tylėjo. 

— Kaip seniai čia buvau. 

Ji atsisuko ir pažvelgė į jį švelnioje vakaro šviesoje. 

— Man patikdavo ateiti į Miesto parką. Atsinešdavome maišelį 
krekerių ir šerdavome antis. Turi krekerių? 

— Ne. 

Klerė ėmė naršyti po savo rankinę, tikėdamasi rasti kokį skanėstą. 

— Pavaišinsime jas pyragaičiu, — tarė ištraukdama užsilikusį. 

Parko vidury buvo tvenkinys. Klerė prisiminė, kaip jie per Kalėdas 
paleisdavo ant rąsto papuoštą eglutę, ir ji paslaptingai žybčiodavo virš 
vandens. Ji ateidavo čia su tėvais, bendraklasiais, vėliau su vaikinais. Kartą 
atėjo viena ir sėdėjo ant suoliuko, negalėdama atsitokėti iš džiaugsmo, 
kad viena iš jos skulptūrų demonstruojama vietiniame meno muziejuje. 

Jie ėjo susikibę už rankų, o dideli vešlūs medžiai dengė juos nuo 
automobilių triukšmo. 

— Užuodžiu lietų, — sumurmėjo ji. 

— Rytoj. 

— Mums jo reikia. 

— Šis pavasaris buvo gana sausas. 

Ji pažvelgė į jį. Jie nusišypsojo vienas kitam kaip du vienas kitą 
gerai suprantantys įsimylėjėliai. 

— Toliau kalbėsime apie politiką? 

Jis papurtė galvą, apkabino ją per pečius ir prisitraukė artyn. 

— Džiaugiuosi, kad buvai ten, kai išėjau. 

— Ir aš. 

— Keista, man nė į galvą nešovė ieškoti artimiausio baro. Tik 
baisiai norėjosi sėsti į mašiną ir lėkti, galbūt išspardyti kam nors užpa- 
kalį. — Jo ranka ant jos peties susigniaužė į kumštį, bet tuoj atsigniau- 
žė. — Tai padėdavo. 

— O kas padeda dabar? 

— Tu. Prisėskim. — Jis išsirinko suoliuką, ir jie atsisėdo. Kamas 
įsmeigė akis į vandenį. Palei krantą džiaugsmingai turškėsi antys. Klerė 
išvyniojo pyragaitį ir ėmė mėtyti joms mažus gabaliukus. Vakaro dan- 
gus nusidažė raudona spalva. 

— Ar tai Karlė Džeimison? 

— Taip. Pagaliau atvežė dantų aprašą. Jos tėvai... aš niekuo negalė- 
jau jiems padėti. 

Ji žiūrėjo į besipešančias antis. 

— Tai jie jau čia? 

— Atvažiavo maždaug prieš valandą. Negaliu sėdėti. 

Ji atsistojo kartu su juo, laukdama, kol jis vėl prašneks. 

— Aš surasiu tą, kuris nužudė tą mergaitę, Klere. 

— Bet Bifas... 

— Jis prisidėjo. Bet jis veikė ne vienas. — Jis sustojo ir pažiūrėjo į 
ją. Jo akyse atsispindėjo pyktis ir giliai slepiamas skausmas. Klerei su- 
spaudė širdį. — Kažkas paprasčiausiai numetė ją toje pievoje. Mano pie- 
voje. Tarsi ji būtų niekas. Aš sužinosiu, kas tai padarė. Mano miestelyje 
niekas nedrįs liesti jaunų merginų. 

Žiūrėdama į vandenį, Klerė nusivalė lipnius pirštus į džisus. 

— "Tu vis dar manai, kad tai susiję su kažkokiu kultu. 

Jis uždėjo rankas jai ant pečių. 

— Noriu, kad nupieštum tai, Klere. Žinau, ko prašau, bet man 
reikia, kad tu viską prisimintum, kiekvieną to sapno detalę, ir užrašy- 
tum. — Jis suspaudė jos pečius. — Klere, ji buvo nužudyta kažkur kitur. 

Kaip ir Bifas. Ji buvo nužudyta kitoje vietoje, tada atvežta ten, kur mes 
ją radome. Gal tu galėsi padėti man sužinoti kur. 

— Gerai. Jei tik tai padės. 

— Ačiū. — Jis pabučiavo ją. — Važiuokime namo. 

JI NENORĖJO PRISIMINTI. KLERĖ ŽINOJO, KAD ELGIASI KAIP BAILĖ, BET 
visiškai nenorėjo apie tai galvoti. Daugiau nei dvidešimt metų ji stengėsi 
tai pamiršti — valios pastangomis, retkarčiais raminamaisiais ar tera- 
pijos kursais. Ji nė karto nemėgino tyčia atkurti tos nakties atmintyje. 
Dabar jos prašoma atkurti tai popieriuje. 

Ji vis vilkino, sugalvodama kokį pasiteisinimą Kamui arba sau. 
Naktimis gulėdavo atmerktomis akimis, bijodama užmigti, kad jos pa- 
sąmonė nesukiltų ir neužbaigtų to, kam ji taip atkakliai priešinosi. 

Kamas jos nespaudė, bent jau žodžiais. Bet jis buvo taip pasinėręs 
į tyrimą, kad beveik neturėjo jai laiko. 

Lietus atėjo, kaip Kamas ir spėjo. Dvi naktis ir dvi dienas pylė kaip 
iš kibiro. Tačiau žmonės turguje, pašte ir Martos užkandinėje aptarinėjo 
gruntinio vandens lygį ir galimus vandens apribojimus šią vasarą. Kai 
nesikalbėjo apie vandenį ar „Oriolų“ komandos galimybę tapti čempio- 
nais, jie kalbėjosi apie žudymus. 

Klerės lauko skulptūros darbai sustojo. Ji krapštėsi garaže, ko ne- 
buvo dariusi jau keletą savaičių, negalėdama apsispręsti dėl pakaitalo. Ji 
beviltiškai nagrinėjo projektą po projekto, tyrinėjo eskizus, piešė nau- 
jus. Giliai galvoje jai ramybės nedavė pažadas Kamui. 

Tai tiesiog todėl, kad namai atrodo tokie tušti. Bent jau taip ji įtiki- 
nėjo save. Blerui išvažiavus į Vašingtoną, vis lyjant, ji jautėsi atskirta nuo 
pasaulio. Be galo vieniša. 

Kodėl jai tai netrukdė anksčiau? 

Todėl, kad anksčiau niekada nekrūpčiodavo pamačiusi šešėlį. 
Niekada netikrindavo, ar užrakintos durys ir nesigilindavo į kiekvieną 
girgžtelėjimą ar grindų aimanas. 

Sugavusi save ir vėl spoksant į skulptūros karkasą, ji nusikeikė ir 
čiupo nuo sofos eskizų albumą. 

Ji padarys tai, ir padarys dabar. Atsikratys tos ramybės neduodan- 
čios minties. 

Pasiėmusi pieštuką ir pasidėjusi ant kelių albumą, ji užsimerkė ir 
pamėgino grąžinti save į praeitį. 

Ji matė tėvą, triūsiantį aplink rožes. Kalantį kuolelius į minkštą 
žemę. 

Matė jį gulintį terasoje, persmeigtą jų. 

Klerė papurtė galvą, sukando dantis ir pamėgino dar kartą. 

Ji sūpynėse, šiltas vasaros vakaras. Jie supasi, ji padėjusi galvą jam 
ant peties. Kvepia saldžiaisiais žirneliais, žole ir Old Spice tualetiniu 
vandeniu. 

„Ko nori gimtadieniui, pyragiuk? Mergaitei, kuriai sukanka tryli- 
ka, reikia ko nors ypatinga.“ 

„Noriu prasidutti ausis.“ 

„Kodėl nori save žaloti?“ 

„Visos kitos mergaitės jau prasidūrusios ausis, tėti. Prašau.“ 

Anksčiau, jai reikia grįžti į ankstesnį laiką. Ruduo. Sodinami tulpių 
svogūnėliai. Aitrus degančių lapų kvapas. Verandoje paruoštas skaptuo- 
ti moliūgas. 

„Klere Kimbol! — Jos motinos balsas. — Ką veiki lauke be megzti- 
nio? Dėl Dievo, tau jau aštuoneri. Turėtum būti protingesnė.“ 

Tėvas mirkteli ir piršto galiuku paliečia jos šaltą nosį. 

„Bėk į vidų ir apsirenk. Tik neprinešk į vidų mulčio, antraip tavo 
mama mus abu uždarys į šuns būdą.“ 

Dar anksčiau. Klerė beveik girdėjo daktaro Janovskio balsą, liepian- 
tį jai atsipalaiduoti, giliai kvėpuoti, leisti protui pasiduoti pasąmonei. 

„Bet aš noriu važiuoti. Tu niekada manęs nesiveži; Aš būsiu gera, 
tėti. Pažadu.“ 

„Tu visuomet gera, pyragiuk.“ 

Jis pritūpęs apkabina ją ir pabučiuoja į kaklą. Kartais jis sukdavo ją 
aplink. Jai patikdavo tas svaiginamas sukimas. Baimė ir jaudulys. 

Nepaleisk manęs. Nepaleisk manęs. 

„Tai nuobodūs dalykai, skirti tik suaugusiems žmonėms.“ 

„Bet aš noriu važiuoti. Man patinka apžiūrinėti namus.“ — Ji pa- 
tempia lūpą. Apatinė lūpa virpa. Kartais tai suveikia. 

„Šeštadienį važiuosiu į didelę parodą, ir tu galėsi važiuoti kartu. 
Tu, Bleras irgi, jei norės.“ 

„Kodėl dabar negaliu važiuoti?“ 

„Nes dabar jau per vėlu mažoms mergaitėms būti lauke. Netrukus 
sutems. Pažiūrėk į save. Tu jau su naktiniais. — Jis neša ją į kambarį. Lė- 
lės ir spalvoti pieštukai. — Nagi, būk gera mergaitė ir pabučiuok mane. 
Kai paaugsi, galėsi būti mano partnerė. Kimbolas ir Kimbol.“ 

„Pažadi?“ 

„Pažadu. Saldžių sapnų, Klere.“ 

Durys užsidaro. Šviečia naktinė lemputė. Ji kilsteli galvą ir pasi- 
klauso. Tėtis kalbasi su mama. Tyliai, labai tyliai. Ji paguldo į lovą lėlę ir 
tyliai nulipa į apačią. Pro šonines duris įsmunka į garažą. 

Argi jis nenustebs, kai pamatys, kokia ji didelė? Kokia ji gera? 
Klerė pasislepia ant užpakalinės sėdynės ir prunkšdama užsidengia 
rankomis burną. 

Automobilis pajuda, išsuka iš kiemo. 

Jie važiuoja ir važiuoja; lauke darosi tamsu. Susirietusi ant grindų, 
ji mato pirmąsias žvaigždes, įsižiebiančias danguje. Tėtis važiuoja grei- 
tai, jis taip daro, kai bijo, jog pavėluos. 

Automobilis ima judėti lėčiau, kratosi. Sustoja. Tėtis išlipa, atidaro 
bagažinę. 

Jai užgniaužia kvapą. Nekvėpuodama nuspaudžia rankenėlę. 
Žvilgteli pro plyšį. Jis eina. Tikriausiai namas ten, tarp medžių. Ji tylo- 
mis skuba jam iš paskos, šlepsėdama šlepetėmis su zuikučiais. 

Tarp medžių tamsu, o jis neatsisuka. 

Čia nėra jokio namo. Tik tuščia vieta. Net medžių nebėra. Lauky- 
mėje stovi vyrai juodais apsiaustais. Tėtis nusirengia — ji neišlaikiusi 
sukikena — ir apsigaubia apsiaustu, kaip ir visi kiti. Jie su kaukėmis, 
tai galbūt čia koks vakarėlis. Tačiau jie nežaidžia jokių žaidimų. Kaukės 
baisios, vieni buliai, ožiai ir pikti šunys. Bet mama sakė, jog kaukės ne- 
šiojamos tam, kad apsimestum kažkuo kitu, todėl jai nebaisu. 

Jie sustoja ratu, tarsi ketintų Žaisti ratelį. Ji sukikena pagalvojusi, 
kad vyrai šoks ratu ir parkris ant žemės. Bet jie stovi labai tylūs, visiškai 
nekalba. 

Suskamba varpas. 

Klerė krūpteli. Jausdama smarkiai plakant širdį, ji apsidairo po 
kambarį. Eskizų albumas ir pieštukas guli ant grindų, kur ji juos nu- 
metė. Matyt, pernelyg įsijaučiau, pagalvojo ji, prispausdama prie kaktos 
delną. Kai skambutis sučirškė dar kartą, ji pašoko nuo sofos ir tik tuo- 
met suprato, kad kažkas skambina prie durų. 

Ji giliai iškvėpė ir nuėjo atidaryti. Pamatė moterį, jau belipančią 
laiptais žemyn. 

— Sveiki. 

— Ak. — Tamsiaplaukė moteris dvejodama stabtelėjo lietuje. — 
Maniau, jūsų nėra namuose. 

— Atsiprašau. Įeikite, nes permirksite. 

— Aš tik... aš jus pažadinau? 

— Ne. — Klerė atidžiau įsižiūrėjo į veidą po šlapia kepure. Per 
trisdešimt, nusprendė ji, gana daili, didelėmis tamsiomis akimis. — Jūs 
iš „Roko“ picerijos, tiesa? 

— Taip. Aš Džolin Bats. 

Jos abi buvo išblyškusios, tik dėl skirtingų priežasčių, ir abi bandė 
šypsotis. 

— Gal norėtumėt užeiti? 

— Nenoriu jums trukdyti. Tik... Taip, taip, norėčiau užeiti. 

Viduje Džolin minutėlę dairėsi. Klerė jau buvo pradėjusi apstati- 
nėti prieškambarį. Jame stovėjo staliukai su indais ir gėlėmis, ant sienų 
kabėjo plakatai, kurių buvo prisirinkusi per išpardavimus ir sendaikčių 
turguje. Bet grindys, ant kurių stovėjo varvanti Džolin, buvo plikos. 

— Duokite man savo švarką. 

— Atleiskite, kad trukdau vidury dienos. Jūs siksiajisjai dirbote. 

— Tiesą sakant, mane įveikė lietus. — Klerė paėmė Džolin švarką 
ir pakabino jį ant laiptų kolonos. — Gal norėtumėte kavos ar arbatos? 

— Ne, ne, nesivarginkite. — Džolin pasukiojo ilgą spalvotų karolių 
virtinę ant krūtinės. — Aš... na... pastebėjau jūsų darbą kieme. 

— Kol kas jis atrodo gana keistai. — Klerė palydėjo ją į kamba- 
rį. — Tikiuosi, triukšmas jums netrukdo. 

— O ne. Ne, kaip tik labai įdomu stebėti, ką darote. Deja, nelabai 
ką teišmanau apie meną. 

— Nieko tokio, aš neišmanau apie picų kepimą. Jūs kepate labai 
skanias. 

— Ačiū. — Džolin dairėsi po kambarį, visa širdimi gailėdamasi, 
kad teko čia ateiti. — Tai senas šeimos receptas. Mano mergautinė pa- 
vardė Grimaldi. 

— Tai paaiškina, kodėl Ernis panašus į italą. Prašom sėstis. 

Džolin lėtai susmuko ant sofos. 

— Tai jūs pažįstate Ernį? 

— Taip. Mes susipažinome, kai jis man pozavo. 

— Pozavo? Pozavo jums? 

— Jis jums nepasakojo? — Ilgas ir tylus Džolin žvilgsnis vertė 
Klerę jaustis nepatogiai. Ji pasiėmė cigaretę ir prisidegė prieš tęsda- 
ma. — Lipdžiau iš molio jo ranką. 

— Jo ranką? 

Klerė išpūtė dūmus. 

— Man patiko jo jaunystė ir gyvybingumas. Labai gerai išėjo. 

— Su... suprantu. 

— Gaila, kad jis jums nepasakė. Tiesą sakant, aš stebėjausi, kodėl 
neužsukate pažiūrėti. Turiu keletą nuotraukų. Aš fotografuoju savo dar- 
bus albumui, tačiau tai ne tas pats, kas matyti pačią skulptūrą. 

— Panele Kimbol, ar jūs turite romaną su mano sūnumi? 

Klerė užspringo dūmais ir užsikosėjo. 

— Ką? — Išplėtusi akis, ji keliskart trinktelėjo sau į krūtinę. — Ką? 

— Suprantu, jūs galite pagalvoti, kad tai ne mano reikalas, bet 
Erniui tik septyniolika. Lapkritį sueis aštuoniolika, bet kol jis nepilna- 
metis, aš turiu teisę Žinoti... | 

— Palaukit, palaukit. — Klerė kilstelėjo ranką. — Ponia Bats, Džo- 
lin, aš lipdžiau Ernio ranką, kalbėjausi su juo, porą kartų pavaišinau 
gaiviaisiais gėrimais. Viskas. Daugiau nieko. Nesuprantu, kodėl jums 
susidarė įspūdis, kad... 

— Iš Ernio, — pertraukė ją Džolin. 

Žiūrėdama į ją, Klerė atsirėmė į sofos atlošą. 

— Tai nesąmonė. Jūs sakote, jog Ernis papasakojo jums, kad jis ir... 
kad mes... o Dieve. 

— Jis man nepasakojo. — Džolin pasitrynė vėsias rankas. — Jis 
parašė. Aš tvarkiau jo kambarį. — Džolin sučiaupė lūpas ir nusuko akis 
į šoną. Ji nemokėjo meluoti. — Ir radau jo užrašus. Apie jus. 

— Net nežinau, ką pasakyti. Tikrai nežinau. Išskyrus tai, kad aš nie- 
kada... — Ji persibraukė ranka per plaukus, svarstydama, kaip tiksliau pa- 
sakius. — Suprantu, kad jūs manęs nepažįstate ir, kaip Ernio mama, esate 
linkusi tikėti juo, o ne manim. Bet aš prisiekiu, kad tarp jūsų sūnaus ir 
manęs niekada nebuvo jokių fizinių, romantiškų ar seksualinių santykių. 
ant kelių. Ji negalėjo jų suvaldyti — kaip ką tik suvokė, kad nesugebėjo 
valdyti ir sūnaus. — Ko gero, seniai tai žinojau. Vis kartojau sau, kad 
einu čia apginti savo vaiko, bet aš... — Ji vėl pakėlė drėgnas ir beviltiškai 
liūdnas akis. — Panele Kimbol... 

— Klerė, — vos girdimai ištarė ji. — Vadinkite mane Klere. 

— Aš noriu atsiprašyti. 

— Nereikia. — Klerė suglumusi pasitrynė smilkinius. — Prašau, 
nereikia. Galiu tik nutuokti, kaip jūs jautėtės galvodama, kad aš... Ste- 
biuosi, kad nepalūžote prie durų ir neišdraskėte man akių. 

— Aš nemoku pulti. — Džolin nusivalė drėgnus skruostus. — Ir 
nemoku būti motina. 

— Ne, nesakykite taip. — Nieko geriau nesugalvojusi, Klerė silpnai 
patapšnojo jai per petį. — Ernis tiesiog sutrikęs. 

— Gal galėtumėt duoti cigaretę? Aš mečiau rūkyti, bet... 

— Žinoma. — Klerė išėmė cigaretę ir pati ją pridegė. Užtraukusi 
pirmąjį dūmą, Džolin sudrebėjo. | 

— Penkeri metai. — Ji godžiai užsitraukė dar kartą. — Klere, aš 
netvarkiau jo kambario. Aš dariau kratą. — Ji užsimerkė. Nuo cigaretės 
jai truputį svaigo galva, bet skausmas paširdžiuose atslūgo. — Buvau 
prisiekusi sau, kad niekada nesikišiu į asmeninį vaiko gyvenimą. Mano 
motina visuomet šniukštinėdavo po mano stalčius, apieškodavo čiužinį. 

Ji manė turinti tikrinti mane, kad aš ko nors neprisigalvočiau. Tada aš 
prisiekiau, kad visada pasitikėsiu savo vaikais, suteiksiu jiems erdvės. 
Tačiau praėjusią savaitę tikrinau jo kambarį net du kartus, varčiau daik- 
tus kaip koks vagis. Ieškojau narkotikų. 

— Ak. 

— Neradau. — Džolin rūkė godžiai traukdama dūmus. — Bet 
aptikau kitokių dalykų. — Dalykų, apie kuriuos jai buvo gėda kalbė- 
ti. — Jis rašė apie jus... manau, turite teisę žinoti. Tai labai intymu. 

Šaltis, gniaužęs Klerės skrandį, ėmė plisti. 

— Berniukai dažnai fantazuoja ar netgi susižavi vyresnėmis mo- 
terimis. 

— Gali būti. Bet jei perskaitytumėte tai, vargu ar kalbėtumėte taip 
maloniai. 

— Džolin, ar negalvojote kreiptis pagalbos? 

— Taip. Šįvakar ketinu pasikalbėti su Vilu, savo vyru. Kai tik ra- 
sime psichiatrą, visi eisime konsultuotis. Kad ir kas negerai Erniui ar 
mūsų šeimai, mes viską ištaisysime. Jie man viskas. 

— Toji pentagrama, kurią nešioja Ernis. Ar žinote, ką ji reiškia? 

Džolin sumirksėjo, bet susitvardė. 

— Taip. Mes pasirūpinsime ir tuo. Aš neleisiu jam atitolti nuo ma- 
nęs, Klere. Nesvarbu, kad ir kaip jis stengtųsi. 


KAMAS GRĮŽO JAU SUTEMUS, VOS VILKDAMAS KOJAS. JIS PAKANKAMAI 
ilgai buvo policininkas ir žinojo, kad dokumentų tvarkymas, rutina ir 
monotonija dažnai sudaro didžiausią darbo dalį. Tačiau buvo sunku iš- 
likti kantriam, kai jis jautė esąs netoli tiesos. 

Jam palengvėjo, pamačius kieme Klerės automobilį ir šviesas lan- 
guose. 

Ji snaudė ant sofos, pasidėjusi ant kelių knygą ir per garsiai įsi- 
jungusi muziką. Kamas pabučiavo jai į plaukus ir pagalvojo, kaip būtų 
miela susirangyti šalia ir valandėlę visiškai atsipalaiduoti. 

Kai jis pritildė garsą, ji staigiai atsisėdo ir sumirksėjo tarytum pe- 
lėda, išgąsdinta saulės spindulio. 

— Matyt, per daug pritildžiau, — tarė jis. 

— Kiek valandų? 

— Šiek tiek po devynių. 

— Mmm. — Ji pasitrynė akis. — Tu valgei? 

— Koks šeimyniškas klausimas. — Jis atsisėdo šalia, paskui persi- 
galvojo ir išsitiesė, padėdamas galvą jai ant kelių. — Rodos, valgiau su- 
muštinį. — Jis giliai atsiduso ir užsimerkė. — Dieve, kaip skaniai kvepi. 
Kaip praėjo tavo diena? 

— Tu pirmas papasakok. 

— Manoji buvo ilga. Gavau likusius tyrimus dėl Karlės Džeimison. 
Ji buvo išgėrusi, tiksliau, jai buvo sugirdyta barbitūratų. Lumis atidavė 
jos kūną tėvams. 

Žinodama, kad kartais padeda ir maža paguoda, ji paglostė jam 
plaukus virš kaktos. 

— Gaila, kad niekuo negaliu padėti. 

— Buvau dar kartą nuvažiavęs pas Anę. Nieko nelaimėjau. — Jis 
sugniaužė Klerės pirštus. — Kažkodėl nerandu nė vieno žmogaus, kuris 
būtų matęs tą merginą miestelyje ar netoli, kaip ir negaliu rasti nė vieno 
liudininko, kuris būtų matęs Bifą jo nužudymo vakarą. 

— Geriau šįvakar nebegalvok apie tai. Rytoj galva bus šviesesnė. 

— Kuo ilgiau delsiu, tuo labiau šąla pėdsakai. — Jis atsimerkė. — 
Žinai, Klere, pasidomėjau žemės sandėriais, su kuriais buvo susijęs tavo 
tėvas. Ir sužinojau kai ką keisto. Trūksta daugumos dokumentų. 

— Kaip tai? 

Jis atsisėdo ir pasitrynė veidą. 

— Noriu pasakyti, kad jie dingę. Yra vienas dokumentas, pagal 
kurį „Trapezoido“ korporacija pereina E. L. Fain, Neribotos atsakomy- 
bės bendrovei. 

— Nesuprantu. 

— „Trapezoidas“ buvo kompanija, kuri per tavo tėvą-pirko žemę. 
Paskui jie per mėnesį ją vėl pardavė statybų kompanijai. Tada „Trape- 
zoidas“ išnyko. Nerandu jokių pavardžių. 

— Pavardės turi būti. Kas buvo kompanijos savininkas? 

— Nesugebėjau išsiaiškinti. Visi dokumentai dingę. Sutartį Frede- 
rike pasirašė agentas, kurio jau penkeri metai nėra tarp gyvųjų. 

— O toji kita kompanija, kuriai dabar priklauso žemė? 

— Nepajudinama. Turi bendrovių visoje Rytinėje pakrantėje, spe- 
cializacija prekybos centrų statyba. Sandoris buvo sudarytas telefonu ir 
laišku. Beveik iškart po iškilmingo atidarymo paaiškėjo, kad tavo tėvas 
papirko inspektorius ir du komisijos narius. Ir kad jis klaidingai infor- 
mavo klientą, teigdamas, jog žemė buvo parduota už septynis šimtus už 
akrą, kai iš tiesų ji buvo parduota už tūkstantį du šimtus. „Trapezoido“ 
korporacijai pasipusčius padus, visas smūgis teko Kimbolo nekilnoja- 
mojo turto agentūrai. Tačiau tavo tėvas nebegalėjo nei patvirtinti, nei 
paneigti. 

— Ką nori tuo pasakyti? 

— Keista, kad visi dokumentai, susiję su „Trapezoido“ korporaci- 
jos veikla, tartum išgaravo. Nėra jokių įrašų, kas dirbo su tavo tėvu, kas 
buvo jo partneriai. Kimbolo nekilnojamojo turto agentūros dokumen- 
tai buvo paimti tyrimo metu, bet nė viename iš jų neminimas „Trape- 
zoidas“. Kažkaip neįprasta, ar ne? 

— Mane stebina tai, kad mano tėvas buvo įsivėlęs į neteisėtą veiklą. 

— Man sunku patikėti, kad jis veikė vienas. Kulto draugijos susi- 
formuoja dėl kelių pagrindinių priežasčių, Klere. Svarbiausia priežastis 
yra valdžia arba galia. Valdžiai reikia pinigų. Tuo metu akras kainavo 
penkis šimtus dolerių, todėl kažkas pasidarė gražaus pinigo. Ar jūs tu- 
rėjote finansinių sunkumų, kai tavo tėvas pradėjo gerti? 

— Ne, verslas klestėjo. Mes netgi planavome šeimos kelionę į Eu- 
ropą. Abu su Bleru turėjome koledžo fondus, gana gerus. Ne. — Ji pa- 
purtė galvą. — Vaikai žino, kai jų tėvai nerimauja dėl pinigų. Maniškiai 
nesijaudino. 

— Vis dėlto tavo tėvas rizikavo savo verslu, reputacija ir šeimos 
gerove dėl šio vieno sandorio. Anksčiau jis nieko panašaus nebuvo pa- 
daręs. Kodėl tą kartą? 

Ji pakilo nuo sofos. 

— Negi manai, kad aš savęs to neklausiau? Bet neradau atsakymo. 
Tai buvo neprotinga. 

— Galbūt jis padarė tai dėl kitų priežasčių, ne dėl asmeninio pel- 
no? Gal kažkas jį spaudė iš šalies. Gal jis neturėjo pasirinkimo. 

— Aš dėkinga už tai, ką tu darai. Ir ką sakai. Bet ar galvotum tą 
patį, jei tai būtų kieno nors kito tėvas? 

Tai buvo klausimas, kurį jis ne kartą buvo sau uždavęs ir į jį atsakęs. 

— Taip. Nes nesueina galai. — Jis sekiojo Klerę akimis, kol ji vaikš- 
čiojo po kambarį. — Pasakysiu tau, ką manau. Jis buvo į kažką įsivė- 
lęs — galbūt norėdamas mesti iššūkį savo auklėjimui, galbūt iš smalsu- 
mo. Kad ir kaip ten būtų, jis įklimpo. Tačiau kažkas jį privertė trauktis, ir 
taip stipriai, kad jis atsigręžė į bažnyčią. Vis dėlto tu negali taip paprastai 
pasitraukti, nes žinai vardus ir paslaptis, pažįsti veidus. Todėl tęsi tai, kas 
tau liepiama, ir pradedi gerti. 

— Mėgini susieti su kultu. 

— Tai šaknys. Tu, Klere, prieš dvidešimt metų pamatei tai, ko netu- 
rėjai pamatyti. Po kelerių metų tavo tėvas sudarė sandorį, kuris, kaip pa- 
sakytų kiekvienas, kas jį pažinojo, jam visiškai nebūdingas. O kai jis mirė, 
visi kaltino tik jį. Tuo metu šerifas buvo Parkeris, ir tai labai patogu. 

— Parkeris? Manai, kad Parkeris irgi visame tame dalyvavo? 

— Man atrodo, jis buvo įklimpęs iki pat savo storo kaklo. Galbūt jį 
ėmė graužti sąžinė, o gal jis nebesugebėdavo blaiviai mąstyti, kai krau- 
jas iš galvos suplūsdavo į pimpalą, bet jis papasakojo Sarai Hjuit tokių 
dalykų, apie kuriuos turėjo patylėti. Jis pralaimėjo, susikrovė daiktus, 
paliko savo patogų darbą, namus, saugumą. Po kelių mėnesių jis buvo 
rastas negyvas. 

— Negyvas? Tu nesakei, kad jis mirė. 

— Dabar sakau. Ir ką mes turime nuo tada? Už poros mylių nuo 
miestelio mergaitė susistabdė ne tą vairuotoją ir netrukus mirė. Kažkas 
nužudė Bifą, o jos kūną išmetė laukuose, kad atrodytų, jog tai padarė jis. 
Ojis nebegali nei patvirtinti, nei paneigti. Užpuolama Liza Makdonald. 
Sara Hjuit dingo po to, kai užsiminė man apie Parkerį. 

— Ir tos knygos, — sumurmėjo Klerė. 

— Taip, knygos. Nemanau, kad tavo tėvas ir Bifas mėgo skaityti tą 
patį, nebent tam buvo priežastis. 

— Ne, — tyliai ištarė ji. — Ir aš nemanau. 

— Jei jie abu buvo kažkur įsivėlę, vadinasi, yra ir kitų. Karlė Džei- 
mison buvo nužudyta, Klere. Nemanau, kad ji buvo pirma, ir velniškai 
bijau, kad ne paskutinė. 

Ji tylėdama nuėjo prie savo krepšio ir ištraukė eskizų albumą. Tada 
atnešė prie sofos ir padavė jam. 

— Nupiešiau tai šią popietę. 

Kamas atvertė albumą. Pirmame lape buvo nupieštos apsiaustais 
apsigaubusios figūros. Beveik pagarbiai. Įdomu, ar ji tai supranta, svarstė 
jis. Tylėdamas jis pervertė lapus, atidžiai apžiūrėdamas kiekvieną pieši- 
nį. Moteris, tysanti ant medžio pakylos su taure tarp nuogų krūtų. Viena 
figūra su apsiaustu ir kauke, kurią jis atpažino kaip Mendeso ožio. 

— Čia tavo tėvas? 

— Ne. Jis buvo su kitokia kauke. Vilko. 

Kitame piešinyje vyras stovėjo iškėlęs ranką, o kiti stebėjo jį ir mo- 
terį. Šalia jų liepsnojo laužas. Dar kitas piešinys vaizdavo mažą ožiuką 
ir peilį prie jo gerklės. 

Klerė staiga nusisuko. 

Dirstelėjęs į ją, jis žiūrinėjo toliau. Ji buvo nupiešusi nuogus vy- 
rus su kaukėmis, šokančius aplink laužą, kol vienas iš jų santykiavo su 
moterimi. Kamas atidžiai apžiūrėjo vyrą su vilko kauke. Nuo jo pirštų 
lašėjo kraujas. 

Ji tada buvo dar visai vaikas, pagalvojo jis, kovodamas su noru su- 
plėšyti piešinius. 

— Ar žinai, kur ši vieta? 

— Ne. — Ji stovėjo priešais langą, žiūrėdama į šlapią, vėjuotą naktį. 

— Sprendžiant iš tavo piešinio, tai laukymė. 

— Ten buvo medžių. Daug medžių, man regis. Paskui jie tarsi 
prasiskyrė. Toji laukymė atrodė didžiulė, bet galbūt todėl, kad aš buvau 
maža. 

— Kas atsitiko po šios paskutinės scenos? 

— Nežinau. Pabudau lovoje. 

— Gerai. — Jis dar kartą peržiūrėjo piešinius, ieškodamas detalių, 
kurias ji galėjo pridėti nesąmoningai. Vienas iš vyrų buvo žemas, kres- 
nas, storu sprandu. Tai galėjo būti Parkeris. O gal jis tik norėjo, kad tai 
būtų Parkeris. 

— Klere, ar piešdama tu rėmeisi įspūdžiais, ar sugebėjai viską aiš- 
kiai prisiminti? 

— Ir vienu, ir kitu. Kai kurie vaizdai išliko labai ryškūs. Naktis 
buvo giedra, žvaigždėta. Galėjau užuosti dūmus. Moters oda buvo labai 
balta. Kai kurie vyrai atrodė įdegę, kokie būna fermeriai. 

Jis sužiuro į ją. 

— Ką? 

— Įdegę. Žinai, rudi veidai, kaklai ir dilbiai. — Ji atsigręžė. — Tik 
šiandien tai prisiminiau. O kai kurie visiškai balti, bet juk buvo dar tik 
pavasaris. Tas su ožio kauke — kuris viskam vadovavo — atrodė liesas 
ir išblyškęs. Toks būna mažai saulės gaunantis žmogus. 

— O balsai? 

— Tas, kuris vadovavo, atrodė esąs labai įtakingas, kalbėjo valdin- 
gai, užburiančiai. Kitų balsai buvo susimaišę. 

— Tu nupiešei trylika figūrų. Taip? 

— Tikrai? — Ji priėjo ir pažvelgė jam per petį. — Nežinau. Tiesą 
sakant, negalvojau apie tai. Tiesiog taip išėjo. 

— Jeigu taip ir jei mūsų versija teisinga, tada mažiausiai trys iš jų 
yra negyvi. Šerifas Parkeris, Bifas ir tavo tėvas. Tam, kad išlaikytų tokį 
patį narių skaičių, jiems reikėjo užverbuoti dar tris. Kur ši vieta? — su- 
murmėjo jis. 

— Kažkur miške. Liza išbėgo iš miško. 
aš ir miestelio vyrai. Pasidalijome į tris grupes ir dvi dienas šukavome 
kiekvieną colį. Nieko. 

— Kad apžiūrėtum šių apylinkių miškus, reikia dešimteriopai 
daugiau. 

— Patikėk, galvojau apie tai. 

Ji vėl dirstelėjo jam per petį į piešinius. 

— Mažai tepadėjo, ar ne? 

— Ne, labai padėjo. — Jis padėjo albumą ir paėmė ją.už rankos. — 
Žinau, kaip sunku tau buvo. 

— Jei atvirai, jaučiuosi apsivaliusi. Dabar, kai padariau tai, nebe- 
reikės daugiau apie tai galvoti. Galėsiu grįžti prie darbo. 

— Kai viskas baigsis, aš nesinešiu darbo į namus ir neįtrauksiu 
tavęs. — Jis pakėlė jos ranką prie lūpų. — Pažadu. 

— Tu niekur manęs neįtraukei. Pradedu manyti, kad aš jau seniai 
dalyvauju tame. Noriu išsiaiškinti, ką mano tėvas padarė ir ko nepadarė, 
o tada viską pamiršti. Galbūt tai viena iš priežasčių, kodėl aš sugrįžau. 

— Kad ir kokia būtų ta priežastis, džiaugiuosi, kad tu čia. 

— Ir aš. — Klerė pasistengė atsikratyti blogos nuotaikos. Uždėjusi 
rankas jam ant pečių, ji ėmė juos masažuoti ir nusišypsojo, kai Kamas 
patenkintas garsiai atsiduso. — Žinai, labai nusivilčiau, jei neparsineš- 
tum į namus darbo. Kaip tada sužinočiau visas paskalas? 

— Štai kaip. Ką gi, šiandien Leso Gledhilo dukra važiuodama au- 
tomobiliu įsirėžė į Minės Aterton biuiką. 

— Matai? 

— Jos abi užblokavo visą eismą iš vieno miestelio galo į kitą. Minė, 
pasipuošusi plastikine kepuraite nuo lietaus ir baltais kaliošais, stovėjo 
sankryžoje ir reguliavo eismą. 

— Gaila, kad nemačiau. 

— Kai ištekėsi už manęs, žinosi viską, kas vyksta Emitsbore. 

— Pirma tu turėsi pastatyti garažą. 

— Ką? 

— Garažą, — tarė ji pasilenkdama ir krimstelėdama jam į ausies 
lezgelį. — Man reikia vietos dirbti, o aš jau supratau, kad tau nepatiktų, 
jei įsikurčiau svetainėje. 

Jis ištiesė ranką, apkabino ją ir užsitraukė ant savęs. 

— Ar tai reiškia „taip? 

— Pirma turiu pamatyti garažo projektą. 

— Aha. Vadinasi, taip. 

— Tai buvo su sąlyga, jeigu... — spėjo pasakyti ji prieš jam užčiau- 
piant ją bučiniu. Jo rankos jau slydinėjo jos kūnu. Dusdama iš juoko, ji 
patogiau įsitaisė ant jo. — Tai reiškė „tikriausiai. 

— Aš norėsiu vaikų. 

Ji staigiai pakėlė galvą. 

— Dabar? 

Jis vėl ją prisitraukė. 

— Kol kas tik mokysimės juos daryti. 

Jie juokdamiesi nusirito nuo sofos ant grindų. 


Tvečia dalis 

Kas sugeba, 
teapskaičiuoja žvėries skaičių, 
nes tai 
žmogaus skaičius. 

JEI KALBĖSIME APIE SENIAUSIOS PASAULYJE PROFESIJOS ATSTOVES, MONA 
Šerman buvo tikra meistrė. Ji nuo keturiolikos metų pardavinėjo savo 
kūną, kad užsidirbtų pragyvenimui. Jai patiko galvoti, jog teikia viešą- 
sias paslaugas. Ir teikia puikiai. Ji didžiavosi savo darbu ir vadovavosi 
taisykle, kad klientas visuomet teisus. 

Kaip universalus beisbolo žaidėjas, Mona galėjo — ir darė — viską, 
ko iš jos buvo prašoma. Dvidešimt penki doleriai už valandą. Tradiciš- 
kai, netradiciškai, šiurkščiai, švelniai, iš viršaus ar iš apačios. Jei tik turi 
pinigų — Mona tavo. Pasitenkinimas garantuotas. 

Tam tikra prasme ji manė esanti feministė. Juk ji verslininkė, kuri 
nustato savo darbo valandas ir prioritetus. Monos nuomone, jos gatvės 
patirtis buvo verta verslo magistro laipsnio. 

Mona turėjo savo kampą ir nuolatinius klientus. Ji patiko vyrams, 
nes elgdavosi draugiškai prieš, per ir po verslo sandorio. Turėdama de- 
šimties metų patirtį, ji žinojo, kaip svarbu palaikyti su klientais gerus 
santykius. 

Vyrai jai netgi patiko, nepaisant jų sudėjimo, būdo ar fizinio pajė- 
gumo. Išskyrus farus. Jų nekentė iš principo, nes jie trukdė naudotis jos 
teise į uždarbį. Juk jei ji nori užsidirbti pinigų savo kūnu, tai jos reikalas. 
Bet tie farai, kai tik neturi ką veikti, taip ir tempiasi ją į nuovadą. Kartą 
kameroje ji buvo smarkiai sumušta, ir už tai kaltino tik policininką, 
kuris ją ten įkišo. 

Todėl kai jai pasiūlė šimtą kartų daugiau nei jos valandinis įkainis 
už tai, kad ji paskleistų melo ir tiesos mišinį vienam farui, Mona mielai 
sutiko. 

Pusę sumos ji gavo iš anksto. Pinigai buvo įmesti į jos pašto dėžutę. 
Būdama gera verslininkė, Mona šešiems mėnesiams padėjo pinigus į 
banką, kad užaugtų solidžios palūkanos. Su jais ir kita atlygio dalimi ji 
planavo praleisti kitą žiemą Majamyje. Paatostogauti. 

Ji nežinojo, kas davė pinigus, bet žinojo, iš kur jie. Palaikydama 

profesionalius santykius su Bifu Stoukiu, Mona papildomai užsidirb- 
davo leisdamasi išdulkinama gaujos pamišėlių su kaukėmis. Ji žinojo, 
kad vyrams patinka žaisti įvairiausius keistus žaidimus, ir tai jai nieko 
nereiškė. 

Kaip ir buvo sutarta, ji paskambino šerifui Raferčiui ir pasakė tu- 
rinti informacijos, kuri gali jį sudominti. Jie susitarė susitikti apžvalgos 
aikštelėje šalia 70-ojo kelio. Ji nenorėjo priimti faro savo kambaryje. Juk 
reikia galvoti apie savo reputaciją. 

Kai ji privažiavo savo aplamdytu ševroletu, jis jau laukė. 

Neblogas, nors ir faras, pagalvojo ji, mintyse pasikartodama tai, ką 
turi pasakyti. Ji buvo išmokusi tekstą atmintinai. Mona šyptelėjo. Gal jai 
važiuoti tiesiai į Holivudą, o ne į Majamį. 

— Rafertis? 

Kamas nužvelgė ją. Šortai ir berankovė palaidinukė leido gėrėtis 
jos ilgomis kojomis ir lieknu liemeniu. Plaukai trumpi, nudažyti plati- 
nos spalva. Ji atrodytų jaunesnė, jei ne aplink akis ir burną įsirėžusios 
raukšlės. 

— Taip, aš Rafertis. 

— Aš Mona. — Ji nusišypsojo, atsegė mažą raudoną rankinę, ka- 
bančią jai tarp krūtų, ir išsiėmė cigaretę. — Turi ugnies? 

Kamas išsitraukė degtukų dėžutę ir pridegė jai cigaretę. Jis luktelė- 
jo, kol pro šalį praeis šeima. 

— Tai ką turi man papasakoti, Mona? 

— Ar Bifas tikrai buvo tavo senis? 

— Mano patėvis. 

Ji prisimerkė nuo dūmų. 

— Aišku. Nes jokio panašumo nematau. Aš gana gerai pažinojau 
Bifą. Mus, galima sakyti, siejo glaudūs dalykiniai santykiai. 

— Tu taip vadini savo darbą? 

Taip, jis policininkas. Mona ištiesė ranką ir sialščiai nukratė pe- 
lenus ant žemės. 

— Jis kartais užsukdavo į miestą ir mes puikiai pasilinksmindavo- 
me. Labai gaila, kad jis mirė. 

— Jei būčiau žinojęs, kad judu tokie artimi, būčiau pakvietęs į 

laidotuves. Eikim prie reikalo. Juk pasikvietei mane ne tam, kad papa- 
sakotum, jog Bifas buvo tavo nuolatinis klientas. 

— Tiesiog atiduodu paskutinę pagarbą. — Jis vertė ją nervintis, 
tarsi ji būtų aktorė premjeros vakarą. — Išgerčiau ko nors šalto. Ten yra 
aparatai. — Ji atsisėdo ant akmeninės sienelės. Jai už nugaros dunksojo 
orūs kalnai ir driekėsi platus slėnis. Pakreipusi galvą ir metusi jam gei- 
dulingą žvilgsnį, Mona tarė: — Gal pavaišintum mane gėrimu, Raferti? 
Tik žiūrėk, kad būtų dietinis. Turiu rūpintis savo figūra. 

— Aš čia ne tam, kad žaisčiau žaidimus. 

— Kalbėčiau geriau, jei burna nebūtų tokia sausa. 

Kamas sutramdė savo nekantrumą. Jis gali žaisti dviem būdais. 
Gali suvaidinti griežtą policininką, pamojuoti jai prieš nosį ženkleliu ir 
pagrasinti nusivežti į nuovadą apklausai. Arba gali nupirkti jai to pra- 
keikto gėrimo ir leisti galvoti, kad ji vedžioja jį už nosies. 

Įsikąsdama cigaretę, Mona stebėjo jį nueinantį. Jis turi faro akis, 
galvojo ji. Tokias, kurios gali atskirti prostitutę, net jei ši dėvėtų vienuo- 
lės abitą ir kalbėtų maldą. Ji turės būti atsargi, labai atsargi, jei nori gauti 
tuos kitus tūkstantį du šimtus penkiasdešimt. 

Kai jis sugrįžo su dietine kokakola, Mona lėtai gurkštelėjo. 

— Dvejojau, skambinti tau ar ne, — pradėjo ji. — Nemėgstu 
farų. — Ji jautėsi tvirčiau, sakydama gryną tiesą. — Dirbdama tokį dar- 
bą pirmiausia turiu rūpintis savimi. 

— Bet paskambinai. 

— Taip, nes negalėjau liautis galvojusi. Galima sakyti, negalėjau 
skirti savo klientams viso dėmesio. — Ji giliai įtraukė dūmų ir išpūtė 
juos pro šnerves. — Skaičiau laikraščiuose apie tai, kas nutiko Bifui. Tai 
mane labai sukrėtė — tik pagalvok, šitaip sumušti žmogų. Jis būdavo 
man labai dosnus. 

— Neabejoju. Ir? 

Ji vėl nukratė pelenus. Pro šalį praėjo toji pati šeima, sulipo į auto- 
mobilį ir pasuko į šiaurę. 

— Negalėjau išmesti to iš galvos, nors ir norėjau. Vis galvojau, 
kaip kentėjo Bifas. Tai neteisinga. Žinai, jis buvo įsivėlęs į gana nešvarų 
reikalą. 

— Kokį nešvarų reikalą? 

— Narkotikai. — Ji vėl giliai įtraukė dūmų stebėdama jį. — Aš su 
tuo mėšlu neturiu nieko bendra. Kartais parūkau žolės, bet daugiau 
nieko, jokio stipresnio šlamšto. Ne viena mergina taip baigė savo gyve- 
nimą. Aš gerbiu savo kūną. 

— Taip, tai šventovė. Ką nori pasakyti, Mona? 

— Bifas dažnai girdavosi šiuo šalutiniu uždarbiu, ypač po to, kai 
pasitenkindavo. Atrodo, kad jis gaudavo narkotikų iš vieno haitiečio 
Vašingtone. O Bifas buvo perpardavinėtojas. 

— Tas haitietis turi vardą? 

— Bifas vadindavo jį tiesiog Renė ir sakydavo, jog tas labai turtin- 
gas. Turi didelį namą, gražių automobilių, daugybę moterų. — Įsijautusi 
į vaidmenį, Mona pastatė skardinę ant sienelės. — Bifas irgi norėjo viso 
to, labai norėjo. Jis sakydavo, kad jam tereikia prasukti vieną reikalą, di- 
delį reikalą, ir tuomet jam nebereikės Renė. Kai matėmės paskutinį kar- 
tą, jis sakė, kad ruošiasi viską perimti į savo rankas, kad laukia krovinio, 
kurį parduos pats ir atsiskirs nuo Renė. Sakė, kad tada galėsime keliauti 
į Havajus, — pridūrė ji, nusprendusi pagražinti. Ji visada norėjo nuvykti 
į Havajus. — Po poros dienų perskaičiau, jog Bifas negyvas. 

— Štai kaip. — Jis tiriamai žiūrėjo į ją. — Kodėl nepaskambinai 
anksčiau? 

— Kaip jau sakiau, nemėgstu farų. Bet Bifas buvo geras žmo- 
gus. — Mona pabandė išspausti ašaras, kad sustiprintų efektą, tačiau 
nesugebėjo. — Skaičiau, kad jį kaltina kažkokios mergaitės išprievarta- 
vimu ir nužudymu. Bet aš netikiu. Kam Bifui prievartauti vaiką, kai jis 
žino, jog gali sumokėti moteriai? Manau, kad juos abu nužudė tas Renė, 
ir kadangi Bifas buvo toks geras klientas ir visa kita, pamaniau turinti 
kam nors apie tai papasakoti, 

Labai įtikinama. 

— Ar Bifas kada nors kalbėjosi su tavimi apie religiją? 

— Religiją? — Mona užgniaužė šypseną. Ji buvo perspėta tikėtis 
šio klausimo ir informuota, kaip į jį atsakyti. — Keista, kad klausi. Tas 
Renė užsiiminėjo kažkokiu mėšlu. Garbino velnią. Tai vadinama santa... 
santer... 


Dieviškas blogis 405 


— Santerija? 

— Taip taip. Santerija. Tikriausiai koks nors haitietiškas ritualas. 
Bifas manė, kad tai nuostabu. Šiurpu ir seksualu. Porą kartų jis buvo 
atsinešęs juodų žvakių, o aš turėjau apsimesti, jog esu nekalta. Jis mane 
surišdavo. — Mona nusišypsojo. — Už ką moki, tą ir gauni. 

— Tiesa. Ar jis kada nors kalbėjo, kad dulkino tikrą nekaltybę? 

— Nekaltybė yra pervertinama, šerife. Kai vyras kloja grynuosius, 
jis nori patyrusios moters. Bifui patikdavo neįprastos pozos, atletiškos, 
supranti? Nekalta mergelė tik gulėtų užsimerkusi. Tavimi dėta, aš pasi- 
domėčiau tuo Renė. 

— Taip ir padarysiu. Dar pasikalbėsime, Mona. 

— Žinoma. — Ji pasiglostė klubą. — Žinai, kur mane rasti. 


KAMUI TAI NEPATIKO. VISIŠKAI. VAŠINGTONO POLICIJA JAM ATSIUNTĖ 
haitiečio dosjė. Renė Kasjanolio, dar vadinamo Renė Kastilju, taip pat 
žinomo kaip Robertas Kastlis, anketos ilgis galėtų pasiekti Karibus. 
Kartą kalėjo už turto pasisavinimą, bet daugiau visi kaltinimai jam 
buvo atmesti. Ne kartą areštuotas ir apklaustas dėl įvairiausių kaltini- 
mų — nuo narkotikų platinimo iki prekybos ginklais, — bet jis buvo 
gudrus. Šiuo metu jis leido atostogas Disneilende, ir, kad būtų išduotas, 
reikėjo daugiau nei kekšės žodžio. 

Kam stambiam prekeiviui narkotikais grobti iš namų pabėgusią 
mergaitę ir ją žudyti? Dėl religinių nukrypimų? Galbūt, mąstė Kamas. 
Negalima ignoruoti to, kas akivaizdu. Bet ar tas haitietis, turėdamas to- 
kią patirtį, kvailai rizikuotų iškasdamas kūną, kad galėtų apkaltinti kitą? 
Kažkas čia ne taip. Toks kaip Renė turėtų geriau išmanyti apie policijos 
darbą. 

Kad ir kaip ten būtų, Kamas nujautė klastą. Ir nusprendė išsiaiš- 
kinti Monos ryšį su Karlės Džeimison žudiku. 

Jis išsitraukė dosjė ir perskaitė ją dar kartą. Buvo birželio vidurys, 
ir savaitės lėkė pašėlusiai greitai. Kamas buvo beužverčiąs dosjė, kai į 
kabinetą įėjo Bobis Mesė. 

— Labas, Kamai. 

— Bobi. Kuo galiu padėti? 

— Čia toks įdomus reikalas. — Jis pasikasė savo plinkantį pakau- 
šį. — Tu žinai, kad nupirkau iš tavo motinos daug daiktų: baldų, lempų 
ir stiklo dirbinių. Tiesa, ar ji jau išvyko į Tenesį? 

— Vakar išvažiavo traukiniu. Ar kas nors ne taip su tais daiktais? 

— Ne, viskas gerai. Tik vakar valiau komodą, nes jau turiu su- 
sidomėjusį pirkėją. Tikrai gražus ąžuolinis baldas. Manyčiau, kokių 
1860-yjų. 

— Šeimos relikvija. 

— Ją reikėjo šiek tiek pataisyti. — Bobis nejaukiai pasimuistė. Jis 
žinojo, kaip jautriai žmonės reaguoja į šeimos relikvijų išpardavimą. Jis 
turėjo gudrauti dėl kelių priežasčių. — Žodžiu, ištraukęs stalčius aptikau 
štai ką. — Jis išėmė iš kišenės nedidelio formato knygelę. — Radau ją pri- 
klijuotą prie apatinio stalčiaus. Nežinojau, ką galvoti, tad atnešiau ją tau. 

Banko atsiskaitymo knygelė, pastebėjo Kamas, paėmęs ją. Virdži- 
nijos taupomasis bankas. Jis dukart perskaitė pavardes. 

Džekas Kimbolas arba E. B. Stoukis. Pirmas didelis įnašas, pen- 
kiasdešimt tūkstančių, padarytas metai prieš Kimbolo mirtį. Tais me- 
tais, niūriai galvojo Kamas, kai žemė buvo parduota prekybos centrui. 
Pinigai buvo įnešami ir išimami ir po Kimbolo mirties. Įrašai baigėsi 
mėnesį prieš Bifo mirtį. 

Bobis krenkštelėjo. 

— Nežinojau, kad Džekas ir Bifas turėjo... a... bendrą verslą. 

— Tikrai panašu į tai, ar ne? — Sąskaita buvo išsipūtusi iki dau- 
giau nei šimto tūkstančių ir susitraukusi iki mažiau nei penkių tūkstan- 
čių po paskutinio išėmimo. — Ačiū, kad atnešei, Bobi. 

— Pamaniau, taip bus geriausia. — Jis pasislinko arčiau durų, ne- 
kantraudamas paskleisti žinią. — Ko gero, jei Bifas būtų gyvas, tai dabar 
sėdėtų įklimpęs mėšle iki ausų. 
verta prašyti, kad niekam nepasakotum? 

Bobis turėjo sąžinės nurausti. 

— Ką tu, Kamai, žinai, kad aš moku laikyti liežuvį už dantų, bet 
Bonė Sju stovėjo šalia, kai ją radau. Nežinia, kam ji jau spėjo papasakoti. 

— Tik pagalvojau, — sumurmėjo Kamas. — Dar kartą ačiū. — Jis 
atsilošė kėdėje, tapšnodamas pieštuku sau per delną ir svarstydamas, 
kaip reikės parodyti tai Klerei. 


KLERĖ GRĮŽO NAMO TEMSTANT, PIKTA, NUSIVYLUSI IR LIŪDNA. JI KĄ TIK 
beveik valandą kalbėjosi su Lizos chirurgu. Po antros operacijos Lizos 
koja buvo įprastiniame baltame gipse, ant kurio jau buvo pasirašę jos 
šeimos nariai, draugai ir dauguma trečio aukšto darbuotojų. 

Šią savaitę ji grįš į Filadelfiją. Bet niekada nebebus profesionali 
baleto šokėja. 

Daktaro Sju prognozės nepaveikė nei argumentai, nei maldavimai. 
Liza galės vaikščioti nešlubuodama, netgi šokti — aišku, nepersisteng- 
dama. Bet jos kelis niekada nebeatlaikys baleto treniruočių. 

Klerė sėdėjo automobilyje prie šaligatvio priešais namą ir žiūrėjo 
į formą įgaunančią skulptūrą kieme. Moteris, siekianti žvaigždžių ir 
raškanti jas. 

Po velnių. 

Ji pažvelgė į savo rankas, lėtai atgniaužė kumščius, pavartė. Kaip ji 
jaustųsi, jei nebegalėtų kurti? Niekada nebegalėtų paimti į rankas plak- 
tuko, lempos ar kaltuvo? 

Tuščia. Mirusi. Sugniuždyta. 

Liza gulėjo toje lovoje skausmo kupinomis akimis, tačiau jos bal- 
sas skambėjo tvirtai. 

— Man rodos, aš visą laiką tai žinojau, — pasakė ji. — Kažkodėl 
yra lengviau žinoti nei svarstyti. Ar tikėtis. 

Ne, galvojo Klerė, užtrenkdama automobilio dureles. Prarasti viltį 
lengviau. Ji stabtelėjo prie skulptūros ir įsistebeilijo į ją blėstančioje 
šviesoje. Jos forma dar tik ryškėjo — aukštai iškeltos ilgos, plonos ir 
grakščios rankos išskėstais pirštais. Siekiančios. Bet Klerė matė ją už- 
baigtą, ir jos veido bruožai buvo Lizos. 

Galėčiau tai padaryti, mąstė Klerė. Suteikti skulptūrai Lizos vei- 
dą, jos grakštumą ir drąsą. Tai būtų šis tas. Ji nuleido akis ir pasuko į 
namą. 

Skambėjo telefonas, tačiau ji nekreipė dėmesio. Ji nenorėjo su 
niekuo kalbėtis, bent jau kol kas. Nesivargindama uždegti šviesos, per 
virtuvę nuėjo į svetainę, vildamasi užmigti ir taip pabėgti nuo minčių. 

— Laukiau tavęs. 

Ernis išniro it šešėlis iš kitų šešėlių. 

Klerė krūptelėjo, tačiau susitvardė ir atsisuko į jį. 

— Paprastai žmonės laukia kieme, kol bus pakviesti užeiti. — Ji 
ištiesė ranką, norėdama įjungti lempą. 

— Nedek. — Jis skubiai sulaikė jos ranką. Jo ranka buvo drėgna ir 
šalta. — Mums nereikia šviesos. 

Jos pasipiktinimą nustelbė pirmieji baimės virpuliai. Ji priminė 
sau, kad langai atidaryti, ir keletas garsių šūksnių sukeltų ant kojų 
kaimynus. O jis tik vaikas. Ji ištraukė ranką. Seksualiai nepatenkintas, 
sutrikęs, bet vis tiek vaikas. 

Ne žudikas. Ji nepatikėtų tuo. Nedrįso tikėti. 

— Gerai, Erni. — Ji lyg niekur nieko perėjo per kambarį ir atsistojo 
už sofos. — Ką tai reiškia? 

— "Tu turėjai būti ta vienintelė. Supratau tai iš tavo žvilgsnio. 

— Aš žiūrėjau į tave kaip į draugą. Nieko daugiau. 

— Tu turėjai būti ta vienintelė, — spyrėsi jis. Ji jo viltis. Galbūt pas- 
kutinė. — Bet tu pasirinkai Rafertį. Leidai jam turėti tave. 

Gailestis, bandęs pasiekti jos širdį, virto ledu. 

— Mano santykiai su Kamu neskirti viešai aptarinėti. Tai tik mano 
reikalas. 

— Ne. Tu buvai mano. 

— Erni. — Kantrybės, ramino ji save. Kantrybės ir blaivaus pro- 
to. — Aš dešimčia metų vyresnė už tave, ir mudu pažįstami vos porą 
mėnesių. Mes abu žinome, kad aš niekada nepadariau nieko, kas leistų 
tau manyti, jog siūlau kažką daugiau nei draugystę. 

Jis ėmė lėtai purtyti galvą, įsmeigęs į ją tamsias akis. 

— Tu buvai atsiųsta. Aš maniau, kad tu buvai atsiųsta. — Jis beveik 
inkštė kaip vaikas, ir Klerė sušvelnėjo. 

— Atsiųsta? Erni, tu žinai, kad tai netiesa. Tu savo vaizduotėje su- 
kūrei tai, kas niekada neegzistavo. 

— Aš mačiau statulą. Tą, kurią tu padarei. Vyriausiojo žynio. Ba- 
fometo. 

Klerė priblokšta žengė žingsnį atgal. 

— Apie ką tu kalbi? Ar tu ją pavogei? 

— Ne, kiti. Kiti Žino, ką tu žinai. Tu matei. Aš irgi. 

— Ką mačiau? 

— Aš priklausau. Dabar nieko nebegaliu padaryti. Negi nematai? 
Negi nesupranti? 

— Ne. — Ji atsirėmė į sofos atlošą. — Nesuprantu. Bet norėčiau. 
Norėčiau tau padėti. 

— Aš turėjau pajusti pakylėjimą. Tai turėjo suteikti man tą, ko aš 
norėjau. 

Inkštimas virto ašaromis, bet ji negalėjo prisiversti prieiti ir pa- 
guosti jį. 

— Erni, aš paskambinsiu tavo tėvams, gerai? 

— Kokio velnio? — Ašaras pakeitė įtūžis. — Ką jie išmano? Kas 
jiems rūpi? Jie mano, kad viską sutvarkys priversdami mane lankytis 
pas psichiatrą. Gal jiems ir bus geriau nuo to. Aš nekenčiu jų, nekenčiu 
jų abiejų. 

— Tu taip nemanai. 

Jis užsidengė rankomis ausis, tarsi nenorėdamas girdėti nei jos, nei 
savo paties žodžius. 

— Jie nesupranta. Niekas nesupranta, išskyrus... 

— Išskyrus? — Klerė žingtelėjo jo pusėn. Jo akių baltymai žvilgėjo 
šešėliuose. Ji matė prakaito lašelius virš jo viršutinės lūpos, kur jis skus- 
davo tik kartą per savaitę. — Prisėsk, Erni. Sėskis ir papasakok man. Aš 
pasistengsiu suprasti. 

— Jau per vėlu grįžti. Žinau, ką turiu daryti. Žinau, kur mano vie- 
ta. — Jis apsisuko ir išbėgo iš namo. 

— Erni! — Ji išlėkė paskui jį, tada stabtelėjo kiemo vidury, išgirdu- 
si, kaip jis įšoko į savo pikapą. — Erni, palauk. — Kai jis pralėkė pro ją, 
ji karštligiškai apsidairė. Jo namai buvo tamsūs. Klerė nusikeikė ir puolė 
prie savo automobilio. Ji nesugebėjo padėti Lizai. Galbūt galės padėti 
Erniui. 

Jis įsuko į Meino gatvę, ir ji pametė jį iš akių. Trinktelėjusi per vairą, 
Klerė apsisuko ir ėmė naršyti po šalutines gatveles, ieškodama jo pikapo. 
Po dešimties minučių ji jau ketino pasiduoti, nusprendusi, kad bus ge- 
riausia nuvažiuoti į „Roko“ piceriją ir papasakoti apie šį įvykį jo tėvams. 

Tada ji pastebėjo jo pikapą, stovintį Grifito laidojimo namų gali- 
nėje automobilių stovėjimo aikštelėje. Klerė įsuko ir sustojo šalia. Nuos- 
tabu, pagalvojo ji. Ką jis daro? Laužiasi į laidojimo namus? 

Ji negaišo laiko svarstydama apie pasekmes. Ji įeis ir ištemps jį iš 
ten kaip įmanoma tyliau. Tada nuveš pas tėvus. 

Galinės durys buvo neužrakintos, ir ji atidarė jas, stengdamasi 
užgniaužti natūralų pasibjaurėjimą vieta, kur mirtis buvo įprastas da- 
lykas. Paskubomis pasimeldusi, kad viduje nerastų lavono, ji įslinko pro 
duris. 

— Erni? — sušnabždėjo. Jos tylus ir beveik pagarbus šnabždesys 
pakibo ore. Tai pristatymo salė, suprato ji, žiūrėdama į geležinius laip- 
tus. — Kad tave kur, Erni, kodėl čia? 

Staiga ji prisiminė simboliką. Karstai ir žvakės. Klerė žinojo liūdną 
paauglių savižudybių statistiką. Ernis tinkamas kandidatas. Plėšoma 
abejonių, ji stabtelėjo laiptų viršuje. Ji ne gydytoja. Jos niekas nemokė, 
kaip tokiu atveju elgtis. Jei jai nepavyks jo sustabdyti... 

Bus geriau, jei ji susiras Kamą, nutarė Klerė, nors tai vertė ją jaustis 
skundike. Dar geriau būtų rasti daktarą Kremptoną. Ji pasuko prie durų, 
tačiau garsas iš apačios privertė suabejoti. Kodėl Ernis turėtų klausyti 
faro, ypač to, kurio nekenčia? Juolab jis nekreips dėmesio į mažo mies- 
telio šeimos gydytojo patarimus. Jei tai tik jaunatviško pykčio protrūkis, 
kaip Ernis pasijus pamatęs farą? Ji prisiminė jo ašaras, neviltį ir atsi- 
duso. 

Ji nusileis į apačią ir pasistengs jį rasti. Nesvarbu, kad ji neturi 
reikiamų žinių — bent pasikalbės su juo.ir pamėgins nuraminti. Lėtai, 
leisdama akims apsiprasti su tamsa, ji ėmė leistis laiptais. 

Balsai. Su kuo, po galais, Ernis galėtų kalbėtis? — svarstė ji. Gali 
būti, kad Čarlis dirbo — o Dieve — ir pamatė vaikiną,,Ji pasistengs pa- 
aiškinti, įtikinti Čarlį ir viską užglaistyti, tada nuveš Ernį pas tėvus, kol 
dar neatsitiko nieko rimta. | 

Ne, ne balsai, suprato ji. Muzika. Kažkas vargonais groja Bachą. 
Galbūt Čarliui patinka iškilminga muzika, gal tai nuteikia darbui. 

Ji pasuko į siaurą koridorių. Sieninės žvakidės skleidė silpną šviesą, 
tačiau ją gožė šešėliai. Klerė vėl išgirdo šlamesį, murmėjimą, stelbiamą 
muzikos. Ji neryžtingai ištiesė ranką ir praskyrė ilgą juodą užuolaidą. 

Tada nuaidėjo gongas. 

Ant platformos gulėjo moteris. Iš pradžių Klerė pagalvojo, kad ji 
mirusi, tokia blyški buvo jos oda žvakių šviesoje. Bet ji pajudino galvą, 
ir Klerė, apimta dar didesnės baimės, suprato, jog ji gyva. 

Jos rankose, sukryžiuotose ant nuogos krūtinės, buvo po juodą 
žvakę. Tarp praskėstų šlaunų stovėjo sidabrinė taurė, uždengta patena, 
ant kurios gulėjo mažas juodos duonos skritulėlis. 

Kambaryje buvo tuzinas vyrų, vilkinčių ilgais apsiaustais su gob- 
tuvais. Trys iš jų prisiartino prie altoriaus ir žemai nusilenkė. 

Nuskambėjo balsas, beriantis žodžius lotynų kalba. Klerė atpažino 
jį ir ėmė drebėti. 

To negali būti, galvojo ji, susvyruodama nuo pirmojo šoko. Ten 
buvo medžiai, laužas, dvelkė dūmais ir kvepėjo pušimis. Ji stebėjo, stipriai 
gniauždama kumštyje užuolaidos kraštą, ir jos krumpliai bolavo tamsoje. 
Balsas, kurį ji prisiminė iš savo sapnų, užpildė ankštą, atšiaurų kambarį. 

— Pragaro karaliaus ir visų Pragaro demonų akivaizdoje čia, 
mano brolija, aš skelbiu Šėtono valdymą. Šios draugijos akivaizdoje aš 
atnaujinu savo ištikimybę ir priesaikas garbinti Jį. Mainais reikalauju Jo 
pagalbos tenkinant visus mano troškimus. Kviečiu jus, Broliai, padaryti 
tą patį. 

Jį supantys vyrai vieningai pakartojo priesaiką. 

Tai tiesa, sustingusi iš siaubo galvojo Klerė, kol celebrantas ir jo 
diakonai tęsė apeigas lotyniškai. Visa tai tiesa. Sapnas, jos tėvas. Gailes- 
tingasis Dieve, jos tėvas. Ir visi kiti. 

Domine Satanas, Rex Inferus, Imperator omnipotens. 

Celebrantas paėmė pateną, pakėlė ją prie krūtinės, kur ant apsiausto 
kabėjo sunki sidabrinė pentagrama, ir ėmė deklamuoti šventvagiškus žo- 
džius seniai mirusia kalba. Tada padėjo pateną ir tą patį pakartojo pakėlęs 
taurę, kurią atlikęs ritualą vėl pastatė tarp plonų baltų moters šlaunų. 

— Galingasis Tamsos valdove, mielaširdingai priimk šią auką, 
kurią mes paruošėme Tau. 

Salsvas ir sunkus smilkalų kvapas priminė Klerei jos vaikystę, ilgas 
ir oficialias iškilmingas mišias. Tai irgi mišios, galvojo ji. Tik juodosios. 

Dominus Inferus vobiscum. 

Et cum tuo. 

Jos kūną kaustė ledas. Ji drebėjo nuo jo šalčio, ragino save judėti, 
trauktis, bėgti, bet negalėjo atplėšti sustingusios rankos nuo užuolaidos. 
It sapne aidėjo muzika. Smilkalai svaigino galvą. Celebrantas iškėlė ran- 
kas. Jis vėl prabilo savo sodriu, hipnotizuojančiu balsu. Tada ji suprato. 
Nors jos protas nenorėjo to priimti, ji pažino balsą ir jam priklausantį 
veidą. 

Salve! Salve! Salve! 

Gongas suskambėjo tris kartus. 

Tada ji puolė bėgti. 

Ji negalvojo, kad turėtų judėti tyliai, būti atsargi. Ją apėmusi panika 
liepė bėgti, sprukti. Išgyventi. Tą patį jautė tą naktį prieš daugelį metų, 
kai lyg triušis skuodė per mišką atgal į tėvo automobilį. Ir tūnojo ten 
virpėdama iš baimės, kol ją rado tėvas. 

Koridoriaus šviesos liejosi akyse, tylios ir paslaptingos, mesdamos 
ant laiptų dar gilesnius šešėlius. Akimirką ji tarėsi išvydusi tėvą, stovintį 
jų apačioje, gailesčio kupinomis akimis, kruvinomis rankomis. 

„Juk sakiau, kad nevažiuotum, pyragiuk. Ten ne vieta mažoms 
mergaitėms. — Jis ištiesė į ją rankas. — Tai tik sapnas, blogas sapnas. Tu 
pamirši apie tai.“ 

Klerė puolė jam į glėbį, tačiau vaizdas išblėso. Ji kūkčiodama nėrė 
metalinių laiptų link. Kartus kylančios isterijos skonis užkimšo jai ger- 
klę. Dusdama ji pastūmė duris. 

Ji spąstuose. Prakaito lašai, susikaupę ant odos, ėmė tekėti upeliu- 
kais. Galvoje skambėjo jos pačios tylūs maldos žodžiai. Jie ateis jos. Jie 
ją suras. Ir ji mirs, kaip mirė Karlė Džeimison. Jie paims peilį ir, tarsi ji 
būtų mažas išsigandęs ožiukas, perpjaus jai gerklę. 

Riksmas buvo beišsiveržiąs iš jos lūpų, kai ji pagaliau apčiuopė 
sklendę ir išgriuvo į naktį. Akinama baimės, puolė per tamsą į auto- 

mobilių stovėjimo aikštelę. Tada, netekusi kvapo, apsikabino medį ir 
prispaudė ašarotą veidą prie žievės. 

Galvok, galvok, kad tave kur, įsakė ji sau. Tau reikia pagalbos. Rei- 
kia pasikviesti Kamą. Ji būtų galėjusi nubėgti į nuovadą, tačiau kojos ne- 
beklausė. Jo gali ten nebūti. Reikia važiuoti į jo namus. Ten ji bus saugi. 
O tada jie abu ką nors sugalvos. 

Ji apsidairė ir pamatė savo automobilį, spindintį raudonai šalia Er- 
nio pikapo. Ji negali palikti jo čia. Neišdrįs. Ji žengė žingsnį, ir šleikštulio 
banga smogė jai į paširdžius it kumštis. Klerė sukando dantis ir žengė 
kitą žingsnį. Ji sės į automobilį, nuvažiuos pas Kamą ir papasakos jam, 
ką matė. 

Ji suakmenėjo it kiškis, kai ją apšvietė automobilio žibintai. 

— Klere? — Pro langą išlindo daktaro Kremptono galva. — Klere, 
ką, po galais, tu čia veiki? Ar gerai jautiesi? 

— Daktare? — Ji linkstančiomis iš palengvėjimo kojomis puolė 
prie jo automobilio. Dabar ji nebe viena. — Ačiū Dievui. O, ačiū Dievui. 

— Kas yra? — Jis pasitaisė akinius ir pastebėjo, kad jos vyzdžiai 
išsiplėtę. — Tu susižeidei, blogai jautiesi? 

— Ne. Ne, mes turime dingti iš čia. — Ji metė skubų, baimingą 
žvilgsnį į duris. — Nežinia, kada jie gali pasirodyti. 
 — Jie? — Jo akys už spindinčių stiklų buvo pilnos susirūpinimo. 

— Jie Laidojimo namuose. Rūsyje. Mačiau juos. Apsiaustus, kau- 
kes. Visada maniau, kad tai buvo tik sapnas, bet, pasirodo, ne. — Ji kils- 
telėjo ranką, mėgindama sustabdyti žodžių srautą. — Aš kliedžiu. Man 
reikia pas Kamą. Ar galite mane palydėti? 

— Nemanau, kad gali vairuoti. Gal aš geriau parvešiu tave namo? 

— Man viskas gerai, — tarė ji, kai jis išlipo iš automobilio. — Mes 
negalime čia likti. Jie jau nužudė Karlę Džeimison, tikriausiai ir Bifą. Tai 
pavojinga. — Ji aiktelėjo, pajutusi adatos dūrį į ranką. 

— Taip. — Jo balse skambėjo apgailestavimas, tačiau jis neištraukė 
adatos. — Man labai gaila, Klere. Aš labai stengiausi apsaugoti tave nuo 
šito. 

— Ne. — Ji pabandė ištrūkti, tačiau vaizdas akyse jau liejosi. — O 
Dieve, ne. 

29 skyrius 


TAI BUVO SAPNAS. SAPNUOSE TU Iš TIESŲ NIEKO NEJAUTI, O BALSAI 
sklando tavo galvoje. Reikia atsimerkti ir pabusti. Tada ji pamatys, kad 
guli ant savo sofos, apdujusi nuo vėlyvos popietės miego. 

Bet kai jai pavyko praplėšti apsunkusius vokus, ji pamatė gulinti 
mažame juodame kambaryje. Į ją spoksojo Bafometo simbolis. Panika 
ėmė kovoti su narkotikais, ir ji pamėgino pajudinti galūnes. Riešai ir 
kulkšnys buvo surišti. Riksmas, perplėšęs jos galvą, išsprūdo silpna ai- 
mana. Jos niekas neišgirdo, tad jai teliko klausytis. 

— Ji negali čia likti. — Čarlis Grifitas žingsniavo pirmyn ir atgal 
kitoje platformos pusėje. Jis buvo nusiėmęs gobtuvą ir atidengęs šviesiai 
rudus plaukus ir susirūpinusias akis. —-Prakeikimas, kol ji čia, mes nė 
vienas nesame saugūs. | 

— Leisk man pasirūpinti saugumu. Kaip visada. — Meras ilgais, 
kaulėtais pirštais pačiupinėjo savo sidabrinę pentagramą. Jo šypsena 
buvo silpna, netgi pašaipi, tačiau Čarlis buvo per daug įsijautęs, kad tai 
pastebėtų. 

— Jei daktaras nebūtų vėlavęs ir sutikęs jos lauke... 

— Bet sutiko, — pastebėjo Atertonas. — Mes saugūs. Kaip gali tuo 
abejoti? 

— Aš ne... aš neabejoju... tiesiog... 

— Tavo tėvas padėjo formuoti mūsų broliją. — Atertonas uždėjo 
ranką Čarliui ant peties, labiau tramdydamas nei ramindamas. — Tu 
buvai pirmasis iš naujosios kartos. Aš vertinu tavo blaivų protą, Carlzai, 
tavo diskretiškumą ir ištikimybę. 

— Žinoma, žinoma. Tačiau atlikti čia apeigas yra visai kas kita, nei 
čia laikyti ją. Privalau galvoti apie savo šeimą. 

— Mes visi galvojame apie savo šeimas ir vienas apie kitą. Ji bus 
perkelta. 

— Kada? 

— Šįvakar. Pats tuo pasirūpinsiu. 

— Džeimsai... — Čarlis dvejojo bijodamas, kad jo žodžiai išduos ne 

tik baimę, bet ir abejones. — Aš esu ištikimas tau jau dešimt metų, nuo 
tada, kai tėvas atvedė mane į jūsų būrį. Bet Klerė... aš užaugau su ja. 

Tarytum laimindamas, Atertonas sugniaužė Čarlio petį. 

— Naikink, kol nesunaikino tavęs. Argi ne taip sako Įstatymas? 

— Taip, bet... jei būtų kitas kelias. 

— Yra tik vienas kelias. Jo kelias. Aš tikiu, kad ji buvo atsiųsta. Mes 
žinome, kad atsitiktinumų nebūna, Čarlzai, juolab kad ji atėjo pati. Ti- 
kiu, kad jos kraujas apvalys mus, pašalins tą dėmę, kuria jos tėvas bandė 
mus pažymėti prieš daugelį metų. Ji bus paaukota, kad nuramintų Jį, 
atlygintų už vieno iš mūsų išdavystę. — Atertono akys džiugiai ir ne- 
kantriai spindėjo prieblandoje. — Netrukus prisidės ir tavo sūnus. 

Čarlis apsilaižė lūpas. 

— Taip. 

— Guoskis žinojimu, kad kita karta klestės ir džiaugsis gyvenimu 
padedama Jo galios. Eik ir palik viską man. Noriu, kad susisiektum su 
kitais ir nuramintum juos. Saulėgrįžos naktį mes susitiksime, aukosime 
ir tapsime galingesni. 

— Gerai. — Kito kelio nebuvo, o Įstatymas nepaliko vietos kaltei 
ar sąžinei. — Tau reikia pagalbos? 

Atertonas nusišypsojo, pamatęs, kad ir vėl pergalėjo silpnesnįjį. 
Valdžia buvo jo narkotikas. 

— Mikas man padės. 

Atertonas palaukė, kol Čarlis dingo už užuolaidos, tada atsisuko 
į Klerę. Jis žinojo, kad ji atgavo sąmonę ir klausėsi. Tai teikė jam pasi- 
tenkinimą. 

— Reikėjo palikti vaikį ramybėje, — tarė jis. — Jis jau mano. — Ater- 
tonas pasilenkė, suėmė rankomis jos veidą ir pavartė. — Vis dar apsvai- 
gusi, — pastebėjo jis, — bet supranti gana gerai. 

— Suprantu. — Jos balsas atsklido tarytum iš tunelio. — Tai tu, 
visus tuos metus buvai tu. Tu nužudei tą vargšę mergaitę. 

— Ir ją, ir kitas. Šeimininkas reikalauja aukų. 

— Negali būti, kad tu tuo tiki. 

Jis papūtė lūpas, kaip darydavo prieš pradėdamas pamoką. 

— Supranti, svarbu ne tai, kuo aš tikiu, bet tai, kuo tiki jie. Jei liep- 
siu, jie nė nesusimąstydami pralies tavo kraują. 

— Kodėl? 

— Man tai patinka. — Jis nusimetė apsiaustą ir nusijuokė, išvydęs 
jos akyse siaubą. — O ne, aš nesiruošiu tavęs prievartauti. Neturiu nei 
laiko, nei noro. Tiesiog meras turi dėvėti tinkamą kostiumą. — Jis užsi- 
tempė ant savo kaulėtų kojų plačias trumpikes. 

— Tai jau nebeveikia. — Klerė ryžtingai pasukiojo surištus riešus, 
tačiau virvė tik dar labiau įsirėžė į jautrią odą. — Padarei per daug klaidų. 

— Taip, klaidų padaryta. Bet jos ištaisytos. — Jis papurtė baltus 
marškinius, žiūrinėdamas, ar nėra raukšlių. — Pirmoji buvo tavo tėvas. 
Jis labai mane nuvylė, Klere. Labai. 

— Mano tėvas nieko nenužudė. Jis nebūtų tame dalyvavęs. 

— Tiesą sakant, dalyvavo. — Atertonas kruopščiai užsisagstė sa- 
gas, nuo apačios iki viršaus. — Ir buvo gana svarbus narys. Protingas ir 
ambicingas žmogus, trokštantis žinių. Kai jis tapo vienu iš mūsų, degė 
tokia kaitria ugnimi — jis buvo man lyg brolis. — Atertonas atsisėdo 
ant trikojės taburetės ir užsitempė juodas kojinaites. — Jo nusigręžimas 
mane labai įskaudino. Ir į ką jis atsigręžė — į tą niekam vertą religiją 
su jos išpudruotu dievu... — Jis atsidusęs papurtė galvą. — Ir kur tai jį 
nuvedė? Klausiu tavęs, kur? Prie butelio ir klaidingo teisingumo suvoki- 
mo. Ir visa tai tik todėl, kad jis nebuvo pasiruošęs eiti į priekį su mumis 
ieškoti aukštesnės galios. 

Jis uždėjo rankas ant savo plaukuotų šlaunų ir palinko prie Klerės. 

— Žmogaus aukojimas — ne mano išmonė, brangioji. Tai daroma 
nuo tada, kai atsirado pasaulis. Dėl labai paprastos priežasties — žmo- 
gus turi ne tik lieti kraują, bet ir klestėti ant jo. — Jis nužvelgė ją. — Taip, 
matau, tave tai baugina, kaip baugino ir Džeką. Bet jei paklaustum savęs 
atvirai — ar tavo pasibjaurėjimas yra vien tik refleksinė reakcija? 

Ji tylėdama papurtė galvą. 

— Kiek? Kiek žmonių tu nužudei? 

— Skaičius nesvarbu, tau taip neatrodo? Pirmoji auka buvo išmė- 
ginimas, kurį išlaikė visi, išskyrus tavo tėvą. O ir moteris tebuvo prosti- 
tutė. Jos nužudymas buvo simboliškas. Galbūt, jei iš pradžių būčiau ap- 
taręs tai su Džeku, paaiškinęs savo argumentus, jis nebūtų taip stipriai, 
taip neigiamai sureagavęs. Ką gi, tai mano kaltė. 

Jis ištiesė ranką ir pasiėmė tamsias kelnes su aštriais it peiliai 
kantais. 

— Galima sakyti, Džekas paliko mane dėl moters, nors mūsų san- 
tykiai buvo dvasiniai, ne fiziniai. Jis paliko mane, pasirinkęs rožinį ir tą 
šaltą, belytį Dievą. Aš jam atleidau. — Atertonas atsistojo, užsitraukė 
užtrauktuką ir siektelėjo diržo. — Jis negalėjo sau leisti išduoti mane ir 
rizikuoti savo šeima. Mes buvome priėmę priesaiką, kraujo priesaiką. 
Džekas darė tai, kas jam buvo liepiama, kol tik galėjo. 

— Tu grasinai jam. 

— Jis žinojo taisykles. Man regis, jį galutinai sugniuždė tas žemės 
sandoris. Jis pasakė man, jog nebedalyvaus tame. O tai buvo tik pinigai, 
supranti. Sandoris garantavo mums turtus ir valdžią. Bet Džekas vis 
labiau skandinosi alkoholyje, nebegalėjo blaiviai mąstyti. 

Pro neviltį prasimušė nežymi vilties kibirkštėlė. 

— Jis ketino pasakyti. Jis ketino papasakoti apie jus ir visa kita. 

— O taip. Ketino. Ar bent jau tikėjosi rasti drąsos tai padaryti. — 
Atertonas paėmė savo pilkomis ir vyšninėmis juostelėmis išmargintą 
kaklaraištį ir pasikišo po apykakle. — Parkeris ir Mikas nuėjo pas jį, 
tikėdamiesi įtikinti to nedaryti. Bet Džekas nesiklausė, jis tiesiog pašėlo 
iš įsiūčio. Jie susigrūmė. Na, o toliau tu pati Žinai. 

— Jie jį nužudė, — sušnabždėjo Klerė. — O Dieve, jie nužudė jį. 

— Liaukis, vargu ar galima kaltinti Parkerį ir Miką, kad tavo tėvas 
paliko tuos kuolus terasoje. Jis juk galėjo likti gyvas. Man regis, taip 
buvo įvykdytas teisingumas. — Atertonas baigė rišti mazgą ir pasitaisė 
kaklaraištį. — Man vis dar trūksta jo. — Dar kartą atsidusęs, Atertonas 
paėmė švarką. — Tavo sugrįžimas į miestelį, tavo pasirodymas čia už- 
baigs ratą. Aš suklydau dėl Džeko. Reikėjo pasielgti su juo kaip ir su vi- 
sais kitais išdavikais, bet aš leidausi užvaldomas simpatijos jam. Dabar 
turėsiu ištaisyti tą klaidą su tavimi. 

— Tu nužudei mano tėvą. 

— Ne, mano brangioji, manęs net nebuvo ten. 

— "Tu jį nužudei, — pakartojo Klerė. Ji pasimuistė, mėgindama iš- 
sivaduoti iš virvių. Jai norėjosi kandžiotis, draskytis, pulti jį. Atertonas 
ramiai paėmė gabaliuką audinio ir tvarkingai jį sulankstė. 

— Deja, turėsiu tave nutildyti, kol būsi perkelta. 

— Keliauk į savo pragarą. 

— Jokio pragaro nėra. — Jis nusišypsojo, užkimšdamas jai bur- 
ną. — Išskyrus tą, kurį patys susikuriame. 


MIKAS TYLĖDAMAS UŽNEŠĖ JĄ LAIPTAIS IR NUNEŠĖ Į AUTOMOBILĮ. KLE- 
rė raitėsi ir spurdėjo, tačiau veltui. Kai jis numetė ją ant užpakalinės jos 
pačios automobilio sėdynės, ji užsimojo ant jo surištomis rankomis. Jis 
kantriai iškentė smūgį į petį, tada prisegė ją diržu. 

— Kaip neatsargu palikti raktelius mašinoje. — Atertonas atsisėdo 
už vairo. — Nesvarbu, kad miestelis mažas, jaunimas gali ir neatsispirti 
tokio automobilio gundymams. Japoniškas, ar ne? — lyg niekur nie- 
ko tęsė jis, segdamasis diržą. — Aš laikausi tvirtos nuomonės, — bent 
jau viešai, — kad amerikietiški geriausi. — Atertonas pasuko raktelį. 
Tačiau vertinu galingumą. Kelionė nebus ilga, Klere, bet pasistenk įsi- 
taisyti patogiai. 

Jis išsuko iš aikštelės, paskui kairėn iš Meino gatvės ir išvažiavo iš 
miestelio, Jis tol žaidė su radiju, kol rado klasikinę stotį. 

— Puiki mašina, — tarė jis. — Lengvai valdoma. Pavydžiu tau. 
Žinoma, aš negalėčiau važinėtis tokia mašina. Jei noriu siekti politiko 
karjeros, turiu rinktis nuosaikesnį gyvenimo būdą. — Jis įsivaizdavo 
save gubernatoriaus rūmuose. — Mano pinigai keliauja į Šveicarijos 
bankus ir, žinoma, į žemę. Džekas išmokė mane vertinti žemę. Kaip 
malonu tiesiog jos turėti. Be abejo, aš tenkinu ir Minės norus. Jos skonis 
gana paprastas, iš tiesų. Ji mane visur palaiko. Nors lovoje, sakyčiau, ji 
šiek tiek per daug įsitempusi. Bet užmokestis prostitutei yra labai maža 
kaina už tvirtą, sėkmingą santuoką. Argi ne? A, tiesa, tu negali kalbėti. 

Jis ištiesė ranką ir ištraukė kamštį jai iš burnos. 

— Gali rėkti, jei nori. Vis tiek niekas negirdės. 

Klerė nesivargino. Surištomis rankomis ir prisegta diržu, ji netgi 
negalėtų pamėginti griebti už vairo. Galbūt taip geriausia, galvojo ji. Jei 
automobilis apsiverstų, ji gali žūti. O ji buvo pasiryžusi išgyventi. Bus 
geriau, jei ji leis jam kalbėti ir atidžiai stebės kelią, kuriuo jie važiuoja. 

— Ar tavo žmona žino? 

— Minė? — Jis meiliai ir atlaidžiai šyptelėjo. — Na jau ne, Minės 
mes neaptarinėsime. Viena iš mūsų pagrindinių taisyklių yra nevelti čia 
žmonų ir dukterų. Galima sakyti, kad mūsų klubas išskirtinai vyriškas. 
Tau gali pasirodyti, kad mes diskriminuojame moteris ir laužome įsta- 
tymus. Tačiau mes vadiname tai atranka, 

— Daktaras Kremptonas. Negaliu patikėti, kad jis irgi tuo užsiima. 

— Jis vienas iš klubo įkūrėjų. Tikriausiai nežinai, kad jis turėjo 
bėdų dėl narkotikų, kai mokėsi medicinos mokykloje. — Atertonas 
žvilgtelėjo į ją. — Turėtum žinoti, kad žmonės ne visada yra tokie, kokie 
atrodo. Nors gerasis daktaras pastaruoju metu kelia man šiokių tokių 
rūpesčių, nėra nieko, su kuo aš negalėčiau susitvarkyti. Tik reikia lai- 
ko. — Jis su didžiuliu malonumu susidorotų su Kremptonu taip, kaip 
susidorojo su Bifu. Kai tai bus atlikta, neliks nė vieno, kuris drįstų juo 
abejoti. — Nesunku rasti vyrų, kurie nori gyventi kitaip, — tęsė jis, — 
ypač jei kitaip reiškia seksą, pinigus, narkotikus ir galios skonį. 

Dabar jie važiavo stačiu, vingiuojančiu keliu, kuris ėjo per beveik 
nedirbamą žemę. Iš abiejų pusių dunksojo miškai. Atertonas nuspaudė 
akceleratorių ir padidino greitį. 

— Nuostabi mašina. Bus gaila ją sunaikinti. 

— Sunaikinti? 

— Džordžas iš Džerio automobilių pardavimo ir remonto dirbtu- 
vių labai mums padeda. Pirmiausia ji bus išardyta. Tikiuosi, gausime už 
ją daugiau nei už tą niekam tikusį Saros Hjuit ševroletą. 

— Saros? Jūs... 

— Deja, tai buvo būtina. Ji žinojo daugiau nei reikėjo. 

— Bifas irgi. 

— Jis buvo nubaustas. — Atertonas nusišypsojo. Jis atrado dar vie- 
ną būdą pajusti valdžią — drąsiai kalbėti apie tai, ką yra padaręs. — Tie- 
siog jis nebegalėjo kontroliuoti savo įpročių — gėrimo ir narkotikų. Jis 
sulaužė Įstatymą užpuolęs vieną iš mūsų, o paskui viešai susikibęs su 
šerifu. Gaila. Jis buvo vienas iš pirmųjų, pritaręs tikrajam aukojimui. 
Mane žavėjo jo grynas savanaudiškumas. Jis norėjo Džeinės Raferti, bet 
jam trukdė Maikas Rafertis, todėl jį nužudė. 

— Bifas nužudė Kamo tėvą? 

— Akiplėšiškas ir nuostabus ėjimas. Man regis, jis apsvaigino Mai- 
ką, tada grandinėmis ir svertu užkėlė jį ant traktoriaus. Rizikinga. Bet 
koks gyvenimas be rizikos? O paskui guodė liūdinčią našlę. 

Šleikštulys gniaužė Klerei gerklę. Ji pasimuistė ir koja užkliudė 
metalinę dildę, kuri gulėjo ten pamiršta nuo kelionės pas Anę. Klerė 
smarkiai plakančia širdimi prisitraukė ją arčiau. 

— Jūsų kultas yra tik dingstis žudyti. 

— Jokia dingstis. — Atertonas įsuko į išvažinėtą keliuką ir buvo 
priverstas sumažinti greitį, kad išvengtų duobių ir grumstų. — Tai ke- 
lias. Kelias, kurį pasirenki ir eini. Visi mūsų grupės nariai turi ko nori, 
ko reikia ir dar daugiau. Mūsų daugėja sulig kiekviena diena. Mažuose 
miesteliuose ir dideliuose miestuose. Prieš trisdešimt metų tebuvau ap- 
gailėtinas šauktinis kariuomenėje. Lindėjau Kalifornijoje ir skaičiavau 
dienas iki paleidimo, kada galėsiu pradėti likusią savo nykaus ir ne- 
laimingo gyvenimo dalį. Tada mane pakvietė į sektą, labai įdomią, bet 
neorganizuotą grupę. Aš pradėjau suprasti, kaip šiek tiek pasistengus 
būtų galima paversti tokią religiją maloniu ir pelningu reikalu. Tik pa- 
žiūrėk į katalikų bažnyčios galią ir turtus. Aš pasiėmiau iš jų ir iš kitų 
panašių grupių tai, ko man reikėjo, o kai grįžau namo, ėmiau ieškoti 
kitų. Ar tavęs nestebina, kaip paprasta patraukti savo pusėn solidžius 
miestelėnus? 

— Man tai kelia pasibjaurėjimą. 

Atertonas susijuokė. 

— Ką gi, ne visi gali atsiversti. Dėjau daug vilčių į Kameroną, bet jis 
mane nuvylė. Bijau, kad teks jo atsikratyti. — Jis sugavo jos pasibaisėjusį 
žvilgsnį ir nusijuokė. — O, nesijaudink, vargu ar prireiks imtis smurto. 
Užteks politinio spaudimo, kad jis išsinešdintų. Aš jau pasistengiau, kad 
jis ieškotų Bifo žudiko kitur. Kamerono nėra ko bijoti. Ir kol jis nekelia 
man grėsmės, tol yra saugus. Ką gi, atvažiavome. 

Kelias užsibaigė kalnuose, maždaug pusės mylios aukštyje. Jie su- 
stojo priešais aukštus vartus. Kol Atertonas niūniavo kartu su Šopenu, 
Mikas išlipo iš kito automobilio ir nuėjo atidaryti vartų. 

— Man ką tik šovė mintis, — tarė Atertonas, įvažiuodamas į kie- 

mą. — Dabar tu nebepanaudosi tos ruplės. Gaila. Norėjau pamatyti, ką 
iš jos būtum padariusi. 

Klerė patyliukais buvo pakėlusi dildę iki kulkšnių. 

— Ruošiesi nužudyti mane čia? 

— Ką tu, žinoma, ne. Kaip Džeko dukra, turi teisę dalyvauti ce- 
remonijoje. Aš netgi nusprendžiau išbraukti iš jos seksą. Jo atminimui 
pagerbti. — Jis sustojo priešais mažą, žemą trobelę. — Laikysime tave 
čia kaip įmanoma patogiau iki saulėgrįžos. 

— Aš tuoj apsivemsiu. — Ji susilenkė, tvirtai suspausdama dildę 
tarp blauzdų. Kai Mikas atidarė dureles, ji pasviro į priekį. — Prašau, aš 
tuoj vemsiu. 

— Nulenk jos galvą tarp kelių, — lipdamas iš automobilio paliepė 
Atertonas. 

— Ramiau, Klere. — Mikas atsegė diržą. — Apgailestauju dėl šito. 
Bet mes nieko negalime padaryti. — Jis palenkė jos galvą žemyn. 

Ji sugriebė dildę rankomis ir atsitiesdama bedė jam į krūtinę. 
Trykštelėjo kraujas. Mikas susvirduliavo, atšoko, tad antru bandymu ji 
tik nubrozdino jam šlaunį. 

— Tu nužudei mano tėvą, niekše! 

Kai jis aikčiodamas parklupo, ji pamėgino ištrūkti iš automobilio. Tą 
akimirką galvoje sprogo skausmas, ir ji sudribo Atertonui prie kojų. 


KUR JI, VELNIAI RAUTŲ? KAMAS JAU ANTRĄ KARTĄ IEŠKOJO KLERĖS JOS 
namuose. Jis nenorėjo pulti į paniką. Ji galėjo išvažiuoti pasivažinėti, ap- 
lankyti draugę. Galėjo eilinį kartą išdumti į sendaikčių turgų. 

Kodėl ji nepaskambino? 

Raštelis, kurį paliko ant virtuvės stalo vakar vakare, — po dviejų 
valandų laukimo, — tebegulėjo vietoje. Lova kaip visada buvo sujaukta. 
Neįmanoma nustatyti, ar ji miegojo joje, ar ne. Rankinė namuose. Bet 
ji dažnai palikdavo ją, tik įsidėdavo į kišenę pinigų ir šokdavo į auto- 
mobilį. 

Gal jis per smarkiai spaudė ją su tais piešiniais, ir jai reikia pabūti 
vienai. 

Bet, prakeikimas, kai jie matėsi paskutinį kartą, viskas buvo puiku. 
Jis atsisėdo prie virtuvės stalo, stengdamasis nepasiduoti juodam ne- 
rimui ir prisiminti jų paskutinę naktį kartu. 

Jie gulėjo ant svetainės kilimo, susipynusiomis rankomis ir kojo- 
mis. Dainavo Bonė Rait. Pro langą pūtė lengvas vasariškas vėjelis, kartu 
nešdamas lėlio giesmę. 

„Kodėl tu persigalvojai?“ — paklausė jis. 

„Dėl ko?“ 

„Dėl vedybų su manim.“ 

„Aš nepersigalvojau. — Ji užsirito ant jo, padėjo rankas jam ant 
krūtinės ir pasirėmė jomis smakrą. — Aš tik vaidinau. — Jis prisiminė 
jos šypseną. Jos akys buvo tamsios it auksas sename paveiksle. — Mano 
pirmoji santuoka buvo apgailėtina nesėkmė. Ji pavertė mane baile. 
Ne, — ji giliai įkvėpė, tarsi būtų pasiryžusi prisiminti viską tiksliai, — ji 
įskiepijo man nesaugumo jausmą. Maniau, kad viską dariau teisingai, 
bet, pasirodė, ne.“ 

„Ne kuris nors vienas būna kaltas, kai žlunga santuoka.“ 

„Ne, mes abu darėme klaidų. Mano didžiausia klaida buvo ta, kad 
man per mažai rūpėjo. Kai viskas ėmė byrėti, aš tiesiog nuleidau rankas. 
Atsiribojau emociškai. Nuo tada, kai mirė tėvas, tai tapo mano įpročiu. 
Tai labai elementari lygtis. Kai tau per daug nerūpi, tai per daug ir ne- 
skaudina. Su tavim jos nepavyko pritaikyti.“ 

„Tai tekėsi už manęs todėl, kad aš pažeidžiau tavo lygtį?“ 

„Paprastai tariant, taip. — Ji pabučiavo jam į kaklą. — Aš taip tave 
myliu, Kamai. — Jis jautė jos lūpas prie odos. — Geriau jau pradėk sta- 
tyti tą garažą.“ 

Nuo tada jis jos nematė. 

Negalėdamas nusėdėti, Kamas pakilo ir nuėjo į garažą. Įrankiai 
buvo vietoje. Ant darbo stalo mėtėsi krūva eskizų. Ant grindų gulėjo 
medžio atplaišos. 

Jei ji dabar grįžtų, juoktųsi iš jo nerimo. Ir būtų teisi. Jei nebūtų 
toks įsitempęs, jis nė nemirktelėtų išgirdęs, kad jos nėra namuose. Ta- 
čiau jam nedavė ramybės pokalbis sa Mona Šerman. Jis buvo velniškai 
tikras, kad viskas suvaidinta. 

Mona Šerman melavo. Arba melas buvo supintas su tiesa, kad 
būtų sunkiau juos atskirti. Pirmiausia, jam reikia įrodyti, kad ji melavo, 
o tada išsiaiškinti kodėl. 

Tačiau tai neturi nieko bendra su Klere, tarė jis sau. Klerės tai ne- 
liečia. Jis pasirūpins, kad taip ir liktų. 


ERNIS STEBĖJO, KAIP RAFERTIS GRĮŽTA Į AUTOMOBILĮ IR NUVAŽIUOJA. 
Kaip vaikas, kuriuo dabar ir troško būti, jis įšliaužė į lovą ir užsidengė 
galvą antklode. 


KAI KLERĖ PABUDO, BUVO TAMSU. JI NEŽINOJO, KOKS DABAR PAROS 
metas, nes langai buvo sandariai uždengti. Galvoje tvinksėjo bukas 
skausmas. Pabandžiusi pajudėti pajuto, kad rankos ir kojos pririštos 
prie lovos virbų. 

Apimta aklos, gerklę gniaužiančios baimės, ji ėmė tampyti virves 
ir sukiotis, kol skausmas prasimušė pro baimę, ir ji pravirko į pelėsiais 
atsiduodančią pagalvę. 

Ji nežinojo, kiek praėjo laiko, ko! vėl susitvardė. Bet tai buvo ne- 
svarbu. Ji viena. Bent jau nesuteiks malonumo Atertonui savo ašaromis. 

Atertonas. Pareigingasis Emitsboro meras. Jos tėvo draugas. Atsi- 
davęs tiksliųjų mokslų mokytojas ir ištikimas vyras. Tai jo balsą ji gir- 
dėjo prieš daugelį metų, kviečiantį demonus vardais. Tai jo ranką matė 
pakeltą su žudyti paruoštu peiliu. 

Šitiek metų, galvojo ji. Jis tyliai tarnavo miesteliui. Ir tylomis grio- 
vė jį. 

Daktaras Kremptonas. Geriausias jos tėvo draugas, jos surogatinis 
tėvas. Ji su skausminga neviltimi pagalvojo apie Alisą. Kaip tai paveiks 
Alisą? Ar ji kada nors susitaikys su tuo? Niekas, galvojo Klerė, nesu- 
pranta geriau už ją, ką reiškia netekti tėvo. 

Čakas Grifitas, Mikas Morganas, Bifas Stoukis. Kiek dar? 

Ernis. Ji užsimerkė, su liūdesiu galvodama apie jo motiną. 

Bet Ernis dar turi šansą. Jis bijo, o baimė sveikas dalykas. Galbūt, 
tik galbūt jai pavyks rasti būdą įtikinti jį padėti jai. 

Kažin ar ji nužudė Miką, svarstė Klerė. Meldėsi, kad būtų. Joje nu- 
budo kartūs neapykantos nuodai, mintys praskaidrėjo. Taip, ji melsis, 
kad tik būtų jį nužudžiusi. Atertonui tektų aiškintis dėl mirusio šerifo 
pavaduotojo. 

Ašaros išdžiūvo, panika irgi dingo. Klerė atsargiai pasuko galvą ir 
ėmė apžiūrinėti kambarį. 

Jis buvo ne didesnis nei dešimties ir dvylikos pėdų ir atsidavė pri- 
plėkusiu, drėgnu oru. Kartais pasigirsdavo kažkoks krebždesys, bet ji 
stengėsi negalvoti, kas tai galėtų būti. 

Netoli stovėjo stalas ir keturios kėdės. Aplink jas ant grindų mėtėsi 
nuorūkos. Klerė suprato besijaučianti geriau, kai pajuto norą užtraukti 
vieną iš tų nuorūkų. 

Pasibjaurėtina, tačiau normali mintis, nutarė ji. 

Kaip, po galais, ji ištrūks iš čia? 

Ji pasisuko į vieną pusę, tada į kitą, dejuodama iš skausmo, ir su- 
prato, kad jie nepaliko jai nė galimybės atsisėsti. Jos riešai jau kraujavo. 
Jai norėjosi į tualetą. 

Klerė vos nepasidavė isteriško juoko priepuoliui, tačiau prisivertė 
gulėti ramiai ir kvėpuoti, kol noras praeis. 

Automobilio variklio gausmas vėl sugniuždė jos savitvardą. Ji šau- 
kėsi pagalbos, kai atsidarė durys ir įėjo daktaras Kremptonas. 

— Tu tik sukelsi sau daugiau skausmo, Klere. — Jis parėmė duris 
akmeniu, kad į kambarį patektų saulės ir šviežio oro. Ji sumirksėjo. Vie- 
noje rankoje jis laikė savo medicininį lagaminėlį, kitoje — dėžutę su 
mėsainiu. — Atnešiau tau valgyti. 

— Kaip galite šitaip elgtis? Daktare Kremptonai, jūs pažįstate 
mane visą savo gyvenimą. Aš užaugau su Alisa. Ar nutuokiate, ką jai 
teks išgyventi, kai sužinos, ką padarėte? Kas esate! 

— Mano šeima yra mano rūpestis. — Jis padėjo lagaminėlį ir dė- 
žutę su maistu ant kėdės, tada pritraukė ją prie lovos. Jis nenorėjo to 
daryti, tai niekinga. Kai tik jis atims iš Atertono valdžią, jie grįš į tikrąjį 
kelią. Daugiau jokių klaidų. Aukų irgi. — Tu susižeidei. — Jis pliaukšte- 
lėjo liežuviu, apžiūrinėdamas jos riešus. — Gali patekti infekcija. 

Ji neišlaikiusi nusijuokė. 

— O, tai jūs lankote aukas jų namuose. Palaikote mūsų gyvybes 
aukojimui. Jūs tikras humanistas. 

— Aš daktaras, — šaltai atsiliepė jis. 

— Jūs žudikas. 

Jis pasidėjo lagaminėlį ant grindų ir atsisėdo. 

— Mano religiniai įsitikinimai netrukdo mano pasišventimui me- 
dicinai. 

— Tai neturi nieko bendra su religija. Jūs ligonis ir sadistas. Jūs 
prievartaujate, žudote ir mėgaujatės tuo. 

— Nesitikiu, kad suprasi. — Jis ramiai atidarė lagaminėlį ir išsiėmė 
švirkštą. — Jei būčiau žudikas, nužudyčiau tave dabar, suleisdamas per 
didelę dozę. — Jo akys išliko kantrios, netgi švelnios. — Juk žinai, kad 
negalėčiau to padaryti. 

— Aš nieko nežinau apie jus. 

— Aš toks, koks visada buvau. — Jis suvilgė vatos gumulėlį spiri- 
tu. — Kaip ir kiti, aš atvėriau save galimybėms ir pasmerkiau vadina- 
mąją krikščioniškąją bažnyčią, kuri remiasi veidmainiškumu ir savęs 
apgaudinėjimu. — Jis pasitaisė akinius ir iškėlęs švirkštą iššvirkštė į orą 
lašą narkotiko. 

— Nereikia. — Ji įsmeigė akis į adatą. — Prašau, nereikia. 

— Aš esu matęs didžių dalykų, Klere. Ir žinau, patikėk manim, kad 
žmogų gelbsti ne savęs neigimas, o atlaidumas ir gyvybingumas. — Jis 
nusišypsojo jai, tačiau jo akyse spindėjo karštis, kurio ji nenorėjo su- 
prasti. 

— Tai padės tau pasijusti geriau. Patikėk. Kai nurimsi, aš aprišiu 
tavo žaizdas ir padėsiu pavalgyti. Nenoriu, kad tau skaudėtų. Viskas ne- 
trukus baigsis. 

Ji ėmė muistytis ir šaukti, tačiau jis sugriebė jos ranką ir švelniai 
įbedė adatą. | 


LAIKAS SLINKO IT PER MIGLĄ. APRIMUSI NUO NARKOTIKŲ, JI PAKLUSNIAI 
sėdėjo, kol Kremptonas valė ir tvarstė jos riešus ir kulkšnis. Ji netgi pa- 
dėkojo jam blankia, mandagia šypsena, kai jis suvalgydino jai mėsainį. 

Mintyse ji vėl buvo vaikas, sergantis gripu, vilkintis naktiniais 
marškiniais su ant jų išpieštais šokančiais kačiukais. Ji paklusniai išėjo 
su juo į lauką, kai jis išvedė ją nusišlapinti. Paskui jis paguldė ją atgal į 
lovą ir liepė miegoti. Klerė paklusniai užsimerkė. Ji nejuto, kaip jis vėl 
ją pririšo. 

Ji sapnavo tėvą. Jis verkė. Sėdėjo prie virtuvės stalo ir verkė. Atro- 
dė, kad niekas, ką ji sakė ar darė, negalėjo jo paguosti. 

Ji sapnavo Kamą, mylėjosi su juo ant virtuvės grindų, alpdama 
iš geismo, apkvaitusi iš malonumo. Jos nuogas kūnas buvo slidus nuo 
prakaito. 

Paskui ji atsidūrė ant medinės pakylos, jau nebekaistanti iš aistros, 
bet sustirusi iš baimės. Ją apsižergė Ernis. 

Kai pabudo, jai buvo vėsu nuo šalto prakaito. Apdujusi nuo nar- 
kotikų, ji pasuko galvą ir prispaudė skruostą prie pagalvės. Bet neturėjo 
jėgų netgi melstis. 


— JOS NĖRA NUO VAKAR RYTO. — KAMAS PERSIBRAUKĖ RANKA VEIDĄ, 
kalbėdamasis su valstijos policija. — Jos namai neužrakinti, tačiau nie- 
kas nepaimta. Drabužiai, papuošalai, įrankiai ir visi dokumentai tebėra 
vietoje. — Jis trumpam nutilo, įtraukdamas dūmų į jau išgraužtą gerk- 
lę. — Paskambinau jos broliui, draugams. Niekas neturi jokių žinių. — 
Jausdamas pykinimą, jis apibūdino jos išvaizdą. — Baltaodė moteris, 
dvidešimt aštuonerių. Ūgis penkios pėdos ir dešimt colių, sveria apie 
šimtą penkiolika svarų. Plaukai raudoni, vidutinio ilgio, banguoti. Akys 
gintaro spalvos. Ne, ne rudos. Gintarinės. Be randų. Gali vairuoti naujo 
modelio raudoną nisaną. Niujorko numeriai BBA 4451. 

Jis privertė policininką viską pakartoti. Kai padėjo ragelį, tarpdu- 
ryje stovėjo Badas Hjuitas. 

— Pusė miestelio jau ieško jos. — Jausdamasis nevisavertis, Badas 
žvilgtelėjo į kavinuką. — Nori kavos? 

Devyniasdešimt penkis procentus Kamo kraujo jau sudarė ko- 
feinas. 

— Ne, ačiū. 

— Skambinai spaudai? 

— Taip. Jie išspausdins jos nuotrauką. — Jis vėl pasitrynė vei- 
dą. — Prakeikimas. 

— Tau derėtų pamiegoti. Tu jau visą parą ant kojų. — Badas susi- 
kišo rankas į kišenes. — Suprantu, kaip jautiesi. 

Kamas pakėlė galvą. 

— Žinau, kad supranti. Eisiu, apvažiuosiu dar ratą. Pabūsi nuo- 
vadoje? 

— Aišku. Kaip nelaiku susirgo Mikas. Jis mums praverstų. 

Kamas tik linktelėjo. 

— Palaikysime ryšį per radiją. — Suskambo telefonas, ir jis skubiai 
griebė ragelį. Pokalbis buvo trumpas. — Gavau leidimą patikrinti Mo- 
nos Šerman banko sąskaitas. 

— Aš galiu patikrinti. 

— Ne. Turiu kai ką padaryti. Grįšiu maždaug po pusvalandžio. 

Po valandos jis jau beldėsi į Monos buto duris. 

— Gerai jau... Jėzau. Vieną minutę, kad jus kur. — Ji apsimiegojusi 
atidarė duris, tebesirišdama ploną gėlėtą chalatą. Nespėjus jai prasižioti, 
Kamas atplėšė duris ir įgriuvo į kambarį. 

— Mums reikia pasikalbėti. 

— Aš jau papasakojau, ką žinau. — Ji persibraukė per susivėlusius 
plaukus. — Neturi teisės taip čia įsiveržti. 

— Velniop mano teises. — Jis pastūmė ją į kėdę. 

— Ei. Vienas skambutis advokatui, vaikine, ir gali prarasti tą savo 
ženklelį. 

— Pirmyn, skambink. Gali užsiminti ir apie tai, kad esi žmogžu- 
dystės bendrininkė. 

Atsargiai jį stebėdama, Mona užsismaukė ant peties chalato ran- 
kovę. 

— Nesuprantu, apie ką čia kalbi. 

— Esi kada nors sėdėjusi, Mona? — Jis uždėjo rankas ant kėdės 
porankių ir palinko į ją. — Kalbu ne apie naktį ar dvi apygardos areš- 
tinėje. Kalbu apie tikrą kalėjimą. Nuo dešimties iki dvidešimties metų 
Džezape. 

— Aš nieko nepadariau. 

— Įnešei į savo sąskaitą dvi stambias sumas. Protingas sumanymas 
laikyti pinigus banke. Tu tikra finansų žinovė. 

— Ir ką? — Ji lyžtelėjo lūpas. — Verslas puikiai sekasi. 

— Pirma suma įmokėta dieną prieš pokalbį su manimi. Antra — 
dieną po. Velniškas sutapimas. 

— Tikrai. — Ji sugraibė cigarečių pakelį, gulėjusį šalia. — Ir ką? 

— Iš kur juos gavai? 

— Kaip jau sakiau... — Ji užsikosėjo, kai jis sugriebė ją už gerklės 
ir suspaudė. 

— Aš užimtas žmogus, Mona, tad negaiškime laiko. Gal man pa- 
pasakoti tau, kaip viskas buvo? Kažkas sumokėjo tau, kad pamėtėtum 
man naują pėdsaką. Tą mėšlą apie kažkokį haitietį, kuris neva patvarkė 
Bifą, nes šis nusuko nuo jo pinigus. 

— Bifas buvo perpardavinėtojas, sakiau tau. 

— Gali būti. Galbūt jis nusuko kažkiek pinigų. Tik tam jam ir už- 
teko smegenų. Visa kita visiškas mėšlas. O dabar klok, kas tau sumokėjo, 
kad pakalbėtum su manim. 

— Aš pati tau paskambinau. Tenorėjau padėti. 

— Norėjai padėti. — Jis išsitiesė ir spyrė į stalą. Lempa nukrito ant 
grindų. — Norėjai padėti, — pakartojo, stumtelėdamas ją atgal į kėdę, 
kai ji norėjo pašokti. — Jie nepapasakojo tau apie mane, a? Apie mano 
problemą. Vašingtone dirbau policininku. Turėjau atsisakyti darbo dėl 
gero, tykaus darbelio mažame miestelyje. Žinai kodėl? 

Ji papurtė galvą. Dabar jis nepanėšėjo į policininką. Dabar jis at- 
rodė tiesiog įtūžęs. 

— Supranti, turiu bėdų dėl savitvardos. Kai kas nors pradeda man 
meluoti, aš supykstu. — Jis čiupo beveik tuščią viskio butelį ir sviedė jį į 
sieną. Stiklas sudužo, ir kambaryje pasklido aitrus gėrimo kvapas. — Ir 
pradedu daužyti daiktus. O jei ir toliau meluoja, visiškai netenku savit- 
vardos. Kartą išmečiau įtariamąjį pro langą. — Jis žvilgtelėjo į langą už 
jos sofos. — Čia trečias aukštas, ar ne? 

— Nesąmonė. Aš skambinu advokatui. — Ji puolė prie telefono. — 
Tu pamišėlis. Neketinu klausytis šito šūdo. 

— Teisingai ir neteisingai. — Jis surakino kumštyje jos riešą. — 


Dieviškas blogis 429 


Taip, aš pamišėlis. Bet tau teks su tuo susitaikyti. Pažiūrėkim, ar toli 
moki skraidyti. — Jis nusitempė ją klykiančią prie lango. Jai pavyko 
užsikabinti už palangės ir parklupti ant kelių. 

— Aš nežinau, kas tas žmogus. Nežinau. 

— To nepakanka. — Jis suėmė ją už liemens. 

— Nežinau. Prisiekiu. Mes tik kalbėjomės telefonu. Jis pasakė man, 
ką turiu kalbėti, ir atsiuntė pinigus. Grynaisiais. 

Jis atsitūpė prie jos. 

— Man reikia vardo. 

— Bifas vienintelis vardas, kurį žinojau. Jis buvo klientas, kaip ir 
sakiau. — Ji pasislinko nuo jo ir atsirėmė nugara į sieną. — Prieš porą 
metų jis papasakojo man apie tą klubą, ar kas tai būtų. Pasakė, jog su- 
mokės du šimtus už naktį. Aš ir nuėjau. 

— Kur? 

 — Nežinau. — Ji pasirėmė alkūne, akys atrodė paklaikusios. — 
Prisiekiu, nežinau. Man užrišo akis. Tai buvo tarsi netradicinis seksas, 
supranti? Bifas paėmė mane, ir mes išvažiavome už miesto, kažkur į 
kaimą. Tada jis sustojo, užrišo man akis, ir mes važiavome dar kurį lai- 
ką. Paskui ėjome. Kažkur į mišką. Jis neatrišo man akių, kol pasiekėme 
tą vietą. Jie ten atlieka visokius ritualus. Neva satanistinius, supranti. 
Tačiau iš tiesų tai buvo grupė vyrukų, kuriems reikėjo subinės ir aštrių 
pojūčių. 

— Apibūdink juos. 

— Jie buvo su kaukėmis. Visą laiką. Niekada nemačiau kitų, išsky- 
rus Bifą. Aišku, buvo keista, tačiau jie gerai sumokėjo. Paskui važiuoda- 
vau ten kas porą mėnesių. 

— Gerai, Mona. — Jis padėjo jai atsistoti, nors ji traukėsi nuo 
jo. — Prisėskim. Papasakosi man viską. 

NETURĖDAMA KUO UŽSIIMTI, ALISA TVARKĖ VIRTUVĘ. UŽ JOS PIRMYN 
ir atgal vaikštinėjo Bleras. Visiems buvo ilga savaitė, galvojo ji. Niekas 


430 Nora Roberts 


netikėjo, kad Klerė paprasčiausiai išvyko. Gal tokia kaip Sara Hjuit ir 
galėjo taip padaryti, bet tik ne Klerė. Tik ne ji. 

Didžiulė skulptūra, kurią ji buvo pradėjusi kurti, tebestovėjo kie- 
me. Tarytum ženklas. Žmonės praeidami stabtelėdavo ir apsikeisdavo 
nuomonėmis. Minė Aterton netgi nufotografavo ją ir nunešė parodyti į 
Betės grožio saloną. 

Meras sušaukė ypatingąjį miestelio susirinkimą, siūlydamas atlygį. 
Ir pasakė labai jaudinančią kalbą, prisiminė Alisa. Apie tai, kad reikia 
rūpintis savimi ir savo kaimynais. Meras moka pakalbėti it koks pa- 
mokslininkas. Rotušėje beveik nebuvo sausų akių. 

Išskyrus šerifo. Jis neverkė. Ir atrodė išsekęs, dabar prisiminė ji. 
Akivaizdu, kad per tas šešias dienas po Klerės dingimo jis nei valgė, nei 
miegojo. Susirinkimui baigiantis, jis užlipo ant scenos atsakyti į mies- 
telėnų ir reporterių, kurių buvo prigužėję į mažą salę, klausimus. Ten 
buvo ne tik vietinių, bet, prisiminė Alisa, taip pat Vašingtono, Niujorko 
ir Filadelfijos reporterių. 

Ji išskalavo šluostę, tada išgręžė ją ir nuvalė stalviršius. Oras buvo 
karštas ir ramus, temperatūra labiau priminė rugpjūtį nei birželį. Tačiau 
niekam nešovė į galvą įjungti kondicionieriaus. Namuose apsistojo 
Klerės motina su savo naujuoju vyru, taip pat abu LeBo. Bet niekas ne- 
siskundė dėl karščio. 

Ji žvilgtelėjo į Blerą ir pajuto jam seseriškus jausmus, kurie jau 
buvo pakeitę jos ilgametį žavėjimąsi juo. 

— Galiu paruošti ko nors užkąsti, — pasiūlė. — Sumuštinį arba 
sriubos. 

— Ačiū. Gal vėliau. Maniau, Endžė ir Žanas Polis bus jau grįžę. 

— Grįš. — Alisa pakabino šluostę ant kriauklės krašto. Kaip 
liūdna, kai gali pasiūlyti tik kumpio su rugine duona ar viščiuko su 
ryžiais. — Negerai, kad nieko nevalgai. Galėčiau ką nors pagaminti. Kiti 
irgi bus alkani, kai grįš. 

Bleras žiojosi atsikirsti, bet užsičiaupė. Alisa vaikšto įkritusiomis 
akimis ir nervinasi kaip ir jie visi. 

— Gerai. Gerai. — Tačiau jie abu nuskubėjo į garažą, išgirdę moto- 
ciklo burzgimą. Bleras stovėjo šalia, Kamui nespėjus nulipti. 

— Kas nors nauja? 

— Ne. — Kamas pasitrynė skaudančias akis, tada nukėlė nuo mo- 
tociklo kojas, kurios buvo it guminės. Jis važinėjosi beveik visą dieną, 
išmaišė visus atokiausius keliukus, senus miško takus, dar ir dar kartą 
ieškodamas ten, kur jau buvo ieškota. 

— Aš darau sumuštinių, — tarė Alisa. — Ateik ir suvalgyk vieną, 
kol dar neišvažiavai. Aš rimtai, Kamai. Tau reikia degalų, kaip ir tai tavo 
mašinai. 

Kai Alisa nuskubėjo į vidų, Kamas vėl atsisėdo ant motociklo. 

— Kaip tavo motina? — paklausė Blero. 

— Velniškai jaudinasi. Ji su Džeriu važinėja po apylinkes. — Jis be- 
viltiškai pažvelgė į virš jų stūksančią skulptūrą. — Kaip ir visi kiti. Jėzau, 
Kamai, praėjo beveik savaitė. 

Kamas žinojo, kiek laiko praėjo, buvo suskaičiavęs kiekvieną va- 
landą. 

— Mes kratome kiekvieną namą, apklausinėjame žmones. Dabar, 
kai Mikas atsistojo ant kojų, eisis lengviau. 

— Negi tu iš tiesų tiki, kad kažkas laiko ją miestelyje? 

— Aš viskuo tikiu. — Jis pažvelgė per gatvę į Batsų namą. Jį ap- 
ieškos asmeniškai. | 

— Gal ji jau... 

— Ne. — Kamas staigiai atsisuko. Jo pavargusios ir įkritusios akys 
pajuodusiais paakiais žybtelėjo. — Ne, ji gyva. Mes pradėsime čia, tada 
išsiskirstysime ir apžiūrėsime kiekvieną tų kalvų lopinėlį. — Aš blogai 
ja rūpinausi. 

Kai Bleras neatsiliepė, Kamas suprato, kad jo draugas galvoja tą 
patį. 

Bleras stovėjo nejudėdamas, bandydamas išlikti ramus, kol Kamas 
degėsi cigaretę. Jo tyrimas vyko puikiai. Per daug puikiai. Jis pernelyg 
gerai žinojo, kas gali būti daroma jo seseriai. Kas jau galėjo būti padary- 
ta. Bet jis negalėjo sau leisti palūžti. 

— Norėčiau dalyvauti kitoje paieškoje. Žinau, tu turi patyrusių 
žmonių, bet aš pažįstu aplinkinius miškus. 

— Mums visi pravers. Turime pasinaudoti kiekvienu, — pasitaisė 

Kamas. — Tik nežinau, kuo galiu pasitikėti. — Jis užvertė galvą į saulę. 
Buvo vidurdienis. — Ar žinai, kokia šiandien diena? — Jis atsisuko į 
Blerą. — Vasaros saulėgrįža. Prisiminiau tik išgirdęs per radiją. 

— Žinau. 

— Jie susirinks šįvakar, — sumurmėjo jis. — Kažkur. 

— Ar jie taip rizikuotų, kai vyksta paieška ir aplink sukiojasi žur- 
nalistai? 

— Taip. Nes jie to nori. Arba jiems reikia. — Jis vėl apsižergė mo- 
tociklą. — Man reikia su kai kuo pasimatyti. 

— Važiuosiu kartu. 

— Bus geriau, jei važiuosiu vienas. Nes sėkmė abejotina. — Jis pa- 
leido variklį. — Aš tau pranešiu. 


— TAI ĮŽEIDIMAS. PASITYČIOJIMAS. 

— Atleiskite, ponia Aterton. — Badas gniaužė rankose kepurę, 
pirštais čiupinėdamas snapelį. — Tokia tvarka, nieko daugiau. 

— Tai akiplėšiškumas, štai kas tai. Tik pamanykit, ateiti į mano 
namus ir naršyti, tarsi aš būčiau kokia nusikaltėlė. — Ji atsistojo tarp- 
duryje, purtydama krūtinę po gėlėta suknele. — Gal manai, kad laikau 
Klerę Kimbol surištą rūsyje? 

— Ne, ponia. Ne, ponia. Ir tikrai labai atsiprašau dėl nepatogumų. 
Tiesiog mes turime apieškoti kiekvieną miestelio namą. — Jis lengviau 
atsiduso, kai hole pasirodė meras. 

— Kas čia vyksta? 

— Tai pasityčiojimas. Džeimsai, tu nepatikėsi, ką šis jaunuolis nori 
padaryti. 

— Mes apieškome kiekvieną namą, pone Atertonai, sere. — Jis 
paraudo. — Aš turiu kratos orderį. 

— Orderį! — Minė sukudakavo it piktai nusiteikusi višta. — Gir- 
dėjai, Džeimsai? Orderis. Tik pagalvokit. 

— Ramiau, Mine. — Jis uždėjo ranką jai ant peties. — Tai susiję su 
Klerės Kimbol dingimu, ar ne, pavaduotojau Hjuitai? 

— Taip, sere, mere. — Badas visuomet truputį pasitempdavo, kai 

Atertonas pavadindavo jį pavaduotoju Hjuitu. — Nieko asmeniška, aš 
užtruksiu tik keletą minučių. Tik apsižvalgysiu ir pateiksiu keletą klau- 
simų. 

— Tik įkelk koją, ir aš paimsiu šluotą, Badai Hjuitai. 

— Mine. — Atertonas švelniai spustelėjo jai petį. — Žmogus tik 
atlieka savo darbą. Jei mes nebendradarbiausime su įstatymu, kas tada 
bendradarbiaus? Įeikite, pavaduotojau, ieškokite nuo palėpės iki rūsio. 
Niekas miestelyje labiau nesirūpina Klerės likimu nei aš ir mano žmona. 

Jis pamojo Badui įeiti, ir pavaduotojas žengė apgalvotą žingsnį, 
kad meras atsidurtų tarp jo ir Minės. 

— Dėkoju, pone Atertonai. 

— Tai mūsų pilietinė pareiga. — Jo akys ir balsas buvo liūdnas. — 
Ar gali papasakoti, kaip sekasi? 

— Mes neradome jokių pėdsakų. Sakau jums, pone Atertonai, še- 
rifas be galo susijaudinęs. Tikriausiai nemiegojo nė valandos nuo tada, 
kai viskas prasidėjo. 

— Jam tikriausiai nepaprastai sunku. 

— Nežinau, ką jis darys, jei nerasime jos. Jie jau kalbėjosi apie ves- 
tuves, suprantat. Jis netgi skambino architektui dėl studijos įrengimo jo 
namuose. 

— Tikrai? — Minės, dievinančios paskalas, vaizduotė įsiaudri- 
no. — Gali būti, kad mergina išsigando ir pabėgo. 

— Mine... 

— Juk kartą jos santuoka jau žlugo. Nebūtų pirmas sykis, kai mo- 
teris tiesiog pabėgtų, pajutusi spaudimą. 

— Ne... — Atertonas niūriai pasiglostė apatinę lūpą. — Taip, galbūt 
tu teisi. — Jis sumojavo rankomis, tarsi vydamas šalin tokią mintį, bet 
tikėdamasis, kad ji įleido šaknis. — Mes gaišiname pavaduotoją Hjuitą. 
Galite pradėti bet kur. Mes neturime ko slėpti. 


NAMELYJE ANT RATŲ ANĖS NEBUVO. NESIMATĖ JOS IR ĮPRASTOSE VIB- 
tose miestelyje. Kamui teliko priversti kaimyną pažadėti, kad jis pasi- 
stengs užlaikyti Anę namuosė, kai ši grįš. 

Jis suka ratus, galvojo Kamas, grįždamas atgal į miestelį. Gaudo 
savo uodegą, kaip jie ir norėjo. Jis žinojo daugiau, nei jie manė. Žinojo, 
kad taupomoji knygelė su Kimbolo ir Bifo vardais buvo pakišta. Tik ne- 
žinojo, ar Bobis Mesė rado ją, ar tiesiog vykdė įsakymus. 

Žinojo, kad ritualai atliekami reguliariai. Mažiausiai kartą per mė- 
nesį, sprendžiant iš to, ką pagaliau jam papasakojo Mona. Bet nežinojo 
kur. 

Jis žinojo, kad grupę sudaro trylika vyrų — iš Klerės piešinio ir 
Monos pasakojimo. Bet nežinojo, kas tie žmonės. 

Todėl viską sudėjęs, mąstė jis, sustabdydamas automobilį priešais 
Ernio namus, vis tiek gauni nulį. 

Blogiausia tai, kad jis negali su niekuo pasidalyti savo turimomis 
žiniomis, netgi su Badu ar Miku. Netgi tokiame mažame miestelyje kaip 
Emitsboras trylika vyrų gali lengvai pasislėpti. 

Kamas tikėjosi, kad duris atidarys Ernis. Jis nekantravo ištraukti iš 
jo keletą atsakymų. Tačiau duris atidarė Džolin Bats. 

— Ponia Bats. | 

— Šerife? — Ji skubiai žvilgtelėjo jam per petį. — Kas nors atsitiko? 

— Mes atliekame kratą kiekvienuose namuose. 

— O taip. Girdėjau. — Ji pasukiojo karolius. — Galite pradėti. At- 
leiskite už netvarką. Neturėjau laiko susitvarkyti. 

— Nesirūpinkite dėl to. Jūsų vyras labai padeda vykdant paiešką. 

— Vilas visuomet pirmasis pasisiūlo ir paskutinis grįžta namo. 
Tikriausiai norėsite pradėti nuo antro aukšto. — Ji žengė žingsnį, rody- 
dama kelią, tada sustojo. — Šerife, žinau, kad jums netrūksta rūpesčių, o 
aš nenoriu pasirodyti esanti pernelyg rūpestinga mama, tačiau Ernis... jis 
vakar negrįžo namo. Psichiatras sako, kad tai būdingas elgesys, žinant, ką 
Ernis mano apie save, savo tėvą ir mane. Bet aš bijau. Bijau, kad jam galėjo 
kas nors atsitikti. Kaip Klerei. — Ji atsirėmė į turėklą. — Ką man daryti? 


KAMAS BUVO BEIŠVAŽIUOJĄS Iš MIESTELIO, KAI PASIVIJO BADO DŽIPĄ. 
Jis pasignalizavo, tada sustojo apsižergęs motociklą. Badas pavažiavo 
atbulomis ir iškišo galvą. 

— Kur Mikas? 

— Vadovauja paieškos grupei kitoje Gosardo upelio pusėje. — Ba- 
das nusišluostė prakaituotą kaktą. — Prieš dvidešimt minučių kalbėjau- 
si su juo per radijo stotį. 

— Baigei kratas? 

— Taip. Apgailestauju, Kamai. 

Kamas įsmeigė akis į kukurūzų lauką. Virš jo lyg rūkas tyvuliavo 
karščio migla. Virš galvos dangus buvo balzganas. 

— Pažiįsti tą vaikį, Ernį Batsą? 

— Aišku. 

— Žinai, kokį automobilį jis vairuoja? 

— Raudoną tojotą. Pikapą. Kodėl klausi? 

Kamas atsigręžė į Badą. Juk reikia kažkuo pasitikėti. 

— Noriu, kad pasisukiotum po miestelį ir pasektum, kur jis važi- 
nėja. 

— Jis ką nors padarė? 

— Nežinau. Jei pastebėsi jį, nestabdyk. Stebėk, ką jis daro, bet ne- 
stabdyk. Tiesiog paskambink man. Tik man, Badai. 

— Gerai, šerife. 

— Aš turiu kai kur užsukti. — Jis vėl pažvelgė į dangų. Ši diena 
ilgiausia metuose, bet ir ji kada nors baigsis. 


KAMUI LIPANT NUO MOTOCIKLO PRIEŠAIS ANĖS NAMELĮ, KLERĖ BANDĖ 
atsikratyti lipnios miglos, gaubiančios jos protą. Ji mintyse deklamavo 
eiles, senas „Bitlų“ dainas, ketureilius. Kambaryje buvo karšta ir tvanku. 
Kaip karste. Bet karste guli šaltas kūnas, priminė ji sau. O jos paklodė 
buvo permirkusi prakaitu. 

Ar dar ilgai ji galės pakęsti gulėjimą tamsoje? Kiek laiko praėjo? 
Diena, savaitė, mėnuo? 

Kodėl niekas neateina? 

Jie jos ieškos. Kamas, jos draugai, šeima. Jie nepamirš jos. Nuo 
tada, kai ją atvežė čia, ji matė tik daktarą Kremptoną. Bet ji nežinojo, 
kiek kartų jis sėdėjo šalia jos lovos ir pumpavo narkotikus į jos venas. 

Ji bijojo ne tik dėl savo gyvybės, bet ir dėl sveiko proto. Ji žinojo 
dabar esanti per silpna, kad jiems pasipriešintų, kad ir ką jie jai darytų. 
Tačiau ji siaubingai bijojo, kad pirmiausia išprotės. 

Viena. Tamsoje. 

Protui praskaidrėjus, ji imdavo planuoti pabėgimo būdus, mąs- 
tydavo, kaip demaskuos juos visus ir grąžins tėvui gerą vardą. Tačiau 
valandoms slenkant toje siaubingoje, tamsioje tyloje, jos planai virsdavo 
nerišliomis maldomis, kad kas nors, bet kas, ateitų ir jai padėtų. 

Pagaliau kažkas atėjo, bet tai buvo Atertonas. Pažvelgusi į jį Klerė 
suprato, kad kitos nakties šioje tamsoje nesulauks. Tai bus trumpiausia 
metų naktis — visiems. 

— Laikas, — švelniai tarė jis. — Mums reikia pasiruošti. 


TAI BUVO JO PASKUTINĖ VILTIS. KAMAS STOVĖJO PRIEŠAIS TUŠČIĄ PRIE- 
kabą. Jis vylėsi, kad pamišėlė Anė gali ką nors žinoti. O jei žinotų, galbūt 
prisimintų. 

Tikimybė buvo labai menka, bet ką jis darys, jei ji negrįš? 

Galų gale liko tik jis ir šešiasdešimtmetė moteris aštuonmečio 
vaiko protu. Jie beveik nesulaukė jokios pagalbos iš kitur. Jis nesugebėjo 
įrodyti egzistuojant sąmokslą ir ritualines žudynes. Jam pavyko įrodyti 
tik tai, kad Karlė Džeimison buvo laikoma stoginėje nužudyta, palaido- 
ta, vėl iškasta ir numesta pievoje. Tai, kad mirusysis turėjo pagalbininką, 
neįrodė kulto egzistavimo ir žudymų — tuo nesusidomėjo nei valstijos 
policija, nei federalai. Jie padėjo ieškoti Klerės, skyrė žmonių ir sraigtas- 
parnių. Bet viskas veltui. 

Laikas eina į pabaigą. Jis tai žinojo. Kuo žemiau leidosi saulė, tuo 
šalčiau darėsi, ir jis pagalvojo, kad iki nakties jo kaulai bus sustirę į 
ledą. 

Jis negali jos netekti. Ši mintis jį taip gąsdino, kad skubėdamas jos 
ieškoti jis padarė vieną mažą klaidą, kuri Klerei gali kainuoti gyvybę. 

Jis atsilieka trimis žingsniais, galvojo Kamas. 

Jis nebuvo pamiršęs maldų, tačiau nuo tada, kai lankė katekizmo 
pamokas, dalyvaudavo sekmadieninėse mišiose ir kas mėnesį išpažin- 

davo nuodėmes, nuo kurių jo jauną sielą galėdavo išgelbėti tik dešimtys 
„Tėve mūsų“ ar „Sveika, Marija“, praėjo jau daug laiko. 

Dabar, žiūrėdamas į pirmuosius raudonus spindulius virš vakarų 
horizonto, jis meldėsi, paprastai ir karštai. 

„Saulei nusileidus, o palaimintasis ryte, — patenkinta dainavo Anė, 
kopdama per kalvą. — Kur prasideda mūsų Gelbėtojo rojus. Žemės var- 
gai baigiasi, o šlovingoji aušra; saulei nusileidus, baigiasi diena.“ 

Ji liovėsi tempusi maišą ir išsigandusi sužiuro, kai Kamas pribėgo 
jos pasitikti. 

— Ane, aš laukiau tavęs. 

— Aš tik buvau pasivaikščioti. Dievulėliau, kaip karšta. Karščiau- 
sia diena, kokią tik prisimenu. — Jos margą suknelę nuo apykaklės iki 
apačios žymėjo prakaito dėmės. — Radau dvi penkių centų monetas ir 
ketvirtuką, dar mažą žalią buteliuką. Nori pažiūrėti? 

— Ne dabar. Noriu tau kai ką parodyti. Gal galime prisėsti? 

— Galime eiti į vidų. Pavaišinsiu tave sausainiais. 

Jis nusišypsojo, tramdydamas nekantrumą. 

— Aš nelabai alkanas. Gal prisėskim ant laiptų, ir aš tau kai ką 
parodysiu. 

— Gerai. Visą dieną vaikščiojau. Mano šunys pavargę. — Ji sūki- 
keno iš savo šmaikštumo, tada nušvito. — Tu atvažiavai motociklu. Ar 
pavėžinsi mane? 

— Žinai ką, jei padėsi man, pavėžinsiu, ir gana greitai. Galėsiu 
vėžinti visą dieną. 

— Tikrai? — Ji paglostė motociklo vairą. — Pažadi? 

— Galiu persižegnoti. Eikš, Ane, prisėskim. — Jis išsitraukė iš 
krepšio piešinius. — Noriu parodyti tau keletą piešinių. 

Ji patupdė savo tvirtą pasturgalį ant geltonų laiptų. 

— Man patinka paveikslėliai. 

— Pažiūrėk į juos labai atidžiai. — Jis atsisėdo šalia. — Gerai? 

— Gerai. 

— O kai pažiūrėsi, pasakysi man, ar atpažįsti tą vietą. Gerai? 

— Aha. — Ji plačiai šypsodamasi pažvelgė į piešinius, tačiau šyp- 
sena greitai išblėso. — Man jie nepatinka. 

— Jie labai svarbūs. 

— Nenoriu žiūrėti. Viduje turiu geresnių. Galiu tau parodyti. 

Kamo širdis neramiai plakė. Jis vos tramdė norą sugriebti ją už 
sprando ir papurtyti. Ji žino. Jis pastebėjo baimę jos akyse. 

— Ane, pažiūrėk į juos. Ir pasakyk tiesą. Tu žinai, kur ta vieta? 

Ji stipriai sučiaupė lūpas ir papurtė galvą. 

— O taip. Tu žinai. Tu ten buvai. Tu žinai, kur tai yra. 

— Tai bloga vieta. Aš ten nevaikštau. 

Jis nelietė jos bijodamas, kad nesusilaikys ir suleis pirštus jai į odą. 

— Kodėl tai bloga vieta? 

— Tiesiog bloga. Nenoriu apie tai kalbėti. Noriu eiti į vidų. 

— Ane. Ane, pažiūrėk į mane. Nagi. Pažiūrėk. — Jis prisivertė nu- 
sišypsoti, kai ji pakluso. — Aš juk tavo draugas, ar ne? 

— Draugas. Tu vėžini mane motociklu ir nuperki ledų. Kaip karš- 
ta. — Ji viltingai nusišypsojo. — Norėčiau ledų. 

— Draugai rūpinasi vieni kitais. Ir pasitiki vieni kitais. Aš turiu 
žinoti, kur ši vieta. Pasakyk man. 

Anę draskė abejonės. Jos gyvenimas buvo paprastas. Keltis, eiti 
miegoti. Eiti į vakarus arba į rytus. Valgyti dabar arba vėliau. Tačiau nuo 
šito jai ėmė skaudėti galvą ir gniaužti skrandį. 

— "Tu niekam nesakysi? — sušnabždėjo ji. 

— Ne. Patikėk manim. 

— Ten yra pabaisų. — Ji šnabždėjo susiraukšlėjusiomis lūpomis. 
Pasenęs vaikas, pasakojantis paslaptį. — Jie ateina ten naktimis ir kai ką 
daro. Blogus dalykus. 

— Kas? 

— Tos pabaisos juodais apsiaustais. Jie turi žvėrių galvas. Jie daro 
kai ką moterims, kurios būna be drabužių. Ir jie žudo šunis ir ožius. 

— Ten radai apyrankę. Tą, kurią atidavei Klerei. 

Ji linktelėjo. 

— Maniau, geriau nesakysiu. Pabaisomis nereikia tikėti. Jas rodo 
tik per televizorių. Jei kalbėsi apie pabaisas, žmonės pagalvos, kad esi 
kvaištelėjusi ir uždarys tave. 

— Aš nemanau, kad tu kvaištelėjusi. Ir niekas tavęs neužrakins: — 
Jis išdrįso paglostyti jai plaukus. — Bet man reikia žinoti, kur ši vieta. 

— Miške. 

— Kur miške? 

— Ten. — Ji neaiškiai mostelėjo ranka. — Už uolų ir medžių. 

Uolėta ir miškinga vietovė. Kamas giliai įkvėpė, kad balsas ne- 
virpėtų. 

— Ane, noriu, kad parodytum man. Ar gali mane ten nuvesti? 

— One. — Ji išsigandusi pašoko. — Ne, aš ten neisiu, tikrai. Bus 
tamsu. Negalima ten eiti naktį, kai susirenka pabaisos. 

Jis paėmė ją už rankos, nutildydamas žvangančias apyrankes. 

— Ar prisimeni Klerę Kimbol? 

— Ji išvyko. Niekas nežino kur. 

— Aš manau, kad ją kažkas pagrobė, Ane. Ji nenorėjo išvažiuoti. 
Gali būti, kad jie atsives ją į tą vietą šiąnakt. Jie nuskriaus ją. 

— Ji graži. — Anės lūpos ėmė virpėti. — Ji buvo atėjusi manęs ap- 
lankyti. 

— Taip. Ji padovanojo tau šią apyrankę. — Jis pasukiojo apyrankę 
ant jos riešo. — Padėk man, Ane. Padėk Klerei, ir aš prisiekiu, kad po to 
pabaisos dings. 


ERNIS ILGAI VAŽINĖJOSI PO APYLINKES. PO MIESTELĮ, APLINK JĮ, GREIT- 
keliu ir vėl kaimo keliukais. Jis žinojo, kad tėvai nerimaus dėl jo, ir pirmą 
kartą per daugelį metų pagalvojo apie juos su nuoširdžiu gailesčiu ir 
ilgesiu. 

Jis žinojo, kas jo laukia šiąnakt. Tai išmėginimas, šį kartą paskutinis. 
Jie nori priimti jį kuo greičiau ir galutinai, kad jis būtų susietas su jais per 
kraują, ugnį ir mirtį. Galvoje šmėstelėjo mintis sprukti, tačiau jis neturė- 
jo kur bėgti. Jam liko tik vienas kelias. Kelias, vedantis į laukymę miške. 

“Tai jis kaltas, kad Klerė mirs šiąnakt. Jis tai žinojo ir kankinosi. 

Mokymas, kuriuo jis pasirinko sekti, neleido gailėtis ar jausti kaltę. Jie 
išvalys jį. Jis troško apsivalymo ir galvojo vien apie tai, kai apgręžė pika- 
pą ir pasuko pasitikti savo likimo. 

Badas pravažiavo pro tojotą, abejingai nužvelgė ją, tada staiga pri- 
siminė. Tyliai nusikeikęs, jis apsisuko ir griebė radijo stotį. 

— Pirmasis, čia Trečiasis. Ar girdite? — Po dviejų šaukinių jis te- 
girdėjo šnypštimą. — Kamai, čia Badas. Atsiliepk. 

Šūdas, pagalvojo jis, šerifas ne ryšio zonoje, o jis turi sekti kažkokį 
vaikį pikape. Dievas žino kur, Dievas žino kodėl. Nors ir piktindamasis, 
Badas laikėsi nurodymų ir sekė per saugų atstumą. 

Pikapo žibintai blausiai švytėjo prieblandoje. 

Kai automobilis išsuko iš kelio, Badas pasuko į kelkraštį ir sustojo. 
Kur, po galais, tas vaikis važiuoja? — svarstė jis. Tas senas miško keliu- 
kas veda tiesiai į miškus, o tojota ne džipas. Prakeikimas, šerifas liepė 
stebėti vaikį, vadinasi, teks jį sekti. 

Jis nusprendė eiti pėsčiomis. Šioje vietoje yra tik vienas išvažiavimas 
ir vienas įvažiavimas. Čiupęs prožektorių, jis akimirką dvejojo. Tegu šeri- 
fas vadina tai kaubojiškumu, galvojo Badas, segdamasis prie diržo ginklą, 
tačiau kai aplink vyksta tokie dalykai, jis neis į mišką neginkluotas. 

Priėjęs miško keliuką, jis pamatė pikapą. Ernis stovėjo šalia, tarsi 
kažko laukdamas. Jaudindamasis dėl savo pirmosios tikros pasalos, Ba- 
das nuslinko į griovį ir atsitūpė. 

Jis ir Ernis išgirdo žingsnius vienu metu. Vaikinas žengė į priekį 
pasitikti dviejų vyrų, kurie išėjo iš miško. Badas vos neišsidavė atpa- 
žinęs daktarą Kremptoną ir Miką. 

Jie be kaukių, patenkintas pagalvojo Ernis. Jis papurtė galvą, kai jie 
pasiūlė jam vyno su narkotikais. 

— Man to nereikia. Aš daviau priesaiką. 

Po minutėlės Kremptonas linktelėjo ir pats gurkštelėjo iš taurės. 

— Man patinka paaštrėję pojūčiai. — Jis pasiūlė vyno Mikui. — Tai 
sušvelnins tą tvinkčiojimą krūtinėje. Žaizda gyja gerai, bet ji gili. 

— Tas prakeiktas skiepas nuo stabligės buvo ne ką geresnis. — Mi- 
kas atsigėrė vyno. — Kiti laukia. Jau beveik metas. 

Badas tūnojo griovyje, kol jie dingo tarp medžių. Jis nelabai supra- 
to, ką matė. Nenorėjo tikėti tuo, ką matė. Jis atsisuko į kelią. Kol nueis 
iki automobilio ir susisieks su Kamu, sugaiš laiko. Net jei Kamas šį kartą 
atsilieptų, jis pamestų juos iš akių. 

Badas iššliaužė iš griovio ir nusekė paskui juos. 

JIE BUVO NUVILKĘ JAI DRABUŽIUS. KLERĖ NEBEJAUTĖ GĖDOS. JI NEBUVO 
apsvaiginta. Anot Atertono, jie nori, kad ji liktų sąmoninga ir jaustų, kas 
vyksta. Ji galės rėkti, maldauti, verkti. Tai tik dar labiau įaudrins kitus. 

Ji priešinosi tempiama prie altoriaus. Nors kojos ir rankos buvo 
sustingusios, ji įnirtingai muistėsi, nes pažįstami veidai aplink ją kėlė ne 
mažesnį šiurpą nei suvokimas, kas vyksta. 

Lesas Gledhilas ir Bobis Mesė surišo jai rankas, Skunkas Hagertis 
ir Džordžas Hovardas — kojas. Ji atpažino vietinį fermerį, banko valdy- 
toją, du miestelio tarybos narius. Jie visi stovėjo tylėdami ir laukė. 

Jai pavyko pasukti riešą ir pirštais sugriebti Bobio ranką. 

— Tu negali šito daryti. Jis nužudys mane. Bobi, negali leisti, kad 
tai atsitiktų. Pažįstu tave visą savo gyvenimą. 

Jis tylėdamas atsitraukė. 

Jiems nebuvo galima su ja kalbėtis. Ir galvoti apie ją kaip apie mo- 
terį, kurią pažįsta. Ji auka. Nieko daugiau. 

Kiekvienas paeiliui užsidėjo savo kaukę. Ir tapo jos košmaru. 

Klerė nešaukė. Niekas neišgirs, niekas nepadės. Ir neverkė. Ji buvo 
išliejusi jau tiek daug ašarų, kad jautėsi tuščia. Tikriausiai kai į ją įsmigs 
peilis, nebus ir kraujo. Tik dulkės. 

Jie išdėliojo aplink ją žvakes, tada uždegė. Ugniavietėje buvo įkur- 
tas laužas. Ore šoko karščio dulkės. Ji stebėjo visa tai tarsi iš šalies.Viltis, 
kuri palaikė ją pastarąsias dienas ir naktis, buvo užgesusi. 

Bent jau taip ji galvojo, kol pamatė Ernį. 

Ašaros, kurių galvojo nebeturinti, suplūdo į akis. Ji vėl pasimuistė, 
ir virvės įsirėžė į aptvarstytas žaizdas. 

— Erni, dėl Dievo. Prašau. 

Ernis pažvelgė į ją. Jis tikėjosi, kad jaus geidulį, karštą ir alkaną 
ugnį papilvėje. Ji buvo nuoga, kaip kažkada jis ją įsivaizdavo. Jos kūnas 
buvo lieknas ir baltas, kokį jis retsykiais matydavo pro jos miegamojo 
langą. 

Tačiau jis nejautė geismo, o to, ką jautė, nedrįso analizuoti. Jis nu- 
sisuko ir išsirinko erelio kaukę. Šiąnakt jis skraidys. 

NORS ANĖS PROTAS BUVO NESUBRENDĘS, BET KŪNAS JAU SENAS. JI NE- 
galėjo greitai eiti, kad ir kaip Kamas ragino, maldavo ir padėjo. Iš bai- 
mės kojos apsunko dar labiau, ir ji jas beveik vilkte vilko. 

Šviesa sparčiai blėso. 

— Ar dar toli, Ane? 

— Dar gabaliukas. Aš nevalgiau vakarienės, — priminė ji. 

— Greitai. Greitai galėsi pavalgyti. 

Ji atsiduso ir instinktyviai apsidairė, lyg stirna ar kiškis, skirdama- 
sis taką per krūmokšnius. 

— Reikia saugotis tų tankių krūmų. Jie iškiša rankas ir griebia 
tave. — Jos akys lakstė į šonus, tarsi ieškodamos ilgėjančių šešėlių. — 
Kaip pabaisos. 

— Aš neleisiu jiems tavęs skriausti. — Kamas apkabino ją per lie- 
menį, ramindamas ir kartu ragindamas paskubėti. 

Aprimusi Anė trepsėjo į priekį. 

— Tu vesi Klerę? 

— Taip. — Dieve, prašau. — Taip. 

— Ji graži. Jos tokie balti dantys. Jos tėtis irgi buvo gražus. Ji panaši 
į savo tėtį. Jis atnešdavo man rožių. Bet dabar jis miręs. — Ji ėmė sunkiai 
pūškuoti, tarytum pavargęs variklis. — Pabaisos jo nepričiupo. 

— Ne. 

— Pas jį atėjo tie vyrai, jie rėkė ant jo, o tada jis iškrito pro langą. 

— Kokie vyrai? 

— O galtai buvo kitą kartą? Neprisimenu. Jis paliko šviesą palėpėje. 

— Kokie vyrai, Ane? 

— A, šerifas ir jaunasis pavaduotojas. Jie užlipo pas jį, paskui išėjo. 
O jis buvo negyvas. 

Kamas nusibraukė nuo kaktos prakaitą. 

— Kuris jaunasis pavaduotojas? Badas? 

— Ne, tas kitas. Gal jie norėjo pirkti iš jo namą. Juk ponas Kimbo- 
las pardavinėdavo namus. 

— Taip. — Jo oda suledėjo po prakaito sluoksniu. — Ane, mes 
turime paskubėti. 

Badas stovėjo medžių paunksnėje ir spoksojo išplėtęs akis. Jis ži- 
nojo, kad tai tikra, tačiau jo protas nenorėjo to pripažinti. Alisos tėvas? 
Kaip tai gali būti? Jo draugas ir partneris Mikas? 

Bet jis regėjo viską savo akimis. Jie stovėjo ratu, nugaromis atsi- 
sukę į jį. Jis nematė, į ką jie žiūri, ir bijojo pajudėti, prieiti arčiau. Bus 
geriau, jei lauks ir stebės. Šerifas būtų taip liepęs. 

Jis užsidengė ranka burną, kai pasigirdo maldos. 


VISKAS VYKO TARSI SAPNE. KLERĖ UŽSIMERKĖ IR ĖMĖ SKLANDYTI TARP 
praeities ir dabarties. Dūmai, balsai, vyrai. Viskas taip pat. 

Ji tūnojo krūmuose ir stebėjo. Šį kartą jai pavyks pabėgti. 

Ji atmerkė akis ir įsistebeilijo į aklinai juodą dangų, karūnuotą 
slenkančio mėnulio pjautuvo. Ilgiausia diena baigėsi. 

Ji pamatė kardo blykstelėjimą ir pasiruošė. Bet jos laikas dar nebu- 
vo atėjęs. Atertonas kvietė Keturis Pragaro princus. Jai norėjosi, kad, jei 
tokie dalykai išties egzistuoja, jie ateitų ir prarytų jį už jo aroganciją. 

Klerė nusuko galvą į šoną, negalėdama žiūrėti, nenorėdama klau- 
sytis. Ji galvojo apie Kamą ir metus, kurių nenugyvens kartu, vaikus, 
kurių nesusilauks. Jis myli ją, bet dabar jie niekada nebegalės įsitikinti, 
ar meilės pakanka. Pasistėngti, kad pakaktų. 

Jis ras juos. Ir sustabdys. Ji tuo neabejojo, kitaip būtų išprotėjusi. 
Tačiau ji to nesulauks. Ji nebepasikalbės su motina ir nebeturės progos 
ištaisyti savo klaidas. Nebepasakys žmonėms, kurių nuomonė jai svarbi, 
kad jos tėvas padarė klaidų, buvo nuklydęs ne tuo keliu, tačiau niekada 
nebuvo vagis ar žudikas. 

Ji dar tiek daug norėtų padaryti. Tiek daug pamatyti ir paliesti. Bet 
mirs dėl vieno žmogaus savimeilės ir aklo kitų žiaurumo. 

Joje susikaupė įniršis. Jie nuplėšė nuo jos drabužius, atėmė iš jos 
orumą ir viltį. Ir gyvybę. Ji sugniaužė kumščius, išsirietė ir suriko. 

Bado ranka griebė ginklą ir liko gulėti ant jo virpėdama. 

KAMAS STAIGIAI PAKĖLĖ GALVĄ. JĮ UŽLIEJO KARŠTA, PULSUOJANTI BAIMĖ. 
— Lik čia. — Jis nusikratė kibių Anės rankų. — Lik čia ir neju- 
dėk. — Jis išsitraukė ginklą ir pasileido per mišką. 


ATERTONAS IŠKĖLĖ PEILĮ Į DANGŲ. JIS NORĖJO, KAD JI ŠAUKTŲ. KAISDA- 
mas laukė to, kaip kaista vyras, laukdamas seksualinio pasitenkinimo. 
Jį siutino, kad ji guli rami it sulaužyta lėlė. Dabar ji raitėsi ant altoriaus 
blizgančia nuo prakaito oda, pykčio ir baimės kupinomis akimis. 

Ir jį užliejo valdžios pojūtis. 

— Aš sunaikinimas, — giedojo jis. — Aš kerštas. Aš kviečiu Šei- 
mininką pripildyti mane savo rūstybės, kad galėčiau su džiaugsmu per- 
skrosti Jo auką. Jos agonija bus ilga. 

Žodžiai liejosi Ernio ausyse. Jis beveik nebegirdėjo jų, nebegalėjo 
suprasti. Kiti aplinkui jį lingavo apimti euforijos. Trokšdami to, kas jų 
laukė. Ernio skrandį gniaužė ne geismas, o šleikštulys. 

Jis turėjo jausti pakylėjimą, priminė sau. Turėjo jaustis priklausąs. 

Tačiau jis matė Klerę, išsigandusią, bandančią išsilaisvinti. Ji rėkė ir 
rėkė, kaip Sara Hjuit aną naktį. Jam norėjosi verkti iš gailesčio. Kaip jis 
gali priklausyti jiems, jei jaučia tokius jausmus? Kaip gali būti vienas iš 
jų, kai tai, ką jie ruošiasi daryti, kelia jam pasibjaurėjimą? Gąsdina jį? 

Ji neturi mirti. 

Tai jo kaltė. Jis kaltas. 

Akimirką jos maldaujančios akys įsmigo į jį. Jose jis pamatė pas- 
kutinę viltį išsigelbėti. Kai Atertonas užsimojo peiliu, jis, surikęs iš 
skausmo ir triumfo, puolė po juo. 

Klerė pajuto ant savęs sudrimbant kūną. Užuodė kraują. Tačiau 
skausmo nejuto. Atertonas atšlijo. Ernis dejuodamas nuslydo nuo jos ir 
sukniubo ant žemės. 

Piktai išsišiepęs, Atertonas vėl kilstelėjo peilį. Nuaidėjo du šūviai. 
Vienas kliudė jo ranką, kitas įsmigo tiesiai į krūtinę. 

— Nejudėt, — Kamas tvirtai laikė ginklą, tačiau jo pirštas ant gai- 
duko virpėjo, — nes visi keliausit paskui jį į pragarą. 

— Šerife, čia Badas. — Badas drebančiomis rankomis ir kojomis 

žengė į priekį. — Aš sekiau vaikį. Aš mačiau... Jėzau, Kamai, aš nušoviau 
Žmogų. 

— Antrąsyk bus lengviau. — Jis iššovė į orą, kai vienas iš vyrų pa- 
sisuko bėgti. — Dar vienas žingsnis, ir aš parodysiu savo pavaduotojui, 
kad daug lengviau antrąkart tai padaryti. Visi ant žemės, veidais žemyn. 
Rankos už galvos. Badai, jei kuris sujudės, iš karto šauk. 

Badas nepatikėjo, kad antrą kartą būtų lengviau. Nė minutėlės. Bet 
jis linktelėjo. 

— Klausau, šerife. 

Kamas trimis šuoliais prišoko prie Klerės ir palietė jos veidą ir 
plaukus. 

— O Dieve, Laiboji, jau maniau, kad praradau tave. 

— Žinau. Tavo veidas. — Ji instinktyviai pamėgino paliesti jį, bet 
virvės ją sulaikė. — Jis kruvinas. 

— Šakos subraižė. — Jis išsitraukė peilį ir perpjovė virves. Ne- 
galima palūžti, tik ne dabar. Jam norėjosi apkabinti ją, įsikniaubti jai į 
plaukus ir laikyti glėbyje. 

— Ramiau, neskubėk, — tarė jis, nusivilkdamas marškinius. — 
Imk, apsirenk. — Jis virpančia ranka paglostė jos odą. — Pasistengsiu 
kuo greičiau išgabenti tave iš čia. 

— Viskas gerai. Dabar jau gerai. Ernis. Jis išgelbėjo man gyvy- 
bę. — Jo kraujas tebemerkė jos odą. — Jis negyvas? 

Kamas pasilenkė, patikrino pulsą, tada nuplėšė nuo jo apsiaustą. 

— Gyvas. Peilis pataikė į petį. 

— Kamai, jei jis nebūtų šokęs ant manęs... 

— Jis pasveiks. Badai, suriškime tuos išgamas. 

— Vienas iš jų Mikas, — sumurmėjo Badas, gėdydamasis akyse 
susikaupusių ašarų. 

— Taip. Žinau. — Jis metė jam virvę, kuria buvo surišta Klerė. — 
Padarykime tai, tada tu nuveši Klerę namo ir paskambinsi valstijos po- 
licijai. Atvesi juos čia. 

— Aš noriu likti su tavim. — Ji įsikibo jam į ranką. — Man reikia 
likti su tavim. Prašau. 

— Gerai. Tu prisėsk. 

— Ne čia. — Ji nusuko akis nuo altoriaus. — Ten yra daugiau vir- 
vių. — Kur jie ją išrengė. — Padėsiu tau juos surišti. — Ji pakėlė į jį bliz- 
gančias akis. — Aš noriu. 


BE KAUKIŲ, SURIŠTI, JIE ATRODĖ APGAILĖTINAI. TIK TIEK KLERĖ TEGA- 
lėjo galvoti, klūpėdama šalia Ernio, laikydama jo ranką ir laukdama su 
policija ir greitąja grįžtančio Bado. 

— Negaliu patikėti, kad tave čia atvedė Anė. 

— Ji nuostabi. Jai be galo patiks pasivažinėti su Badu klykiant si- 
renai. — Kamas žvilgtelėjo į Ernį. — Kaip jis? 

— Man regis, liovėsi kraujuoti. Jam reikės pagalbos, bet jis pa- 
sveiks. Turiu galvoje, iš tiesų pasveiks. 

— Tikiuosi, tu teisi. — Jis švelniai palietė jai plaukus. Tik palie- 
tė. — Klere, man reikia pažiūrėti, kas tas kitas. 

Ji linktelėjo. 

— Tai Atertonas, — ramiai tarė ji. — Jis viską pradėjo. 

— Šiąnakt viskas baigėsi. — Kamas apėjo aplink altorių. Atertonas 
gulėjo veidu žemyn. Kamas be jokio gailesčio atvertė jį. Žaizda krūti- 
nėje buvo mirtina; jis tuo neabejojo. Tačiau iš po kaukės vis dar sklido 
alsavimas. Išgirdęs už savęs Klerės žingsnius, jis skubiai atsistojo ir už- 
stojo kūną. 

— Nereikia manęs saugoti, Kamai. 

— Tu nesi tokia stipri, kokia manaisi esanti. — Jis paėmė jos ranką 
ir palietė aptvarstytą riešą. — Tau skauda. 

— Taip. — Ji pagalvojo apie tai, ką sužinojo, apie tai, kaip mirė jo 
tėvas. — Jie mus visus įskaudino. Bet daugiau nebeskaudins. 

— Manai, viskas baigta? — Duslus švokštimas atsklido iš po 
Mendeso ožio kaukės. — Jūs nieko nepadarėte. Nieko nesustabdėte. Jei 
ne jūs, jūsų vaikai. Jei ne jie, jų vaikai. Jūs nepasiekėte galvos. Niekada 
nepasieksite. — Jis išskėtė pirštus ir pamėgino sugriebti Klerę, tada gar- 
galiuodamas susijuokė ir mirė. 

— Jis buvo blogis, — sušnabždėjo Klerė. — Ne pamišėlis, ne ligo- 
nis, tiesiog blogis. Nežinojau, kad toks gali būti. 

— Jis mūsų nepalies. — Kamas prisitraukė ją ir tvirtai apkabino. 

— Ne, nepalies. — Tolumoje pasigirdo sirenų aidas. — Badas 
greitas. 

Kamas atšlijo ir pažvelgė jai į veidą. 

— Aš tiek daug noriu tau papasakoti. Tiek daug pasakyti. Kai pra- 
dėsiu, nežinau, ar galėsiu sustoti. Tačiau teks palaukti, kol viskas baigsis. 

Ji sugniaužė jo ranką. Už jų baigė degti laužas. 

— Mes turime marias laiko. 


PO DVIEJŲ SAVAIČIŲ MINĖ ATERTON, VILKINTI GEDULO DRABUŽIAIS, 
įsėdo į traukinį, vykstantį į vakarus. Niekas neatėjo jos išlydėti, ir ji dėl 
to džiaugėsi. Jie mano, kad ji bėga iš miestelio, nes jai gėda dėl to, ką pa- 
darė jos vyras. 

Ji niekada nesigėdys ir nesibaisės Džeimsu. 

Įlipusi ir įsikėlusi vieną didelį lagaminą, ji sumirksėjo, slėpdama 
ašaras. Jos brangusis Džeimsas. Kada nors, kaip nors ji vis tiek ras būdą 
atkeršyti už jį. 

Ji įsitaisė ant plačios sėdynės, numetė šalia lagaminą ir susidėjo 
rankas ant putlių kelių, pasiruošusi paskutiniam atsisveikinimui su 
Merilendu. 

Ji negrįš. Galbūt vieną dieną ką nors atsiųs, bet pati negrįš. 

Vis dėlto ji nežymiai atsiduso. Sunkiausia buvo palikti namus. 
Dauguma jos dailiųjų daiktų bus atsiųsti, tačiau viskas bus kitaip. Be 
Džeimso viskas bus kitaip. 

Jis buvo tobulas sutuoktinis. Ištroškęs žinių, lengvai valdomas, 
nekantraujantis apsimesti, kad valdžia jo rankose. Ji nusišypsojo sau ir 
išsitraukė vėduoklę, norėdama atvėsinti įkaitusį kūną. Jos akys žvilgėjo. 
Jai buvo nesunku vaidinti moterį už vyro pečių. Kaip malonu buvo 
spinduliuoti savo galią per juos, kai nė vienas — netgi Džeimsas — ne- 
suprato, kas iš tiesų vadovavo. | 

Jis buvo tik mėgėjas, kai ji priglaudė jį ir užvaldė. Smalsus ir pik- 
tas, tačiau be aiškaus suvokimo, kaip galėtų panaudoti tą smalsumą ir 
pyktį. 

O ji žinojo. Moterys visuomet žino. Vyrai tėra marionetės, jie eina 
ten, kur moterys juos veda — pasitelkdamos seksą, kraują ar siūlyda- 
mos valdžią. 

Gaila, kad jis pasidarė toks įžūlus ir nerūpestingas. Ji atsiduso ir 
greičiau sumojavo vėduokle. Ko gero, reikėtų kaltinti save, kad jo nesu- 
stabdė. Tačiau jai taip patiko stebėti jį, plečiantį savo galią, rizikuojantį, 
kad gautų daugiau. Buvo beveik taip pat smagu kaip prieš daugelį metų, 
kai ji įšventino jį. Ji, Šeimininko dievaitė, ir Džeimsas, jos tarnas. 

Žinoma, juk tai ji viską pradėjo. Ji, kuri visada žvelgė toliau už pri- 
imtinų normų ribų ir abiem rankomis graibė tuos tamsius pažadus. Ji, 
kuri užsakė pirmąją Žmogaus auką. Ir stebėjo, o taip, stebėjo iš medžių 
šešėlių, kaip liejosi kraujas. 

Tai ji jautė to kraujo galią ir troško daugiau. 

Šeimininkas niekada nepatenkino jos didžiausio noro — turėti 
vaikų, — bet davė jai pakaitalą. Jis parodė jai, kad godumas yra sal- 
džiausias iš visų nuodėmių. 

Bus kitų miestelių, pagalvojo ji, kai nuaidėjo švilpukas. Kitų vyrų. 
Kitų aukų. Kekšių su derlingais pilvais. O taip, visko dar bus. 

O kas žiūrės į ją, vargšę našlę Aterton, kai ims dingti jų moterys? 

Galbūt šį kartą ji išsirinks jauną vaikiną. Sutrikusį, piktą berniuką, 
tokį kaip Ernis Batsas, kuris, deja, taip ją nuvylė. Ne, ji neieškos kito 
Džeimso, bet išsirinks jauną vaikiną, patenkinta galvojo ji. Tokį, kuriam 
taptų motina. Ji išmokys jį garbinti ją ir Tamsos valdovą. 

Kai traukinys lėtai pajudėjo iš stoties, ji pakišo ranką po liemene ir 
sugniaužė delne pentagramą. 

— Šeimininke, — sumurmėjo ji, — mes pradedame iš naujo. 


Vaikystėje patirtas šiurpus nuotykis 
visą gyvenimą kartojasi Klerės Kimbol 
nakties košmaruose: blyškus pamėkliškas 
mėnulis, paslaptinga nežinia kur esanti 
laukymė, liepsnojantis laužas, trylika 
figūrų juodais apsiaustais su gobtuvais 
apskritimo viduryje, dvi moterys raudonais 
apsiaustais ir raudonomis lūpomis, tamsą 
skrodžiantis pelėdos ūbavimas... Maža 
mergaitė stebi, kaip prasideda kažkokios 
apeigos, nuo kurių vaizdo kūnelis eina 
pagaugais... Ten ji mato ir savo mylimą 
tėvelį, gerą ir protingą žmogų, į kraują 


merkiantį rankas. 

